(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΚΕ΄

Πέμπτη 21 Σεπτεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ειδική Ημερήσια Διάταξη:

Συζήτηση και λήψης απόφασης, σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής για τις αιτήσεις της άρσης ασυλίας των Βουλευτών κ.κ. Διονυσίου-Χαραλάμπους Καλαματιανού, Γεωργίου Κοτρωνιά και Ειρήνης Δούρου., σελ.   
3. Επιστολικές ψήφοι επί της Ειδικής Ημερήσιας Διάταξης, σελ.   
4. Επί διαδικαστικού θέματος, σελ.   
5. Επί προσωπικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εργασίας και Κοινωνικής Ασφάλισης: «Για την ενίσχυση της εργασίας - Ενσωμάτωση της Οδηγίας (ΕΕ) 2019/1152 του Ευρωπαϊκού Κοινοβουλίου και του Συμβουλίου της 20ής Ιουνίου 2019 - Απλοποίηση ψηφιακών διαδικασιών και ενίσχυση της Κάρτας Εργασίας - Αναβάθμιση της επιχειρησιακής λειτουργίας του Υπουργείου Εργασίας και Κοινωνικής Ασφάλισης και της Επιθεώρησης Εργασίας»., σελ.   
   
ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.

ΓΕΩΡΓΑΝΤΑΣ Γ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
 ΚΑΛΑΜΑΤΙΑΝΟΣ Δ. , σελ.   
 ΚΟΤΡΩΝΙΑΣ Γ. , σελ.   
  
Β. Επί διαδικαστικού θέματος:  
 ΒΙΛΙΑΡΔΟΣ Β. , σελ.   
 ΓΑΒΡΗΛΟΣ Γ. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΓΕΩΡΓΙΑΔΗΣ Σ. , σελ.   
 ΓΙΟΓΙΑΚΑΣ Β. , σελ.   
 ΗΛΙΟΠΟΥΛΟΣ Α. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΑΜΠΡΟΥΛΗΣ Γ. , σελ.   
 ΜΠΟΥΡΑΣ Α. , σελ.   
 ΠΑΦΙΛΗΣ Α. , σελ.   
 ΠΛΑΚΙΩΤΑΚΗΣ Ι. , σελ.   
 ΣΠΑΝΑΚΗΣ Β. , σελ.   
 ΣΥΝΤΥΧΑΚΗΣ Ε. , σελ.   
 ΤΣΙΡΩΝΗΣ Σ. , σελ.   
 ΧΗΤΑΣ Κ. , σελ.   
  
Γ. Επί προσωπικού θέματος:  
 ΓΕΩΡΓΙΑΔΗΣ Σ. , σελ.   
 ΛΙΝΟΥ Α. , σελ.   
 ΝΑΤΣΙΟΣ Δ. , σελ.   
 ΠΑΠΑΔΑΚΗΣ Π. , σελ.   
 ΠΑΦΙΛΗΣ Α. , σελ.   
 ΣΠΑΝΑΚΗΣ Β. , σελ.   
  
Δ. Επί του σχεδίου νόμου του Υπουργείου Εργασίας και Κοινωνικής Ασφάλισης:  
 ΑΘΑΝΑΣΙΟΥ Μ. , σελ.   
 ΑΚΤΥΠΗΣ Δ. , σελ.   
 ΑΠΟΣΤΟΛΑΚΗ Ε. , σελ.   
 ΒΑΤΣΙΝΑ Ε. , σελ.   
 ΒΕΛΟΠΟΥΛΟΣ Κ. , σελ.   
 ΒΕΤΤΑ Κ. , σελ.   
 ΒΟΛΟΥΔΑΚΗ Σ. , σελ.   
 ΓΑΒΡΗΛΟΣ Γ. , σελ.   
 ΓΕΩΡΓΙΑΔΗΣ Σ. , σελ.   
 ΓΙΟΓΙΑΚΑΣ Β. , σελ.   
 ΓΙΩΡΓΟΣ Ι. , σελ.   
 ΓΡΗΓΟΡΑΚΟΥ Π. , σελ.   
 ΔΕΛΗΚΑΡΗ Α. , σελ.   
 ΔΗΜΗΤΡΙΑΔΗΣ Π. , σελ.   
 ΔΗΜΟΣΧΑΚΗΣ Α. , σελ.   
 ΔΙΓΕΝΗ Α. , σελ.   
 ΈΞΑΡΧΟΣ Ν. , σελ.   
 ΕΥΘΥΜΙΟΥ Ά. , σελ.   
 ΖΑΜΠΑΡΑΣ Μ. , σελ.   
 ΗΛΙΟΠΟΥΛΟΣ Α. , σελ.   
 ΚΑΒΒΑΔΑΣ Α. , σελ.   
 ΚΑΖΑΜΙΑΣ Α. , σελ.   
 ΚΑΠΠΑΤΟΣ Π. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΤΣΩΤΗΣ Χ. , σελ.   
 ΚΕΔΙΚΟΓΛΟΥ Σ. , σελ.   
 ΚΟΥΒΕΛΑΣ Δ. , σελ.   
 ΚΟΥΡΟΥΠΑΚΗ Α. , σελ.   
 ΚΟΥΤΣΟΥΜΠΑΣ Δ. , σελ.   
 ΚΡΗΤΙΚΟΣ Ν. , σελ.   
 ΚΤΕΝΑ Α. , σελ.   
 ΚΤΙΣΤΑΚΗΣ Ε. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΥΛΗΣ Γ. , σελ.   
 ΛΙΑΚΟΥΛΗ Ε. , σελ.   
 ΛΙΝΟΥ Α. , σελ.   
 ΛΟΒΕΡΔΟΣ Ι. , σελ.   
 ΜΑΝΟΥΣΟΣ Γ. , σελ.   
 ΜΑΝΤΖΟΣ Δ. , σελ.   
 ΜΑΝΩΛΑΚΟΥ Δ. , σελ.   
 ΜΑΡΙΝΟΣ Γ. , σελ.   
 ΜΑΡΚΟΓΙΑΝΝΑΚΗΣ Α. , σελ.   
 ΜΕΤΑΞΑΣ Κ. , σελ.   
 ΜΙΧΑΗΛΙΔΗΣ Σ. , σελ.   
 ΜΠΑΡΑΛΙΑΚΟΣ Ξ. , σελ.   
 ΜΠΑΡΑΝ Μ. , σελ.   
 ΝΑΤΣΙΟΣ Δ. , σελ.   
 ΞΑΝΘΟΠΟΥΛΟΣ Θ. , σελ.   
 ΟΙΚΟΝΟΜΟΥ Θ. , σελ.   
 ΠΑΝΑΓΙΩΤΟΠΟΥΛΟΣ Α. , σελ.   
 ΠΑΠΑΔΑΚΗΣ Π. , σελ.   
 ΠΑΠΑΗΛΙΟΥ Γ. , σελ.   
 ΠΑΠΑΘΑΝΑΣΗΣ Α. , σελ.   
 ΠΑΠΑΣ Θ. , σελ.   
 ΠΑΠΑΣΩΤΗΡΙΟΥ Σ. , σελ.   
 ΠΑΡΑΣΤΑΤΙΔΗΣ Σ. , σελ.   
 ΠΑΦΙΛΗΣ Α. , σελ.   
 ΠΕΤΡΑΛΙΑΣ Α. , σελ.   
 ΠΕΤΣΑΣ Σ. , σελ.   
 ΠΛΕΥΡΗΣ Α. , σελ.   
 ΠΟΥΛΑΣ Α. , σελ.   
 ΠΟΥΛΟΥ Π. , σελ.   
 ΡΟΥΝΤΑΣ Γ. , σελ.   
 ΣΙΜΟΠΟΥΛΟΣ Ε. , σελ.   
 ΣΚΟΝΔΡΑ Α. , σελ.   
 ΣΠΑΝΑΚΗΣ Β. , σελ.   
 ΣΤΑΜΑΤΗΣ Γ. , σελ.   
 ΣΤΙΓΚΑΣ Β. , σελ.   
 ΣΤΟΛΤΙΔΗΣ Λ. , σελ.   
 ΣΥΝΤΥΧΑΚΗΣ Ε. , σελ.   
 ΤΣΙΜΑΡΗΣ Ι. , σελ.   
 ΤΣΙΡΩΝΗΣ Σ. , σελ.   
 ΥΨΗΛΑΝΤΗΣ Β. , σελ.   
 ΦΑΜΕΛΛΟΣ Σ. , σελ.   
 ΦΛΩΡΟΣ Κ. , σελ.   
 ΦΩΤΙΟΥ Θ. , σελ.   
 ΧΑΛΚΙΑΣ Α. , σελ.   
 ΧΑΤΖΗΙΩΑΝΝΙΔΟΥ Μ. , σελ.   
 ΧΗΤΑΣ Κ. , σελ.   
 ΧΝΑΡΗΣ Ε. , σελ.   
 ΧΡΙΣΤΟΔΟΥΛΑΚΗΣ Ε. , σελ.   
 ΨΥΧΟΓΙΟΣ Γ. , σελ.   
  
Ε. ΠΑΡΕΜΒΑΣΕΙΣ:  
 ΜΠΟΥΜΠΑΣ Κ. , σελ.   
 ΤΣΟΚΑΝΗΣ Χ. , σελ.   
 ΦΩΤΗΛΑΣ Ι. , σελ.   
 ΧΑΤΖΗΔΑΚΗΣ Δ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΚΕ΄

Πέμπτη 21 Σεπτεμβρίου 2023

Αθήνα, σήμερα στις 21 Σεπτεμβρίου 2023, ημέρα Πέμπτη και ώρα 9.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του A΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 20-9-2023 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΚΔ΄ συνεδριάσεώς του, της Τετάρτης 20 Σεπτεμβρίου 2023, σε ό,τι αφορά την ψήφιση στο σύνολο του σχεδίου νόμου: «Κύρωση τροποποιήσεων του Καταστατικού του Παγκόσμιου Οργανισμού Τουρισμού και των Κανόνων Χρηματοδότησης αυτού».)

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εργασίας και Κοινωνικής Ασφάλισης: «Για την ενίσχυση της εργασίας - Ενσωμάτωση της Οδηγίας (ΕΕ) 2019/1152 του Ευρωπαϊκού Κοινοβουλίου και του Συμβουλίου της 20ής Ιουνίου 2019 - Απλοποίηση ψηφιακών διαδικασιών και ενίσχυση της Κάρτας Εργασίας - Αναβάθμιση της επιχειρησιακής λειτουργίας του Υπουργείου Εργασίας και Κοινωνικής Ασφάλισης και της Επιθεώρησης Εργασίας».

Η Διάσκεψη των Προέδρων αποφάσισε στη συνεδρίασή της στις 14 Σεπτεμβρίου 2023 τη συζήτηση του νομοσχεδίου σε µία έως δύο συνεδριάσεις, εν συνόλω, επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ**: Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Νεοκλής Κρητικός για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής.

**ΝΕΟΚΛΗΣ ΚΡΗΤΙΚΟΣ:** Κύριε Πρόεδρε, θα ήθελα τρία λεπτά παραπάνω, γιατί το σημερινό νομοσχέδιο είναι πολύ σημαντικό.

Κύριε Πρόεδρε, κύριε Υπουργέ, κυρίες και κύριοι συνάδελφοι, την Τρίτη 12 Σεπτεμβρίου το Υπουργείο Εργασίας και Κοινωνικής Ασφάλισης κατέθεσε στη Βουλή σχέδιο νόμου με τίτλο: «Για την ενίσχυση της εργασίας - Ενσωμάτωση της Οδηγίας (ΕΕ) 2019/1152 του Ευρωπαϊκού Κοινοβουλίου και του Συμβουλίου της 20ής Ιουνίου 2019 - Απλοποίηση ψηφιακών διαδικασιών και ενίσχυση της Κάρτας Εργασίας - Αναβάθμιση της επιχειρησιακής λειτουργίας του Υπουργείου Εργασίας και Κοινωνικής Ασφάλισης και της Επιθεώρησης Εργασίας».

Σε συνέχεια των τεσσάρων γόνιμων και εποικοδομητικών συνεδριάσεών μας στη Διαρκή Επιτροπή Κοινωνικών Υποθέσεων έχουμε σήμερα την ευκαιρία να συζητήσουμε ενώπιον της Ολομέλειας του Σώματος το περιεχόμενο του σχεδίου νόμου το οποίο επιφέρει σημαντικές και ουσιώδεις μεταρρυθμίσεις.

Το σχέδιο νόμου δομείται σε έξι μέρη. Στο πρώτο μέρος καθορίζονται ο σκοπός και το αντικείμενο του νομοσχεδίου. Στο δεύτερο μέρος ενσωματώνεται η οδηγία της Ευρωπαϊκής Ένωσης 2019/1152 του Ευρωπαϊκού Κοινοβουλίου και του Συμβουλίου της 20ής Ιουνίου 2019 για διαφανείς και προβλέψιμους όρους εργασίας στην Ευρωπαϊκή Ένωση. Στο τρίτο μέρος συμπληρώνονται σημαντικές ρυθμίσεις στον Κώδικα Ατομικού Εργατικού Δικαίου. Στο τέταρτο μέρος απλοποιούνται ψηφιακές διαδικασίες και ενισχύεται η κάρτα εργασίας. Περαιτέρω, αναβαθμίζεται η επιχειρησιακή λειτουργία του Υπουργείου Εργασίας και Κοινωνικής Ασφάλισης, αλλά και της Επιθεώρησης Εργασίας. Στο πέμπτο μέρος περιέχονται εξουσιοδοτικές και καταργούμενες διατάξεις. Στο έκτο και τελευταίο μέρος προβλέπεται η έναρξη ισχύος των προτεινόμενων ρυθμίσεων.

Οι στόχοι, λοιπόν, των υπό συζήτηση διατάξεων είναι οι εξής. Αφ’ ενός η ενίσχυση της εργασίας και η αύξηση της απασχόλησης με διαφανείς και προβλέψιμους όρους εργασίας και αφ’ ετέρου η απλοποίηση των διοικητικών διαδικασιών με απώτερο σκοπό και πάλι την αύξηση της απασχόλησης και των βιώσιμων και δίκαια αμειβόμενων θέσεων εργασίας.

Παράλληλα, θεσπίζουμε νέους προστατευτικούς κανόνες για τους εργαζόμενους και καταπολεμάμε την αδήλωτη και υποδηλωμένη εργασία. Όλα αυτά, την ίδια ώρα που διασφαλίζουμε την ανταγωνιστικότητα των επιχειρήσεων.

Κυρίες και κύριοι συνάδελφοι, με την παρούσα νομοθετική πρωτοβουλία της Κυβέρνησης της Νέας Δημοκρατίας και συγκεκριμένα του Υπουργείου Εργασίας στοχεύουμε στην ενδυνάμωση της θέσης κάθε εργαζόμενης και κάθε εργαζόμενου. Διορθώνουμε χρόνιες στρεβλώσεις στην αγορά εργασίας, ενώ ταυτόχρονα ελαχιστοποιούμε τα γραφειοκρατικά και διοικητικά βάρη. Πιο συγκεκριμένα, στο δεύτερο μέρος του σχεδίου νόμου τροποποιείται και συμπληρώνει ο Κώδικας Ατομικού Εργατικού Δικαίου, ώστε να θεσπίσουμε ρυθμίσεις υπέρ των εργαζομένων.

Κατ’ αρχάς, κυρίες και κύριοι, είναι σημαντικό να ξεκαθαρίσω το εξής: Οι εισαγόμενες διατάξεις δεν θίγουν την εφαρμογή ευνοϊκότερων για τους εργαζομένους διατάξεων οι οποίες προβλέπονται είτε στην εθνική είτε στην ενωσιακή νομοθεσία. Έτσι, λοιπόν, υποχρεώνουμε τους εργοδότες να γνωστοποιούν στους εργαζόμενους όλες τις ισχύουσες διατάξεις της εργατικής νομοθεσίας που καθορίζουν τους ελάχιστους όρους αμοιβής και εργασίας. Αυτή η ενημέρωση οφείλει να γίνεται με σαφήνεια και διαφάνεια. Δεν επιτρέπουμε τη σύναψη συμφωνιών ή την πρόβλεψη ρητρών με τις οποίες απαγορεύεται στον εργαζόμενο να παρέχει εργασία σε άλλους εργοδότες εκτός του συμφωνημένου ωραρίου εργασίας. Παρέχουμε στους εργαζόμενους τη δυνατότητα υποβολής αιτήματος μετά την ολοκλήρωση της δοκιμαστικής περιόδου, ώστε να τροποποιείται η σύμβαση εργασίας τους, προκειμένου οι εργαζόμενοι να απασχολούνται εφεξής με περισσότερο προβλέψιμους και ασφαλείς όρους και προϋποθέσεις.

Θεσμοθετούμαι πως σε περίπτωση υποχρέωσης του εργοδότη για παροχή κατάρτισης στον εργαζόμενο, ώστε να εκτελέσει ο τελευταίος τη συμφωνηθείσα εργασία, τότε αυτή η κατάρτιση παρέχεται δωρεάν, η διάρκεια της κατάρτισης προσμετράται ως χρόνος εργασίας, ενώ επίσης στο μέτρο του δυνατού η κατάρτιση λαμβάνει χώρα εντός του συμβατικού ωραρίου.

Θεσπίζουμε το δικαίωμα κάθε μιας εργαζόμενης και κάθε ενός εργαζόμενου να ζητήσουν την παρέμβαση του επιθεωρητή εργασιακών σχέσεων, ώστε να διασφαλίζεται η επανόρθωση της ζημίας που τυχόν προκαλείται από την παραβίαση των δικαιωμάτων του εργαζομένου.

Επιβάλλουμε διοικητικές κυρώσεις, αλλά και χρηματικά πρόστιμα σε κάθε εργοδότη που μεταχειρίζεται δυσμενώς εργαζόμενό του, όταν ο τελευταίος υποβάλλει καταγγελία ή κινεί οποιαδήποτε διαδικασία προς προστασία των δικαιωμάτων του.

Νομοθετούμε πως κάθε καταγγελία σύμβασης εξαρτημένης εργασίας αορίστου χρόνου θα θεωρείται άκυρη, όταν η καταγγελία γίνεται από τον εργοδότη ως αντίποινα σε εργαζόμενο που ασκεί τα νόμιμα δικαιώματά του.

Στο τέταρτο μέρος του σχεδίου νόμου παίρνουμε την πρωτοβουλία στα εξής ζητήματα: Δημιουργούμε την ψηφιακή πλατφόρμα «REBRAIN GREECE» στο πληροφοριακό, βέβαια, σύστημα «ΕΡΓΑΝΗ ΙΙ» του Υπουργείου Εργασίας και Κοινωνικής Ασφάλισης. Στόχος μας είναι να διασυνδέσουμε τους επιστήμονες και τους εργαζόμενους υψηλών δεξιοτήτων, είτε αυτοί διαμένουν στην Ελλάδα είτε στο εξωτερικό, με την εγχώρια αγορά εργασίας.

Θεσπίζουμε την υποχρέωση του εργοδότη να αναρτά ηλεκτρονικά στο πληροφοριακό σύστημα «ΕΡΓΑΝΗ ΙΙ» πριν την ανάληψη υπηρεσίας από τον εργαζόμενο τους βασικούς όρους εργασίας του εργαζομένου ή την έγγραφη ατομική σύμβαση εργασίας, καθώς και τυχόν τροποποιήσεις αυτών.

Επιβάλλουμε πρόστιμο 10.500 ανά εργαζόμενο στις περιπτώσεις που διαπιστώνουμε αναντιστοιχία της πραγματικής απασχόλησης με τις καταχωρίσεις της ψηφιακής κάρτας απασχόλησης.

Εισάγουμε ρύθμιση για την απασχόληση την έκτη μέρα σε επιχειρήσεις ή εκμεταλλεύσεις συνεχούς λειτουργίας, στις οποίες οι εργαζόμενοι απασχολούνται σε πενθήμερη εβδομαδιαία εργασία.

Μάλιστα, στο πλαίσιο αυτής της πρωτοβουλίας του Υπουργείου Εργασίας προβλέπεται ότι η απασχόληση των εργαζομένων κατά την πρόσθετη ημέρα δεν υπερβαίνει τις οκτώ ώρες, ενώ παράλληλα το ημερομίσθιο θα καταβάλλεται προσαυξημένο κατά 40%. Επιβάλλουμε διοικητικές και ποινικές κυρώσεις στους εργοδότες που παραβαίνουν τους κανόνες υγείας και ασφαλείας των εργαζομένων. Απαγορεύουμε την καταγγελία της σύμβασης εργασίας εκ μέρους του εργοδότη, όταν αυτό συμβαίνει επειδή ο εργαζόμενος δεν συναινεί σε διευθέτηση του χρόνου εργασίας.

Επεκτείνουμε την καταβολή από τη δημόσια επιχείρηση απασχόλησης του ειδικού εποχικού επιδόματος του άρθρου 22 του ν.1836/1989. Επιβάλλουμε ποινικές και χρηματικές κυρώσεις, όταν εμποδίζονται να εργαστούν όσοι δεν συμμετέχουν σε απεργία, αλλά επιθυμούν, κυρίες και κύριοι, να εργαστούν. Υποχρεώνουμε τους εργοδότες να συμμορφώνονται με τα μέτρα που λαμβάνονται για την ασφάλεια των εργαζομένων σε περιπτώσεις φυσικών ή τεχνολογικών καταστροφών ή έκτακτων καιρικών φαινομένων.

Κυρίες και κύριοι συνάδελφοι, στο σημείο αυτό επιτρέψτε μου να μιλήσω λίγο περισσότερο για το ζήτημα της δοκιμαστικής περιόδου. Είναι ένα ζήτημα για το οποίο έχουν ακουστεί πολλά το τελευταίο διάστημα, κυρίως ψέματα και διαστρεβλώσεις ειδικά εκ μέρους της Αξιωματικής Αντιπολίτευσης. Είναι καιρός, επιτέλους, να λέγονται τα πράγματα όπως είναι και όχι όπως κάποιοι φαντάζονται.

Με τα άρθρα 4 και 11 του σχεδίου νόμου, για πρώτη φορά ξεκαθαρίζεται η έννοια της δοκιμαστικής περιόδου και του δόκιμου εργαζόμενου στη μισθωτή εξαρτημένη εργασία, τόσο για την αορίστου όσο και για την ορισμένου χρόνου, κατά την οποία ο εργαζόμενος δοκιμάζει τις σχέσεις του με τον εργοδότη. Αυτή η περίοδος δεν μπορεί να είναι μεγαλύτερη από έξι μήνες. Μάλιστα, αυτό το χρονικό διάστημα θα μετρά ως χρόνος προϋπηρεσίας, όταν τα δύο μέρη αποφασίσουν να συνεχίσουν, βέβαια, τη συνεργασία τους.

Περαιτέρω, κατά τη διάρκεια της δοκιμαστικής περιόδου εφαρμόζονται όλες οι προστατευτικές για τον εργαζόμενο διατάξεις, οι οποίες βέβαια συνδέονται με τη σύμβαση ή τη σχέση εξαρτημένης εργασίας και ειδικά αυτές που αφορούν τον χρόνο εργασίας και την προστασία από την απόλυση.

Σας παρακαλώ, δώστε λίγο βάση στα εξής: Η δοκιμαστική περίοδος δεν είναι υποχρεωτική, αλλά ενεργοποιείται εφόσον τα μέρη το συμφωνήσουν. Όταν αυτή η δοκιμαστική περίοδος συμφωνείται, αναγγέλλεται υποχρεωτικά ως τέτοια στο πληροφορικό σύστημα «ΕΡΓΑΝΗ ΙΙ». Επίσης, θα παρακολουθείται η λήξη της ή η μετατροπή της, ώστε να αποφεύγονται οι καταχρηστικές πρακτικές. Η παρακολούθηση αυτή θα είναι δυνατή και από την πλευρά του εργαζομένου σε πραγματικό χρόνο μέσω του myErgani app.

Με όλα τα παραπάνω σταματάμε την καταχρηστική εργοδοτική πρακτική των συνεχών πολύμηνων ή και πολυετών συμβατικών δοκιμαστικών συμβάσεων. Βάζουμε ανώτατο όριο για τη δοκιμή της εργασιακής εργασίας και σχέσης τους έξι μήνες, γιατί κρίνουμε ότι είναι ένα χρονικό διάστημα επαρκές και εύλογο, κατά την κοινή πείρα βέβαια, για να διαγνώσει ο εργοδότης τον βαθμό επάρκειας και καταλληλότητας ενός εργαζομένου.

Μετά, βέβαια, το πέρας της διάρκειας της επιτυχούς δοκιμής, η σύμβαση γίνεται αορίστου χρόνου. Ωστόσο, προσέξτε: Ως ημερομηνία έναρξης θα λογίζεται η ημερομηνία έναρξης της δοκιμαστικής περιόδου. Επομένως, αφ’ ενός ο εργαζόμενος θα απολαμβάνει όλα τα δικαιώματα του συνολικού πλέγματος προστασίας κατά της καταχρηστικής απόλυσης και αφ’ ετέρου επιτυγχάνουμε την προσμέτρηση του διαστήματος της δοκιμαστικής περιόδου για τα αποζημιωτικά δικαιώματα του εργαζομένου σε περίπτωση απόλυσής του, χωρίς να διαφοροποιούνται τα μέχρι σήμερα ισχύοντα.

Πάμε να εξηγήσουμε και να σας πούμε και ένα παράδειγμα. Κάποια ή κάποιος προσλαμβάνεται ως δόκιμος εργαζόμενος για έξι μήνες την 1η Ιανουαρίου του 2024. Εάν ο εργαζόμενος παραμείνει στη θέση του πέραν του εξαμήνου και τελικά η σύμβασή του καταγγελθεί την 31η Ιανουαρίου του 2025, δηλαδή δεκατρείς μήνες μετά την ημερομηνία έναρξης της δοκιμαστικής περιόδου, τότε αυτός δικαιούται κανονικά αποζημίωση απόλυσης τους μισθούς δύο μηνών. Αυτό, προφανώς, θα συμβεί επειδή το Υπουργείο Εργασίας παίρνει την πρωτοβουλία με το παρόν σχέδιο νόμου να νομοθετεί πως ημερομηνία έναρξης της σύμβασης θα θεωρείται αυτή της έναρξης της δοκιμαστικής περιόδου.

Περαιτέρω, επιτρέψτε μου επίσης να σταθώ στο ζήτημα της παράλληλης απασχόλησης που τόσο πολλή συζήτηση γίνεται. Με το άρθρο 9 του σχεδίου νόμου νομιμοποιείται πλέον η εργασία σε περισσότερους του ενός εργοδότη, κάτι που σήμερα απαγορεύεται με βάση την εθνική μας νομοθεσία. Συνεπώς σήμερα η εργασία σε δεύτερο εργοδότη είναι παράνομη. Συγκεκριμένα, απαγορεύεται κάποια ή κάποιος μισθωτός να έχει δύο δουλειές. Ωστόσο, επειδή και πάλι έχουν ακουστεί από υπερφίαλες υπερβολές μέχρι και κατάφωρα ψεύδη πάλι από μερίδα της Αντιπολίτευσης, οφείλουμε να το ξεκαθαρίσουμε για μια ακόμα φορά. Η διάταξη της οδηγίας την οποία ενσωματώνουμε με το παρόν νομοσχέδιο δεν θίγει σε καμμία περίπτωση το υπερεθνικό ήδη θεσμοθετημένο πλαίσιο για τα μέγιστα χρονικά όρια εργασίας, τα οποία πρέπει να τηρούνται απαρεγκλίτως.

Αλήθεια, στο σημείο αυτό αξίζει πραγματικά να ερωτηθεί κάποιος, τόσο βέβαια η Αξιωματική Αντιπολίτευση όσο και η Ελάσσων Αντιπολίτευση, τελικά τι ακριβώς ζητάτε. Ζητάτε να μην εκπληρώσουμε την υποχρέωσή μας εκ του Ενωσιακού Δικαίου, με βάση το οποίο είμαστε υποχρεωμένοι να μεταφέρουμε στην εθνική μας έννομη τάξη το περιεχόμενο της οδηγίας; Πραγματικά, είναι δυνατόν να εννοείτε ή υπονοείτε κάτι τέτοιο, την ίδια ώρα που υποτίθεται τουλάχιστον ότι πιστεύετε στο ευρωπαϊκό όραμα και την ενωσιακή βέβαια πορεία της χώρας μας;

Αυτά είναι ερωτήματα που απαιτούν απαντήσεις, αλλά μάλλον εμείς δεν θα τις λάβουμε ποτέ.

Κυρίες και κύριοι συνάδελφοι, τα πράγματα είναι συγκεκριμένα και έχουν ως εξής: Σήμερα, στη χώρα μας επιτρέπεται να εργαστεί κάποιος σε δύο εργοδότες, μόνο εφόσον πρόκειται για συμβάσεις μερικής απασχόλησης. Αντιθέτως, είναι παράνομο όταν κάποιος εργάζεται το πρωί σε έναν εργοδότη με πλήρη απασχόληση και το απόγευμα εκτελεί μια εργασία με μερική απασχόληση. Αυτή η στρέβλωση έχει οδηγήσει στην αδήλωτη και ανασφάλιστη εργασία πάρα πολλούς εργαζόμενους.

Πλέον, με την προτεινόμενη ρύθμιση επιτρέπεται η δεύτερη δουλειά, εφόσον κάποιος το επιθυμεί. Παράλληλα, προς αποφυγή καταστρατηγήσεων απαγορεύεται η παράλληλη απασχόληση μεταξύ συνδεδεμένων επιχειρήσεων. Επομένως με την ενσωμάτωση της σχετικής ρύθμισης της οδηγίας θα επιτρέπεται η δεύτερη εργασία σε άλλον εργοδότη.

Όλα αυτά θα ισχύουν χωρίς καμμία απολύτως έκπτωση στην προστασία του ελάχιστου χρόνου ανάπαυσης, κυρίες και κύριοι, δηλαδή αυτή των έντεκα ωρών μέσα στο εικοσιτετράωρο. Συνεπώς αφ’ ενός εντός ενός εικοσιτετραώρου θα είναι δυνατή μόνο μία πλήρης απασχόληση και μία μερική απασχόληση κατά ανώτατο όριο και αφ’ ετέρου δεν θίγεται σε καμμία περίπτωση το ανώτατο όριο των σαράντα οκτώ ωρών, στο οποίο περιλαμβάνεται ο χρόνος υπερεργασίας και υπερωρίας ως μέσος όρος τέσσερις μήνες της περιόδου αναφοράς.

Μάλιστα, για να στηρίξουμε την επιλογή των συμπολιτών μας να εργαστούν παράλληλα και να αυξήσουν το εισόδημά τους, έχουμε μεριμνήσει στην περίπτωση πολλαπλής ασφάλισης ή πολλαπλής καταβολής εισφορών, να προσαυξάνονται και οι μηνιαίες συντάξιμες αποδοχές του εργαζομένου, σύμφωνα με τη διάταξη του άρθρου 28 παράγραφος 2 περίπτωση α΄ του ν.4387/2016.

Κυρίες και κύριοι συνάδελφοι, το υπό συζήτηση και ψήφιση σχέδιο νόμου του Υπουργείου Εργασίας σήμερα ενώπιον της Ολομέλειας του Σώματος αποδεικνύει έμπρακτα τη σταθερή και αδιαπραγμάτευτη δέσμευση της Νέας Δημοκρατίας για αύξηση του εισοδήματος των νοικοκυριών, αύξηση των θέσεων εργασίας, αύξηση της παραγωγικότητας, μείωση της αδήλωτης και υποδηλωμένης εργασίας, αλλά και μείωση της γραφειοκρατίας. Μεταρρυθμίζουμε με συνέπεια την αγορά εργασίας χωρίς καμμία απολύτως έκπτωση στις ιδεολογικές μας αρχές. Κατοχυρώνουμε τα εργασιακά δικαιώματα, ανταποκρινόμαστε στις σύγχρονες ανάγκες, υιοθετούμε κανόνες και πρακτικές της Ευρωπαϊκής Ένωσης και, τελικά, προχωρούμε μπροστά με δικαιοσύνη και αίσθημα ευθύνης.

(Στο σημείο αυτό κτυπά το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, τελειώνοντας, εγώ σας καλώ να στηρίξουμε με όλες τις δυνάμεις το παρόν σχέδιο νόμου του Υπουργείου Εργασίας και βέβαια να το υπερψηφίσουμε.

Σας ευχαριστώ πάρα πολύ.

Κύριε Πρόεδρε, ευχαριστώ πολύ για την ανοχή.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον εισηγητή της Νέας Δημοκρατίας και για την τήρηση του χρόνου.

Τον λόγο έχει ο εισηγητής από τον ΣΥΡΙΖΑ - Προοδευτική Συμμαχία κ. Γεώργιος Γαβρήλος.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ, κύριε Πρόεδρε.

Η χώρα μας έπρεπε από τον Αύγουστο του 2022 να έχει κυρώσει την ευρωπαϊκή οδηγία 1152/2019. Ωστόσο καθυστερήσαμε και αντί σήμερα να συζητάμε μόνο γι’ αυτή την ευρωπαϊκή οδηγία, μας έρχεται ένα νομοσχέδιο το οποίο είναι το χειρότερο της Μεταπολίτευσης για τα εργασιακά.

Ξεπέρασε και το νομοσχέδιο του κ. Χατζηδάκη, που έγινε νόμος του κράτους. Αυτό συζητάμε σήμερα είναι τέσσερα - πέντε άρθρα μόνο από την ευρωπαϊκή οδηγία παραποιημένα, όπως μας είπε και ένας καθηγητής στη συνάντηση με τους φορείς, προβληματικά. Ερχόμαστε να συζητήσουμε ένα πλαίσιο που αλλάζει άρδην το εργασιακό τοπίο. Αυτό είναι, κύριοι συνάδελφοι.

Για όσους ασφαλώς δεν γνωρίζουν από εργατικό δίκαιο, είναι προφανές ότι ακολουθούν τη γραμμή και μόνο την πολιτική της Νέας Δημοκρατίας. Ωστόσο, η ελληνική κοινωνία στα χρόνια αυτής της Κυβέρνησης καλείται να ζήσει με μισθούς κάτω από το όριο της φτώχειας, με διαρκή αύξηση της ημιαπασχόλησης, με πραγματική ανεργία που μεταφράζεται σε διψήφιο νούμερο, με συνεχείς ανατιμήσεις στα βασικά είδη διατροφής, με την αισχροκέρδεια να καλπάζει και με τη διαρκή ανασφάλεια ότι η πολιτεία δεν έχει ως πρώτη μέριμνά της την προστασία και την ασφάλεια της ανθρώπινης ζωής.

Είστε μια Κυβέρνηση που δεν κυβερνάτε μόνο λίγους μήνες, κύριοι συνάδελφοι της Νέας Δημοκρατίας. Είστε στο τιμόνι της χώρας τεσσεράμισι χρόνια. Οι ευθύνες για τους αρνητικούς δείκτες ποιότητας ζωής των Ελλήνων, για τη φτωχοποίηση της κοινωνίας, για την τραγική υποστελέχωση του ΕΣΥ, για τη ζούγκλα που επικρατεί στην αγορά εργασίας, για τα αναπάντητα ερωτήματα ότι ακόμη δεν έχουμε ένα σοβαρό σχέδιο πολιτικής προστασίας για τη χώρα, όπως αρμόζει ασφαλώς σε μια ευρωπαϊκή χώρα, για το πού πήγαν τα λεφτά που δόθηκαν για τα δήθεν έργα προστασίας στις περιοχές που επλήγησαν και το γιατί η απορροφησιμότητα των κονδυλίων είναι σχεδόν μηδενική, φέρουν αποκλειστικά το όνομά σας.

Η παρουσία του Πρωθυπουργού στη ΔΕΘ μάς έπεισε ακόμη μία φορά για το ότι αυτή η Κυβέρνηση παίρνει άριστα στην επικοινωνία και στα κενά λόγια και μένει μετεξεταστέα στην κοινωνική πολιτική και στην αλήθεια. Πηχυαίοι τίτλοι των εφημερίδων διαφήμιζαν το ξεπάγωμα των τριετιών.

Η τροπολογία όμως που σήμερα κατατίθεται αποδεικνύει το ψέμα και την εξαπάτηση που επιχειρείται από την Κυβέρνηση. Το άρθρο 1 της τροπολογίας όμως είναι ξεκάθαρο. Δεν γίνεται καμμία αναφορά στην αναδρομικότητα της περιόδου 2012-2023, με συνέπεια πολλοί εργαζόμενοι να δουν την όποια μικρή αύξηση στις αποδοχές τους από το 2027 και όχι από το 2024, όπως άφησε η Κυβέρνηση να πιστεύουμε. Και η κοροϊδία δεν σταματά εδώ. Όπως αναφέρετε, αν η ανεργία την 1-1-2027 δεν έχει πέσει κάτω από το 10%, τότε οι τριετίες ξαναπαγώνουν, ενώ η Κυβέρνηση στη δήθεν καθαρή διάταξη για το ξεπάγωμα των τριετιών κρατά το δικαίωμα με απόφαση του Υπουργικού Συμβουλίου και ανάλογα με την πορεία της ανεργίας και του πληθωρισμού, να τις ξαναπαγώσει.

Η απόλυτη κοροϊδία! Η απόλυτη εξαπάτηση του ελληνικού λαού μέσα από τα δικά σας μέσα μαζικής ενημέρωσης! Κοροϊδεύετε για μια ακόμη φορά τον ελληνικό λαό! Ντροπή! Πόσο πολύ έχετε φτάσει να υποτιμάτε τη νοημοσύνη της κοινωνίας και του εργαζόμενου κόσμου; Διαφημίζετε ξεπάγωμα τριετιών και τελικά φέρνετε μια ρύθμιση με ισχύ για το 2027 με τρία «ναι μεν, αλλά», που ουσιαστικά ακυρώνει πλήρως τις ψεύτικες υποσχέσεις σας.

Κάηκε η μισή Ελλάδα, πνίγηκαν ολόκληρα χωριά κι εσείς πήγατε στη ΔΕΘ για να ξεπλύνετε την κατακραυγή από πάνω σας και τελικά πάλι ψέματα είπατε. Δεν είχατε να πείτε τίποτα στον ελληνικό λαό. Μία εμφάνιση του Πρωθυπουργού στη Θεσσαλονίκη για να κάνει σόου και βέβαια να φιμώσει την Αξιωματική Αντιπολίτευση που έπρεπε να ήταν εκείνη την ημέρα στη Θεσσαλονίκη και να απευθυνθεί στον ελληνικό λαό, όπως γίνεται όλα τα χρόνια στον θεσμό αυτόν.

Κύριοι συνάδελφοι, το νομοσχέδιο που σήμερα έρχεται προς ψήφιση για εμάς αποτελεί το οριστικό τέλος του όποιου πλαισίου προστασίας είχε απομείνει για τον κόσμο της εργασίας. Με πρόσχημα της ευρωπαϊκή οδηγία 2019/1152, η Κυβέρνηση καταλύει εργασιακά δικαιώματα χρόνων, νομιμοποιεί τη μαύρη εργασία και κάθε μέσο που μέχρι τώρα χρησιμοποιούσαν οι επιτήδειοι εργοδότες για την εκμετάλλευση των εργαζομένων και φυσικά κλείνει το μάτι σε συγκεκριμένα μεγάλα επιχειρηματικά συμφέροντα.

Σήμερα καλείται η Βουλή να ψηφίσει μια σειρά ρυθμίσεων του νομοσχεδίου που φέρουν έντονα την αντεργατική λογική της Κυβέρνησης και συνεχίζουν την ισοπέδωση του εργατικού δικαίου της χώρας. Αν κοιτάξει όμως κάποιος το πρόσφατο παρελθόν, στα έργα και τις ημέρες του κ. Χατζηδάκη, του προηγούμενου Υπουργού Εργασίας, βλέπει τη συνέχεια στο σχέδιο νόμου αυτής της λογικής και αυτού του πνεύματος. Δηλαδή τι; Να κινείται η Κυβέρνηση της Νέας Δημοκρατίας πάνω στα περίφημα σχέδια Πισσαρίδη, σε μια ωμή νεοφιλελεύθερη λογική.

Αυτό είναι το καινούργιο νομοσχέδιο και φαίνεται ότι η Κυβέρνηση τεσσεράμισι χρόνια τώρα δεν παρεκκλίνει καθόλου από τις λογικές και το πνεύμα του σχεδίου Πισσαρίδη, ενός νεοφιλελεύθερου σχεδίου, ενώ στον υπόλοιπο κόσμο έχει πάρει στροφή όλος ο πλανήτης και αφήνει πίσω του αυτές τις λογικές, αυτές τις πολιτικές.

Είναι ένα ακόμη βήμα στην προσπάθεια της Κυβέρνησης να κρατήσει χαμηλούς τους μισθούς, να κάνει τους εργαζόμενους ακόμα πιο ελαστικούς και ακόμη πιο αναλώσιμους, να ικανοποιήσει τους εργοδότες βάζοντας τους εργαζόμενους να δουλεύουν ώρες και μέρες πέρα από ό,τι προβλέπει μέχρι σήμερα η νομοθεσία και να ακυρώσει κάθε πλαίσιο προστασίας.

Ποιος μπορεί να ξεχάσει τη θεσμοθέτηση της δεκάωρης απασχόλησης χωρίς πρόσθετη αμοιβή, τη νομιμοποίηση των απλήρωτων υπερωριών, τάχα με αίτημα του εργοδότη να συγκεντρώσει περισσότερες ώρες απασχόλησης ο εργαζόμενος την ημέρα για να πάει, όπως μας έλεγε τότε ο κ. Χατζηδάκης, να μαζέψει τις ελιές του;

Τι έχουμε ακούσει από αυτή την Κυβέρνηση; Την κατάργηση τότε της αιτιολόγησης των απολύσεων, την εναλλακτική λύση της επιπλέον αποζημίωσης αντί της υποχρεωτικής επαναπρόσληψης για τους μισθωτούς για τους οποίους η απόλυση κρίνεται άκυρη από τα δικαστήρια. Την κατάργηση της ευθύνης του πραγματικού εργοδότη έναντι του εργαζόμενου. Τη γενίκευση της ελαστικής και φθηνής εργασίας. Την επίθεση στη συλλογική διαπραγμάτευση και στη συνδικαλιστική έκφραση των εργαζομένων και την υποβάθμιση του ΣΕΠΕ, μια επιλογή συνειδητή.

Για ό,τι γίνεται σήμερα, όποιο προστατευτικό πλαίσιο να ορίσουμε εδώ και να θεσπίσουμε, χωρίς μηχανισμούς ελέγχου δεν μπορεί η πολιτεία να κάνει τη δουλειά της και να σταθεί δίπλα στο αδύνατο μέρος μιας συμβατικής σχέσης μεταξύ εργοδότη και εργαζόμενου που είναι ο εργαζόμενος. Αυτό έκανε η Νέα Δημοκρατία, διέλυσε κάθε μηχανισμό ελέγχου, για να μπορεί σήμερα ο ασύδοτος εργοδότης -όχι το σύνολο των εργοδοτών- να κάνει τη δουλειά του.

Μπορεί στα υπουργικά έδρανα να κάθεται σήμερα άλλος Υπουργός, η ουσία όμως είναι μία. Παρά το επίπεδο της ελληνικής κοινωνίας, που ήδη είναι υψηλό, είμαστε μια χώρα της Δυτικής Ευρώπης, ήδη επιβαρύνεται περαιτέρω η θέση των εργαζομένων. Η Νέα Δημοκρατία συνεχίζει ακάθεκτη και με ωμότητα τις ίδιες πολιτικές απορρύθμισης της εργασίας.

Με αυτό το νομοσχέδιο μετά από περίπου έναν αιώνα καταργείται επί της ουσίας το δικαίωμα στο οκτάωρο. Έτσι από αύριο θα επιτρέπεται να εργάζεται κάποιος έως και δεκατρείς ώρες το εικοσιτετράωρο σε παράλληλο εργοδότη. Σε μια χώρα, δηλαδή, που τα εργασιακά δικαιώματα είναι ήδη υπό απειλή, η Κυβέρνηση νομοθετεί την δεκατριών ωρών εργασία, ανοίγοντας ουσιαστικά την πόρτα στην πλήρη εκμετάλλευση και εξόντωση των εργαζομένων.

Και τι μας λέει η επίσημη πολιτεία, μέσα από τα λόγια του κυρίου Υπουργού; Μας λέει «ελάτε να νομιμοποιήσουμε τη ζούγκλα», αυτό που πραγματικά μπορεί να συμβαίνει στην αγορά εργασίας. Αλλά με ποιανού ευθύνη συμβαίνει; Με ευθύνη της πολιτείας γιατί δεν έχει ελεγκτικούς μηχανισμούς. Ελάτε, λέει, να το νομιμοποιήσουμε, να το τακτοποιήσουμε. Και τα παιδιά μας να φεύγουν στο εξωτερικό γιατί δεν θα έχουν εδώ μια θέση εργασίας που θα τους δίνει καλές αποδοχές, να κάνουν οικογένεια, να δημιουργήσουν στη χώρα μας.

Ελάτε να νομιμοποιήσουμε τη ζούγκλα, αφού φτωχοποιήσαμε πρώτα την ελληνική κοινωνία, ελάτε να τακτοποιήσουμε τη ζούγκλα της αγοράς εργασίας!

Και αν αύριο από τις δεκατρείς ώρες που δουλεύουν χρειαστεί, γιατί θα χρειαστεί όπως το πάτε λόγω της ακρίβειας, της φτωχοποίησης, να απασχολούνται και δεκαεπτά και δεκαοκτώ ώρες, τι θα κάνει η επίσημη πολιτεία;

Τίποτα δεν ήταν τα μνημόνια, όπως άλλωστε το είχε πει και ο κ. Γεωργιάδης ούτε θα του πάρει κανένας τη δόξα μπροστά σε αυτό που επιχειρεί να κάνει για τον κόσμο της εργασίας σήμερα.

Πείτε μου, κύριε Γεωργιάδη, η αγορά εργασίας, αν τη νομιμοποιήσουμε στις δεκατρείς ώρες, θα ζητήσει μέσω της ασυδοσίας κάποιων εργοδοτών και της εκμετάλλευσης που θέλει να κάνει στους εργαζόμενους να φτάσει δεκαεπτά, δεκαοκτώ ώρες απασχόλησης. Θα έρθουμε πάλι στη Βουλή να νομιμοποιήσουμε μία τέτοια κατάσταση; Πείτε μου! Πείτε στον ελληνικό λαό ποιος είναι ο παιδευτικός ρόλος της πολιτείας, της Βουλής, ποιο πλαίσιο πρέπει να βάλουμε για να προστατεύσουμε τον εργαζόμενο.

Στην υπόλοιπη Ευρώπη συζητάνε το τριανταπεντάωρο με παράλληλη αύξηση αποδοχών και ενώ με χθεσινά στοιχεία της EUROSTAT για το 2022, κύριοι συνάδελφοι, ο μέσος όρος απασχόλησης των Ελλήνων είναι σαράντα μία ώρες την εβδομάδα και στην υπόλοιπη Ευρώπη είναι τριάντα επτάμισι ώρες την εβδομάδα, εμείς ζητάμε αύξηση των ωρών απασχόλησης.

Χθες μας είπατε στην τελευταία Επιτροπή Κοινωνικών Υποθέσεων ότι θα ενισχύσετε το ΣΕΠΕ. Ποιο ΣΕΠΕ να ενισχύσετε; Αν είχατε βούληση να ενισχύσετε το ΣΕΠΕ, θα το είχατε κάνει. Θα το είχατε κάνει! Επιθυμία σας, πολιτική σας επιλογή είναι να μην υπάρχουν ελεγκτικοί μηχανισμοί. Χωρίς το ΣΕΠΕ και κάθε πλαίσιο προστασίας των εργαζομένων δεν υπάρχει καμμία δικλίδα ασφαλείας και καμμία εγγύηση για την υγεία και την ασφάλεια στην εργασία. Η παρούσα ρύθμιση δε δεν εξαιρεί ούτε τα επικίνδυνα και ανθυγιεινά επαγγέλματα, που όπως ξέρουμε είναι τα πρώτα στον κατάλογο των εργατικών ατυχημάτων.

Καταργείται, επίσης, η πενθήμερη εργασία, αλλά και η κυριακάτικη αργία. Οι εργοδότες σχεδόν σε όλα τα είδη των επιχειρήσεων μπορούν πια να ζητούν από τους εργαζόμενους να δουλεύουν και την έκτη μέρα, ενώ για μεγάλους κλάδους της βιομηχανίας που απασχολούν αρκετό προσωπικό ανοίγει πια ο δρόμος να βάζουν τους εργαζόμενους να δουλεύουν και την Κυριακή.

Εξόντωση των ήδη εργαζόμενων, περικοπή νέων θέσεων εργασίας και κέρδος για τις επιχειρήσεις. Αν αυτές δεν είναι χαριστικές ρυθμίσεις, τότε τι είναι, κύριε Υπουργέ της Εργασίας; Αν ήσασταν Υπουργός της Βιομηχανίας, θα μπορούσα να δεχθώ ότι θα φέρνατε ένα τέτοιο νομοσχέδιο, ακόμη και από μία νεοφιλελεύθερη Κυβέρνηση σαν τη δική σας, αλλά Υπουργός Εργασίας και φέρνετε αυτές τις διατάξεις;

Το Υπουργείο εισάγει ακόμη μία περίοδο εξάμηνης μαθητείας, χωρίς, όμως, δικαίωμα σε επίδομα ανεργίας μετά το τέλος της και χωρίς να δικαιούται ο εργαζόμενος καμμία αποζημίωση απόλυσης. Βγήκαμε από τα μνημόνια, αλλάξτε πλέον αυτό! Βέβαια, πάντα μας το λέγατε ότι ήσασταν θιασώτης των μνημονίων. Τολμήστε και αλλάξτε τουλάχιστο αυτό το ελάχιστο για τον εργαζόμενο! Γιατί κάθε εργοδότης θα μπορεί να προσλαμβάνει και να απολύει κόσμο στο πλαίσιο της μαθητείας τάχα και της δοκιμής χωρίς καμμία συνέπεια, κρατώντας ομήρους τους εργαζόμενους και τους μισθούς χαμηλά.

Στο άρθρο 10, κύριοι συνάδελφοι, είναι οι συμβάσεις σχεδόν μηδενικών ωρών. Ήταν μηδενικών ωρών, έκανε ένα τρικ ο κύριος Υπουργός για να μας πει ότι δεν υπάρχουν συμβάσεις μηδενικών ωρών και το μετέτρεψε σε κατά παραγγελία εργασία. Με λίγα λόγια, θεσμοθετείται ο εργαζόμενους-λάστιχο και ο εργαζόμενος που θα δουλεύει είκοσι τέσσερις ώρες, επτά ημέρες και θα είναι σε ετοιμότητα σε κάθε περίπτωση. Μηδενικές υπερωρίες, μισθοί πείνας, ατομικές συμβάσεις με άθλιους όρους, καμμία αναφορά σε ωράριο εργασίας και κατά παραγγελία εργασία που θα την ορίζει ο εργοδότης μια μέρα πριν, υπάλληλοι δηλαδή που θα είναι «standby» για το μεροκάματο, πάντα στη διάθεση των εργοδοτών, στρατιές διαθέσιμων εργαζομένων σαν γαλέρα, με ολοκληρωτική επισφάλεια, με καταστρατήγηση του προσωπικού και οικογενειακού χρόνου και κάθε άλλου δικαιώματος.

Η αλλαγή του πλαισίου των Ιατρών Εργασίας είναι ένα άλλο χατίρι που μπαίνει στο νομοσχέδιο από την πίσω πόρτα. Διευρύνονται οι κατηγορίες ιατρικών ειδικοτήτων που μπορούν να ασκούν καθήκοντα Ιατρού Εργασίας και επί της ουσίας επέρχεται η υποβάθμιση της παροχής υπηρεσιών υγείας στις επιχειρήσεις. Είναι προφανές ότι εξυπηρετεί συγκεκριμένα συμφέροντα και ευνοεί μια ολόκληρη βιομηχανία εκμετάλλευσης ανειδίκευτου και φθηνού εργατικού δυναμικού.

Σε μια χώρα που σύμφωνα με τα στοιχεία της Ομοσπονδίας Συλλόγων Εργαζομένων στις Τεχνικές Επιχειρήσεις μέχρι στιγμής το 2023 έχουμε ήδη εκατόν τριάντα πέντε νεκρούς και διακόσιους είκοσι εννιά σοβαρά τραυματίες πανελλαδικά, πώς γίνεται να επιλέγεται να μειωθούν οι επιστημονικές απαιτήσεις των Ιατρών Εργασίας; Το άρθρο αυτό είναι σκανδαλώδες, επικίνδυνο και φωτογραφικό και θα πρέπει να αποσυρθεί, όπως έχει έρθει.

Και, τέλος, η ρύθμιση για την ποινικοποίηση της συνδικαλιστικής δράσης, η οποία προβλέπει ποινή φυλάκισης και χρηματικά πρόστιμα για όσους εργαζόμενους απεργούς παρεμποδίζουν τους απεργοσπάστες να μπουν για δουλειά. Έρχεται η Κυβέρνηση να φιμώσει περαιτέρω τη συνδικαλιστική δράση. Είναι μια διάταξη που κινείται στα όρια της συνταγματικότητας σε σχέση με τη συνταγματική ελευθερία, ξεκίνησε με τον νόμο Χατζηδάκη για τις απεργίες, έρχεται τώρα να ποινικοποιήσει περαιτέρω τη συνδικαλιστική δράση, να φοβίσει τον κόσμο της εργασίας.

Αυτό, κύριε Γεωργιάδη, να πάτε να το αιτιολογήσετε στους ανθρώπους της εργασίας που διαδηλώνουν αυτή τη στιγμή έξω από τη Βουλή και να είστε σίγουρος ότι δεν διαδηλώνουν μόνο για το φιλοεργοδοτικό πρόσωπο της Κυβέρνησης, αλλά για όλες τις πολιτικές σας που έχουν στοχοποιήσει τους εργαζόμενους και έχουν γονατίσει την κοινωνία.

Κυρίες και κύριοι, θυμάμαι πέρυσι να διαβάζω ανάρτηση του κ. Χατζηδάκη που έδινε συγχαρητήρια στον εαυτό του για την καθιέρωση της τετραήμερης εργασίας. Αυτά στο «Twitter» και στα προεκλογικά σποτ. Γιατί η αλήθεια είναι πως η Κυβέρνησή σας είναι αυτή που φέρει φαρδιά-πλατιά τη σφραγίδα της στο ξήλωμα που έχουν υποστεί ήδη τα εργασιακά δικαιώματα και στην κατάλυση κάθε αρχής του ελληνικού εργατικού δικαίου.

Με πρόσχημα την ευρωπαϊκή οδηγία 2019/1152 φέρνετε αντεργατικές και απάνθρωπες ρυθμίσεις για το σύνολο των εργαζομένων, ειδικά των νέων, αυτών που θέλουν να μείνουν στη χώρα, να δουλέψουν, αλλά η Κυβέρνηση τούς εξασφαλίζει μόνο συνθήκες γαλέρας και εκμετάλλευσης.

Σας ζητάμε να φέρετε την ευρωπαϊκή οδηγία σε ξεχωριστό νομοσχέδιο, αυτούσια μεταφρασμένη, ώστε να καταλάβει όλος ο ελληνικός λαός ότι έχετε παραποιήσει και το πνεύμα και το γράμμα του Ευρωπαϊκού Δικαίου. Αυτό, άλλωστε, μας είπαν και οι επιστήμονες που ήρθαν στην Επιτροπή Κοινωνικών Υποθέσεων και ο πρόεδρος της ΕΝΥΠΕΚΚ και όλοι όσοι ασχολούνται με το εργατικό δίκαιο στη χώρα.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, κύριε συνάδελφε, παρακαλώ!

**ΓΕΩΡΓΙΟΣ ΓΑΒΡΗΛΟΣ:** Βρήκατε την ευκαιρία να περάσετε μέσα από την ευρωπαϊκή οδηγία ρυθμίσεις που αλλάζουν επί τα χείρω το εργασιακό τοπίο και υποβαθμίζουν το επίπεδο ζωής και εργασίας του συνόλου του εργατικού κόσμου.

Τελειώνω, κύριε Πρόεδρε.

Είστε μια Κυβέρνηση μειωμένης ευθύνης που κρύβεται από τα δύσκολα, που παραποιεί την αλήθεια, που γέμισε ανασφάλεια και φόβο τη χώρα και με αυτό το συναίσθημα επανεκλεγήκατε και σήμερα με το 41% νομίζετε ότι έχετε πάρει λευκή επιταγή από τον κόσμο που υποφέρει, που έχει προβλήματα. Παίζετε με τους θεσμούς, καταργείτε τους ελεγκτικούς μηχανισμούς, θεωρείτε τσιφλίκι σας τα δημόσια ταμεία και πιστεύετε ότι ο εργαζόμενος πρέπει να είναι κάτι ανάμεσα σε δουλοπάροικο και είλωτα. Είστε μια Κυβέρνηση επικίνδυνη.

Μόνη λύση για εμάς είναι να αποσυρθεί έστω και τώρα αυτό το νομοσχέδιο-κόλαφος για τους εργαζόμενους της χώρας και εσείς να λογοδοτήσετε για τις επιλογές σας, για την κρυφή ατζέντα που εφαρμόζετε, για πράγματα που δεν είχατε ανακοινώσει προεκλογικά στον ελληνικό λαό και που άλλα περίμενε η ελληνική κοινωνία και λύσεις και μία ανάσα για να ζήσει σε αυτή την κατάσταση που έχετε διαμορφώσει στην οικονομία, με τη φτώχεια, με την ανεργία να παραμένει ακόμη σε υψηλά επίπεδα, με τον πληθωρισμό σε πολύ υψηλότερα, ακόμη κυρίως σε κατηγορίες όπου εσείς επιλέγετε να βγάζουν κέρδη εις βάρος της ελληνικής κοινωνίας και δεν έχετε ούτε μέχρι και σήμερα πραγματικά το φιλότιμο να ελέγξετε αυτή την αγορά.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε συνάδελφε, ολοκληρώστε!

**ΓΕΩΡΓΙΟΣ ΓΑΒΡΗΛΟΣ:** Ακούσαμε χθες τον Υπουργό να λέει κάτι για ταμπελάκια, κάτι για ελέγχους στα σουπερμάρκετ.

Κοροϊδεύετε τον ελληνικό λαό, είναι ντροπή! Αλλάξτε ρότα. Η ελληνική κοινωνία έχει πολλά προβλήματα, υποφέρει. Εμείς θα είμαστε εδώ, για να σταθούμε δίπλα σε αυτόν τον κόσμο που εσείς τον φτωχοποιήσατε και δεν βλέπει διέξοδο από τις δικές σας πολιτικές και εσείς στέκεστε με αλαζονεία πίσω από το 41%.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ να κλείσει ο κατάλογος των ομιλητών.

Τον λόγο έχει ο ειδικός αγορητής από το ΠΑΣΟΚ - Κίνημα Αλλαγής κ. Ανδρέας Πουλάς για δεκαπέντε λεπτά.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ξεκινώντας την ομιλία μου, επιτρέψτε μου να εκφράσω τα συλλυπητήριά μου στις οικογένειες των πέντε μελών της ειρηνευτικής αποστολής της χώρας μας στη Λιβύη, τα οποία έχασαν τη ζωή τους. Οι σκέψεις μας είναι κοντά τους και η ευχή όλων, είναι να μην υπάρξει νέα απώλεια για τις Ένοπλες Δυνάμεις.

Η χώρα το τελευταίο διάστημα βιώνει πολύ δύσκολες στιγμές. Η Θεσσαλία βάφτηκε στα θολά νερά της έλλειψης σχεδίου, της ατιμωρησίας, της ανευθυνότητας και των κούφιων δικαιολογητικών, μέχρι την επόμενη βιβλική καταστροφή από την κακοκαιρία. Σε λίγο δε, θα μπει ο χειμώνας και ήδη η αισχροκέρδεια που επί των ημερών σας κάνει πάρτι, μας δείχνει τα δόντια της. Η βενζίνη ξεπέρασε τα 2 ευρώ, ενώ ακόμα και στις λαϊκές αγορές οι τιμές έχουν εκτοξευθεί.

Ο κρατικός μηχανισμός μοιάζει ακυβέρνητο καράβι, καθώς επικρατεί το ανεύθυνο των υπευθύνων και το δόγμα της ατομικής ευθύνης, ακόμη και για τους πληττόμενους συμπολίτες που έχασαν περιουσίες και έμειναν κυριολεκτικά στον δρόμο. Έτσι στην κοινωνία εμπεδώνεται ολοένα και περισσότερο ότι το επιτελικό σας κράτος αδυνατεί να πράξει τα αυτονόητα, ότι δεν έχει άλλο σχέδιο για τη χώρα πλην της απόλυτης φιλελευθεροποίησης της οικονομίας και της υποβάθμισης του δημόσιου τομέα.

Τώρα έρχεται η ώρα των εργασιακών σχέσεων να επιβάλετε τη νεοφιλελεύθερη φιλοσοφία σας απορρυθμίζοντας το τοπίο και καταργώντας θεμελιώδη εργασιακά δικαιώματα και επιβάλλοντας συνθήκες εργασιακής γαλέρας και βάναυσης εργοδοτικής εκμετάλλευσης.

Φέρνετε, λοιπόν, προς ψήφιση ένα νομοσχέδιο το οποίο είναι απόλυτα αναντίστοιχο με τον τίτλο. Επικαλείστε την ενσωμάτωση της οδηγίας 2019/1152 για διαφανείς και προβλέψιμους όρους εργασίας στην Ευρωπαϊκή Ένωση, στην πραγματικότητα εισάγετε ακόμη μεγαλύτερη ευελιξία στην εργασιακή αγορά, χωρίς δικλίδες ασφαλείας για την προστασία των εργαζομένων και χωρίς νομοθετικό φραγμό για τους εργοδότες.

Στην αρμόδια επιτροπή της Βουλής επικαλεστήκατε την ανάγκη για επιστροφή στον ρεαλισμό ενώ ακούσαμε εξοργιστικούς ισχυρισμούς, όπως ότι δήθεν μεριμνάτε για τη μείωση της αδήλωτης εργασίας, δίνοντας τη δυνατότητα σε εργαζόμενους που επιθυμούν να ενισχύσουν το εισόδημά τους και σε δεύτερο εργοδότη.

Εμείς ως ΠΑΣΟΚ θα σας προτείναμε αντί της μισθολογικής εξόντωσης των εργαζομένων από εργοδότη σε εργοδότη, να μεριμνήσετε για καλύτερους μισθούς, ώστε να μη χρειάζεται να κάνουν δύο δουλειές για να τα βγάλουν πέρα εν έτει 2023 στην Ελλάδα.

Εάν δε, επιδιώκετε επιστροφή στον ρεαλισμό, γιατί δεν λαμβάνετε τα παραδείγματα από τις προηγμένες χώρες της Ευρωπαϊκής Ένωσης, όπως η Γαλλία που στρέφονται όλο και περισσότερο στην τετραήμερη εργασία χωρίς μείωση των αποδοχών; Στη χώρα μας η Κυβέρνηση Μητσοτάκη αγνοεί επιδεικτικά τις ευρωπαϊκές εξελίξεις που δεν υποστηρίζουν ιδεολογικά το νεοφιλελεύθερο οικοδόμημά της. Ομοίως, δεν λαμβάνει υπ’ όψιν της τα στατιστικά δεδομένα και τους αριθμούς που τόσο λατρεύει όταν δεν την βολεύει, όπως ότι οι εργαζόμενοι στη χώρα μας είναι από τους πιο χαμηλά αμειβόμενους στην Ευρωπαϊκή Ένωση, ότι στον τουρισμό η έλλειψη εργατικού δυναμικού φτάνει το 25%, στον αγροτικό τομέα το 30% και στην εστίαση το 40%.

Αντί, λοιπόν, μιας εθνικής μακροπρόθεσμης στρατηγικής για την ενίσχυση της απασχόλησης που συνδέεται άμεσα και με το οξυμμένο δημογραφικό μας πρόβλημα, έρχεστε να υιοθετήσετε συνταγές περασμένων δεκαετιών και παρωχημένης λογικής που υπονομεύουν την παραγωγικότητα των εργαζομένων του ιδιωτικού τομέα.

Βεβαίως, η νέα ηγεσία του Υπουργείου Εργασίας δεν νομοθετεί στο κενό. Αντιθέτως, ακολουθεί πιστά την πολιτική λογική των νομοθετικών παρεμβάσεων της προηγούμενης τετραετίας.

Παραθέτουμε ορισμένα από τα νομοθετήματα της Νέας Δημοκρατίας με τα οποία έστρωσε τον δρόμο στην εργασιακή ζούγκλα που με το παρόν σχέδιο νόμου θεμελιώνεται.

Πρώτον, την αποδυνάμωση των κλαδικών συμβάσεων με τη δημιουργία δραστικών περιορισμών για την κήρυξη τους ως υποχρεωτικών και την καθολική εφαρμογή τους.

Δεύτερον, την κατάργηση του δικαιώματος επαναπρόσληψης εργαζομένου, ακόμα και αν η απόλυση του κριθεί παράνομη από τα δικαστήρια.

Τρίτον, την κατάργηση της υποχρέωσης σύναψης συλλογικής σύμβασης για την αλλαγή ημερήσιου χρόνου εργασίας και την αντικατάστασή της με ατομική σύμβαση, όπου ο εργαζόμενος είναι το αδύνατο μέρος.

Τέταρτον, τη συνειδητή αποδυνάμωση του Σώματος Επιθεωρητών Εργασίας με την απομάκρυνσή τους από το Υπουργείο Εργασίας.

Και, πέμπτον, τον δραστικό περιορισμό των συνδικαλιστικών ελευθεριών.

Τα στοιχεία είναι αμείλικτα ως προς την εργασιακή ανασφάλεια και αβεβαιότητα που έχει δημιουργηθεί επί κυβερνήσεων σας. Η Ελλάδα είναι αρνητική πρωταθλήτρια στην Ευρωπαϊκή Ένωση με μέσο όρο εβδομαδιαίας απασχόλησης τις 39,7 ώρες όταν ο ευρωπαϊκός μέσος όρος είναι στους 36,4. Το 55% των θέσεων εργασίας που δημιουργούνται αφορούν πια θέσεις μερικής ή εκ περιτροπής απασχόλησης που αμείβονται με πενιχρούς μισθούς. Το ποσοστό κάλυψης των εργαζομένων με συλλογικές συμβάσεις είναι από τα χαμηλότερα στην Ευρώπη. Σύμφωνα με τον ΟΟΣΑ η αγοραστική δύναμη των εργαζομένων μειώθηκε κατά 7,4 το 2022, ενώ σύμφωνα με την EUROSTAT η χώρα μας είναι τρίτη από το τέλος στην αγοραστική δύναμη των νοικοκυριών. Η Ελλάδα είναι στη χειρότερη θέση μεταξύ των χωρών της Ευρωπαϊκής Ένωσης ως προς την ποιότητα του χρόνου εργασίας και την ισορροπία μεταξύ επαγγελματικής και οικογενειακής ζωής. Το 30% των εργαζομένων δουλεύει με μερική απασχόληση και με μισθούς της τάξεως των 400 - 500 ευρώ τον μήνα. Οι συνέπειες της απουσίας πολιτικών και ελέγχων στον τομέα της υγείας και ασφάλειας της εργασίας είναι τραγικές. Το 2022 χάθηκαν εκατόν τέσσερις εργαζόμενοι, ενώ στο πρώτο εξάμηνο του 2023 έχουμε ογδόντα έξι απώλειες και μέχρι σήμερα έχουν φτάσει τους εκατόν τριάντα πέντε και τους διακόσιους είκοσι εννιά οι σοβαρά τραυματίες.

Κυρίες και κύριοι συνάδελφοι, η επίκληση της ανάγκης ενσωμάτωσης στην ελληνική έννομη τάξη της ευρωπαϊκής οδηγίας, αν μη τι άλλο, είναι παραπλανητική. Η οδηγία στοχεύει στην προστασία των εργαζομένων με ιδιαίτερα ελαστικές μορφές απασχόλησης -όπου υπάρχουν!- όχι στην άμεση εφαρμογή τους, όπως επιχειρεί η Νέα Δημοκρατία με τον τρόπο που μεταφέρει στο Εθνικό Δίκαιο τις διατάξεις της. Τι ακριβώς νομοθετεί η Νέα Δημοκρατία; Τις κατά παραγγελία συμβάσεις με τις οποίες ο εργαζόμενος θα είναι δέσμιος του εργοδότη, χωρίς προγραμματισμό της προσωπικής του ζωής, με πλήρη ανασφάλεια και φυσικά, με πολύ χαμηλές αμοιβές. Τη διαφημιζόμενη πολλαπλή απασχόληση με την οποία δίνεται η δυνατότητα στον εργαζόμενο να απασχολείται και σε δεύτερο και σε τρίτο, με συνολικό όριο απασχόλησης δεκατριών ωρών ημερησίως. Τη νομιμοποίηση της μέχρι σήμερα παράνομης εξαήμερης εργασίας στις επιχειρήσεις εικοσιτετράωρης λειτουργίας με βάρδιες σε όλους τους κλάδους της οικονομίας. Τη δυνατότητα εφαρμογής συστήματος ευέλικτης διευθέτησης του χρόνου εργασίας σε ετήσια ή εξαμηνιαία βάση με ατομική σύμβαση εργασίας χωρίς καν να προηγείται αίτημα εργαζομένου, όπως στην περίπτωση της τετραήμερης εβδομάδας εργασίας του νόμου Χατζηδάκη. Τον περαιτέρω περιορισμό για δεύτερη φορά μετά τον νόμο Χατζηδάκη της άσκησης του συνταγματικού δικαιώματος της απεργίας. Τη δυσχέρεια ως προς την ικανότητα ελέγχου από την Επιθεώρηση Εργασίας με πολύ μεγάλο κίνδυνο την καταστρατήγηση των χρονικών ορίων εργασίας των εργαζομένων.

Τη μείωση της δοκιμαστικής περιόδου σε έξι από δώδεκα μήνες, αλλά και τη διατήρηση του δωδεκάμηνου διαστήματος χωρίς αποζημίωση σε περίπτωση απόλυσης.

Κυρίες και κύριοι συνάδελφοι, με μια επιθετική ρητορική η ηγεσία του Υπουργείου διαστρεβλώνει τις πραγματικές επιπτώσεις του νομοθετήματός της, βαφτίζοντας το κρέας ψάρι. Από την περασμένη Παρασκευή, που το νομοσχέδιο εισήχθη στην αρμόδια επιτροπή, θέτουμε καίρια ερωτήματα, που παραμένουν δίχως απάντηση: Με ποιον τρόπο θα διασφαλιστεί η μη παραβίαση της εντεκάωρης υποχρεωτικής ανάπαυσης; Στις δεκατρείς ώρες απασχόλησης έχουν υπολογιστεί τα διαλείμματα και οι αναγκαίοι χρόνοι μετακίνησης από και προς την εργασία;

Ποιος θα κάνει τους ελέγχους; Επειδή ως Κυβέρνηση είστε λάτρεις των αριθμών και των αξιολογήσεων, για πείτε μας πόσοι έλεγχοι για την τήρηση της εντεκάωρης ημερήσιας ανάπαυσης έγιναν το 2022; Πόσοι έλεγχοι για την τήρηση των σαράντα οκτώ ωρών εβδομαδιαίας απασχόλησης κατά μέσο όρο ανά περίοδο τεσσάρων μηνών έγιναν κατά το έτος 2022; Πόσο μειώθηκε η αδήλωτη ή υποδηλωμένη εργασία το 2022; Ή μήπως αυτές αυξήθηκαν;

Πώς θα διασφαλιστεί στην περίπτωση της πολλαπλής απασχόλησης η αποτροπή της απασχόλησης του ίδιου του εργαζόμενου σε συνδεδεμένες επιχειρήσεις, δηλαδή στον ίδιο εργοδότη;

Γιατί δεν προβλέπετε ασφαλιστικές δικλίδες που να απαγορεύουν ή να περιορίζουν τη δεύτερη ή τρίτη απασχόληση σε επικίνδυνες, βαριές για την ασφάλεια και την υγεία των εργαζομένων δουλειές;

Έχει προηγηθεί κάποια μελέτη των επιπτώσεων της πολλαπλής απασχόλησης στην ορθή υλοποίηση των πολιτικών απασχόλησης, στην ανεργία, στο σύνδρομο burnout των εργαζομένων, στα εργατικά ατυχήματα;

Τελικά η Επιθεώρηση Εργασίας είναι ανεξάρτητη αρχή ή όχι; Διότι από τη θεσμοθέτηση του άρθρου 24 προκύπτει ότι η Κυβέρνηση εντέλλεται τους δημόσιους λειτουργούς τής δήθεν ανεξάρτητης αρχής να εφαρμόζουν τις εγκυκλίους άλλης κρατικής αρχής του Υπουργείου Εργασίας και του ΕΦΚΑ -προσέξτε, όχι τους νόμους, τις εγκυκλίους. Συνιστά αυτό ανεξάρτητη λειτουργία ανεξάρτητης αρχής;

Πώς θα αποτρέψετε τις καταχρηστικές πρακτικές εις βάρος εργαζομένων με συμβάσεις κατά παραγγελία, που τίθενται σε εργασιακή ετοιμότητα για όποτε και όσο χρειάζεται η επιχείρηση και στερούνται σειράς δικαιωμάτων που συνεπάγονται οι σταθερές εργασιακές σχέσεις; Οι συμβάσεις αυτές να συνάπτονται αποκλειστικά για την κάλυψη έκτακτων αναγκών, ώστε να μην υπονομεύονται οι μόνιμες θέσεις εργασίας.

Διατυπώθηκαν συγκεκριμένες προτάσεις, και αναφέρω ενδεικτικά: Οι συμβάσεις αυτές να μην υπερβαίνουν το 10% των απασχολούμενων της επιχείρησης. Να καθοριστεί στον νόμο ανώτατη χρονική διάρκεια της περιόδου αναφοράς το δεκαπενθήμερο. Ο εύλογος χρόνος προειδοποίησης να οριστεί τουλάχιστον σε δύο με τρεις μέρες. Να καθοριστεί στον νόμο ότι η εργασία των εργαζομένων θα παρέχεται συνεχόμενα την ίδια ημέρα.

Γιατί αγνοείτε ότι η ΓΣΕΕ έχει από το 2014 προσφύγει κατά της δωδεκάμηνης δοκιμαστικής περιόδου, μαζί με την κατάργηση της αποζημίωσης απόλυσης για παραβίαση του Ευρωπαϊκού Κοινωνικού Χάρτη, πράγμα που με απόφαση του αρμόδιου ελεγκτικού οργάνου του Συμβουλίου της Ευρώπης το 2017 έχει κριθεί παράνομο;

Γιατί νομοθετείτε τις συμβάσεις κατά παραγγελία, ενώ ουσιαστικά σήμερα προβλέπεται ήδη η ετοιμότητα εργασίας; Με αμοιβή προφανώς και όποιος θέλει να απασχοληθεί περιστασιακά μπορεί να το πράξει με σύμβαση εργασίας ακόμα και μιας ημέρας. Από επιστημονικές μελέτες προκύπτει ότι η απασχόληση με τέτοιου είδους συμβάσεις, πέραν της εργασιακής επισφάλειας και χαμηλών και μη σταθερών εισοδημάτων, επηρεάζει αρνητικά και την ψυχική υγεία των εργαζομένων.

Γιατί αρνείστε να απαντήσετε είναι ποια είναι τα αποτελέσματα του προγράμματος «REBRAIN GREECE» τέσσερα χρόνια μετά τις τυμπανοκρουσίες του Δεκεμβρίου του 2019 και το επιχείρημα της Κυβέρνησης να ανακόψει τη ροή νέων και ταλαντούχων επιστημόνων στο εξωτερικό αλλά και να δημιουργήσει ένα περιβάλλον επιστροφής όσων έχουν φύγει από την Ελλάδα;

Κυρίες και κύριοι της Συμπολίτευσης, το νομοθέτημα της Κυβέρνησής σας επιχειρεί να ενσταλάξει στις συνειδήσεις των πολιτών εργαζομένων ότι το οκτάωρο είναι παρωχημένο και ξεπερασμένο και ότι φταίνε εκείνοι που δεν τα βγάζουν πέρα και όχι οι πολιτικές σας. Η αλήθεια, την οποία ζει όλη η εργατική τάξη της χώρας, δεν βολεύει το αφήγημά σας. Οι μισθοί τελειώνουν στο μέσο του μήνα λόγω της ακρίβειας και της αισχροκέρδειας που υπάρχει παντού. Η επιθεώρηση εργασίας υποστελεχωμένη υπολειτουργεί και δυσλειτουργεί. Η ποιότητα ζωής των εργαζομένων, αντί να βελτιωθεί, δυστυχώς χειροτερεύει με δική σας ευθύνη.

Συνεπώς μην περιμένετε την ψήφο μας στο παρόν νομοθετικό σας πόνημα.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο συνάδελφο και για την τήρηση του χρόνου.

Τον λόγο έχει ο ειδικός αγορητής από το Κομμουνιστικό Κόμμα Ελλάδας κ. Χρήστος Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Χαιρετίζουμε τους εργαζόμενους που σήμερα σε όλη την Ελλάδα δίνουν μαχητική, απεργιακή, αγωνιστική απάντηση στο νομοσχέδιο που περνάει αλυσίδες στη ζωή τους. Φέρνουν στο προσκήνιο την κάλυψη των σύγχρονων αναγκών τους, με σταθερή και μόνιμη εργασία, με συλλογικές συμβάσεις, που να προβλέπουν αυξήσεις στους μισθούς και στα μεροκάματα, σύγχρονα δικαιώματα για να μειωθεί ο εργάσιμος χρόνος με επτάωρο, πενθήμερο, τριανταπεντάωρο.

Απαντούν στην κοροϊδία της Κυβέρνησης για τις τριετίες. Διεκδικούν πραγματική επαναφορά.

Διεκδικούν κατάργηση των συμβάσεων ομηρίας, προστασία και διεύρυνση των συνδικαλιστικών δικαιωμάτων και ελευθεριών των εργαζομένων, προστασία του λαϊκού εισοδήματος από τα χαράτσια και την ακρίβεια, προστασία της κατοικίας του λαού από τους πλειστηριασμούς.

Στηρίζουν τα αιτήματα των πλημμυροπαθών και πυρόπληκτων για 100% αποζημίωση. Θα σας στοιχειώνει το σύνθημα «Πνίξατε τον κάμπο, θα σας πνίξει η οργή μας».

Παρά τα μεγάλα λόγια της Κυβέρνησης και του Υπουργείου Εργασίας για να χτυπήσετε την επιτυχία της απεργίας, εκτός από την αξιοποίηση της ηγετικής ομάδας της ΓΣΕΕ, που τη συγκροτούν η ΠΑΣΚΕ και η ΔΑΚΕ, που λειτούργησε ως κλακαδόρος της αντιλαϊκής κυβερνητικής πολιτικής, ενεργοποιήσατε την «ανεξάρτητη» δικαιοσύνη, που βγάζει το 99% των απεργιών παράνομες και καταχρηστικές. Και αυτό, ακριβώς επειδή γνωρίζετε τη δύναμη του οργανωμένου λαού, τρέμετε τη μαζικοποίηση των συνδικάτων και των ταξικών αγώνων, την πάλη ενάντια στην καπιταλιστική βαρβαρότητα, στο σάπιο σύστημα που στηρίζετε.

Συζητάμε ένα ακόμα ολέθριο νομοσχέδιο για την εργατική τάξη. Στόχος του δεν είναι άλλος από τη διαμόρφωση καλύτερων όρων για την καπιταλιστική ανάπτυξη, την εξασφάλιση μεγαλύτερου κέρδους των επιχειρηματικών ομίλων. Αυτή η στρατηγική της αστικής τάξης, της Ευρωπαϊκής Ένωσης, των κυβερνήσεων και των κομμάτων της, των περιφερειακών και δημοτικών αρχών αντιμετωπίζει ως μη επιλέξιμα τα αντιπλημμυρικά, αντιπυρικά έργα, την αντισεισμική θωράκιση, γιατί δεν φέρνουν κέρδος για το κεφάλαιο, και πνίγει, καίει και δολοφονεί τον λαό, καταστρέφει το βιος του, απογειώνει την εκμετάλλευση των εργαζομένων, ληστεύει με τους φόρους τα λαϊκά στρώματα.

Στη στρατηγική αυτή εντάσσεται και ο στόχος του κεφαλαίου της επενδυτικής βαθμίδας, που περνά πάνω από την ίδια την ποιότητα ζωής του λαού μας. Αυτόν τον στόχο επικαλέστηκε ο Πρωθυπουργός στη Διεθνή Έκθεση και εξήγγειλε τα μέτρα-ψίχουλα, που δεν καλύπτουν τις τεράστιες απώλειες σε σπίτια, ζώα, αγροτική παραγωγή, την ίδια τη ζωή του λαού και ιδιαίτερα της Θεσσαλίας.

Αυτήν επικαλέστηκε για τη νέα επίθεση στα λαϊκά στρώματα, με νέα χαράτσια όπως ασφάλιση σπιτιών, χωραφιών, παραγωγής, νέα πεδία κερδοφορίας του κεφαλαίου.

Αυτήν και για την παραπέρα αύξηση της φοροαφαίμαξης των αυτοαπασχολούμενων, για να μη διασαλευτεί ο στόχος των μεγάλων επιχειρηματικών ομίλων και οι επιπλέον φοροαπαλλαγές και οι κάθε είδους χρηματοδοτήσεις που απαιτούν. Για να περιορίσει αντιδράσεις, να δημιουργήσει κλίμα αναμονής, να παρεμποδίσει τη συμμετοχή στις διεκδικήσεις πέταξε ως πυροτέχνημα το δήθεν πιο γρήγορο ξεπάγωμα των τριετιών.

Με την τροπολογία που κατατέθηκε αποκαλύφθηκε η απάτη, η κοροϊδία. Ναι, είναι απάτη, γιατί δεν πρόκειται για ξεπάγωμα αλλά για μονιμοποίηση του μηχανισμού με τον οποίο θα αναστέλλονται οι τριετίες αν το ποσοστό της ανεργίας είναι πάνω από το 10% και επίσης αν η Κυβέρνηση θεωρήσει ότι απειλείται η σταθερότητα της οικονομίας. Δεν έχει αναδρομική ισχύ, που σημαίνει κλοπή δώδεκα χρόνων προϋπηρεσίας για τα οποία δεν θα υπάρχει καμμία προσαύξηση στον μισθό των εργαζομένων.

Σύμφωνα με τις ρυθμίσεις αφορά τον κατώτερο μισθό και όσοι έχουν παραπάνω τυχόν προσαύξηση λόγω τριετίας, θα συμψηφίζεται. Τριετία σημαίνει εννιακόσιες ημέρες ασφάλισης. Αλήθεια με τη γενίκευση της ευελιξίας, πόσα χρόνια απαιτούνται για να συμπληρωθούν εννιακόσιες μέρες ασφάλισης; Παίρνοντας υπ’ όψιν τα στοιχεία του ΕΦΚΑ για τον μέσο όρο ασφάλισης των εργαζομένων που σε κάποιους κλάδους είναι δεκαπέντε ημέρες τον μήνα, ο χρόνος είναι σχεδόν διπλάσιος.

Η τροπολογία που κατέθεσε το ΚΚΕ για την επαναφορά των τριετιών, είναι αυτή που διεκδικούν σήμερα οι εργαζόμενοι και σας καλούμε όλους να πάρετε θέση πάνω στην τροπολογία αυτή.

Αυτή τη στρατηγική υπηρετεί και η ενσωμάτωση οδηγιών της Ευρωπαϊκής Ένωσης των μονοπωλίων, οι δήθεν καλές πρακτικές. Με αυτές όλες οι κυβερνήσεις του κεφαλαίου της Νέας Δημοκρατίας, του ΣΥΡΙΖΑ, του ΠΑΣΟΚ ανέτρεψαν και συνεχίζουν να ανατρέπουν εργασιακά και ασφαλιστικά δικαιώματα. Προώθησαν τις ιδιωτικοποιήσεις σε ενέργεια, νερό, μεταφορές, υγεία, παιδεία, πρόνοια. Παραδόθηκαν δημόσιες εκτάσεις, παραλίες στο κεφάλαιο. Αυτές οι πρακτικές όντως είναι καλές για τους μεγάλους ομίλους, αλλά κακές και εχθρικές για τους εργαζόμενους και το λαό. Εξάλλου αυτό έχει επιβεβαιωθεί στην πράξη, όση χρυσόσκονη και αν ρίχνετε.

Το νομοσχέδιο νομιμοποιεί τους πιο σκληρούς όρους εκμετάλλευσης των εργαζομένων, αυτούς που κατάργησε ο αγώνας των εργατών από το 1886 και μετά. Νομιμοποιεί την πολυσχιδή εργοδοτική ασυδοσία και παραβατικότητα, ειδικά αυτή που αφορά το χρόνο εργασίας. Οι ρυθμίσεις επιφέρουν καίριο πλήγμα στον σταθερό ημερήσιο χρόνο εργασίας, το οκτάωρο, τον πυρήνα των δικαιωμάτων και της ζωής της εργατικής λαϊκής οικογένειας. Θεσμοθετεί την πολλαπλή απασχόληση, τις συμβάσεις μηδενικών ωρών, τις συμβάσεις κατά παραγγελία, την κατάργηση του πενθημέρου, του διαλείμματος στη δουλειά, την αυτοδίκαιη απόλυση για μη επιτυχή εξάμηνη δοκιμασία, αυξάνοντας την επισφάλεια, την αβεβαιότητα των εργαζομένων συνολικά.

Από τις δεκάδες μορφές ευέλικτης απασχόλησης που νομοθετήθηκαν, το αποτέλεσμα είναι δύο στις τρεις προσλήψεις να είναι ευέλικτες και πάνω από επτά χιλιάδες απολύσεις εργαζομένων καθημερινά. Πού θέλετε να τα πάτε; Που θέλετε; Νομοθετεί το δικαίωμα των εργοδοτών να εξοντώνουν τους εργαζόμενους με δουλειά δεκατρείς ώρες την ημέρα, εβδομήντα οκτώ ώρες την εβδομάδα, χωρίς διάλειμμα υπονομεύοντας μια σειρά από δικαιώματα όπως άδειες, επιδόματα, άδειες ασθενείας, δώρα, αποζημιώσεις απόλυσης και άλλα.

Με την πολιτική όλων σας τσακίσατε μισθούς και μεροκάματα, τις συλλογικές συμβάσεις, τη μόνιμη και σταθερή δουλειά, την ακρίβεια που τσακίζει, που έχει βεβαίως ως αποτέλεσμα ο μέσος μισθός των 800 ευρώ να τελειώνει το πρώτο δεκαήμερο του μήνα. Αρκετοί επιδιώκουν δεύτερη απασχόληση για να αντιμετωπίσουν τα τεράστια αδιέξοδα που δημιουργεί η πολιτική σας.

Η Κυβέρνηση ισχυρίζεται ότι αυτό που γίνεται άτυπα, το νομιμοποιεί, δηλαδή νομιμοποιεί την πολλαπλή απασχόληση, τις δεκατρείς ώρες, και ισχυρίζεται βέβαια ότι αυξάνεται δήθεν η διαπραγματευτική ικανότητα του εργαζόμενου γιατί θα έχει δύο εργοδότες, που ο ένας θα προσπαθεί να κερδίσει τον εργαζόμενο από τον άλλον. Αν είναι τρεις, θα είναι καλύτερα δηλαδή; Είναι επιχειρήματα που γελά και το παρδαλό κατσίκι, όπως λέει ο λαός μας.

Προβάλλουν ως οπισθοδρομικό τον σταθερό ημερήσιο χρόνο, το οκτάωρο, το να ζει ο εργαζόμενος και η οικογένειά του από μια δουλειά. Πρόοδος στον 21ο αιώνα είναι το δεκατρίωρο την ημέρα, εκατόν πενήντα χρόνια περίπου μετά την καθιέρωση του οκτάωρου; Αυτό είναι το σύστημα, βάρβαρο απάνθρωπο. Αλήθεια είναι πρόοδος ο εργαζόμενος να δίνει πέντε επιπλέον ώρες από τη ζωή του, από την ξεκούραση του, από την ψυχαγωγία του, από την ενασχόληση του με την οικογένειά του; Είναι συναινετική και με ελεύθερη βούληση η επιλογή δκακατρίωρης εργασίας από τον εργαζόμενο, όταν αρχίζουν να λείπουν, να απουσιάζουν τα βασικά αγαθά, όταν δεν καλύπτονται οι βασικές ανάγκες, όταν ο μισθός που μπαίνει σε κάθε λαϊκό σπίτι υπολείπεται των εξόδων; Αυτό κύριοι δεν λέγεται ελευθερία. Λέγεται εξαναγκασμός.

Θεσμοθετείτε την εξαήμερη εργασία ως ένα ακόμα δωράκι της Κυβέρνησης στους βιομηχάνους, που αντί να κάνουν προσλήψεις ανέργων ξεζουμίζουν τους εργαζόμενους μέχρι τελικής πτώσεως, για μια προσαύξηση που είναι 5 έως 10 ευρώ την εβδομάδα. Αυτή η πρακτική οδήγησε να αφήσει την τελευταία του πνοή πάνω στη μηχανή εργαζόμενος στην «ΕΒΓΑ» πρόσφατα ύστερα από συνεχόμενες δεκαπέντε ημέρες δουλειάς με δώδεκα ώρες την ημέρα. Καταρρίπτεται βέβαια και το επιχείρημα της Κυβέρνησης εδώ με το παράδειγμα της ΕΒΓΑ, ότι δεν βρίσκουν εξειδικευμένο προσωπικό. Μετά τις κινητοποιήσεις των εργαζομένων για προσλήψεις βρήκε αμέσως η επιχείρηση την άλλη μέρα προσωπικό, αφού βέβαια τους πλήρωσε καλύτερα από τον εργαζόμενο που πέθανε.

Προβάλλετε τα άρθρα του νομοσχεδίου ως θετικά. Ναι είναι θετικά για τους εργοδότες, γιατί θα μπορούν αυτοδίκαια, όπως αναφέρεται για παράδειγμα στο άρθρο 4, να απολύεται ο εργαζόμενος χωρίς κανένα εμπόδιο με το επιχείρημα ότι η δοκιμαστική περίοδος δεν είναι επιτυχής, την οποία βέβαια αυτή την επιτυχία ή όχι την κρίνει αποκλειστικά ο εργοδότης. Η ρύθμιση γίνεται για να μπορούν να ξεφορτωθούν εργαζόμενους με κάποια προστασία που ακόμα έχει απομείνει όπως οι εγκυμονούσες, νέες μητέρες, συνδικαλιστές.

Θα αξιοποιηθεί βέβαια και σε τουριστικές εποχιακές επιχειρήσεις, για να ξεμπερδεύουμε με το δικαίωμα της επαναπρόσληψης των εργαζομένων με ό,τι σημαίνει για τα ελάχιστα δικαιώματα που απορρέουν από αυτή την ειδική εργασιακή σχέση. Η αυτοδίκαιη απόλυση σημαίνει ότι και αν υπάρχουν οι προϋποθέσεις των ημερών ασφάλισης, δεν θα δικαιούται επίδομα ανεργίας, γιατί δεν θα καταχωρίζεται ως απόλυση.

Στο άρθρο 16 η ποινή στους εργοδότες για δυσμενή μεταχείριση είναι διοικητικές κυρώσεις. Μην τους ζορίζετε τόσο πολύ, κύριοι! Η ρύθμιση για την ελάχιστη προβλεψιμότητα της εργασίας αφορά τις συμβάσεις μηδενικών ωρών. Ο εργαζόμενος θα είναι σε ετοιμότητα, θα περιμένει το SMS στο κινητό του για να δουλέψει. Δουλειά όποτε θέλει, όπου θέλει και όπως θέλει ο εργοδότης. Θα αξιοποιείται βέβαια και ως εφεδρεία όλος αυτός ο μηχανισμός για απεργοσπασία.

Για το άρθρο που αφορά τη μετάβαση σε άλλη μορφή απασχόλησης θέλετε να δώσετε την εντύπωση ότι ο εργαζόμενος αφού τελειώσει τη δοκιμαστική περίοδο, θα κάνει αίτηση για να γίνουν πιο προβλέψιμοι και ασφαλείς οι όροι εργασίας. Και αυτό εφόσον το κρίνει βέβαια η επιχείρηση και αυτή η εργασιακή σχέση θα είναι δυνατή. Άρα όταν τελειώνει δοκιμαστική περίοδος, δεν θα μετατρέπεται αυτοδίκαια η σύμβαση σε αορίστου χρόνου αλλά θα είναι στη δικαιοδοσία του εργοδότη.

Στο άρθρο 19 έρχεστε να προλάβετε συγχύσεις με τη δοκιμαστική περίοδο των έξι μηνών και επαναλαμβάνετε, σημειώνετε ότι ισχύει η μνημονιακή ρύθμιση για μη καταβολή αποζημίωσης για απασχόληση έως δώδεκα μήνες. Οι απολύσεις κάθε χρόνο είναι όσες και οι προσλήψεις. Είναι φανερό ότι οι αποζημιώσεις ουσιαστικά έχουν καταργηθεί.

Στα άρθρα 21 και 22 δίνετε τη δυνατότητα στους εργοδότες να μην καταχωρούν στο σύστημα «ΕΡΓΑΝΗ» τις αλλαγές, την τροποποίηση του ωραρίου. Ενισχύετε με αυτόν τον τρόπο ακόμα περισσότερο τη θέση του εργοδότη, το διευθυντικό δικαίωμα να κάνει όσες και όποιες αλλαγές θέλει στους εργαζόμενους χωρίς καμία συνέπεια.

Στο άρθρο 24 η ρύθμιση αφαιρεί τη δυνατότητα να γνωμοδοτήσει ο επιθεωρητής εργασίας με βάση τις διαπιστώσεις του από τον επιτόπιο έλεγχο. Εδώ το Υπουργείο Εργασίας αναλαμβάνει την περαιτέρω προστασία της εργοδοσίας από ερμηνείες που μπορεί να δικαιώνουν τον εργαζόμενο.

Στα άρθρα 25 και 26 ανατρέπεται το πενθήμερο, σαραντάωρο στους εργαζόμενους και επιβάλλει εργασία την έκτη μέρα με το «τυράκι» του 40% της προσαύξησης. Με τις συνθήκες γαλέρας, που έχετε διαμορφώσει όλοι σας, τα εργατικά ατυχήματα και οι επαγγελματικές ασθένειες αυξήθηκαν με πολύ γρήγορο ρυθμό λόγω της μεγάλης εντατικοποίησης, των εξαντλητικών ωραρίων, των ευέλικτων μορφών απασχόλησης και την έλλειψη μέτρων υγείας και ασφάλειας στην εργασία. Οι ρυθμίσεις του νομοσχεδίου είναι ολέθριες. Λιγότεροι εργάτες θα γυρίζουν στο σπίτι τους, περισσότεροι θα σακατεύονται, με αυτό το νομοθετικό πλαίσιο.

Το άρθρο 27 δίνει τη δυνατότητα σε περισσότερους κλάδους, μεταξύ αυτών και στην εμφιάλωση φυσικού μεταλλικού νερού, αναψυκτικών και προϊόντων εμφιάλωσης να απασχολούν τους εργαζόμενους και Κυριακές και γιορτές. Το επιχείρημα ότι αν δεν λειτουργήσουν την Κυριακή χάνεται και η Δευτέρα λόγω της φύσης των μηχανών, επειδή αργούν να πάρουν μπρος, είναι ψέματα, θυμώνουν τους εργαζόμενους ακόμα περισσότερο. Και το απέδειξαν ότι αυτό δεν έχει καμμία σχέση με τον κλάδο.

Το άρθρο 24 προβλέπει τη διευθέτηση του χρόνου εργασίας χωρίς αίτημα του εργαζόμενου, όπως προβλεπόταν έως τώρα, αλλά με ελεύθερη δήθεν συμφωνία με τον εργαζόμενο, αφού το ζητήσει η εργοδοσία. Καταλαβαίνετε πόσο ελεύθερη είναι, ή με συμφωνία με το εργοδοτικό μόρφωμα, την Ένωση Προσώπων, που δημιουργούν με δικούς τους ανθρώπους οι εργοδότες.

Με το άρθρο 30 υπονομεύεται το νομοθετικό πλαίσιο για την υγεία και την ασφάλεια στην εργασία, αφού η θέση του γιατρού εργασίας θα μπορεί να καλύπτεται από γιατρούς άσχετους με το γνωστικό αντικείμενο της ιατρικής της εργασίας. Η υπονόμευση αυτή σημαίνει και επιδείνωση των όρων υγείας και ασφάλειας των εργαζομένων, αύξηση των εργοδοτικών εγκλημάτων και των επαγγελματικών ασθενειών.

Με το άρθρο 31 απογειώνετε εδώ την προστασία της εργοδοσίας. Στο όνομα της προστασίας της εργασίας προστατεύετε την εργοδοσία και τα μέτρα που παίρνει για να αποτύχει η απεργία, αυτό που λέτε ότι είναι κατοχυρωμένο δικαίωμα που αποφασίζουν οι εργαζόμενοι, αξιοποιώντας απεργοσπάστες, χρησιμοποιώντας την εργοδοτική τρομοκρατία, με τη συνδρομή της κρατικής τρομοκρατίας των δυνάμεων καταστολής. Η ρύθμιση αυτή, σε συνέχεια προηγούμενων, αφαιρεί το δικαίωμα των εργαζομένων να πάρουν μέτρα για την επιτυχία της απεργίας, ενώ αντίθετα ενισχύει την εργοδοσία να παίρνει μέτρα για την αποτυχία της απεργίας.

Απειλείτε με ρύθμιση, με σκληρές ποινικές διώξεις τους εργαζόμενους που θα περιφρουρήσουν την απεργία τους ή θα ασκήσουν ψυχολογική βία, όπως αναφέρεται, στον απεργοσπαστικό μηχανισμό της εργοδοσίας, ο οποίος, όμως, μπορεί να ασκεί σωματική και ψυχολογική βία με τη στήριξη των δυνάμεων καταστολής, χωρίς καμία συνέπεια.

Κύριοι, καταθέτω την επιστολή του Σωματείου Εργατοϋπαλλήλων της επιχείρησης «ΜΑΛΑΜΑΤΙΝΑ», που απαντούν στα ψέματα του Υπουργού, που επικαλέστηκε βέβαια αυτό το παράδειγμα στις επιτροπές για να δικαιολογήσει τη ρύθμιση αυτή για το μεγαλύτερο χτύπημα της απεργίας.

(Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στη νέα επίθεση η Κυβέρνηση έχει συνεταίρους τα κόμματα του κεφαλαίου, το ΠΑΣΟΚ και τον ΣΥΡΙΖΑ, που συμφωνούν με την Ευρωπαϊκή Ένωση, τις οδηγίες, την ενσωμάτωσή τους. Στο δικό σας νομοθετικό αντεργατικό πλαίσιο πατάει η Νέα Δημοκρατία για να κλιμακώσει την επίθεση.

Καμμία ανοχή στη σύγχρονη βαρβαρότητα! «Δεν ζούμε για να δουλεύουμε», λένε οι εργάτες. «Δουλεύουμε για να ζούμε και να απολαμβάνουμε όλα τα αγαθά της σκέψης και της εργασίας».

Το ΚΚΕ θα μπει μπροστά στην οργάνωση της εργατικής λαϊκής πάλης, για να καταργηθεί και αυτό στην πράξη το νομοθέτημα μέσα από τους αγώνες, για να ικανοποιηθούν όλες οι σύγχρονες ανάγκες των εργαζομένων και των λαϊκών στρωμάτων, με βάση τις δυνατότητες της επιστήμης και της παραγωγής.

Τέλος, ακόμη και τώρα ζητάμε να αποσυρθεί το νομοσχέδιο. Ψηφίζουμε βέβαια κατά και στην τροπολογία. Σημειώνουμε, όμως, ότι αν θα ήταν χωριστά οι ρυθμίσεις για τη Θεσσαλία, δεν θα μπαίναμε εμπόδιο.

Η Κοινοβουλευτική Ομάδα του ΚΚΕ θα καταθέσει αίτηση ονομαστικής ψηφοφορίας για το νομοσχέδιο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε. Τον λόγο έχει η ειδική αγορήτρια από την Ελληνική Λύση κ. Μαρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, η Κυβέρνηση έφερε προς ψήφιση ένα πάρα πολύ σημαντικό νομοσχέδιο, το οποίο αφορά εκατομμύρια εργαζομένων του ιδιωτικού τομέα και το οποίο αλλάζει δραματικά τις καθημερινές συνθήκες παροχής εργασίας σχεδόν σε όλο τον ιδιωτικό τομέα.

Νομοθεσία δεκαετιών, βεβαιότητες δεκαετιών, συνθήκες και πρακτικές δεκαετιών ανατρέπονται σε μια νύχτα και μάλιστα, βιαστικά, αιφνιδιαστικά, με τον ελάχιστο χρόνο δημόσιας διαβούλευσης και, μάλιστα, σε περίοδο εθνικού σοκ και εν μέσω τεράστιων καταστροφών από πυρκαγιές και πλημμύρες σε όλη την επικράτεια της πατρίδος μας.

Η Κυβέρνηση επιδιώκει να ψηφίσει το παρόν νομοσχέδιο, με το οποίο επιβάλλει εργασία δεκατριών ωρών ημερησίως, εβδομήντα οκτώ ωρών την εβδομάδα, καταργεί τα διαλείμματα στον χώρο εργασίας, απομειώνει δραματικά μια σειρά επιδομάτων, ενισχύει τις ευέλικτες μορφές εργασίας, με άμεσο κίνδυνο την επιβολή εργασιακού μεσαίωνα και την εξάρτηση των εργαζομένων από εκάστοτε τυχόν αδίστακτους εργοδότες.

Υπονομεύει το οκτάωρο, το πενθήμερο, ανάγει σε κανονικότητα την εργασία της Κυριακής, ειδικότερα στις επιχειρήσεις του κλάδου βιομηχανίας τροφίμων και ποτών, στο όνομα δήθεν της βιωσιμότητας και της ανάπτυξης, με μειωμένες ωστόσο προσαυξήσεις στις αμοιβές.

Εξαγγέλλει δήθεν αυξήσεις στις αποδοχές, τις οποίες επιτυγχάνει κάποιος αν εργάζεται τις Κυριακές, ενώ από την άλλη πλευρά οι όποιες τυχόν πενιχρές αυξήσεις φεύγουν αμέσως από το οικογενειακό ταμείο λόγω των ανεξέλεγκτων και χωρίς επαρκή αντιμετώπιση τεράστιων ανατιμήσεων σε είδη καθημερινά, σε είδη πρώτης ανάγκης. Πρόκειται για ανατιμήσεις οι οποίες θέτουν την πλειονότητα των νοικοκυριών σε θέση αγώνα για απλή επιβίωση στην καλύτερη περίπτωση.

Παράλληλα, η Κυβέρνηση με αυτό το νομοσχέδιο θεσπίζει συμβάσεις ελάχιστης εργασίας, μηδενικών ωρών και κατά παραγγελία εργασία. Διαπιστώνουμε ότι τα περισσότερα από τα υπό ψήφιση άρθρα πλήττουν τα εργασιακά δικαιώματα χιλιάδων εργαζομένων.

Στο άρθρο 4 προβλέπεται ότι ο εκάστοτε εργοδότης έχει την επιλογή να προσλάβει έναν εργαζόμενο δοκιμαστικά για ανώτατη χρονική περίοδο μέχρι έξι μήνες αντί για δώδεκα, που προϋπήρχε. Χρειάζεται να υπάρξει δοκιμαστική περίοδος, εφόσον όμως οι προϋποθέσεις του εργοδότη είναι έντιμες και ειλικρινείς.

Θα πρέπει να αποφευχθεί το ενδεχόμενο κάποιος επιτήδειος εργοδότης να προσλαμβάνει υπαλλήλους με συνεχείς κυλιόμενες εξάμηνες δοκιμαστικές συμβάσεις και στο τέλος να απολύει έναν ικανό υπάλληλο λίγο πριν την ολοκλήρωση της δοκιμαστικής περιόδου, ισχυριζόμενος αυθαίρετα και ψευδώς ότι ο υπό δοκιμή εργαζόμενος είναι δήθεν ακατάλληλος.

Αυτό βέβαια θα γίνεται με μόνο σκοπό το να αποφύγει τις εργοδοτικές υποχρεώσεις προς τον εργαζόμενο, οι οποίες πηγάζουν από τον δέκατο τρίτο μήνα από την πρόσληψή του. Έτσι, ο εργοδότης επιτυγχάνει να διατηρεί συνεχώς προσωπικό, χωρίς ωστόσο να έχει έναντί τους εργοδοτικές υποχρεώσεις, πλην των απολύτως απαραίτητων οι οποίες πηγάζουν από την πρώτη μέρα της πρόσληψης.

Παράλληλα, με αυτόν τον τρόπο, οι εργαζόμενοι οι οποίοι κρίνονται προσχηματικά ως δήθεν ανεπαρκείς είτε δήθεν ακατάλληλοι δεν έχουν τρόπο προστασίας έναντι της ασυδοσίας του εργοδότη. Δεν προβλέπεται ελεγκτικός μηχανισμός για τη διασφάλιση των δικαιωμάτων όσων εργαζομένων κρίνονται άδικα και προσχηματικά ως δήθεν ανεπαρκείς.

Επίσης αοριστίες, όπως το ύψος της αμοιβής της δοκιμαστικής περιόδου είτε πότε και με ποια κριτήρια μπορεί να αποφασίσει ο εργοδότης ότι η δοκιμαστική περίοδος δεν ήταν επιτυχής, δημιουργούν περιβάλλον ανασφάλειας στον εργαζόμενο και αυξάνουν τα περιθώρια εμφάνισης καταχρηστικών συμπεριφορών εκ μέρους του εργοδότη, αφήνοντας απροστάτευτο τον εργαζόμενο.

Ως εκ τούτου, είναι απαραίτητο να προβλεφθεί μηχανισμός ελέγχου ο οποίος θα προστατεύει τον εργαζόμενο από τυχόν καταχρηστικές εργοδοτικές συμπεριφορές, αλλά και θα βάζει φρένο στις προθέσεις εργοδοτών οι οποίοι επιχειρούν να ενεργούν σε βάρος των εργαζομένων τους.

Προχωρούμε τώρα στο επίμαχο άρθρο 9 «Παράλληλη απασχόληση». Πρόκειται ουσιαστικά περί επίσημης κατάργησης του οκταώρου με τις «ευλογίες» της Κυβέρνησης. Ο σκοπός της διάταξης είναι η συμπλήρωση του οκτάωρου εργασίας σε περίπτωση κατά την οποία αυτό δεν είναι δυνατό να συμπληρωθεί από την απασχόληση σε έναν και μόνο εργοδότη.

Ωστόσο, είμαστε σχεδόν βέβαιοι ότι θα καταστρατηγείται η βασική αρχή του άρθρου 164 του Κώδικα Ατομικού Εργατικού Δικαίου, η οποία ορίζει πως για κάθε περίοδο είκοσι τεσσάρων ωρών η ελάχιστη ανάπαυση δεν μπορεί να είναι κατώτερη από έντεκα συνεχείς ώρες.

Μπορεί να μας εξηγήσει, λοιπόν, η Κυβέρνηση ποιος εργοδότης θα δεχθεί να απασχολεί για δύο ή τρεις ώρες ημερησίως τον εργαζόμενό του, προκειμένου αυτός να συμπληρώσει το οκτάωρό του και να φτάσει απλώς και μόνο μέχρι εκεί;

Διαβλέπουμε ως πιθανότερο ότι ο κάθε εργοδότης θα αξιώνει το μέγιστο των δυνατοτήτων του εργαζόμενου, χωρίς να λαμβάνει υπ’ όψιν ότι η μεταξύ τους εργασιακή σχέση δρα συμπληρωματικά προκειμένου να συμπληρωθούν οι ώρες εργασίας του εργαζομένου.

Ο δε εργαζόμενος, προκειμένου να μη χάσει τη δουλειά του, θα υποχωρεί στις απαιτήσεις των εργοδοτών του, είτε με υπέρβαση των προβλεπόμενων ωρών εργασίας, είτε με μειωμένες αποδοχές, είτε με αδήλωτη εργασία, είτε και σε συνδυασμό όλων των ανωτέρω. Ας λάβουμε υπ’ όψιν και τον χρόνο τυχόν μετακινήσεων από τη μία εργασία στην άλλη. Προφανώς εκεί δεν θα γίνεται λόγος ούτε για ανάπαυση, ούτε βέβαια για ελεύθερο χρόνο, ούτε για χρόνο με την οικογένεια και τους οικείους του εργαζομένου.

Άρθρο 19, καταγγελία σύμβασης εργασίας αορίστου χρόνου, χωρίς προειδοποίηση και χωρίς αποζημίωση απόλυσης. Φοβούμαστε ότι η διάταξη αυτή, δυστυχώς, δεν θα εφαρμοστεί με τον τρόπο κατά τον οποίο προβλέπεται στην πατρίδα μας, η οποία δεν είναι οργανωμένη και η οποία λειτουργεί με κανόνες αδιαφάνειας και αναξιοκρατίας και όπου ανθεί η «μαύρη», αδήλωτη εργασία.

Ας αναλογιστούμε, δε, και την υπερδεκαετή οικονομική κρίση, τις συνέπειες της οποίας γευόμαστε ακόμη και η οποία υποβάθμισε κατά πολύ τις αμοιβές αλλά και την αγοραστική δύναμη των πολιτών. Φοβούμαστε ότι και την εν λόγω ρύθμιση θα την εκμεταλλευτούν ασύδοτοι και αδίστακτοι εργοδότες σε βάρος των εργαζομένων.

Θα αναφερθώ στη συνέχεια στα εξής άρθρα: 10,16,28. Επιτρέψτε μου να επικεντρωθώ στην ανάγκη προστασίας των ευάλωτων ομάδων, ατόμων με ειδικές ανάγκες. Χρειάζεται να υπάρξει διασφάλιση των συνθηκών εργασίας τους, λαμβανομένων υπ’ όψιν των ειδικών συμπτωμάτων τα οποία, ενδεχομένως, να παρουσιάζουν. Διαβητικοί, ανοσοκατασταλμένοι, πάσχοντες από νευροεκφυλιστικές νόσους, όπως σκλήρυνση κατά πλάκας είτε ρευματοειδείς νόσους, θα πρέπει να έχουν τη δυνατότητα να ζητούν ρύθμιση των συνθηκών εργασίας τους, όπως μειωμένο ωράριο, ώστε να μπορούν να αντεπεξέρχονται στις απαιτήσεις της εργασίας τους, ανάλογα και των δυνατοτήτων τους. Είναι σαφές ότι ενδεχομένως να υστερούν σε σύγκριση με τους υγιείς συναδέλφους τους. Ωστόσο τούτο δεν θα πρέπει να αποτελέσει αφορμή διακρίσεων και αδικιών σε βάρος τους.

Στο άρθρο 20 αναφέρεται η δημιουργία ψηφιακής πλατφόρμας «REBRAIN GREECE». Επισημαίνουμε ότι όταν γίνεται λόγος για θέσεις εργασίας υψηλών δεξιοτήτων και εξειδίκευσης, θα πρέπει πρώτα αυτές οι θέσεις να δημιουργηθούν. Επίσης, θα πρέπει να δημιουργηθούν και οι προϋποθέσεις συγκρίσιμων μεγεθών, φερ’ ειπείν σε αποδοχές και σε δυνατότητας εξέλιξης μεταξύ Ελλάδος και οποιασδήποτε χώρας έχει δεχθεί εκπατρισθέντες Έλληνες.

Αλήθεια, ποιος λογικός άνθρωπος θα σύγκρινε τις συνθήκες της πατρίδας μας με όποια άλλη χώρα έχει δεχθεί Έλληνες μετανάστες; Πόσοι Ολλανδοί μετανάστες έχουν έρθει στην Ελλάδα, πόσοι Αμερικανοί, πόσοι Σκανδιναβοί, πόσοι Καναδοί, Ιάπωνες, Γερμανοί, Γάλλοι, Ελβετοί; Αναρωτιέστε γιατί; Είναι προφανής η απάντηση. Τι ακριβώς παράγει πλέον η Ελλάδα; Πού είναι η βιομηχανία της; Πού βρίσκεται η καινοτομία της; Ακόμα και σε διεθνείς εκπαιδευτικούς διαγωνισμούς -φερ’ ειπείν στην PISA- στους οποίους κάποτε καταλάμβανε μία από τις πρώτες θέσεις, τώρα πλέον βρίσκεται ουραγός.

Η αποβιομηχανοποίηση της πατρίδας μας, η έλλειψη πρωτογενούς και δευτερογενούς παραγωγής, στέρησε την πατρίδα μας από αξιοπρεπείς θέσεις εργασίας, με την απαξίωση του δημόσιου τομέα, των τομέων υγείας, παιδείας. Επίσης και με την υποστελέχωση, την υποβάθμιση, τις τριτοκοσμικές συνθήκες εργασίας, τις οποίες απολύτως συνειδητά και μεθοδικά προάγετε στην πατρίδα μας με τις συνθήκες αναξιοκρατίας και αδιαφάνειας, τις οποίες αυτή η Κυβέρνηση καλλιεργεί, η πλατφόρμα αυτή δεν έχει κανένα πεδίο εφαρμογής. Και δεν έχει ουσιαστικό πεδίο εφαρμογής, διότι διατηρούνται οι συνθήκες που έσπρωξαν στον εκπατρισμό τους νέους μας.

Ο κύριος Υπουργός, αναφερόμενος στο άρθρο 27 είπε ότι η σχετική διάταξη αφορά στις βιομηχανίες τροφίμων, αναψυκτικών και εμφιάλωσης νερού, όπου θα τους επιτρέπεται να την έχουν σε επταήμερη λειτουργία, δηλαδή οι εργαζόμενοί τους να δουλεύουν πενθήμερο, με κυλιόμενες βάρδιες, συμπεριλαμβάνοντας και το Σαββατοκύριακο. «Αυτό το κάνουμε, διότι με οικονομοτεχνική μελέτη αποδείχτηκε ότι οι επιχειρήσεις αυτές, μέχρι να ξαναπάρουν μπρος αυτά τα μηχανήματα, χάνουν στην πραγματικότητα και τη Δευτέρα, αλλά παθαίνουν ουσιαστική ζημιά στην παραγωγική τους διαδικασία. Φαντάζομαι ότι όλοι συμφωνούμε ότι θέλουμε να αυξηθούν οι εξαγωγές μας, ότι πρέπει να γίνει η οικονομία μας πιο ανταγωνιστική. Οι ίδιοι οι εργαζόμενοι στις επιχειρήσεις αυτές το ζητούν, καθώς με η υπερωριακή απασχόληση την Κυριακή πληρώνονται συν 40%, άρα έχουν υψηλότερα εισοδήματα», διευκρίνισε ο κύριος Υπουργός. Ας μας απαντήσει, λοιπόν, ο κύριος Υπουργός ποιος εργαζόμενος θέλει να εργάζεται την Κυριακή.

Ο κύριος Υπουργός παρουσίασε τον δήθεν κοινωνικό διάλογο, ο οποίος είναι προφανές ότι βρίσκεται στη σφαίρα της φαντασίας του, εμφανίζοντας τους εργαζόμενους να ζητούν οι ίδιοι από την Κυβέρνηση να εργάζονται και τις Κυριακές, προκειμένου να αυξήσουν τα εισοδήματά τους. Και εμφανίζει την Κυβέρνηση να τους κάνει τη χάρη και να ικανοποιεί αυτό τους το εύλογο δήθεν αίτημα. Προφανώς αυτό το αφήγημα του κυρίου Υπουργού, το οποίο εκφράζει πλήρως και την πολιτική της Κυβέρνησης, βρίσκεται πέραν κάθε λογικής και υποτιμά τη νοημοσύνη μας.

Ακόμα και αν ήταν αλήθεια ότι οι εργαζόμενοι δήθεν ζητούν να εργάζονται και την Κυριακή, τούτο οφείλεται, όπως ομολογεί και ο ίδιος ο κύριος Υπουργός, στο ότι δεν τους αρκούν τα εισοδήματά τους όταν εργάζονται όλες τις υπόλοιπες ημέρες. Αυτό, λοιπόν, το οποίο οφείλει να κάνει η Κυβέρνηση είναι να αντιμετωπίσει επαρκώς τις ανατιμήσεις των βασικών προϊόντων, καθώς και να εξορθολογίσει τα χρήματα τα οποία μένουν στην τσέπη των εργαζομένων. Αντ’ αυτού, ο κύριος Υπουργός, ο οποίος και αυτοσυστήνεται ως καπιταλιστές, λέει ότι όποιος σκοπεύει να επιβιώσει, θα πρέπει να δεχθεί να εργάζεται και τις Κυριακές. Οι υπόλοιποι ας αφεθούν στη μοίρα τους.

Προφανώς και οι συνέπειες αυτής της επιλογής της Κυβέρνησης είναι ολέθριες για τους εργαζόμενους και τις οικογένειές τους. Τούτο, διότι δεν θα έχουν καθόλου τη δυνατότητα να προγραμματίσουν οποιαδήποτε οικογενειακή δραστηριότητα, να αναπτύσσουν ατομικές είτε και οικογενειακές δραστηριότητες, να αναπτύσσουν κοινωνικές σχέσεις. Είτε θα εργάζονται, προκειμένου να συμπληρώσουν το οικογενειακό εισόδημα -ο κύριος Υπουργός παρέλειψε να μας πει ότι δεν αρκεί να καλύψει ούτε τις βασικές ανάγκες μιας οικογένειας- είτε θα επιβιώνουν με πολύ δυσκολία. Αυτή είναι η προστασία της οικογένειας, την οποία ευαγγελίζεται η Κυβέρνηση. Έτσι σκοπεύει να ενισχύσει την οικογένεια.

Οι πραγματικές προθέσεις, όμως, της Κυβέρνησης είναι το κέρδος και μόνο το κέρδος του ιδιωτικού τομέα σε βάρος των εργαζομένων και των οικογενειών τους, εξαθλιώνοντας κάθε έννοια ανάπαυσης και ελεύθερης διάθεσης του χρόνου. Γιατί κατ’ αυτόν τον τρόπο καταστρατηγείται το δικαίωμα στην ανάπαυση της Κυριακής ως αργίας, της ποιότητας του χρόνου με την οικογένεια και τους οικείους. Διότι μπορεί μεν να είναι κυλιόμενες οι βάρδιες, ωστόσο αν το ρεπό του εργαζόμενου είναι κάποια ημέρα μέσα στην εβδομάδα, τότε ούτε η σύζυγος ούτε τα παιδιά έχουν την πολυτέλεια να κάνουν κοινές δραστηριότητες. Οπότε η προτεινόμενη ευελιξία της εργασίας, την οποία, κύριε Υπουργέ, προτείνει η Κυβέρνηση, αφορά και ευνοεί αποκλειστικά και μόνο την κερδοφορία των επιχειρήσεων και βιομηχανιών και ουδόλως τους εργαζόμενους, οι οποίοι υφίστανται εργασιακό μεσαίωνα.

Εν κατακλείδι, κύριε Πρόεδρε της Βουλής, κύριε Υπουργέ, κύριοι συνάδελφοι, σύμφωνα με τα ανωτέρω αλλά και με την κατάσταση που επικρατεί στους δημόσιους τομείς, οι πολίτες δεν αισθάνονται ασφαλείς.

Ως γιατρός θα μου επιτρέψετε να αναφερθώ επί παραδείγματι στη δεινή κατάσταση στην οποία έχει περιέλθει, λόγω υποστελέχωσης και λόγω υπολειτουργίας των μηχανημάτων και εγκαταστάσεων, το Νοσοκομείο του Κιλκίς, πρωτεύουσα ακριτικού νομού. Τη στιγμή κατά την οποία στον οργανισμό του Γενικού Νοσοκομείου Κιλκίς προβλέπονται επτά οργανικές θέσεις ειδικών παθολόγων, το τελευταίο διάστημα στο νοσοκομείο η παθολογική κλινική λειτουργεί μόνο με δύο μόνιμους ειδικούς γιατρούς, οι οποίοι πλέον βρίσκονται στην οριακή κατάσταση από τις συνεχόμενες εφημερίες.

Τι να σκεφτεί κανείς; Ότι η Κυβέρνηση νοιάζεται για τους γιατρούς ή για τους ασθενείς; Ή μήπως θεωρείτε ότι αυτή είναι κατάσταση δημόσιας υγείας τέτοια που να ταιριάζει σε ευρωπαϊκή χώρα; Όταν η έλλειψη ειδικών παθολόγων έχει ως αποτέλεσμα την αναστολή του τακτικού παθολογικού και του διαβητολογικού ιατρείου; Όταν η ίδια η παθολογική κλινική λειτουργεί με τακτικό ιατρείο, μόλις μία φορά την εβδομάδα; Όταν τα ΤΕΠ λειτουργούν με μία μόνο ιατρική ειδικότητα, ενώ θα έπρεπε να λειτουργούν με τέσσερις; Ποιος νομίζετε ότι μπορεί να δικαιολογήσει αυτές τις επιλογές σας;

Η έλλειψη ανθρώπινου δυναμικού, ιατρικού προσωπικού, έχει επίσης ως συνέπεια να μη λειτουργεί ο καινούργιος ψηφιακός μαστογράφος, ο οποίος αποκτήθηκε το 2020, με αποτέλεσμα να ταλαιπωρούνται και να μην εξυπηρετούνται όσες γυναίκες ενδιαφέρονται για προληπτική διαγνωστική μαστογραφία. Και ο αξονικός τομογράφος λειτουργεί μόνο μία φορά την εβδομάδα και όταν υπάρχει ανάγκη τις υπόλοιπες ημέρες, οι ασθενείς εξαναγκάζονται να πηγαίνουν στη Θεσσαλονίκη.

Πώς, λοιπόν, περιμένετε εσείς, τα στελέχη της Κυβέρνησης, να πείσετε τους πολίτες ότι σας ενδιαφέρει η λειτουργία του δημόσιου συστήματος υγείας, ότι σας ενδιαφέρει η προληπτική ιατρική, ότι σας ενδιαφέρει η δημόσια υγεία; Τριάντα πέντε χιλιάδες τουλάχιστον πολίτες, οι οποίοι επλήγησαν μόνο στην Περιφερειακή Ενότητα Καρδίτσας, βυθισμένοι στις λάσπες, χωρίς φαγητό, χωρίς νερό, χωρίς φάρμακα και είδη πρώτης ανάγκης και οι δομές στήριξης προέρχονται από ιδιωτικές πρωτοβουλίες. Πουθενά το κράτος.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Όταν, λοιπόν, τους πληγέντες της Θεσσαλίας με την υγειονομική βόμβα, λόγω πιθανής, πιθανότατης άμεσης εκδήλωσης και εξάπλωσης επιδημιών από την έλλειψη νερού αλλά και από τα χιλιάδες νεκρά ζώα, τους έχετε αφήσει στην ιδιωτική πρωτοβουλία με το κράτος απόν, έχετε την ψευδαίσθηση ότι αυτή η Κυβέρνηση μπορεί ακόμη να ισχυρίζεται ότι υπερασπίζεται τους πολίτες της και ότι έχει δήθεν ανθρώπινο πρόσωπο;

Πώς μπορεί να ισχυρίζεστε κάτι τέτοιο, όταν δεν καταπολεμάτε την αισχροκέρδεια και την αλόγιστη αύξηση των ειδών πρώτης ανάγκης και ειδικά τώρα που αναμένονται ελλείψεις, λόγω της καταστροφής της εγχώριας παραγωγής και αντί να τις καταπολεμάτε, συστήνετε στους εργαζόμενους μέσω του κυρίου Υπουργού να δουλεύουν δεκατρείς ώρες την ημέρα για να τα βγάζουν πέρα, όταν μάλιστα υποτίθεται ότι από τη μία δίνετε αυξήσεις στις αποδοχές, όπως διαφήμιζε ο κύριος Υπουργός από αυτά τα Έδρανα, αλλά από την άλλη τις παίρνετε πίσω πολλαπλώς κάνοντας αφόρητη και αδύνατη τη ζωή των Ελλήνων; Για πόσο καιρό νομίζετε ότι μπορείτε ακόμα να εμπαίζετε τους πολίτες;

Κύριοι, οι πολίτες σάς εμπιστεύτηκαν με μία ισχυρή πλειοψηφία. Σας εμπιστεύτηκαν για να τους υποστηρίξετε και να τους ενισχύσετε. Αντιθέτως, όμως, οι ενέργειές σας δημιουργούν ανασφάλεια και πικρία τόσο στους εργαζόμενους όσο και στις οικογένειές τους. Πλήττετε και την προσωπική και οικογενειακή ζωή των πολιτών σπρώχνοντάς τους στη φτώχεια, αλλά κυρίως στην απογοήτευση και στο αίσθημα εγκατάλειψης εκ μέρους της πολιτείας. Αντί να τους σταθείτε βοηθοί, στέκεστε απέναντί τους και τους πετροβολάτε υποτιμώντας την εργασία τους, αλλά και την προσωπικότητά τους.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Τον λόγο έχει τώρα ο ειδικός αγορητής από τους Σπαρτιάτες κ. Πέτρος Δημητριάδης.

Ορίστε, κύριε συνάδελφε, έχετε τον λόγο.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι Βουλευτές, κατ’ αρχάς θα ήθελα να εκφράσω τα συλλυπητήριά μου στις οικογένειες των στρατιωτικών που σκοτώθηκαν άδικα στη Λιβύη, ενώ θα ήθελα κάποια στιγμή να μας δοθεί μία εξήγηση για το τι συμβαίνει το τελευταίο χρονικό διάστημα στο Υπουργείο Εθνικής Άμυνας, διότι βλέπουμε ανατινάξεις αποθηκών πυρομαχικών, βλέπουμε βάσεις ελικοπτέρων να πλημμυρίζουν, βλέπουμε τον πρώην Υφυπουργό Εθνικής Άμυνας να φωτογραφίζεται με έναν απόρρητο χάρτη και να διανέμει δελτία Τύπου και τώρα τελευταία αυτό το πολύνεκρο δυστύχημα. Κάποια στιγμή να δοθούν εξηγήσεις και να δούμε επιτέλους τι συμβαίνει, διότι η εθνική άμυνα δεν είναι παιχνίδι και θα θέλαμε να υπάρξουν και κάποιες παραιτήσεις επιτέλους γι’ αυτή την απαράδεκτη εικόνα.

Έρχομαι τώρα επί του νομοσχεδίου. Θέλω να πω ότι όταν ξεκίνησε το νομοσχέδιο, ο κύριος Υπουργός είχε πει πως εάν είναι τόσο κακό το νομοσχέδιο, θα περιμένω τις αντιδράσεις. Σήμερα, λοιπόν, υπάρχει απεργία. Δόθηκε, λοιπόν, η απάντηση. Πανελλαδική απεργία! Άρα, λοιπόν, υπάρχουν αντιδράσεις.

Δεύτερον, θα ήθελα να πω πως ο κύριος Υπουργός μιλάει για την ευρωπαϊκή πορεία της χώρας και με ολιγωρία της Κυβέρνησής του ενός έτους έρχεται με καθυστέρηση η ενσωμάτωση, μία καθυστερημένη ενσωμάτωση, η οποία κόντεψε να μας παραπέμψει στο Ευρωπαϊκό Δικαστήριο. Επομένως πείτε στο Σώμα, κύριοι Υπουργοί, ότι από ολιγωρία της Κυβέρνησής σας κοντέψαμε να παραπεμφθούμε και όχι αναιτίως.

Επίσης, να πω πως ενσωματώνεται στο νομοσχέδιο η οδηγία 2019/1152, στην οποία, σύμφωνα με ειδικότερους από εμένα καθηγητές του Εργατικού Δικαίου, πάρα πολλά άρθρα μεταφέρονται παραποιημένα. Δεν το λέω εγώ, το έχουν πει εργατολόγοι. Βάλτε τα μαζί τους και όχι μαζί μου.

Ακόμα, θα πω ότι με πρόσχημα την ενσωμάτωση, προστίθενται κάποιες διατάξεις οι οποίες τροποποιούν επί τα χείρω το υπάρχον ατομικό εργατικό δίκαιο. Και εξηγούμαι. Πρώτα απ’ όλα, στο άρθρο 10 θεσπίζεται η παράλληλη εργασία και οι συμβάσεις μηδενικών ωρών. Εδώ θα τονίσω πως ο κύριος Υπουργός γύρισε και είπε ότι θεσπίζει την παράλληλη εργασία, διότι είναι κάτι που ισχύει στην πράξη και επειδή κάποιος δουλεύει «μαύρα», ας το «ασπρίσουμε» και ας το κάνουμε νόμιμο. Εδώ να τονίσω ότι στην πράξη αυτό δεν πρόκειται να γίνει, διότι κάποιος δεν έχει καταλάβει ποιο το βασικό αίτιο της «μαύρης εργασίας». Ουσιαστικά ο κάθε εργοδότης παίρνει κάποιον «μαύρα», διότι δεν μπορεί λόγω κόστους να τον δηλώσει επίσημα. Επομένως, λοιπόν, στις περισσότερες των περιπτώσεων οι εργοδότες δεν θα προσλάβουν έξτρα προσωπικό. Ή θα πουν στον εργαζόμενο «συνέχισε να δουλεύεις "μαύρα"» ή «σήκω και φύγε».

Επίσης, ουσιαστικά η παράλληλη εργασία δίνει το νόημα και το μήνυμα στους εργαζόμενους ότι κοιτάξτε, αν θέλετε να επιβιώσετε στη σημερινή Ελλάδα, δεν επαρκεί μία εργασία, διότι οι αυξήσεις που σας έδωσα είναι πάρα πολύ χαμηλές και ουσιαστικά εξανεμίζονται από το κόστος ζωής. Επομένως, λοιπόν, εμμέσως πλην σαφώς ο Υπουργός λέει στους εργαζομένους ότι για να επιβιώσετε, για να μπορέσετε να ζήσετε αξιοπρεπώς, πρέπει να κάνετε δύο δουλειές, οι οποίες μπορεί να φτάνουν έως και δεκατρείς ώρες την ημέρα.

Στο σημείο αυτό, θα ήθελα να ρωτήσω το εξής: Έχει μελετηθεί η επίπτωση στη σωματική υγεία των εργαζομένων; Έχει μελετηθεί η επίπτωση που θα έχει η παράλληλη εργασία στην ψυχική υγεία των εργαζόμενων; Εδώ να τονίσω πως γνωρίζω προσωπικά εργαζόμενους που δούλευαν σε δύο εργασίες οι οποίοι έπαθαν είτε οδικά ατυχήματα, λόγω υπερκόπωσης, είτε έπαθαν ψυχικό στρες, εργασιακό στρες. Το έχουμε μελετήσει ή όχι;

Ένα άλλο που εισάγεται είναι και οι συμβάσεις μηδενικών ωρών ή σχεδόν μηδενικών ωρών, η κατά παραγγελία εργασία. Ουσιαστικά ο εργαζόμενος τίθεται σε μία εικοσιτετράωρη ετοιμότητα και μπορεί ανά πάσα ώρα και στιγμή ο εργοδότης να τον καλέσει, πράγμα το οποίο ουσιαστικά δημιουργεί ένα έξτρα στρες στον εργαζόμενο και κυρίως έχει δυσμενείς επιπτώσεις τόσο στην προσωπική όσο και στην κοινωνική του κατάσταση. Θα ήθελα να ρωτήσω για ποιον λόγο γίνεται αυτό, όταν η ίδια η οδηγία λέει ξεκάθαρα πως θα πρέπει να ληφθούν μέτρα αντίθετα, γιατί ουσιαστικά οι συμβάσεις μηδενικών ωρών πρέπει να περιοριστούν. Και αυτό γίνεται όταν σε πολλές χώρες της Ευρωπαϊκής Ένωσης, όπως για παράδειγμα στην Πορτογαλία, το Βέλγιο και τη Γαλλία, πάρα πολλές επιχειρήσεις ουσιαστικά στρέφονται πιλοτικά στην τετραήμερη εργασία χωρίς μείωση των αποδοχών, ενώ επίσης προσπαθούν να λάβουν ευεργετικά μέτρα για τους εργαζόμενους. Δεν μπορώ να καταλάβω γιατί δεν κάνουμε τη σύγκλιση με την Ευρωπαϊκή Ένωση και κάνουμε το αντίθετο.

Επίσης, θεσπίζεται η απόλυση εντός του δωδεκαμήνου χωρίς προειδοποίηση και χωρίς αποζημίωση απόλυσης, πράγμα το οποίο είναι απαράδεκτο, ενώ ταυτόχρονα θεσπίζεται και η δημιουργία μιας εξάμηνης δοκιμαστικής περιόδου με δικαίωμα απόλυσης, χωρίς ουσιαστικά να υπάρχει η πρόβλεψη για δικαίωμα στην κάρτα ανεργίας, αλλά και χωρίς ουσιαστικά να παρέχεται πουθενά.

Επίσης, θα ήθελα να πω και το εξής: Δεν μπορώ να καταλάβω πώς ευνοεί τους εργαζόμενους το γεγονός να δουλεύουν το Σάββατο με προσαύξηση, ενώ θα μπορούσαν να γίνουν προσλήψεις ανέργων και κυρίως θα μπορούσε να γίνεται αύξηση μισθών, χωρίς ουσιαστικά να χρειάζεται να προστίθεται μία ακόμα ημέρα στο πενθήμερο. Αυτό είναι κάτι που δεν μπορώ να καταλάβω.

Ένα άλλο που, επίσης, δεν μπορώ να κατανοήσω είναι ότι επεκτείνεται για κάποιους κλάδους εργαζομένων η δυνατότητα να δουλεύουν Κυριακή, όπως γίνεται, για παράδειγμα, στις βιομηχανίες εμφιαλωμένων, στα εκπαιδευτικά κέντρα πιλότων αλλά και στη βιομηχανία τροφίμων. Ο κύριος Υπουργός είπε ότι το κάνουμε αυτό, διότι, λέει, είναι μεγάλη ανάγκη για εμφιαλωμένα και για τρόφιμα. Ωραία, λοιπόν, αλλά εγώ θέλω να ρωτήσω το εξής: Εάν τυχόν παύσει αυτή η επείγουσα ανάγκη, θα καταργηθεί αυτή η διάταξη ή θα παραμείνει; Δεύτερον, μήπως αυτή η διάταξη είναι μία αφετηρία για να επεκταθεί περαιτέρω και σιγά-σιγά σε άλλους κλάδους η κατάργηση της κυριακάτικης αργίας; Αυτό θέλω να το δούμε και να προβληματιστούμε.

Επίσης, θα ήθελα να τονίσω πως στο άρθρο 28 προβλέπεται ουσιαστικά πως θα υπάρξουν κάποιοι γιατροί άλλων ειδικοτήτων, οι οποίοι θα αντικαταστήσουν τους γιατρούς εργασίας. Θέλω να ρωτήσω, λοιπόν, αν έχουμε μελετήσει πόσο πολύ θα επιβαρύνει αυτό υγειονομικά τους εργαζόμενους, καθώς οι άλλες ειδικότητες, οι γιατροί άλλων ειδικοτήτων δεν είναι σχετικοί με τους γιατρούς εργασίας.

Ένα άλλο σημείο που θα ήθελα να θίξω κάνοντας μια ειδική αναφορά είναι το εξής: Είχα εκφράσει την ένστασή μου για το ύψος του προστίμου των 10.500 ευρώ. Τότε, λοιπόν, ο κύριος Υπουργός μού είχε πει ότι διαπράττω μία αντίφαση. Ότι δεν μπορεί να μιλάω για αύξηση μισθών και ταυτόχρονα να διαμαρτύρομαι για το ύψος των επιβαλλόμενων προστίμων. Θα ήθελα, λοιπόν, να πω το εξής: Δεν υπάρχει καμμία αντίφαση, διότι εγώ αυτό που προτείνω είναι να γίνονται οι αυξήσεις λελογισμένα, ανάλογα με την κερδοφορία των επιχειρήσεων, η οποία δεν είναι ίδια σε όλες τις επιχειρήσεις. Άλλη κερδοφορία και άλλο κύκλο εργασιών έχει μία ναυτιλιακή εταιρεία και μπορεί να κάνει αυξήσεις και άλλο κύκλο εργασιών έχει μία καφετέρια της γειτονιάς. Αντίστοιχα, όμως, όταν εσύ επιβάλεις αδιακρίτως και δυσανάλογα το πρόστιμο των 10.500 ευρώ σε κάθε επιχείρηση αγνοώντας τον κύκλο εργασιών και τον τζίρο της επιχείρησης, ουσιαστικά δημιουργείς τον κίνδυνο κλεισίματος μιας επιχείρησης, η οποία μπορεί να μην μπορεί να αντεπεξέλθει σε τόσο δυσανάλογα πρόστιμα.

Θα ήθελα να τονίσω δε πως αυτό το πρόστιμο είναι για κάθε εργαζόμενο. Μπορεί, δηλαδή, δυνητικά το πρόστιμο των 10.500 ευρώ να αυξηθεί επί πέντε, αν είναι πέντε οι εργαζόμενοι ή επί επτά αν είναι επτά οι εργαζόμενοι, να φτάσει δηλαδή ακόμα και τις 100.000 ευρώ. Μιλάμε, δηλαδή, για αστρονομικά ποσά. Τι θα συμβεί, λοιπόν; Οι εταιρείες που έχουν κερδοφορία, θα επιβιώσουν, ενώ οι εταιρείες που έχουν λιγότερη κερδοφορία, θα κλείσουν. Επομένως, λοιπόν, αυτό το άνισο μέτρο της επιβολής προστίμου αδιακρίτως του ύψους θα πρέπει να αναθεωρηθεί..

**ΒΑΣΙΛΕΙΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Να έχουν «μαύρη εργασία», λέτε.

**ΠΕΤΡΟΣ ΔΗΜΗΤΡΙΑΔΗΣ:** Καλώς…

Εδώ θα ήθελα να πω και το εξής για το άρθρο 31. Ναι μεν να μην υπάρχει ψυχολογική και κυρίως σωματική βία, αλλά είναι τόσο αόριστη η διατύπωση που μπορεί να επιτρέπει σε απεργοσπάστες να «σπάσουν» την απεργία και ουσιαστικά να τη χρησιμοποιούν σε βάρος των εργαζομένων.

Ταυτόχρονα δε έχουμε και μια ένσταση για το ύψος της χρηματικής ποινής των 5.000 ευρώ, γιατί είναι εξοντωτική για τους σημερινούς εργαζόμενους και για τα σημερινά δεδομένα της εργασίας στην Ελλάδα.

Τέλος, θα ήθελα να πω για την πλατφόρμα «REBAIN GREECE». Ναι, κι εμείς θέλουμε πράγματι να επαναπατρίζονται στην Ελλάδα οι υψηλά καταρτισμένοι εργαζόμενοι. Όμως, πώς θα γίνει αυτό εδώ, όταν η Ελλάδα ακόμα και σήμερα έχει κάκιστες παροχές υγείας κι όταν δεν υπάρχει κανένα υψηλό πακέτο ανταγωνιστικό για να απασχοληθεί και να βρει εργασία ένας εξαιρετικά καταρτισμένος εργαζόμενος; Πώς θα γίνει αυτό εδώ, όταν ακόμα και σήμερα υπάρχει το λεγόμενο «πελατειακό κράτος», «κομματικό κράτος» και κυρίως εκτεταμένη διαφθορά; Οι περισσότεροι Έλληνες που φεύγουν στο εξωτερικό φεύγουν για κάποιους λόγους και δεν θέλουν να ξανάρθουν ακριβώς γιατί δεν βλέπουν τις ευνοϊκές συνθήκες οι οποίες θα ευνοούσαν τον επαναπατρισμό τους. Αυτό θέλω να το σκεφτείτε, γιατί μιλάω με άτομα που ζουν στο εξωτερικό και μου τα έχουν πει διεξοδικά.

Δεν μπορεί, λοιπόν, να θέλουμε μόνο και μόνο τον επαναπατρισμό κάποιων Ελλήνων, χωρίς να βελτιώσουμε το υπάρχον εργασιακό περιβάλλον και κυρίως χωρίς να βελτιώσουμε την ανταγωνιστικότητα.

Εδώ, επίσης, θα ήθελα να κάνω και κάποιες παρατηρήσεις. Ο κύριος Υπουργός είπε πως όσοι διαφωνούμε με το νομοσχέδιο ασπαζόμαστε τον κομμουνισμό.

Δεν ασπαζόμαστε κανέναν κομμουνισμό. Απλώς θέλουμε ο εργαζόμενος…

**ΙΑΣΟΝΑΣ ΦΩΤΗΛΑΣ:** Για σας είπε «εθνικολαϊκισμός».

**ΠΕΤΡΟΣ ΔΗΜΗΤΡΙΑΔΗΣ:** Κανένας «εθνικολαϊκισμός» ο ελληνικός πατριωτικός εθνικισμός. Θέλω να το ανακαλέσετε, παρακαλώ.

**ΠΡΟΕΔΡΕΥΩΝ (Ιωάννης Πλακιωτάκης):** Σας παρακαλώ πολύ.

**ΠΕΤΡΟΣ ΔΗΜΗΤΡΙΑΔΗΣ:** Κι αν θέλετε, πάρτε το καταστατικό των Σπαρτιατών να δείτε αν έχουμε κάποια αναφορά υπέρ του εθνικολαϊκισμού. Σας προκαλώ αυτή τη στιγμή, αν θέλετε να το κάνετε. Και παράκληση, όχι τέτοιες παρατηρήσεις σε μένα.

Ευχαριστώ.

Πρώτα απ’ όλα, για να το ξεκαθαρίσω, εμείς είμαστε Έλληνες πατριώτες εθνικιστές και πιστεύουμε στο ελληνικό εθνικό μοντέλο παραγωγής, δηλαδή εθνική οικονομία, πρωτογενής παραγωγή και ουσιαστικά αξιοπρεπείς συνθήκες διαβίωσης για τους εργαζόμενους. Αυτά θέλουμε εμείς. Ούτε είμαστε με τον κομμουνισμό ούτε είμαστε, όπως είπε ο κύριος Υπουργός με την «GOLDMAN SACHS» και όλα τα funds τα οποία αγοράζουν έναντι πινακίου φακής την ελληνική μας περιουσία. Σε αυτό εμείς είμαστε αντίθετοι.

(Χειροκροτήματα από την πτέρυγα των Σπαρτιατών)

Κι εγώ εδώ θα ήθελα να πω ότι κάποια στιγμή πρέπει να σταματήσει να θεωρείται λαϊκιστής όποιος θέλει εθνική ανεξαρτησία, αυτονομία και αυτάρκεια.

Κι επειδή ο κύριος Υπουργός αναφέρθηκε στον καπιταλισμό, να υπενθυμίσω ότι ο καπιταλισμός δεν είναι τόσο ρόδινος. Έχει περάσει πάρα πολλές κρίσεις. Να θυμίσω την κρίση του 1929, το «κραχ», το οποίο ανάγκασε τον τότε Πρόεδρο των Ηνωμένων Πολιτειών, τον Ντελάνο Ρούσβελτ, να πάρει μέτρα σοσιαλιστικά, το λεγόμενο «new deal». Να θυμίσω την κατάρρευση της «LEHMAN BROTHERS» το 2008, το ντόμινο της οποίας έπεσε σε μας και ουσιαστικά προκάλεσε και τη χρεοκοπία της Ελλάδας και τα μνημόνια.

Να θυμίσω επίσης και την πρόσφατη κρίση του 2023. Αυτή τη στιγμή που μιλάμε η μητρόπολη του καπιταλισμού, οι Ηνωμένες Πολιτείες, είναι στα πρόθυρα χρεοκοπίας και μάλιστα αναγκάζεται να κάνει δύο συμφωνίες αύξησης του χρέους.

Επομένως, λοιπόν, δεν είναι και τόσο ρόδινα όλα αυτά εδώ και μάλιστα όλες αυτές οι κρίσεις του καπιταλισμού έχουν δικαιώσει όλους εμάς που μιλούσαμε εξαρχής για εθνικό μοντέλο παραγωγής, για πρωτογενή παραγωγή και ουσιαστικά για μια εθνική αυτονομία. Και αν τα κάναμε όλα αυτά εδώ, ούτε θα είχαμε χρεοκοπία ούτε θα δανειζόμασταν ούτε επίσης θα είχαμε έλλειμμα στο ισοζύγιο των συναλλαγών διότι ουσιαστικά οι εισαγωγές είναι πολύ περισσότερες από τις εξαγωγές.

Τέλος, θα ήθελα να πω και το εξής: Δεν μπορεί με πρόσχημα την Ευρωπαϊκή Ένωση και μια οδηγία που είναι παραποιημένη, όπως είπαν και οι καθηγητές, να καταστρατηγούνται τα εργασιακά δικαιώματα, να μεταβάλλονται οι εργαζόμενοι σε λάστιχο και ουσιαστικά να δημιουργούνται περαιτέρω συνθήκες ανασφάλειας. Και όλα αυτά εδώ, όταν η Ελλάδα είναι στην πρώτη θέση σε ώρες απασχόλησης -59,7 ώρες- όταν είμαστε πρώτοι στο ποσοστό εργαζομένων που δουλεύουν με υπερεργασία και όταν επίσης έχουμε τις χειρότερες συνθήκες διαβίωσης των εργαζομένων στην Ευρωπαϊκή Ένωση, αλλά και το τρίτο χειρότερο κατά κεφαλήν εισόδημα στην Ευρωπαϊκή Ένωση.

Θα ήθελα, λοιπόν, πρώτα να διορθωθούν όλοι αυτοί οι δείκτες και να σταματήσει ο κόσμος να ζει με κουπόνια. Συγγνώμη, με «pass», ήθελα να το πω πιο ευρωπαϊκά. Κάντε πρώτα αυτά εδώ και στη συνέχεια φέρτε όποιο νομοσχέδιο θέλετε, υπέρ όμως των εργαζομένων και όχι υπέρ των εργοδοτών και υπέρ των πολυεθνικών.

Ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Ιωάννης Πλακιωτάκης):** Η ειδική αγορήτρια από της Νίκης κ. Ασπασία Κουρουπάκη έχει τον λόγο.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Καλή σας ημέρα.

Αμέτρητες δυσκολίες και δοκιμασίες μαστίζουν την πατρίδα μας τα τελευταία χρόνια. Κάνοντας μια σύντομη αναδρομή στο πρόσφατο παρελθόν, θα αρχίσω από την οικονομική κρίση, την είσοδο της χώρας μας στις μνημονιακές πολιτικές, το ξεπούλημα του εθνικού μας πλούτου, την αξέχαστη προδοσία των Πρεσπών, το κλείσιμο των εργοστασίων λιγνίτη, τους υποχρεωτικούς εμβολιασμούς με τα πειραματικά σκευάσματα γονιδιακής θεραπείας, τους περιορισμούς μετακίνησης και τον διαχωρισμό των πολιτών, την κατάργηση του αυτεξούσιου με τις επιβαλλόμενες και εκβιαστικές πολιτικές, την εμπλοκή στο πόλεμο της Ουκρανίας, τις εθνικές τραγωδίες που διαδέχονται, δυστυχώς, η μία την άλλη, όπως το δυστύχημα στα Τέμπη, οι πυρκαγιές και οι πλημμύρες σε τεράστιες εκτάσεις της χώρας μας και η νέα τραγωδία στη Λιβύη.

Αποτέλεσμα των προαναφερθέντων είναι οι απώλειες τόσων ανεκτίμητων ζωών συνανθρώπων μας και η καταστροφή στο φυτικό και ζωικό κεφάλαιο της πατρίδας μας. Η καθημερινότητα γίνεται όλο και πιο δύσκολη. Η επισιτιστική κρίση κοντοζυγώνει. Ποιος, επιτέλους, θα αναλάβει την ευθύνη; Ο Αδάμ ρίχνει το βάρος του παραπτώματος στην Εύα και η Εύα στον όφι. Ποια μέτρα πρόληψης έχουν αναλάβει οι κυβερνήσεις μας όλα αυτά τα χρόνια; Το μέτρο του «112» που εξασκεί τους πολίτες στη φυγή;

Κρίνοντας εκ του αποτελέσματος, το πλοίο «Ελλάς» βυθίζεται και η Κυβέρνηση χορεύει στην πρώτη θέση, καταθέτοντας προς ψήφιση και εσπευσμένα ένα βαρύτατο εργασιακό νομοσχέδιο, όαση για τους εργοδότες και έρημο δικαιωμάτων για τους εργαζόμενους.

Με το παρόν νομοσχέδιο, υπό το πρόσχημα της ενσωμάτωσης στο Εθνικό Δίκαιο της ευρωπαϊκής οδηγίας 2019/1152 για διαφανείς και προβλέψιμους όρους της εργασίας στην Ευρωπαϊκή Ένωση, η Κυβέρνηση προσθέτει εμβόλιμες διατάξεις που δεν προβλέπονται από την ευρωπαϊκή οδηγία, οι οποίες καταργούν διατάξεις του Εθνικού Δικαίου που προστατεύουν τους εργαζόμενους, διατάξεις δηλαδή που δεν υπηρετούν την οδηγία που υποτίθεται ότι ενσωματώνουν, καθώς αντί να ενισχύουν, αποδυναμώνουν την προστασία των εργαζομένων.

Συγκεκριμένα, με τον νέο εργασιακό νόμο που φέρνει προς ψήφιση η Κυβέρνηση, πρώτον, αυξάνεται ο ημερήσιος οκτάωρος χρόνος εργασίας έως τις δεκατρείς ώρες την ημέρα, δεύτερον αυξάνονται οι εβδομαδιαίες ημέρες εργασίας από πέντε σε έξι ημέρες την εβδομάδα με μονομερή επιλογή του εργοδότη, τρίτον, καταργείται η αργία της Κυριακής σε επιπλέον κλάδους, τέταρτον, ποινικοποιείται ουσιαστικά η απεργία κατά παραβίαση του Συντάγματος, πέμπτον, υιοθετείται νέα μορφή ευέλικτης εργασίας με τον εργαζόμενο σε διαρκή ετοιμότητα για εργασία όποτε τον καλέσει ο εργοδότης με προειδοποίηση είκοσι τεσσάρων ωρών ή λιγότερο.

Κατ’ αρχάς, με το νομοσχέδιο θεσμοθετείται στο άρθρο 9 η δυνατότητα παράλληλης απασχόλησης του εργαζόμενου σε δεύτερο εργοδότη βάσει της ευρωπαϊκής οδηγίας για υποχρέωση του εργοδότη να μην απαγορεύει την παράλληλη απασχόληση του εργαζομένου. Αυτό είναι κάτι που ισχύει ήδη στη χώρα μας για συμβάσεις μερικής απασχόλησης και έρχεται να το επεκτείνει πλέον η Κυβέρνηση και στις συμβάσεις πλήρους απασχόλησης, αυξάνοντας όμως το ημερήσιο νόμιμο οκτάωρο σε εργασία μεταξύ δύο εργοδοτών έως και δεκατρείς ώρες εργασίας ημερησίως. Και ναι μεν στη διάταξη γίνεται αναφορά σε τήρηση των ορίων μέγιστης εβδομαδιαίας απασχόλησης και ανάπαυσης, όμως είναι βέβαιο ότι στην πράξη καταργείται το οκτάωρο και αφήνονται πολλά περιθώρια καταστρατηγήσεων των δικαιωμάτων των εργαζομένων.

Το πνεύμα της ευρωπαϊκής οδηγίας είναι να μπορεί ο εργαζόμενος να εργαστεί οικειοθελώς και σε άλλον εργοδότη. Υπάρχει, όμως, προφανής κίνδυνος στην πράξη να συμβεί το αντίθετο. Οι εργοδότες, ιδίως μεγάλες επιχειρήσεις, θα μπορούν να προβαίνουν σε εικονικές προσλήψεις του ίδιου εργαζομένου σε εταιρείες ιδίων συμφερόντων τους, με αποτέλεσμα την απασχόληση του εργαζομένου πέραν του οκτάωρου, χωρίς καν την αμοιβή υπερεργασίας ή υπερωριών. Ουκ ολίγες φορές έχουμε γίνει μάρτυρες του πόσο ευφάνταστος μπορεί να γίνει ένας πονηρός εργοδότης και πόσα τεχνάσματα μπορεί να σκαρφιστεί προκειμένου για τη μεγιστοποίηση του οφέλους του, καθώς και τι είναι διατεθειμένος να υπομείνει ένας εργαζόμενος ευρισκόμενος σε ανάγκη.

Εν πάση περιπτώσει, εάν ένας εργαζόμενος εργάζεται δεκατρείς ώρες, πώς ακριβώς θα εφαρμοστεί ο υποχρεωτικός ημερήσιος χρόνος ανάπαυσης των έντεκα ωρών; Θα διακτινίζεται μεταξύ των δύο αυτών καταστάσεων; Θεωρούμε τις δεκατρείς ώρες εργασίας ημερησίως υπερβολικές.

Θα αναμέναμε, επίσης, να έχουν τεθεί τουλάχιστον κάποιοι περιορισμοί σε αυτή τη διάταξη για την προστασία των εργαζομένων από καταχρηστικές πρακτικές σαν τις προαναφερθείσες. Παραδείγματος χάριν, ρητή πρόβλεψη στον νόμο για την απαγόρευση παροχής εργασίας του εργαζομένου σε εταιρείες του ίδιου ομίλου και σε συνδεδεμένες επιχειρήσεις, πρόβλεψη αυστηρών ποινών στους εργοδότες σε περίπτωση τέτοιων πρακτικών, πρόβλεψη μηχανισμού και διαδικασίας ελέγχου ότι δεν παραβιάζονται τα ανώτατα νόμιμα όρια εργασίας ανά εβδομάδα, μήνα, τετράμηνο κ.λπ..

Θεσμοθετείται επιπρόσθετα με το παρόν νομοσχέδιο στα άρθρα 25 και 26 η δυνατότητα απασχόλησης μισθωτών και για έκτη ημέρα την εβδομάδα. Ουσιαστικά νομοθετείται η κατάργηση της πενθήμερης απασχόλησης και η υποχρεωτική εξαήμερη απασχόληση, με μονομερή επιλογή του εργοδότη, με ελάχιστες εγγυήσεις για τον εργαζόμενο. Αυτό είναι κάτι που δεν το απαιτεί η ευρωπαϊκή οδηγία και δεν μπορούμε να αντιληφθούμε σε τι εξυπηρετεί τον εργαζόμενο.

Την ίδια στιγμή που σε άλλες ευρωπαϊκές χώρες κινούνται προς την αντίθετη ακριβώς κατεύθυνση, καθώς προσανατολίζονται στην καθιέρωση της τετραήμερης απασχόλησης, δίχως μείωση των αποδοχών των εργαζομένων. Και αυτό διότι το ζητούμενο είναι η δημιουργία κατάλληλου πλαισίου, ώστε οι επιχειρήσεις να καλύπτουν τις ανάγκες τους με νέες προσλήψεις που θα οδηγήσουν στον περιορισμό της ανεργίας, όχι η απασχόληση του ίδιου προσωπικού για περισσότερες ώρες την ημέρα που αυξάνει αντί να μειώνει την ανεργία.

Σε κάθε περίπτωση, θα θεωρούσαμε σκόπιμο να προβλέπονται στον νόμο τουλάχιστον κάποιοι περιορισμοί και έλεγχοι ότι θα πρέπει να συντρέχει αποδεδειγμένη αδυναμία εύρεσης εξειδικευμένου προσωπικού από τον εργοδότη ή συγκεκριμένες έκτακτες περιστάσεις που να δικαιολογούν την αναγκαιότητα απασχόλησης προσωπικού για την έκτη ημέρα την εβδομάδα.

Επίσης, στο νομοσχέδιο αυτό εισάγεται με το άρθρο 10 για πρώτη φορά στην Ελλάδα η λεγόμενη σύμβαση μηδενικών ωρών απασχόλησης, δηλαδή συμβάσεις που ο εργαζόμενος βρίσκεται σε διαρκή ετοιμότητα και για εργασία κάποιων ωρών όποτε τον καλέσει ο εργοδότης. Όμως η ευρωπαϊκή οδηγία προτείνει ότι τέτοιου είδους συμβάσεις θα πρέπει να περιοριστούν μόνο σε όποια κράτη, ήδη, εφαρμοζόταν πριν από την ενσωμάτωση της οδηγίας στο Εθνικό Δίκαιο, διότι, όπως χαρακτηριστικά αναφέρει, διαφέρουν σημαντικά από τις παραδοσιακές σχέσεις εργασίας και δημιουργούν αβεβαιότητα σχετικά με τα ισχύοντα δικαιώματα και την κοινωνική προστασία των εργαζομένων.

Παρ’ όλο, λοιπόν, που στην ευρωπαϊκή οδηγία υπάρχει ρητή μη υποχρέωση θέσπισης αυτής της σύμβασης σε χώρες όπως η Ελλάδα, όπου η σύμβαση αυτή δεν είναι ήδη νομοθετημένη από πριν, εντούτοις το Υπουργείο την εισάγει στο Εθνικό Δίκαιο παρουσιάζοντάς την μάλιστα ως αναγκαία υπό το σκεπτικό ότι τέτοιες συμβάσεις θα μειώσουν το πρόβλημα της ανεργίας στην Ελλάδα.

Αυτό, όμως, που πραγματικά θα συμβεί είναι η δημιουργία εργαζομένων-λάστιχο και ένα νέο είδος δουλείας του εργαζόμενου στον εργοδότη, ο οποίος θα τον καλεί να εργαστεί όποτε θέλει και για όσες ώρες τον χρειάζεται. Και αναρωτιέται κανείς τι και ποιον εξυπηρετεί άραγε η εφαρμογή μιας τέτοιας σύμβασης.

Διαθέτουμε, ήδη, επαρκώς θεσμοθετημένες μορφές ευέλικτων συμβάσεων εργασίας, όπως οι συμβάσεις μερικής απασχόλησης και οι συμβάσεις εκ περιτροπής. Οι όποιες εποχικές ή έκτακτες ανάγκες μπορούν να καλυφθούν από τις ήδη υπάρχουσες συμβάσεις που προβλέπονται στο εσωτερικό μας Δίκαιο, συνεπώς δεν κρίνεται απαραίτητη η θεσμοθέτηση αυτών των νέων μορφών συμβάσεων.

Επιπλέον, η ευρωπαϊκή οδηγία επιβάλλει τον καθορισμό προθεσμίας πριν από την οποία θα πρέπει ο εργοδότης να καλεί τον εργαζόμενο για να παράσχει την εργασία του, εάν το ωράριο εργασίας δεν είναι προβλέψιμο από πριν. Η προθεσμία ειδοποίησης που επιλέγει να βάλει το Υπουργείο είναι μόλις είκοσι τέσσερις ώρες πριν την ανάληψη εργασίας και σε εξαιρετικές περιπτώσεις μπορεί να είναι ακόμα και πιο σύντομη.

Ποιος από όλους εμάς προλαβαίνει να αλλάξει τον προγραμματισμό της οικογενειακής και ατομικής του ζωής μέσα σε είκοσι τέσσερις ώρες; Κάτι τέτοιο εκτός από το ότι είναι απαράδεκτο για οποιαδήποτε εργασιακή σχέση, αφήνει άφθονο χώρο για καταχρηστικές εργοδοτικές συμπεριφορές.

Θα θεωρούσαμε απαραίτητο και εδώ να έχουν τεθεί τουλάχιστον κάποιες δικλίδες προστασίας για τους εργαζόμενους, όπως παραδείγματος χάριν οι συμβάσεις αυτές να μην υπερβαίνουν κάποιο περιορισμένο ποσοστό του συνόλου των απασχολουμένων μιας επιχείρησης, καθώς επίσης να προβλέπεται ένας ελάχιστος αριθμός αμειβόμενων ωρών εργασίας. Επίσης, ο χρόνος προειδοποίησης να οριστεί τουλάχιστον σε δύο με τρεις ημέρες, ώστε να προλαβαίνει ο εργαζόμενος να κάνει στοιχειωδώς τις απαραίτητες διευθετήσεις στο πρόγραμμά του.

Σε ανάλογη γραμμή πλεύσης, το άρθρο 27 του νομοσχεδίου καταργεί την αργία της Κυριακής σε εκπαιδευτικά κέντρα πιλότων και τεχνικών αεροσκαφών, καθώς επίσης στον τομέα της βιομηχανίας τροφίμων και εμφιάλωσης νερών και αναψυκτικών, σε ένα πνεύμα που κινείται με σταθερά βήματα προς την κατεύθυνση της συνεχούς επέκτασης της κυριακάτικης αργίας σε όλο και περισσότερες περιπτώσεις και τομείς. Είναι, νομίζουμε, περιττό να επαναλάβουμε το πόσο αντίθετους μας βρίσκει αυτή η προσέγγιση και να τονίσουμε φυσικά ότι ούτε την κατάργηση της αργίας της Κυριακής μάς την επιβάλλει καμμία ευρωπαϊκή οδηγία.

Ένα άλλο θέμα που θεσμοθετείται είναι η φερόμενη μείωση της δοκιμαστικής περιόδου ενός εργαζομένου κατ’ απαίτηση της ευρωπαϊκής οδηγίας που υποχρεώνει ρητά σε δοκιμαστική περίοδο όχι μεγαλύτερη των έξι μηνών. Αυτό θα ήταν ένα θετικό βήμα, αν δεν υπήρχε στο σχέδιο νόμου το εξής παράδοξο. Ναι μεν με το άρθρο 4 μειώνεται η δοκιμαστική περίοδος από δώδεκα σε έξι μήνες, όπως απαιτεί η οδηγία, ταυτόχρονα όμως με το άρθρο 19 προστίθεται στον κώδικα του ατομικού εργατικού δικαίου το άρθρο 325Α, με το οποίο παραμένει η ρύθμιση ότι η απασχόληση με σύμβαση εργασίας αορίστου χρόνου για τους πρώτους δώδεκα μήνες μπορεί να καταγγελθεί χωρίς προειδοποίηση και χωρίς αποζημίωση απόλυσης. Οπότε κατ’ ουσίαν ο εργαζόμενος εξακολουθεί να βρίσκεται υπό δοκιμή μέχρι τη συμπλήρωση του δωδεκαμήνου, αφού ο χρόνος αναμονής για την υπαγωγή στις προστατευτικές διατάξεις του δικαίου της καταγγελίας παραμένει στους δώδεκα μήνες.

Είναι προφανές, λοιπόν, ότι ούτε εδώ υπηρετείται ο σκοπός της οδηγίας, διότι δεν επέρχεται πραγματική μείωση της δοκιμαστικής περιόδου στους έξι μήνες, οπότε και η χώρα μας θα εξακολουθεί να είναι υπόλογη για την παραβίαση του ευρωπαϊκού κοινοτικού χάρτη.

Παράλληλα, υπάρχει ο κίνδυνος ο εργοδότης να εφαρμόζει καταχρηστικά αυτή τη διάταξη, προσλαμβάνοντας τακτικά εργαζόμενους εξαμήνου, με σκοπό όχι να τους δοκιμάσει, αλλά να τους εκμεταλλεύεται έχοντας την ελευθερία της αυτοδίκαιης λύσης της σύμβασης.

Θα ανέμενε κανείς στη βάση του ορθολογισμού η δοκιμαστική περίοδος να συνοδεύεται σε περίπτωση απόλυσης του εργαζομένου τόσο από την καταβολή αποζημίωσης όσο και από την προειδοποίηση για την απόλυσή του.

Κλείνοντας τον θλιβερό κύκλο των παρεμβάσεων που αλλοιώνουν το πνεύμα της ευρωπαϊκής οδηγίας στο παρόν νομοσχέδιο, περιορίζεται ασφυκτικά και κατ’ ουσίαν ποινικοποιείται η υπεράσπιση της αποτελεσματικής άσκησης του απεργιακού δικαιώματος από τους απεργούς και τις συνδικαλιστικές οργανώσεις, ιδίως για την απόκρουση παράνομων ενεργειών του εργοδότη, με την εισαγωγή ποινής φυλάκισης και προστίμου, ενώ αυτά τα δικαιώματα προστατεύονται από το Σύνταγμα.

Πρόκειται ουσιαστικά για κατάλυση του προστατευόμενου δικαιώματος της απεργίας, κατά παραβίαση του άρθρου 23 παράγραφος 2 του Συντάγματος. Άλλωστε, για την τέλεση οποιασδήποτε αξιόποινης πράξης ενάντια στους εργαζόμενους που δεν θέλουν να συμμετέχουν στην απεργία επαρκούν οι διατάξεις του Ποινικού Κώδικα.

Συμπερασματικά, με το νομοσχέδιο αυτό τα εναπομείναντα δικαιώματα των εργαζομένων, οι οποίοι είναι το αδύναμο μέρος της σχέσης εργασίας, δέχονται ένα νέο πλήγμα προς όφελος των προνομίων του ισχυρότερου μέρους της σχέσης που είναι οι εργοδότες.

Για όλους αυτούς τους λόγους καταψηφίζουμε το νομοσχέδιο επί της αρχής.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, ένα λεπτό ακόμη.

Και για να λυθεί κάθε απορία, η Νίκη δεν κοιτάζει ούτε δεξιά ούτε αριστερά, κοιτάζει μπροστά, έχοντας εφόδιο την ιστορία και τον πολιτισμό μας. Η Νίκη αποτελεί τη φωνή της συνείδησης των πολιτών και των πολιτικών. Δεν είμαστε οπαδοί κανενός ιδεολογικού ρεύματος. Στηρίζουμε την αλήθεια, σεβόμαστε την ελεύθερη βούληση κάθε ανθρώπου και το αυτεξούσιο. Για ποιον λόγο όποιος υπερασπίζεται το δίκαιο και την προστασία του αδύναμου πρέπει να χαρακτηριστεί αριστερός ή να τοποθετηθεί γενικά σε κάποιο ιδεολογικό ρεύμα;

Σε ποιο ιδεολογικό ρεύμα ανήκουν, άραγε, τα κουπόνια σίτισης –Market Pass- τα κουπόνια καυσίμων –Fuel Pass- τα κουπόνια ρεύματος –Power Pass- και ούτω καθεξής, μέχρι και τα κουπόνια Youth Pass-εξαγοράς της ψήφου των νέων μας; Και ποιο ιδεολογικό ρεύμα ιστορικά ήταν αυτό που στο όνομα του συλλογικού καλού της κοινότητας, όπως κατά την πανδημία στη χώρα μας, καταργούσε ατομικά, συνταγματικά δικαιώματα και ελευθερίες των πολιτών;

Όπως είπε ο Ρήγας Φεραίος, «ο νόμος είναι εκείνη η ελευθέρα απόφασις όπου με τη συγκατάθεση όλου του λαού έγινε». Τη συγκατάθεση, όμως, του λαού δεν την έχετε, όταν το απογοητευμένο 50% των συμπολιτών μας δεν προσήλθε στις κάλπες και ένα 30% ψήφισε άλλα κόμματα που εξέφρασαν κοινούς προβληματισμούς και προτάσεις επί των διατάξεων του νομοσχεδίου, αλλά τις αγνοήσατε.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Και ολοκληρώνουμε με τον ειδικό αγορητή από την Πλεύση Ελευθερίας, τον κ. Αλέξανδρο Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, θα ήθελα τώρα να βρίσκομαι μαζί με τους εργαζόμενους που διαδηλώνουν αυτή τη στιγμή έξω από τη Βουλή κατά των αλλαγών που εισάγει το νομοσχέδιο που σήμερα συζητάμε στην Αίθουσα. Όμως, είμαι υποχρεωμένος, ως ειδικός αγορητής της Πλεύσης Ελευθερίας, να παραμείνω εδώ και να υπερασπιστώ τα δικαιώματα των εργαζομένων που το νομοσχέδιο αυτό παραβιάζει μέσα στην Αίθουσα. Αφού τελειώσω την ομιλία μου, σκοπεύω εγώ μαζί με συναδέλφους μου Βουλευτές να λάβω μέρος στη συγκέντρωση που έχουν διοργανώσει τα συνδικάτα έξω από τη Βουλή.

Όπως υποστηρίξαμε στις προηγούμενες συνεδριάσεις της αρμόδιας επιτροπής μαζί με τον συνάδελφό μου και Πρόεδρο του Σωματείου Ελλήνων Ηθοποιών Σπύρο Μπιμπίλα, η Πλεύση Ελευθερίας ασφαλώς θα καταψηφίσει αυτό το τοξικό και κοινωνικά ταξικό νομοσχέδιο. Κρίνουμε ότι ο τρόπος με τον οποίο προσεγγίζει την ελαστικοποίηση της αγοράς εργασίας βλέπει τις εργασιακές σχέσεις πρωτίστως από την οπτική του εργοδότη και όχι του εργαζόμενου. Θεωρούμε ότι σε πολλά άρθρα του, ακριβώς για να πετύχει μια πιο ελαστική αγορά εργασίας έτσι όπως την αντιλαμβάνεται και την επιθυμεί ο εργοδότης, αυξάνει την ανασφάλεια του εργαζόμενου και τον καθιστά ακόμη πιο ευάλωτο και απροστάτευτο από ό,τι ήδη είναι στις τυχόν αυθαιρεσίες και ασυδοσίες της εργοδοσίας.

Επίσης, όπως τονίσαμε στις συνεδριάσεις της αρμόδιας επιτροπής που επεξεργάστηκε το νομοσχέδιο, οι διατάξεις του δεν αποτελούν μια απλή προσπάθεια ενσωμάτωσης της ευρωπαϊκής οδηγίας 2019/1152 περί διαφανούς και προβλέψιμης εργασίας στο Εθνικό μας Δίκαιο. Η οδηγία της Ευρωπαϊκής Ένωσης πράγματι εισάγει κάποιες μικρές βελτιώσεις στις συνθήκες εργασίας πολλών εργαζομένων, όπως είναι η υποχρεωτική κατάρτιση που πρέπει ο εργοδότης να παρέχει δωρεάν και κατά προτίμηση εντός του ωραρίου εργασίας, ή η έγκαιρη ενημέρωση του εργαζόμενου για τη δουλειά που αναμένεται να κάνει.

Όμως, συνολικά το νομοσχέδιο του Υπουργείου Εργασίας χρησιμοποιεί την οδηγία της Ευρωπαϊκής Ένωσης ως επικάλυμμα για να συμπεριλάβει διατάξεις που προσκρούουν στο πνεύμα της οδηγίας, παρ’ όλο που και η ίδια η οδηγία προειδοποιεί ρητά τα κράτη-μέλη να μην το πράξουν. Η παράγραφος 47 του προοιμίου της ευρωπαϊκής οδηγίας του 2019 λέει ρητά τα εξής, τα οποία διαβάζω: «Η εφαρμογή της παρούσας οδηγίας δεν μπορεί να χρησιμεύει για τη μείωση των υφισταμένων δικαιωμάτων που καθορίζονται στον συγκεκριμένο τομέα με την ισχύουσα εθνική ή ενωσιακή νομοθεσία ούτε να συνιστά βάσιμη δικαιολογία για την υποβάθμιση του γενικού επιπέδου των εργαζομένων στον τομέα που καλύπτεται από την παρούσα οδηγία».

Εντούτοις, πολλές από τις διατάξεις του νομοσχεδίου, όπως τα άρθρα 25 με 28 τα οποία θα καταψηφίσουμε, υποχρεώνουν τους εργαζόμενους να αποδέχονται την εργασία για έξι μέρες τη βδομάδα, αν το ζητήσει ο εργοδότης. Αυτά, καθώς και πολλά άλλα άρθρα που δεν προκύπτουν από την ευρωπαϊκή οδηγία, είναι πατέντα του ελληνικού Υπουργείου Εργασίας και εισάγονται κάτω από το επικάλυμμα της ενωσιακής νομοθεσίας ως δήθεν ευρωπαϊκές, για να εντείνουν το εργασιακό περιβάλλον του κοινωνικού δαρβινισμού που ισχύει στη χώρα μας, ή με άλλα λόγια, το δογματικό, νεοφιλελεύθερο και κυρίαρχο κομμάτι του νομοσχεδίου, το οποίο θα ήταν βεβαίως ακόμη πιο επιθετικό, αν δεν αποσύρονταν την τελευταία στιγμή κάποιες πιο άγριες προβλέψεις του αρχικού σχεδίου νόμου για τα κακόφημα συμβόλαια μηδενικών ωρών, προφανώς διότι το Υπουργείο ανακάλυψε καθυστερημένα ότι η ευρωπαϊκή οδηγία αναφέρεται συγκεκριμένα σε αυτά και τα απαγορεύει ρητά.

Τέλος, θα θέλαμε το νομοσχέδιο αυτό, όπως και κάθε εργασιακό νομοσχέδιο, να είχε υποβληθεί σε διάλογο εκτενώς με τους συνδικαλιστικούς φορείς της χώρας, ούτως ώστε να περιβάλλεται από τη μέγιστη δυνατή συναίνεση και κοινωνική αποδοχή.

Είναι οξύμωρο, κυρίες και κύριοι της Κυβέρνησης, να έχετε δημιουργήσει αφ’ ενός ένα Υπουργείο που ονομάζεται «Κοινωνικής Συνοχής» και αφ’ ετέρου να μην επιδιώκετε τον κοινωνικό διάλογο με τους συνδικαλιστικούς φορείς για την επίτευξη κοινωνικής συνοχής μέσα από τη δημιουργία καλύτερων εργασιακών σχέσεων. Η κοινωνική συνοχή δεν συγκροτείται μέσα από συνθήματα και λόγια ή τίτλους Υπουργείων. Οικοδομείται στην πράξη, ξεκινώντας από την καρδιά των κοινωνικών συγκρούσεων που είναι οι εργασιακές σχέσεις και από την πραγματική και συνεχή βελτίωση των συνθηκών εργασίας. Εξάλλου, αυτές οι συναινετικές πρακτικές υπάρχουν και στην Ευρωπαϊκή Ένωση, η οποία, όπως γνωρίζετε, υποβάλλει τις οδηγίες της στην κρίση της Οικονομικής και Κοινωνικής Επιτροπής, που εκπροσωπούνται θεσμικά τα ευρωπαϊκά συνδικάτα.

Όμως, όπως δείχνετε ξανά με αυτό το νομοσχέδιο, δεν είστε καθόλου συνεπείς ευρωπαϊστές, ή για να είμαι πιο δίκαιος, στα εργασιακά θέματα οραματίζεστε μια Ευρώπη του 19ου αιώνα με τις άθλιες συνθήκες εργασίας που περιγράφει στα μυθιστορήματά του ο Κάρολος Ντίκενς. Γι’ αυτό επιλέξατε εξαρχής τον δρόμο της κοινωνικής πόλωσης, ξεκινώντας με εφιαλτικά μέτρα, όπως τα συμβόλαια μηδενικών ωρών, τα οποία -ας μην κρυβόμαστε- πολλοί θα θέλατε να τα είχατε επιβάλει μονομερώς στους εργαζόμενους, αν δεν το απαγόρευε ρητά η ευρωπαϊκή νομοθεσία.

Όμως, να είστε βέβαιοι, ακόμη και αν αποτύχατε να εισάγετε πιο ακραίες ρυθμίσεις, οι εργαζόμενοι δεν ξεχνούν ότι προς τα εκεί οδηγούσατε τα πράγματα, δηλαδή προς ένα εργασιακό περιβάλλον που μοιάζει ακόμη περισσότερο με την ασυδοσία του «Φαρ Ουέστ».

Ας μου επιτραπεί τώρα να περάσω στα κύρια σημεία του νομοσχεδίου, για τα οποία έχουμε εκφράσει τις βασικές μας αντιθέσεις.

Σχετικά με την έκτη μέρα, διαβάσαμε προσεκτικά τα άρθρα 25 - 28 που αναφέρονται στην έκτη μέρα εργασίας και στην εργασία τις Κυριακές. Η διατύπωση των άρθρων είναι τέτοια ώστε να μη χωρά αμφιβολία ότι ο εργαζόμενος, αν του ζητηθεί να εργαστεί το Σάββατο ή την Κυριακή, με βάση αυτό το νομοσχέδιο θα είναι υποχρεωμένος να το κάνει. Δεν πρόκειται με άλλα λόγια για αυτό που λέτε, για προαιρετική εργασία την οποία ο εργαζόμενος μπορεί να αρνηθεί, όντας, απολύτως βέβαιος ότι αυτό δεν θα καταλογιστεί ενάντιά του από την εργοδοσία. Γι’ αυτό τον λόγο θεωρούμε ότι τα άρθρα αυτά δεν συμβαδίζουν με τους σκοπούς της ευρωπαϊκής οδηγίας που λέει ξεκάθαρα ότι δεν πρέπει να χάνονται τα προηγούμενα κεκτημένα των εργαζομένων, όταν αυτή ενσωματωθεί στο εθνικό δίκαιο των κρατών-μελών.

Παράλληλα, αυτό το άρθρο παραβιάζει το κεκτημένο του πενθημέρου -με τη βούλα του νόμου- και διαταράσσει ακόμη περισσότερο την ισορροπία ανάμεσα στην εργασία και στην ποιότητα ζωής που πρέπει να απολαμβάνει ο εργαζόμενος ή η εργαζόμενη με την οικογένειά του ή με την οικογένειά της.

Σχετικά με τις απεργίες και το άρθρο 31 του νομοσχεδίου, έχουμε επίσης διατυπώσει τη σθεναρή αντίθεσή μας. Το άρθρο 31 που τιμωρεί με φυλάκιση τουλάχιστον έξι μηνών όποιον εργαζόμενο παρεμποδίσει -και όπως λέει: «με οποιονδήποτε τρόπο την ελεύθερη και ακώλυτη προσέλευση» στον χώρο εργασίας εργαζομένων που δεν συμμετέχουν σε νόμιμη απεργία είναι άκρως προβληματικό. Τι θα πει «παρεμποδίζει με οποιονδήποτε τρόπο»; Οι λέξεις «με οποιονδήποτε τρόπο» είναι τόσο ασαφείς και γενικόλογες, ώστε μπορούν να ερμηνευτούν όπως θέλει κανείς. Αν κάποιος απεργός, για παράδειγμα, γυρίσει και πει σε έναν απεργοσπάστη, λεκτικά, «είναι ντροπή να δουλέψεις σήμερα, να συστρατευθείς με τους συναδέλφους σου και να απεργήσεις», με βάση τη διατύπωση του άρθρου η κριτική αυτή είναι πιθανόν να ερμηνευθεί από κάποιους δικαστές ότι συνιστά παρεμπόδιση και ότι πρέπει να οδηγήσει σε φυλάκιση του εν λόγω εργαζομένου για έξι μήνες.

Οι αγορητές κάποιων άλλων κομμάτων της Αντιπολίτευσης παρατήρησαν ότι αφαιρέσατε την προγενέστερη αναφορά του άρθρου αυτού στην ποινικοποίηση της άσκησης ψυχολογικής βίας και το καλωσόρισαν ως έναν μικρό συμβιβασμό προς τη σωστή κατεύθυνση. Κατά τη γνώμη μας, όμως, δεν κάνατε κανέναν συμβιβασμό ως προς αυτό. Στην πραγματικότητα είπατε το ίδιο πράγμα με άλλα λόγια, αφού η εξάμηνη ποινή φυλάκισης για τον εργαζόμενο που θα παρεμποδίσει «με οποιονδήποτε τρόπο» κάποιον συνάδελφό του να εργαστεί την ημέρα της απεργίας είναι κατά τη γνώμη μας το ίδιο πράγμα. Βγάλατε την ψυχολογική βία και βάλατε το «παρεμποδίσει με οποιονδήποτε τρόπο».

Είναι επιπλέον σαφές ότι η σχετική διάταξη δεν αναφέρεται στη βίαιη παρεμπόδιση, διότι αυτή ήδη προβλέπεται ξεχωριστά σε άλλο σημείο του άρθρου. Επομένως το «με οποιονδήποτε τρόπο» αναφέρεται σε περιπτώσεις πολύ ηπιότερες από τη σωματική παρεμπόδιση, περιλαμβανομένης της λεκτικής παρεμπόδισης. Γι’ αυτό θεωρούμε ότι το άρθρο αυτό υπονομεύει σοβαρά και το συνταγματικά κατοχυρωμένο δικαίωμα στην απεργία, βάσει του άρθρου 23 του Συντάγματος, αλλά και την ελευθερία του λόγου και του διαλόγου μεταξύ των εργαζομένων στον χώρο εργασίας.

Με άλλα λόγια δεν υπάρχει τίποτα φιλελεύθερο σε αυτό που κάνετε. Παρεμβαίνετε με έναν ωμά αυταρχικό και διχαστικό τρόπο, που βασικό σκοπό του έχει τη διαίρεση των εργαζομένων σε καλούς απεργοσπάστες και κακούς απεργούς. Όταν προστατεύονται, ακόμη και ηθικά, οι απεργοσπάστες, διότι αυτό ακριβώς προσπαθεί να κάνει το νομοσχέδιο, αυτό που κάνετε είναι να υπονομεύετε το δικαίωμα στην απεργία ηθικά, αλλά και πρακτικά, διότι το δικαίωμα στην απεργία δεν είναι ατομικό, αλλά είναι εξ ορισμού συλλογικό. Επομένως, όταν δίνετε απόλυτη προστασία και ηθική νομιμοποίηση σε όποιον δεν κάνει χρήση αυτού του δικαιώματος, προστασία ακόμη και από τη λεκτική και ηθική κριτική, τότε είναι σαφές κατά τη γνώμη μας ότι με το άρθρο 31 του παρόντος νομοσχεδίου θέλετε πραγματικά να υπονομεύσετε σοβαρά το δικαίωμα στην απεργία.

Σχετικά με το άρθρο 4 για τη δοκιμαστική εργασία, σάς είπαμε και στη διάρκεια των συνεδριάσεων της αρμόδιας επιτροπής ότι οι έξι μήνες δοκιμαστικής εργασίας είναι πολλοί. Ένας εργοδότης δεν χρειάζεται παραπάνω από δύο ή τρεις μήνες για να δοκιμάσει έναν νέο εργαζόμενο. Η ευρωπαϊκή οδηγία -την ίδια στιγμή- σάς δίνει την ευχέρεια να μειώσετε τη δοκιμαστική εργασία σε λιγότερο από το μέγιστο όριο των έξι μηνών, αν το θέλετε βεβαίως. Όμως το νομοσχέδιο την κρατά στο μέγιστο που επιτρέπει η ευρωπαϊκή οδηγία, διότι στην πραγματικότητα θέλετε να χρησιμοποιήσετε τη δοκιμαστική εργασία ως νομικό παράθυρο προς τον εργοδότη για να προσλαμβάνει εργαζόμενους με βραχυχρόνια εξάμηνα ή εποχικά συμβόλαια και να τους απολύει στο τέλος του εξαμήνου χωρίς να καταβάλει αποζημίωση.

Σχετικά με την «παράλληλη εργασία» του άρθρου 9, η δυνατότητα που δίνεται για εργασία σε δύο εργοδότες μέχρι και δεκατρείς ώρες την ημέρα είναι προβληματική και δεν παρέχει επαρκείς εγγυήσεις ότι ο δεύτερος εργοδότης δεν θα συνδέεται με τον κύριο εργοδότη του εργαζόμενου. Η διάταξη αυτή, επιπλέον, ως έχει, μπορεί να χρησιμοποιηθεί και ως νομικό παράθυρο για να απασχολείται ένας εργαζόμενος για δεκατρείς ώρες την ημέρα χωρίς να καταβάλλεται το αυξημένο ωρομίσθιο της υπερωρίας για τις πέντε ώρες στις οποίες εργάζονται πέραν του οκταώρου.

Επίσης, το άρθρο 24 για την Επιθεώρηση Εργασίας θέτει σοβαρά ζητήματα. Με το άρθρο αυτό, το οποίο τροποποιεί τον νόμο του 2021 περί των αρμοδιοτήτων της Επιθεώρησης Εργασίας, λέγοντας πως αυτή η ανεξάρτητη αρχή δεν πρέπει να εφαρμόζει τους εργασιακούς νόμους όπως η ίδια τούς αντιλαμβάνεται, αλλά όπως αυτοί ερμηνεύονται από τις εγκυκλίους των κατά περίπτωση αρμοδίων οργάνων, είναι σοβαρά προβληματικό.

Ακούσαμε από τον Υπουργό ότι η Κυβέρνηση θα θέτει τους κανόνες τού τι είναι νόμιμο και τι είναι παράνομο. Η Κυβέρνηση και η Βουλή όμως νομοθετούν, αλλά δεν είναι αυτοί που έχουν το μονοπώλιο της ερμηνείας του δικού τους νόμου. Θεωρούμε ότι η διάταξη αυτή συγκεντρώνει τις εξουσίες στα χέρια της Κυβέρνησης όχι μόνο της δικής σας σήμερα, αλλά και της εκάστοτε κυβέρνησης και υπονομεύει τη διάκριση των εξουσιών. Ακόμη περισσότερο υπονομεύει και περιορίζει σημαντικά την ανεξαρτησία μιας αρχής που όλοι θέλουμε να είναι πραγματικά ανεξάρτητη. Αν η Επιθεώρηση Εργασίας εφαρμόζει τους νόμους της Κυβέρνησης, όπως τους ερμηνεύει η ίδια Κυβέρνηση με τις εγκυκλίους της, τότε καθίσταται εκτελεστικό όργανο της εκάστοτε κυβέρνησης και αυτό είναι κάτι που δεν το θέλει κανείς.

Κλείνοντας, θέλω να πω ότι στον βαθμό που δεν επιδιώκετε συναινετικές νομοθετικές πρακτικές με τους εκπροσώπους των εργαζομένων, να μην περιμένετε να συναινέσει η Πλεύση Ελευθερίας με τα αντεργατικά νομοσχέδια που εισάγετε. Εμείς θα συνεχίσουμε να υπερασπιζόμαστε τα δικαιώματα των εργαζομένων και τη βελτίωση των συνθηκών εργασίας τους. Γι’ αυτό θα μας βρίσκετε πάντα αντίθετους σε οποιαδήποτε δογματική νεοφιλελεύθερη ρύθμιση βλέπει την εργασία πρωτίστως μέσα από τη σκοπιά του εργοδότη. Αυτή η ταξική προσέγγιση, που προωθείτε σήμερα και μέσα από αυτό το νομοσχέδιο είναι ξένη προς τις αρχές μας.

Οι αλλαγές που φέρνει αυτό το σχέδιο νόμου επιδεινώνουν ένα, ήδη, προβληματικό περιβάλλον στην αγορά εργασίας, το οποίο θα πρέπει να προσπαθούμε να εξανθρωπίσουμε περισσότερο, όχι να το ωθούμε περαιτέρω προς την κατεύθυνση του κοινωνικού δαρβινισμού, που είναι κατά βάθος η πρόθεση του εν λόγω νομοσχεδίου. Γι’ αυτό, όπως δηλώσαμε απερίφραστα εξαρχής, σκοπεύουμε να το καταψηφίσουμε.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Εμείς ευχαριστούμε και για την τήρηση του χρόνου.

Τον λόγο έχει ο Πρόεδρος της Κοινοβουλευτικής Ομάδας της Ελληνικής Λύσης, ο κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ, πολύ κύριε Πρόεδρε.

Κυρίες και κύριοι συνάδελφοι, είναι τουλάχιστον κωμικό να μιλάμε για ένα νομοσχέδιο εργασίας σε μια χώρα που πένεται, σε μια χώρα που δεν έχει παραγωγικό ιστό και παραγωγή πλούτου, σε μια χώρα που δεν έχει βιομηχανία, σε μια χώρα που δεν έχει τίποτα συγκεκριμένο, ώστε να μπορούμε να μιλάμε για εργαζόμενους. Και είναι και κωμικό να συζητάμε για εργασία εμείς, οι Βουλευτές, που η μοναδική μας εργασία και λειτούργημα είναι να είμαστε εδώ, όταν συνήθως είναι άδειο το Κοινοβούλιο. Εν πάση περιπτώσει.

Πριν περάσω στο νομοσχέδιο θα αναφερθώ σε αυτά που έγιναν στη Νέα Υόρκη και με τα οποία κανείς δεν ασχολήθηκε περιέργως και πάλι. Σε αυτό το ελληνικό Κοινοβούλιο υπάρχει μία ένδεια, θα έλεγα, από πολλούς να μιλήσουν για τα μείζονα και ομιλούν συνεχώς για τα ελάσσονα. Δεν λέω ότι είναι έλασσον το νομοσχέδιο, αλλά πρέπει να αξιολογήσουμε κιόλας την παρουσία μας. Καλές οι λεκτικές ακροβασίες, αλλά χθες το απόγευμα στη Νέα Υόρκη έγινε η αρχή του τέλους, όσο και αν φαίνεται περίεργο αυτό που λέω. Για πρώτη φορά από το 1974 μέχρι και σήμερα Έλληνας πρωθυπουργός αναφέρθηκε σε «εδαφικές δυσκολίες» μεταξύ Ελλάδας και Τουρκίας. Και επειδή η διεθνής ορολογία σημαίνει πολλά πράγματα, όταν ο Πρωθυπουργός της χώρας μιλάει για «εδαφικές δυσκολίες» και «εδαφικές διεκδικήσεις», σημαίνει αυτονοήτως ότι αποδέχεται τις διεκδικήσεις του αντιπάλου. Ήταν η πρώτη φορά που πρωθυπουργός μιλούσε για εδαφικές διεκδικήσεις. Ουσιαστικά αναγνώρισε αυτό που κανείς πρωθυπουργός μέχρι σήμερα δεν αναγνώρισε ποτέ.

Ωστόσο αυτό που προκαλεί μεγαλύτερη εντύπωση -και το προσπερνούν όλοι και κυρίως της Νέας Δημοκρατίας- είναι αυτό που ανέφερε πάλι για τις θαλάσσιες ζώνες. Μίλησε για θαλάσσιες ζώνες. Εδώ είναι το κλειδί της διμερούς επαφής Ελλάδας - Τουρκίας, οι θαλάσσιες ζώνες.

Να ενημερώσουμε τον κύριο Πρωθυπουργό ότι η Ελλάς δεν έχει καμμία διαφορά με τις θαλάσσιες ζώνες με την Τουρκία. Έχει μία μόνο διαφορά: την υφαλοκρηπίδα.

(Χειροκροτήματα από την πτέρυγα της Ελληνικής Λύσης)

Ας μάθει τι σημαίνει Διεθνές Δίκαιο γιατί μέρα με την ημέρα γίνεται περισσότερο επικίνδυνος λεκτικά, εκτός αν επιβεβαιώσει αυτά για τα οποία είχαμε προειδοποιήσει προεκλογικά, ότι μας σέρνει η Κυβέρνηση και ο Πρωθυπουργός ο ίδιος στη συνεκμετάλλευση στο Αιγαίο.

«Θαλάσσια ζώνη», κύριε Πρωθυπουργέ, σημαίνει και υφαλοκρηπίδα του Νομού Μαγνησίας και του Νομού Θεσσαλονίκης και του Νομού Σερρών. Όχι, μιλάμε μόνο για τα νησιά του ανατολικού Αιγαίου, που βλέπουν προς την Τουρκία. Αυτή είναι η μοναδική μας διαφορά.

Χθες, όμως, -επαναλαμβάνω- ότι ο Πρωθυπουργός έκανε το χείριστο. Νομιμοποίησε την φασιστική, ναζιστική διεκδίκηση της Τουρκίας διά του λόγου του. Και αυτό είναι ένα εθνικό έγκλημα, το οποίο δεν πρέπει να το προσπερνάει κανείς εδώ μέσα.

(Χειροκροτήματα από την πτέρυγα της Ελληνικής Λύσης)

Η σιωπή των υπολοίπων κομμάτων προβληματίζει. Αλλά βλέπετε η σιωπή είναι και συνενοχή. Διότι οι βάσεις οι αμερικανικές που ήρθαν στη χώρα μας, ξεκίνησαν από τον ΣΥΡΙΖΑ και τη συμφωνία που έκανε και εφαρμόζει πιστά η Νέα Δημοκρατία. Διότι η βάση στην Αλεξανδρούπολη και η λεόντειος συμφωνία ξεκίνησε από τον ΣΥΡΙΖΑ. Αυτό, όμως, που πραγματικά με ενοχλεί, είναι ότι τα μέσα ενημέρωσης είναι λαλίστατα για άλλα θέματα, τα οποία δεν είναι σοβαρά. Είναι πραγματικά μη σοβαρά και αναφέρομαι στο lifestyle του κ. Kασσελάκη, τον οποίο τον βρήκαν όλοι ξαφνικά και όλη μέρα -όλη μέρα!- πλύση εγκεφάλου, όπου κι εγώ αν έβαζα το κατοικίδιό μου τον Δία -έτσι λέω τον σκύλο μου- θα τον είχαν κάνει φίρμα κι αυτόν. Το λέω άκομψα, για να το καταλάβετε. Ένα μήνα τώρα, πλύση εγκεφάλου με έναν Κασσελάκη.

Εγώ έχω να κάνω μερικές ερωτήσεις πολιτικές στον κ. Κασσελάκη και σε όλον τον ΣΥΡΙΖΑ που ζητωκραυγάζει για τον κ. Κασσελάκη. Αυτή εδώ η φωτογραφία δίπλα στον Πρέσβη των Ηνωμένων Πολιτειών τιμά την Αριστερά;

Ρωτώ τώρα εγώ: Ο κ. Τσούνης, εκλεκτός Πρέσβης των Ηνωμένων Πολιτειών, με τον κ. Κασσελάκη δίπλα-δίπλα. Αυτή η Αριστερά της 17ης Νοεμβρίου, γιατί η πραγματική Αριστερά θα πάει στην πορεία και έχει δικαίωμα να πάει στην πορεία και να φωνάξει «έξω οι βάσεις του θανάτου», η αλά καρτ ή η δήθεν Αριστερά, θα πάει; Θα πάει ο Κασσελάκης να φωνάζει απ’ έξω «έξω οι Αμερικανοί από την Ελλάδα»; Ω, τι υποκρισία! Ω, τι γελοιότης! Ω, τι φαυλότης. Αυτό είναι το κόμμα. Ένας πολτός που ένας μουσαφίρης σε ένα μήνα θα τους το πάρει.

Δεν μου αρέσει να ανακατεύω στα εσωτερικά σας, αλλά είναι πολιτικό το ζήτημα. Όπως, λοιπόν, ανακατεύεστε εσείς στα δικά μας, θα ανακατευόμαστε. Γιατί εμείς έχουμε και ηγεσία και ιδεολογία και ελληνοπρέπεια. Αυτή είναι η διαφορά μας. Διότι δεν έχετε ιδεολογία. Είστε ένα κόμμα που δεν έχει ιδεολογία. Υπογράψατε τα μνημόνια. Σιδεροδέσμια την Ελλάδα την οδηγήσατε εκεί που την οδηγήσατε, όταν εσείς καταγγέλλατε το δημοψήφισμα και λέγατε «ψηφίστε Έλληνες, εδώ είμαστε». Και τη Δημοκρατία τη χαλκεύσατε με την κωλοτούμπα που κάνατε με το δημοψήφισμα, για να τα λέμε όλα.

(Χειροκροτήματα από την πτέρυγα της Ελληνικής Λύσης)

Πάμε στην ουσία, λοιπόν. Να ρωτήσω κάτι; Η πεθερά του άντρα, μάλλον, η μητέρα του άντρα του κ. Κασσελάκη, έχει καμμία σχέση με προμήθειες δημοσίου, ναι ή όχι; Ρωτώ και περιμένω απαντήσεις εδώ και δύο μέρες. Επαναλαμβάνω: Η μητέρα του συζύγου -δεν μου αρέσει και που το λέω κιόλας, αλλά το λέω, γιατί είναι σύζυγός του. Ως ορθόδοξος χριστιανός διαφωνώ κάθετα με αυτή την περίεργη ζεύξη ανθρώπων, αλλά να το δεχτούμε- του κ. Κασσελάκη έχει σχέση με εταιρεία προμηθευτών του δημοσίου, ναι ή όχι; Περιμένω απαντήσεις, να απαντήσει ο ίδιος.

Δεύτερη ερώτηση και ουσιαστική. Θέλει να πάρει έργο αξίας 1,2 δισεκατομμυρίων ευρώ με τους μετρητές τους ηλεκτρονικούς της ΔΕΗ η εταιρεία αυτή ναι ή όχι;

Τρίτη ερώτηση και ουσιαστική. Δηλαδή, σε ένα αριστερό κόμμα, κατά δήλωση -γιατί δεν είναι αριστερό, κατά δήλωση- η μητέρα του άντρα του υποψήφιου προέδρου, η πεθερά του, δηλαδή, θα έχει το δικαίωμα με αυτούς τους ηλεκτρονικούς πίνακες ρεύματος που έχουμε, να κόβει το ρεύμα -η ΔΕΗ- από μακριά, γιατί είναι ψηφιακοί -λέει- ηλεκτρικοί. Είναι 1,2 δισεκατομμύρια μπίζνα. Ρωτώ, λοιπόν, ισχύουν τα όσα γράφονται στον Τύπο, ναι ή όχι; Αυτό ρωτώ και δεν απαντάει κανένας.

Αν θέλετε να μάθετε το όνομα της εταιρείας να σας το δώσω και τώρα, γιατί εμείς, πέρα από την αισθητική διαφωνία μας με τον κ. Κασσελάκη, όλο αυτό το πράγμα που βλέπουμε ένα τηλεοπτικό προϊόν είτε το coca cola είτε pepsi cola είναι το ίδιο. Τηλεοπτικό προϊόν είναι, τελεία. Σας πήρε το μαγαζί σε ένα μήνα ο τύπος και η τηλεόραση και τα μέσα. Άστο τώρα, άστο, ας πάμε στην ουσία. Θα μας απαντήσετε σε αυτό που ρωτάω: Έχει σχέση -επαναλαμβάνω είναι ασυμβίβαστο- η μητέρα ή μάλλον η πεθερά -μητέρα είναι και η πεθερά, μητέρα μας είναι, τι να κάνουμε τώρα και την πεθερά μου, μητέρα τη λέω εγώ- έχει σχέση με προμήθεια 1,2 δισεκατομμυρίου, να βγει να το διαψεύσει. Όχι μόνο ο ίδιος, και η μητέρα στην ελβετική εταιρεία. Έχει σχέση η εταιρεία αυτή με τη «SIEMENS» ναι ή όχι; Θα τα ακούσετε εδώ. Η Ελληνική Λύση είναι εδώ, για να τα λέει και σε αυτούς και σε εσάς. Σε όλους θα τα λέει. Σας αγαπώ, σας εκτιμώ, αλλά γεμιστά ντολμαδάκια δεν έχουμε ούτε ντομάτες να φάμε. Εμείς δεν τρώμε ό,τι μας ταΐζετε. Θα σας τα λέμε: Μπίζνα 1,2 δισεκατομμυρίου ευρώ είναι ή δεν είναι: Αυτό ρωτάω εγώ. Δεν λέω ότι είναι, ρωτάω. Έχω τα στοιχεία εδώ. Εταιρεία «LANDIS GYR», υπάρχει από το 2014.

Είναι η επιστολή της Πανελλήνιας Ομοσπονδίας Εργατοϋπαλλήλων Μετάλλου, την οποία θα καταθέσω στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, τα οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Διεκδικεί δουλειά, λοιπόν, ενάμισι περίπου δισεκατομμύριο. Εγώ έθεσα ερωτήματα. Στα Πρακτικά, επίσης κι αυτό εδώ το έγγραφο, που πιστοποιεί τη σχέση της πεθεράς του κ. Κασσελάκη. Εδώ είναι. Η μητέρα του συζύγου του κ. Κασσελάκη «του συζύγου» επαναλαμβάνω, για να το εμπεδώσετε καλά, έχει εταιρεία που ασχολείται με το δημόσιο.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, τα οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Χαμογελάτε κύριοι, αλλά και εσείς τον Πατέλη έχετε. Τον Πατέλη έχετε και εσείς. Παντρεμένος είναι ο άνθρωπος και αυτός. Το ίδιο πράγμα είστε, ίδιο νόμισμα ακριβώς είστε, δεν έχετε διαφορές, ίδιοι είστε παιδιά να σοβαρευτούμε. Εγώ το αποδέχομαι, επιλογή τους είναι, καλά κάνουν. Δεν με ενδιαφέρει καν. Το δημόσιο με ενδιαφέρει. Θα προστατεύσω το ελληνικό δημόσιο και την περιουσία του ελληνικού λαού. Αυτή είναι η υποχρέωση όλων ημών, εδώ μέσα. Τα υπόλοιπα τα προσωπικά σας, δεν μας αφορούν.

(Χειροκροτήματα από την πτέρυγα της Ελληνικής Λύσης)

Πάμε, λοιπόν, και στα ουσιαστικά, τα υπόλοιπα της πολιτικής. Εδώ και έξι μήνες, άκουγα στη Νέα Δημοκρατία: Ρε παιδιά, κάηκε η Ρόδος. Ναι, αλλά θα πάρουμε επενδυτική βαθμίδα. Ρε παιδιά, καίγεται ο Έβρος. Θα πάρουμε επενδυτική βαθμίδα, έτσι μας λέγατε. Σας λέγαμε, ρε παιδιά έχουμε εκρήξεις σε στρατόπεδο και μας λέγατε μα, θα πάρουμε επενδυτική βαθμίδα. Έλεγε ο Πρωθυπουργός και Υπουργοί, ο καλός φίλος κ. Γεωργιάδης. Λέω: Ρε παιδιά περνάνε τα σύνορα κάθε μέρα, οι Κροάτες πέρασαν έκαναν βόλτα και σκότωσαν Έλληνα. Ναι, αυτό έγινε, ναι, αλλά θα πάρουμε επενδυτική βαθμίδα.

Σας λέγαμε, λοιπόν, πως περνάνε ανενόχλητοι οι παράνομοι πρόσφυγες, οι μετανάστες από τον Έβρο, από τα σύνορα. Ναι, αλλά θα πάρουμε επενδυτική βαθμίδα.

Ρε παιδιά, πνίγηκε η Θεσσαλία, σας λέγαμε, τελειώσαμε. Θα πάρουμε επενδυτική βαθμίδα. Σας λέγαμε, λοιπόν, το επαναλαμβάναμε και λέγατε αυτό. Στο τέλος, πήραμε βαθμίδα αλά καρτ, που ούτε καν βαθμίδα είναι. Και αφού πήραμε τη βαθμίδα, άρχισε να βρέχει λεφτά, πεντακοσάευρα. Άρχισαν να μαζεύουν οι Έλληνες εργαζόμενοι λεφτά, να γίνονται πλούσιοι. Πλουτίσαμε. Έξι μήνες ταΐζατε σανό, βαθμίδα δεν πήραμε, πήραμε κάτι αλά καρτ και είστε και ικανοποιημένοι.

Λοιπόν, αν αυτό λέγεται πολιτική, κάνετε λάθος. Αυτό λέγεται πολιτικαντισμός αισχρός, όχι πολιτική. Ξεκάθαρα πράγματα.

(Χειροκροτήματα από την πτέρυγα της Ελληνικής Λύσης)

Πάμε, λοιπόν, στην Κυβέρνηση της λύπης. Γιατί είναι μία Κυβέρνηση που προκαλεί λύπη πραγματικά, διότι και οι ίδιοι πιστεύουν ότι τα κάνουν καλά. Δεν υπάρχει χειρότερο πράγμα από το να κάνεις κάτι στραβά και να λες ότι τα κάνεις σωστά και να το πιστεύεις και από πάνω. Έτσι κι αλλιώς, ο πιο καλός ψεύτης είναι αυτός που πιστεύει τα ψέματά του. Έτσι είναι πειστικός και συνεχώς με ψέματα προσπαθείτε να πείσετε και τον εαυτό σας και εμάς ότι τα κάνετε καλά.

Πείτε μου, σε ποια άλλη χώρα κάηκαν πολεμικές αποθήκες και δεν ξέρουμε τι κάηκε; Πείτε μου σε ποια χώρα στέλνουν σε σφαγή, αποστολή αυτοκτονίας παιδιά και βγάζει ο Αρχηγός ΓΕΕΘΑ φωτογραφία, πριν τα στείλει στη Λιβύη; Πείτε μου σε ποια χώρα σοβαρή -ακούστε τώρα εδώ- πλημμυρίζει όλη η Θεσσαλία –όλη!- και δυο μέρες μετά, βλέπω -και αφού γίνεται το συμβάν στη Λιβύη- Υπουργούς σας, να πηγαίνουν στην Κυπαρισσία και να κάνουν πάρτι, όταν ο Πρωθυπουργός -και προς τιμήν του!- έδιωξε τον κ. Μηταράκη που έκανε διακοπές, ενώ οι άλλοι Υπουργοί του έκαναν πάρτι. Αυτά δείχνουν κάτι, ότι πραγματικά είστε για λύπηση.

Έχουμε μία Κυβέρνηση που πραγματικά παραπαίει. Κι εδώ ήρθε και η επιβεβαίωση από τον ίδιο τον Πρωθυπουργό. Εγώ από την πρώτη στιγμή είχα καταγγείλει για τη Θεσσαλία, γιατί για μένα η Θεσσαλία είναι πολύ μεγάλο σημείο αναφοράς για το μέλλον της Ελλάδος, δεν έχετε καταλάβει τι ζημιά έγινε στη Θεσσαλία. Εγώ θα πω ότι ακούσια την ζημιά την κάνατε εσείς γιατί δεν κάνατε αντιπλημμυρικά έργα, αλλά εκούσια συνεχίζετε να κάνετε τα λάθη.

Βγήκε ο Πρωθυπουργός και είπε ότι, όντως, απεντάχθηκαν αντιπλημμυρικά έργα από τη Θεσσαλία. Γιατί ο ίδιος ο Πρωθυπουργός δεν ζήτησε εξηγήσεις από τους δικούς του ανθρώπους, δημάρχους και περιφερειάρχες;

Εγώ δεν μιλώ για την κ. Αδειλίνη, τη δουλειά της έκανε η Εισαγγελέας του Αρείου Πάγου. Αλλά αν δείτε τι χάθηκε στη Θεσσαλία, θα καταλάβετε. Δεν θα έχουμε κρέας, δεν θα έχουμε γάλα, δεν θα έχουμε φακές, δεν θα έχουμε όσπρια, δεν θα έχουμε να φάμε σας λέω από το 2019. Και με αυτό που έγινε στη Θεσσαλία δυστυχώς επιφορτίστηκε παραπάνω το πρόβλημα.

Ποιος θα πληρώσει τη ζημιά; Ούτε ο Πρωθυπουργός ούτε οι υπουργοί του. Προς θεού, δεν θα την πληρώσουν αυτοί. Ο ελληνικός λαός, το υποζύγιο για τη Νέα Δημοκρατία, γιατί υποζύγιο έχει καταντήσει ο ελληνικός λαός, να κουβαλάει τα λάθη τα εγκληματικά όλων των κυβερνήσεων.

(Χειροκροτήματα από την πτέρυγα της Ελληνικής Λύσης)

Δεν θα πω τον αριθμό των ζώων. Θα πω ότι το 71% του χοιρινού κρέατος που έχει η Ελλάδα παραγόταν στη Θεσσαλία. Το ένα τρίτο τα αρνιά της Ελλάδας ήταν από τη Θεσσαλία, 35% στα πρόβατα. Το ένα τρίτο του κρέατος σε νεαρά μοσχαράκια από τη Θεσσαλία. Όλα αυτά, θα αναγκαστούμε για να καλύψουμε την ψαλίδα να την κλείσουμε -ρωτήστε τους Υπουργούς σας εδώ- να τα κάνουμε εισαγωγή.

Αυτό ξέρετε τι σημαίνει; Έκρηξη τιμών -διότι δεν υπάρχει προσφορά, θα υπάρχει ζήτηση- και διόγκωση περαιτέρω του εμπορικού ελλείμματος, που σημαίνει και μεγαλύτερο χρέος. Θα βουλιάξετε την πατρίδα μετά τη Θεσσαλία, συνολικά.

Τι είπα στον Πρωθυπουργό; Να μαζευτούμε όλοι οι Πρόεδροι να καταθέσουμε ένα πρόγραμμα, να συζητήσουμε. Είναι εθνικό το θέμα. Δεν έχει να κάνει με πολιτική αντιπαράθεση. Έχει να κάνει με ζωές ανθρώπων και το μέλλον της Ελλάδας. Και δεν με άκουσε κανένας.

Και στην τελική, να το πω και διαφορετικά. Δεν είναι κακό να συζητάς με τους ανθρώπους. Δεν είναι κακό να μην ξέρεις κάτι. Αν δεν ξέρεις, ρωτάς και μαθαίνεις.

Εδώ να στηλιτεύσω και μερικά πράγματα που δεν ξέρουν οι Αθηναίοι Βουλευτές. Εγώ από χωριό είμαι και είμαι περήφανος για την καταγωγή μου. Ο ΕΛΓΑ στο καταστατικό του προβλέπει ένα πράγμα, κάτι που δεν ξέρετε: μερική αποζημίωση στους αγρότες από φυσικές καταστροφές εκτός από έντονη βροχόπτωση. Ισχύει αυτό, κύριε Μπούμπα;

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ισχύει.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Μερική αποζημίωση. Ψάξτε τη λέξη «μερική», γιατί ο έξω από εδώ κρύβεται στα μικρά γράμματα. Μερική. Θα πληρώσετε και θα αποζημιώσετε όλους τους Θεσσαλούς μέχρι τελευταίο σεντ! Δεν θα ξεφύγετε από τον έλεγχο της Ελληνικής Λύσης.

(Χειροκροτήματα από την πτέρυγα της Ελληνικής Λύσης)

Επίσης, είναι ντροπή, φίλες και φίλοι, να βλέπω Έλληνες, συνέλληνές μας, αδέρφια μας, ξαδέλφια μας, Έλληνες της Θεσσαλίας να μένουν σε σκηνές, την ώρα που τρέχετε να πάρετε τον Ιμπραήμ και τον Χασάν, να τον βάλετε σε ένα κοντέινερ, με air condition και με έπιπλα. Δεν μπορούσατε να πάρετε τον Έλληνα, τον Γιώργο, τον Νίκο, τον Σταύρο, τη Γεωργία, και να τους βάλετε σε ένα αξιοπρεπές κοντέινερ, και τους βάζετε σε σκηνές; Ξαναγυρίσαμε το ’30 και το ’20; Σκηνίτες είναι οι Έλληνες; Δεν είναι σκηνίτες οι Έλληνες. Έχουν αξιοπρέπεια, έχουν περηφάνια και ζητούν από την πολιτεία και από την Κυβέρνηση να τους αντιμετωπίζει έτσι.

(Χειροκροτήματα από την πτέρυγα της Ελληνικής Λύσης)

Και τι βγαίνει και λέει; Εκεί είναι να γελάς. Βγαίνει ο εκπρόσωπος Τύπου, λέει, του Υπουργείου Οικονομίας ο κ. Τσάπαλος -έχει κι ωραίο όνομα, Όμηρος- και λέει: «Θα δώσουμε αποζημίωση 1 δισεκατομμύριο ευρώ». Ξέρετε πόσο κοστίζουν μόνο οι σταλάκτες; Ξέρετε τι είναι ο σταλάκτης, Ναύαρχε;

**ΔΙΟΝΥΣΙΟΣ ΧΑΤΖΗΔΑΚΗΣ:** Περιμένω να το ακούσω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Δεν ξέρετε.

(Θόρυβος στην Αίθουσα)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Εσύ ξέρεις, είσαι από τη Θεσσαλία, μη μιλάς. Ξέρετε; Δεν ξέρετε. Οι σταλάκτες -να θα σας τα πει ο Θεσσαλός από εδώ- είναι αυτό που ποτίζει, τα λάστιχα, τσούκου-τσούκου. Ο ναύαρχος με οπλικά συστήματα πάει καλά, εδώ δεν τα πάει καλά. Σταλάκτες τους λένε οι αγρότες, εγώ αγρότης είμαι. Ο πατέρας μου ροδάκινα είχε. Άρα, λοιπόν, τους λέγαμε σταλάκτες. Ένα δισεκατομμύριο ευρώ κοστίζουν μόνο αυτά στη Θεσσαλία, των αγροτών.

Κι εσείς λέτε να σας δώσουμε 1 δισεκατομμύριο για να σας ανακουφίσουμε. Δεν ανακουφίζεις. Με ασπιρίνη τη γάγγραινα δεν την τελειώνεις.

Θέλεις μέτρα, θέλεις λήψη αποφάσεων, θέλεις λειτουργία, θέλεις αγώνα, θέλεις πάλη, σχέδιο και πρόγραμμα. Δεν το ’χετε και επειδή δεν το ’χετε μέρα με την ημέρα καταστρέφετε την Ελλάδα και διαλύετε την κοινωνία και τον κοινωνικό ιστό.

Πάμε στην αισχροκέρδεια. Το είπα στον Πρωθυπουργό: Σας παρακαλώ δείτε το θέμα των ενοικίων. Ξέρετε πόσο ανέβηκαν τα νοίκια μετά τις πλημμύρες, κύριε Θεσσαλέ εσύ; Το ξέρεις; 300 ευρώ διαμέρισμα τον Μάιο, 800 τώρα. Αισχροκέρδεια. Θα μου πεις τώρα, Έλληνες είναι κι αυτοί. Είπαμε όταν ρέει το αίμα, έλεγε ο Ρόθτσιλντ, τότε βγάζεις λεφτά. Ε, δεν είναι έτσι όμως, στο αίμα των Ελλήνων να βγάλουν λεφτά κάποιοι. Βρείτε έναν τρόπο, τα νοίκια. Και τώρα μάλιστα που έχει και ζήτηση, γιατί παν και φοιτητές! Γίνεται χαμός στη Θεσσαλία. Πλήρης απραξία.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Να η διαφορά μας: Σας λέμε πού είν’ το πρόβλημα, έχουμε τη λύση. Βρείτε το πρόβλημα. Αν δεν έχετε την λύση, να σας τη δώσουμε εμείς. Απλά είναι τα πράγματα.

(Χειροκροτήματα από την πτέρυγα της Ελληνικής Λύσης)

Για να αντλήσεις νερό από υπόγειο -έκανα τιμοκατάλογο και έπαθα σοκ- από 150 ευρώ πήγε στα 800. Καμμία παρέμβαση από το κράτος. Καμμία παρέμβαση! Η μόνη παρέμβαση είναι να πάει αυτός –πώς λέγεται- ο Αρτοποιός, ο εκπρόσωπος των πυροσβεστών, να στηθεί πίσω από την κάμερα, να βάλει πίσω και τους κομπάρσους -γιατί ήταν κομπάρσοι πυροσβέστες, τάχα έκαναν δουλειά, τάχα κάνανε αυτό- τελειώνει, κλείνει η κάμερα και εξαφανίζεται ο Αρτοποιός, πάει στην Αθήνα.

Είναι σοβαρά πράγματα αυτά; Αλήθεια είναι. Αλήθεια είναι, Ναύαρχε.

**ΔΙΟΝΥΣΙΟΣ ΧΑΤΖΗΔΑΚΗΣ:** Προσβάλλετε τους πυροσβέστες έτσι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Αυτός προσβάλλει τη νοημοσύνη μου! Όταν παίζει με την επικοινωνία ο Αρτοποιός κι ο κάθε Αρτοποιός εγώ θα το λέω. Ο απλός πυροσβέστης αγωνίζεται κάθε μέρα στη φωτιά, στην πλημμύρα. Αλλά κάτι καρεκλοκένταυροι σαν αυτόν, που παίζει με τα κανάλια λες και είναι ο εκπρόσωπος τύπου της Νέας Δημοκρατίας, εμένα με ενοχλεί. Και θα σας λέω την αλήθεια. Αν ήμουν εγώ Πρωθυπουργός και το έβλεπα αυτό, θα τον είχα ξηλώσει την επόμενη μέρα, θα έλεγα «Πήγαινε σπίτι σου, δεν κάνεις, γιατί κοροϊδεύεις τους Έλληνες». Το λέω απλά.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, ολοκληρώστε παρακαλώ. Έχουμε να κάνουμε και διακοπή της συνεδρίασης. Υπάρχει κι άλλος Πρόεδρος που έχει ζητήσει τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Κλείνω εδώ. Τι μου τον φέρατε τον Γεωργαντά, καλά ήταν ο Πλακιωτάκης.

**ΠΡΟΕΔΡΕΥΩΝ (Γεώργιος Γεωργαντάς):** Το λέω, γιατί, κοιτάξτε, οι υπερβάσεις είναι εύλογες, αλλά νομίζω ότι καταλαβαίνετε πότε να περιορίζεστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Δεν πειράζει. Θα πάρω την άδεια του Ναυάρχου, που με διακόπτει συνεχώς, κύριε Γεωργαντά.

Παγασητικός κόλπος. Ο Παγασητικός κόλπος πεθαίνει. Απαγορεύεται πλέον το ψάρεμα. Θα κάνουμε κάτι γι’ αυτό; Απαγορεύεται το ψάρεμα. Δεν σας λέω για το νερό που δεν έχουν να πιούν οι άνθρωποι στον Βόλο. Απαγορεύεται το ψάρεμα και το κολύμπι. Υπάρχει σχέδιο; Είπε κάτι η Κυβέρνηση;

Σιδηρόδρομος της Θεσσαλίας. Για να καταλάβετε τι έργα κάνατε. Όλοι ταξίδεψαν στην εθνική οδό. Περνάς πάνω από τη γέφυρα με το αυτοκίνητό σου και ο σιδηρόδρομος είναι κάτω, έτσι δεν είναι; Ίσα με την πεδιάδα. Τι σημαίνει αυτό; Ότι αν πλημμυρίσει η πεδιάδα, πλημμυρίζει και ο σιδηρόδρομος και καταστρέφεται. Γιατί δεν τον κάνατε νωρίτερα; Άρπα κόλλα έργα κάνατε.

Αυτά είναι τα ζητήματα που πρέπει να δούμε σοβαρά. Και η μόνη λύση – για να κλείσω, γιατί με πιέζει ο κ. Γεωργαντάς- για εσάς είναι η φορολόγηση. Δεν θα πω για την οικονομία πολλά πράγματα. Φορολόγηση. Το Market Pass φεύγει, τέλος. Θα είναι μόνο στη Θεσσαλία και στον Έβρο. Έρχεται, όμως, το πλημμυρόσημο, βέβαια. Θα έχουμε και πλημμυρόσημο. Θα το βρούμε το 2024 αυτό, μπροστά μας. Το είπαν οι Υπουργοί οι δικοί σας. Δηλαδή νέοι φόροι.

Μειώνονται τα ποσά του επιδόματος προσωπικής διαφοράς και συνταξιούχων. Κόβονται οι επιδοτήσεις στο ρεύμα. Έρχονται απανωτά ηλεκτροσόκ. Έρχονται αυξήσεις και ακρίβεια. Κι εσείς λέτε ότι κυβερνάτε σωστά.

Μένουν ορφανά χωρίς σύνταξη. Το ’μαθα χθες. Ο ΕΦΚΑ αφήνει χήρες και ορφανά χωρίς σύνταξη λόγω μη συμπληρώσεως δεκαπενταετούς ασφάλισης του θανόντα.

Κοιτάξτε, για να κλείσω εδώ, να μην ταλαιπωρώ τον κ. Γεωργαντά. Με φόρους δεν μπορείς να ασκήσεις οικονομική πολιτική. Το ξέρει ο κ. Βεσυρόπουλος. Η συνεχής υπερφορολόγηση οδηγεί σε αυτό που έπαθε το Βυζάντιο. Το Βυζάντιο τελείωσε από τη συνεχή υπερφορολόγηση, δήμευση περιουσιών και όλα αυτά τα λάθη που έκαναν οι ηγεμόνες.

Κι επειδή συμπεριφέρεστε ως ηγεμόνες σάς λέω ένα πράγμα: Το να μου βάλετε εμένα πάλι πράσινο φόρο επειδή έχω ντίζελ αυτοκίνητο, επειδή έχω καυστήρα σπίτι μου, επειδή δεν έχω, λέει, αυτό το «ενεργειακή κλάση Δ», αυτό σημαίνει τι; Ότι δεν μπορείτε να βρείτε χρήματα για να μπορέσετε να κινήσετε την οικονομία. Είστε απλά διαχειριστές φόρων. Δεν είστε παραγωγοί πλούτου. Αυτό, για να κλείσει η ιστορία εδώ.

Πρότεινα και στον Πρωθυπουργό κάτι συγκεκριμένο. Ελπίζω να το κάνει, να, ιδέα. Το σκέφτονται οι Σλοβένοι, το σκέφτονται και οι Ιταλοί. Ένα ομόλογο Θεσσαλίας. Είναι μια λύση. Το κάνουν άλλες χώρες. Μπορούμε να το αντιγράψουμε εμείς. Θέλει περαιτέρω σκέψη και υλοποίηση.

Ακούστε, πρέπει να αλλάξουμε τα πάντα. Αυτή είναι η αλήθεια. Δυστυχώς σε ενάμιση με δύο μήνες κατέρρευσε το επικοινωνιακό οικοδόμημα τεσσάρων ετών του Πρωθυπουργού. Δυστυχώς για εσάς, ευτυχώς για εμάς, γιατί εμείς προειδοποιούσαμε, το λέγαμε, όλο είναι επικοινωνία αυτό που κάνετε, δεν είναι ουσία, δεν είναι κυβέρνηση, δεν είναι άσκηση σώφρονος πολιτικής. Είναι επικοινωνία.

Η Ελλάδα πλέον είναι αντιμέτωπη με υπαρξιακά προβλήματα. Η ύπαρξή της διακυβεύεται. Το μεγαλύτερο: η δημογραφική της κατάρρευση. Και τι λέτε τώρα; Να φύγουν από τη Θεσσαλία να πάνε στα βουνά οι άνθρωποι, λέει, γιατί πλημμύρισαν. Αντί να δώσουμε κίνητρα, να μείνουν εκεί, στην επαρχία. Η παρακμιακή μας τακτική, η πολιτισμική, η πολιτιστική -γιατί οδηγούμαστε σε παρακμιακά φαινόμενα- και ένας αδιάλειπτος τουρκικός κίνδυνος δείχνουν μια Ελλάδα η οποία είναι ανήμπορη να αντιδράσει.

Η μόνη λύση είναι οι ηγεσίες, οι ηγεσίες που ψάχνουν στην Ελλάδα οι Έλληνες πολίτες για να ακουμπήσουν επάνω. Μια ηγεσία στιβαρή, μια ηγεσία ελληνική, μια ηγεσία όχι εθελόδουλη, μια ηγεσία πατριωτική και ελληνική. Αυτή την ηγεσία μπορούμε να τη βρούμε. Αυτή η ηγεσία υπάρχει. Αυτός ο φορέας υπάρχει. Αυτή η κίνηση και το κίνημα των ανθρώπων υπάρχει. Και γι’ αυτό είμαστε εμείς εδώ. Γι’ αυτό είμαστε η λύση. Είμαστε η λύση και είστε το πρόβλημα.

Εμείς, λοιπόν, θα δώσουμε τη λύση και απευθυνόμαστε στους Έλληνες να ακούνε τι λέμε, να πιστεύουν ότι μπορούμε να το κάνουμε και στις επόμενες εκλογές να στείλουν ένα μήνυμα ότι ο πατριωτισμός, η αγάπη για την πατρίδα, για την Ορθοδοξία, τις πατροπαράδοτες αξίες έχουν μία πυξίδα η οποία οδηγεί στην Ελληνική Λύση και μόνο σε αυτήν.

Σας ευχαριστώ πάρα πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, ζητώ τον λόγο για τρία λεπτά.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, σας ενημερώνω ότι έχει κατατεθεί αίτηση ονομαστικής ψηφοφορίας από την Κοινοβουλευτική Ομάδα του ΣΥΡΙΖΑ επί της αρχής και επί των άρθρων 9, 10, 22, 25, 26 και 31 του σχεδίου νόμου του Υπουργείου Εργασίας και Κοινωνικής Ασφάλισης που συζητείται σήμερα.

(Η προαναφερθείσα αίτηση ονομαστική ψηφοφορίας καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 113 - 115))

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο Πρόεδρος της Κοινοβουλευτικής Ομάδας της Νίκης κ. Δημήτριος Νατσιός για δεκαπέντε λεπτά.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κυρίες και κύριοι συνάδελφοι, υπάρχει μια αρχαία ρήση του Αντισθένους, ο οποίος έλεγε: «Αρχή σοφίας ονομάτων επίσκεψις». Η λέξη «έργο» παράγει τη λέξη «εργασία». Από το ρήμα «δουλεύω» παράγεται η λέξη «δουλειά» και «δουλεία». Σήμερα ίσως πρέπει να μετακινήσουμε τον τόνο από την «δουλειά» και να τον μεταφέρουμε στο γιώτα να γίνει «δουλεία», γιατί αυτό προοιωνίζεται το νομοσχέδιο που συζητούμε, το νέο νομοσχέδιο του Υπουργείου Εργασίας και Κοινωνικής Ασφάλισης.

Για άλλη μια φορά, λοιπόν, παρατηρούμε το θλιβερό φαινόμενο να λαμβάνει η Κυβέρνηση αφορμή από μια τυπική ενσωμάτωση κοινοτικής οδηγίας για να περάσει δικές της νομοθετικές αλλαγές με άσχετο ή αντίθετο πνεύμα. Παρά το γεγονός ότι σκοπός της οδηγίας 2019/1152 για διαφανείς και προβλέψιμους όρους εργασίας είναι η ενίσχυση του γενικού επιπέδου προστασίας των εργαζομένων και μάλιστα με ρήτρα απαγόρευσης της υποβάθμισης του επιπέδου προστασίας, εσείς αντιθέτως προτείνετε ακραίες μορφές ευέλικτης εργασίας σε βάρος της προστασίας και της ασφάλειας των εργαζομένων.

Επιτρέψτε μου να χρησιμοποιήσω τον χαρακτηρισμό αντεργατικό για το συγκεκριμένο νομοσχέδιο, το οποίο φοβάμαι ότι θα γίνει εργαλείο στα χέρια όσων επιθυμούν την εργοδοτική υπερεκμετάλλευση των εργαζομένων. Δεν βλέπουμε να κομίζετε καμμία γενναία πολιτική για δημιουργία νέων θέσεων εργασίας, κινήτρων για τη μείωση της ανεργίας, αύξηση της ανταγωνιστικότητας, αύξηση των μισθών ή βελτίωση των όρων εργασίας.

Σπεύδετε να εισάγετε την δυνατότητα απασχόλησης σε περισσότερους εργοδότες με απελευθέρωση των ημερήσιων ωρών απασχόλησης των εργαζομένων, δηλαδή του οκτάωρου. Θεσμοθετείτε την εξαήμερη εργασία σε επιχειρήσεις συνεχούς λειτουργίας, καταργώντας το πενθήμερο. Εισάγετε για πρώτη φορά συμβάσεις μηδενικών ωρών, μια ακραία μορφή εργασιακής ευελιξίας που άλλες χώρες δοκίμασαν και ήδη εγκαταλείπουν. Παραβιάζετε ευθέως τον ευρωπαϊκό κοινωνικό χάρτη, άρθρο 4 παράγραφος 4, λόγω έλλειψης περιόδου προειδοποίησης και αποζημίωσης απόλυσης σε περίπτωση τερματισμού της εργασίας. Μειώνετε μόνο κατ’ επίφαση την δοκιμαστική περίοδο σε έξι μήνες, χωρίς να προβλέπεται για τον εργαζόμενο δικαίωμα αποζημίωσης κατά την απόλυσή του. Περιορίζετε δραστικά την άσκηση των συλλογικών δικαιωμάτων με την ποινικοποίηση της απεργίας, ενός συνταγματικά κατοχυρωμένου δικαιώματος.

Αλήθεια, διαβάζουμε σήμερα ότι η σπουδαία σας εμπειρία, κύριε Υπουργέ της Εργασίας, στον επιχειρηματικό κλάδο δεν στέφεται και από τις καλύτερες επιδόσεις στην έντιμη μεταχείριση των εργαζομένων. «Παράνομος εργοδότης η εταιρεία Γεωργιάδη», διαβάζουμε σε σημερινό δημοσίευμα. Μια αμετάκλητη δικαστική απόφαση από το 2020 μαθαίνουμε ότι βαρύνει την εταιρεία, που δημοσίως δήλωνε στο παρελθόν ο Υπουργός ότι είχε με τον αδερφό του. Μονομερώς και παράνομα τροποποίησε ωράριο εργαζομένου από πλήρες σε μειωμένο, μονομερώς και αυθαιρέτως μείωσε στο μισό τον μισθό του, του άλλαξε μονομερώς το αντικείμενο εργασίας του. Τελικώς τον απέλυσε, χωρίς να καταβάλει τη νόμιμη αποζημίωση και μάλιστα όταν ο υπάλληλος φέρεται να υπέστη εργατικό ατύχημα.

Ακόμη και αν δεχθούμε ότι πλέον δεν είναι μέτοχος της εταιρείας, ο κύριος Υπουργός, εκτίθεται για την οικογενειακή εργοδοτική πρακτική. Και έρχεται σήμερα να πουλήσει σκοινί στο σπίτι του κρεμασμένου.

Τι μήνυμα αλήθεια περνά το συγκεκριμένο νομοσχέδιο; Ότι το οκτάωρο είναι παρωχημένο και πως αν ένας εργαζόμενος θέλει να ζει αξιοπρεπώς, τότε θα πρέπει να δουλεύει δεκατρείς ώρες την ημέρα.

Αν σε αυτές τις ώρες προσθέσεις και τις ανάγκες μετακίνησης των εργαζομένων, τότε τουλάχιστον για δεκαπέντε ώρες ο εργαζόμενος θα βρίσκεται στον δρόμο μακριά από την οικογένειά του, από τα παιδιά του, από τους οικείους του. Είναι ένας πραγματικός εργασιακός μεσαίωνας. Πού ώρα για ανάπαυση; Πού ώρα για παραγωγικό χρόνο της εργαζόμενης Ελληνίδας μάνας και του εργαζόμενου πατέρα με τα παιδιά τους, με τους ηλικιωμένους γονείς τους, με τα φιλικά πρόσωπα να καθίσουν μαζί τους να χαρούν; Πού ώρα για προσευχή; Πώς αλήθεια θα ασκεί ένας εργαζόμενος τα θρησκευτικά του καθήκοντα σε αυτό το καθεστώς συνεχούς εργασίας;

Είναι εβδομήντα οκτώ ώρες εργασίας την εβδομάδα για έναν εργαζόμενο αντί για σαράντα οκτώ με στόχο την καταπολέμηση της ανεργίας. Αλλά αλήθεια πώς θα καταπολεμηθεί η ανεργία αν ένας εργαζόμενος εργάζεται σε δύο δουλειές, ενώ θα μπορούσαν δύο εργαζόμενοι να εργάζονται σε δύο δουλειές; Και μέσα σε όλα αυτά έχουμε και την ποινικοποίηση, όπως προείπα, της απεργίας, καθώς η απεργία και η συνδικαλιστική δράση τιμωρούνται ακόμα και με ποινή φυλάκισης.

Οι κοινωνίες αγαπητοί συνάδελφοι στέκονται όρθιες και ευδοκιμούν όταν αναπτύσσονται σχέσεις μεταξύ των μελών τους και όταν στηρίζονται θεσμοί όπως αυτός ο ιερός θεσμός της οικογένειας. Δεν μπορούμε να φανταστούμε ότι τα παιδιά μας θα ζουν σε κοινωνίες όπου ανθρώπινα ρομπότ θα διαγωνίζονται το ένα το άλλο για το ποιος αντέχει περισσότερες ώρες δουλειάς.

Τα παιδιά μας έχουν αγριέψει. Διαβάσαμε προχθές στο Ρέθυμνο για ένα επεισόδιο βιαιοπραγίας μεταξύ ανηλίκων, όπου ακούγονταν και φράσεις του τύπου «σκοτώστε τον». Έχουν αγριέψει τα παιδιά μας, επειδή δεν έχουν τους γονείς τους δίπλα τους, τους παππούδες και τις γιαγιάδες τους. Έτσι γίνονται έρμαια του διαδικτύου, της τηλεόρασης, των υπολογιστών. Οδηγούνται σε σχολική αποτυχία και κοινωνικές εκτροπές.

Θυμάμαι τα τελευταία χρόνια μέσα στη σχολική αίθουσα, όταν μετέφεραν οι μαθητές μου εξωσχολικές γνώσεις, ξεκινούσαν τον λόγο τους με την εξής κοινότοπη φράση: «Κύριε διάβασα στο διαδίκτυο, κύριε είδα στην τηλεόραση». Παλαιότερα ακούγαμε και φράσεις «μου διηγήθηκε ο πατέρας μου, μου είπε η μητέρα μου, η γιαγιά μου, ο παππούς μου». Τώρα έχουμε τον τρίτο γονέα, όπως προσφυώς ονομάστηκε η τηλεόραση και το διαδίκτυο. Γίνονται, λοιπόν, έρμαια του διαδικτύου.

Διαβάζουμε, όπως προείπα, έκπληκτοι για συμμορίες ανηλίκων. Πράγματα αδιανόητα κάποτε για την πατρίδα μας. Και κάποτε πρέπει να γίνει μια σοβαρή συζήτηση εδώ μέσα ακριβώς για το ποιος είναι ο λόγος που αγρίευσαν τα παιδιά μας.

Σύμφωνα με το άρθρο 22 παράγραφος 1 του Συντάγματος, η εργασία αποτελεί δικαίωμα και προστατεύεται από το κράτος, που μεριμνά για τη δημιουργία συνθηκών απασχόλησης όλων των πολιτών και για την ηθική και υλική εξύψωση του εργαζόμενου αγροτικού και αστικού πληθυσμού.

Θυμάμαι, ο Πρωθυπουργός την περίοδο της πανδημίας είχε αναφέρει ότι τα θρησκευτικά καθήκοντα πρέπει να προσαρμοστούν στην πραγματικότητα. Μήπως και τώρα δημιουργείτε έναν κόσμο όπου τα θρησκευτικά καθήκοντα βρίσκονται εκτός πραγματικότητας;

Με το νομοσχέδιο αυτό καταστρατηγείται η αργία της Κυριακής, της ημέρας της εκκλησίας, της ημέρας της οικογένειας. Δεν μπορούμε να ψηφίσουμε νομοσχέδιο που θα δυσκολεύει τους πιστούς να πάνε στην εκκλησία, που θα εμποδίζει τους εργαζόμενους να κάτσουν με την οικογένειά τους στο ωραίο κυριακάτικο τραπέζι, να μιλήσουν και να χαμογελάσουν οι άνθρωποι σαν άνθρωποι. Είναι πράγματα συνδεδεμένα αρρήκτως με τις Ελληνίδες και τους Έλληνες, με το γένος των Ρωμιών.

Και όμως, ο κύριος Υπουργός διευκρινίζει με θράσος ότι: «Όλοι θα τρέξουν. Ποιος θα πρωτοδουλέψει την Κυριακή;». Μια μέρα ευλόγησε ο Θεός διά μέσου του Μεγάλου Κωνσταντίνου, για να σμίγει η οικογένεια. Μέσα στην ερημιά του κόσμου η οικογένεια είναι το ασάλευτο θεμέλιο της κοινωνίας μας. Ας παραμείνει η Κυριακή μέρα σχόλης και χαράς, μέρα οικογενειακής θαλπωρής.

Το να βαφτίζετε τις εν λόγω ρυθμίσεις ως ευνοϊκές έναντι του εργαζόμενου αποτελεί νομοθετικό παράδοξο. Προτάσσετε το επιχειρηματικό κέρδος έναντι των αξιοπρεπών όρων εργασίας. Ζητάτε διαρκώς θυσίες από τους μισθωτούς με την αύξηση της ευελιξίας ως μοναδικό μέσο για την οικονομική ανάκαμψη και τη μείωση της ανεργίας, ενώ αδιαφορείτε για τα χρόνια προβλήματα της ελληνικής οικονομίας, όπως η υψηλή φορολόγηση, οι χαμηλοί ρυθμοί ανάπτυξης, η γραφειοκρατία.

Προβάλλετε τη μείωση της ανεργίας ως επίτευγμα, ενώ είναι επίπλαστη, αφού οι νέες θέσεις εργασίας που αναφέρετε αφορούν στην πλειονότητά τους σε ευέλικτες μορφές εργασίας και σε χαμηλές αποδοχές.

Αποκαλυπτικά είναι τα στοιχεία του «ΕΡΓΑΝΗ» για την πραγματική εικόνα της απασχόλησης στη χώρα μας. Το πρώτο τετράμηνο του 2023 στις νέες θέσεις εργασίας το 45% αφορά συμβάσεις μερικής και εκ περιτροπής απασχόλησης, με μηνιαίο μισθό 400 ευρώ μεικτά.

Ακόμη, μεγάλος αριθμός συμβάσεων εργασίας μετατράπηκαν από πλήρους απασχόλησης σε μειωμένης απασχόλησης. Οι δύο χιλιάδες εννιακόσιες τριάντα έξι συμβάσεις πλήρους απασχόλησης μετατράπηκαν σε μερικής ή εκ περιτροπής απασχόληση τον Απρίλιο του 2023.

Χιλιάδες νέοι μας με προσόντα και υψηλή μόρφωση, επειδή δεν βρίσκουν στην πατρίδα μας εργασία αντίστοιχη των ικανοτήτων και των δεξιοτήτων τους και με μισθό ανάλογο των προσόντων τους, αναγκάζονται να εκπατριστούν.

Είμαστε, ήδη, μια γερασμένη κοινωνία. Ένα «γκρι τσουνάμι», όπως διάβασα, έρχεται στην πατρίδα μας, εννοώντας την ηλικία των κατοίκων, γιατί στερούμαστε τους νέους μας και το ικανό εργατικό προσωπικό.

Ισχυρίζεστε ότι το μεγάλο πρόβλημα αυτή τη στιγμή στις επιχειρήσεις είναι η έλλειψη εργατικού προσωπικού. Και τι κάνετε εσείς για να προσελκύσετε το ικανό εργατικό προσωπικό; Δημιουργείτε αδιέξοδα, συμβάσεις εργασίας «λάστιχο», χαμηλούς μισθούς, απελευθέρωση ωραρίων και ανασφάλεια.

Πού είναι οι μεταρρυθμίσεις για την παροχή κινήτρων στις επιχειρήσεις για καινοτομία, για εκπαίδευση του προσωπικού; Πού είναι οι καλά αμειβόμενες θέσεις εργασίας, για να προσελκύσουν τους προσοντούχους νέους μας; Αλλά, και γενικότερα, πού είναι η κοινωνική πρόνοια;

Εξαγγείλατε αύξηση 8% στο ελάχιστο εγγυημένο εισόδημα και καυχάστε γι’ αυτό, όταν το ελάχιστο εγγυημένο εισόδημα για τους ευάλωτους συμπολίτες μας σήμερα είναι για μια τριμελή οικογένεια 116 ευρώ μηνιαίως για τον καθένα, 2.100 ευρώ εξαμηνιαίως.

Αντιμετωπίζετε την ακρίβεια και τη φτωχοποίηση του πληθυσμού με επιδόματα, αλλά όχι με σοβαρές πολιτικές απασχόλησης που θα μειώσουν την ανεργία και θα αυξήσουν το οικογενειακό εισόδημα. Πρέπει να αγωνιστούμε ως κοινωνία για καλύτερους μισθούς, όχι για περισσότερη εργασία για επιπλέον χρήματα.

Η Νίκη θα αγωνιστεί για τη βελτίωση των όρων της εργασίας στην πατρίδα μας. Οφείλουμε να διασφαλίσουμε το ελάχιστο απαραίτητο για την ασφάλεια της απασχόλησης και την αξιοπρεπή εργασία, χωρίς αυτό να εμποδίζει την ανάπτυξη στην ανταγωνιστική αγορά.

Για εμάς, οι μεταρρυθμίσεις στην εργασία πρέπει να γίνουν με σταθερή και μακρόπνοη πολιτική απασχόλησης, με σκοπό την εργασιακή αξιοπρέπεια. Η εργασία είναι ιερή και ως ιερή πρέπει να προστατευθεί και να αγωνιστούμε με όλες μας τις δυνάμεις ώστε ο υπερήφανος λαός μας, ο οποίος ζητά ένα καλό σχολείο, ένα καλό νοσοκομείο, να έχει και μια αξιοπρεπή εργασία.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε τον κύριο Πρόεδρο.

Έχει ζητήσει από νωρίτερα τον λόγο για τρία λεπτά -θα του τον δώσω και μετά θα προχωρήσουμε στη συζήτηση για την άρση των ασυλιών- ο Κοινοβουλευτικός Εκπρόσωπος του ΣΥΡΙΖΑ, ο κ. Ηλιόπουλος.

Μπορείτε να κάνετε χρήση του τριλέπτου που δικαιούστε, κύριε Ηλιόπουλε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Ακούσαμε πριν λίγο τον Πρόεδρο της Ελληνικής Λύσης. Σε μία τόσο κρίσιμη στιγμή όλοι κρινόμαστε και γι’ αυτά που λέμε και για αυτά που αποφεύγουμε να πούμε.

Ο κ. Βελόπουλος δεν είπε ούτε μία κουβέντα για το εργασιακό νομοσχέδιο. Τίποτα! Βρήκε να πει διάφορα για τον ΣΥΡΙΖΑ. Τα αφήνω στην κρίση του κόσμου. Αστειότητες! Δεν είπε κουβέντα για το εργασιακό νομοσχέδιο. Και είναι φυσιολογικό να μην πει κουβέντα για το εργασιακό νομοσχέδιο, γιατί τον ενώνει μια κοινή διαδρομή και με τον κ. Άδωνι Γεωργιάδη.

Θυμόμαστε πολύ καλά ότι η διάλυση των εργασιακών σχέσεων, η διάλυση των συλλογικών συμβάσεων ήταν το κοινό πεδίο συναίνεσης το 2012 του Λαϊκού Ορθόδοξου Συναγερμού και με τη Νέα Δημοκρατία και με το ΠΑΣΟΚ τότε.

Έρχομαι, λοιπόν, στο νομοσχέδιο.

Τέτοιες μέρες το 2018 σε κεντρικό τραπεζικό κατάστημα στη Θεσσαλονίκη μπήκε τριήμερο λουκέτο για παραβίαση ωραρίου. Τριήμερο λουκέτο! Μόνο το 2018 έγιναν διακόσιοι είκοσι εννέα έλεγχοι στις τράπεζες, με πρόστιμα 693.265 ευρώ. Μόνο το 2018!

Έχετε φέρει ένα νομοσχέδιο και λέτε ότι κάνετε κινήσεις με το δεκατρίωρο, για να αντιμετωπίσετε τη «μαύρη» και ανασφάλιστη εργασία. Πώς; Με το να διαλύετε την Επιθεώρηση Εργασίας;

Το πρώτο πράγμα που κάνατε όταν αναλάβατε, όπως είπατε, είναι να αλλάξετε το ύψος των προστίμων. Το μεγαλύτερο πρόστιμο το οποίο μπορεί να μπει πλέον από την Επιθεώρηση Εργασίας είναι 50.000 ευρώ. Το 2017 είχε μπει πρόστιμο 1,6 εκατομμύρια.

Να το πούμε καθαρά. Όταν παίρνεις πρόστιμα τα οποία ήταν 300.000 ευρώ ή 1,6 εκατομμύρια και τα κάνεις 50.000 ευρώ, κάνεις «πλάτες» στους ισχυρούς. Είσαι η δύναμη της θεσμικής ανομίας. Και είστε μια βαθιά δύναμη θεσμικής ανομίας.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Θα ήθελα πάρα πολύ να ακούσω από την Κυβέρνηση ποια είναι τα στοιχεία σας για την αδήλωτη εργασία. Θα σας πω εγώ στοιχεία για τους ελέγχους. Θα σας πω ότι παραλάβαμε από εσάς αδήλωτη εργασία στους κλάδους υψηλής παραβατικότητας στο δεκαοκτώ και το πήγαμε στο εννέα.

Θα σας πω ότι την περίοδο 2015 - 2019 είχαμε διακόσιες τριάντα χιλιάδες ελέγχους, 145,8 εκατομμύρια πρόστιμα και 50 εκατομμύρια δεδουλευμένα, τα οποία πήραν οι εργαζόμενοι, από τη λειτουργία της Επιθεώρησης Εργασίας.

Ποια είναι τα δικά σας στοιχεία; Θα παρουσιάσετε στη Βουλή τι έχετε κάνει αυτά τα τεσσεράμισι χρόνια για την αδήλωτη εργασία;

Θα σας πω και ένα συγκεκριμένο παράδειγμα για το τι εννοείτε «γραφειοκρατικά βάρη», που λέτε ότι τα βγάζετε. Χαρακτηριστικό παράδειγμα των γραφειοκρατικών βαρών είναι το ψηφιακό ωράριο. Το 2017 φέρνουμε το ψηφιακό ωράριο. Μέχρι τότε στη χώρα η υπερωρία δεν δηλωνόταν ψηφιακά, αλλά χειρόγραφα. Κι αυτό ήταν μια πηγή μεγάλης απάτης κατά των δικαιωμάτων των εργαζομένων.

Συγκρίνω το τελευταίο τετράμηνο του 2017 με το τελευταίο τετράμηνο του 2018. Το 2017 δήλωσαν έξι χιλιάδες επτακόσιες δεκαέξι επιχειρήσεις ότι έδωσαν υπερωρίες για εκατό εβδομήντα επτά χιλιάδες εργαζομένους. Το 2018 δήλωσαν δεκαπέντε χιλιάδες οκτακόσιες ενενήντα οκτώ επιχειρήσεις για τριακόσιες εβδομήντα χιλιάδες εργαζόμενους και για πρώτη φορά πληρώθηκαν 3,2 εκατομμύρια ώρες υπερεργασίας, που μέχρι τότε γράφονταν στην «άμμο».

Αυτό σημαίνει ότι υπάρχει άλλος δρόμος στην εργασία. Είναι ντροπή για τη χώρα σήμερα να συζητάμε το δεκατρίωρο. Είναι ντροπή για τη χώρα σήμερα να συζητάμε όλα αυτά τα οποία διαλύουν ακόμα περισσότερο τη ζωή των εργαζομένων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν μας κάνει εντύπωση, γιατί και ο ίδιος ο Υπουργός έχει μια συγκεκριμένη αντιμετώπιση για τα εργασιακά ζητήματα. Δεν ξεχνάμε τη δήλωσή του ακόμα και για τη δολοφονική επίθεση στη Μανωλάδα, που έλεγε ότι «στον αέρα πυροβόλησαν και τους πήραν τα σκάγια».

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, ολοκληρώστε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κλείνω, κύριε Πρόεδρε.

Στον αέρα πυροβόλησαν και τους πήραν τα σκάγια. Δεν ξεχνάμε την προεκλογική του εμφάνιση με εργοδότες οι οποίοι εκβίαζαν μπροστά του εργαζομένους.

Είστε η παράταξη της θεσμικής ανομίας στα εργασιακά. Είστε η παράταξη η οποία διαλύει τις συμβάσεις, το ωράριο, τα δικαιώματα και τη ζωή των εργαζομένων.

Είμαστε εδώ, για να σας θυμίζουμε ότι υπάρχει και θα υπάρξει άλλος δρόμος με συλλογικές συμβάσεις εργασίας, με ωράριο, με καλύτερους μισθούς, με κανόνες για όλους αυτούς τους οποίους εσείς προστατεύετε σήμερα, για να παραβιάζουν τον νόμο.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, υπάρχει ειδική συνεδρίαση για τις άρσεις ασυλιών, που έπρεπε να έχει ξεκινήσει εδώ και λίγα λεπτά. Έχουν εγγραφεί στους καταλόγους ογδόντα συνάδελφοι για να μιλήσουν για το εν λόγω νομοσχέδιο. Θα υπάρχει άνεση και τις δύο ημέρες, για να τοποθετηθούν όλοι. Τώρα θα δώσω τον λόγο στον Υπουργό μόνο για την απάντησή του. Θα περάσουμε μετά στην ειδική συνεδρίαση και συνεχίζουμε.

Έχει ζητήσει τον λόγο ο κύριος Υπουργός, γιατί αναφέρθηκε το όνομά του.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, έχω ζητήσει τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Θα έχετε τη δυνατότητα αμέσως μετά...

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, για είκοσι δευτερόλεπτα. Ακούστηκαν ψεύδη!

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο, παρακαλώ.

**ΚΩΝΣΤΑΝΤΙΝΟΣ ΧΗΤΑΣ:** Ως Κοινοβουλευτικός Εκπρόσωπος…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Κοινοβουλευτικέ, θα έχετε τη δυνατότητα αμέσως μετά τη συνεδρίαση για τις άρσεις των ασυλιών.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κύριε Πρόεδρε, δώστε του τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, ο Προεδρεύων είναι που αποφασίζει.

Ο κύριος Υπουργός έχει τον λόγο.

Ορίστε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Τον λόγο, κύριε Πρόεδρε τον ζητάω μόνο για την επί προσωπικού απάντηση. Συνολικά απαντήσεις θα δώσω στην ομιλία μου, αφού μιλήσουν και οι Βουλευτές.

Κύριε Πρόεδρε της Νίκης, σας παρακαλώ πάρα πολύ να ανακαλέσετε όλα όσο είπατε ήρεμα και πολιτισμένα. Υπήρχε, πράγματι, μία δικαστική διαμάχη του αδελφού μου στην προσωπική του εταιρεία με έναν εργαζόμενό του. Ο εργαζόμενος εκείνος έκανε και σε εμένα αγωγή και μήνυση, θεωρώντας με εμπλεκόμενο, είναι ένα από τα προβλήματα της δημοσιότητας. Αθωώθηκα εγώ από το δικαστήριο και το δικαστήριο έκρινε ότι δεν έχω καμμία απολύτως σχέση. Ο αδερφός μου αθωώθηκε στη μήνυση και έχει καταδικαστεί στο αστικό μέρος. Αφορά τον αδελφό μου και εγώ έχει κηρυχθεί αθώος από το δικαστήριο.

Θέλω, λοιπόν, να σας παρακαλέσω -επειδή φαντάζομαι ότι την οικογενειακή ευθύνη δεν την δέχεται κανένας στη Βουλή, ίσως κάποιοι προς τα εκεί- να πάρετε τον λόγο ήρεμα και να ανακαλέσετε. Διότι για το ίδιο θέμα έκανα μήνυση-αγωγή στον κ. Χίο, όταν το έγραψε στο «ΜΑΚΕΛΕΙΟ». Ζήτησε συγγνώμη στο δικαστήριο, για να αποφύγει την καταδίκη. Δεν σκοπεύω να κάνω το ίδιο και στη «ΔΗΜΟΚΡΑΤΙΑ» γιατί βαριέμαι να τρέχω όλη την ώρα στα δικαστήρια για κάθε συκοφάντη.

Ξεκαθαρίζω, λοιπόν, ότι για την υπόθεση αυτή το δικαστήριο με έχει κρίνει αθώο.

Παρακαλώ, λοιπόν, πάρα πολύ να πάρετε το μικρόφωνο, να ανακαλέσετε, διότι εδώ για την τιμή και την υπόληψή μου δεν θα δεχτώ ούτε σπαθί. Σε εσάς θα κάνω αγωγή και μήνυση εάν επιμείνετε και θα έρθετε στο δικαστήριο να αποδείξετε αυτά που είπατε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, έχετε τον λόγο. Απλώς να μην ανοίξουμε συζήτηση. Τοποθετηθείτε μόνο επί του θέματος που τέθηκε, αλλιώς θα έχετε τη δυνατότητα αργότερα.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ πολύ, κύριε Πρόεδρε. Θα είμαι πολύ σύντομος.

Μετέφερα, κύριε Υπουργέ, όπως ακούσατε στην ομιλία μου, αυτό που γράφεται σήμερα σε πρωτοσέλιδο εφημερίδος. Θα ελέγξω εάν, όντως, ισχύει αυτό που λέτε, γιατί είμαστε έντιμοι και αξιοπρεπείς άνθρωποι και μετά χαράς θα ανακαλέσω.

Ευχαριστώ πολύ.

**ΙΑΣΟΝΑΣ ΦΩΤΗΛΑΣ:** Πρώτα το λέτε και μετά θα το ελέγξετε; Πρώτα έπρεπε να το ελέγξετε και μετά να το πείτε.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Θα το ελέγξουμε επισταμένως και λεπτομερώς, αγαπητέ συνάδελφε. Εφόσον κομίζει ο κύριος Υπουργός κάποια στοιχεία, θα το ελέγξουμε επισταμένως και λεπτομερώς και θα πράξουμε δεόντος.

**ΠΡΟΕΔΡΕΥΩΝ (Γεώργιος Γεωργαντάς):** Οι τοποθετήσεις ήταν επαρκείς.

Κυρίες και κύριοι συνάδελφοι, στο σημείο αυτό διακόπτουμε τη συζήτηση του σχεδίου νόμου του Υπουργείου Εργασίας και Κοινωνικής Ασφάλισης για να προχωρήσουμε στην ειδική συνεδρίαση που αφορά στις αιτήσεις άρσης ασυλίας.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για τις αιτήσεις της άρσης ασυλίας των Βουλευτών κ.κ. Διονυσίου - Χαραλάμπους Καλαματιανού, Γεωργίου Κοτρωνιά και Ειρήνης Δούρου.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 12-9-2023, σύμφωνα με την οποία τα μέλη της επιτροπής πρότειναν ομόφωνα την άρση της ασυλίας του κ. Διονυσίου - Χαραλάμπους Καλαματιανού.

Επίσης, από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 12-9-2023, σύμφωνα με την οποία τα μέλη της επιτροπής πρότειναν ομόφωνα την άρση της ασυλίας του κ. Γεώργιου Κοτρωνιά.

Τέλος, από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 12-9-2023, σύμφωνα με την οποία τα μέλη της επιτροπής πρότειναν ομόφωνα την άρση της ασυλίας της κ. Ειρήνης Δούρου.

Οφείλω να σημειώσω εδώ ότι και οι τρεις συνάδελφοι ζήτησαν και οι ίδιοι την άρση της ασυλίας τους.

Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108 παράγραφος 1 εδάφιο β΄. Ο λόγος δίνεται πάντα, εφόσον ζητηθεί, στον Βουλευτή στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους.

Σας υπενθυμίζω ότι σύμφωνα με απόφαση της Διάσκεψης των Προέδρων της 7ης Μαρτίου 2018, για τη διαδικασία αυτή έχει ενεργοποιηθεί το σύστημα ηλεκτρονικής ονομαστικής ψηφοφορίας.

Σας υπενθυμίζω, επίσης, ότι η ψήφος σας αφορά το αίτημα του εισαγγελέα, δηλαδή όσοι επιθυμούν ψηφίζουν υπέρ ή κατά της άρσης ασυλίας, για όποιον το επιθυμεί μπορεί να ψηφίσει «παρών».

Αφού, λοιπόν, ολοκληρωθεί η συζήτηση επί των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ψηφοφορία, όπως σας προανέφερα.

Η πρώτη υπόθεση αφορά στον συνάδελφο κ. Διονύσιο - Χαράλαμπο Καλαματιανό. Επί της πρώτης αιτήσεως υπάρχει συνάδελφος που ζητά τον λόγο κατά το άρθρο 108 του Κανονισμού;

Ζήτησε τον λόγο ο ίδιος ο Βουλευτής που τον αφορά. Παρακαλώ, κύριε συνάδελφε, έχετε τον λόγο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πρόκειται προφανώς για μία προδήλως αβάσιμη υπόθεση.

Φέρομαι να έχω υπογράψει, να έχω εκδώσει ένα ένταλμα πληρωμής τον Δεκέμβριο του 2017 ως Διοικητής του ΕΦΚΑ. Έχω τα σχετικά έγγραφα, τα ΦΕΚ, η θητεία μου έληξε 31-12-2016 ως Διοικητή του ΙΚΑ-ΕΤΑΜ. Άρα είναι αδύνατον να έχω εκδώσει ένταλμα έναν χρόνο μετά τη λήξη της θητείας, που άλλωστε τότε υπηρετούσε αλλού.

Είναι, λοιπόν, μία προδήλως αβάσιμη υπόθεση. Παρ’ όλα αυτά, ζητώ την άρση της ασυλίας, να επιστρέψει στη δικαιοσύνη και να αποφασίσει η δικαιοσύνη τα περαιτέρω.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Η δεύτερη υπόθεση αφορά στον συνάδελφο κ. Γεώργιο Κορτωνιά. Επί της δεύτερης αιτήσεως υπάρχει συνάδελφος που ζητά τον λόγο κατά το άρθρο 108 του Κανονισμού; Ο ίδιος ο κ. Κοτρωνιάς, ο ενδιαφερόμενος.

Παρακαλώ, κύριε συνάδελφε, έχετε τον λόγο.

**ΓΕΩΡΓΙΟΣ ΚΟΤΡΩΝΙΑΣ:** Προφανώς, κύριε Πρόεδρε, κυρίες και κύριοι συνάδελφοι, νιώθω άσχημα, γιατί πρέπει να απασχολήσω το Σώμα για μία υπόθεση που έρχεται από το παρελθόν, δέκα χρόνια πίσω, και που αφορά την περίοδο που διετέλεσα δήμαρχος. Αφορά μία υπεξαίρεση σε νομικό πρόσωπο του δήμου, συγκεκριμένα στο Δημοτικό Περιφερειακό Θέατρο, που γινόταν από τον ταμία του και για την οποία, εκτός από τον ταμία και τους ορκωτούς λογιστές, ελέγχεται και ο τότε δήμαρχος.

Το μόνο που μπορώ να πω σήμερα είναι ότι ως δήμαρχος με πολλαπλές ιδιότητες, αφού ήμουν συγχρόνως μέλος του Διοικητικού Συμβουλίου της ΚΕΔΚΕ, μέλος του Κογκρέσου των Δημάρχων της Ευρώπης, μέλος της Επιτροπής Περιφερειών, Πρόεδρος της Επιτροπής Περιβάλλοντος της ΚΕΔΕ, σε έναν δήμο με δέκα νομικά πρόσωπα και τρεις δημοτικές επιχειρήσεις στηριζόμουν στους ελεγκτικούς μηχανισμούς που προβλέπονται από τον νόμο.

Έτσι, κάθε χρόνο ελεγχόταν τα οικονομικά του νομικού προσώπου και όλων των νομικών προσώπων από ορκωτούς ελεγκτές λογιστές, τους οποίους, μάλιστα, δεν διορίζει ο δήμαρχος αλλά το δημοτικό συμβούλιο και οι οποίοι, κυρίες και κύριοι συνάδελφοι, πιστοποιούσαν κάθε χρόνο συνεχώς ότι όλα είναι καλά και ότι δεν υπάρχει κανένα πρόβλημα ή υποψία κακοδιαχείρισης.

Αξιοσημείωτο είναι ότι αυτοί οι ίδιοι οι ελεγκτικοί μηχανισμοί σε άλλα νομικά πρόσωπα του δήμου μάς έκαναν παρατηρήσεις και βελτιώναμε τη λειτουργία τους, αλλά στη συγκεκριμένη περίπτωση επί σειρά ετών βεβαίωναν ότι δεν υπάρχει κανένα πρόβλημα.

Αξίζει να σημειώσω ότι το Σώμα Ελεγκτών Δημόσιας Διοίκησης που ανέλαβε εκ των υστέρων να ελέγξει την υπόθεση κατέγραψε ακριβώς τον τρόπο που γινόταν η υπεξαίρεση των χρημάτων από τον ταμία, αλλά και τις εγκληματικές αμέλειες των ορκωτών -οι οποίοι άλλωστε είναι και κατηγορούμενοι-, οι οποίοι ενώ ήταν μέσα στα καθήκοντά τους και μάλιστα με απλό τρόπο ρουτίνας, δεν εντόπισαν το άνοιγμα μεταξύ των ποσών των αληθινών επιχορηγήσεων του νομικού προσώπου με τα πλαστά ποσά που παρουσίαζε ο ταμίας στο τέλος του χρόνου και τα οποία ενέκρινε και το διοικητικό συμβούλιο του νομικού προσώπου, αλλά κατόπιν και το δημοτικό συμβούλιο στηριγμένα στο «καλώς έχειν» των ορκωτών, με αποτέλεσμα όλοι να θεωρούν ότι όλα κυλούσαν ομαλά, χωρίς να υπάρχει όχληση από πουθενά.

Το Σώμα Ελεγκτών Δημόσιας Διοίκησης δεν με εμπλέκει ως δήμαρχο, αφού βρισκόμουν εκτός της διαδρομής διαχείρισης και διακίνησης των χρημάτων ούτε με ενέπλεξε με τις εγκληματικές δραστηριότητες του ταμία, τον οποίο -ειρήσθω εν παρόδω- δεν είχα διορίσει εγώ, αλλά ήταν ο ίδιος που υπηρετούσε στο ίδιο πόστο και με δύο προηγούμενους δημάρχους.

Παρ’ όλα αυτά, ο εισαγγελέας έκρινε ότι πρέπει να ελεγχθεί και το πολιτικό πρόσωπο, εν προκειμένω ο δήμαρχος, και φυσικά επιθυμώ να ελεγχθώ για να ξεκαθαρίσει η υπόθεση σε ό,τι με αφορά.

Ξέρετε, κυρίες και κύριοι συνάδελφοι, η υπόθεση αυτή που έρχεται από τα παλιά μπορεί να έχει κριθεί πολιτικά, γιατί στην τοπική κοινωνία της Λαμίας και της Φθιώτιδας είναι γνωστή εδώ και χρόνια και αυτή η κοινωνία που με τίμησε επί τέσσερις συνεχείς τετραετίες με το αξίωμα του δημάρχου, με τίμησε κατόπιν και δύο φορές με το αξίωμα του Βουλευτή Φθιώτιδας. Όμως, για ανθρώπους που έχουν συνδέσει τη ζωή τους με την αυτοδιοίκηση και τα κοινά το ηθικό κεφαλαίο προφανώς βρίσκεται πολύ πάνω από το πολιτικό. Γι’ αυτό και ζήτησα την άρση της βουλευτικής μου ασυλίας. Διότι θέλω να μην υπάρχει η παραμικρή σκιά στο μυαλό κανενός για το δήμαρχό του, τον οποίο τίμησε επί σειρά ετών στον δήμο και ο οποίος υπηρετεί και επί δύο θητείες ως Βουλευτής στον νομό του, γιατί η υστεροφημία του κάθε ανθρώπου είναι η κληρονομιά που αφήνει στα παιδιά του και στην κοινωνία.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Η τρίτη υπόθεση αφορά στη συνάδελφο κ. Ειρήνη Δούρου.

Επί της τρίτης αιτήσεως υπάρχει συνάδελφος που ζητά τον λόγο, κατά το άρθρο 108 του Κανονισμού; Κανείς συνάδελφος δεν ζητά τον λόγο γι’ αυτή την υπόθεση. Η κ. Δούρου ακούστηκε την προηγούμενη φορά.

Κυρίες και κύριοι συνάδελφοι, σας επισημαίνουμε ότι η ψηφοφορία περιλαμβάνει τρεις υποθέσεις άρσης ασυλίας. Αφού καταχωρήσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.

Για οποιαδήποτε απορία μπορείτε να απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι.

Παρακαλώ τώρα να ανοίξει το σύστημα της ηλεκτρονικής ψηφοφορίας, για να ψηφίσουν οι συνάδελφοι Βουλευτές επί των αιτήσεων άρσης ασυλίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Θα ήθελα να σας ενημερώσω ότι έχουν έρθει στο Προεδρείο επιστολές συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους.

Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει.

Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, θα καταχωριστούν στα Πρακτικά.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 140.α.)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, τα αποτελέσματα θα ανακοινωθούν στη συνέχεια, ακριβώς επειδή ενσωματώνονται και οι επιστολικές ψήφοι.

Για την οικονομία του χρόνου επανερχόμαστε στη συζήτηση του νομοσχεδίου.

Έχει ζητήσει τον λόγο ο κύριος Υπουργός και στη συνέχεια θα ακολουθήσει ο Πρόεδρος της Κοινοβουλευτικής Ομάδας των Σπαρτιατών, ο κ. Στίγκας.

Παρακαλώ, κύριε Υπουργέ, έχετε τον λόγο για δεκαοκτώ λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Δεν θα χρειαστώ όλον αυτόν τον χρόνο, θα προσπαθήσω να είμαι σχετικά σύντομος. Θα έχω το περιθώριο, ούτως ή άλλως, να τοποθετηθώ κι άλλες φορές.

Κυρίες και κύριοι συνάδελφοι, αποφάσισα να προηγηθώ των ομιλητών, διότι έχουν εγγραφεί περισσότεροι από ογδόντα συνάδελφοι. Άρα καλό είναι να πω μερικά βασικά πράγματα για το νομοσχέδιο, κυρίως για να μην επαναλαμβάνονται, ει δυνατόν, τα ίδια τσιτάτα. Αν κάποιος από τους συναδέλφους, αφού ακούσει αυτά που έχω να πω, έχει κάποιες απορίες, ευχαρίστως να απαντήσω, κυρίως μήπως γίνει επιτέλους στη Βουλή διάλογος ουσίας.

Και γιατί το λέω αυτό; Πριν από λίγο πήρα τα πρώτα αποτελέσματα μιας από τις οργανώσεις που σήμερα κήρυξε απεργία, της ΟΙΕΛΕ. Είναι η ομοσπονδία των εκπαιδευτικών στα ιδιωτικά σχολεία. Έψαξα πρώτα την ΟΙΕΛΕ, γιατί είναι ο μόνος φορέας που έχει κάποιο ενδιαφέρον στο νομοσχέδιο, διότι η ΑΔΕΔΥ, η ΟΛΜΕ, οι γιατροί του ΕΣΥ κ.λπ. δεν έχουν καμμία σχέση με το νομοσχέδιο.

Ακούστε πόσοι απήργησαν. Σε εννέα χιλιάδες εκπαιδευτικούς σε ιδιωτικά σχολεία στη χώρα απήργησαν από δώδεκα -ακέραιος αριθμός- έως τριάντα το μέγιστο.

(Χειροκροτήματα από την πτέρυγα της Νέας Δημοκρατίας)

Λειτούργησαν κανονικά όλα τα ιδιωτικά σχολεία της χώρας. Δεν χάθηκε ούτε μία μέρα μάθημα σε κανένα. Για την ακρίβεια, ο αριθμός είναι τα μέλη του Διοικητικού Συμβουλίου της ΟΙΕΛΕ. Δεν κατάφεραν τα μέλη του Διοικητικού Συμβουλίου της ΟΙΕΛΕ να πείσουν ούτε έναν συνάδελφό τους που δεν είναι μέλος του διοικητικού συμβουλίου να απεργήσει.

Αυτό δεν σας το λέω για να τους κοροϊδέψω. Προφανώς κάποιοι γελάνε από εκεί, αλλά είναι κακό να γελάτε, να μη γελάτε με την ΟΙΕΛΕ. Γιατί ακούστε ποιο είναι το πρόβλημα. Όταν συνδικαλισμός σε μια κοινωνία με καπιταλιστική οργάνωση, όπως η δική μας, φτάνει σε τέτοιο βαθμό απαξίωσης και αδιαφορίας από τα μέλη της, αυτό αργά ή γρήγορα οδηγεί σε απορρύθμιση του συστήματος.

Ο συνδικαλισμός χρειάζεται στον καπιταλισμό, χρειάζεται να έχει κύρος, χρειάζεται να έχει αξία, για να μπορεί να βοηθάει τους εργαζόμενους στις διεκδικήσεις των πραγματικών τους αιτημάτων. Τι γίνεται, όμως, στην Ελλάδα εδώ και πάρα πολλά χρόνια και πού έχουμε φθάσει σήμερα;

Επειδή οι συνδικαλιστές κάνουν απεργία για ψύλλου πήδημα, χωρίς να θέλει πραγματικά το σώμα που υποτίθεται εκπροσωπούν να κάνει απεργία, κάθε μέρα απαξιώνονται ακόμη περισσότερο. Και φτάνουμε σήμερα να μην καταφέρνει το Διοικητικό Συμβούλιο της ΟΙΕΛΕ να πείσει έναν, να μην έχει κλείσει ένα ιδιωτικό σχολείο.

Η ώρα είναι 12.40΄. Στις 10.30΄ είχε ξεκινήσει, υποτίθεται, η μεγαλειώδης πορεία κατά του νομοσχεδίου. Πηγαίντε με τα μάτια σας και δείτε έξω στο Σύνταγμα τη μεγαλειώδη πορεία! Δεν υπάρχει ψυχή. Για ποιον λόγο;

Είναι δυνατόν να λέτε ότι φέρνω ένα νομοσχέδιο, κύριε συνάδελφε του ΠΑΣΟΚ –αναφέρομαι σε εσάς που έχω συγκυβερνήσει μαζί σας και έχετε τον σεβασμό μου, γιατί το ΠΑΣΟΚ ως χώρος πλήρωσε μεγάλο κόστος σε δύσκολες ώρες, πολιτικό εννοώ- ότι το νομοσχέδιο του κακού Γεωργιάδη καταργεί το οκτάωρο και το πενθήμερο –προσέξτε τι σοβαρά πράγματα λέτε- και ενώ καταργώ το οκτάωρο και το πενθήμερο, έξω δεν υπάρχει ένας εργαζόμενος να απεργεί;

Καταλαβαίνετε πόσο φρικώδες θα ήταν για την κοινωνία μας να μπορεί μια κυβέρνηση να καταργεί τόσα θεμελιώδη δικαιώματα των εργαζομένων χωρίς κανένας εργαζόμενος να αντιδρά; Αυτό θα σήμαινε ότι η κοινωνία μας θα ήταν σε βαθύ ύπνο.

Ωραία, απήργησαν το ΠΑΜΕ και το ΚΚΕ, οι μόνοι που έκαναν μια αξιοπρεπή συγκέντρωση σήμερα και τους παραδέχομαι σε αυτό, σε αυτό είναι καλοί. Αλλά είναι αυτή η παλλαϊκή αντίδραση για ένα νομοσχέδιο που καταργεί το οκτάωρο και το πενθήμερο, κυρίες και κύριοι συνάδελφοι;

Άρα, προφανώς, ή η κοινωνία μας είναι σε ύπνο βαθύ, απροσμέτρητο, ή δεν καταργείται το οκτάωρο και το πενθήμερο.

Σας λέω, λοιπόν, καλόπιστα, για όσους δεν το έχετε καταλάβει, ότι το νομοσχέδιο αυτό δεν καταργεί ούτε το οκτάωρο ούτε το πενθήμερο. Γιατί δεν το καταργεί; Τον τίτλο ότι καταργείται το πενθήμερο τον παίρνετε από τα άρθρα 25 και 26 του νομοσχεδίου. Σας διαβάζω και τον τίτλο των άρθρων, γιατί ο τίτλος των άρθρων στην προκειμένη περίπτωση έχει κάποια σημασία. Τι λένε τα δύο αυτά άρθρα; Προσέξτε, θα σας διαβάσω τον τίτλο: «Άρθρο 25: Ρυθμίσεις για την απασχόληση την έκτη μέρα σε επιχειρήσεις ή εκμεταλλεύσεις συνεχούς λειτουργίας που εφαρμόζουν σύστημα πενθήμερης εβδομαδιαίας εργασίας» και «Άρθρο 26: Ρυθμίσεις για την απασχόληση την έκτη μέρα σε επιχειρήσεις ή εκμεταλλεύσεις που δεν είναι εκ φύσεως συνεχούς λειτουργίας και εφαρμόζουν σύστημα πενθήμερης εβδομαδιαίας λειτουργίας». Δηλαδή, δεν καταργείται το πενθήμερο, απλώς επιτρέπεται στα κυλιόμενα πενθήμερα κάποιος να δουλεύει και Σάββατο ή Κυριακή, αναλόγως της κατηγορίας της εταιρείας. Πενθήμερο δουλεύει ο εργαζόμενος! Πενθήμερο! Απλώς αν τύχει το πενθήμερό του να είναι το Σάββατο, παίρνει συν 40% από ό,τι θα έπαιρνε μέχρι σήμερα και αν τύχει Κυριακή, παίρνει συν 40% και συν 75% που έπαιρνε μέχρι σήμερα. Άρα το πενθήμερο δεν καταργείται!

(Χειροκροτήματα από την πτέρυγα της Νέας Δημοκρατίας)

Και ο λόγος που έξω δεν υπάρχει κόσμος είναι γιατί οι ίδιοι οι εργαζόμενοι διάβασαν το νομοσχέδιο, κάτι που δεν έκαναν οι πολιτικοί μου αντίπαλοι και οι συνδικαλιστές της συμφοράς και κατάλαβαν ότι δεν καταργείται το πενθήμερο.

Όσον αφορά το δεύτερο τσιτάτο, ότι καταργείται το οκτάωρο, εδώ τα δύο κόμματα της Αντιπολιτεύσεως που υποτίθεται ότι πιστεύουν στην ευρωπαϊκή πορεία της χώρας -τονίζω το «υποτίθεται» στην προκειμένη περίπτωση- την έχουν πατήσει παταγωδώς. Διότι γιατί υποτίθεται ότι καταργούμε το οκτάωρο; Γιατί επιτρέπουμε σε έναν εργαζόμενο που έχει κύρια σύμβαση, οκτάωρο δηλαδή, να κάνει, εάν το επιθυμεί και μία σύμβαση μερικής απασχόλησης σε έτερο εργοδότη. Μέχρι σήμερα στην Ελλάδα μπορούσες να έχεις δύο εργοδότες, αν έκανες δύο συμβάσεις μερικής απασχόλησης, ή αν είχες μία κύρια σύμβαση, έπρεπε να δουλεύεις «μαύρα», αν ήθελες να δουλέψεις περισσότερο από το οκτάωρο. Μάλιστα!

Δείτε τώρα πώς την έχετε πατήσει: Το άρθρο αυτό έχει έρθει απευθείας μεταφρασμένο, κύριε Γαβρήλε, από την ευρωπαϊκή οδηγία. Και τι λέει η ευρωπαϊκή οδηγία; Ακούστε τι λέει: Λέει ότι τα κράτη-μέλη είναι υποχρεωμένα να θεσπίσουν νόμο που δεν θα επιτρέπει στον εργοδότη να εμποδίζει τον εργαζόμενό τους, εάν αυτός θέλει να συνάψει σύμβαση και με έτερο εργοδότη, δηλαδή η ευρωπαϊκή οδηγία το συγκεκριμένο άρθρο το θεσπίζει ως προστασία των δικαιωμάτων των εργαζομένων. Ως προστασία των δικαιωμάτων των εργαζομένων έχει εισαχθεί στην ευρωπαϊκή οδηγία!

Και ακούστε, κύριε Μάντζε: Επειδή η ευρωπαϊκή οδηγία είναι υποχρεωτικής εφαρμογής και δεν είναι προαιρετικής εφαρμογής στα κράτη-μέλη, εσείς του ΠΑΣΟΚ που υιοθετήσατε τη γραμμή της Αριστεράς της συμφοράς ότι καταργείται το οκτάωρο, θα πρέπει να μας εξηγήσετε στα σοβαρά, αν κυβερνούσατε, θα κάνατε επανάσταση στην Ευρώπη και δεν θα ψηφίζατε την ευρωπαϊκή οδηγία;

Επαναλαμβάνω για όσους δεν το ξέρουν ότι εάν δεν ψηφίσει ένα κράτος-μέλος την ευρωπαϊκή οδηγία -εμείς ήδη έχουμε λάβει εδώ δύο προειδοποιητικές επιστολές- παραπέμπεται στο Ευρωπαϊκό Δικαστήριο και μετά την εφαρμόζει υποχρεωτικά με δικαστική απόφαση.

Για το ΠΑΣΟΚ πραγματικά θλίβομαι, γιατί ξέρετε, σας εκτιμάω, σας θεωρώ σοβαρούς ανθρώπους, για τους άλλους δεν περίμενα κάτι περισσότερο.

Ξαναλέω ότι ούτε το οκτάωρο καταργείται ούτε το πενθήμερο και αυτό το αποδεικνύει η αντίδραση του κόσμου που είναι μηδενική στο νομοσχέδιο!

Πάμε, όμως, τώρα να καταλάβετε τι θα πει φαντασίωση συνδικαλιστική. Χθες το βράδυ έτυχε να παρακολουθήσω στο κανάλι «ATTICA» τον κ. Φωτόπουλο. Ο κ. Φωτόπουλος είναι ο γνωστός αρχισυνδικαλιστής παλαιά της ΓΕΝΟΠ-ΔΕΗ, τον θυμάστε σίγουρα. Θυμάμαι μου έλεγαν, όταν είχε γίνει κάποτε μια παραπομπή στελεχών της ΔΕΗ για διασπάθιση χρήματος της ΔΕΗ και πήγαν σε δίωξη εκατόν σαράντα πέντε…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Και αθωώθηκε πανηγυρικά για όλα! Για όλα! Περαστικά σας!

(Θόρυβος στην Αίθουσα)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Καλά! Ο κ. Φωτόπουλος, λοιπόν, που καταδικάστηκε…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, μη διακόπτετε τον ομιλητή! Όλοι θα έχετε την ευκαιρία να δευτερολογήσετε!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Έρχομαι και λέω το μείζον: Φωτόπουλος…

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο!

Παρακαλώ, δεν διακόπτουμε τον όποιο ομιλητή και όλοι έχουμε την ευκαιρία δευτερολογίας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Φωτόπουλος: «Δυστυχώς, η πλειοψηφία της ΓΣΕΕ δεν αποφάσισε να απεργήσει για αυτό το κατάπτυστο έκτρωμα, τον Γεωργιάδη. Χαρακτηρίζω θρασύτατο ψεύτη τον Γεωργιάδη, γιατί ενώ το ξέρει ότι είναι έκτρωμα, μας λέει ότι είναι για το καλό μας», «Πλέον δεν χρειάζεται να συναινέσει ο εργαζόμενος για να δουλέψει και έκτη μέρα». Δημοσιογράφος: «Μπορείτε να μου πείτε πού το λέει αυτό;». Φωτόπουλος: «Δεν ξέρω, δεν έχω μπροστά μου τον νόμο, αλλά το λέει. Τώρα, θες δεν θες, θα δουλέψεις και χωρίς υπερωρία». Αυτόν υπερασπιζόσασταν πριν.

Έρχομαι αμέσως στον νόμο, άρθρο 28: «Δυνατότητα συμφωνίας περί διευθέτησης του χρόνου εργασίας μεταξύ του εργοδότη και του εργαζόμενου, τροποποίηση παραγράφου 6 άρθρο 192 Κώδικα Ατομικού Εργατικού Δικαίου: Η διευθέτηση του χρόνου εργασίας καθορίζεται με επιχειρησιακές συλλογικές συμβάσεις εργασίας ή συμφωνία του εργοδότη με συνδικαλιστική οργάνωση στην επιχείρηση που αφορά τα μέλη της ή συμφωνία του εργοδότη και του συμβουλίου των εργαζομένων ή συμφωνία του εργοδότη και ένωσης προσώπων. Η ένωση προσώπων που αναφέρεται στο προηγούμενο εδάφιο μπορεί να συσταθεί από το 25% τουλάχιστον των εργαζομένων στην επιχείρηση που απασχολεί πάνω από είκοσι εργαζόμενους και 15%, εφόσον ο συνολικός αριθμός των εργαζομένων στην επιχείρηση είναι κατά ανώτατο αριθμό είκοσι εργαζόμενοι. Κατά τα λοιπά, εφαρμόζεται η διάταξη της παραγράφου τάδε. Εάν δεν υπάρξει συνδικαλιστική οργάνωση ή δεν επιτευχθεί συμφωνία μεταξύ της συνδικαλιστικής οργάνωσης με τον εργοδότη, μπορεί να εφαρμοστεί το σύστημα διευθέτησης του χρόνου εργασίας μετά από έγγραφη συμφωνία του εργοδότη με τον εργαζόμενο. Σε κάθε περίπτωση, απαγορεύεται η καταγγελία της σύμβασης εργασίας για τον λόγο ότι ο εργαζόμενος δεν συναίνεσε σε διευθέτηση του χρόνου εργασίας».

(Χειροκροτήματα από την πτέρυγα της Νέας Δημοκρατίας)

Προσέξτε τώρα: Ο νόμος γράφει ότι δεν μπορεί να δουλέψει κανένας, εάν δεν συμφωνήσει και εάν ο εργοδότης πάει να τον απολύσει για αυτό, αυτό είναι άκυρο και δεν ισχύει αυτή η απόλυση. Ο κ. Φωτόπουλος ήθελε να κάνουν απεργία διότι ένα άρθρο που δεν ήξερε που είναι έλεγε το ανάποδο που δεν υπάρχει στο νομοσχέδιο.

Αυτοί είστε! Γι’ αυτό χάσατε τις εκλογές!

(Χειροκροτήματα από την πτέρυγα της Νέας Δημοκρατίας)

Πάμε, λοιπόν, τώρα. Συνεχίζει: «Θα υπάρξουν θάνατοι και ατυχήματα, επειδή κάποιοι θα δουλεύουν δεκατρείς ώρες. Θα έβαζε την οικογένειά του ο Γεωργιάδης σε λεωφορεία, όπου ο οδηγός είναι δεκατρείς ώρες στο τιμόνι συνεχόμενα;». Φωτόπουλος, αυτόν υπερασπιζόσασταν πριν. Καλά, ο Φωτόπουλος, εντάξει, είναι ο Φωτόπουλος.

Δεν μου λέτε εσείς του ΣΥΡΙΖΑ που έχετε κυβερνήσει –καλά, εσείς του ΠΑΣΟΚ δεν φταίτε για τον Φωτόπουλο, συγγνώμη, ναι, έχετε δίκιο- δεν ξέρετε ότι ο χρόνος οδήγησης καθορίζεται από ειδικό νόμο σε επαγγελματίες οδηγούς με συγκεκριμένους χώρους ξεκούρασης ενδιάμεσα, πάλι από ευρωπαϊκή οδηγία που έχει καταστεί υποχρεωτική στο ελληνικό δίκαιο;

(Χειροκροτήματα από την πτέρυγα της Νέας Δημοκρατίας)

Μπορεί να δουλέψει δεκατρείς ώρες συνεχόμενα οδηγός στην Ελλάδα και να είναι νόμιμο; Το αλλάζει αυτό το νομοσχέδιο που ψηφίζουμε σήμερα; Απόδειξη ότι δεν έχετε καταλάβει τίποτα από το νομοσχέδιο και το πρόβλημά σας δεν είναι ότι δεν έχετε καταλάβει τίποτα από το νομοσχέδιο, είναι ότι δεν καταλαβαίνετε τίποτα από τη χώρα.

Ακούστε, λοιπόν, τι έγινε σήμερα, κυρίες και κύριοι συνάδελφοι της Πλειοψηφίας, για να το καταλάβουμε όλοι μας: Σήμερα συζητάμε στην Ολομέλεια της Βουλής ένα νομοσχέδιο που αφορά το Υπουργείο Εργασίας. Μπορεί το Υπουργείο Εργασίας, κυρίες και κύριοι συνάδελφοι, συνταγματικά να νομοθετήσει για τους δημοσίους υπαλλήλους; Όχι!

Ο Υπουργός Εργασίας –κύριε Ηλιόπουλε, φαντάζομαι ότι το ξέρετε εσείς αυτό- δεν έχει δικαιοδοσία επί των δημοσίων υπαλλήλων. Η δικαιοδοσία επί των δημοσίων υπαλλήλων είναι στον Υπουργό Εσωτερικών. Άρα εγώ και να ήθελα, δεν θα μπορούσα να νομοθετήσω για το δημόσιο! Μάλιστα.

(Χειροκροτήματα από την πτέρυγα της Νέας Δημοκρατίας)

Ποιο είναι το τριτοβάθμιο συνδικαλιστικό όργανο που εκπροσωπεί τους ιδιώτες εργαζομένους; Η ΓΣΕΕ. Απεργεί σήμερα η ΓΣΕΕ; Ου, όχι! Κατά τον κ. Φωτόπουλο διότι δεν είδε το άρθρο που δεν υπάρχει, που το διάβασε ανάποδα ο κ. Φωτόπουλος, αλλά αυτό είναι άλλο, άλλη συζήτηση. Πάντως, η ΓΣΕΕ δεν απεργεί, μάλιστα. Ποιος απεργεί; Η ΑΔΕΔΥ. Τι είναι η ΑΔΕΔΥ; Το συνδικαλιστικό όργανο των δημοσίων υπαλλήλων. Αφορά αυτό το νομοσχέδιο στην ΑΔΕΔΥ; Όχι. Γιατί απέργησε η ΑΔΕΔΥ σήμερα; Ουδείς γνωρίζει στην Ελλάδα, εγώ δεν γνωρίζω.

Απεργεί σήμερα η ΟΛΜΕ. Θα πάρω σε λίγο τα στοιχεία για την ΟΛΜΕ. Μου είπαν ότι είναι ακόμα χειρότερα από της ΟΙΕΛΕ. Ερώτηση: Γιατί απεργεί η ΟΛΜΕ; Έχει κάτι το νομοσχέδιο που αφορά στην ΟΛΜΕ; Όχι. Απεργούν έτσι, γιατί άκουσαν ότι κάπου γίνεται απεργία, είδαν φως και μπήκαν! Και φυσικά τα αποτελέσματα είναι αυτή η αξιοθρήνητη κατάσταση γι’ αυτούς έξω, που δεν υπάρχει ψυχή στο Σύνταγμα. Μα φυσικά δεν υπάρχει ψυχή, αφού το νομοσχέδιο…

**ΧΡΗΣΤΟΣ ΚΑΤΣΩΤΗΣ:** Πήγες πριν να δεις;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, όχι διάλογος.

**ΧΡΗΣΤΟΣ ΚΑΤΣΩΤΗΣ:** Τους πήγες στα δικαστήρια όμως!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Εξαίρεσα το ΠΑΜΕ και το ΚΚΕ…

**ΧΡΗΣΤΟΣ ΚΑΤΣΩΤΗΣ:** Κατά τα άλλα υπάρχει δικαίωμα στην απεργία!

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, παρακαλώ. Όχι διάλογος.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Εξαίρεσα το ΠΑΜΕ και το ΚΚΕ που έκαναν πράγματι κάποιες καλές συγκεντρώσεις. Καλοί είστε σε αυτό. Για να μην παίρνουν, όμως, τα μυαλά σας αέρα θα σας πω κάτι για να το ξέρετε, να χαρεί και ο κ. Νατσιός: Η συγκέντρωση κατά των νέων ταυτοτήτων είχε τον τριπλάσιo κόσμο από όσο είχατε εσείς σήμερα. Άρα θα πρέπει να σας απασχολήσει ότι για τις νέες ταυτότητες κατέβηκαν οι τριπλάσιοι απ’ ό,τι για την κατάργηση υποτίθεται του πενθημέρου και του οκταώρου. Τόσο ρεζίλι έχετε γίνει!

(Χειροκροτήματα από την πτέρυγα της Νέας Δημοκρατίας)

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Τα ίδια έλεγες. Αυτά έλεγες.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Πάμε λοιπόν.

Πρώτα απ’ όλα επειδή ακούω τον κ. Νάσο Ηλιόπουλο που λέει «αυτά έλεγες», ακούστε, κύριε Ηλιόπουλε: Όπως μας έμαθε η κ. Ακρίτα που εδήλωσε χθες ότι αλλάζει την άποψή της…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ντροπή σας.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Καθόλου ντροπή. Είναι δημόσιος διάλογος. Αλλάζει την άποψή της και από την υποστήριξη της κ. Αχτσιόγλου υποστηρίζει πλέον τον κ. Κασσελάκη. Και τι είπε η κ. Ακρίτα; Μόνο ένας ανόητος δεν αλλάζει άποψη. Άρα κατ’ αναλογίαν, επειδή δεν θέλω να με λέτε ανόητο, μπορώ να αλλάζω άποψη. Άρα από σήμερα να ξέρετε και λόγω της δήλωσης της συναδέλφου σας Βουλευτού το τι έλεγα ή το τι λέγατε δεν έχει σημασία. Το τι λέμε, έχει σημασία. Αυτό μας έμαθε η Βουλευτής σας. Εκτός αν έκανα λάθος.

(Χειροκροτήματα από την πτέρυγα της Νέας Δημοκρατίας)

Έρχομαι στο νομοσχέδιο. Το νομοσχέδιο είναι εξαιρετικά φιλεργατικό. Για να καταλάβετε, στο έξτρα οκτάωρο του Σαββάτου βάζουμε συν 40% overtop απ’ ό,τι ισχύει σήμερα και στην έξτρα δουλειά την Κυριακή βάζουμε συν 40% στο συν 75% που ισχύει σήμερα. Γι’ αυτό και ούτε ένα σωματείο εργαζομένων σε όλη την Ελλάδα από τα σωματεία των βιομηχανιών που τους αφορά το παρόν νομοσχέδιο, δεν έχει βγάλει ούτε δελτίο Τύπου, ούτε tweet κατά του νομοσχεδίου. Ούτε ένα!

Δεν σας κάνει εντύπωση, κυρίες και κύριοι συνάδελφοι, εσείς που κόπτεσθε για τα δικαιώματα των εργαζομένων ότι οι ίδιοι οι εργαζόμενοι δεν διαμαρτύρονται, αλλά διαμαρτύρεται ο κ. Κατσώτης, που δεν δουλεύει σε καμμία από αυτές τις βιομηχανίες; Τι τον κόφτει τον κ. Κατσώτη για το πώς θα δουλεύει αυτός που εργάζεται σε μια εταιρεία αναψυκτικών ή σε μια εταιρεία εμφιάλωσης, άμα ο ίδιος του λέει ότι «εγώ το θέλω»; Τι σε κόφτει, κύριε; Εκπρόσωπός του είσαι;

Άρα…

**ΧΡΗΣΤΟΣ ΚΑΤΣΩΤΗΣ:** Τριάντα σωματεία αυτού του κλάδου! Ήταν εδώ κάτω!

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Είδαμε στην απεργία σήμερα! Έκλεισε όλη η βιομηχανία!

(Θόρυβος από την πτέρυγα του Κομμουνιστικού Κόμματος Ελλάδας)

Άρα καλές είναι οι θεωρίες, αλλά υπάρχει πραγματική ζωή, δείξτε μου σήμερα ένα εργοστάσιο της «COCA COLA» που δεν δούλεψε.

**ΧΡΗΣΤΟΣ ΚΑΤΣΩΤΗΣ:** …(Δεν ακούστηκε)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Κατσώτη, παρακαλώ! Θα μιλήσετε μετά.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Δείξτε μου ένα εργοστάσιο της «COCA COLA» που δεν δούλεψε. Δείξτε μου ένα!

(Θόρυβος από την πτέρυγα του Κομμουνιστικού Κόμματος Ελλάδας)

…κανένας του ΠΑΜΕ, από τους επαγγελματίες απεργούς. Ένα εργοστάσιο που δεν δούλεψε, σου λέω. Υπάρχει ένα στην Ελλάδα; Όλα δούλεψαν!

(Θόρυβος από την πτέρυγα του Κομμουνιστικού Κόμματος Ελλάδας)

**ΠΡΟΕΔΡΕΥΩΝ (Γεώργιος Γεωργαντάς):** Το Προεδρείο έχει τον τρόπο να επιβληθεί. Δεν έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Μας ρωτάει.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Για ποιο λόγο όλα τα εργοστάσια σήμερα δούλεψαν; Διότι οι ίδιοι οι εργάτες δεν απήργησαν. Γιατί οι ίδιοι οι εργάτες δεν απήργησαν; Διότι θέλουν το νομοσχέδιο. Γιατί θέλουν το νομοσχέδιο; Γιατί θα πληρώνονται καλύτερα.

(Χειροκροτήματα από την πτέρυγα της Νέας Δημοκρατίας)

Γιατί αυτή η Κυβέρνηση είναι φιλεργατική; Διότι όσο εσείς φωνάζετε και κάνετε απεργίες που δεν αφορούν κανέναν, εμείς αυξάνουμε τα εισοδήματα των εργατών και των εργαζομένων με το παρόν νομοσχέδιο!

(Χειροκροτήματα από την πτέρυγα της Νέας Δημοκρατίας)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Άρα για να κλείσω, κύριε Πρόεδρε…

**ΧΡΗΣΤΟΣ ΚΑΤΣΩΤΗΣ:** Η απεργία πέτυχε, παρά τα μέτρα που πήρατε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Εάν εσείς, κύριοι της Αριστεράς είστε ευχαριστημένοι από τη σημερινή απεργιακή κινητοποίηση, εμένα μου περισσεύει. Σας διαβεβαιώ ότι όταν το «λαϊκό κίνημα», όπως το λέτε, ήταν κραταιό και ισχυρό και έκανε μια τέτοια απεργία, σήμερα θα σταματούσε η λειτουργία της εθνικής οικονομίας. Σήμερα δεν έχει καταλάβει κανείς ότι έγινε απεργία, πλην των οδηγών αυτοκινήτων που ταλαιπωρήθηκαν στο κέντρο από τους κλειστούς δρόμους που έκλεισε η Τροχαία ενόψει της απεργίας που τελικά δεν έγινε. Γι’ αυτό μιλάμε.

**ΓΕΩΡΓΙΟΣ ΜΑΡΙΝΟΣ:** Εξευτελίζεστε για άλλη μία φορά! Περίγελος για άλλη μία φορά!

**ΠΡΟΕΔΡΕΥΩΝ (Γεώργιος Γεωργαντάς):** Δεν σας τιμά από την αριστερά πλευρά αυτό που γίνεται αυτήν τη στιγμή. Τι ακριβώς θέλετε να το κάνουμε εδώ μέσα; Για εξηγήστε μου. Θα έχετε τη δυνατότητα να απαντήσετε. Παρακαλώ, κύριε συνάδελφε, καθίστε κάτω. Να μάθετε να σέβεστε τους κανόνες.

**ΓΕΩΡΓΙΟΣ ΜΑΡΙΝΟΣ:** Ένας Υπουργός - νούμερο! Είμαστε πολλά χρόνια εδώ! Δεν μπορείτε να εξευτελίζετε ένα κόμμα!

**ΠΡΟΕΔΡΕΥΩΝ (Γεώργιος Γεωργαντάς):** Καθίστε κάτω! Το Προεδρείο θα σας ανακαλέσει στην τάξη. Παρακαλώ καθίστε κάτω! Το Προεδρείο έχει τη δυνατότητα να επιβληθεί. Θα έχετε τη δυνατότητα να μιλήσετε.

(Θόρυβος - διαμαρτυρίες από την πτέρυγα του Κομμουνιστικού Κόμματος Ελλάδας)

Καθίστε κάτω όλοι. Ολοκληρώνει την ομιλία του ο Υπουργός και θα έχετε τη δυνατότητα να μιλήσετε.

(Θόρυβος από την πτέρυγα του Κομμουνιστικού Κόμματος Ελλάδας)

Καθίστε κάτω, δεν είστε σε πορεία. Έξω είναι η πορεία. Καθίστε κάτω παρακαλώ.

Έχουν εγγραφεί ογδόντα συνάδελφοι. Έχουν τη δυνατότητα να μιλήσουν όλοι οι Κοινοβουλευτικοί Εκπρόσωποι. Θα μιλήσετε όλοι με τη σειρά σας και θα πει ο καθένας αυτό που θέλει και αυτό αισθάνεται, αρκεί να μην προσβάλλει τον άλλον.

Κύριε Υπουργέ, παρακαλώ ολοκληρώστε.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Θα μου επιτρέψετε να κάνω και ένα ιδεολογικό σχόλιο. Αν καταλαβαίνω καλά πίσω από τις φωνασκίες των συναδέλφων…

Θα το κάνω σίγουρα. Τι να γίνει; Εδώ έχουμε την ελευθερία του λόγου. Είμαστε αστικό καθεστώς και δεν μπορείτε να μας απαγορεύσετε να μιλάμε.

(Χειροκροτήματα από την πτέρυγα της Νέας Δημοκρατίας)

Ακούστε τώρα, κύριοι συνάδελφοι του ΚΚΕ. Τι είπε η πτέρυγα του Κομμουνιστικού Κόμματος Ελλάδας; Ότι δεν πέτυχε η απεργία σήμερα λόγω των δικαστικών αποφάσεων και του εκφοβισμού. Μάλιστα.

**ΧΡΗΣΤΟΣ ΚΑΤΣΩΤΗΣ:** Τα σωματεία που η ΔΑΚΕ έχει πλειοψηφία τα πήγες στα δικαστήρια. Γιατί; Πέτυχε η απεργία.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Τρέμει η χώρα! Έχετε δίκιο! Τρέμουν οι βιομήχανοι σήμερα! Τρέχουν να κρυφτούν!

Επανέρχομαι τώρα. Εάν πράγματι το ΚΚΕ ισχυρίζεται…

**ΧΡΗΣΤΟΣ ΚΑΤΣΩΤΗΣ:** …(Δεν ακούστηκε)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Κατσώτη, με τη λέξη που λέτε, μπορείτε να έχετε απευθείας από το Προεδρείο την επίπληξη. Παρακαλώ! Είναι έκφραση αυτή;

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Εάν πράγματι το ΚΚΕ ισχυρίζεται ότι ο λόγος που δεν συμμετέχει το λαϊκό κίνημα στην απεργία είναι οι δικαστικές αποφάσεις, έχετε καταργήσει όλη σας την ιστορία.

**ΔΙΑΜΑΝΤΩ ΜΑΝΩΛΑΚΟΥ:** Δεν μπορεί όμως να διαστρεβλώνει ό,τι λέει το ΚΚΕ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Εσείς δεν είπατε για δικαστικές αποφάσεις;

**ΧΡΗΣΤΟΣ ΚΑΤΣΩΤΗΣ:** …(Δεν ακούστηκε)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, παρακαλώ μην κάνετε διάλογο. Παρακαλώ ολοκληρώστε.

Κύριε Κατσώτη, καθίστε κάτω παρακαλώ.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Να απαντήσω;

Πρώτον και κυριότερον, η απεργία που λέτε ότι κηρύχθηκε παράνομη και καταχρηστική ήταν στην Υπηρεσία Πολιτικής Αεροπορίας. Το παρόν νομοσχέδιο δεν έχει κανένα άρθρο που να αφορά στην Υπηρεσία Πολιτικής Αεροπορίας.

Από την αρχή η απεργία που προκηρύχθηκε στην Υπηρεσία Πολιτικής Αεροπορίας ήταν μία κωμωδία, διότι έκαναν μία απεργία για ένα νομοσχέδιο που δεν τους αφορά. Όμως το δικαστήριο έκρινε παράνομη και καταχρηστική την απεργία διότι δεν ετήρησαν τον νόμο.

Πρέπει να ξέρετε, κυρίες και οι κύριοι συνάδελφοι, ότι ο νόμος που εξειδικεύει την πρόνοια του Συντάγματος για τη συνταγματική κατοχύρωση της απεργίας ορίζει κανόνες στην απεργία. Έκρινε, λοιπόν, το δικαστήριο ότι όπως προκήρυξαν την απεργία, δεν τηρούσαν τους κανόνες ασφαλείας που προβλέπει ο νόμος. Αυτό λέει ο νόμος και γι’ αυτό κηρύχθηκε παράνομη και καταχρηστική.

Θα σας το πω ιδεολογικά όμως: Ένα κόμμα που ευαγγελίζεται την επανάσταση του προλεταριάτου δεν μπορεί να λέει ότι υποκύπτουν τα μέλη του και η εργατική τάξη στις δικαστικές αποφάσεις. Άρα υπό την έννοια αυτή έχετε ήδη ακυρώσει την ίδια σας την ύπαρξη.

(Θόρυβος – διαμαρτυρίες από την πτέρυγα του Κομμουνιστικού Κόμματος Ελλάδας)

Επανέρχομαι λοιπόν: Η απεργία σήμερα απέτυχε. Το νομοσχέδιο έχει τη συναίνεση των εργαζομένων και ο λόγος που έχει τη συναίνεση των εργαζομένων είναι γιατί το νομοσχέδιο είναι υπέρ των εργαζομένων και του χώρου της εργασίας.

(Χειροκροτήματα από την πτέρυγα της Νέας Δημοκρατίας)

Γι’ αυτό, λοιπόν, κυρίες και κύριοι συνάδελφοι, της Νέας Δημοκρατίας ελπίζω, τουλάχιστον, σε μερικά άρθρα, να συναντηθούμε και με τους συναδέλφους του ΠΑΣΟΚ, διότι θα ήταν πραγματικά οξύμωρο -επαναλαμβάνω- ένα κόμμα που έχει συμβάλλει καίρια στην ευρωπαϊκή πορεία της χώρας να εμφιλοχωρήσει σε αυτές τις απόψεις. Το ΚΚΕ καλώς τα λέει, αλλά το ΚΚΕ έχει το πλεονέκτημα να λέει να βγούμε από την Ευρώπη. Άρα εκεί υπάρχει και μια λογική συνέπεια. Σου λέει ποια ευρωπαϊκή οδηγία, εδώ θέλουμε να είμαστε έξω από την Ευρωπαϊκή Ένωση. Οι υπόλοιποι από δω που λέτε να μείνουμε στην Ευρώπη, στα πρώτα δεκαοκτώ άρθρα, απλά δεν μπορεί να πείτε όχι. Αν πείτε όχι, είστε απλά υποκριτές.

Κυρίες και κύριοι συνάδελφοι της Νέας Δημοκρατίας, σας καλώ να υπερψηφίσετε το παρόν νομοσχέδιο με υπερηφάνεια και να γνωρίζετε ότι στην πράξη θα είναι ένα νομοσχέδιο που θα ωφελήσει τον κόσμο της εργασίας και θα οδηγεί τους εργαζόμενους σε υψηλότερα εισοδήματα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, τον λόγο παρακαλώ!

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, σαφώς και θα δοθεί η δυνατότητα στον καθένα να πάρει τον λόγο, με βάση τον Κανονισμό. Γι’ αυτό είναι εδώ το Προεδρείο, για να διασφαλίσει την εύρυθμη λειτουργία. Και βεβαίως, ο λόγος του καθενός και αξιολογείται και κρίνεται, αλλά δεν πρέπει να δίνουμε με τις φωνασκίες μας την εικόνα ότι δεν υπάρχει η τάξη που πρέπει στη Βουλή, γιατί την αδικεί. Αδικεί τους συναδέλφους που περιμένουν να μιλήσουν και είναι ογδόντα συνάδελφοι που έχουν εγγραφεί. Βεβαίως, θα ασκήσουν τα δικαιώματά τους οι Κοινοβουλευτικοί Εκπρόσωποι, αλλά παρακαλώ δεν γίνεται διάλογος, δεν υπάρχει λόγος για αντεγκλήσεις. Εδώ θα υπάρξει η δυνατότητα να απαντηθούν όλα τα ζητήματα που τέθηκαν, όπως πρέπει. Όμως έχει ζητήσει τον λόγο ήδη από νωρίτερα ο Πρόεδρος της Κοινοβουλευτικής Ομάδας των Σπαρτιατών, ο οποίος βρίσκεται εδώ, εδώ και μιάμιση ώρα περιμένοντας να μιλήσει.

Οφείλω, με βάση τον Κανονισμό, θα δώσω τώρα τον λόγο στον κ. Στίγκα και αμέσως μετά θα πάρουν τον λόγο οι Κοινοβουλευτικοί Εκπρόσωποι που ζήτησαν τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, έχουμε δικαίωμα να πάρουμε τον λόγο, τώρα μίλησε ο Υπουργός!

**ΠΡΟΕΔΡΕΥΩΝ (Γεώργιος Γεωργαντάς):** Διαβάστε παρακαλώ τον Κανονισμό, για να δείτε τι γίνεται, όταν ζητάει ο Πρόεδρος μιας Κοινοβουλευτικής Ομάδας τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Πολύ αβανταδόρικο …

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ τι είπατε, κύριε Κατσώτη;

**ΧΡΗΣΤΟΣ ΚΑΤΣΩΤΗΣ:** Δεν το είπα εγώ, αλλά να το επαναλάβω.

**ΠΡΟΕΔΡΕΥΩΝ (Γεώργιος Γεωργαντάς):** Η αλήθεια είναι ότι ήσασταν από τους επίμονους πριν, γι’ αυτό. Πραγματικά προσπαθώ και θα παρακαλέσω όποιος το υιοθετεί αυτό, γιατί δεν άκουσα ποιος το είπε, να το πει εδώ και να το αιτιολογήσει τώρα. Ποιος το είπε;

**ΕΜΜΑΝΟΥΗΛ ΣΥΝΤΥΧΑΚΗΣ:** Εγώ το είπα.

**ΠΡΟΕΔΡΕΥΩΝ (Γεώργιος Γεωργαντάς):** Ωραία, για πείτε μας, κύριε συνάδελφε, τι εννοείτε;

**ΕΜΜΑΝΟΥΗΛ ΣΥΝΤΥΧΑΚΗΣ:** …κι όχι μόνο αβανταδόροι στην Κυβέρνηση, αλλά αβανταδόροι και στους Σπαρτιάτες!

**ΠΡΟΕΔΡΕΥΩΝ (Γεώργιος Γεωργαντάς):** Έχει ζητήσει τον λόγο εδώ και μιάμιση ώρα. Να μην τον δώσω; Πείτε μου σε ποιο άρθρο του Κανονισμού το λέει αυτό και να δω για ποιον λόγο παραβιάζω τον Κανονισμό.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, τον λόγο παρακαλώ, για να σας απαντήσω.

**ΠΡΟΕΔΡΕΥΩΝ (Γεώργιος Γεωργαντάς):** Αμέσως, κύριε Παφίλη, μόλις τελειώσει ο κ. Στίγκας.

**ΑΘΑΝΑΣΙΟΣ ΠΑΦΙΛΗΣ:** Ούτε ένα λεπτό δεν θα χρειαστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Είναι ο κύριος Πρόεδρος πάνω στο Βήμα. Να ολοκληρώσει ο κ. Στίγκας και αμέσως μετά, κύριε Παφίλη, θα έχετε τη δυνατότητα.

Κύριε Στίγκα, παρακαλώ, έχετε τον λόγο.

(Θόρυβος στην Αίθουσα από την πτέρυγα του Κομμουνιστικού Κόμματος Ελλάδας)

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Πολλή οχλαγωγία!

Θα ήθελα, κυρίες και κύριοι συνάδελφοι, να απαντήσω λίγο στον κύριο Υπουργό ότι δεν είδα βέβαια την πορεία αν έχει κόσμο ή δεν έχει, αλλά όπως και να είναι, θα πρέπει όλοι να κατανοήσουμε ότι ο κόσμος δεν έχει πλέον τη χαρά, αν θέλετε, την υποχρέωση -πάρτε το όπως θέλετε- να κατέβει στους δρόμους. Για δύο λόγους συμβαίνει αυτό. Το ένα είναι ότι έχει γονατίσει από την οικονομική κρίση, από τα μνημόνια, τον έχετε ληστέψει, τον έχετε εξευτελίσει, δεν έχει κουράγιο να πάει πουθενά και κυρίως, κοιτάει πως θα πάρει ένα μεροκάματο, για να ζήσει την οικογένειά του. Το δεύτερο είναι ότι εδώ και χρόνια -είναι τοις πάσι γνωστό- ότι οι συνδικαλιστικές οργανώσεις έχουν κατακλυστεί από επαγγελματίες τεμπέληδες συνδικαλιστές. Κάνουν απεργία κατά το δοκούν, όποτε τους συμφέρει, όποτε θέλουν και κυρίως, όποτε το θυμούνται ή όποτε θα πάρουν εντολές. Επομένως, δεν υπάρχει συνδικαλιστικό υγιές συνδικαλιστικό κίνημα στην Ελλάδα.

Για να δούμε λιγάκι το νομοσχέδιο που περιλαμβάνει τροποποιήσεις στο εργασιακό δίκαιο εισάγει νέες υποχρεώσεις εργοδοτών και ορίζει νέες μορφές «ευέλικτης» -σε εισαγωγικά- εργασίας.

Ορισμένες από τις διατάξεις αποτελούν εφαρμογή της οδηγίας της Ευρωπαϊκής Ένωσης 2019/1152 του Ευρωπαϊκού Κοινοβουλίου και του Συμβουλίου.

Ωστόσο παρ’ όλο που αναφέρεται ρητά στην οδηγία ότι αυτή δεν μπορεί να αποτελέσει πρόφαση για τη θεσμοθέτηση πιο δυσμενών συνθηκών για τους εργαζόμενους, ο Υπουργός Εργασίας και Κοινωνικής Ασφάλισης πράττει ακριβώς αυτό. Οι διατάξεις που περιλαμβάνονται στο νομοσχέδιο προωθούν μεταξύ άλλων, έναν πολύ ευέλικτο τρόπο εργασίας, δηλαδή, συμβάσεις μηδενικών ωρών ο οποίος δεν εξυπηρετεί σε καμμία περίπτωση τα συμφέροντα των εργαζομένων, με την πρόφαση ότι θα πατάξει τη μαύρη εργασία, ενώ στην πραγματικότητα ωθεί τους εργαζόμενους στη φτώχεια και στην ανέχεια.

Επίσης, καταργούνται θεμελιώδη δικαιώματα των εργαζομένων, όπως το δικαίωμα αποζημίωσης σε περίπτωση απροειδοποίητης λήξης της σύμβασης της εργασίας.

Ας πάρουμε έτσι λίγα άρθρα, που είναι τα πιο βασικά. Το άρθρο 4 θεσμοθετεί και επίσημα τη δοκιμαστική περίοδο για τους εργαζόμενους για διάστημα έξι μηνών για συμβάσεις αορίστου χρόνου, ενώ για συμβάσεις ορισμένου χρόνου η δοκιμαστική περίοδος δεν πρέπει να υπερβαίνει το 1/4 του συνολικού συμφωνημένου διαστήματος απασχόλησης.

Ο εργοδότης έχει το δικαίωμα να απολύσει τον εργαζόμενο μετά τη λήξη της δοκιμαστικής περιόδου, χωρίς φυσικά αποζημίωση. Παράδειγμα, έστω και κάποιος συνάπτει σύμβαση ορισμένου χρόνου δύο ετών. Η δοκιμαστική περίοδος είναι έξι μήνες. Σήμερα, εάν απολυθεί ο εργαζόμενος στους έξι μήνες, τού καταβάλλεται βεβαίως μια αποζημίωση. Μετά την εφαρμογή αυτής της διάταξης, ο εργοδότης δεν είναι υποχρεωμένος να αποζημιώσει τον εργαζόμενο.

Το άρθρο 9 τι μας λέει; Πρόκειται για μια ιδιάζουσα περίπτωση που αφορά μια μικρή μερίδα εργαζομένων. Μέχρι πρότινος, υπήρχαν επιχειρήσεις που απαγόρευαν σε εργαζόμενους την απασχόληση σε άλλες επιχειρήσεις και αυτό λέγεται Σύμβαση Αποκλειστικής Απασχόλησης.

Με το άρθρο αυτή η απαγόρευση καταργείται και ο εργαζόμενος πλέον μπορεί να εργάζεται σε όσους εργοδότες θέλει και επιθυμεί, εκτός αν τίθεται θέμα ανταγωνισμού, μεταξύ των επιχειρήσεων. Ωστόσο, με την ίδια διάταξη οι επιπλέον ασφαλιστικές εισφορές δεν μετρούν στις ημέρες εργασίας, όπως ισχύει βεβαίως σήμερα -άρα, αυτό είναι μια ληστεία- αλλά προσαυξάνονται οι εισφορές ανά ημέρα. Είναι σαν να μεταφέρονται σε υψηλότερη ασφαλιστική κατηγορία.

Για παράδειγμα, έστω ένας υπάλληλος που εργάζεται ένα οκτάωρο σε έναν εργοδότη και ένα τετράωρο σε έναν άλλον, όπως συνήθως συμβαίνει σήμερα, με αποδοχές 800 ευρώ από τον πρώτο και 400 ευρώ από τον δεύτερο. Μέχρι πρότινος ο εργαζόμενος θα είχε μέσα στο μήνα είκοσι πέντε ένσημα από τον πρώτο και δεκατρία από τον δεύτερο εργοδότη. Άρα συνολικά θα είχε τριάντα οκτώ εργάσιμες ημέρες, όπως είναι και το σωστό. Όμως οι ασφαλιστικές εισφορές του θα είναι σαν να δούλευε σε έναν εργοδότη με μισθό 1.200 ευρώ. Η διαφορά θα φανεί, βεβαίως, στη σύνταξη. Πριν ο εργαζόμενος θα έπαιρνε πλήρη σύνταξη, επειδή θα είχε καλύψει τις ημέρες ασφάλισης, ενώ με τη νέα τροποποίηση, εάν οι ημέρες εργασίας δεν επαρκούν για πλήρη σύνταξη, τότε τι θα πάρει; Μειωμένη.

Αυτή είναι απαράδεκτη διάταξη, ειδικά αν αναλογιστούμε ότι οι πιο νέοι δεν έχουν αρκετά ένσημα εξαιτίας της κρίσης. Κι όπως αντιλαμβάνεστε -και είναι κάτι που θα το δούμε στα επόμενα χρόνια- δεν πρόκειται κανένας μας να πάρει σύνταξη.

Στο άρθρο 10, πρόκειται για την εφαρμογή των συμβάσεων μηδενικών ωρών εργασίας. Με βάση αυτού του τύπου τις συμβάσεις, υπάρχει μία συμφωνία μεταξύ εργοδότη και εργαζόμενου, αναφορικά με την παροχή υπηρεσιών από πλευράς του δεύτερου χωρίς, ωστόσο, να ορίζεται ένα συγκεκριμένο ωράριο. Εάν ο εργοδότης χρειαστεί τον εργαζόμενο, τότε τον ενημερώνει σχετικά μέχρι και είκοσι τέσσερις ώρες πριν την ανάληψη εργασίας.

Πρόκειται, δηλαδή, για μία ευέλικτη μορφή που δεν μπορεί να εφαρμοστεί στην Ελλάδα, καθώς ενισχύει την αβεβαιότητα των εργαζομένων και καθώς, επίσης, δεν μπορούν να γνωρίζουν πόσες ώρες θα απασχοληθούν, εάν απασχοληθούν, στην επιχείρηση. Να ξέρει, δηλαδή, ο κ. Γεωργιάδης ότι αυτό λέγεται εργασιακός μεσαίωνας.

Επίσης, δεδομένης, της υφιστάμενης λειτουργίας του ΔΥΠΑ -πρώην ΟΑΕΔ- αναφορικά με τα δικαιώματα των εργαζομένων, η συγκεκριμένη διάταξη στοχεύει στην περαιτέρω εικονική μείωση του ποσοστού ανεργίας. Είναι χαρακτηριστικό ότι κάποιος μπορεί να χάσει την ιδιότητα του ανέργου ακόμα και με μία ημέρα εργασίας, κατ’ επέκταση και κάθε μορφή επιδόματος ή δωρεάν παροχών που απορρέουν από αυτή την ιδιότητα.

Πλέον αρκεί μία ώρα εργασίας για να μην θεωρείται κάποιος άνεργος. Κύριοι της Νέας Δημοκρατίας, αν αυτό το άρθρο δεν είναι colpo grossο, πείτε μας τι είναι. Αυτό που σας ενδιαφέρει περισσότερο και βεβαίως διαχρονικά όλες τις κυβερνήσεις, τι είναι; Να δείχνουν στον ελληνικό λαό ότι υπάρχει μείωση ανεργίας. Αυτό είναι ένα μεγάλο ψέμα. Δεν υπάρχει μείωση ανεργίας. Αντιθέτως, η ανεργία αυξάνεται και καθόμαστε εμείς εδώ τώρα για ώρες την εβδομάδα.

Επίσης, επειδή πρόκειται για μια ευρωπαϊκή οδηγία, αν έχετε πάει λιγάκι στο εξωτερικό και έχετε ασχοληθεί με εργασιακά, τότε θα δείτε ότι οι εργαζόμενοι στο εξωτερικό -και οι εργοδότες αλλά και οι εργαζόμενοι- τηρούν τα ωράρια εργασίας. Στη Γερμανία, παράδειγμα, είναι μόνο σαράντα ώρες, μόνο σαράντα. Κανένας δεν πιέζει τον εργαζόμενο να δουλέψει -υπερωρίες αν θέλει θα δουλέψει, αν δεν θέλει δεν θα δουλέψει. Και βεβαίως δεν υπάρχουν και αυτά τα τρικ που λέμε τώρα, που θανατώνουν τον εργαζόμενο και του στήνουν παγίδα. Οι Γερμανοί ειδικά λένε το εξής -που πάνε με το ραχάτι τους- «Εάν δεν προλάβουμε σήμερα κάνουμε μια, εργασία –τι λένε;- morgen». «Morgen» λένε, το πρωί, αύριο, δεν τρέχει τίποτα, ενώ εδώ έχουμε εργασιακό μεσαίωνα.

Στο άρθρο 14 με αυτήν τη διάταξη εάν ο εργαζόμενος δεν λάβει απαραίτητη πληροφόρηση από τον εργοδότη αναφορικά, λέει, με τους όρους εργασίας, τότε έχει δικαίωμα να προχωρήσει σε καταγγελία στην επιθεώρηση εργασίας, χωρίς να καταργείται βέβαια η σύμβαση. Ωστόσο, θα πρέπει να σημειωθεί ότι η καταγγελία ενός εργοδότη στην επιθεώρηση εργασίας οδηγεί με μαθηματική ακρίβεια στην απόλυση του εργαζομένου ή στην εξώθησή του σε αναγκαστική παραίτηση.

Αυτός είναι ο βασικός λόγος, κυρίες και κύριοι, που πολλοί εργαζόμενοι δεν προχωρούν σε καταγγελία, ακόμα κι αν τα δικαιώματά τους παραβιάζονται. Λοιπόν θα πρέπει να γνωρίζετε -αλλά νομίζω ότι οι περισσότεροι δεν έχετε ασχοληθεί με την επιθεώρηση εργασίας- ότι είναι ένας οργανισμός νεκρός, ένας οργανισμός ο οποίος στον εργαζόμενο δεν προσφέρει τίποτα. Είναι σαν να είναι ένα ΚΕΠ, βάζουν σφραγίδες, διεκπεραιώνουν κάποιες υποθέσεις κ.λπ. Εγώ γνωρίζω υποθέσεις στην επιθεώρηση εργασίας που υπάρχουν καταγγελίες εδώ και χρόνια και δεν έχει κινηθεί καμμία διαδικασία. Κανένας από αυτούς εργοδότες, παράδειγμα, δεν έχει πάει στον εισαγγελέα, δεν έχει οριστεί δικάσιμος. Τα γνωρίζετε αυτά;

Σε αυτό το σημείο να πω το εξής. Είπε προηγουμένως ο κ. Γεωργιάδης -και κρίμα που δεν είναι εδώ να τα ακούσει- ότι υπάρχει μια οδηγία της Ευρωπαϊκής Ένωσης, μεταξύ άλλων, που λέει για τα δικαιώματα των οδηγών αυτοκινήτων -και είναι και πάρα πολύ σοβαρό αυτό- δηλαδή ότι τηρούνται τα ωράρια. Αυτό είναι ένα μεγάλο ψέμα. Προφανώς ο κύριος Υπουργός, επειδή δεν έχει οδηγήσει ποτέ του, δεν γνωρίζει τι εστί να είσαι οδηγός. Τα δικαιώματα των οδηγών, ειδικά εδώ στην Ελλάδα, φτάνουν σε σημείο επικινδυνότητας. Στη Γερμανία όμως, που τα είδα εγώ προσωπικά, γνωρίζω ότι όλοι οι οδηγοί είναι αφεντικά των αυτοκινήτων τους. Δηλαδή αυτοί καθορίζουν το ωράριο, πότε θα ξεκουραστούν, πότε θα δουλέψουν και πότε θα κάνουν τις υπόλοιπες δουλειές. Εδώ πέρα ισχύει ακριβώς το αντίθετο.

Θα ήθελα να πληροφορήσω τον κύριο Υπουργό και τη Νέα Δημοκρατία, που δεν ξέρουν προφανώς τι τους γίνεται, να δώσω ένα παράδειγμα και αν θέλει ο κύριος Υπουργός να το ψάξει. Ας πάει να ψάξει κάτω στα Καλύβια τη «LIDL HELLAS», γερμανικών βέβαια συμφερόντων. Πώς συμπεριφέρεται στους εργαζόμενος; Οι οδηγοί πόσες ώρες οδηγούν;

Υπάρχουν οδηγοί που κοντεύουν να σκοτωθούν έξω στον δρόμο. Τι να τηρήσουν, τις οδηγίες της Ευρωπαϊκής Ένωσης, τις οδηγίες της τροχαίας ή τις οδηγίες των αφεντικών; Κι αν τολμήσει κάποιος οδηγός και διαμαρτυρηθεί, αντιλαμβάνεστε τι έχει να γίνει. Θα χάσει τη δουλειά του, κύριε Υπουργέ. Σας το ξαναλέω, «LIDL HELLAS», να το ψάξετε. Διότι κανένας από αυτούς τους μεγαλοεπιχειρηματίες, που εκτελούν εν ψυχρώ τους εργαζομένους, δεν έχει ελεγχθεί και ούτε πρόκειται μάλλον να ελεγχθεί. Για να ξέρουμε και τι λέμε.

Το άρθρο 15, λέει, αφορά κι αυτό το δικαίωμα του εργαζομένου να καλεί στην επιθεώρηση εργασίας ώστε να ελέγξει την παραβίαση κ.λπ.. Άσχετο τελείως.

Θα πάμε στο άρθρο 16. Υποτίθεται ότι λύνεται το ως άνω περιγραφόμενο πρόβλημα δυσμενούς διαχείρισης, λέει, των εργαζομένων. Η διάταξη δεν λύνει κάποιο ουσιαστικό πρόβλημα. Είναι αυτονόητο ότι ο εργαζόμενος δεν θα έπρεπε να γίνεται αντικείμενο κακομεταχείρισης αφότου προχωρήσει στην καταγγελία του εργοδότη. Εσείς πιστεύετε το αντίθετο;

Στο άρθρο 19 δίνεται το δικαίωμα στον εργοδότη να απολύσει τον εργαζόμενο με σύμβαση εργασίας αορίστου χρόνου χωρίς προειδοποίηση και χωρίς αποζημίωση αν η εργασία δεν έχει υπερβεί τους δώδεκα μήνες. Αυτό από μόνο του είναι εγκληματικό. Απαράδεκτη αυτή η διάταξη, η οποία και θεσμοθετεί δυσμενέστερες συνθήκες για τους εργαζομένους σε σχέση με τις ισχύουσες σήμερα διατάξεις του νόμου. Όχι απλά παραβιάζει τα δικαιώματα των εργαζομένων, αλλά και τον ίδιο τον σκοπό της οδηγίας, όπως είπε ο κ. Γεωργιάδης.

Στο άρθρο 24: Με το παρόν άρθρο διευρύνεται το πεδίο αρμοδιοτήτων της επιθεώρησης εργασίας επί της αρχής. Δεν είναι, λέει, κακή κίνηση, αλλά από πλευράς εφαρμοστικότητας δεν πρόκειται να λειτουργήσει. Αυτό που σας είπα εγώ προηγουμένως. Είναι ένας νεκρός οργανισμός, μια νεκρή υπηρεσία, που δεν προσφέρει τίποτα απολύτως.

Και πάμε στο άρθρο 25. Θεσμοθετείται, λέει, επίσημα η εξαήμερη εργασία, παρόλο που η αμοιβή της έκτης ημέρας είναι προσαυξημένη κατά 40%. Πρόκειται για μια πράξη που θα έχει ως αποτέλεσμα την επαγγελματική εξουθένωση των εργαζομένων και την απουσία ισορροπίας μεταξύ επαγγελματικής βεβαίως και προσωπικής ζωής. Ειδικά τη στιγμή που άλλες χώρες της Ευρώπης θεσμοθετούν την τετραήμερη εργασία ως εργασία πλήρους απασχόλησης και μεταβάλλουν το πλήρες ωράριο απασχόλησης από οκτώ ώρες σε έξι, η συγκεκριμένη διάταξη έρχεται να δείξει για μια φορά ακόμη την απαξίωση της Κυβέρνησης της Νέας Δημοκρατίας στο εργατικό δυναμικό της χώρας και βασικά, κυρίες και κύριοι -θα το πω- πολλοί δεν έχουν δουλέψει ούτε μια ώρα στη ζωή τους. Πολλοί δεν έχουν ούτε ένα ένσημο στη ζωή τους. Δεν ξέρω πώς τη βγάζουν.

Ας δούμε όμως ότι στο Βέλγιο, από τον Νοέμβρη του 2022, οι εργαζόμενοι έχουν το δικαίωμα να επιλέξουν να εργαστούν τριάντα οκτώ ώρες την εβδομάδα αντί σαράντα με πλήρη αποζημίωση. Τα γνωρίζει ο κύριος Υπουργός αυτά; Στην Ισλανδία, μετά από μια επιτυχημένη πιλοτική περίοδο, που διήρκησε τέσσερα χρόνια, η Ισλανδία υιοθέτησε την τετραήμερη εργασία για το σύνολο του δημοσίου τομέα το 2022. Η Σκωτία ξεκίνησε μια πιλοτική περίοδο τετραήμερης εργασίας στο 2023, η οποία θα διαρκέσει τρία χρόνια. Και πάμε και στην Ισπανία, που ξεκίνησε και αυτή μα πιλοτική περίοδο τετραήμερης εργασίας το 2023, η οποία θα διαρκέσει δύο χρόνια.

Αξίζει να σημειωθεί ότι ο Επίτροπος Εργασίας της Ευρωπαϊκής Ένωσης Νικολά Σμιτ είχε δηλώσει ότι υποστηρίζει την τετραήμερη εβδομάδα, ειδικά σε τομείς με έλλειψη εργατικού δυναμικού.

Στο άρθρο 31 επιβάλλονται, λέει, αυστηρές ποινές φυλάκισης έξι μηνών για απεργούς που εμποδίζουν την προσέλευση των εργαζομένων στον χώρο εργασίας κατά τη διάρκεια της απεργίας, βιαιοπραγούν εναντίον των απεργοσπαστών και καταλαμβάνουν κτίρια και εισόδους χώρων εργασίας.

Σε γενικές γραμμές, κυρίες και κύριοι, είναι ένα απαράδεκτο νομοσχέδιο, που σε καμμία περίπτωση δεν εξυπηρετεί τους εργαζομένους. Αντιθέτως, τους βυθίζει όλο και πιο πολύ στην αβεβαιότητα, στην απόγνωση και στον εργασιακό μεσαίωνα.

Γι’ αυτό λοιπόν πιστεύω ότι τίποτα δεν μπορείτε να προσφέρετε στη χώρα και πολύ περισσότερο στον ελληνικό λαό, παίρνοντας ως παράδειγμα τις πρόσφατες πυρκαγιές που κατέκαψαν τη χώρα μας, τις φονικές πλημμύρες βέβαια που έχουμε σε εξέλιξη στην τραγική Θεσσαλία, που βύθισαν έναν λαό μέσα στα λασπόνερα και ακόμα ο κρατικός μηχανισμός κοιμάται. Πετάνε όλοι το μπαλάκι των ευθυνών ο ένας στον άλλον και ουσιαστικά αποτέλεσμα δεν βγαίνει.

Γνωρίζουμε όλοι ότι εδώ και δεκαπέντε μέρες ο Βόλος, παράδειγμα, δεν έχει πόσιμο νερό. Εμείς κατηγορηθήκαμε από κάποιον δήθεν αρχηγό, δήθεν ηγέτη ότι πήγαμε, λέει, και δώσαμε νερά. Ναι βέβαια και καλώς κάναμε και θα ξαναπάμε να δώσουμε νερά. Μας παρακαλούσε ο κόσμος: «Δώσε μου και μένα μια εξάδα ακόμα, γιατί έχω έναν παππού, έχω μια γιαγιά, κάτι έχω». Το ακούσαμε, το είδαμε με τα μάτια μας και το νιώσαμε. Διότι εμείς οι εθνικιστές είμαστε μέσα στον ελληνικό λαό, εκεί κατεβαίνουμε, δεν είμαστε μόνο εδώ μέσα.

Πριν από λίγες ημέρες την περασμένη εβδομάδα πήγε κλιμάκιο των Σπαρτιατών -δυστυχώς λόγω προβλήματος υγείας που είχα δεν μπόρεσα να πάω- πήγαν οι συνάδελφοί μου, φορτώσαμε πράγματα, ό,τι μπορούσαμε. Αυτό μπορούμε, αυτό κάνουμε. Πήγαμε εκεί σε αυτούς τους ανθρώπους. Μου μετέφεραν εικόνες τραγικές. Η βρώμα, η δυσωδία. Με τρεις μάσκες και δεν μπορούσαν να αναπνεύσουν. Αντιλαμβάνεστε το τι τραβάει αυτός ο κόσμος; Βλέπουμε όλοι στις ειδήσεις πεταμένες τις οικοσκευές τους έξω στο δρόμο, λάσπη παντού. Ούτε να κοιμηθούν, ούτε να φάνε, ούτε να πλυθούν πουθενά. Δεν μπορούν να κάνουν τίποτα. Ποιος θα τους βοηθήσει; Ποιος θα τους βοηθήσει;

(Στο σημείο αυτό κτυπάει το κουδούνι λήξεως του χρόνου ομιλίας του Προέδρου των Σπαρτιατών)

Δεν θα σας καθυστερήσω πολύ, κύριε Πρόεδρε.

Απλά άκουσα και πριν από τον εν λόγω αρχηγό ότι κατηγόρησε εσάς εδώ τον ΣΥΡΙΖΑ, το ΠΑΣΟΚ και τη Νέα Δημοκρατία ότι έχουν ψηφίσει τα μνημόνια. Ο περιβόητος αυτός αρχηγός έχει ξεχάσει ή έχει καλύψει ότι ήταν πρωτοπόρος στο να ψηφίσει το πρώτο μνημόνιο, που έβαλε σε τροχιά θανάτου τη χώρα μας. Αυτά εντέχνως τα κρύβει και δεν τα λέει. Ξέρει να κατηγορεί εθνικιστές, πραγματικούς Έλληνες που στέκονται δίπλα στο λαό.

Κλείνω, κύριε Πρόεδρε.

Και επειδή λείπει ο κ. Γεωργιάδης, ήθελα απλά να κάνω μια ερώτηση σε ήρεμο κλίμα. Ενώ η χώρα έχει καεί, υπάρχουν πλημμυρισμένοι άνθρωποι πλημμυρισμένα σπίτια, δρόμοι, τα πάντα, είναι σε τραγική κατάσταση η χώρα, σκοτώθηκαν κάτω αδίκως πέντε Έλληνες, ήθελα να ρωτήσω τον κ. Γεωργιάδη αν συμμετείχε και αυτός σε μια δεξίωση την περασμένη Παρασκευή κλειστού χαρακτήρα -ήταν βαφτίσια που μπορεί να πει ο καθένας, δεν είναι κακό αυτό αλλά ακολούθησε δεξίωση- όπου υπήρχαν και μπουζούκια; Ήταν η Άννα Βίσση και ο Στέλιος Διονυσίου. Ήταν κλειστή. Απαγορευόταν να βγάλουν φωτογραφίες κ.λπ.. Κι εγώ ήρεμα ρωτάω: Ήταν ο κ. Γεωργιάδης, ο κ. Πλεύρης, ο κ. Σταϊκούρας, ο κ. Θεοχάρης, ο κ. Στέλιος Πέτσας, ο κ. Μάκης Βορίδης που δεν λείπει από κανένα γλέντι και ο ανιψιός του Πρωθυπουργού κ. Δημητριάδης; Αναμένω μία απάντηση από τη Νέα Δημοκρατία.

Σας ευχαριστώ.

(Χειροκροτήματα από την πτέρυγα των Σπαρτιατών)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να σας ανακοινώσω τα αποτελέσματα της ηλεκτρονικής ονομαστικής ψηφοφορίας επί των αιτήσεων άρσης ασυλίας των συναδέλφων Βουλευτών κ. Διονυσίου - Χαραλάμπους Καλαματιανού, κ. Γεωργίου Κοτρωνιά και κ. Ειρήνης Δούρου.

Για την υπόθεση του κ. Διονυσίου - Χαραλάμπους Καλαματιανού ψήφισαν συνολικά 253 Βουλευτές.

Υπέρ της άρσης ασυλίας, δηλαδή «ΝΑΙ», ψήφισαν 253.

Συνεπώς η αίτηση της εισαγγελικής αρχής έγινε δεκτή ομόφωνα.

Για την υπόθεση του κ. Γεωργίου Κοτρωνιά ψήφισαν συνολικά 253 Βουλευτές.

Υπέρ της άρσης ασυλίας, δηλαδή «ΝΑΙ», ψήφισαν 253.

Συνεπώς η αίτηση της εισαγγελικής αρχής έγινε δεκτή ομόφωνα.

Για την υπόθεση της κ. Ειρήνης Δούρου ψήφισαν συνολικά 253 Βουλευτές.

Υπέρ της άρσης ασυλίας, δηλαδή «ΝΑΙ», ψήφισαν 253.

Συνεπώς η αίτηση της εισαγγελικής αρχής έγινε δεκτή ομόφωνα.

(Οι θέσεις των Βουλευτών, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |  |  |  |
| --- | --- | --- | --- |
|  |  |  |  |
|  |  |  |  |
|  |  |  |  |
|  | Άρσεις Ασυλίας |  |  |
|  |  |  |  |
| Ονοματεπώνυμο - Εμπλεκόμενοι | Πράξη για την οποία ζητείται η άρση της ασυλίας | Αποτελέσματα | |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | Για τη φερόμενη ως τελεσθείσα αξιόποινη πράξη της απιστίας, εκ της οποίας προξενήθηκε ζημία που υπερβαίνει συνολικά το ποσό των 120.000 ευρώ (α.390 παρ.2 εδ. α΄ - 1 Π.Κ.), συνισταμένη στην εκ μέρους του έκδοση του υπ’ αριθμόν 840/15.12.2017 χρηματικού εντάλματος πληρωμής ποσού 466.794,57 ευρώ. | ΝΑΙ | 253 |
| OXI | 0 |
| ΠΡΝ | 0 |
| ΣΥΝ | 253 |
| ΚΟΤΡΩΝΙΑΣ ΓΕΩΡΓΙΟΣ | Κατόπιν της από 30.4.2019 αρχικής παραγγελίας και της από 13.9.2019 μεταγενέστερης παραγγελίας του Εισαγγελέα Πρωτοδικών Λαμίας, για την αξιόποινη πράξη της υπεξαίρεσης κατά ΝΠΔΔ, η αξία του αντικειμένου της οποίας υπερβαίνει συνολικά το ποσό των 120.000 ευρώ, τελεσθείσας κατ’ εξακολούθηση και ενώ ήταν Δήμαρχος Λαμιέων, κατά το χρονικό διάστημα από 1.1.2004 έως και 31.12.2013 και παράλληλα Πρόεδρος του ΔΣ του ΔΗ.ΠΕ.ΘΕ.Ρ. | ΝΑΙ | 253 |
| OXI | 0 |
| ΠΡΝ | 0 |
| ΣΥΝ | 253 |
| ΔΟΥΡΟΥ ΕΙΡΗΝΗ(ΡΕΝΑ) | Για τη φερόμενη ως τελεσθείσα αξιόποινη πράξη της σωματικής βλάβης από συγκλίνουσα αμέλεια κατά συρροή τελεσθείσα από υπόχρεους (α. 1, 14, 15, 16, 18, 26, παρ. 1β, 28, 51, 53, 79, 94, 314 παρ. 1α - 2 Π.Κ.) σχετικά με την πυρκαγιά που έλαβε χώρα στην ευρύτερη περιοχή Μαραθώνα – Νταού Πεντέλης – Νέου Βουτζά – Μάτι – Ραφήνας Αττικής την 23.7.2018 | ΝΑΙ | 253 |
| OXI | 0 |
| ΠΡΝ | 0 |
| ΣΥΝ | 253 |
|  |  |  |  |
|  | Ο Πρόεδρος |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

|  |  |  |  |
| --- | --- | --- | --- |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  | |
|  |  |  | 253 |
|  | 0 |
|  | 0 |
|  | 253 |
|  |  |  | 253 |
|  | 0 |
|  | 0 |
|  | 253 |
|  |  |  | 253 |
|  | 0 |
|  | 0 |
|  | 253 |
|  |  |  |  |
|  | |  |  |  |  | | --- | --- | --- | --- | | Ονοματεπώνυμο | Κ.Ο | Εκλ. Περιφέρεια | Ψήφος | | **Πράξη: Για τη φερόμενη ως τελεσθείσα αξιόποινη πράξη της απιστίας, εκ της οποίας προξενήθηκε ζημία που υπερβαίνει συνολικά το ποσό των 120.000 ευρώ (α.390 παρ.2 εδ. α΄ - 1 Π.Κ.), συνισταμένη στην εκ μέρους του έκδοση του υπ’ αριθμόν 840/15.12.2017 χρηματικού εντάλματος πληρωμής ποσού 466.794,57 ευρώ. (ΣΥΝΟΛΙΚΑ ΨΗΦΟΙ: NAI:253, OXI:0, ΠΡΝ:0)** |  |  |  | | ΑΒΡΑΜΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ | | ΑΓΑΠΗΔΑΚΗ ΕΙΡΗΝΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ | | ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ | | ΑΘΑΝΑΣΙΟΥ ΧΑΡΑΛΑΜΠΟΣ | ΝΕΑ ΔΗΜΟΚΡΑΤΙΑ | ΛΕΣΒΟΥ | ΝΑΙ | | ΑΚΡΙΤΑ ΕΛΕΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΝΑΙ | | ΑΚΤΥΠΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΖΑΚΥΝΘΟΥ | ΝΑΙ | | ΑΛΕΞΟΠΟΥΛΟΥ ΧΡΙΣΤΙΝΑ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ | | ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΧΑΪΑΣ | ΝΑΙ | | ΑΝΔΡΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΑΡΓΟΛΙΔΟΣ | ΝΑΙ | | ΑΝΤΩΝΙΟΥ ΜΑΡΙΑ | ΝΕΑ ΔΗΜΟΚΡΑΤΙΑ | ΚΑΣΤΟΡΙΑΣ | ΝΑΙ | | ΑΠΟΣΤΟΛΑΚΗ ΕΛΕΝΗ-ΜΑΡΙΑ(ΜΙΛΕΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΑΡΑΜΠΑΤΖΗ ΦΩΤΕΙΝΗ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ | | ΑΣΗΜΑΚΟΠΟΥΛΟΥ ΣΟΦΙΑ(ΧΑΪΔΩ) | ΕΛΛΗΝΙΚΗ ΛΥΣΗ | Β' ΠΕΙΡΑΙΩΣ | ΝΑΙ | | ΑΣΠΙΩΤΗΣ ΓΕΩΡΓΙΟΣ | ΣΠΑΡΤΙΑΤΕΣ | ΑΧΑΪΑΣ | ΝΑΙ | | ΑΥΓΕΝΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ | | ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ | | ΑΧΜΕΤ ΙΛΧΑΝ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΟΔΟΠΗΣ | ΝΑΙ | | ΒΑΛΤΟΓΙΑΝΝΗΣ ΔΙΟΝΥΣΙΟΣ | ΣΠΑΡΤΙΑΤΕΣ | ΑΙΤΩΛΟΑΚΑΡΝΑΝΙΑΣ | ΝΑΙ | | ΒΑΡΒΙΤΣΙΩΤΗΣ ΜΙΛΤΙΑΔΗΣ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ | | ΒΑΡΤΖΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ | | ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ | | ΒΕΣΥΡΟΠΟΥΛΟΣ ΑΠΟΣΤΟΛΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ | | ΒΕΤΤΑ ΚΑΛΛΙΟΠΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΖΑΝΗΣ | ΝΑΙ | | ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΒΛΑΣΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΑΡΚΑΔΙΑΣ | ΝΑΙ | | ΒΛΑΧΑΚΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ | | ΒΛΑΧΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ | | ΒΟΛΟΥΔΑΚΗ ΣΕΒΑΣΤΗ(ΣΕΒΗ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ | | ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ | | ΒΟΥΛΤΕΨΗ ΣΟΦΙΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΒΡΕΤΤΑΚΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ | | ΒΡΕΤΤΟΣ ΝΙΚΟΛΑΟΣ | ΝΙΚΗ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΒΡΟΥΤΣΗΣ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ | | ΓΑΒΡΗΛΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΓΟΛΙΔΟΣ | ΝΑΙ | | ΓΕΡΟΒΑΣΙΛΗ ΟΛΓΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΤΗΣ | ΝΑΙ | | ΓΕΩΡΓΑΝΤΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΙΛΚΙΣ | ΝΑΙ | | ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ | | ΓΙΑΤΣΙΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΓΡΕΒΕΝΩΝ | ΝΑΙ | | ΓΙΟΓΙΑΚΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | ΘΕΣΠΡΩΤΙΑΣ | ΝΑΙ | | ΓΙΩΡΓΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΧΑΛΚΙΔΙΚΗΣ | ΝΑΙ | | ΓΚΙΚΑΣ ΣΤΕΦΑΝΟΣ | ΝΕΑ ΔΗΜΟΚΡΑΤΙΑ | ΚΕΡΚΥΡΑΣ | ΝΑΙ | | ΓΚΙΟΥΛΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ | | ΓΚΟΛΙΔΑΚΗΣ ΔΙΑΜΑΝΤΗΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ | | ΓΡΑΜΜΕΝΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Α' ΑΘΗΝΩΝ | ΝΑΙ | | ΓΡΗΓΟΡΑΚΟΥ ΠΑΝΑΓΙΩΤΑ(ΝΑΓΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΚΩΝΙΑΣ | ΝΑΙ | | ΔΑΒΑΚΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΝΑΙ | | ΔΑΓΚΑ ΠΑΡΑΣΚΕΥΗ(ΒΙΒΗ) | Κ.Κ.Ε. | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ | | ΔΕΛΗΚΑΡΗ ΑΓΓΕΛΙΚΗ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ | | ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΔΕΡΜΕΝΤΖΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ | | ΔΗΜΑΣ ΧΡΙΣΤΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ | | ΔΗΜΗΤΡΙΑΔΗΣ ΠΕΤΡΟΣ | ΣΠΑΡΤΙΑΤΕΣ | Β΄ ΘΕΣΣΑΛΟΝΙΚΗΣ | ΝΑΙ | | ΔΗΜΗΤΡΟΚΑΛΛΗΣ ΙΩΑΝΝΗΣ | ΣΠΑΡΤΙΑΤΕΣ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ | | ΔΗΜΟΣΧΑΚΗΣ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ | | ΔΙΓΕΝΗ ΑΣΗΜΙΝΑ(ΣΕΜΙΝΑ) | Κ.Κ.Ε. | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΔΟΥΡΟΥ ΕΙΡΗΝΗ(ΡΕΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ | | ΕΞΑΡΧΟΣ ΝΙΚΟΛΑΟΣ(ΠΑΚΟΣ) | Κ.Κ.Ε. | ΙΩΑΝΝΙΝΩΝ | ΝΑΙ | | ΕΥΘΥΜΙΟΥ ΑΝΝΑ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ | | ΖΑΜΠΑΡΑΣ ΜΙΛΤΙΑΔΗΣ(ΜΙΛΤΟΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΙΤΩΛΟΑΚΑΡΝΑΝΙΑΣ | ΝΑΙ | | ΖΑΧΑΡΑΚΗ ΣΟΦΙΑ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ | | ΖΕΜΠΙΛΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ | | ΗΛΙΟΠΟΥΛΟΣ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α' ΑΘΗΝΩΝ | ΝΑΙ | | ΗΛΙΟΠΟΥΛΟΣ ΟΘΩΝ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΝΑΙ | | ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΘΡΑΣΚΙΑ ΟΥΡΑΝΙΑ(ΡΑΝΙΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΝΑΙ | | ΙΑΤΡΙΔΗ ΤΣΑΜΠΙΚΑ(ΜΙΚΑ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ | | ΚΑΒΒΑΔΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΕΥΚΑΔΟΣ | ΝΑΙ | | ΚΑΖΑΜΙΑΣ ΑΛΕΞΑΝΔΡΟΣ | ΠΛΕΥΣΗ ΕΛΕΥΘΕΡΙΑΣ | ΕΠΙΚΡΑΤΕΙΑΣ | ΝΑΙ | | ΚΑΖΑΝΗ ΑΙΚΑΤΕΡΙΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΥΒΟΙΑΣ | ΝΑΙ | | ΚΑΙΡΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΚΑΚΛΑΜΑΝΗΣ ΝΙΚΗΤΑΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ | | ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΛΕΙΑΣ | ΝΑΙ | | ΚΑΛΑΦΑΤΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ | | ΚΑΛΛΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΚΑΠΕΤΑΝΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ | | ΚΑΠΠΑΤΟΣ ΠΑΝΑΓΗΣ | ΝΕΑ ΔΗΜΟΚΡΑΤΙΑ | ΚΕΦΑΛΛΗΝΙΑΣ | ΝΑΙ | | ΚΑΡΑΓΕΩΡΓΟΠΟΥΛΟΥ ΕΛΕΝΗ | ΠΛΕΥΣΗ ΕΛΕΥΘΕΡΙΑΣ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ | | ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ(ΚΩΣΤΑΣ) | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ | | ΚΑΡΑΜΑΝΛΗ ΑΝΝΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΚΑΡΑΜΑΝΛΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ | | ΚΑΡΑΜΕΡΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ | | ΚΑΡΑΜΠΑΤΣΩΛΗ ΚΩΝΣΤΑΝΤΙΝΑ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ | | ΚΑΡΑΝΑΣΤΑΣΗΣ ΑΔΑΜΑΝΤΙΟΣ | ΠΛΕΥΣΗ ΕΛΕΥΘΕΡΙΑΣ | Α' ΑΘΗΝΩΝ | ΝΑΙ | | ΚΑΡΑΟΓΛΟΥ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ | | ΚΑΡΑΣΜΑΝΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ | | ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β' ΠΕΙΡΑΙΩΣ | ΝΑΙ | | ΚΑΤΣΑΝΙΩΤΗΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ | | ΚΑΤΣΑΦΑΔΟΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ | | ΚΑΤΣΙΒΑΡΔΑΣ ΧΑΡΑΛΑΜΠΟΣ | ΣΠΑΡΤΙΑΤΕΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΚΑΤΣΩΤΗΣ ΧΡΗΣΤΟΣ | Κ.Κ.Ε. | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΚΑΦΟΥΡΟΣ ΜΑΡΚΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ | | ΚΕΔΙΚΟΓΛΟΥ ΣΥΜΕΩΝ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΥΒΟΙΑΣ | ΝΑΙ | | ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ | | ΚΕΛΕΤΣΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ | | ΚΕΛΛΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ | | ΚΕΡΑΜΕΩΣ ΝΙΚΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΚΕΦΑΛΑ ΓΕΩΡΓΙΑ(ΤΖΩΡΤΖΙΑ) | ΠΛΕΥΣΗ ΕΛΕΥΘΕΡΙΑΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ | | ΚΕΦΑΛΑ ΜΑΡΙΑ-ΑΛΕΞΑΝΔΡΑ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΝΑΙ | | ΚΕΦΑΛΟΓΙΑΝΝΗ ΟΛΓΑ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ | | ΚΕΦΑΛΟΓΙΑΝΝΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΡΕΘΥΜΝΗΣ | ΝΑΙ | | ΚΕΦΑΛΟΓΙΑΝΝΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ | | ΚΙΚΙΛΙΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ | | ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΛΑΡΙΣΗΣ | ΝΑΙ | | ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ | | ΚΟΝΤΗΣ ΙΩΑΝΝΗΣ | ΣΠΑΡΤΙΑΤΕΣ | Α΄ ΘΕΣΣΑΛΟΝΙΚΗΣ | ΝΑΙ | | ΚΟΤΙΔΗΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΗΜΑΘΙΑΣ | ΝΑΙ | | ΚΟΤΡΩΝΙΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ | | ΚΟΥΒΕΛΑΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ | | ΚΟΥΚΟΥΛΟΠΟΥΛΟΣ ΠΑΡΑΣΚΕΥΑΣ(ΠΑΡΙΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΚΟΖΑΝΗΣ | ΝΑΙ | | ΚΟΥΛΚΟΥΔΙΝΑΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ | | ΚΟΥΡΟΥΠΑΚΗ ΑΣΠΑΣΙΑ | ΝΙΚΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΚΡΗΤΙΚΟΣ ΝΕΟΚΛΗΣ | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΝΑΙ | | ΚΤΕΝΑ ΑΦΡΟΔΙΤΗ | Κ.Κ.Ε. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΚΤΙΣΤΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΒΟΙΩΤΙΑΣ | ΝΑΙ | | ΚΥΡΑΝΑΚΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΚΥΡΙΑΖΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΔΡΑΜΑΣ | ΝΑΙ | | ΚΥΡΙΑΚΗΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΡΕΒΕΖΗΣ | ΝΑΙ | | ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΝΑΙ | | ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΚΑΔΙΑΣ | ΝΑΙ | | ΚΩΝΣΤΑΝΤΟΠΟΥΛΟΥ ΖΩΗ | ΠΛΕΥΣΗ ΕΛΕΥΘΕΡΙΑΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΚΩΤΣΗΡΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ | | ΚΩΤΣΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ | | ΛΑΖΑΡΙΔΗΣ ΜΑΚΑΡΙΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ | | ΛΑΜΠΡΟΠΟΥΛΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ | | ΛΑΜΠΡΟΥΛΗΣ ΓΕΩΡΓΙΟΣ | Κ.Κ.Ε. | ΛΑΡΙΣΗΣ | ΝΑΙ | | ΛΕΟΝΤΑΡΙΔΗΣ ΘΕΟΦΙΛΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ | | ΛΙΑΚΟΣ ΕΥΑΓΓΕΛΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ | | ΛΙΒΑΝΟΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ | | ΛΙΝΟΥ ΑΘΗΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΛΙΟΥΤΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ | | ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ | | ΛΥΤΡΙΒΗ ΙΩΑΝΝΑ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ | | ΜΑΚΡΗ ΖΩΗ(ΖΕΤΤΑ) | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ | | ΜΑΛΑΜΑ ΚΥΡΙΑΚΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΧΑΛΚΙΔΙΚΗΣ | ΝΑΙ | | ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΡΑΚΛΕΙΟΥ | ΝΑΙ | | ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ | | ΜΑΝΟΥΣΟΣ ΓΕΩΡΓΙΟΣ | ΣΠΑΡΤΙΑΤΕΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ | | ΜΑΝΤΑΣ ΠΕΡΙΚΛΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ | | ΜΑΝΤΖΟΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΠΙΚΡΑΤΕΙΑΣ | ΝΑΙ | | ΜΑΝΩΛΑΚΟΥ ΔΙΑΜΑΝΤΩ | Κ.Κ.Ε. | Β' ΠΕΙΡΑΙΩΣ | ΝΑΙ | | ΜΑΡΚΟΓΙΑΝΝΑΚΗΣ ΑΛΕΞΑΝΔΡΟΣ | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ | | ΜΑΡΚΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ | | ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΜΑΓΝΗΣΙΑΣ | ΝΑΙ | | ΜΕΤΑΞΑΣ ΚΩΝΣΤΑΝΤΙΝΟΣ-ΒΑΣΙΛΕΙΟΣ | Κ.Κ.Ε. | ΜΑΓΝΗΣΙΑΣ | ΝΑΙ | | ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | ΝΕΑ ΔΗΜΟΚΡΑΤΙΑ | ΧΙΟΥ | ΝΑΙ | | ΜΗΤΣΟΤΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ | | ΜΙΧΑΗΛΙΔΗΣ ΣΤΑΥΡΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΧΙΟΥ | ΝΑΙ | | ΜΙΧΑΗΛΙΔΟΥ ΔΟΜΝΑ-ΜΑΡΙΑ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ | | ΜΟΝΟΓΥΙΟΥ ΑΙΚΑΤΕΡΙΝΗ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ | | ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ | | ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ | | ΜΠΑΡΑΝ ΜΠΟΥΡΧΑΝ | ΠΑΣΟΚ-ΚΙΝΗΜΑ ΑΛΛΑΓΗΣ | ΞΑΝΘΗΣ | ΝΑΙ | | ΜΠΑΡΤΖΩΚΑΣ ΑΝΑΣΤΑΣΙΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ | | ΜΠΙΑΓΚΗΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΕΡΚΥΡΑΣ | ΝΑΙ | | ΜΠΟΥΓΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΦΩΚΙΔΟΣ | ΝΑΙ | | ΜΠΟΥΚΩΡΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ | | ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΝΑΙ | | ΜΠΟΥΡΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ | | ΝΑΤΣΙΟΣ ΔΗΜΗΤΡΙΟΣ | ΝΙΚΗ | Α΄ ΘΕΣΣΑΛΟΝΙΚΗΣ | ΝΑΙ | | ΝΙΚΗΤΙΑΔΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΔΩΔΕΚΑΝΗΣΟΥ | ΝΑΙ | | ΝΙΚΟΛΑΪΔΗΣ ΑΝΑΣΤΑΣΙΟΣ(ΤΑΣΟΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΔΡΑΜΑΣ | ΝΑΙ | | ΝΙΚΟΛΑΚΟΠΟΥΛΟΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ | | ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΝΑΙ | | ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΔΡΑΜΑΣ | ΝΑΙ | | ΟΙΚΟΝΟΜΟΥ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ | | ΟΙΚΟΝΟΜΟΥ ΘΩΜΑΪΣ(ΤΖΙΝΑ) | ΝΕΑ ΔΗΜΟΚΡΑΤΙΑ | ΕΥΡΥΤΑΝΙΑΣ | ΝΑΙ | | ΟΙΚΟΝΟΜΟΥ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ | | ΠΑΝΑΓΙΩΤΟΠΟΥΛΟΣ ΑΝΔΡΕΑΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΧΑΪΑΣ | ΝΑΙ | | ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ | | ΠΑΝΑΣ ΑΠΟΣΤΟΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΧΑΛΚΙΔΙΚΗΣ | ΝΑΙ | | ΠΑΠΑΔΑΚΗΣ ΠΑΡΑΣΧΟΣ | ΕΛΛΗΝΙΚΗ ΛΥΣΗ | ΕΒΡΟΥ | ΝΑΙ | | ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΝΑΙ | | ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΚΑΔΙΑΣ | ΝΑΙ | | ΠΑΠΑΘΑΝΑΣΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ | | ΠΑΠΑΘΑΝΑΣΗΣ ΝΙΚΟΛΑΟΣ(ΝΙΚΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΠΑΠΑΙΩΑΝΝΟΥ ΑΡΕΤΗ | ΠΛΕΥΣΗ ΕΛΕΥΘΕΡΙΑΣ | Β΄ ΘΕΣΣΑΛΟΝΙΚΗΣ | ΝΑΙ | | ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ | | ΠΑΠΑΣ ΘΕΟΦΑΝΗΣ(ΦΑΝΗΣ) | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ | | ΠΑΠΑΣΩΤΗΡΙΟΥ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΦΛΩΡΙΝΗΣ | ΝΑΙ | | ΠΑΠΠΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ | | ΠΑΠΠΑΣ ΝΙΚΟΛΑΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΠΑΠΠΑΣ ΠΕΤΡΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΙΛΚΙΣ | ΝΑΙ | | ΠΑΡΑΣΤΑΤΙΔΗΣ ΣΤΕΦΑΝΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΙΛΚΙΣ | ΝΑΙ | | ΠΑΡΑΣΥΡΗΣ ΦΡΑΓΚΙΣΚΟΣ(ΦΡΕΝΤΥ) | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΝΑΙ | | ΠΑΣΧΑΛΙΔΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ | | ΠΕΡΚΑ ΘΕΟΠΙΣΤΗ(ΠΕΤΗ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΦΛΩΡΙΝΗΣ | ΝΑΙ | | ΠΕΤΣΑΣ ΣΤΥΛΙΑΝΟΣ(ΣΤΕΛΙΟΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ | | ΠΙΕΡΡΑΚΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ | | ΠΛΑΚΙΩΤΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΛΑΣΙΘΙΟΥ | ΝΑΙ | | ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ | | ΠΟΥΛΑΣ ΑΝΔΡΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΓΟΛΙΔΟΣ | ΝΑΙ | | ΠΟΥΛΟΥ ΠΑΝΑΓΙΟΥ(ΓΙΩΤΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΒΟΙΩΤΙΑΣ | ΝΑΙ | | ΡΑΠΤΗ ΕΛΕΝΗ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ | | ΡΑΠΤΗ ΖΩΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΣΑΛΜΑΣ ΜΑΡΙΟΣ | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ | | ΣΑΜΑΡΑΣ ΑΝΤΩΝΙΟΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ | | ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΦΘΙΩΤΙΔΟΣ | ΝΑΙ | | ΣΕΝΕΤΑΚΗΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ | | ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ | | ΣΚΟΝΔΡΑ ΑΣΗΜΙΝΑ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ | | ΣΚΡΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ | | ΣΚΥΛΑΚΑΚΗΣ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ | | ΣΟΥΚΟΥΛΗ-ΒΙΛΙΑΛΗ ΜΑΡΙΑ-ΕΛΕΝΗ(ΜΑΡΙΛΕΝΑ) | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ | | ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΣΠΑΝΙΑΣ ΑΡΙΣΤΟΤΕΛΗΣ(ΤΕΛΗΣ) | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ | | ΣΤΑΪΚΟΥΡΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ | | ΣΤΑΜΑΤΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ | | ΣΤΑΜΕΝΙΤΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ | | ΣΤΑΡΑΚΑ ΧΡΙΣΤΙΝΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΙΤΩΛΟΑΚΑΡΝΑΝΙΑΣ | ΝΑΙ | | ΣΤΕΦΑΝΑΔΗΣ ΧΡΙΣΤΟΔΟΥΛΟΣ | ΝΕΑ ΔΗΜΟΚΡΑΤΙΑ | ΣΑΜΟΥ | ΝΑΙ | | ΣΤΙΓΚΑΣ ΒΑΣΙΛΕΙΟΣ | ΣΠΑΡΤΙΑΤΕΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΣΤΟΛΤΙΔΗΣ ΛΕΩΝΙΔΑΣ | Κ.Κ.Ε. | Β΄ ΘΕΣΣΑΛΟΝΙΚΗΣ | ΝΑΙ | | ΣΤΥΛΙΑΝΙΔΗΣ ΕΥΡΥΠΙΔΗΣ | ΝΕΑ ΔΗΜΟΚΡΑΤΙΑ | ΡΟΔΟΠΗΣ | ΝΑΙ | | ΣΤΥΛΙΑΝΙΔΗΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ | | ΣΤΥΛΙΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΑΡΤΗΣ | ΝΑΙ | | ΣΥΝΤΥΧΑΚΗΣ ΕΜΜΑΝΟΥΗΛ | Κ.Κ.Ε. | ΗΡΑΚΛΕΙΟΥ | ΝΑΙ | | ΣΥΡΕΓΓΕΛΑ ΜΑΡΙΑ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ | | ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ | | ΤΑΓΑΡΑΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ | | ΤΑΣΟΥΛΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΝΑΙ | | ΤΖΟΥΦΗ ΜΕΡΟΠΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΙΩΑΝΝΙΝΩΝ | ΝΑΙ | | ΤΡΑΓΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ | | ΤΡΙΑΝΤΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ | | ΤΣΑΒΔΑΡΙΔΗΣ ΛΑΖΑΡΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ | | ΤΣΙΑΡΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ | | ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | ΝΕΑ ΔΗΜΟΚΡΑΤΙΑ | ΞΑΝΘΗΣ | ΝΑΙ | | ΤΣΙΜΑΡΗΣ ΙΩΑΝΝΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΙΩΑΝΝΙΝΩΝ | ΝΑΙ | | ΤΣΙΡΩΝΗΣ ΣΠΥΡΙΔΩΝ | ΝΙΚΗ | ΑΧΑΪΑΣ | ΝΑΙ | | ΤΣΟΚΑΝΗΣ ΧΡΗΣΤΟΣ | Κ.Κ.Ε. | Β΄ ΔΥΤΙΚΗΣ ΑΤΤΙΚΗΣ | ΝΑΙ | | ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ | | ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β΄ ΘΕΣΣΑΛΟΝΙΚΗΣ | ΝΑΙ | | ΦΟΡΤΩΜΑΣ ΦΙΛΙΠΠΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ | | ΦΩΤΗΛΑΣ ΙΑΣΩΝ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ | | ΦΩΤΙΟΥ ΘΕΑΝΩ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΦΩΤΟΠΟΥΛΟΣ ΣΤΥΛΙΑΝΟΣ | ΕΛΛΗΝΙΚΗ ΛΥΣΗ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ | | ΧΑΛΚΙΑΣ ΑΘΑΝΑΣΙΟΣ | ΣΠΑΡΤΙΑΤΕΣ | Α' ΑΘΗΝΩΝ | ΝΑΙ | | ΧΑΡΑΚΟΠΟΥΛΟΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ | | ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΜΕΣΣΗΝΙΑΣ | ΝΑΙ | | ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ | | ΧΑΤΖΗΔΑΚΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΧΑΤΖΗΙΩΑΝΝΙΔΟΥ ΜΑΡΙΑ-ΝΕΦΕΛΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ | | ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΝΑΙ | | ΧΟΥΡΔΑΚΗΣ ΜΙΧΑΗΛ | ΠΛΕΥΣΗ ΕΛΕΥΘΕΡΙΑΣ | Α΄ ΘΕΣΣΑΛΟΝΙΚΗΣ | ΝΑΙ | | ΧΡΗΣΤΙΔΗΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΧΡΗΣΤΙΔΟΥ ΡΑΛΛΙΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΧΡΙΣΤΟΔΟΥΛΑΚΗΣ ΕΜΜΑΝΟΥΗΛ(ΜΑΝΩΛΗΣ) | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ | | ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ | | ΧΡΥΣΟΧΟΪΔΗΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ | | ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΡΙΝΘΙΑΣ | ΝΑΙ | | **Πράξη: Κατόπιν της από 30.4.2019 αρχικής παραγγελίας και της από 13.9.2019 μεταγενέστερης παραγγελίας του Εισαγγελέα Πρωτοδικών Λαμίας, για την αξιόποινη πράξη της υπεξαίρεσης κατά ΝΠΔΔ, η αξία του αντικειμένου της οποίας υπερβαίνει συνολικά το ποσό των 120.000 ευρώ, τελεσθείσας κατ’ εξακολούθηση και ενώ ήταν Δήμαρχος Λαμιέων, κατά το χρονικό διάστημα από 1.1.2004 έως και 31.12.2013 και παράλληλα Πρόεδρος του ΔΣ του ΔΗ.ΠΕ.ΘΕ.Ρ. (ΣΥΝΟΛΙΚΑ ΨΗΦΟΙ: NAI:253, OXI:0, ΠΡΝ:0)** |  |  |  | | ΑΒΡΑΜΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ | | ΑΓΑΠΗΔΑΚΗ ΕΙΡΗΝΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ | | ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ | | ΑΘΑΝΑΣΙΟΥ ΧΑΡΑΛΑΜΠΟΣ | ΝΕΑ ΔΗΜΟΚΡΑΤΙΑ | ΛΕΣΒΟΥ | ΝΑΙ | | ΑΚΡΙΤΑ ΕΛΕΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΝΑΙ | | ΑΚΤΥΠΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΖΑΚΥΝΘΟΥ | ΝΑΙ | | ΑΛΕΞΟΠΟΥΛΟΥ ΧΡΙΣΤΙΝΑ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ | | ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΧΑΪΑΣ | ΝΑΙ | | ΑΝΔΡΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΑΡΓΟΛΙΔΟΣ | ΝΑΙ | | ΑΝΤΩΝΙΟΥ ΜΑΡΙΑ | ΝΕΑ ΔΗΜΟΚΡΑΤΙΑ | ΚΑΣΤΟΡΙΑΣ | ΝΑΙ | | ΑΠΟΣΤΟΛΑΚΗ ΕΛΕΝΗ-ΜΑΡΙΑ(ΜΙΛΕΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΑΡΑΜΠΑΤΖΗ ΦΩΤΕΙΝΗ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ | | ΑΣΗΜΑΚΟΠΟΥΛΟΥ ΣΟΦΙΑ(ΧΑΪΔΩ) | ΕΛΛΗΝΙΚΗ ΛΥΣΗ | Β' ΠΕΙΡΑΙΩΣ | ΝΑΙ | | ΑΣΠΙΩΤΗΣ ΓΕΩΡΓΙΟΣ | ΣΠΑΡΤΙΑΤΕΣ | ΑΧΑΪΑΣ | ΝΑΙ | | ΑΥΓΕΝΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ | | ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ | | ΑΧΜΕΤ ΙΛΧΑΝ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΟΔΟΠΗΣ | ΝΑΙ | | ΒΑΛΤΟΓΙΑΝΝΗΣ ΔΙΟΝΥΣΙΟΣ | ΣΠΑΡΤΙΑΤΕΣ | ΑΙΤΩΛΟΑΚΑΡΝΑΝΙΑΣ | ΝΑΙ | | ΒΑΡΒΙΤΣΙΩΤΗΣ ΜΙΛΤΙΑΔΗΣ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ | | ΒΑΡΤΖΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ | | ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ | | ΒΕΣΥΡΟΠΟΥΛΟΣ ΑΠΟΣΤΟΛΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ | | ΒΕΤΤΑ ΚΑΛΛΙΟΠΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΖΑΝΗΣ | ΝΑΙ | | ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΒΛΑΣΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΑΡΚΑΔΙΑΣ | ΝΑΙ | | ΒΛΑΧΑΚΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ | | ΒΛΑΧΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ | | ΒΟΛΟΥΔΑΚΗ ΣΕΒΑΣΤΗ(ΣΕΒΗ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ | | ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ | | ΒΟΥΛΤΕΨΗ ΣΟΦΙΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΒΡΕΤΤΑΚΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ | | ΒΡΕΤΤΟΣ ΝΙΚΟΛΑΟΣ | ΝΙΚΗ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΒΡΟΥΤΣΗΣ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ | | ΓΑΒΡΗΛΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΓΟΛΙΔΟΣ | ΝΑΙ | | ΓΕΡΟΒΑΣΙΛΗ ΟΛΓΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΤΗΣ | ΝΑΙ | | ΓΕΩΡΓΑΝΤΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΙΛΚΙΣ | ΝΑΙ | | ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ | | ΓΙΑΤΣΙΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΓΡΕΒΕΝΩΝ | ΝΑΙ | | ΓΙΟΓΙΑΚΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | ΘΕΣΠΡΩΤΙΑΣ | ΝΑΙ | | ΓΙΩΡΓΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΧΑΛΚΙΔΙΚΗΣ | ΝΑΙ | | ΓΚΙΚΑΣ ΣΤΕΦΑΝΟΣ | ΝΕΑ ΔΗΜΟΚΡΑΤΙΑ | ΚΕΡΚΥΡΑΣ | ΝΑΙ | | ΓΚΙΟΥΛΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ | | ΓΚΟΛΙΔΑΚΗΣ ΔΙΑΜΑΝΤΗΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ | | ΓΡΑΜΜΕΝΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Α' ΑΘΗΝΩΝ | ΝΑΙ | | ΓΡΗΓΟΡΑΚΟΥ ΠΑΝΑΓΙΩΤΑ(ΝΑΓΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΚΩΝΙΑΣ | ΝΑΙ | | ΔΑΒΑΚΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΝΑΙ | | ΔΑΓΚΑ ΠΑΡΑΣΚΕΥΗ(ΒΙΒΗ) | Κ.Κ.Ε. | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ | | ΔΕΛΗΚΑΡΗ ΑΓΓΕΛΙΚΗ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ | | ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΔΕΡΜΕΝΤΖΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ | | ΔΗΜΑΣ ΧΡΙΣΤΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ | | ΔΗΜΗΤΡΙΑΔΗΣ ΠΕΤΡΟΣ | ΣΠΑΡΤΙΑΤΕΣ | Β΄ ΘΕΣΣΑΛΟΝΙΚΗΣ | ΝΑΙ | | ΔΗΜΗΤΡΟΚΑΛΛΗΣ ΙΩΑΝΝΗΣ | ΣΠΑΡΤΙΑΤΕΣ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ | | ΔΗΜΟΣΧΑΚΗΣ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ | | ΔΙΓΕΝΗ ΑΣΗΜΙΝΑ(ΣΕΜΙΝΑ) | Κ.Κ.Ε. | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΔΟΥΡΟΥ ΕΙΡΗΝΗ(ΡΕΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ | | ΕΞΑΡΧΟΣ ΝΙΚΟΛΑΟΣ(ΠΑΚΟΣ) | Κ.Κ.Ε. | ΙΩΑΝΝΙΝΩΝ | ΝΑΙ | | ΕΥΘΥΜΙΟΥ ΑΝΝΑ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ | | ΖΑΜΠΑΡΑΣ ΜΙΛΤΙΑΔΗΣ(ΜΙΛΤΟΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΙΤΩΛΟΑΚΑΡΝΑΝΙΑΣ | ΝΑΙ | | ΖΑΧΑΡΑΚΗ ΣΟΦΙΑ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ | | ΖΕΜΠΙΛΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ | | ΗΛΙΟΠΟΥΛΟΣ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α' ΑΘΗΝΩΝ | ΝΑΙ | | ΗΛΙΟΠΟΥΛΟΣ ΟΘΩΝ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΝΑΙ | | ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΘΡΑΣΚΙΑ ΟΥΡΑΝΙΑ(ΡΑΝΙΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΝΑΙ | | ΙΑΤΡΙΔΗ ΤΣΑΜΠΙΚΑ(ΜΙΚΑ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ | | ΚΑΒΒΑΔΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΕΥΚΑΔΟΣ | ΝΑΙ | | ΚΑΖΑΜΙΑΣ ΑΛΕΞΑΝΔΡΟΣ | ΠΛΕΥΣΗ ΕΛΕΥΘΕΡΙΑΣ | ΕΠΙΚΡΑΤΕΙΑΣ | ΝΑΙ | | ΚΑΖΑΝΗ ΑΙΚΑΤΕΡΙΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΥΒΟΙΑΣ | ΝΑΙ | | ΚΑΙΡΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΚΑΚΛΑΜΑΝΗΣ ΝΙΚΗΤΑΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ | | ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΛΕΙΑΣ | ΝΑΙ | | ΚΑΛΑΦΑΤΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ | | ΚΑΛΛΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΚΑΠΕΤΑΝΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ | | ΚΑΠΠΑΤΟΣ ΠΑΝΑΓΗΣ | ΝΕΑ ΔΗΜΟΚΡΑΤΙΑ | ΚΕΦΑΛΛΗΝΙΑΣ | ΝΑΙ | | ΚΑΡΑΓΕΩΡΓΟΠΟΥΛΟΥ ΕΛΕΝΗ | ΠΛΕΥΣΗ ΕΛΕΥΘΕΡΙΑΣ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ | | ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ(ΚΩΣΤΑΣ) | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ | | ΚΑΡΑΜΑΝΛΗ ΑΝΝΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΚΑΡΑΜΑΝΛΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ | | ΚΑΡΑΜΕΡΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ | | ΚΑΡΑΜΠΑΤΣΩΛΗ ΚΩΝΣΤΑΝΤΙΝΑ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ | | ΚΑΡΑΝΑΣΤΑΣΗΣ ΑΔΑΜΑΝΤΙΟΣ | ΠΛΕΥΣΗ ΕΛΕΥΘΕΡΙΑΣ | Α' ΑΘΗΝΩΝ | ΝΑΙ | | ΚΑΡΑΟΓΛΟΥ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ | | ΚΑΡΑΣΜΑΝΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ | | ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β' ΠΕΙΡΑΙΩΣ | ΝΑΙ | | ΚΑΤΣΑΝΙΩΤΗΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ | | ΚΑΤΣΑΦΑΔΟΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ | | ΚΑΤΣΙΒΑΡΔΑΣ ΧΑΡΑΛΑΜΠΟΣ | ΣΠΑΡΤΙΑΤΕΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΚΑΤΣΩΤΗΣ ΧΡΗΣΤΟΣ | Κ.Κ.Ε. | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΚΑΦΟΥΡΟΣ ΜΑΡΚΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ | | ΚΕΔΙΚΟΓΛΟΥ ΣΥΜΕΩΝ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΥΒΟΙΑΣ | ΝΑΙ | | ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ | | ΚΕΛΕΤΣΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ | | ΚΕΛΛΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ | | ΚΕΡΑΜΕΩΣ ΝΙΚΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΚΕΦΑΛΑ ΓΕΩΡΓΙΑ(ΤΖΩΡΤΖΙΑ) | ΠΛΕΥΣΗ ΕΛΕΥΘΕΡΙΑΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ | | ΚΕΦΑΛΑ ΜΑΡΙΑ-ΑΛΕΞΑΝΔΡΑ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΝΑΙ | | ΚΕΦΑΛΟΓΙΑΝΝΗ ΟΛΓΑ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ | | ΚΕΦΑΛΟΓΙΑΝΝΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΡΕΘΥΜΝΗΣ | ΝΑΙ | | ΚΕΦΑΛΟΓΙΑΝΝΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ | | ΚΙΚΙΛΙΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ | | ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΛΑΡΙΣΗΣ | ΝΑΙ | | ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ | | ΚΟΝΤΗΣ ΙΩΑΝΝΗΣ | ΣΠΑΡΤΙΑΤΕΣ | Α΄ ΘΕΣΣΑΛΟΝΙΚΗΣ | ΝΑΙ | | ΚΟΤΙΔΗΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΗΜΑΘΙΑΣ | ΝΑΙ | | ΚΟΤΡΩΝΙΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ | | ΚΟΥΒΕΛΑΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ | | ΚΟΥΚΟΥΛΟΠΟΥΛΟΣ ΠΑΡΑΣΚΕΥΑΣ(ΠΑΡΙΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΚΟΖΑΝΗΣ | ΝΑΙ | | ΚΟΥΛΚΟΥΔΙΝΑΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ | | ΚΟΥΡΟΥΠΑΚΗ ΑΣΠΑΣΙΑ | ΝΙΚΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΚΡΗΤΙΚΟΣ ΝΕΟΚΛΗΣ | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΝΑΙ | | ΚΤΕΝΑ ΑΦΡΟΔΙΤΗ | Κ.Κ.Ε. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΚΤΙΣΤΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΒΟΙΩΤΙΑΣ | ΝΑΙ | | ΚΥΡΑΝΑΚΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΚΥΡΙΑΖΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΔΡΑΜΑΣ | ΝΑΙ | | ΚΥΡΙΑΚΗΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΡΕΒΕΖΗΣ | ΝΑΙ | | ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΝΑΙ | | ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΚΑΔΙΑΣ | ΝΑΙ | | ΚΩΝΣΤΑΝΤΟΠΟΥΛΟΥ ΖΩΗ | ΠΛΕΥΣΗ ΕΛΕΥΘΕΡΙΑΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΚΩΤΣΗΡΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ | | ΚΩΤΣΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ | | ΛΑΖΑΡΙΔΗΣ ΜΑΚΑΡΙΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ | | ΛΑΜΠΡΟΠΟΥΛΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ | | ΛΑΜΠΡΟΥΛΗΣ ΓΕΩΡΓΙΟΣ | Κ.Κ.Ε. | ΛΑΡΙΣΗΣ | ΝΑΙ | | ΛΕΟΝΤΑΡΙΔΗΣ ΘΕΟΦΙΛΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ | | ΛΙΑΚΟΣ ΕΥΑΓΓΕΛΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ | | ΛΙΒΑΝΟΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ | | ΛΙΝΟΥ ΑΘΗΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΛΙΟΥΤΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ | | ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ | | ΛΥΤΡΙΒΗ ΙΩΑΝΝΑ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ | | ΜΑΚΡΗ ΖΩΗ(ΖΕΤΤΑ) | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ | | ΜΑΛΑΜΑ ΚΥΡΙΑΚΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΧΑΛΚΙΔΙΚΗΣ | ΝΑΙ | | ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΡΑΚΛΕΙΟΥ | ΝΑΙ | | ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ | | ΜΑΝΟΥΣΟΣ ΓΕΩΡΓΙΟΣ | ΣΠΑΡΤΙΑΤΕΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ | | ΜΑΝΤΑΣ ΠΕΡΙΚΛΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ | | ΜΑΝΤΖΟΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΠΙΚΡΑΤΕΙΑΣ | ΝΑΙ | | ΜΑΝΩΛΑΚΟΥ ΔΙΑΜΑΝΤΩ | Κ.Κ.Ε. | Β' ΠΕΙΡΑΙΩΣ | ΝΑΙ | | ΜΑΡΚΟΓΙΑΝΝΑΚΗΣ ΑΛΕΞΑΝΔΡΟΣ | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ | | ΜΑΡΚΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ | | ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΜΑΓΝΗΣΙΑΣ | ΝΑΙ | | ΜΕΤΑΞΑΣ ΚΩΝΣΤΑΝΤΙΝΟΣ-ΒΑΣΙΛΕΙΟΣ | Κ.Κ.Ε. | ΜΑΓΝΗΣΙΑΣ | ΝΑΙ | | ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | ΝΕΑ ΔΗΜΟΚΡΑΤΙΑ | ΧΙΟΥ | ΝΑΙ | | ΜΗΤΣΟΤΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ | | ΜΙΧΑΗΛΙΔΗΣ ΣΤΑΥΡΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΧΙΟΥ | ΝΑΙ | | ΜΙΧΑΗΛΙΔΟΥ ΔΟΜΝΑ-ΜΑΡΙΑ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ | | ΜΟΝΟΓΥΙΟΥ ΑΙΚΑΤΕΡΙΝΗ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ | | ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ | | ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ | | ΜΠΑΡΑΝ ΜΠΟΥΡΧΑΝ | ΠΑΣΟΚ-ΚΙΝΗΜΑ ΑΛΛΑΓΗΣ | ΞΑΝΘΗΣ | ΝΑΙ | | ΜΠΑΡΤΖΩΚΑΣ ΑΝΑΣΤΑΣΙΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ | | ΜΠΙΑΓΚΗΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΕΡΚΥΡΑΣ | ΝΑΙ | | ΜΠΟΥΓΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΦΩΚΙΔΟΣ | ΝΑΙ | | ΜΠΟΥΚΩΡΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ | | ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΝΑΙ | | ΜΠΟΥΡΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ | | ΝΑΤΣΙΟΣ ΔΗΜΗΤΡΙΟΣ | ΝΙΚΗ | Α΄ ΘΕΣΣΑΛΟΝΙΚΗΣ | ΝΑΙ | | ΝΙΚΗΤΙΑΔΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΔΩΔΕΚΑΝΗΣΟΥ | ΝΑΙ | | ΝΙΚΟΛΑΪΔΗΣ ΑΝΑΣΤΑΣΙΟΣ(ΤΑΣΟΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΔΡΑΜΑΣ | ΝΑΙ | | ΝΙΚΟΛΑΚΟΠΟΥΛΟΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ | | ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΝΑΙ | | ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΔΡΑΜΑΣ | ΝΑΙ | | ΟΙΚΟΝΟΜΟΥ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ | | ΟΙΚΟΝΟΜΟΥ ΘΩΜΑΪΣ(ΤΖΙΝΑ) | ΝΕΑ ΔΗΜΟΚΡΑΤΙΑ | ΕΥΡΥΤΑΝΙΑΣ | ΝΑΙ | | ΟΙΚΟΝΟΜΟΥ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ | | ΠΑΝΑΓΙΩΤΟΠΟΥΛΟΣ ΑΝΔΡΕΑΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΧΑΪΑΣ | ΝΑΙ | | ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ | | ΠΑΝΑΣ ΑΠΟΣΤΟΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΧΑΛΚΙΔΙΚΗΣ | ΝΑΙ | | ΠΑΠΑΔΑΚΗΣ ΠΑΡΑΣΧΟΣ | ΕΛΛΗΝΙΚΗ ΛΥΣΗ | ΕΒΡΟΥ | ΝΑΙ | | ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΝΑΙ | | ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΚΑΔΙΑΣ | ΝΑΙ | | ΠΑΠΑΘΑΝΑΣΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ | | ΠΑΠΑΘΑΝΑΣΗΣ ΝΙΚΟΛΑΟΣ(ΝΙΚΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΠΑΠΑΙΩΑΝΝΟΥ ΑΡΕΤΗ | ΠΛΕΥΣΗ ΕΛΕΥΘΕΡΙΑΣ | Β΄ ΘΕΣΣΑΛΟΝΙΚΗΣ | ΝΑΙ | | ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ | | ΠΑΠΑΣ ΘΕΟΦΑΝΗΣ(ΦΑΝΗΣ) | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ | | ΠΑΠΑΣΩΤΗΡΙΟΥ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΦΛΩΡΙΝΗΣ | ΝΑΙ | | ΠΑΠΠΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ | | ΠΑΠΠΑΣ ΝΙΚΟΛΑΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΠΑΠΠΑΣ ΠΕΤΡΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΙΛΚΙΣ | ΝΑΙ | | ΠΑΡΑΣΤΑΤΙΔΗΣ ΣΤΕΦΑΝΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΙΛΚΙΣ | ΝΑΙ | | ΠΑΡΑΣΥΡΗΣ ΦΡΑΓΚΙΣΚΟΣ(ΦΡΕΝΤΥ) | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΝΑΙ | | ΠΑΣΧΑΛΙΔΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ | | ΠΕΡΚΑ ΘΕΟΠΙΣΤΗ(ΠΕΤΗ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΦΛΩΡΙΝΗΣ | ΝΑΙ | | ΠΕΤΣΑΣ ΣΤΥΛΙΑΝΟΣ(ΣΤΕΛΙΟΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ | | ΠΙΕΡΡΑΚΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ | | ΠΛΑΚΙΩΤΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΛΑΣΙΘΙΟΥ | ΝΑΙ | | ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ | | ΠΟΥΛΑΣ ΑΝΔΡΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΓΟΛΙΔΟΣ | ΝΑΙ | | ΠΟΥΛΟΥ ΠΑΝΑΓΙΟΥ(ΓΙΩΤΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΒΟΙΩΤΙΑΣ | ΝΑΙ | | ΡΑΠΤΗ ΕΛΕΝΗ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ | | ΡΑΠΤΗ ΖΩΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΣΑΛΜΑΣ ΜΑΡΙΟΣ | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ | | ΣΑΜΑΡΑΣ ΑΝΤΩΝΙΟΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ | | ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΦΘΙΩΤΙΔΟΣ | ΝΑΙ | | ΣΕΝΕΤΑΚΗΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ | | ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ | | ΣΚΟΝΔΡΑ ΑΣΗΜΙΝΑ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ | | ΣΚΡΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ | | ΣΚΥΛΑΚΑΚΗΣ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ | | ΣΟΥΚΟΥΛΗ-ΒΙΛΙΑΛΗ ΜΑΡΙΑ-ΕΛΕΝΗ(ΜΑΡΙΛΕΝΑ) | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ | | ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΣΠΑΝΙΑΣ ΑΡΙΣΤΟΤΕΛΗΣ(ΤΕΛΗΣ) | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ | | ΣΤΑΪΚΟΥΡΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ | | ΣΤΑΜΑΤΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ | | ΣΤΑΜΕΝΙΤΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ | | ΣΤΑΡΑΚΑ ΧΡΙΣΤΙΝΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΙΤΩΛΟΑΚΑΡΝΑΝΙΑΣ | ΝΑΙ | | ΣΤΕΦΑΝΑΔΗΣ ΧΡΙΣΤΟΔΟΥΛΟΣ | ΝΕΑ ΔΗΜΟΚΡΑΤΙΑ | ΣΑΜΟΥ | ΝΑΙ | | ΣΤΙΓΚΑΣ ΒΑΣΙΛΕΙΟΣ | ΣΠΑΡΤΙΑΤΕΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΣΤΟΛΤΙΔΗΣ ΛΕΩΝΙΔΑΣ | Κ.Κ.Ε. | Β΄ ΘΕΣΣΑΛΟΝΙΚΗΣ | ΝΑΙ | | ΣΤΥΛΙΑΝΙΔΗΣ ΕΥΡΥΠΙΔΗΣ | ΝΕΑ ΔΗΜΟΚΡΑΤΙΑ | ΡΟΔΟΠΗΣ | ΝΑΙ | | ΣΤΥΛΙΑΝΙΔΗΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ | | ΣΤΥΛΙΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΑΡΤΗΣ | ΝΑΙ | | ΣΥΝΤΥΧΑΚΗΣ ΕΜΜΑΝΟΥΗΛ | Κ.Κ.Ε. | ΗΡΑΚΛΕΙΟΥ | ΝΑΙ | | ΣΥΡΕΓΓΕΛΑ ΜΑΡΙΑ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ | | ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ | | ΤΑΓΑΡΑΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ | | ΤΑΣΟΥΛΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΝΑΙ | | ΤΖΟΥΦΗ ΜΕΡΟΠΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΙΩΑΝΝΙΝΩΝ | ΝΑΙ | | ΤΡΑΓΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ | | ΤΡΙΑΝΤΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ | | ΤΣΑΒΔΑΡΙΔΗΣ ΛΑΖΑΡΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ | | ΤΣΙΑΡΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ | | ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | ΝΕΑ ΔΗΜΟΚΡΑΤΙΑ | ΞΑΝΘΗΣ | ΝΑΙ | | ΤΣΙΜΑΡΗΣ ΙΩΑΝΝΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΙΩΑΝΝΙΝΩΝ | ΝΑΙ | | ΤΣΙΡΩΝΗΣ ΣΠΥΡΙΔΩΝ | ΝΙΚΗ | ΑΧΑΪΑΣ | ΝΑΙ | | ΤΣΟΚΑΝΗΣ ΧΡΗΣΤΟΣ | Κ.Κ.Ε. | Β΄ ΔΥΤΙΚΗΣ ΑΤΤΙΚΗΣ | ΝΑΙ | | ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ | | ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β΄ ΘΕΣΣΑΛΟΝΙΚΗΣ | ΝΑΙ | | ΦΟΡΤΩΜΑΣ ΦΙΛΙΠΠΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ | | ΦΩΤΗΛΑΣ ΙΑΣΩΝ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ | | ΦΩΤΙΟΥ ΘΕΑΝΩ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΦΩΤΟΠΟΥΛΟΣ ΣΤΥΛΙΑΝΟΣ | ΕΛΛΗΝΙΚΗ ΛΥΣΗ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ | | ΧΑΛΚΙΑΣ ΑΘΑΝΑΣΙΟΣ | ΣΠΑΡΤΙΑΤΕΣ | Α' ΑΘΗΝΩΝ | ΝΑΙ | | ΧΑΡΑΚΟΠΟΥΛΟΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ | | ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΜΕΣΣΗΝΙΑΣ | ΝΑΙ | | ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ | | ΧΑΤΖΗΔΑΚΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΧΑΤΖΗΙΩΑΝΝΙΔΟΥ ΜΑΡΙΑ-ΝΕΦΕΛΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ | | ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΝΑΙ | | ΧΟΥΡΔΑΚΗΣ ΜΙΧΑΗΛ | ΠΛΕΥΣΗ ΕΛΕΥΘΕΡΙΑΣ | Α΄ ΘΕΣΣΑΛΟΝΙΚΗΣ | ΝΑΙ | | ΧΡΗΣΤΙΔΗΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΧΡΗΣΤΙΔΟΥ ΡΑΛΛΙΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΧΡΙΣΤΟΔΟΥΛΑΚΗΣ ΕΜΜΑΝΟΥΗΛ(ΜΑΝΩΛΗΣ) | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ | | ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ | | ΧΡΥΣΟΧΟΪΔΗΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ | | ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΡΙΝΘΙΑΣ | ΝΑΙ | | **Πράξη: Για τη φερόμενη ως τελεσθείσα αξιόποινη πράξη της σωματικής βλάβης από συγκλίνουσα αμέλεια κατά συρροή τελεσθείσα από υπόχρεους (α. 1, 14, 15, 16, 18, 26, παρ. 1β, 28, 51, 53, 79, 94, 314 παρ. 1α - 2 Π.Κ.) σχετικά με την πυρκαγιά που έλαβε χώρα στην ευρύτερη περιοχή Μαραθώνα – Νταού Πεντέλης – Νέου Βουτζά – Μάτι – Ραφήνας Αττικής την 23.7.2018 (ΣΥΝΟΛΙΚΑ ΨΗΦΟΙ: NAI:253, OXI:0, ΠΡΝ:0)** |  |  |  | | ΑΒΡΑΜΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ | | ΑΓΑΠΗΔΑΚΗ ΕΙΡΗΝΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ | | ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ | | ΑΘΑΝΑΣΙΟΥ ΧΑΡΑΛΑΜΠΟΣ | ΝΕΑ ΔΗΜΟΚΡΑΤΙΑ | ΛΕΣΒΟΥ | ΝΑΙ | | ΑΚΡΙΤΑ ΕΛΕΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΝΑΙ | | ΑΚΤΥΠΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΖΑΚΥΝΘΟΥ | ΝΑΙ | | ΑΛΕΞΟΠΟΥΛΟΥ ΧΡΙΣΤΙΝΑ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ | | ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΧΑΪΑΣ | ΝΑΙ | | ΑΝΔΡΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΑΡΓΟΛΙΔΟΣ | ΝΑΙ | | ΑΝΤΩΝΙΟΥ ΜΑΡΙΑ | ΝΕΑ ΔΗΜΟΚΡΑΤΙΑ | ΚΑΣΤΟΡΙΑΣ | ΝΑΙ | | ΑΠΟΣΤΟΛΑΚΗ ΕΛΕΝΗ-ΜΑΡΙΑ(ΜΙΛΕΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΑΡΑΜΠΑΤΖΗ ΦΩΤΕΙΝΗ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ | | ΑΣΗΜΑΚΟΠΟΥΛΟΥ ΣΟΦΙΑ(ΧΑΪΔΩ) | ΕΛΛΗΝΙΚΗ ΛΥΣΗ | Β' ΠΕΙΡΑΙΩΣ | ΝΑΙ | | ΑΣΠΙΩΤΗΣ ΓΕΩΡΓΙΟΣ | ΣΠΑΡΤΙΑΤΕΣ | ΑΧΑΪΑΣ | ΝΑΙ | | ΑΥΓΕΝΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ | | ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ | | ΑΧΜΕΤ ΙΛΧΑΝ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΟΔΟΠΗΣ | ΝΑΙ | | ΒΑΛΤΟΓΙΑΝΝΗΣ ΔΙΟΝΥΣΙΟΣ | ΣΠΑΡΤΙΑΤΕΣ | ΑΙΤΩΛΟΑΚΑΡΝΑΝΙΑΣ | ΝΑΙ | | ΒΑΡΒΙΤΣΙΩΤΗΣ ΜΙΛΤΙΑΔΗΣ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ | | ΒΑΡΤΖΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ | | ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ | | ΒΕΣΥΡΟΠΟΥΛΟΣ ΑΠΟΣΤΟΛΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ | | ΒΕΤΤΑ ΚΑΛΛΙΟΠΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΖΑΝΗΣ | ΝΑΙ | | ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΒΛΑΣΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΑΡΚΑΔΙΑΣ | ΝΑΙ | | ΒΛΑΧΑΚΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ | | ΒΛΑΧΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ | | ΒΟΛΟΥΔΑΚΗ ΣΕΒΑΣΤΗ(ΣΕΒΗ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ | | ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ | | ΒΟΥΛΤΕΨΗ ΣΟΦΙΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΒΡΕΤΤΑΚΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ | | ΒΡΕΤΤΟΣ ΝΙΚΟΛΑΟΣ | ΝΙΚΗ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΒΡΟΥΤΣΗΣ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ | | ΓΑΒΡΗΛΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΓΟΛΙΔΟΣ | ΝΑΙ | | ΓΕΡΟΒΑΣΙΛΗ ΟΛΓΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΤΗΣ | ΝΑΙ | | ΓΕΩΡΓΑΝΤΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΙΛΚΙΣ | ΝΑΙ | | ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ | | ΓΙΑΤΣΙΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΓΡΕΒΕΝΩΝ | ΝΑΙ | | ΓΙΟΓΙΑΚΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | ΘΕΣΠΡΩΤΙΑΣ | ΝΑΙ | | ΓΙΩΡΓΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΧΑΛΚΙΔΙΚΗΣ | ΝΑΙ | | ΓΚΙΚΑΣ ΣΤΕΦΑΝΟΣ | ΝΕΑ ΔΗΜΟΚΡΑΤΙΑ | ΚΕΡΚΥΡΑΣ | ΝΑΙ | | ΓΚΙΟΥΛΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ | | ΓΚΟΛΙΔΑΚΗΣ ΔΙΑΜΑΝΤΗΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ | | ΓΡΑΜΜΕΝΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Α' ΑΘΗΝΩΝ | ΝΑΙ | | ΓΡΗΓΟΡΑΚΟΥ ΠΑΝΑΓΙΩΤΑ(ΝΑΓΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΚΩΝΙΑΣ | ΝΑΙ | | ΔΑΒΑΚΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΝΑΙ | | ΔΑΓΚΑ ΠΑΡΑΣΚΕΥΗ(ΒΙΒΗ) | Κ.Κ.Ε. | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ | | ΔΕΛΗΚΑΡΗ ΑΓΓΕΛΙΚΗ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ | | ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΔΕΡΜΕΝΤΖΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ | | ΔΗΜΑΣ ΧΡΙΣΤΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ | | ΔΗΜΗΤΡΙΑΔΗΣ ΠΕΤΡΟΣ | ΣΠΑΡΤΙΑΤΕΣ | Β΄ ΘΕΣΣΑΛΟΝΙΚΗΣ | ΝΑΙ | | ΔΗΜΗΤΡΟΚΑΛΛΗΣ ΙΩΑΝΝΗΣ | ΣΠΑΡΤΙΑΤΕΣ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ | | ΔΗΜΟΣΧΑΚΗΣ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ | | ΔΙΓΕΝΗ ΑΣΗΜΙΝΑ(ΣΕΜΙΝΑ) | Κ.Κ.Ε. | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΔΟΥΡΟΥ ΕΙΡΗΝΗ(ΡΕΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ | | ΕΞΑΡΧΟΣ ΝΙΚΟΛΑΟΣ(ΠΑΚΟΣ) | Κ.Κ.Ε. | ΙΩΑΝΝΙΝΩΝ | ΝΑΙ | | ΕΥΘΥΜΙΟΥ ΑΝΝΑ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ | | ΖΑΜΠΑΡΑΣ ΜΙΛΤΙΑΔΗΣ(ΜΙΛΤΟΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΙΤΩΛΟΑΚΑΡΝΑΝΙΑΣ | ΝΑΙ | | ΖΑΧΑΡΑΚΗ ΣΟΦΙΑ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ | | ΖΕΜΠΙΛΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ | | ΗΛΙΟΠΟΥΛΟΣ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α' ΑΘΗΝΩΝ | ΝΑΙ | | ΗΛΙΟΠΟΥΛΟΣ ΟΘΩΝ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΝΑΙ | | ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΘΡΑΣΚΙΑ ΟΥΡΑΝΙΑ(ΡΑΝΙΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΝΑΙ | | ΙΑΤΡΙΔΗ ΤΣΑΜΠΙΚΑ(ΜΙΚΑ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ | | ΚΑΒΒΑΔΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΕΥΚΑΔΟΣ | ΝΑΙ | | ΚΑΖΑΜΙΑΣ ΑΛΕΞΑΝΔΡΟΣ | ΠΛΕΥΣΗ ΕΛΕΥΘΕΡΙΑΣ | ΕΠΙΚΡΑΤΕΙΑΣ | ΝΑΙ | | ΚΑΖΑΝΗ ΑΙΚΑΤΕΡΙΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΥΒΟΙΑΣ | ΝΑΙ | | ΚΑΙΡΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΚΑΚΛΑΜΑΝΗΣ ΝΙΚΗΤΑΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ | | ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΛΕΙΑΣ | ΝΑΙ | | ΚΑΛΑΦΑΤΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ | | ΚΑΛΛΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΚΑΠΕΤΑΝΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ | | ΚΑΠΠΑΤΟΣ ΠΑΝΑΓΗΣ | ΝΕΑ ΔΗΜΟΚΡΑΤΙΑ | ΚΕΦΑΛΛΗΝΙΑΣ | ΝΑΙ | | ΚΑΡΑΓΕΩΡΓΟΠΟΥΛΟΥ ΕΛΕΝΗ | ΠΛΕΥΣΗ ΕΛΕΥΘΕΡΙΑΣ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ | | ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ(ΚΩΣΤΑΣ) | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ | | ΚΑΡΑΜΑΝΛΗ ΑΝΝΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΚΑΡΑΜΑΝΛΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ | | ΚΑΡΑΜΕΡΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ | | ΚΑΡΑΜΠΑΤΣΩΛΗ ΚΩΝΣΤΑΝΤΙΝΑ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ | | ΚΑΡΑΝΑΣΤΑΣΗΣ ΑΔΑΜΑΝΤΙΟΣ | ΠΛΕΥΣΗ ΕΛΕΥΘΕΡΙΑΣ | Α' ΑΘΗΝΩΝ | ΝΑΙ | | ΚΑΡΑΟΓΛΟΥ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ | | ΚΑΡΑΣΜΑΝΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ | | ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β' ΠΕΙΡΑΙΩΣ | ΝΑΙ | | ΚΑΤΣΑΝΙΩΤΗΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ | | ΚΑΤΣΑΦΑΔΟΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ | | ΚΑΤΣΙΒΑΡΔΑΣ ΧΑΡΑΛΑΜΠΟΣ | ΣΠΑΡΤΙΑΤΕΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΚΑΤΣΩΤΗΣ ΧΡΗΣΤΟΣ | Κ.Κ.Ε. | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΚΑΦΟΥΡΟΣ ΜΑΡΚΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ | | ΚΕΔΙΚΟΓΛΟΥ ΣΥΜΕΩΝ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΥΒΟΙΑΣ | ΝΑΙ | | ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ | | ΚΕΛΕΤΣΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ | | ΚΕΛΛΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ | | ΚΕΡΑΜΕΩΣ ΝΙΚΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΚΕΦΑΛΑ ΓΕΩΡΓΙΑ(ΤΖΩΡΤΖΙΑ) | ΠΛΕΥΣΗ ΕΛΕΥΘΕΡΙΑΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ | | ΚΕΦΑΛΑ ΜΑΡΙΑ-ΑΛΕΞΑΝΔΡΑ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΝΑΙ | | ΚΕΦΑΛΟΓΙΑΝΝΗ ΟΛΓΑ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ | | ΚΕΦΑΛΟΓΙΑΝΝΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΡΕΘΥΜΝΗΣ | ΝΑΙ | | ΚΕΦΑΛΟΓΙΑΝΝΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ | | ΚΙΚΙΛΙΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ | | ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΛΑΡΙΣΗΣ | ΝΑΙ | | ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ | | ΚΟΝΤΗΣ ΙΩΑΝΝΗΣ | ΣΠΑΡΤΙΑΤΕΣ | Α΄ ΘΕΣΣΑΛΟΝΙΚΗΣ | ΝΑΙ | | ΚΟΤΙΔΗΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΗΜΑΘΙΑΣ | ΝΑΙ | | ΚΟΤΡΩΝΙΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ | | ΚΟΥΒΕΛΑΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ | | ΚΟΥΚΟΥΛΟΠΟΥΛΟΣ ΠΑΡΑΣΚΕΥΑΣ(ΠΑΡΙΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΚΟΖΑΝΗΣ | ΝΑΙ | | ΚΟΥΛΚΟΥΔΙΝΑΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ | | ΚΟΥΡΟΥΠΑΚΗ ΑΣΠΑΣΙΑ | ΝΙΚΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΚΡΗΤΙΚΟΣ ΝΕΟΚΛΗΣ | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΝΑΙ | | ΚΤΕΝΑ ΑΦΡΟΔΙΤΗ | Κ.Κ.Ε. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΚΤΙΣΤΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΒΟΙΩΤΙΑΣ | ΝΑΙ | | ΚΥΡΑΝΑΚΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΚΥΡΙΑΖΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΔΡΑΜΑΣ | ΝΑΙ | | ΚΥΡΙΑΚΗΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΡΕΒΕΖΗΣ | ΝΑΙ | | ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΝΑΙ | | ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΚΑΔΙΑΣ | ΝΑΙ | | ΚΩΝΣΤΑΝΤΟΠΟΥΛΟΥ ΖΩΗ | ΠΛΕΥΣΗ ΕΛΕΥΘΕΡΙΑΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΚΩΤΣΗΡΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ | | ΚΩΤΣΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ | | ΛΑΖΑΡΙΔΗΣ ΜΑΚΑΡΙΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ | | ΛΑΜΠΡΟΠΟΥΛΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ | | ΛΑΜΠΡΟΥΛΗΣ ΓΕΩΡΓΙΟΣ | Κ.Κ.Ε. | ΛΑΡΙΣΗΣ | ΝΑΙ | | ΛΕΟΝΤΑΡΙΔΗΣ ΘΕΟΦΙΛΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ | | ΛΙΑΚΟΣ ΕΥΑΓΓΕΛΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ | | ΛΙΒΑΝΟΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ | | ΛΙΝΟΥ ΑΘΗΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΛΙΟΥΤΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ | | ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ | | ΛΥΤΡΙΒΗ ΙΩΑΝΝΑ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ | | ΜΑΚΡΗ ΖΩΗ(ΖΕΤΤΑ) | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ | | ΜΑΛΑΜΑ ΚΥΡΙΑΚΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΧΑΛΚΙΔΙΚΗΣ | ΝΑΙ | | ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΡΑΚΛΕΙΟΥ | ΝΑΙ | | ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ | | ΜΑΝΟΥΣΟΣ ΓΕΩΡΓΙΟΣ | ΣΠΑΡΤΙΑΤΕΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ | | ΜΑΝΤΑΣ ΠΕΡΙΚΛΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ | | ΜΑΝΤΖΟΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΠΙΚΡΑΤΕΙΑΣ | ΝΑΙ | | ΜΑΝΩΛΑΚΟΥ ΔΙΑΜΑΝΤΩ | Κ.Κ.Ε. | Β' ΠΕΙΡΑΙΩΣ | ΝΑΙ | | ΜΑΡΚΟΓΙΑΝΝΑΚΗΣ ΑΛΕΞΑΝΔΡΟΣ | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ | | ΜΑΡΚΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ | | ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΜΑΓΝΗΣΙΑΣ | ΝΑΙ | | ΜΕΤΑΞΑΣ ΚΩΝΣΤΑΝΤΙΝΟΣ-ΒΑΣΙΛΕΙΟΣ | Κ.Κ.Ε. | ΜΑΓΝΗΣΙΑΣ | ΝΑΙ | | ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | ΝΕΑ ΔΗΜΟΚΡΑΤΙΑ | ΧΙΟΥ | ΝΑΙ | | ΜΗΤΣΟΤΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ | | ΜΙΧΑΗΛΙΔΗΣ ΣΤΑΥΡΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΧΙΟΥ | ΝΑΙ | | ΜΙΧΑΗΛΙΔΟΥ ΔΟΜΝΑ-ΜΑΡΙΑ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ | | ΜΟΝΟΓΥΙΟΥ ΑΙΚΑΤΕΡΙΝΗ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ | | ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ | | ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ | | ΜΠΑΡΑΝ ΜΠΟΥΡΧΑΝ | ΠΑΣΟΚ-ΚΙΝΗΜΑ ΑΛΛΑΓΗΣ | ΞΑΝΘΗΣ | ΝΑΙ | | ΜΠΑΡΤΖΩΚΑΣ ΑΝΑΣΤΑΣΙΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ | | ΜΠΙΑΓΚΗΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΕΡΚΥΡΑΣ | ΝΑΙ | | ΜΠΟΥΓΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΦΩΚΙΔΟΣ | ΝΑΙ | | ΜΠΟΥΚΩΡΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ | | ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΝΑΙ | | ΜΠΟΥΡΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ | | ΝΑΤΣΙΟΣ ΔΗΜΗΤΡΙΟΣ | ΝΙΚΗ | Α΄ ΘΕΣΣΑΛΟΝΙΚΗΣ | ΝΑΙ | | ΝΙΚΗΤΙΑΔΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΔΩΔΕΚΑΝΗΣΟΥ | ΝΑΙ | | ΝΙΚΟΛΑΪΔΗΣ ΑΝΑΣΤΑΣΙΟΣ(ΤΑΣΟΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΔΡΑΜΑΣ | ΝΑΙ | | ΝΙΚΟΛΑΚΟΠΟΥΛΟΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ | | ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΝΑΙ | | ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΔΡΑΜΑΣ | ΝΑΙ | | ΟΙΚΟΝΟΜΟΥ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ | | ΟΙΚΟΝΟΜΟΥ ΘΩΜΑΪΣ(ΤΖΙΝΑ) | ΝΕΑ ΔΗΜΟΚΡΑΤΙΑ | ΕΥΡΥΤΑΝΙΑΣ | ΝΑΙ | | ΟΙΚΟΝΟΜΟΥ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ | | ΠΑΝΑΓΙΩΤΟΠΟΥΛΟΣ ΑΝΔΡΕΑΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΧΑΪΑΣ | ΝΑΙ | | ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ | | ΠΑΝΑΣ ΑΠΟΣΤΟΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΧΑΛΚΙΔΙΚΗΣ | ΝΑΙ | | ΠΑΠΑΔΑΚΗΣ ΠΑΡΑΣΧΟΣ | ΕΛΛΗΝΙΚΗ ΛΥΣΗ | ΕΒΡΟΥ | ΝΑΙ | | ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΝΑΙ | | ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΚΑΔΙΑΣ | ΝΑΙ | | ΠΑΠΑΘΑΝΑΣΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ | | ΠΑΠΑΘΑΝΑΣΗΣ ΝΙΚΟΛΑΟΣ(ΝΙΚΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΠΑΠΑΙΩΑΝΝΟΥ ΑΡΕΤΗ | ΠΛΕΥΣΗ ΕΛΕΥΘΕΡΙΑΣ | Β΄ ΘΕΣΣΑΛΟΝΙΚΗΣ | ΝΑΙ | | ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ | | ΠΑΠΑΣ ΘΕΟΦΑΝΗΣ(ΦΑΝΗΣ) | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ | | ΠΑΠΑΣΩΤΗΡΙΟΥ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΦΛΩΡΙΝΗΣ | ΝΑΙ | | ΠΑΠΠΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ | | ΠΑΠΠΑΣ ΝΙΚΟΛΑΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΠΑΠΠΑΣ ΠΕΤΡΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΙΛΚΙΣ | ΝΑΙ | | ΠΑΡΑΣΤΑΤΙΔΗΣ ΣΤΕΦΑΝΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΙΛΚΙΣ | ΝΑΙ | | ΠΑΡΑΣΥΡΗΣ ΦΡΑΓΚΙΣΚΟΣ(ΦΡΕΝΤΥ) | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΝΑΙ | | ΠΑΣΧΑΛΙΔΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ | | ΠΕΡΚΑ ΘΕΟΠΙΣΤΗ(ΠΕΤΗ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΦΛΩΡΙΝΗΣ | ΝΑΙ | | ΠΕΤΣΑΣ ΣΤΥΛΙΑΝΟΣ(ΣΤΕΛΙΟΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ | | ΠΙΕΡΡΑΚΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ | | ΠΛΑΚΙΩΤΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΛΑΣΙΘΙΟΥ | ΝΑΙ | | ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ | | ΠΟΥΛΑΣ ΑΝΔΡΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΓΟΛΙΔΟΣ | ΝΑΙ | | ΠΟΥΛΟΥ ΠΑΝΑΓΙΟΥ(ΓΙΩΤΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΒΟΙΩΤΙΑΣ | ΝΑΙ | | ΡΑΠΤΗ ΕΛΕΝΗ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ | | ΡΑΠΤΗ ΖΩΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΣΑΛΜΑΣ ΜΑΡΙΟΣ | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ | | ΣΑΜΑΡΑΣ ΑΝΤΩΝΙΟΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ | | ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΦΘΙΩΤΙΔΟΣ | ΝΑΙ | | ΣΕΝΕΤΑΚΗΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ | | ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ | | ΣΚΟΝΔΡΑ ΑΣΗΜΙΝΑ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ | | ΣΚΡΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ | | ΣΚΥΛΑΚΑΚΗΣ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ | | ΣΟΥΚΟΥΛΗ-ΒΙΛΙΑΛΗ ΜΑΡΙΑ-ΕΛΕΝΗ(ΜΑΡΙΛΕΝΑ) | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ | | ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΣΠΑΝΙΑΣ ΑΡΙΣΤΟΤΕΛΗΣ(ΤΕΛΗΣ) | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ | | ΣΤΑΪΚΟΥΡΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ | | ΣΤΑΜΑΤΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ | | ΣΤΑΜΕΝΙΤΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ | | ΣΤΑΡΑΚΑ ΧΡΙΣΤΙΝΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΙΤΩΛΟΑΚΑΡΝΑΝΙΑΣ | ΝΑΙ | | ΣΤΕΦΑΝΑΔΗΣ ΧΡΙΣΤΟΔΟΥΛΟΣ | ΝΕΑ ΔΗΜΟΚΡΑΤΙΑ | ΣΑΜΟΥ | ΝΑΙ | | ΣΤΙΓΚΑΣ ΒΑΣΙΛΕΙΟΣ | ΣΠΑΡΤΙΑΤΕΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΣΤΟΛΤΙΔΗΣ ΛΕΩΝΙΔΑΣ | Κ.Κ.Ε. | Β΄ ΘΕΣΣΑΛΟΝΙΚΗΣ | ΝΑΙ | | ΣΤΥΛΙΑΝΙΔΗΣ ΕΥΡΥΠΙΔΗΣ | ΝΕΑ ΔΗΜΟΚΡΑΤΙΑ | ΡΟΔΟΠΗΣ | ΝΑΙ | | ΣΤΥΛΙΑΝΙΔΗΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ | | ΣΤΥΛΙΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΑΡΤΗΣ | ΝΑΙ | | ΣΥΝΤΥΧΑΚΗΣ ΕΜΜΑΝΟΥΗΛ | Κ.Κ.Ε. | ΗΡΑΚΛΕΙΟΥ | ΝΑΙ | | ΣΥΡΕΓΓΕΛΑ ΜΑΡΙΑ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ | | ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ | | ΤΑΓΑΡΑΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ | | ΤΑΣΟΥΛΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΝΑΙ | | ΤΖΟΥΦΗ ΜΕΡΟΠΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΙΩΑΝΝΙΝΩΝ | ΝΑΙ | | ΤΡΑΓΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ | | ΤΡΙΑΝΤΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ | | ΤΣΑΒΔΑΡΙΔΗΣ ΛΑΖΑΡΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ | | ΤΣΙΑΡΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ | | ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | ΝΕΑ ΔΗΜΟΚΡΑΤΙΑ | ΞΑΝΘΗΣ | ΝΑΙ | | ΤΣΙΜΑΡΗΣ ΙΩΑΝΝΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΙΩΑΝΝΙΝΩΝ | ΝΑΙ | | ΤΣΙΡΩΝΗΣ ΣΠΥΡΙΔΩΝ | ΝΙΚΗ | ΑΧΑΪΑΣ | ΝΑΙ | | ΤΣΟΚΑΝΗΣ ΧΡΗΣΤΟΣ | Κ.Κ.Ε. | Β΄ ΔΥΤΙΚΗΣ ΑΤΤΙΚΗΣ | ΝΑΙ | | ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ | | ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β΄ ΘΕΣΣΑΛΟΝΙΚΗΣ | ΝΑΙ | | ΦΟΡΤΩΜΑΣ ΦΙΛΙΠΠΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ | | ΦΩΤΗΛΑΣ ΙΑΣΩΝ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ | | ΦΩΤΙΟΥ ΘΕΑΝΩ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΦΩΤΟΠΟΥΛΟΣ ΣΤΥΛΙΑΝΟΣ | ΕΛΛΗΝΙΚΗ ΛΥΣΗ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ | | ΧΑΛΚΙΑΣ ΑΘΑΝΑΣΙΟΣ | ΣΠΑΡΤΙΑΤΕΣ | Α' ΑΘΗΝΩΝ | ΝΑΙ | | ΧΑΡΑΚΟΠΟΥΛΟΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ | | ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΜΕΣΣΗΝΙΑΣ | ΝΑΙ | | ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ | | ΧΑΤΖΗΔΑΚΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ | | ΧΑΤΖΗΙΩΑΝΝΙΔΟΥ ΜΑΡΙΑ-ΝΕΦΕΛΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ | | ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΝΑΙ | | ΧΟΥΡΔΑΚΗΣ ΜΙΧΑΗΛ | ΠΛΕΥΣΗ ΕΛΕΥΘΕΡΙΑΣ | Α΄ ΘΕΣΣΑΛΟΝΙΚΗΣ | ΝΑΙ | | ΧΡΗΣΤΙΔΗΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΧΡΗΣΤΙΔΟΥ ΡΑΛΛΙΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ | | ΧΡΙΣΤΟΔΟΥΛΑΚΗΣ ΕΜΜΑΝΟΥΗΛ(ΜΑΝΩΛΗΣ) | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ | | ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ | | ΧΡΥΣΟΧΟΪΔΗΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ | | ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΡΙΝΘΙΑΣ | ΝΑΙ | |  |  |  |  | |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

|  |  |  |  |
| --- | --- | --- | --- |
|  |  |  |  |
|  |  |  |  |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, επανερχόμαστε στη συζήτηση του σχεδίου νόμου του Υπουργείου Εργασίας και Κοινωνικής Ασφάλισης.

Έχει ζητήσει τον λόγο ο Κοινοβουλευτικός Εκπρόσωπος του ΣΥΡΙΖΑ.

Απλά, κύριε Ηλιόπουλε, οφείλω να σας πω ότι έχετε κάνει τη μία παρέμβαση την οποία δικαιούσασταν και τώρα έχετε τη δυνατότητα της ομιλίας σας. Μπορείτε να την κάνετε και τώρα, μπορεί και να την κάνετε και αργότερα. Απλά και με βάση τον Κανονισμό -αναφέρω- έχετε δικαίωμα ομιλίας, δευτερολογίας, βεβαίως και παρεμβάσεως. Έχετε κάνει μια παρέμβαση πέντε λεπτών ήδη.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Θέλω μια δίλεπτη παρέμβαση.

**ΠΡΟΕΔΡΕΥΩΝ (Γεώργιος Γεωργαντάς):** Συγγνώμη, αλλά με βάση τον Κανονισμό δεν μπορώ να σας δώσω τον λόγο, γιατί θα τον ζητήσουν και όλοι.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, την ομιλία μου θα την κάνω αύριο.

**ΠΡΟΕΔΡΕΥΩΝ (Γεώργιος Γεωργαντάς):** Ακούστε, κύριοι συνάδελφοι. Προσπαθώ πραγματικά σε μια μέρα που έχουμε μεγάλη πίεση και από τους συναδέλφους τους Βουλευτές να κρατήσουμε τον Κανονισμό και να τον τηρήσουμε όπως οφείλουμε άπαντες.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Μίλησε ο Υπουργός και δεν μπορεί να πει μια κουβέντα ο Κοινοβουλευτικός Εκπρόσωπος; Αφαιρέστε τα από την ομιλία μου.

**ΠΡΟΕΔΡΕΥΩΝ (Γεώργιος Γεωργαντάς):** Δεν μπορώ να τα αφαιρέσω από την ομιλία.

**ΑΘΑΝΑΣΙΟΣ ΠΑΦΙΛΗΣ:** Τον λόγο, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Συγγνώμη, να τελειώσω με τον κ. Ηλιόπουλο και αμέσως, κύριε Παφίλη.

Λοιπόν, κύριε Ηλιόπουλε, σκεφτείτε το και πείτε μου αν θέλετε να κάνετε την ομιλία σας και κάνετε αύριο τη δευτερολογία σας.

Τον λόγο έχει ο κ. Παφίλης.

**ΑΘΑΝΑΣΙΟΣ ΠΑΦΙΛΗΣ:** Είναι διαδικαστικό.

Με συγχωρείτε τώρα ήρθατε στην Βουλή; Τώρα ήρθατε;

**ΠΡΟΕΔΡΕΥΩΝ (Γεώργιος Γεωργαντάς):** Κύριε Παφίλη, πείτε τι θέλετε επί της διαδικασίας.

**ΑΘΑΝΑΣΙΟΣ ΠΑΦΙΛΗΣ:** Σε όλα τα νομοσχέδια υπάρχει η δυνατότητα και έχει συμφωνηθεί, άσχετα πώς το χρησιμοποιεί ο καθένας, για τρίλεπτες παρεμβάσεις των Κοινοβουλευτικών Εκπροσώπων, οι οποίοι -αν θέλετε να σας θυμίσω- αναπληρώνουν τον Πρόεδρο του κόμματος και έχουν δικαίωμα να κάνουν παρεμβάσεις. Θέλετε να σας πω τον Κανονισμό; Εδώ δεν είσαστε τόσα χρόνια; Τι είναι αυτό το καινούργιο σύστημα;

**ΠΡΟΕΔΡΕΥΩΝ (Γεώργιος Γεωργαντάς):** Η δυνατότητα των παρεμβάσεων…

**ΑΘΑΝΑΣΙΟΣ ΠΑΦΙΛΗΣ:** Ακούστε, κύριε Πρόεδρε.

Βγαίνει ο Υπουργός πανικοβλημένος κατά τη γνώμη μας και μιλάει είκοσι πέντε λεπτά και ζητάμε το δικαίωμα παρέμβασης για τρία λεπτά, γιατί έτσι έτσι έχει γίνει μέχρι τώρα. Αν το αλλάζετε εσείς και δεν υπάρχει πουθενά στον Κανονισμό, κάνετε μεγάλο λάθος. Ξαναδιαβάστε τον.

**ΠΡΟΕΔΡΕΥΩΝ (Γεώργιος Γεωργαντάς):** Άρθρο 64, παράγραφος 3 εδάφιο 2…

**ΑΘΑΝΑΣΙΟΣ ΠΑΦΙΛΗΣ:** Εγώ μιλάω για τρία λεπτά. Μας φτάνουν…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Παφίλη, δεν θα διαφωνήσω. Να σας πω λίγο.

**ΑΘΑΝΑΣΙΟΣ ΠΑΦΙΛΗΣ:** Μας φτάνουν τα τρία λεπτά για να τον λούσουμε κανονικά όπως μας ήρθε στην Βουλή.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Παφίλη, εσείς ως Κοινοβουλευτικός Εκπρόσωπος του ΚΚΕ έχετε τη δυνατότητα της παρέμβασης γιατί δεν έχετε κάνει άλλη. Εδώ απλά εγώ θα δώσω τη δυνατότητα τώρα και στον κ. Ηλιόπουλο, αλλά να ξέρετε κάτι. Κανονικά με βάση τον Κανονισμό οι Κοινοβουλευτικοί Εκπρόσωποι έχουν τη δυνατότητα ομιλίας, δευτερολογίας και μίας παρέμβασης. Αν ερμηνεύει ο καθένας κάθε φορά ότι έχει τη δυνατότητα παρεμβάσεων με τους οκτώ Κοινοβουλευτικούς Εκπροσώπους και άμα μου ζητάνε από πέντε παρεμβάσεις ο καθένας, καταλαβαίνετε ότι έτσι μία συζήτηση δεν μπορεί να γίνει ομαλώς.

Σε κάθε περίπτωση λοιπόν, για μια μικρή παρέμβαση έχει τον λόγο ο κ. Ηλιόπουλος κατ’ εξαίρεση σήμερα επειδή όντως μίλησε πριν ο Υπουργός και θέλετε με βάση το άρθρο 64 παράγραφος 3 εδάφιο 2 να δώσετε δύο απαντήσεις και θα τις δώσετε. Και θα ακολουθήσουν και όποιοι άλλοι κοινοβουλευτικοί το θέλουν.

Ορίστε, έχετε τον λόγο για τρία λεπτά.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, ευχαριστώ πολύ.

Έχω κάποιες πάρα, πάρα πολύ σύντομες παρατηρήσεις. Παρατήρηση πρώτη σχετικά με την αλλαγή απόψεων και αυτά που είπε πριν ο κ. Γεωργιάδης προς τον ΣΥΡΙΖΑ. Θέλω να δηλώσω ότι είμαι πάρα πολύ χαρούμενος που ποτέ δεν υποστήριξα ότι στις ταυτότητες υπάρχει κάποια παγκόσμια συνωμοσία για να ελέγχει τους πολίτες ή ότι ο ΑΜΚΑ είναι συνωμοσία της ευρωμασονίας και έτσι δεν χρειάστηκε να αλλάξω αυτή μου την άποψη. Γιατί στα κοινοβουλευτικά σας και κυβερνητικά σας έδρανα έχετε ανθρώπους που τα έχουν υπερασπιστεί αυτά. Να τους χαίρεστε, δικαίωμά σας, αλλά απλά να ξέρουμε από ποια άποψη μετακινείται ο καθένας.

Παρατήρηση δεύτερη. Γιατί απεργούν οι εργαζόμενοι στο δημόσιο; Υπάρχει μια άγνωστη λέξη για εσάς η οποία λέγεται αλληλεγγύη. Οι εργαζόμενοι στο δημόσιο έχουν παιδιά, έχουν οικογένειες, έχουν ανθρώπους που δουλεύουν με αυτούς τους όρους που θέλετε εσείς σήμερα να εργαστούν το επόμενο διάστημα και πολύ καλά έκαναν και στήριξαν τον αγώνα όλων των εργαζομένων για ανθρώπινη δουλειά. Και είναι προς τιμήν τους ειδικά στην ΟΛΜΕ και στους εκπαιδευτικούς ότι μαθαίνουν την αλληλεγγύη και τον αγώνα στα παιδιά και όχι μια λογική ότι ο καθένας κοιτάει τον εαυτό του και πάμε σε μια κοινωνία ζούγκλας.

Τρίτη παρατήρηση, «απεργίες που δεν ωφελούν κανέναν». Θα έπρεπε να είστε λίγο πιο προσεκτικοί με τις απεργίες. Ξέρετε γιατί; Γιατί αν είχατε ακούσει ένα σωματείο το οποίο απεργούσε τα προηγούμενα τέσσερα χρόνια, το οποίο σας έστελνε επιστολές, το οποίο έκανε κινητοποιήσεις, πενήντα οχτώ άνθρωποι δεν θα είχαν πεθάνει στα Τέμπη.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Θα έπρεπε να ήσασταν πιο προσεκτικοί όταν μιλάτε για τις απεργίες, γιατί οι μηχανοδηγοί σας φώναζαν και επιλέξατε για τέσσερα χρόνια να μη δείτε ποτέ το σωματείο και πέθαναν πενήντα οχτώ άνθρωποι και βγαίνατε και λέγατε ψέματα! Βγαίνατε και λέγατε ότι μπορούσε σταθμάρχης να πατήσει ένα κουμπί, χωρίς ντροπή. Πού το είδατε αυτό το ψέμα; Και βγήκε η δικαιοσύνη και είπε ότι όλα αυτά που λέγατε ήταν ψέματα.

Αλλά λέγατε ψέματα όχι σε μένα, όχι στον ΣΥΡΙΖΑ, όχι στις άλλες πολιτικές παρατάξεις. Λέγατε ψέματα πάνω στον θάνατο πενήντα οχτώ ανθρώπων.

Και τελευταία φράση. Κύριε Σπανάκη -έχει φύγει ο Υπουργός- θεωρώ ότι είναι υποχρέωσή σας να πείτε μισή κουβέντα για το τι έχετε κάνει αυτά τα πέντε χρόνια με την επιθεώρηση εργασίας, να φέρετε τα στοιχεία, να πείτε για το ύψος των προστίμων, να πείτε αν έχετε προχωρήσει σε πράγματα τα οποία έγιναν το προηγούμενο διάστημα και εσείς τα ακυρώσατε όλα, γιατί σας το ξαναλέω αυτό το νομοσχέδιο λέγεται το «καλάθι του εργοδότη». Αυτό φέρατε. Θα ψωνίζει ο εργοδότης και θα έχει ανθρώπους χωρίς ζωή, χωρίς δικαιώματα. Και γι’ αυτό διαλύετε κάθε, κάθε ελεγκτικό μηχανισμό που θα μπορούσε έστω και λίγο να επιβάλει κάτι.

Ευχαριστώ πολύ κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

Τον λόγο τώρα κατά από τη σειρά, όπως την έχουν ζητήσει για τις παρεμβάσεις οι Κοινοβουλευτικοί Εκπρόσωποι, έχει ο εκπρόσωπος του ΠΑΣΟΚ κ. Μάντζος.

Κύριε Μάντζο, έχετε τον λόγο για τρία λεπτά.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Θα ήταν κανονικό, αναμενόμενο, αστείο πάντως, και θα ήταν μοναδικό από τον κ. Γεωργιάδη πάντως, να είναι εκείνος ο οποίος χαίρεται που τα συλλαλητήρια για τις ταυτότητες είχαν και έχουν περισσότερο κόσμο ενδεχομένως από ένα πανεργατικό συλλαλητήριο. Είναι όμως πολύ προβληματικό όταν αυτή η δήλωση προέρχεται από τον Υπουργό της Εργασίας, τον Υπουργό που εποπτεύει την αγορά εργασίας. Είναι πολύ προβληματικό για τη δημοκρατία μας ο Υπουργός Εργασίας να λοιδορεί συστηματικά το συνδικαλιστικό κίνημα, τις συνδικαλιστικές οργανώσεις.

Αλήθεια, μετράτε και κεφάλια; Μετράτε τους συμμετέχοντες στις απεργιακές κινητοποιήσεις των ομοσπονδιών, των σωματείων; Έχουμε φτάσει σε αυτό το σημείο, έχουμε τέτοια πια ακρίβεια στην τήρηση των αριθμών;

Και αν τελικά είστε τόσο δυσαρεστημένοι από τη συμμετοχή σε αυτή την πανεργατική κινητοποίηση, δεν έχετε παρά να πάρετε πίσω όλα τα προηγούμενα σχέδια νόμου τα οποία ψηφίσατε και στα οποία υπήρχε πολύ περισσότερος κόσμος εδώ απ’ έξω, αν υποτεθεί ότι δεν υπήρχε κόσμος σήμερα εδώ στην Αθήνα.

Άρα, να μην λοιδορεί η Νέα Δημοκρατία και ιδίως ο Υπουργός Εργασίας τον συνδικαλισμό. Είναι αυτή που υπέγραψε την απαξίωση του συνδικαλιστικού κινήματος, και με την άρνησή της να επαναφέρει τις συλλογικές διαπραγματεύσεις και τις συλλογικές συμβάσεις με υποχρεωτικότητα και με τη συστηματική προσπάθεια αποδυνάμωσης του δικαιώματος της απεργίας και με την απορρύθμιση με ένα αποδυναμωμένο Σώμα Επιθεώρησης Εργασίας.

Όσον αφορά στις διατάξεις -θα τα πούμε και στις ομιλίες μας, αλλά βιάζομαι να απαντήσω-, πού γράφει η ευρωπαϊκή οδηγία για δεκατρείς ώρες στην παράλληλη απασχόληση; Πώς έρχεστε μέσα στη Βουλή και λέτε ότι διασφαλίζετε τις έντεκα ώρες ανάπαυσης για τους εργαζόμενους; Πώς είστε βέβαιοι και εγγυάστε -και το λέτε αυτό στον ελληνικό λαό- την ποιότητα ζωής, την ισορροπία ανάμεσα στην επαγγελματικό και τον οικογενειακό βίο του εργαζόμενου και την ασφάλειά του, όταν δυστυχώς συνεχώς αυξάνονται τα εργατικά ατυχήματα;

Και λέει ανακρίβειες ο Υπουργός όταν λέει ότι οι ίδιοι οι εργαζόμενοι, για παράδειγμα στη βιομηχανία τροφίμων και ποτών, θέλουν τις διατάξεις για την κυριακάτικη εργασία, όταν οι ίδιοι μέσα στην ακρόαση φορέων κατακεραύνωσαν αυτή τη ρύθμιση.

Ας υποθέσουμε ότι το ΠΑΣΟΚ είναι κακοπροαίρετο. Η Επιστημονική Υπηρεσία της Βουλής, οι εργατολόγοι, όλοι οι επιστήμονες που γνωρίζουν το εργατικό δίκαιο καλύτερα γιατί διαφωνούν με αυτές τις ρυθμίσεις;

Για να κλείσω, μια κουβέντα για την παράταξη. Επειδή πραγματικά έχει μια τάση ο κ. Γεωργιάδης να θεωρεί το ΠΑΣΟΚ ένα φιλικό προς αυτόν θέμα προς συζήτηση. Θα του πω, λοιπόν, καθαρά ότι εμείς μαθήματα υπευθυνότητας, συνέπειας και αξιοπιστίας από το κόμμα της Νέας Δημοκρατίας δεν δεχόμαστε. Μαθήματα ευρωπαϊκής προοπτικής και συνέπειας σε αυτήν την προοπτική το ΠΑΣΟΚ, η δημοκρατική παράταξη, δεν δέχεται από τη Νέα Δημοκρατία.

Δεν μπορεί η Νέα Δημοκρατία που «έσκιζε» τα μνημόνια, στα οποία ορκιζόταν ο κ. Γεωργιάδης εδώ πιο πέρα στο Ζάππειο, μετά τον Εθνικό Κήπο -σας θυμίζω-, να έρχεται σήμερα στη Βουλή και να ψέγει το ΠΑΣΟΚ που κάνει αντιπολίτευση αυστηρή, δίκαιη και τεκμηριωμένη στις διατάξεις τις οποίες, όχι, δεν ενσωματώνετε, παραποιείτε.

Συνοψίζοντας, λοιπόν, όλη την ουσία, σας λέμε εξαρχής ότι καταψηφίζουμε επί της αρχής το σχέδιο νόμου, γιατί δεν ενσωματώνει, αλλά παραποιεί την ευρωπαϊκή οδηγία. Καταψηφίζουμε κάθε διάταξη η οποία αντίκειται στο «γράμμα και το πνεύμα» της ευρωπαϊκής οδηγίας.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ κι εγώ, κύριε συνάδελφε.

Ο κ. Παφίλης, ο Κοινοβουλευτικός Εκπρόσωπος του Κομμουνιστικού Κόμματος Ελλάδας, έχει τον λόγο.

**ΑΘΑΝΑΣΙΟΣ ΠΑΦΙΛΗΣ:** Τώρα δεν θα κάνουμε ψυχολογικές ερμηνείες. Όμως είδαμε έναν Υπουργό πανικόβλητο, που προσπαθεί να καλύψει τη γενική λαϊκή κατακραυγή με φωνές και με διαστρέβλωση και με ψέματα. Και μάλιστα, ψέματα που δεν δικαιολογούνται για Υπουργό. Και θα καταλάβετε τι εννοώ. Παραδείγματος χάριν, «δεν υπάρχει κανένας…» -λέει επί λέξει- «…που να απεργεί». Θα του συστήσουμε να πάει μια βόλτα στον Πειραιά. 100% οι ναυτεργάτες! 100% η «COSCO»! Νέκρωσε όλο το λιμάνι, δεν κουνιέται τίποτα. Να πάει σε βιομηχανίες τροφίμων.

Ο κ. Γεωργιάδης, όμως, ως εκπρόσωπος –δεν είναι προσωπικό το θέμα- της τάξης που αντιπροσωπεύει δεν πάει εκεί για να τα ελέγξει. Αυτός πάει με τους ιδιοκτήτες. Και είναι φανερό αυτό και έχει γίνει μάλιστα και προεκλογικά ολόκληρο σχόλιο. Το ίδιο και άλλοι.

Έρχεται και μας λέει ότι έχει ένα φιλεργατικό νομοσχέδιο. Εγώ αντιστρέφω το ερώτημα, γιατί δεν είμαστε και εμείς άσχετοι. Ας μας πει ένα σωματείο που βγήκε και είπε «ζήτω». Ένα! Ένα σωματείο που βγήκε, εκτός από την «πουλημένη» ΓΣΕΕ…

Κύριε Μάντζο, με συγχωρείτε, αλλά η ΠΑΣΚΕ και η ΔΑΚΕ αποφάσισαν να μην γίνει η απεργία. Και μην μας παίζετε τώρα ότι «μία είμαστε το κόμμα» και «μία δεν είμαστε η ΠΑΣΚΕ».

Ας μας πει, λοιπόν, και ο κ. Σπανάκης που είναι εδώ και που πιθανά έχει στοιχεία ένα σωματείο που βγήκε και είπε: «Ζήτω αυτό το νομοσχέδιο «καρμανιόλα»». Τι έκτρωμα; Μιλάμε για μεσαίωνα. Ούτε για μεσαίωνα. Για δουλοκτησία μιλάμε. Όσο για την Ευρωπαϊκή Ένωση, θα τα ακούσετε μετά.

Δεν καταργείται το πενθήμερο και το οκτάωρο, λέει. Μα καλά, σοβαρολογείτε; Πού ζείτε; Σε άλλο πλανήτη; Ήδη έχει καταργηθεί μπροστά στους εκβιασμούς απέναντι στους εργαζόμενους, οι οποίοι αδυνατούν κυριολεκτικά να τα βγάλουν πέρα. Και οι δικές σας οι μελέτες λένε ότι στις δεκαπέντε του μήνα τελειώνει ο μισθός. Και εσείς τι κάνετε τώρα; Δίνετε το ελεύθερο να δουλεύουν δεκατρείς ώρες.

«His master's voice capitol». Υπήρχε μια εταιρεία. Οι πιο νέοι δεν την ξέρουν. Σημαίνει «η φωνή του αφεντικού σου». Ό,τι ζητούσε η εργοδοσία και ο ΣΕΒ και η Ευρωπαϊκή Ένωση τα φέρνετε όλα «πακέτο», συνεχίζοντας τη δουλειά των προηγούμενων.

Όσον αφορά τα ψέματα που είπα ότι λέει, για το δημόσιο που λέτε ότι δεν έχει καμμία αρμοδιότητα, είστε σίγουροι; Έτσι είναι; Για τους μόνιμους μόνο. Γι’ αυτούς που έχουν –είναι χιλιάδες- σχέσεις εργασίας άλλου είδους τι λέει ο νόμος; Ότι ισχύει το εργατικό δίκαιο, δηλαδή είναι στην αρμοδιότητα του Υπουργείου Εργασίας. Αν δεν το ξέρετε, ή πηγαίνετε φροντιστήριο σαν Υπουργοί ή τουλάχιστον σταματήστε να μας κοροϊδεύετε.

Δεν θα σχολιάσω τα υπόλοιπα. Εμπάθεια και μίσος στο συνδικαλιστικό κίνημα. Δεν είναι εδώ να τα ακούσει. Όμως, ό,τι πέτυχαν οι εργαζόμενοι στην ιστορία τους τα πέτυχαν με αιματηρούς αγώνες, που πολλές φορές ήταν μειοψηφιών, αλλά «αγκάλιαζαν» όλους τους υπόλοιπους. Γιατί εσείς που ζείτε στα σαλόνια δεν ξέρετε τι τραβάει ο εργαζόμενος και πώς θα τον σύρει να υπογράψει και δεκατρείς ώρες δουλειά. Πρώτον, γιατί δεν βγαίνει πέρα.

Τι θράσος είναι αυτό; Πού ζείτε και λέτε ότι «οι εργαζόμενοι περνάνε καλά», ότι «εμείς ενδιαφερόμαστε» και ότι «περνάνε καλύτερα ακόμα». Πλάκα μας κάνετε; Σε ποιον μιλάτε; Πηγαίνετε μια περιοδεία παντού στους εργαζόμενους. Μπορεί να σας υποδεχτούν, αλλά με το που θα βγείτε θα τρώτε «μούντζα» και βρισίδι. Γιατί ο κόσμος είναι αγανακτισμένος. Γιατί ο κόσμος δεν μπορεί να ανεχτεί αυτό που είπα πριν, το 1921 να κατοχυρώνεται το οκτάωρο, το 2021 με νόμο Χατζηδάκη το δεκάωρο και το 2023 το δεκατρίωρο. Ψέματα; Μάλιστα!

Κύριε Πρόεδρε, ζητάω ένα λεπτό ακόμα, για να διαβάσω ένα σημείο.

Η οδηγία 2003 του ΄88, ερμηνευτική ανακοίνωση 2017 της Ευρωπαϊκής Επιτροπής λέει ότι ο συνεχόμενος χρόνος εργασίας -ακούστε τι «μεγάλη» ευρωπαϊκή κατάκτηση. Δεν ντρέπεστε λίγο;- περιορίζεται σε δεκατρείς ώρες.

Το ξαναδιαβάζω: «Ο συνεχόμενος χρόνος εργασίας περιορίζεται σε δεκατρείς ώρες και πρέπει να ακολουθείται από τουλάχιστον έντεκα συναπτές ώρες ανάπαυσης». Πολύ ωραία! Ζήτω η Ευρωπαϊκή Ένωση, στην οποία ορκίζεστε. Έντεκα ώρες ανάπαυσης!

Πάω και παρακάτω, για να δείτε τα εκτρώματα κυριολεκτικά της Ευρωπαϊκής Ένωσης, που υπηρετείτε, υποστηρίζετε και εφαρμόζετε στην πολιτική σας.

«Δώδεκα μέρες συνεχόμενη εργασία. Εξαιρείται το διάλειμμα από τον χρόνο εργασίας, το οποίο δίνεται όταν ο χρόνος ημερήσιας εργασίας υπερβαίνει τις έξι ώρες».

Όμως, λέει η ανακοίνωση, τα διαλείμματα δεν πρέπει να υπολογίζονται ως χρόνος εργασίας, καθώς αποτελούν περιόδους ανάπαυσης. Δούλοι. Δούλοι, κυριολεκτικά.

Τώρα θα πω και κάτι ακόμα. Το κατούρημα επιτρέπεται; Γιατί οι Ιάπωνες μοίραζαν πάμπερς στις πωλήτριες -και έχει γραφτεί παντού-, για να μην πηγαίνουν στην τουαλέτα και χάνουν χρόνο. Αυτή είναι η πολιτική της Ευρωπαϊκής Ένωσης.

Και άλλο: Η αναγκαστική μετακίνηση εργαζομένων σπίτι - δουλειά και δουλειά - σπίτι, που μπορεί να είναι ακόμα και ώρες κάθε μέρα, συμπεριλαμβάνεται στην περίοδο ανάπαυσης. Γιατί, στον θεό σας -εσείς που πιστεύετε τουλάχιστον στους θεούς- οι εργαζόμενοι σε σταθερό τόπο εργασίας έχουν τη δυνατότητα να καθορίζουν την απόσταση μεταξύ της κατοικίας και του χρόνου εργασίας τους και μπορούν να χρησιμοποιούν -εδώ είναι τώρα η τραγωδία- για να οργανώνουν αυτοβούλως τον χρόνο τους προς και από τον χώρο εργασίας, ώστε να ασχολούνται με τα ενδιαφέροντά τους.

**ΠΡΟΕΔΡΕΥΩΝ (Γεώργιος Γεωργαντάς):** Παράκληση, ολοκληρώστε με αυτό.

**ΑΘΑΝΑΣΙΟΣ ΠΑΦΙΛΗΣ:** Τελειώνω.

Να παρακολουθούν θέατρο, να πηγαίνουν σινεμά, να πηγαίνουν σε ένα αθλητικό γεγονός κατά τη διάρκεια του πήγαινε-έλα, που μπορεί να είναι και τρεις ώρες. Ξεφτίλα! Δεν ντρέπεστε; Αυτά ψηφίσατε όλοι.

**ΒΑΣΙΛΕΙΟΣ ΓΙΟΓΙΑΚΑΣ:** Κύριε Πρόεδρε, σας παρακαλώ…

**ΑΘΑΝΑΣΙΟΣ ΠΑΦΙΛΗΣ:** Ο χρόνος σε πειράζει ή αυτά που λέω;

**ΠΡΟΕΔΡΕΥΩΝ (Γεώργιος Γεωργαντάς):** Ο κ. Γιόγιακας είναι ο πρώτος ομιλητής. Έχει ιδιαίτερο λόγο.

**ΒΑΣΙΛΕΙΟΣ ΓΙΟΓΙΑΚΑΣ:** Σεβαστείτε τους Βουλευτές.

**ΑΘΑΝΑΣΙΟΣ ΠΑΦΙΛΗΣ:** Δεκατρείς ώρες δουλειά στον εργαζόμενο. Τον στέλνετε στον θάνατο.

**ΒΑΣΙΛΕΙΟΣ ΓΙΟΓΙΑΚΑΣ:** Σεβαστείτε και εμάς.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Γιόγιακα, παρακαλώ. Ολοκληρώνει ο κ. Παφίλης.

**ΒΑΣΙΛΕΙΟΣ ΓΙΟΓΙΑΚΑΣ:** Δεν μας σέβεται!

**ΑΘΑΝΑΣΙΟΣ ΠΑΦΙΛΗΣ:** Πήγαινε να τα πεις στα εργοστάσια αυτά. Εκεί να τα πεις.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Παφίλη, παρακαλώ τις εκφράσεις σας.

**ΑΘΑΝΑΣΙΟΣ ΠΑΦΙΛΗΣ:** Τελειώνω. Ήθελα να τα διαβάσω αυτά.

**ΒΑΣΙΛΕΙΟΣ ΓΙΟΓΙΑΚΑΣ:** Πότε τελειώνετε; Δεν τελειώνετε.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Γιόγιακα, παρακαλώ.

**ΑΘΑΝΑΣΙΟΣ ΠΑΦΙΛΗΣ:** Δεν πειράζει, ακούστε και την αλήθεια.

Όσο για τις δηλώσεις του Γεωργιάδη στο ΚΚΕ για το προλεταριάτο και το ένα και το άλλο, θα σας πω ένα: Καλομελέτα κι έρχεται.

**ΠΡΟΕΔΡΕΥΩΝ (Γεώργιος Γεωργαντάς):** Αν και δύο Κοινοβουλευτικοί Εκπρόσωποι έχουν ζητήσει τον λόγο, η παράκλησή μου -θα μου πείτε εσείς- είναι να μιλήσουν δυο-τρεις συνάδελφοι από τον κατάλογο των ομιλητών.

Εσείς, κύριε Τσιρώνη, θέλετε να κάνετε κανονική ομιλία;

**ΣΠΥΡΙΔΩΝ ΤΣΙΡΩΝΗΣ:** Ναι, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Θα απαντήσει ο Κοινοβουλευτικός Εκπρόσωπος της Νέας Δημοκρατίας και μετά ξεκινάμε με τους Βουλευτές.

Κύριε Πλεύρη, έχετε τον λόγο, παρακαλώ.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, έχετε απόλυτο δίκιο. Και οι Κοινοβουλευτικοί Εκπρόσωποι πρέπει να καταλαβαίνουμε ότι το Κοινοβούλιο δεν είναι μόνο για τους Κοινοβουλευτικούς Εκπροσώπους. Οι χρόνοι είναι συγκεκριμένοι, όπως είπατε.

Πάμε τώρα, για να συνεννοηθούμε εδώ μέσα. Κύριε Παφίλη, δεν έχετε το προνόμιο να εκπροσωπείτε τους εργάτες και να απευθύνεστε εδώ και να λέτε «εσείς που δουλεύετε στα σαλόνια».

(Χειροκροτήματα από την πτέρυγα της Νέας Δημοκρατίας)

Στις περιοχές που αναφέρεστε είναι πρώτη η Νέα Δημοκρατία. Όλες οι περιοχές που είπατε είναι πρώτη. Και εκεί είναι εργάτες, αλλού είναι αγρότες. Είναι η λαϊκή τάξη, η οποία εμπιστεύεται αυτήν εδώ την Κυβέρνηση. Αυτό σας ενοχλεί. Σίγουρα εμείς δεν εκπροσωπούμε τους επαγγελματίες συνδικαλιστές!

(Θόρυβος από την πτέρυγα του ΚΚΕ)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ!

**ΑΘΑΝΑΣΙΟΣ ΠΛΕΥΡΗΣ:** Δεν εκπροσωπούμε αυτούς που δεν έχουν δουλέψει ποτέ και το μόνο που ξέρουν να κάνουν είναι να κλείνουν τους δρόμους! Αυτούς δεν τους εκπροσωπούμε.

(Χειροκροτήματα από την πτέρυγα της Νέας Δημοκρατίας)

Αυτούς τους εκπροσωπείτε εσείς!

(Θόρυβος - διαμαρτυρίες από την πτέρυγα του ΚΚΕ)

**ΠΡΟΕΔΡΕΥΩΝ (Γεώργιος Γεωργαντάς):** Ακουστήκατε. Παρακαλώ, μην το κάνετε αυτό τώρα. Να ακουστεί και ο Κοινοβουλευτικός Εκπρόσωπος της Νέας Δημοκρατίας.

**ΑΘΑΝΑΣΙΟΣ ΠΛΕΥΡΗΣ:** Να δούμε τι ενοχλεί την Αριστερά. Ενοχλήθηκαν και όταν τοποθετήθηκε ο Υπουργός, κύριε Πρόεδρε. Και για πρώτη φορά είδα επί είκοσι λεπτά να μην αφήνουν Υπουργό να μιλήσει, γιατί ακριβώς μπήκε στην ψυχή αυτού που ενοχλεί την Αριστερά.

Τι ενοχλεί, λοιπόν, την Αριστερά; Η Αριστερά, εάν δώσεις δυνατότητα στον άνθρωπο να δουλέψει και να μπορέσει να βελτιώσει τη ζωή του, είναι κάτι που δεν της αρέσει. Γιατί;

(Θόρυβος - διαμαρτυρίες από την πτέρυγα του ΚΚΕ)

Διότι θέλει έναν εργαζόμενο στη μιζέρια, όσο πιο χαμηλά γίνεται, για να μπορεί…

**ΓΕΩΡΓΙΟΣ ΜΑΡΙΝΟΣ:** …(Δεν ακούστηκε)

**ΧΡΗΣΤΟΣ ΚΑΤΣΩΤΗΣ:** …(Δεν ακούστηκε)

**ΠΡΟΕΔΡΕΥΩΝ (Γεώργιος Γεωργαντάς):** Συγγνώμη, κύριε Κοινοβουλευτικέ.

Όταν μιλούσε ο Κοινοβουλευτικός Εκπρόσωπος του ΚΚΕ υπήρχε καμμία διαμαρτυρία από οπουδήποτε, πέρα από τον κ. Γιόγιακα που μίλησε για τον χρόνο; Παρακαλώ, αφήστε να ακουστούν όλες οι απόψεις! Παρακαλώ, δεν θα το επιτρέψω. Ακούστηκε ο Κοινοβουλευτικός σας.

Κύριε Παφίλη, δεν ακουστήκατε; Ακουστήκατε διπλό χρόνο από τον προαπαιτούμενο. Παρακαλώ, αφήστε να ακουστεί ο Κοινοβουλευτικός Εκπρόσωπος!

**ΑΘΑΝΑΣΙΟΣ ΠΑΦΙΛΗΣ:** Εντάξει.

**ΠΡΟΕΔΡΕΥΩΝ (Γεώργιος Γεωργαντάς):** Δεν θα επιτρέψω άλλη διακοπή. Παρακαλώ!

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, άκουσα τον κ. Παφίλη να λέει «Εσείς είστε του σαλονιού» και όλοι εδώ οι Βουλευτές τον ακούσαμε. Τι έπρεπε να κάνουμε; Σαν και εσάς; Θα ακούσετε. Να μάθετε να ακούτε και τα επιχειρήματα των άλλων.

Ερχόμαστε, λοιπόν, εδώ. Αυτό ήθελε πάντοτε η Αριστερά, το συγκεκριμένο νομοσχέδιο. Θα ειπωθεί και στη δική μου ομιλία, όπως και του Υπουργού και του Υφυπουργού και των Βουλευτών, πέρα από τις εξηγήσεις που δίνονται για δυνατότητα εργασίας εντός του πενθημέρου με 40% το Σάββατο, 40% και 70% τις Κυριακές, και η δυνατότητα να ρυθμιστεί ένα πλαίσιο εάν κάποιος θέλει να δουλέψει και σε δεύτερο εργοδότη.

Και ναι, κύριοι συνάδελφοι, υπάρχει κόσμος που θέλει να δουλεύει και σε δεύτερο εργοδότη.

**ΑΘΑΝΑΣΙΟΣ ΠΑΦΙΛΗΣ:** Δεκατρείς ώρες.

**ΧΡΗΣΤΟΣ ΤΣΟΚΑΝΗΣ:** Γιατί θέλει;

**ΑΘΑΝΑΣΙΟΣ ΠΛΕΥΡΗΣ:** Να σας πω κάτι;

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, απευθυνθείτε στο Προεδρείο!

**ΑΘΑΝΑΣΙΟΣ ΠΛΕΥΡΗΣ:** Υπάρχει πολύς κόσμος που θέλει να βελτιώνει τη ζωή του. Αυτή τη δυνατότητα του τη δίνουμε.

Όμως στην πραγματικότητα τι σας ενοχλεί, κύριοι του ΚΚΕ; Θέλω να πω και αυτό κύριε Πρόεδρε, άκουσα τον κ. Ηλιόπουλο -και να καταγραφεί αυτό, γιατί ακούστηκε για πρώτη φορά στα χρονικά- να λέει: Απεργούν τα άλλα σωματεία σε ένδειξη αλληλεγγύης. Δεν απεργεί το βασικό σωματείο, το μοναδικό σωματείο και απεργεί το επικουρικό.

(Χειροκροτήματα από την πτέρυγα της Νέας Δημοκρατίας)

Δηλαδή, αύριο το πρωί δεν θα απεργούν οι γιατροί του ΕΣΥ και θα απεργεί η ΟΛΜΕ, για να στηρίξει τους γιατρούς του ΕΣΥ που δεν θα απεργούν! Αυτό είπε ο κ. Ηλιόπουλος. Και η ΓΕΣΕΕ εκπροσωπείται, είναι εκλεγμένο σωματείο. Σας ενοχλεί που συμφωνεί με τις διατάξεις και δεν απεργεί.

(Θόρυβος από την πτέρυγα του ΚΚΕ)

Τι σας ενοχλεί, κύριοι του ΚΚΕ και του ΠΑΜΕ; Σας ενοχλεί ότι το άρθρο 22 του Συντάγματος ορίζει ότι η εργασία είναι δικαίωμα. Το άρθρο 31 του συγκεκριμένου νομοσχεδίου διασφαλίζει το δικαίωμα. Γιατί, όπως η απεργία είναι δικαίωμα, είναι και η εργασία δικαίωμα. Και επιτέλους, θεσμοθετείται ότι πρακτικές στις οποίες συνηθίζετε να απεργείτε λίγοι και να κλείνετε εισόδους σε εταιρείες και εργοστάσια, για να μην μπουν αυτοί που θέλουν να δουλέψουν και παραβιάζετε το δικαίωμα εργασίας τους, δεν θα το έχετε πια!

(Θόρυβος από την πτέρυγα του ΚΚΕ)

Αυτά που είχε μάθει το ΠΑΜΕ, με τσαμπουκά να κλείνει τα εργοστάσια, τελείωσε. Ο εργάτης που θέλει να δουλέψει δεν θα δώσει λογαριασμό στο ΚΚΕ, δεν θα δώσει στο ΠΑΜΕ και τον προστατεύει το συγκεκριμένο νομοσχέδιο.

(Χειροκροτήματα από την πτέρυγα της Νέας Δημοκρατίας)

(Θόρυβος - διαμαρτυρίες στην Αίθουσα από την πτέρυγα ΚΚΕ)

**ΠΡΟΕΔΡΕΥΩΝ (Γεώργιος Γεωργαντάς):** Κύριοι συνάδελφοι, για να ακουστεί κάποιος μέσα στο Κοινοβούλιο ούτε χρειάζεται να φωνασκεί ούτε να σηκώνεται όταν δεν του έχει δοθεί ο λόγος. Έτσι λειτουργεί το Κοινοβούλιο: Ζητούν τον λόγο και τους το δίνουν -με βάση τον Κανονισμό- και δεν χρειάζεται να φωνασκεί κανένας.

Ξεκινάμε με τον κατάλογο των ομιλητών. Τον λόγο έχει ο κ. Γιόγιακας. Κύριε Κοινοβουλευτικέ Εκπρόσωπε, παρακαλώ να μιλήσουν μερικοί και μετά θα κάνετε την κανονική σας ομιλία.

Ορίστε, κύριε Γιόγιακα, έχετε τον λόγο για επτά λεπτά.

**ΒΑΣΙΛΕΙΟΣ ΓΙΟΓΙΑΚΑΣ:** Κύριε ναύαρχε, τα σέβη μας.

Κύριε Πρόεδρε, κύριε Υπουργέ, κυρίες και κύριοι συνάδελφοι, με τις ρυθμίσεις της ενωσιακής οδηγίας που ενσωματώνεται στο εθνικό μας δίκαιο, καθώς και με τις άλλες διατάξεις του νομοσχεδίου, λαμβάνονται υπ’ όψηιν πραγματικά προβλήματα στις εργασιακές σχέσεις και στην αγορά εργασίας. Τα προβλήματα αυτά έχουν να κάνουν με καταχρηστικές πρακτικές σε βάρος των εργαζομένων, με την αδήλωτη ή την υποδηλωμένη εργασία, αλλά και με την έλλειψη ειδικοτήτων υψηλής ζήτησης, όπως επίσης έχουν να κάνουν με την ενίσχυση της δυνατότητας των επιχειρήσεων να συνεχίσουν να αναπτύσσουν την παραγωγικότητά τους, να προσφέρουν ανταγωνιστικές υπηρεσίες και να μειώνουν αχρείαστα διοικητικά βάρη.

Τι γίνεται, λοιπόν, με αυτό το νομοσχέδιο; Από τη μία, η χώρα μας εκπληρώνει μια κανονιστική της υποχρέωση να μεταφέρει μία ενωσιακή οδηγία με την οποία εκσυγχρονίζεται και ενισχύεται το πλαίσιο των δικαιωμάτων των εργαζομένων που απορρέουν από τη σχέση εργασίας. Από την άλλη, επιχειρείται να λυθούν ζητήματα που έχουν προκύψει από την εμπειρία, όπως σχετικά με την εφαρμογή της ψηφιακής κάρτας εργασίας, την πιο αποτελεσματική λειτουργία του Σώματος Επιθεώρησης Εργασίας, την προσέλκυση περισσότερων εργαζομένων υψηλής ειδίκευσης, την ανεμπόδιστη λειτουργία επιχειρήσεων με συγκεκριμένα χαρακτηριστικά.

Από τα όσα ειπώθηκαν στην αρμόδια επιτροπή θα ήθελα, κυρίες και κύριοι συνάδελφοι, να επισημάνω δύο πράγματα. Πρώτον, ότι ο Υπουργός δέχτηκε να προχωρήσει σε αλλαγές με σκοπό την ακόμα καλύτερη διασφάλιση των δικαιωμάτων των εργαζομένων και δεύτερον, ότι κάποια επιχειρήματα που λέγονται κατά ορισμένων κρίσιμων ρυθμίσεων γίνονται είτε σαν να μην έχει ληφθεί υπ’ όψιν η ακριβή τους διατύπωση είτε σαν να νομοθετούνται σε κενό, σαν να μην έχουν σχέση με άλλες υπάρχουσες ρυθμίσεις της εργατικής νομοθεσίας.

Σε σχέση με τους όρους της παράλληλης απασχόλησης σε άλλους εργοδότες, στο άρθρο 9 έγινε η αυθαίρετη υπόθεση ότι μιλάμε για de facto δεκατρείς ώρες εργασίας την ημέρα, ότι παραβιάζεται η εντεκάωρη συνεχόμενη ανάπαυση κ.λπ.. Ωστόσο αποσιωπήθηκε ότι όσα ρυθμίζονται για την παράλληλη απασχόληση ισχύουν μόνο με την επιφύλαξη σειράς άλλων διατάξεων του Κώδικα Ατομικού Εργατικού Δικαίου σχετικά με τον χρόνο εργασίας, τα ανώτατα όρια, τις αμοιβές και την ανάπαυση των εργαζομένων.

Έγινε, επίσης, πολύ λόγος για το άρθρο 31, με το οποίο προβλέπονται συγκεκριμένες κυρώσεις, όταν παρεμποδίζονται εργαζόμενοι που δεν συμμετέχουν σε απεργία και επιθυμούν να εργαστούν. Και αυτό το άρθρο, κυρίες και κύριοι συνάδελφοι, απαντά σε ένα υπαρκτό πρόβλημα. Προκηρύσσονται απεργίες, που είτε είναι νόμιμες είτε κρίνονται από τη δικαιοσύνη ως παράνομες και καταχρηστικές, στις οποίες οι εργαζόμενοι που θέλουν να δουλέψουν βρίσκουν την είσοδο του χώρου εργασίας αποκλεισμένο με το έτσι θέλω από απεργούς. Εργαζόμενοι που υβρίζονται, που απειλούνται, που τραμπουκίζονται από ομάδες απεργών, οι οποίοι απεργοί μπορεί να μην είναι μόνο εργαζόμενοι της εταιρείας, κύριε Πλεύρη. Όμως, η απεργία, όπως και η εργασία, κυρίες και κύριοι συνάδελφοι, είναι πρώτα απ’ όλα δικαίωμα, είτε επιλέγει να το ασκήσει κανείς είτε όχι.

Με τη διάταξη αυτή σαφώς και δεν παρεμποδίζεται η νόμιμη άσκηση του δικαιώματος στην απεργία. Όμως από την άλλη δεν μπορεί να μένουν και χωρίς συνέπειες μεθοδεύσεις, με σκοπό κάποιοι να εξαναγκάζονται σε αποχή από την εργασία ή και σε συμμετοχή στην απεργία. Και ας ρωτήσει ο συνάδελφος εισηγητής του ΚΚΕ τον Πρόεδρο του Εργατικού Κέντρου Πειραιά που τοποθετήθηκε στην επιτροπή, για να μάθει τι γινόταν στο εμπορικό λιμάνι του Πειραιά και τι τραβούσαν όσοι ήθελαν να πάνε να δουλέψουν από μία μειοψηφία εργαζομένων και συνδικαλιστών.

Σε σχέση με τα δύο άρθρα για την απασχόληση την έκτη μέρα σε επιχειρήσεις που εφαρμόζουν σύστημα πενθήμερης εβδομαδιαίας εργασίας είτε είναι συνεχούς λειτουργίας είτε όχι, εδώ αυτό που γίνεται πραγματικά, κυρίες και κύριοι συνάδελφοι, είναι ότι θα αμείβεται η ενδεχόμενη έκτη ημέρα εργασίας με προσαύξηση 40%, ότι αυτή θα δηλώνεται και άρα θα είναι νόμιμη πάντα μέσα στο όριο εργασίας των σαράντα οκτώ ωρών την εβδομάδα που επίσης προβλέπεται στον Κώδικα Ατομικού Εργατικού Δικαίου.

Τέλος, σε ό,τι αφορά το άρθρο 30 με το οποίο δίνεται εξουσιοδότηση στα αρμόδια θεσμικά όργανα να προσδιορίσουν κατηγορίες γιατρών που μπορούν να ασκήσουν καθήκοντα ιατρού εργασίας, υπάρχουν οι νομοτεχνικές βελτιώσεις που έχει ανακοινώσει ο κύριος Υπουργός σχετικά με την προτεραιότητα των ιατρών εργασίας και την υποχρέωση εκπαίδευσης των επιπλέον ιατρικών ειδικοτήτων, προκειμένου να ασκήσουν καθήκοντα ως ιατροί εργασίας.

Σε κάθε περίπτωση, προβλέπεται ρητά ότι θα γνωμοδοτήσουν και θα υποδείξουν τις λεπτομέρειες οι πλέον ειδικοί, το Σύμβολο Υγείας και Ασφάλειας στην εργασία και το Κεντρικό Συμβούλιο Υγείας με γνώμονα πάντα την κάλυψη των κενών που υπάρχουν σε όλη τη χώρα και επείγεται να καλυφθούν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, με τη συζήτηση να επικεντρώνεται σε ρυθμίσεις, όπως η παραπάνω, ίσως δεν δόθηκε η προσοχή που έπρεπε σε διατάξεις οι οποίες βελτιώνουν επί της ουσίας τη θέση των εργαζομένων απέναντι σε αυθαίρετες και καταχρηστικές πρακτικές που διαπιστώνονται στη σχέση τους με έναν εργοδότη. Πρόκειται για ρυθμίσεις, όπως αυτές που αφορούν την υποχρέωση να παρέχεται δωρεάν κατάρτιση που υπολογίζεται ως εργάσιμος χρόνος, τη δυνατότητα παρέμβασης του επιθεωρητή εργασιακών σχέσεων, όταν παραβιάζονται δικαιώματα του εργαζομένου, με την ανάρτηση των βασικών όρων εργασίας στο «ΕΡΓΑΝΗ ΙΙ», κατόπιν συμφωνίας του εργαζόμενου, καθώς και την καταβολή του εποχικού βοηθήματος σε όλους τους εργαζόμενους στον τουριστικό και επισιτιστικό κλάδο.

Κύριε Πρόεδρε, δώστε μου, σας παρακαλώ, μισό λεπτό ακόμα.

Πρόκειται για ρυθμίσεις που αποδεικνύουν ότι η Κυβέρνηση της Νέας Δημοκρατίας κόντρα στις φωνές που έρχονται από το παρελθόν επιδιώκει να βελτιώσει τις επιλογές των εργαζομένων, να ενισχύσει τη διαπραγματευτική τους δύναμη και παράλληλα να στηρίξει τις επιχειρήσεις να ανταποκριθούν στη ζήτηση προϊόντων και υπηρεσιών και να μπορούν να σταθούν με ίσους όρους απέναντι στον ανταγωνισμό, γιατί έτσι μπορεί και να βελτιωθεί το εισόδημα των εργαζομένων και να δημιουργηθούν περισσότερες και καλύτερες δουλειές.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα η κ. Θεανώ Φωτίου από τον ΣΥΡΙΖΑ και θα ακολουθήσει ο Κοινοβουλευτικός Εκπρόσωπος της Νίκης κ. Τσιρώνης, ο οποίος έχει ζητήσει τον λόγο εδώ και ώρα.

Ορίστε, κυρία Φωτίου, έχετε τον λόγο για επτά λεπτά.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, με πρόσχημα την ενσωμάτωση ευρωπαϊκής οδηγίας που καθυστερήσατε από το 2019, φέρνετε ένα αντεργατικό νομοσχέδιο που και αναιρεί την οδηγία, αλλά και ολοκληρώνει την κατάλυση των εργασιακών σχέσεων και δικαιωμάτων που ξεκίνησε η προηγούμενη Κυβέρνηση Μητσοτάκη. Τέσσερα χρόνια δεν κυρώνετε την οδηγία, ενώ η προηγούμενη κυβέρνηση Μητσοτάκη δια του κ. Χατζηδάκη νομιμοποίησε το ίδιο διάστημα τη δεκάωρη απασχόληση, τις απλήρωτες υπερωρίες, την απόλυση χωρίς αιτιολογία, τη διάλυση του ΣΕΠΕ και άφησε τη μαύρη εργασία, την εργοδοτική αυθαιρεσία και τους χαμηλούς μισθούς να γίνουν η εργασιακή κανονικότητα, ενώ κυριαρχεί ο φόβος μήπως και όλα αυτά χαθούν.

Το σχέδιο της Δεξιάς είναι απλό. Οι εργαζόμενοι θα δουλεύουν χωρίς ωράριο, θα είναι διαθέσιμοι είκοσι τέσσερις ώρες το εικοσιτετράωρο, επτά ημέρες την εβδομάδα, θα μπορούν να δουλεύουν δεκατρείς ώρες ημερησίως χωρίς υπερωριακή αμοιβή και θα πληρώνονται οριακά για να αγοράζουν τα αναγκαία της ημέρας μέχρι την επόμενη.

Και θέλετε να πείσετε την κοινωνία ότι έτσι είναι τα πράγματα και δεν μπορούμε να ζητάμε τίποτα περισσότερο. Εμείς είμαστε εδώ ακριβώς γι’ αυτό. Για να υψώσουμε φραγμό στο σχέδιό σας και μέσα και έξω από τη Βουλή και να προωθήσουμε τη δική μας πολιτική πρόταση για τους εργαζόμενους που θα αλλάξει αυτή την πραγματικότητα με βασικό κορμό τη μείωση της εργασίας σε τριανταπεντάωρο την εβδομάδα χωρίς μείωση μισθού. Έχουμε την εμπειρία και τη γνώση.

Ήμουν στο Υπουργείο Εργασίας σε μια δύσκολη εποχή. Με την Έφη Αχτσιόγλου πετύχαμε σημαντικές νίκες για τους εργαζόμενους, όπως την αύξηση του κατώτατου μισθού, την κατάργηση του ντροπιαστικού υποκατώτατου για τους νέους, την επιβολή κανόνων για τήρηση των ωραρίων, την επαναφορά των συλλογικών συμβάσεων, τον περιορισμό των αυθαίρετων απολύσεων και την ενίσχυση του ΣΕΠΕ που δημιούργησε ένα πρώτο βήμα ασφάλειας για τους εργαζόμενους.

Επί πέντε χρόνια κατεδαφίζετε τα πάντα για να επιβάλλετε τη φθηνή εργασία του σχεδίου Πισσαρίδη που δήθεν θα φέρει ανάπτυξη και επενδύσεις. Η Βουλγαρία και οι περισσότερες ανατολικές χώρες έχουν φθηνή εργασία. Είδατε πουθενά ανάπτυξη; Μόνο ανεργία και μετανάστευση είδαμε. Είμαστε κατηγορηματικά αντίθετοι με αυτό το μοντέλο ανάπτυξης στην εποχή της γνώσης και της τέταρτης βιομηχανικής επανάστασης, γιατί αυξάνει τη φυγή των νέων και μονιμοποιεί στο εξωτερικό όσους έχουν ήδη φύγει.

Οι ρυθμίσεις σας αντιστρατεύονται την ίδια την οδηγία. Συμφώνησαν σε αυτό όλοι οι φορείς που φέραμε στη διαβούλευση και έγκριτοι νομικοί, διότι η οδηγία σαφώς αναφέρει ότι δεν θα χρησιμοποιηθεί ως βάση για την καθιέρωση συμβάσεων μηδενικών ωρών εργασίας ούτε ως όχημα για την υποβάθμιση της προστασίας των εργαζομένων. Εσείς κάνετε αυτό ακριβώς. Εισάγετε, πρώτον, στο ελληνικό δίκαιο τη σύμβαση - φάντασμα των μηδενικών ωρών που δεσμεύει μόνο τον εργαζόμενο χωρίς να ξεκαθαρίζει ωράριο, μισθό, χώρο εργασίας. Υπογράφει, δηλαδή, μία σύμβαση ότι εργάζεται πέντε μέρες την εβδομάδα, οκτώ ώρες το εικοσιτετράωρο, αν χρειαστεί και ο εργοδότης μπορεί να τον ειδοποιεί με ένα SMS γι’ αυτό είκοσι τέσσερις ώρες πριν. Επομένως παραβιάζετε συνειδητά την ευρωπαϊκή νομοθεσία και η χώρα μας θα βρεθεί εξαιτίας σας στα ευρωπαϊκά δικαστήρια. Δεν πρόκειται να γλιτώσετε.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Δεύτερον, εισάγετε τη δυνατότητα παράλληλης απασχόλησης σε άλλο εργοδότη με εργασία έως δεκατριών ωρών το εικοσιτετράωρο. Υποστηρίζετε ότι έτσι ο εργαζόμενος μπορεί να αυξήσει τα έσοδά του. Έτσι, όμως, καταργείτε τις υποχρεωτικές έντεκα ώρες ξεκούρασης, αν υπολογίσει κανείς και τις ώρες μετακίνησης του εργαζόμενου από τη μία δουλειά στην άλλη, εκτός κι αν εννοείτε ότι οι ίδιες εταιρείες θα κάνουν δεύτερη θυγατρική, άλλου είδους «μπίζνα» και ούτω καθεξής.

Βλάπτετε την υγεία του. Όπως σας είπε και η κ. Λινού –και θα σας τα ξαναπεί με όλα τα επιστημονικά δεδομένα- θέτετε σε κίνδυνο τον ίδιο και το κοινωνικό σύνολο και εξοντώνετε κάθε δυνατότητα οικογενειακής και κοινωνικής ζωής. Εσείς που κόπτεστε για την οικογένεια και φτιάξατε και Υπουργείο Οικογένειας, πείτε μου πώς γίνεται μια εργαζόμενη γυναίκα και μητέρα με εννέα και έντεκα ώρες εργασίας, θα φάει, θα κοιμηθεί, θα φροντίσει τα παιδιά, θα κάνει ό,τι χρειάζεται! Σκέτη κοροϊδία! Εσείς απομυζάτε όλη τη ζωή του εργαζόμενου και ξέροντας ότι έχοντας καταργήσει στην ουσία το ΣΕΠΕ, η «μαύρη» εργασία στην οποία εξαναγκάζεται ο εργαζόμενος για να καταφέρει να επιβιώσει, δεν καταπολεμιέται.

Τρίτον, επιτρέπετε την εργασία την έκτη μέρα και καταργείτε την Κυριακή αργία σε επιχειρήσεις συνεχούς ή εποχικής λειτουργίας. Στόχος είναι να ευνοηθεί η βαριά βιομηχανία και κυρίως ο τουρισμός που βασίζεται σε εποχική εργασία και έτσι δεν θα χρειαστούν πλέον νέες προσλήψεις.

Τέταρτον, ποινικοποιείτε περαιτέρω τη συνδικαλιστική δράση με ποινή φυλάκισης και χρηματικό πρόστιμο για απεργούς που –εντός εισαγωγικών- «παρεμποδίζουν» τους απεργοσπάστες, ενώ όλα αυτά προβλέπονται ήδη στο ποινικό δίκαιο.

Πέμπτον, επινοείτε την εξάμηνη μαθητεία μετά το πέρας της οποίας ο εργοδότης δεν έχει υποχρέωση συνέχισης απασχόλησης του μαθητευόμενου και τον απολύει χωρίς αποζημίωση που νόμιμα ισχύει για τη δωδεκάμηνη εργασία.

Τέλος, για τις τριετίες, οποία γελοιοποίηση του Πρωθυπουργού και του κ. Γεωργιάδη! Το ξεπάγωμα των τριετιών κράτησε όσο το διήμερο της ΔΕΘ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κυρία Πρόεδρε.

Τρεις μήνες μετά τις εκλογές, στις δημοσκοπήσεις η Κυβέρνηση καταποντίζεται. Για το «MEGA» στις 15 Σεπτεμβρίου το «METRON ANALYSIS» το 66% εκτιμά πως η χώρα κινείται σε λάθος κατεύθυνση. Φαντάζομαι ότι σε αυτό το ποσοστό δεν υπάρχουν εργαζόμενοι, γιατί όλοι, όπως μας εξήγησε ο Υπουργός, είναι ενθουσιασμένοι με το νομοσχέδιο.

Να ξέρετε ότι η μεγάλη προσέλευση στις εκλογές του ΣΥΡΙΖΑ είναι αποτέλεσμα αφ’ ενός ακριβώς αυτής της απελπιστικής κατάστασης και αφ’ ετέρου μιας ελπίδας η οποία γεννιέται στην κοινωνία ότι υπάρχει μέλλον με μια ισχυρή Αξιωματική Αντιπολίτευση που γρήγορα θα γίνει κυβέρνηση.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε, κυρία Φωτίου.

Επόμενος ομιλητής είναι ο Κοινοβουλευτικός Εκπρόσωπος της Νίκης κ. Σπυρίδων Τσιρώνης.

Ορίστε, κύριε Τσιρώνη, έχετε έξι λεπτά με δεδομένο ότι έχει μιλήσει και ο Πρόεδρος του κόμματος.

**ΣΠΥΡΙΔΩΝ ΤΣΙΡΩΝΗΣ:** Δώδεκα λεπτά δεν έχω, κυρία Πρόεδρε;

**ΠΡΟΕΔΡΕΥΟΥΣΑ (Όλγα Γεροβασίλη):** Όταν δεν έχει προηγηθεί η ομιλία του Προέδρου. Όταν μιλάει πρώτα ο Πρόεδρος, ο Κοινοβουλευτικός Εκπρόσωπος αντί για δώδεκα, έχει έξι λεπτά.

Εν πάση περιπτώσει, θα υπάρχει μια ανοχή, όπως καταλαβαίνετε, αλλά θα φροντίστε να είστε πιο σύντομος.

Ορίστε, έχετε τον λόγο.

**ΣΠΥΡΙΔΩΝ ΤΣΙΡΩΝΗΣ:** Σας ευχαριστώ πολύ.

Κυρίες και κύριοι Βουλευτές, κύριε Υπουργέ, για μία ακόμη φορά η Κυβέρνηση κατά την πάγια τακτική της φέρνει κάτω από την ομπρέλα της ενσωμάτωσης μιας ευρωπαϊκής οδηγίας ένα νομοσχέδιο με άρθρα τα οποία εκφράζουν αποκλειστικά και μόνο τις δικές της πολιτικές επιλογές, για τις οποίες καμία υποχρέωση δεν προκύπτει από τη συγκεκριμένη οδηγία της Ευρωπαϊκής Ένωσης.

Με το παρόν νομοσχέδιο η Κυβέρνηση ξεπέρασε τον εαυτό της ως προς αυτήν την τακτική, αφού αγνοεί επιδεικτικά τη ρητή αποδοκιμασία της συγκεκριμένης οδηγίας για τη μη υιοθέτηση συμβάσεων τύπου μηδενικών ωρών στις χώρες που δεν έχει ήδη νομοθετηθεί. Στην ουσία, δηλαδή, η Ευρωπαϊκή Ένωση ανέχθηκε τις συμβάσεις αυτές, όπου προϋπήρχαν, αλλά ρητά αναφέρει ότι η οδηγία δεν θα πρέπει να χρησιμοποιείται ως βάση για την καθιέρωση συμβάσεων μηδενικών ωρών εργασίας ή άλλων παρόμοιων συμβάσεων.

Αντί, λοιπόν, η Κυβέρνηση να εμποδίζει τέτοιες συμβάσεις, τις φέρνει η ίδια προς ψήφιση. Σκοπός της υπό ενσωμάτωση οδηγίας είναι να ενισχύσει, όπως αναφέρεται, τον προστατευτικό χαρακτήρα της εργασίας και να υποχρεώσει το κράτος-μέλος να περιφρουρήσει τα κεκτημένα δικαιώματα των εργαζομένων με τη θέσπιση θετικών γι’ αυτούς διατάξεων. Επομένως δεν μπορεί να χρησιμεύει ως μέσον για τη μείωση των υφιστάμενων δικαιωμάτων που προβλέπονται από την ισχύουσα εθνική ή ενωσιακή νομοθεσία. Δεν μπορεί, δηλαδή, να αποτελέσει η οδηγία όχημα για την υποβάθμιση του γενικού επιπέδου προστασίας των εργαζομένων και ειδικότερα να χρησιμεύσει ως άλλοθι για την επιβολή εναλλακτικών μορφών εργασίας εις βάρος τους.

Η προσεκτική, όμως, μελέτη του υπό ψήφιση νομοσχεδίου καταδεικνύει το οξύμωρο γεγονός όχι μόνο της μη εφαρμογής των προβλέψεων της υπό ενσωμάτωση οδηγίας, όχι μόνο τη μη συμμόρφωση της χώρας μας στις πρόνοιές της, αλλά και τη θέσπιση διατάξεων που στοχεύουν στο ακριβώς αντίθετο αποτέλεσμα, δηλαδή στην πλήρη απορρύθμιση του θεσμικού πλαισίου της εργασίας. Και πώς επιτυγχάνεται αυτό; Επιτυγχάνεται με την εισαγωγή κανόνων που προσδίδουν άκρατη ευελιξία στο εργατικό δίκαιο, κοινώς μια διασταλτική ερμηνεία, ένα τέντωμα του ατομικού εργατικού δικαίου, όλως τυχαίως στη συντριπτική του πλειοψηφία υπέρ των εργοδοτών, αφήνοντας ελάχιστα ψίχουλα για τους εργαζόμενους. Και αναφέρομαι κυρίως στην πολλαπλή απασχόληση μέσω της οποίας καταστρατηγείται το οκτάωρο του εργαζομένου, με τη δυνατότητα να εργάζεται κάποιος μέχρι και δεκατρείς ώρες ημερησίως, στην εισαγωγή συμβάσεων εργασίας μηδενικών ωρών που αντίκειται στο πνεύμα και τον σκοπό της οδηγίας και μετακυλίει στον εργαζόμενο τον επιχειρηματικό κίνδυνο που παραδοσιακά φέρει ο εργοδότης στην εργασιακή σχέση.

Αξιοθαύμαστη, βέβαια, είναι και η σπουδή σας να θεσμοθετήσετε τη σύμβαση αυτή των μηδενικών ωρών, ενώ η οδηγία αποδοκιμάζει ρητά τη νομοθέτησή τους. Είναι προφανές ότι οι συμβάσεις μηδενικών ωρών μπορεί να έχουν ως αποτέλεσμα κάποιος να δεσμεύεται υπέρμετρα, να εργάζεται ελάχιστα και να μην έχει εισόδημα ικανό για τον βιοπορισμό του.

Επίσης, αναφέρομαι στη σταδιακή κατάργηση της κυριακάτικης αργίας. Με την απελευθέρωση του ημερήσιου χρόνου απασχόλησης, στην πραγματικότητα την κατάργηση του οκταώρου που εισάγετε ή τη σύμβαση μηδενικών ωρών, πώς μπορεί ένας εργαζόμενος να οργανώσει την προσωπική και κοινωνική του ζωή με τέτοιους όρους; Γιατί τόση ακραία ευελιξία;

Φυσικά, θα μας απαντήσετε ότι οι εργαζόμενοι έχουν την ελευθερία επιλογής αν θα δεσμευτούν με τέτοιες συμβάσεις. Στην πραγματικότητα, όμως, οι εργαζόμενοι θα αναγκαστούν να δεχτούν κι αυτές τις συμβάσεις γιατί έχουν ανάγκη βιοπορισμού.

Όλες αυτές οι ρυθμίσεις που εισάγετε αποτελούν μια μεθόδευση της Κυβέρνησης να διαλύσει πλήρως τις τελευταίες εναπομείνασες προστατευτικές διατάξεις του εργατικού δικαίου. Χαρακτηριστική των προθέσεών σας είναι, άλλωστε, η δήλωση του Πρωθυπουργού το 2018 ότι το κλασικό οκτάωρο είναι ξεπερασμένο, ενώ μιλούσε και για επταήμερη εργασία. Τώρα ήρθε η στιγμή να το κάνετε πράξη.

Όσον αφορά στην τροπολογία που καταθέσατε για το ξεπάγωμα των τριετιών, και αυτό το μέτρο είναι χωρίς ουσιαστικό αντίκρισμα αφού δεν έχει αναδρομική ισχύ, ενώ παράλληλα τελεί υπό αίρεση αφού εξαρτάται άμεσα από την επίτευξη του στόχου του 10% της ανεργίας.

Εισάγετε ρυθμίσεις που αντί να εξασφαλίζουν μια δίκαιη ισορροπία μεταξύ ευελιξίας και προστασίας, βλάπτουν τους εργαζόμενους και εν τέλει δεν ωφελούν κανέναν.

Προωθείτε τις ακραίες μορφές ευέλικτης οργάνωσης της εργασίας σε βάρος της προστασίας και της ασφάλειας των εργαζομένων, προστατεύοντας εμφανώς τα εργοδοτικά συμφέροντα. Και όλα αυτά όταν στην Ευρώπη κινούνται ακριβώς στην αντίθετη πορεία, με την τάση που επικρατεί σε όλες τις ανεπτυγμένες χώρες για μείωση των ωρών εργασίας με τις ίδιες ακριβώς αποδοχές, για τη βελτίωση της εξισορρόπησης της εργασίας και της προσωπικής ζωής των εργαζομένων την οποία δεν βάζετε πουθενά στην εξίσωση.

Γράφει ο συγγραφέας Ηλίας Λιαμής: «Είναι ασύλληπτα μικρή η βιωτή και δεν προλαβαίνουμε την αυτολύπηση. Κάθε μέρα μας περιμένει και μια μικρή μάχη με τις δυνάμεις της αυτοεξουθένωσης. Κάθε στιγμή στέκει επιτακτική η επιλογή να συνταχθώ στον αγώνα της ζωής που ζητά να καταστήσει τα ρουθούνια της έξω από το νερό ή να γίνω φθηνός κόλακας και το τσιράκι των δυνάμεων του χάους που πολλά δεν σου ζητούν, μόνο να κοιτάω τη δουλίτσα μου και να συμβιβαστώ με την παντοδυναμία τους. Αν οι δυνάμεις αυτές σου χτυπήσουν την πόρτα και σου ζητήσουν την υπογραφή της αδράνειάς σου για τα αίσχη τους, χαμογελώντας χαιρέκακα για την ασημαντότητά σου, δείξε τους τον ασήμαντο δάσκαλο που αλλάζει τις ζωές των μαθητών του, δείξε τους τον ασήμαντο υπάλληλο του σουπερμάρκετ που γέμισε με ευγένεια τους διαδρόμους της κατήφειας, δείξε τους τον ασήμαντο δημοτικό υπάλληλο που με το χέρι του πήρε και το τελευταίο άδειο μπουκάλι που δεν χώρεσε ο κάδος, δείξε τους τον ασήμαντο μικροεπιχειρηματία που και αν ο νόμος κάλυπτε την απληστία του, αυτός είπε ένα «όχι» και ζημιώθηκε κατά χιλιάδες ευρώ για να κοιμηθεί καλύτερα το βράδυ και να μην ντραπεί τα παιδιά του στο κυριακάτικο τραπέζι, όπου και όταν στρώνεται πια το κυριακάτικο τραπέζι».

Κυρίες και κύριοι συνάδελφοι, το υπό ψήφιση νομοσχέδιο, παρά τα αντιθέτως προβληθέντα και διαφημισθέντα από την Κυβέρνηση, δεν κομίζει καμμία γενναία πολιτική για βελτίωση των όρων εργασίας και αναβάθμιση του επιπέδου προστασίας της εργασίας, αντίθετα στρώνει τον δρόμο για τις συμβάσεις που καθιστούν τον εργαζόμενο διαθέσιμο προϊόν είκοσι τέσσερις ώρες, επτά ημέρες την εβδομάδα.

Και εδώ μπαίνει και μια παράμετρος ιδιαίτερα σημαντική για τη Νίκη, η οποία είναι η συνοχή της οικογένειας. Όταν οι γονείς θα εργάζονται σε τέτοια εξαντλητικά ωράρια και θα απουσιάζουν δεκατρείς ώρες την ημέρα από το σπίτι, ποιος θα αναλάβει τη διαπαιδαγώγηση των παιδιών, ποιος θα τα καθοδηγήσει, ποιος θα έχει τη δύναμη να παίξει μαζί τους και να μοιραστεί τα προβλήματά τους, μικρά και μεγάλα;

Είναι προφανές ότι ο θεσμός της οικογένειας βάλλεται βάναυσα, ίσως για να δώσει τον ρόλο του και τη θέση του σε ένα κράτος-πατέρα το οποίο θα αναλάβει μέσα από τις συνθήκες που το ίδιο δημιουργεί, όπως τώρα με το παρόν νομοσχέδιο, να κατασκευάσει τα ανταλλακτικά της καλοδουλεμένης μηχανής των εκμεταλλευτών μιας ζωής προσανατολισμένης σταθερά στη λογική της επιβίωσης.

Ελαστικότητα αποκαλεί η Κυβέρνηση, αλλά στην ουσία πρόκειται για τη νομιμοποίηση ενός ιδιότυπου σκλαβοπάζαρου με μισθούς πείνας, ατομικές συμβάσεις με άθλιους όρους χωρίς ωράριο εργασίας και κατά παραγγελία εργασία που θα την ορίζει ο εργοδότης ακόμα και μια μέρα πριν.

Ευελιξία ονομάζει ο κύριος Υπουργός την κατάργηση ενός θεμελιώδους εργασιακού κεκτημένου, αυτό του οκταώρου. Νομιμοποίηση των όσων λαμβάνουν χώρα στην αγορά με τη μαύρη εργασία βαφτίζει η Κυβέρνηση την ηθελημένη ή αθέλητη αδυναμία της να εξοπλίσει τον εργαζόμενο με αξιοπρεπείς μισθούς, με συνθήκες που δεν θα τον αναγκάζουν να ζει για να δουλεύει, αλλά το αντίθετο, με λειτουργία ελεγκτικών μηχανισμών για τους ασύδοτους εργοδότες που θα κάνουν τον εργαζόμενο να αισθάνεται ότι το κράτος στέκεται δίπλα του και όχι απέναντί του.

Στην ουσία καλούμαστε να υπερψηφίσουμε ένα νομοσχέδιο που προωθεί την ακραία ευελιξία και επισφάλεια στο πεδίο των εργασιακών σχέσεων, καταργεί το εργατικό δίκαιο και καθιστά τον εργαζόμενο δουλοπάροικο στην πατρίδα του, προβλέποντας ουσιαστικά και πρακτικά τα αντίθετα από αυτά που καλείται να προστατεύσει ενσωματώνοντας την οδηγία.

Κύριε Υπουργέ, οι ρυθμίσεις που εισάγετε δεν αποτελούν εκσυγχρονισμό ούτε θα προσδώσουν ανταγωνιστικότητα στη χώρα ούτε θα αυξήσουν τους μισθούς ούτε θα βελτιώσουν τους όρους της εργασίας, αλλά θα πλήξουν καίρια τον προστατευτικό πυρήνα του εργατικού δικαίου.

Εμείς είμαστε αντίθετοι με τον σκοπό αυτού του νομοσχεδίου, γιατί για εμάς η εργασία δεν είναι εμπόρευμα, αλλά κοινωνικό αγαθό και οφείλουμε να την προστατεύσουμε.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Γεώργιος Μαρίνος, Βουλευτής του Κομμουνιστικού Κόμματος Ελλάδας.

**ΓΕΩΡΓΙΟΣ ΜΑΡΙΝΟΣ:** Ευχαριστώ, κυρία Πρόεδρε.

Σήμερα το πρωί μέρα απεργίας και διαδηλώσεων σε όλη τη χώρα ήμουν στο λιμάνι του Πειραιά και θέλω να μεταφέρω και σήμερα στη Βουλή ότι η απεργία ήταν καθολική, επιτυχημένη εκατό τοις εκατό στα καράβια, στην «COSCO» και σε άλλους εργασιακούς χώρους.

Χαιρετίζουμε τους απεργούς και τους διαδηλωτές και τους καλούμε να πεισμώσουν ακόμα περισσότερο, να συνεχίσουν να δίνουν τη μάχη ενάντια στις υπονομευτικές δραστηριότητες αυτής της άθλιας Κυβέρνησης και του Υπουργού Εργασίας, να συνεχίσουν να δίνουν τη μάχη αποφασιστικά ενάντια σε όλους τους κρατικούς και εργοδοτικούς κατασταλτικούς απεργοσπαστικούς μηχανισμούς, γιατί οι εργάτες, οι εργαζόμενοι έχουν το δίκιο και πρέπει να το διεκδικήσουν.

Έχουν ιερό καθήκον να το διεκδικήσουν, να διεκδικήσουν όχι μόνο την ανατροπή αυτού του κατάπτυστου αντεργατικού νομοσχεδίου, να διεκδικήσουν την ικανοποίηση των αναγκών τους, των αναγκών που προκύπτουν στον εικοστό πρώτο αιώνα, στο 2023.

Ο κύριος Υπουργός ζει στον κόσμο του, στον κόσμο των αστικών, συναγελάζεται με τους καπιταλιστές και φέρνει εδώ την άποψή τους, την υπερασπίζεται, όμως η εχθρότητα που επέδειξε και σήμερα απέναντι στους εργαζόμενους και τα συνδικάτα που παλεύουν για τα δικαιώματα και τα συμφέροντα των εργαζομένων έχει οδηγήσει σε πολιτική τύφλωση. Και γι’ αυτό δεν μπόρεσε να δει τους χιλιάδες απεργούς διαδηλωτές πριν από λίγη ώρα στο Σύνταγμα! Γι’ αυτό δεν μπόρεσε να δει τους χιλιάδες απεργούς διαδηλωτές στη Θεσσαλονίκη, την Πάτρα, τη Λάρισα, σε όλες τις μεγάλες πόλεις, σε δεκάδες πόλεις σε όλη τη χώρα!

Εμείς ως ΚΚΕ τον παραδίδουμε στην κρίση των εργαζομένων με τους οποίους δεν έχει καμμία, μα καμμία σχέση.

Δεύτερον, ο κ. Πλεύρης γαλουχήθηκε βεβαίως σε ένα αντικομμουνιστικό περιβάλλον, αλλά σήμερα στην εποχή μας τέτοιες παρωχημένες αντιλήψεις δεν μπορεί να τις εκστομίζει κανένας και πουθενά. Λέει: «Η Αριστερά -τους κομμουνιστές εννοεί- θέλουν τη μιζέρια του λαού για να αγανακτούν και να μπορούν να παλεύουν ενάντια στους καπιταλιστές, το αστικό κράτος».

Φορέας της μιζέριας είναι η πολιτική που υπερασπίζεται και ο κ. Πλεύρης και ο κ. Γεωργιάδης, είναι η πολιτική της Νέας Δημοκρατίας και των άλλων κομμάτων που υπερασπίζονται το κεφάλαιο, την Ευρωπαϊκή Ένωση, το ΝΑΤΟ. Αυτοί είναι οι φορείς της μιζέριας και η δική τους πολιτική έχει οδηγήσει όλα τα χρόνια να είναι εγγεγραμμένοι στον ΟΑΕΔ πάνω από ένα εκατομμύριο εργαζόμενοι και να ζητούν δουλειά! Η δική τους πολιτική εν έτει 2023 έχει οδηγήσει να είναι ο κατώτατος μισθός στα 780 ευρώ και 667 ευρώ καθαρά! Η δική τους πολιτική έχει οδηγήσει στο πετσόκομμα μισθών και συντάξεων! Ο μέσος μισθός είναι ακόμα στα επίπεδα της περασμένης δεκαετίας.

Είναι φορείς της πολιτικής που επεκτείνει τη φτώχεια, την ανέχεια και αυτό είναι σοβαρό κριτήριο για να τους κρίνει ο λαός .Είναι φορείς της πολιτικής που έπνιξε τη Θεσσαλία, που κατέκαψε τον Έβρο, την Ελλάδα. Γιατί η πολιτική τους θεωρεί τις λαϊκές ανάγκες ως κόστος και κριτήριό της έχει τα κέρδη των μονοπωλίων, των μεγάλων οικονομικών ομίλων, του κεφαλαίου. Αυτά είναι τα κριτήρια. Να γίνει η διαπάλη, όχι με ψέματα, όχι με διαστρεβλώσεις, όχι με κατάχρηση του υπουργικού χρόνου, εκτοξεύοντας αυτό το μίσος ενάντια στην εργατική τάξη, τα λαϊκά στρώματα.

Το ΚΚΕ από το 1918 υπερασπίζεται όχι απλά τα δικαιώματα και τα συμφέροντα της εργατικής τάξης, των λαϊκών στρωμάτων, ανοίγει δρόμους. Η πάλη των κομμουνιστών ακόμα και σε συνθήκες φυλακίσεων, εξοριών οδηγούσε στην ανάδειξη των αιτημάτων για τη μείωση του εργάσιμου χρόνου, οδηγούσε στην πάλη για το οκτάωρο, οδηγούσε στην αύξηση των μισθών, στην καθιέρωση, κατοχύρωση της κοινωνικής ασφάλισης για δωρεάν υγεία, παιδεία, πρόνοια, ενάντια στη συμμετοχή της Ελλάδας στους ιμπεριαλιστικούς πολέμους. Από τη δεκαετία του 1920 το ΚΚΕ είναι φορέας προόδου, παλεύει για να μπουν οι λαϊκές ανάγκες μπροστά.

Το νομοσχέδιο είναι αντεργατικό, είναι έκτρωμα. Πηγάζει από τις κοινοτικές οδηγίες, που ο προσανατολισμός τους όλα τα χρόνια είναι ανατροπές στα εργασιακά, μισθολογικά, ασφαλιστικά δικαιώματα των εργαζομένων. Αυτός είναι ο προσανατολισμός της Ευρωπαϊκής Ένωσης ως διακρατικής ιμπεριαλιστικής Ένωσης και έχουν ευθύνη όχι μόνο η Νέα Δημοκρατία, αλλά και ο ΣΥΡΙΖΑ, το ΠΑΣΟΚ και τα άλλα κόμματα που σήμερα μετά από τέτοια πείρα υπερασπίζονται αυτή την ένωση των μονοπωλίων.

Στη βάση αυτή και με γνώμονα τις οδηγίες, την 2003/88, την 2019/1152 που ενσωματώνεται στην ελληνική νομοθεσία, επιχειρείται σήμερα αυτή η αποδόμηση, η διάλυση βασικών δικαιωμάτων. Ναι, καταργείται το οκτάωρο μέσα από μία διαδικασία αυτά τα χρόνια και τίθενται δεκατρείς ώρες δουλειάς! Αυτή είναι η πραγματικότητα! Και με διευθέτηση ενισχύονται οι ελαστικές μορφές απασχόλησης δραματικά, από τη μερική και προσωρινή απασχόληση φτάσαμε σήμερα στα συμβόλαια μηδενικού χρόνου και στην κατά παραγγελία εργασία. Είναι πολύ σοβαρά προβλήματα, δεν μπορεί να τα κρύψει κανείς.

Τι κάνει η Κυβέρνηση και οι προηγούμενες; Σου λέει «θα βάλω μία τάξη». Τάξη δεν μπαίνει σε αυτή τη βαρβαρότητα. Κάθε νομοσχέδιο, κάθε κανονισμός θα είναι χειρότερος, αντιδραστικότερος από τους προηγούμενους.

Για να τελειώσω -κυρία Πρόεδρε, συγγνώμη, ένα δευτερόλεπτο- ζούμε τον εικοστό πρώτο αιώνα, υπάρχουν τεράστιες δυνατότητες, πολύ μεγάλες δυνατότητες, με βάση τη συγκέντρωση του πλούτου, την αύξηση της παραγωγικότητας της εργασίας, την ανάπτυξη της επιστήμης και της τεχνολογίας και αυξάνεται η φτώχεια, η ανασφάλεια, γιατί ο καπιταλισμός δεν παίζει. Σε όλες τις συνθήκες θέλει να βγάζουν τα μονοπώλια περισσότερα κέρδη, γίνεται πιο βάρβαρος.

Και λέμε, ό,τι και να πει ο κύριος Υπουργός, o δρόμος της ανατροπής έχει χαραχθεί και έχει χαραχθεί από πολλά χρόνια πριν.

**ΠΡΟΕΔΡΕΥΟΥΣΑ (Όλγα Γεροβασίλη):** Κλείστε, όμως, κύριε συνάδελφε.

**ΓΕΩΡΓΙΟΣ ΜΑΡΙΝΟΣ:** Τελειώνω, κυρία Πρόεδρε.

Όταν μελετήσει κανένας την ιστορία του προηγούμενου αιώνα, θα διαπιστώσει ότι η Σοβιετική Ένωση παρά τα προβλήματα και τις αδυναμίες μείωσε τον εργάσιμο χρόνο κάτω από τις οκτώ ώρες, καθιέρωσε δωρεάν υπηρεσίες στην υγεία, την πρόνοια, την παιδεία, την κοινωνική ασφάλιση, που είναι μια σημαντική πείρα η οποία δεν διαγράφεται με αφορισμούς.

Και εμείς λέμε ότι αυτή η πολύτιμη πείρα, η πείρα του εργατικού κινήματος σε όλα τα χρόνια -θετική και αρνητική- πρέπει να γίνει κτήμα των εργαζομένων, για να δυναμώσει η αντεπίθεσή τους ενάντια σε αυτή την καπιταλιστική βαρβαρότητα.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο Βουλευτής της Ελληνικής Λύσης κ. Παράσχος Παπαδάκης.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, πρώτα από όλα, θα ήθελα να αναφέρω ότι αναρωτήθηκε ο κύριος Υπουργός για ποιον λόγο η ΑΔΕΔΥ είναι στην απεργία, ενώ ο νόμος έχει πεδίο εφαρμογής στους ιδιωτικούς υπαλλήλους. Και μάλιστα ρώτησε και το Σώμα και είπαν οι Βουλευτές της Νέας Δημοκρατίας «ναι, δίκιο έχετε». Κάνετε κάποιο λάθος, όμως, διότι μάλλον δεν γνωρίζετε και το πεδίο εφαρμογής το οποίο φέρνετε και χειροκροτούν οι Βουλευτές από κάτω της Νέας Δημοκρατίας. Διότι το πεδίο εφαρμογής της τροπολογίας αναφέρεται στην αιτιολογική έκθεση στους εργαζομένους με σύμβαση ιδιωτικού δικαίου τόσο στον ιδιωτικό τομέα όσο και στον δημόσιο τομέα. Και επίσης, το νομοσχέδιο υπό ψήφιση που φέρνετε έχει διατάξεις που αφορούν τους υπαλλήλους του δημοσίου τομέα, άρα, έτσι δικαιολογείται η εμφάνιση της ΑΔΕΔΥ. Και όπως και να το κάνουμε, αν έρχονταν οι ιδιωτικοί υπάλληλοι να κάνουν απεργία -γιατί στην Ελλάδα βρισκόμαστε- την άλλη μέρα δεν θα είχαν δουλειά, θα πήγαιναν στα δικαστήρια με τα 670 ευρώ τα οποία παίρνουν καθαρά, θα έπαιρναν και ακριβοπληρωμένους δικηγόρους για να θεωρήσουν την απόλυση καταχρηστική.

Για να δούμε για τι μιλάμε, για να ξέρουμε πού βρισκόμαστε, πρέπει να βάλουμε τη βάση. Διότι στην Ελλάδα η ανεργία μαστίζει, η ανεργία στις γυναίκες είναι πρώτη στην Ευρωπαϊκή Ένωση, δεύτερη στους άντρες, πίσω από την Ισπανία. Επίσης, τα ποσοστά ανεργίας τα οποία εμφανίζετε ψευδεπίπλαστα και αυτά είναι μαγειρεμένα, διότι αυτός ο οποίος εργάζεται για δύο και τρεις ώρες και εμφανίζεται στην «ΕΡΓΑΝΗ» ή εμφανίζεται στον ΟΑΕΔ, θεωρείται και αυτός εργαζόμενος και μπορεί να ζήσει με 300 ευρώ.

Εμείς στον Έβρο τέτοια δεν έχουμε, γιατί εδώ στην Αθήνα ανακάλυψα ένα καινούργιο επάγγελμα, επιτηρητής περιπτέρου. Το έχετε ξανακούσει; Είναι κάποια νέα παιδιά, κορίτσια ή αγόρια, τα οποία περιστοιχίζουν ένα περίπτερο σε τουριστικό μέρος και σηκώνονται κάθε φορά που πλησιάζει πελάτης για να δουν αν θα κλέψει κανένα πατατάκι ή καμμιά σοκολάτα γύρω από το περίπτερο. Εκεί, λοιπόν, καταντήσατε τους Έλληνες πολίτες! Αυτά τα παιδιά κάθονται και εργάζονται για 15 και 20 ευρώ, που μπορεί να είναι κάτοχοι πτυχίων, να γνωρίζουν δύο, τρεις γλώσσες και τα έχετε καταντήσει να δουλεύουν έτσι και φυσικά «μαύρα», γιατί δεν υπάρχει περίπτωση να δηλωθεί αυτή η εργασία.

Όπως υπάρχουν και παιδιά - κάτοχοι πτυχίων που γνωρίζουν ξένες γλώσσες, φοβερό ανθρώπινο δυναμικό, το οποίο φεύγει στο εξωτερικό, αλλά εμάς δεν μας ενδιαφέρει να τους γυρίσουμε πίσω. Εμάς μας ενδιαφέρει να τους πάρουμε την ψήφο, να φέρουμε το νομοσχέδιο να ψηφίζουν για τον Απόδημο Ελληνισμό, χωρίς να έχουν εκπρόσωπο στο ελληνικό Κοινοβούλιο. Αυτή είναι η πολιτική σας, λοιπόν, για να ξέρουμε τι λέμε εδώ μέσα.

Και για τον κατώτατο μισθό θέλω να πω δυο λόγια, διότι υπερηφανευόσασταν προεκλογικά, τον πήγατε στα 780 ευρώ μεικτά, 670 ευρώ καθαρά. Πάρτε ένα χαρτί και ένα στυλό και βάλτε τα κάτω και να δούμε αν με 670 ευρώ μπορεί να ζήσει ένας νέος, να κάνει οικογένεια. Και προτείνω ένα πείραμα, να μην πληρωθούμε την άλλη βδομάδα τα πέντε, έξι χιλιάρικα που λαμβάνει ο Βουλευτής -ο Υπουργός παραπάνω- να πάρουμε τα 670 ευρώ να ζήσουμε και να έρθουμε τον επόμενο μήνα, να δώσουμε ραντεβού και να βάλουμε και μια ζυγαριά να δούμε πόσα κιλά χάσαμε από την πείνα, γιατί δεν υπάρχει περίπτωση να τη βγάλουμε με 670 ευρώ, για τα οποία εσείς περηφανεύεστε και θεωρείτε ότι έτσι μπορεί ο άνθρωπος να αγοράσει παπούτσια, να βγάλει τα προς το ζην, ρούχα κ.λπ., εκπαίδευση, οτιδήποτε είναι αυτό, ψυχαγωγία και να κάνει και οικογένεια.

Η μαύρη εργασία είναι στο ζενίθ. Το γνωρίζετε όλοι πάρα πολύ καλά και είναι στο ζενίθ για πολλούς και διαφόρους λόγους. Όταν ο ελεύθερος επαγγελματίας καλείται να πληρώσει τις πιο ακριβές ασφαλιστικές εισφορές και από το 2023 έχει 9,6% αύξηση, όταν πληρώνει την πιο ακριβή ΔΕΗ στην Ευρωπαϊκή Ένωση και όταν φορολογείται ο επαγγελματίας 23% και 25% προκαταβολή φόρου -άρα στο 1 ευρώ που θα χτυπήσει απόδειξη ο ελεύθερος επαγγελματίας τα 50 λεπτά θα πάνε κατευθείαν στον φόρο- βάλτε μετά ΔΕΗ, βάλτε ενοίκιο, βάλτε εργατικές, εργοδοτικές εισφορές, για να δείτε πόσα του μένουν στο χέρι.

Και μετά μην αναρωτιέστε γιατί έχουμε μαύρη εργασία, γιατί δεν δηλώνεται η εργασία. Δεν μιλάω για τους κακούς εργοδότες. Μιλάω για τους νοικοκυρεμένους εργοδότες. Και βάλτε μετά να δούμε γιατί υπάρχει και μαύρο χρήμα στην Ελλάδα. Μας ενδιαφέρει να έχουμε μόνο συντελεστές υψηλούς, φόρους πολλούς. Και αναρωτηθείτε για ποιον λόγο χρωστάνε και οι περισσότεροι επαγγελματίες -66%- σε ασφαλιστικά ταμεία και στην εφορία.

Μας ενδιαφέρει, λοιπόν, να παρουσιάζουμε πίνακες ψευδεπίπλαστους ή μας ενδιαφέρει η ουσία; Να έχουμε ανθρώπους που ζουν αξιοπρεπώς στην Ελλάδα. Φέρνετε μία τροπολογία για την οποία, πραγματικά, δεν ξέρω αν πρέπει να γελάσω ή να κλάψω. Τι να κάνω, πραγματικά, με αυτήν την τροπολογία;

Στο άρθρο 1 λέτε ότι επαναφέρετε το επίδομα τριετίας, πενταετίας, πολυετίας κ.λπ., το οποίο περιεκόπη το 2012 με πράξη του Υπουργικού Συμβουλίου. Λέτε, όμως, ότι την τριετία και το επίδομα θα τα παίρνει ο εργαζόμενος και θα ξεκινάει η προϋπηρεσία από 1η-1-2024. Για τον εργαζόμενο δηλαδή, που εργάζεται από το 2012, δεν θα προσμετράται ο χρόνος αυτός ως προϋπηρεσία, θα αρχίζει να προσμετράται από 1η-1-2024 για να φτάσουμε στο 2027 για να πάρει το επίδομα τριετίας. Άρα το επίδομα τριετίας θα το πάρει στη δεκαπενταετία. Αυτό είναι παγκόσμια πρωτοτυπία, κύριε Υπουργέ.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Τι λέτε; Δεν πάτε καλά!

**ΠΑΡΑΣΧΟΣ ΠΑΠΑΔΑΚΗΣ:** Εγώ τι λέω; Εγώ δεν πάω καλά; Έλα μετά να μου τα πεις.

Για το επίδομα, λοιπόν, ο χρόνος δεν προσμετράται και γι’ αυτούς οι οποίοι προσελήφθησαν πριν από το 2012 ένα χρονικό διάστημα θα προσμετράται μέχρι το 2012, αλλά το υπόλοιπο θα αρχίσει να προσμετράται και αυτό από 1η-1-2028. Και φέρνετε φυσικά και το άρθρο 1 παράγραφος 6 που ορίζει ότι από 1η-1-2027 αίρεται αυτοδικαίως η τριετία, αν η ανεργία είναι πάνω από 10%, που σίγουρα θα είναι πάνω από 10%. Άρα αυτοί οι οποίοι εργάζονται από το 2012, θα φτάσουν στο 2027 για να συμπληρώσουν την τριετία, η ανεργία θα είναι πάνω από 10% και συνεπώς, δεν έχει επίδομα τριετίας.

Να μας πείτε, λοιπόν, για ποιους ανθρώπους μιλάτε και πού θα δώσετε αυτό το επίδομα τριετίας, που στην τελική είναι δεκαπενταετίας;

Επίσης δεν μπορώ να καταλάβω γιατί σχετίζετε την ανεργία με το επίδομα, γιατί στην πράξη Υπουργικού Συμβουλίου στο άρθρο 4 ήταν όρος συγκεκριμένος ότι πρέπει να πέσει η ανεργία κάτω από 10% για να δοθεί το επίδομα τριετίας, ενώ τώρα το δίνετε επικοινωνιακά, αλλά επί της ουσίας δεν το λαμβάνει κανείς, γιατί την 1η-1-2027 δεν θα έχουμε ανεργία κάτω από 10%.

Στο άρθρο 12 προβλέπεται η δυνατότητα κατάρτισης του εργαζομένου, η οποία, όπως λέει, παρέχεται δωρεάν και λαμβάνει χώρα εντός του συμβατικού ωραρίου. Δείτε, όμως, τι κάνετε εδώ: Λέτε «εφόσον αυτό είναι δυνατόν». Άρα ο εργαζόμενος ο οποίος δουλεύει σε ένα σουβλατζίδικο ντελίβερι, θα δουλεύει οκτώ ώρες και μετά θα του λέει ο εργοδότης «έλα κάνε την κατάρτισή σου, να κόβεις γύρο, γιατί σε προορίζω για να κόβεις γύρο μετά» και θα δουλεύει υπερεργασία, υπερωρία χωρίς να αμείβεται, γιατί αυτό θα είναι στο σχέδιο κατάρτισης και δεν προβλέπεται πρόσθετη αμοιβή.

Στο άρθρο 17 προβλέπεται ότι η καταγγελία σύμβασης εργασίας αορίστου χρόνου μόνο -δεν ξέρω γιατί δεν βάζετε και του ορισμένου χρόνου, κύριε Υπουργέ- είναι άκυρη και όταν γίνεται, λόγω αντίδρασης σε ενάσκηση νομίμου δικαιώματος, ο εργαζόμενος θα μπορεί να πάει στο δικαστήριο για να μπορέσει να ακυρώσει την απόφαση η οποία θα είναι άκυρη.

Ο εργαζόμενος, λοιπόν, με τα 670 ευρώ θα έχει τη δυνατότητα να πάει στο δικαστήριο -λες και τώρα δεν μπορεί να πάει στο δικαστήριο, αν έχει την οικονομική δυνατότητα-, θα προσλαμβάνει τον κ. Κούγια ή τον κ. Δημητρακόπουλο, γιατί έχει πολλά λεφτά και θα πηγαίνει στο δικαστήριο και θα βρίσκει το δίκιο του! Τόσο όμορφα και τόσο ωραία!

Γιατί δεν προβλέπεται, κύριε Υπουργέ -με ευγένεια σας το λέω και καλόπιστα- μια διαδικασία διαμεσολάβησης, μια διαιτητική διαδικασία πριν φτάσει ο εργαζόμενος στο δικαστήριο, να αποφασίζει ο επιθεωρητής εργασίας και αν δούμε ότι δεν μπορεί να καρποφορήσει κάτι τέτοιο, τότε πραγματικά να πηγαίνει στα δικαστήρια, εφόσον μπορεί.

Κλείνω με το άρθρο 25. Είπατε ότι σε αυτό το άρθρο δεν καταργείται το οκτάωρο. Υπάρχει σήμερα η πενθήμερη εργασία και η εξαήμερη εργασία. Το ωράριο εργασίας είναι θεσμοθετημένο στις σαράντα ώρες. Από εκεί και πέρα, μέχρι τις σαράντα πέντε ώρες είναι υπερεργασία, από σαράντα πέντε ώρες και μετά είναι υπερωρία. Αυτό θεσπίζει ο νόμος. Εσείς λέτε, όμως -και είπατε ότι δεν καταργείται το οκτάωρο-, ότι σε συγκεκριμένες επιχειρήσεις συνεχούς λειτουργίας που εφαρμόζεται το σύστημα της πενθήμερης εργασίας, θα μπορεί ο εργαζόμενος να δουλεύει και εξαήμερο, άρα να πάμε σε σαράντα οκτώ ώρες με προσαύξηση 40%.

Δεν μίλησε κανένας εδώ μέσα για πρόσθετη αμοιβή ή όχι. Μιλάμε για ώρες εργασίας. Εσείς τι λέτε; Μπορεί να δουλέψει ακόμα μία ημέρα ο εργαζόμενος, θα πάρει και 40% και άρα κλείσαμε, τελειώσαμε. Για ωράριο εργασίας μιλάμε, κύριε Υπουργέ, όχι για προσαύξηση και αυτό το οποίο αναφέρω -και κλείνω- είναι πως μιλάμε για πάνω από σαράντα ώρες, άρα καταργείται επί της ουσίας το οκτάωρο.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Θα παρακαλούσα όλους όσοι θα ακολουθήσουν να τηρήσουν τον χρόνο. Η διαδικασία είναι μεγάλη και έχει μείνει πολύ πίσω σε χρόνο στον κατάλογο ομιλητών. Άρα θα παρακαλούσα όλους τους Βουλευτές να τηρηθεί ο χρόνος.

Επόμενος ομιλητής ο κ. Γεώργιος Μανούσος από τους Σπαρτιάτες.

**ΓΕΩΡΓΙΟΣ ΜΑΝΟΥΣΟΣ:** Ευχαριστώ, κυρία Πρόεδρε.

Βρισκόμαστε σήμερα εδώ, στον απόηχο των καταστροφικών πλημμυρών στη Θεσσαλία, για να υπερψηφίσουμε ένα νομοσχέδιο που αφορά στο σύνολο των εργαζομένων στη χώρα.

Η Κυβέρνηση και ο αρμόδιος Υπουργός μάς το παρουσίασαν σαν κάτι καινοτόμο, που θωρακίζει, υποτίθεται, τα εργασιακά μας δικαιώματα. Όχι μόνο δεν ισχύει αυτό, αλλά αντιθέτως εξουδετερώνει ό,τι έχει απομείνει όρθιο από τη μνημονιακή λαίλαπα. Η μικρή αύξηση του κατώτατου μισθού και το ξεπάγωμα των τριετιών, πετώντας στον κάλαθο των αχρήστων έντεκα χρόνια -από το 2012 μέχρι το 2023- όχι απλώς δεν δίνει λύση στο πρόβλημα, αλλά επιπροσθέτως μεγεθύνουν τις κοινωνικές και εργασιακές ανισότητες.

Στην Ελλάδα του 2023 μια τετραμελής οικογένεια, όταν εργάζονται και οι δύο φυσικά, γνωρίζετε πόσα χρήματα χρειάζεται για να επιβιώσει αξιοπρεπώς τον μήνα; Θα σας πω εγώ. Πάνω από 1.500 ευρώ και αυτά χωρίς τα ενοίκια, τα οποία ούτως ή άλλως βρίσκονται στα ύψη. Αν συνυπολογίσουμε και αυτά, τότε μιλάμε για ένα ποσό πάνω από 2.000 ευρώ. Πόσοι Έλληνες αλήθεια έχουν την πολυτέλεια να ζουν με πάνω από 1.000 ευρώ τον μήνα καθαρά; Ρητορικό το ερώτημα, φυσικά.

Η αύξηση του εισοδήματος των εργαζομένων δεν πρέπει επ’ ουδενί να σχετίζεται με την παράλληλη εργασία, ούτε βεβαίως, με την αύξηση των ωρών εβδομαδιαίως, στερώντας τους έτσι πολύτιμο χρόνο από τις οικογένειές τους. Ο χρόνος είναι κάτι που δεν αναπληρώνεται ποτέ, το ίδιο και οι προσωπικές μας στιγμές ασφαλώς.

Το παρόν νομοσχέδιο, σε πλήθος άρθρων του, καταστρατηγεί κάθε έννοια δικαιώματος και ουσιαστικά, καθιστά τον εργαζόμενο πολίτη β΄ κατηγορίας και υπόχρεο στον εργοδότη.

Συγκεκριμένα, στο άρθρο 4 καθιερώνεται δοκιμαστική περίοδος έξι μηνών χωρίς αποζημίωση. Τι σημαίνει αυτό; Ότι θα μπορούν οι εργοδότες σε έξι μήνες να απολύουν, αφού στραγγίξουν τους εργαζόμενους, στην ουσία σαν εργαζόμενους μιας χρήσης, χωρίς καμμία επιβάρυνση.

Στο άρθρο 9 θεσμοθετείται η πολλαπλή απασχόληση έως δεκατρείς ώρες ημερησίως, καταπατώντας de facto τις έντεκα ώρες ανάπαυσης, αφού αυτές πρέπει να είναι συνεχόμενες, όπως ορίζει το άρθρο 3, κεφάλαιο ΙΙ, της οδηγίας 2003/88 του Ευρωπαϊκού Κοινοβουλίου.

Στο σημείο αυτό, αν μου επιτρέπετε, να κάνω μια παρατήρηση στον κ. Γεωργιάδη για κάτι που ανέφερε. Δεν ξέρω αν ήταν λεκτικό ατόπημα, αλλά είπατε ότι δεν μπορεί ένας εργαζόμενος σε πλήρη απασχόληση να έχει μια παράλληλη εργασία αυτή τη στιγμή σύμφωνα με το νομικό πλαίσιο.

Καταθέτω στα Πρακτικά από το σύστημα «ΕΡΓΑΝΗ» τα στοιχεία μου, που αφορούν στην εργασία μου πριν έρθω στην Εθνική Αντιπροσωπεία. Ήμουν εργαζόμενος και πλήρους απασχόλησης και με ημιπασχόληση σε δύο διαφορετικούς εργοδότες. Άρα το νομικό πλαίσιο υπάρχει ήδη, κύριε Γεωργιάδη.

(Στο σημείο αυτό ο Βουλευτής κ. Γεώργιος Μανούσος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στα άρθρα 10 και 11 δίνεται η δυνατότητα στις επιχειρήσεις να προχωρούν μονομερώς κατά το δοκούν στη διευθέτηση του χρόνου εργασίας με ατομική συμφωνία. Σαφώς διαφωνούμε.

Στα άρθρα 25 και 26 καθιερώνεται η εξαήμερη εβδομαδιαία απασχόληση σε βιομηχανίες και επιχειρήσεις -αναφέρθηκε προηγουμένως από άλλους συναδέλφους- με 40% προσαύξηση του ημερομισθίου. Νομίζω ότι και τώρα αν κάποιος εργαστεί το Σάββατο θα πάρει 60% ως υπερωρία και όχι 40%. Στην ουσία, δηλαδή, θα δουλεύουμε για να ζούμε.

Επίσης διαφωνούμε κάθετα στα άρθρα 22 και 27 για την κυριακάτικη αργία και στο 31, αφού τα πρόστιμα είναι εξοντωτικά. Όσον αφορά στις απεργίες ασφαλώς και επιθυμούμε να μην υπάρχουν προσκόμματα στους ανθρώπους που θέλουν να εργαστούν.

Επίσης ένα άλλο θέμα που μας έχει απασχολήσει είναι η ψηφιακή κάρτα εργασίας. Δεν λύνει το πρόβλημα της μαύρης εργασίας διότι εγώ θα μπορώ να χτυπάω την κάρτα μου στις τρεις η ώρα όταν σχολάσω και να κάθομαι δύο και τρεις ώρες παραπάνω στη δουλειά μου, όπως συμβαίνει κατά κόρον σε πολλές επιχειρήσεις.

Επίσης, τι θα γίνει με την τηλεργασία; Πώς θα χτυπάει κάρτα ο εργαζόμενος όταν εργάζεται με τηλεργασία; Αυτό πρέπει να προβλεφθεί.

Είναι πολλά τα ζητήματα. Δεν θέλω να μακρηγορήσω, αλλά να σεβαστώ και το χρόνο των υπολοίπων. Εμείς θα καταψηφίσουμε το νομοσχέδιο. Υπάρχουν 3, 4 άρθρα που συμφωνούμε, που είναι η ενσωμάτωση της ευρωπαϊκής οδηγίας, αλλά στο σύνολό του θα το καταψηφίσουμε.

Ευχαριστώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κυρία Πρόεδρε, παρακαλώ τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ευχαριστώ πάρα πολύ τον κύριο συνάδελφο, γιατί έπρεπε να το έχω εξηγήσει αυτό και δίνει την ευκαιρία μήπως καταφέρουμε και συνεννοηθούμε ανθρώπινα. Τι είπε προ ολίγου; Ότι ο ίδιος είχε μία κύρια απασχόληση και μία μερική. Αυτό, ήταν κάτι που απαγορεύεται στην νομοθεσία μας. Το έκαναν κάποιοι; Το κάνανε. Πότε καταλάβαμε ότι το κάνανε; Όταν στον COVID βάλαμε το σύστημα της συνεργασίας και της επιδότησης των εργαζομένων, όταν κλείσαμε τις επιχειρήσεις, ξαφνικά εμφανίστηκαν κάποιες χιλιάδες εργαζόμενοι, οι οποίοι είχαν δύο εργοδότες που είχαν κύρια σύμβαση. Τότε, αν θυμάστε, κάναμε και μία τροπολογία ότι πληρώνουμε μόνο το ποσό της κύριας σύμβασης. Δεν έπαιρνες και δεύτερη επιδότηση, δηλαδή, για τη δεύτερη εργασία που έχανες. Τότε καταλάβαμε για πρώτη φορά στην ελληνική νομοθεσία ότι πάρα πολλοί εργαζόμενοι είχαν παράλληλη δεύτερη απασχόληση, παράνομη. Τι θα πει παράνομη και ποια είναι η διαφορά με αυτό που ψηφίζουμε σήμερα, το οποίο εσείς που κάνατε αυτή τη δουλειά το καταψηφίζετε; Και το λέω ως παράδειγμα, το πώς η πολιτική τρέλα μπορεί να οδηγήσει τον άνθρωπο ενάντια στο συμφέρον του.

Με αυτό που κάνατε εσείς, πληρωνόσασταν στη δεύτερη δουλειά, τα ένσημά σας πήγαιναν στον κουβά και δεν παίρνατε παραπάνω σύνταξη. Με αυτό που φέρνουμε σήμερα, κάνοντας το ίδιο πράγμα που κάνατε, θα παίρνετε μεγαλύτερη σύνταξη. Έρχεστε στη Βουλή εσείς που το κάνατε για πολιτικούς λόγους παράνομα, προτιμάτε να συνεχίζετε να είναι παράνομο, παρά να το ψηφίσετε και να πάρετε παραπάνω σύνταξη. Δηλαδή, εσείς τώρα που μιλήσατε, προτιμάτε να πάτε καθ’ εαυτού σας, για να κάνετε αυτές τις …,μην πω τη λέξη που μου έρχεται στο στόμα, στη Βουλή. Αυτό προσπαθώ να σας εξηγήσω γι’ αυτό το νομοσχέδιο.

Το νομοσχέδιο αυτό είπα από την αρχή, έρχεται να μιλήσει με ειλικρίνεια γι’ αυτά που γίνονται και να νομιμοποιήσει αυτά που γίνονται. Να τα βάλει, όμως, σε τάξη αυτά που γίνονται, έτσι ώστε τελικά οι εργαζόμενοι να βγαίνουν ωφελημένοι. Και το παράδειγμα που φέρατε, αποδεικνύει ότι για πολιτικούς λόγους προτιμάτε να παραμένουν εν κρυπτώ κι ας είναι εις βάρος των εργαζομένων.

Μία παρατήρηση μόνο και κλείνω, στον προλαλήσαντα συνάδελφο της Ελληνικής Λύσης. Δεν μιλάω για όλα όσα είπε, θα απαντήσω στη δευτερολογία μου να μη χάσω χρόνο, απλώς για να πάρετε μια ιδέα για το τι θα πει λαϊκισμός. Είπατε «τα πέντε-έξι χιλιάρικα που παίρνουμε εμείς οι Βουλευτές, εσείς οι Υπουργοί περισσότερα». Μάθετε, λοιπόν, ότι από την εποχή του Αντώνη Σαμαρά -εγώ το θεωρώ λάθος, το ξεκαθαρίζω, αλλά έτσι αποφασίζουν οι κυβερνήσεις στην Ελλάδα και η παρούσα- οι Υπουργοί δουλεύουμε pro bono. Μηδέν μισθό παίρνουμε. Εάν είμαστε Βουλευτές, λαμβάνουμε μόνο τη βουλευτική μας αποζημίωση και μάλιστα, εσείς πάντα περισσότερα χρήματα από εμένα, γιατί εσείς πληρώνεστε τις επιτροπές της Βουλής, στις οποίες εγώ απαγορεύεται να συμμετέχω. Άρα, λοιπόν, μεταξύ του Βουλευτού και του Υπουργού, περισσότερα χρήματα παίρνει ο Βουλευτής και λιγότερα ο Υπουργός. Από αυτό το απλό πράγμα που σας έθιξα για τον στόμφο που το είπατε, αποδεικνύεται πόση ιδέα έχετε για όλα τα υπόλοιπα που είπατε.

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ζητήσει τον λόγο ο Πρόεδρος του ΣΥΡΙΖΑ - Προοδευτική Συμμαχία κ. Σωκράτης Φάμελλος.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Παρακαλώ, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κυρίες και κύριοι Βουλευτές, κύριοι Υπουργοί, οφείλω να ξεκινήσω, εκφράζοντας πρώτα απ’ όλα εκ μέρους του ΣΥΡΙΖΑ - Προοδευτική Συμμαχία, τη βαθύτατη θλίψη και οδύνη μας για το θάνατο των τριών στελεχών των ελληνικών Ενόπλων Δυνάμεων, αλλά και των δύο πολιτών, μελών της αποστολής ανθρωπιστικής βοήθειας στη Λιβύη, καθώς και τα συλλυπητήρια μας στις οικογένειές τους και να ευχηθούμε παράλληλα ταχεία ανάρρωση στους τραυματίες.

Θα ήθελα να ξεκινήσω, γιατί το οφείλω, στη χθεσινή συνάντηση του κυρίου Πρωθυπουργού με τον κ. Ερντογάν, μιας και αφορά σε ένα πολύ σημαντικό εθνικό θέμα και πρέπει να κάνουμε μία σχετική δήλωση.

Εμείς, όπως πολύ ξεκάθαρα έχουμε δηλώσει, στηρίζουμε τη διαδικασία διαλόγου και θεωρούμε θετικό το γεγονός ότι συμφωνήθηκε οδικός χάρτης. Έχουμε και έχω προσωπικά επανειλημμένως δηλώσει ότι πρέπει να υπάρχουν προϋποθέσεις, ώστε ο διάλογος αυτός να λειτουργήσει προς όφελος και των εθνικών συμφερόντων και της ειρήνης.

Στηρίζουμε σταθερά εδώ και χρόνια αυτή τη διαδικασία με συγκεκριμένες, μάλιστα, προτάσεις και χωρίς κανένα ίχνος πολιτικής εκμετάλλευσης, ενώ ο κ. Μητσοτάκης, δυστυχώς, έχει αποδείξει πως είναι διατεθειμένος να εκμεταλλευτεί θέματα εξωτερικής πολιτικής για να πείσει, παραδείγματος χάριν, ότι για τους αντιπάλους του ο πατριωτισμός είναι ξένη λέξη, όπως έχει πει. Για εμάς -σε αντίθεση με τον κύριο Μητσοτάκη- ξένη λέξη είναι η πατριδοκαπηλία και τα πολιτικά παιχνίδια με τα εθνικά θέματα και αυτό το αποδεικνύουμε κάθε μέρα με τη στάση μας και δεν δεχόμαστε καμμία αμφισβήτηση. Αντιθέτως, είμαστε πρώτοι στον πατριωτισμό και στηρίζουμε τα συμφέροντα της χώρας μας.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Από εκεί και πέρα, όμως, από τη χθεσινή συζήτηση προκύπτουν δύο σοβαρά ζητήματα που οφείλω να τα θέσω.

Διαβάσαμε με προσοχή την ανακοίνωση του γραφείου Τύπου για τη συνάντηση. Παρ’ όλες τις πολύ επιθετικές δηλώσεις, τις διχοτομικές δηλώσεις του κ. Ερντογάν στον ΟΗΕ, πουθενά δεν υπάρχει αναφορά ότι έθεσε ο κ. Μητσοτάκης το θέμα της Κύπρου στον κ. Ερντογάν, υπερασπιζόμενος, δηλαδή, την Κυπριακή Δημοκρατία και τονίζοντας τη σημασία επανεκκίνησης των συνομιλιών για δίκαιη και βιώσιμη λύση, από εκεί που σταμάτησαν στο Κραν Μοντανά το 2017. Στη διαρροή, από ανώτατη κυβερνητική πηγή λέει το τηλεγράφημα, παρ’ ότι, τίθενται όλα τα θέματα που συζητήθηκαν, τονίζεται ρητά ότι ο κ. Μητσοτάκης θα θέσει το θέμα αυτό στην ομιλία του, στη γενική συνέλευση του ΟΗΕ, το Κυπριακό, δηλαδή.

Μετά από δικές μας διαμαρτυρίες με χθεσινοβραδινή μας ανακοίνωση,

βλέπουμε σήμερα δελτίο Τύπου που λέει ότι ο κ. Μητσοτάκης δήλωσε στους ομογενείς ότι τελικά έθεσε το θέμα στο Τούρκο Πρόεδρο, παρ’ ότι, η αρχική πληροφορία από ανώτατη κυβερνητική πηγή, δεν το ανέφερε. Δεν θα σχολιάσω το γεγονός αυτό περαιτέρω, τα συμπεράσματα νομίζω μπορούν να βγουν πολύ εύκολα.

Είναι, όμως, απαράδεκτο να βγαίνει ο κ. Ερντογάν και να προαναγγέλλει καμπάνια για την αναγνώριση του ψευδοκράτους και να μην υπάρχει δημόσια, σαφής και ρητή απάντηση από την ελληνική πολιτεία. Όχι, μόνο έπρεπε να υπάρχει, αλλά έπρεπε να κινήσουμε -και ο κ. Μητσοτάκης να το κινήσει- τη διεθνή κοινότητα απέναντι σε μία τέτοια επικίνδυνη προοπτική και να καταστήσει σαφές, ότι το Κυπριακό είναι εξαιρετικά κρίσιμο θέμα και για τις ελληνοτουρκικές και για τις ευρωτουρκικές σχέσεις.

Δεύτερον. Ο κ. Μητσοτάκης ανέφερε σε άλλη δημόσια δήλωσή του, ότι μπορούμε να συμφωνήσουμε ότι διαφωνούμε σε εδαφικά ζητήματα. Είμαι πολύ ακριβής σε αυτό που διατυπώνω. Εδώ υπάρχει ένα σοβαρό πρόβλημα. Στην αρχή ακούσαμε με αναφορά από τον κ. Μητσοτάκη, σε γεωπολιτικές διαφορές με την Τουρκία. Στη συνέχεια, ακούστηκε από την πλευρά του κ. Γεραπετρίτη ότι η διαφορά είναι και πολιτική και νομική και βλέπουμε ότι οι διαπραγματεύσεις, οι διερευνητικές εντάσσονται σε πολιτικό διάλογο.

Προσέξτε. Η Ελλάδα πάντα υποστήριζε ότι το θέμα της οριοθέτησης της υφαλοκρηπίδας και της ΑΟΖ, είναι θέμα νομικό και υπάρχει λόγος που το λέμε αυτό, όταν από την Τουρκία τίθεται ζήτημα πολιτικής διαφοράς. Γιατί αν είναι νομικό, τότε το σημείο αναφοράς είναι η Σύμβαση για τα Δικαιώματα της Θάλασσας και το Δικαστήριο της Χάγης. Αν είναι πολιτικό, σημαίνει διμερής πολιτική διαπραγμάτευση. Τώρα λέτε ή ακούγεται ή αφήνετε να εννοηθεί -θέλω να είμαι πολύ ακριβής- ότι το ζήτημα ή η θεωρία των γκρίζων ζωνών είναι απλά ζήτημα στο οποίο μπορούμε να συμφωνήσουμε ότι διαφωνούμε; Όχι. Είναι μία παράνομη αμφισβήτηση που παραβιάζει τις Συνθήκες των Παρισίων και της Λοζάνης και αυτό θα το δηλώσουμε ως Ελλάδα. Δεν είναι απλή πολιτική διαφορά. Αυτό είναι απαράδεκτο και θεωρούμε εξαιρετικά επικίνδυνη μία τέτοια πιθανή ολίσθηση θέσεων και απαιτούμε ενημέρωση.

Είναι αναγκαίο, όμως, να συνεχίσω, μιλώντας για τη Θεσσαλία, γιατί μπορεί «τα φώτα να σβήνουν», αλλά οι πληγές μένουν. Έχουν περάσει δύο εβδομάδες από την τραγική καταστροφή. Η Κυβέρνηση προσπαθεί να το κρύψει ή και να πει ότι τα προβλήματα λύθηκαν, αλλά η ταλαιπωρία εκατοντάδων χιλιάδων ανθρώπων δεν έχει τελειώσει. Υπάρχει ακόμη μεγάλος κίνδυνος υγειονομικής κρίσης. Υπάρχουν εκκρεμότητες στη συλλογή νεκρών ζώων. Υπάρχει ακόμη εκκρεμότητα στην αποκομιδή των αποβλήτων. Υπάρχει μεγάλο θέμα αστέγων -πάρα πολύ μεγάλο θέμα αστέγων- ακόμα και συσσιτίων για τους άστεγους. Υπάρχουν λιμνάζοντα ύδατα και κίνδυνος επιδημιών. Για να μην επεκταθώ στην οριακή υδραυλική ισορροπία της Κάρλας, αλλά και στα σοβαρά προβλήματα που υπάρχουν σε πληθώρα αναχωμάτων που δημιουργούν έναν επαπειλούμενο κίνδυνο.

Θέλω, λοιπόν, να πω ότι αυτή τη στιγμή το πρώτο που προέχει είναι ένα σχέδιο πολιτικής προστασίας για την επιβίωση. Η Κυβέρνηση φάνηκε ότι δεν το έχει στον σχεδιασμό πολιτικής προστασίας και δεν έχει και την επάρκεια να το διαχειριστεί, γιατί περάσανε ήδη δύο εβδομάδες και σχέδιο δεν έχουμε δει.

Να καταθέσουμε, όμως και τη μεγάλη αγωνία των δήμων οι οποίοι θέλουν συμπληρωματική οικονομική ενίσχυση γιατί είναι πάρα πολύ μεγάλες οι εκκρεμότητες, βάλτε την αστεγία, βάλτε τις επιδιορθώσεις, βάλτε το αγροτικό δίκτυο, βάλτε τα θέματα της σίτισης, βάλτε τα θέματα των αποβλήτων, των νεκρών ζώων, όλα φορτώθηκαν. Και πρέπει να λυθούν!

Εμείς καταθέσαμε από την πρώτη στιγμή τις προτεραιότητές μας και καταθέσαμε και σχέδιο. Η Κυβέρνηση καλύπτει τα λάθη της. Όμως, όταν έχουμε παράλληλα, σχεδόν μέσα σε δύο εβδομάδες, τη μεγαλύτερη πυρκαγιά στην Ευρώπη καταγεγραμμένη και ταυτόχρονα τη μεγαλύτερη, τουλάχιστον χρονικά και ιστορικά, πλημμύρα στη χώρα μας, δεν μπορούμε να παραμένουμε ατάραχοι. Ο κ. Μητσοτάκης έχει χρησιμοποιήσει την κλιματική κρίση ως άλλοθι και το ανέκδοτο ότι το επιτελικό κράτος λειτούργησε. Το είδαμε όλοι και όλες.

Παρ’ ότι έχουν εντοπιστεί τραγικές καθυστερήσεις στον σχεδιασμό και στην προετοιμασία της χώρας μας, δεν ακούμε καμμία αυτοκριτική, καμμία λογοδοσία, αλλά και καμμία συγγνώμη. Διότι είναι αδιαμφισβήτητο ότι με ευθύνη της Κυβέρνησης Μητσοτάκη, πρώτον, δεν προχώρησε η υλοποίηση των ολοκληρωμένων σχεδίων διαχείρισης κινδύνου πλημμύρας το 2018, που έχουν κατατεθεί επίσημα και στην Ευρωπαϊκή Ένωση. Δεύτερον, δεν προχώρησε η χώρα στην αναθεώρηση των σχεδίων κινδύνου πλημμύρας, που έπρεπε να γίνουν το 2021 και τρίτον δεν αξιοποιήθηκαν ούτε οι χάρτες πλημμύρισης για να προετοιμαστεί η πολιτική προστασία και η κοινωνία, για να υπάρχουν άλλα μέτρα προληπτικά, εφόσον από την 1η Σεπτεμβρίου υπήρχε ρητή πρόγνωση σχετικά με ύψος βροχής περισσότερο των πεντακοσίων χιλιοστών από τους επιστήμονες και τους επιστημονικούς φορείς.

Ό,τι και να λένε τώρα οι κυβερνητικοί είναι ξεκάθαρο ότι υπάρχει προσωπική ευθύνη του κυρίου Πρωθυπουργού, της Κυβέρνησης και του Περιφερειάρχη Θεσσαλίας για το μέγεθος των επιπτώσεων εις βάρος των πολιτών και της ανάπτυξης και του περιβάλλοντος της Θεσσαλίας.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και πολλαπλασιάζεται και η ανασφάλεια που νιώθουν οι πολίτες απέναντι στις αλλεπάλληλες κρίσεις. Προσέξτε, η Κυβέρνηση όχι απλά δεν έλαβε υπ’ όψιν της την ξεκάθαρη πρόγνωση και της Εθνικής Μετεωρολογικής Υπηρεσίας και του Εθνικού Αστεροσκοπείου για τα ακραία φαινόμενα, αλλά σε πρώτη φάση αμφισβήτησε τους επιστήμονες. Θυμάστε την κ. Βούλτεψη νομίζω που έλεγε ότι δεν έχουν δίκιο; Μετά χρησιμοποίησε την πρόβλεψη και την επιστημονική γνώση για να δικαιολογήσει το μέγεθος της επίπτωσης. Και τώρα τι έρχεται να κάνει με τις εξαγγελίες του κ. Μητσοτάκη στην έκθεση; Ανακοινώνει τη μεταφορά της Εθνικής Μετεωρολογικής Υπηρεσίας και του Εθνικού Αστεροσκοπείου στο Υπουργείο Κλιματικής Κρίσης, όταν σαφέστατα το Εθνικό Αστεροσκοπείο, το Ελληνικό Κέντρο Θαλασσίων Ερευνών, το ΕΛΚΕΘΕ, ο «Δημόκριτος» αλλά και όλοι οι επιστημονικοί φορείς της πολιτείας παρέχουν επιστημονική υποστήριξη έτσι κι αλλιώς και οι προγνώσεις είχαν γίνει. Και μάλιστα, την παρέχουν με ανεξαρτησία ως προς το ερευνητικό έργο. Αλλά φαίνεται ότι αυτή την ανεξαρτησία στοχεύει η Κυβέρνηση, ο κ. Μητσοτάκης.

Για να είναι κατανοητή η μεθόδευση, ζητούν τη μεταφορά του Εθνικού Αστεροσκοπείου και της Εθνικής Μετεωρολογικής Υπηρεσίας σε ένα Υπουργείο το οποίο δεν έχει οργανόγραμμα. Αυτή είναι η αριστεία τους. Οργανόγραμμα δεν έχουν κάνει στο Υπουργείο, το Εθνικό Αστεροσκοπείο θέλουν να μεταφέρουν μέσα σε αυτό. Και να πεις ότι δεν υπάρχει εμπειρία;

Θέλω να σας πω ότι αυτοί οι φορείς, επί κυβέρνησης ΣΥΡΙΖΑ και με δική μου απόλυτη γνώση και συμμετοχή, είχαν αξιοποιηθεί και για τις επιπτώσεις στο έδαφος, στη θάλασσα και τη στρατόσφαιρα στο Μάτι και για τις επιπτώσεις στη θάλασσα στο ναυάγιο του «ΑΓΙΑ ΖΩΝΗ», με απόλυτο σεβασμό ως προς τα επιστημονικά δεδομένα, για να πληροφορείται και ο κόσμος την αλήθεια αλλά και να μπορούν οι κρατικές δομές να παρεμβαίνουν εκεί που χρειάζεται.

Εσείς δεν το θέλετε αυτό. Σας ενοχλούν και τα δύο από ό,τι φαίνεται. Και τα μνημόνια και οι προγραμματικές συμβάσεις σαφέστατα και επαρκούν για κάτι τέτοιο.

Όμως, ξέρετε τι μάθαμε από αυτή την πρωτοβουλία του κ. Μητσοτάκη, από τη δήλωση του Προέδρου του Εθνικού Αστεροσκοπείου; Ότι υπήρχαν προσπάθειες από την αρχή του 2022 για να υπάρχει μνημόνιο συνεργασίας με το Υπουργείο Κλιματικής Κρίσης και Πολιτικής Προστασίας, αλλά δεν προχώρησαν. Γιατί; Γιατί ο ν.4662, ο νόμος πολιτικής προστασίας της χώρας μας, παραμένει ανενεργός. Αυτό είναι επιτελικό κράτος; Αυτό είναι αριστεία;

Είναι ανησυχητικό να ακούμε από τον Πρωθυπουργό τέσσερα χρόνια, πέντε χρόνια μετά να αναφέρεται –προσέξτε- στην οργανωμένη διαχείριση υδατικών πόρων και στην ορεινή υδρονομία. Ήταν κατατεθειμένο σχέδιο από το 2017 με προτεραιότητα έργων. Δεν υλοποιήθηκε. Επίσης, αναφέρεται στην προσαρμογή. Είναι νόμος στη χώρα μας από το 2016. Δεν το λάβανε υπ’ όψιν και δεν τέλειωσαν τους σχεδιασμούς. Είναι δυνατόν να τα ανακαλύπτει τώρα όλα αυτά, όταν υπήρχαν στον πολιτικό και διοικητικό προγραμματισμό της χώρας από την περίοδο 2015-2019;

Διότι η διαχείριση υδατικών πόρων είναι ευρωπαϊκή οδηγία από το 2000 και η χώρα επί κυβέρνησης ΣΥΡΙΖΑ κατόρθωσε και πρόλαβε το τρένο αυτό, τη διαδρομή των υποχρεώσεων και ήμασταν συνεπείς. Και τώρα δεν είναι συνεπείς, γιατί η αναθεώρηση σε αυτό που επικαλείται ο κ. Μητσοτάκης δεν έγινε το 2021 ούτε στους υδατικούς πόρους ούτε στις πλημμύρες. Και τότε υπήρχε προτεραιότητα και σχέδιο επενδύσεων στη Θεσσαλία σε μικρά έργα, σε αντιπλημμυρικά έργα, στην ορεινή υδρονομία, σε φράγματα περιμετρικά της Θεσσαλίας, αλλά δεν προχώρησαν από το 2018 και μετά.

Θέλετε να σας πω γιατί; Διότι έτσι επέλεξαν τα στελέχη της Νέας Δημοκρατίας είτε στις θέσεις Υπουργείων είτε στις θέσεις του περιφερειάρχη. Η Νέα Δημοκρατία έχει ευθύνη για την καθυστέρηση αυτών των έργων, γιατί στον θεσμικό προγραμματισμό της χώρας υπάρχει και η Ευρωπαϊκή Ένωση το ξέρει.

Και οφείλω να επανέλθω στο αίτημα που καταθέσαμε από τις 13 Σεπτεμβρίου για τα έγγραφα που έστειλε ο κύριος Πρωθυπουργός στην Ευρώπη. Κυρίες και κύριοι Βουλευτές, οφείλω να ενημερώσω την Ολομέλεια ότι μέχρι σήμερα δεν έχουμε λάβει απάντηση. Ξέρετε, αυτό δυστυχώς, επιβεβαιώνει μία υποψία, ότι η Ελλάδα δεν έχει καταθέσει έγγραφα στην Ευρωπαϊκή Ένωση για τη χρηματοδοτική υποστήριξη της χώρας στην αντιμετώπιση αυτής της μεγάλης κλίμακας καταστροφής. Κι αυτό είναι ιδιαίτερα ανησυχητικό. Διότι εμείς επικροτήσαμε τη διεκδίκηση πόρων από την Ευρώπη, ακόμα και το ταξίδι, παρ’ ότι θα μπορούσαν να γίνουν και θεσμικά τα αιτήματα αυτά όπως έκαναν άλλες χώρες.

Δεύτερο ζήτημα: Παρ’ ότι καταθέσαμε αίτημα για να γίνει συζήτηση προ ημερησίας σε επίπεδο πολιτικών Αρχηγών για τις αιτίες και την επίλυση των αιτιών, την αντιμετώπιση των αιτιών της καταστροφής αλλά και την ανόρθωση της Θεσσαλίας και αυτό το αίτημα δεν έχει γίνει αποδεκτό από την Κυβέρνηση και τον κ. Μητσοτάκη. Και το ερώτημα είναι γιατί; Φοβάστε την κριτική; Φοβάστε την αλήθεια; Φοβάστε ότι η Βουλή δεν μπορεί να συνεισφέρει σε έναν διάλογο εποικοδομητικό για την επόμενη μέρα; Για να γίνει η Ελλάδα πιο ανθεκτική; Για να μπορέσει να επανεκκινήσει η Θεσσαλία και να μην έχουμε ούτε αναπτυξιακό ούτε δημογραφικό πρόβλημα; Φοβάστε και τη δική σας πλειοψηφία;

Εμείς, σε κάθε περίπτωση, εμπιστευόμαστε τους δημοκρατικούς θεσμούς, αλλά είναι λυπηρό ότι η Κυβέρνηση δεν απαντάει ούτε καν σε αίτηση κατάθεσης εγγράφων.

Όμως, κυρίες και κύριοι Βουλευτές, η ανασφάλεια των πολιτών δεν αφορά μόνο στην κλιματική κρίση και στις φυσικές καταστροφές. Διότι εδώ επιτείνει την ανασφάλεια ένα μέτρο που ακούσαμε να ευαγγελίζεται ο κύριος Πρωθυπουργός, ότι θα κάνει υποχρεωτική την ασφάλιση των κτηρίων γιατί η πολιτεία δεν εγγυάται την ασφάλιση των κτηρίων. Και είναι σοβαρό πρόβλημα αυτό και δημιουργεί και περαιτέρω διακρίσεις, αλλά και τη βεβαιότητα της ανασφάλειας. Είτε πληρώσεις είτε δεν πληρώσεις ασφάλεια, θα κινδυνεύεις από την πυρκαγιά και από την πλημμύρα, αλλά θα αποζημιωθείς μόνο αν έχεις λεφτά να πληρώσεις ασφάλεια.

Αλλά η πολιτεία πού βρίσκεται στην πρόληψη πυρκαγιών και στην πρόληψη πλημμυρών; Απούσα; Υπάρχει, όμως κι ένα δεύτερο μεγάλο ζήτημα ανασφάλειας, που είναι στην οικονομία είτε μιλάμε για τη μακροοικονομία είτε για την καθημερινότητα. Γιατί η ακραία ακρίβεια παραμένει, οι χαμηλοί μισθοί παραμένουν, τα αδιέξοδα και η νέα φτώχεια πολλαπλασιάζονται, το κόστος ενέργειας, καυσίμων, πρώτων υλών αμφισβητεί και τα νοικοκυριά και την επιχειρηματικότητα και βλέπουμε ότι στο μακροοικονομικό επίπεδο και το δημόσιο και το ιδιωτικό χρέος αυξάνονται, μειώνεται το εισόδημα, αλλά δεκαπλασιάζεται το αρνητικό ισοζύγιο συναλλαγών.

Για τη συντριπτική πλειοψηφία των ελληνικών επιχειρήσεων, όπως μας είπαν στη Θεσσαλονίκη οι φορείς που τους είδαμε, η πρόσβαση στον δανεισμό είναι απαγορευτική, όπως είναι και η πρόσβαση σε όλα τα εργαλεία διακανονισμού και ρυθμίσεων. Δεν μπορούν να τα αξιοποιήσουν. Το κόστος δανεισμού και επιτοκίων επιβαρύνει όλη την αγορά, ασχέτως τι έλεγε ο πρώην Αναπτύξεως, κατά τη δική του δήλωση. Αυτή είναι η κατάσταση στην ελληνική αγορά. Κι ευθύνεται και η Κυβέρνηση και προσωπικά ο κ. Γεωργιάδης.

Οι τράπεζες εξακολουθούν να κερδοσκοπούν με τη διαφορά επιτοκίων. Είναι πρώτες στην Ευρώπη σε κέρδη. Αλλά με τον πτωχευτικό του κ. Σταϊκούρα πολλαπλασιάζονται οι εξώσεις, όπως είδαμε προχθές στο Αιγάλεω μια έξωση σε πενταμελή οικογένεια, γιατί ο διακανονισμός που είχε συμφωνηθεί δεν έγινε δεκτός. Αλλά οι επιχειρήσεις δεν έχουν πρόσβαση στους πόρους του Ταμείου Ανάκαμψης, όχι μόνο στον τραπεζικό δανεισμό.

Κι έτσι, αν θέλετε, παράλληλα με τα σοβαρά προβλήματα του πληθωρισμού, με την αισχροκέρδεια, με τον πληθωρισμό απληστίας, πολλαπλασιάζεται η ασφυξία στην αγορά. Και δυστυχώς, αυτά επιβεβαιώνονται πλέον και από την Επιτροπή Ανταγωνισμού.

Οφείλω να πω, όμως, ότι η αισχροκέρδεια οφείλεται σε επιλογές της Κυβέρνησης, η οποία δεν έχει φορολογήσει τα υπερκέρδη, ούτε στα καύσιμα ούτε στην προμήθεια ρεύματος, ενώ ταυτόχρονα μαθαίνουμε ότι ετοιμάζεται να ξεπουλήσει τις μετοχές των Ελληνικών Πετρελαίων η «HELLENIQ ENERGY», γιατί δεν θέλει το δημόσιο να έχει μετοχικό ποσοστό, να μην έχει τυπική υποχρέωση ελέγχου των τιμών. Διότι επί της ουσίας έχει αφήσει να γίνεται το ράλι αισχροκέρδειας.

Και καλεί ο κ. Σκρέκας σε εθελοντικές εκπτώσεις, σε εθελοντικές συνεισφορές όσων εδώ και χρόνια συσσωρεύουν υπερκέρδη εις βάρος και των νοικοκυριών και της επιχειρηματικότητας. Οι χθεσινές δηλώσεις για τα νέα μέτρα-παρωδία προφανώς δεν δίνουν λύση. Δηλαδή, ακούσαμε στην αρχή για το καλάθι του νοικοκυριού, ακούσαμε στη συνέχεια για τις ταμπέλες στο ράφι. Πολύ σωστά χθες ο Αλέξης Χαρίτσης είπε: «Στο τέλος θα βάλετε και λαμπάκια που αναβοσβήνουν πάνω από τις προσφορές».

Αυτή είναι η πραγματική εικόνα, η οποία δεν μπορεί να αλλάξει μαγικά με την επενδυτική βαθμίδα, στην οποία επίσης καθυστέρησε πολλά χρόνια η Κυβέρνηση Μητσοτάκη. Και βλέπουμε με ενδιαφέρον και με στεναχώρια για τη χώρα και τη μη ολοκλήρωση κάποιων ρυθμίσεων από κάποιους οίκους, αλλά αυτά θα τα συζητήσουμε άλλη φορά.

Θέλω, όμως, να μιλήσουμε λίγο περισσότερο για τα θέματα του νομοσχεδίου. Η Κυβέρνηση της Νέας Δημοκρατίας οφείλω να πω ότι σε έναν τομέα πραγματικά ήταν άριστη. Ποιος τομέας ήταν αυτός; Προσέξτε. Αριστεία στον ακραίο κομματισμό, αδιαφάνεια και φόβος στις υπηρεσίες και στον ιδιωτικό τομέα για όποιον τολμήσει να μιλήσει. Δεύτερον, ξεπούλημα των φορέων του δημοσίου, απώλεια του δημόσιου ελέγχου και στην ενέργεια και στη διαχείριση βασικών δημόσιων αγαθών αλλά και στην αγορά. Τρίτον, ακραία αναδιανομή πλούτου, ακραία αναδιανομή εισοδημάτων που γίνεται στην περιουσία και στα εισοδήματα των Ελλήνων και των Ελληνίδων. Πρακτικά η αριστεία του κ. Μητσοτάκη είναι ότι οι φτωχοί γίνονται φτωχότεροι και οι πλούσιοι γίνονται πλουσιότεροι. Σε αυτό πραγματικά υπάρχει αριστεία από την Κυβέρνηση του κ. Μητσοτάκη.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Αυτό το σχέδιο βέβαια, προϋποθέτει και την ισοπέδωση των εργασιακών δικαιωμάτων μαζί με τη συντριβή της αγοραστικής δύναμης των νοικοκυριών, αλλά και την αμφισβήτηση της επιβίωσης των μικρομεσαίων. Δεν πάνε χώρια. Μαζί χτυπιόνται οι εργαζόμενοι και οι μικρομεσαίες επιχειρήσεις.

Γι’ αυτό τον λόγο –προσέξτε- η πρώτη κίνηση και των τριών Υπουργών Εργασίας του κ. Μητσοτάκη και του κ. Βρούτση και του κ. Χατζηδάκη και του κ. Γεωργιάδη, ήταν αντεργατικά νομοσχέδια με τις εντολές του ΣΕΒ και των ολιγοπωλίων. Αυτό είναι και σήμερα.

Στην πρώτη τετραετία η Κυβέρνηση Μητσοτάκη προχώρησε στην πολιτική απορρύθμισης της αγοράς εργασίας, στην προώθηση δηλαδή των ελαστικών μορφών εργασίας, γιατί αυτή είναι η πραγματική νεοφιλελεύθερη πολιτική. Απελευθέρωσε απολύσεις, αποδιάρθρωσε το πλαίσιο των συλλογικών διαπραγματεύσεων και ακρωτηρίασε το συνταγματικό δικαίωμα της μονομερούς προσφυγής στη διαιτησία. Στη συνέχεια ο οδοστρωτήρας νούμερο δύο, ο οδοστρωτήρας Χατζηδάκη κατήργησε το οκτάωρο με τη θέσπιση της ατομικής σύμβασης. Επέβαλλε τη δεκάωρη εργασία χωρίς αύξηση των αποδοχών, τότε με την πληρωμή σε ρεπό. Διπλασίασε τις φτηνές υπερωρίες. Κατήργησε το σώμα ελέγχου της εργασίας με τη μετατροπή του σε ανεξάρτητη αρχή με μειωμένες αρμοδιότητες και ταυτόχρονα αποδυνάμωσε τα συνδικαλιστικά δικαιώματα και κατέστησε κενό γράμμα το δικαίωμα στην απεργία.

Και τώρα με απόλυτη συνέπεια και αριστεία πράγματι, κύριε Γεωργιάδη, στις καταστροφικές για την κοινωνία, όμως, επιλογές, οδηγεί σε περαιτέρω ανασφάλεια και αβεβαιότητα τους εργαζόμενους με το πρόσχημα -και αυτό είναι επικίνδυνο- της ενσωμάτωσης της ευρωπαϊκής οδηγίας. Η Κυβέρνηση προωθεί την ακραία ανασφάλεια στο πεδίο των εργασιακών σχέσεων, ενώ η οδηγία ξεκάθαρα δηλώνει ότι πρέπει να υπάρχουν διαφανείς και προβλέψιμοι όροι στην αγορά εργασίας στην Ευρωπαϊκή Ένωση και το θεσμικό πλαίσιο ευρωπαϊκό και εθνικό να υπερασπίζεται και να εξυπηρετεί τους εργαζόμενους.

Και τι κάνει ο κ. Γεωργιάδης σήμερα; Επικαλούμενος ψευδεπίγραφα την οδηγία, φτάνει στο σημείο ακόμα και να τροποποιεί και το πνεύμα και το γράμμα της οδηγίας για να δημιουργεί δυσμενέστερες συνθήκες για τους εργαζόμενους και να βρίσκει κάλυμμα πίσω από την ευρωπαϊκή οδηγία. Αυτή είναι η αριστεία. Στην παραπλάνηση είναι η αριστεία. Σε κανέναν άλλο τομέα δεν υπάρχει αριστεία.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Η ενσωμάτωση έρχεται με καθυστέρηση, τουλάχιστον, ενός χρόνου. Και εμάς μας λυπεί που η χώρα μας τροποποιεί και το πνεύμα και το γράμμα της οδηγίας. Οι διατάξεις, όπως εισάγονται, είναι προβληματικές και οφείλει η Κυβέρνηση να αποσύρει τις διατάξεις που αναφέρονται στην ευρωπαϊκή οδηγία και να τις ξαναφέρει ως οφείλει έναντι του ευρωπαϊκού πλαισίου και να έχουμε τη δυνατότητα να ψηφίσουμε διατάξεις της οδηγίας προς όφελος των εργαζομένων και με διαφάνεια στις εργασιακές σχέσεις. Εδώ θα φανείτε αν είστε οπαδοί, έστω και ολίγον, του ευρωπαϊκού κεκτημένου.

Γιατί έχω τεκμηριώσει πολλές φορές -και έχουμε τεκμηριώσει- ότι η Νέα Δημοκρατία πάει την Ελλάδα πίσω όσον αφορά στα θέματα του ευρωπαϊκού κεκτημένου και του κράτους δικαίου. Η Εθνική Επιτροπή για τα Δικαιώματα του Ανθρώπου στην έκθεσή της κάνει ξεκάθαρο λόγο για υποβάθμιση στην Ελλάδα με το συγκεκριμένο νομοσχέδιο του παρεχόμενου επιπέδου προστασίας των εργαζομένων και για απομείωση θεμελιωδών αρχών του εργατικού δικαίου. Και έχω μαζί το κείμενο αν θέλετε να το καταθέσουμε.

Η επιστημονική υπηρεσία δε της Βουλής κρούει τον κώδωνα του κινδύνου της υποβάθμισης της προστασίας που ήδη παρέχεται στους εργαζόμενους, δηλαδή, επισημαίνει ότι μειώνεται η προστασία στους εργαζόμενους με το συγκεκριμένο νομοσχέδιο, παραδείγματος χάριν στη σελίδα 17. Εξάλλου πολλοί εκπρόσωποι φορέων αντιτάχθηκαν στο νομοσχέδιο. Έκαναν ξεκάθαρο λόγο για κατάργηση δικαιωμάτων των εργαζομένων και μίλησαν για την ανάγκη ενίσχυσης σε προσωπικό, σε μέσα και με πολλαπλασιασμό ελέγχων της επιθεώρησης εργασίας που θα πιστοποιεί την παράνομη, αδήλωτη εργασία με συχνότερες ελέγχους.

Τι φέρνει, όμως, το νομοσχέδιο, παρ’ ότι ο εισηγητής μας, ο Κοινοβουλευτικός μας Εκπρόσωπος αλλά και οι Βουλευτές του ΣΥΡΙΖΑ ξεκαθάρισαν όλα αυτά τα οποία έχει μέσα αυτό το κατάπτυστο αντεργατικό νομοσχέδιο;

Πρώτον, δυνατότητα απασχόλησης σε έτερο εργοδότη που όμως οδηγεί σε δεκατρείς ώρες εργασία την ημέρα. Και με τα πολλά παιχνίδια που μπορεί να γίνουν μέσα σε ενδοομιλικές αλλαγές εργοδότη μπορεί να οδηγούν -επειδή δεν υπάρχει και έλεγχος- σε δεκατρείς ώρες εργασίας στον ίδιο εργοδότη. Δεύτερον, απασχόληση ακόμα και σχεδόν μηδενικών ωρών με ολοκληρωτική επισφάλεια του εργαζόμενου. Γιατί αυτό επιβάλλεται με ατομική σύμβαση που μπορεί να τον οδηγήσει η εργοδοσία, όπου δεν έχει άμυνες ο εργαζόμενος. Πρακτικά δουλεύεις όσο σου πω και δουλεύεις όσο σε χρειάζομαι και αν σε χρειάζομαι. Αυτό λέει το νομοσχέδιο για τους εργαζόμενους.

Τρίτον, απασχόληση έκτη μέρα στο σύνολο σχεδόν των επιχειρήσεων -τη στιγμή που στην υπόλοιπη Ευρώπη συζητούν και εξετάζουν το τριάντα πεντάωρο χωρίς μείωση του μισθού- με διευθέτηση εδώ του χρόνου εργασίας και με ατομική σύμβαση, δηλαδή με απόφαση ουσιαστικά του εργοδότη που βρίσκεται σε προφανώς πιο ισχυρή θέση και επιβάλλει τη βούλησή του στον εργαζόμενο.

Και επίσης, μέσα στο νομοσχέδιο υπάρχει και η ποινικοποίηση της συνδικαλιστικής δράσης και ο εκφοβισμός των εργαζομένων για να ασκήσουν το δικαίωμα της απεργίας.

Και θέλω σε αυτό να μείνω λίγο και προσωπικά γιατί είχα και μία προσωπική εμπειρία επί τούτου. Τιμωρείται η συνδικαλιστική δράση και προβλέπεται βαρύ πρόστιμο και φυλάκιση για όποιον αποφασίσει να υπερασπιστεί το δικαίωμα της απεργίας και να εμποδίσει την εργασία απεργοσπαστών που προσλαμβάνονται για να σπάσουν την απεργία, το οποίο κι αυτό αντίκειται στο κράτος δικαίου. Προσέξτε. Οι εργαζόμενοι να μην μπορούν να υποστηρίξουν την απόφαση του σωματείου να προχωρήσει σε απεργία, αλλά ο εργοδότης να μπορεί να παραβιάζει τη νομοθεσία και να μην υπάρχουν άμεσα μέτρα εις βάρος του.

Φαίνεται ότι η Κυβέρνηση έχει λάβει πολύτιμα μηνύματα και μαθήματα. Ξέρετε από πού; Από την απεργία της «Μαλαματίνα», όπου οι εργαζόμενοι ήταν απ’ έξω από το εργοστάσιο για να υπερασπιστούν όχι στην απεργία, αλλά τη νομιμότητα σε σχέση με τη δικαστική απόφαση που υπήρχε για τη συνέχεια λειτουργίας της επιχείρησης. Και εκεί η Κυβέρνηση έστελνε τα ΜΑΤ εις βάρος και Βουλευτών του ελληνικού Κοινοβουλίου σε δημόσιο χώρο, με βιαιοπραγίες εις βάρος Βουλευτών για να υπερασπιστεί έναν εργοδότη που παρανομούσε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Αυτή είναι η Κυβέρνηση του κ. Μητσοτάκη! Και τώρα φέρνει και νομοθετική ρύθμιση για να καλύψει και να απειλήσει.

Είναι πράγματι δυστοπικό το περίγραμμα της επόμενης μέρας που δημιουργεί αυτό το νομοσχέδιο, ο οδοστρωτήρας νούμερο τρία! Μετά τον κ. Χατζηδάκη έτερος Αντιπρόεδρος ακολουθεί για να κλείσει -αν θέλετε- όλο αυτό το δυστοπικό περιβάλλον. Γενίκευση της ελαστικής και επισφαλούς εργασίας, εργαζόμενοι που δεν θα γνωρίζουν πόσες ώρες θα εργάζονται, πού θα εργάζονται, πώς θα πληρώνονται, δεν μπορούν να προγραμματίσουν τίποτα στη ζωή τους και θα περιμένουν με αγωνία μήπως και χτυπήσει το τηλέφωνο, πότε θα τους καλέσει ένας εργοδότης για να δουλέψουν κάποιες ώρες, για να αμειφθούν κάπως που μπορεί να είναι στον δρόμο δεκαπέντε ώρες για να δουλέψουν ακόμα και δεκατρείς ή μπορεί και να μη δουλέψουν καθόλου μια μέρα, κάτι που θα έχει άμεση επίπτωση και στην οικογενειακή ζωή και στον προγραμματισμό τους.

Πιστεύετε ότι θα μείνουν στελέχη στην ελληνική αγορά με αυτές τις συνθήκες εργασίας; Δεν καταλαβαίνετε ότι αυτές οι ρυθμίσεις δεν είναι μόνο μία νάρκη στην ανάπτυξη του τόπου και στην παραγωγή ακαθάριστου εθνικού προϊόντος, αλλά ταυτόχρονα επιτείνουν το δημογραφικό πρόβλημα και διώχνουν τα νέα μυαλά της Ελλάδας στο εξωτερικό, διώχνουν τους επιστήμονες με τις ρυθμίσεις Γεωργιάδη - Μητσοτάκη; Αυτό κάνετε στη χώρα. Δεν υπάρχει καμμία βεβαιότητα για το αύριο. Και αυτή την επισφάλεια δημιουργεί αυτό το νομοσχέδιο.

Και ταυτόχρονα, οφείλω να πω ότι δημιουργεί και σοβαρά προβλήματα στην υγεία των εργαζομένων και στην ασφάλεια των εργαζομένων. Και αυτό έχει επισημανθεί από πάρα πολλές πηγές. Μας προκαλεί, όμως, εντύπωση -και οφείλω να το πω αυτό- και προς τους Βουλευτές του ΠΑΣΟΚ - Κινήματος Αλλαγής το ότι καθυστερήσατε πολύ να πάρετε θέση. Και στις επιτροπές παραμείνατε στην επιφύλαξη για ένα ξεκάθαρα αντεργατικό, αντιλαϊκό και καταστροφικό νομοσχέδιο και για τη ζωή και για την εργασία και για την ανάπτυξη.

Όπως, επίσης, οφείλω να πω ότι την ίδια απορία έχουμε για συνδικαλιστές σας στη ΓΣΕΕ που δεν συμμετείχαν στην απόφαση για την απεργία. Γιατί εδώ κρινόμαστε όλοι. Γιατί έξω ήμασταν όλοι στην απεργία και υποστηρίξαμε τα δικαιώματα των εργαζομένων. Αυτό, όμως, χρειάζεται να το συζητήσουμε. Γιατί εμείς θέλουμε συνεργασία των προοδευτικών δυνάμεων μέσα στην κοινωνία, δίπλα στους εργαζόμενους απέναντι στη λαίλαπα που ο κ. Γεωργιάδης και ο κ. Μητσοτάκης εξαπολύουν κατά των εργαζομένων.

Η Κυβέρνηση προσπαθεί να μας πείσει ότι οι διατάξεις αυτές είναι προς όφελος των εργαζομένων. Μας λέτε: Γιατί είναι κακό να επιτρέπεται σε έναν εργαζόμενο να δουλεύει ένα πλήρες ωράριο, οκτώ ώρες, δηλαδή και να απασχοληθεί κι άλλες τέσσερις με πέντε ώρες σε έναν άλλον εργοδότη δουλεύοντας έτσι δεκατρείς ώρες αν θέλει να αυξήσει τα εισοδήματά του; Ακούσαμε και για ένα «εξτραδάκι».

Πρώτα απ’ όλα, γιατί όλοι, κυρίες και κύριοι Βουλευτές, πρέπει να κάνουμε ό,τι είναι δυνατόν για να εξασφαλίσουμε ότι οι εργαζόμενοι θα μπορούν με οκτώ ώρες να αμείβονται και να ζουν με αξιοπρέπεια. Αυτή είναι η ευθύνη του ελληνικού Κοινοβουλίου, όχι να τους κάνουμε να τρέχουν για δεκατρείς ώρες δουλειά για ένα «εξτραδάκι».

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Αυτό είναι ντροπή! Αυτό είναι μεσαίωνας! Και εσείς οδηγείτε σε έναν τέτοιο μεσαίωνα και στην αγορά και στην κοινωνία και στην εργασία.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Είναι ξεκάθαρο, κυρίες και κύριοι Βουλευτές, ότι χωρίς ελεγκτικούς μηχανισμούς αυτό μας οδηγεί στη μαύρη εργασία, στην ελαστικοποίηση, όχι μόνο της εργασίας, αλλά και της ζωής. Και αυτό είναι τραγικό. Η υποχρέωσή μας είναι να μεριμνήσουμε για καλύτερους μισθούς, αλλά και για συλλογικές συμβάσεις που θα εξασφαλίζουν και τα εργασιακά δικαιώματα και τις καλύτερες αμοιβές.

Επίσης, πρέπει να κάνετε κάτι και για το υπερβολικό κόστος ζωής. Δεν είναι δυνατόν να μένετε ατάραχοι μέσα σε αυτό το ράλι της αισχροκέρδειας. Και δεν είναι δυνατόν μέσα σε όλο αυτό το πλαίσιο εσείς να λέτε στον εργαζόμενο ότι «θα δουλέψεις και μια μέρα παραπάνω, θα δουλέψεις και περισσότερες ώρες παραπάνω, αλλά δεν θα ζεις καλύτερα, θα ζεις χειρότερα».

Αναφέρετε ως αιτιολογία ότι δεν υπάρχουν εργατικά χέρια στην Ελλάδα. Πώς; Αφού υπάρχει πρόβλημα με την ανεργία. Δεν υπάρχουν εργατικά χέρια στην Ελλάδα; Το πρόβλημα δεν είναι η έλλειψη εργατικών χεριών. Το πρόβλημα είναι η διασφάλιση καλύτερων όρων εργασίας. Γιατί πραγματικά αυτό που κάνετε είναι μεσαίωνας όσον αφορά στα εργατικά δικαιώματα.

Πραγματικά, η μεταρρύθμιση θα ήταν η ταυτόχρονη παρέμβαση και στην εργασία, αλλά και στο κόστος ζωής. Για να καλύψετε, όμως, αυτόν τον «οδοστρωτήρα», αυτόν τον κυριολεκτικό μεσαίωνα, ανακαλύψατε την «καραμέλα» των τριετιών.

Θα το συζητήσουμε λίγο αυτό. Θυμηθήκατε το «ξεπάγωμα», το οποίο ζητάγαμε εμείς και προγραμματικά. Ό,τι, όμως, ακούσαμε τελικά, δεν είναι απλά ένα αδειανό «πουκάμισο», είναι μια μεγάλη κοροϊδία. Διότι το «ξεπάγωμα» -μέσα σε εισαγωγικά- των τριετιών είναι γεμάτο αιρέσεις, δηλαδή προϋποθέσεις, οι οποίες δεν «ξεπαγώνουν» τελικά τις τριετίες. Υπάρχει μία προϋπόθεση, ότι φεύγει –λέει- η απόφαση αυτή από το κοινοβουλευτικό έργο και πηγαίνει στο Υπουργικό Συμβούλιο.

Έχετε τέτοιο δικαίωμα; Για να το φέρνετε εδώ πάει να πει ότι είναι ύλη του Κοινοβουλίου. Και για να εισάγετε τέτοια ρύθμιση, είναι ξεκάθαρο ότι θέλετε να μεταφέρετε αλλού και την επιλογή και την αναστολή. Πρώτο πρόβλημα.

Δεύτερο. Προφανώς ένα σοβαρό πρόβλημα δημιουργείται στην αναδρομικότητα, διότι δεν μετράει η προηγούμενη δωδεκαετία, αλλά βάζετε και μια τρίτη αίρεση, ότι για την εφαρμογή του το 2027 υπάρχει η αίρεση του συντελεστή της ανεργίας. Άρα, ποιοι εργαζόμενοι θα το πάρουν και πότε θα το πάρουν αυτό το δικαιούμενο, αν θέλετε, επίδομα των τριετιών;

Ξέρετε ποια είναι η αλήθεια; Ο κ. Μητσοτάκης, ευρισκόμενος σε μεγάλη ανασφάλεια και σε απόλυτη ανισορροπία μετά από τις αρρυθμίες της Κυβέρνησής του, ήθελε να πετάξει ένα πυροτέχνημα στην έκθεση και μίλησε για τριετίες. Σήμερα αποδεικνύεται ότι είναι απολύτως ασυνεπής και τελικά, αυτό το επίδομα δεν θα δοθεί στους εργαζόμενους, αντίθετα θα αφαιρεθεί η κοινοβουλευτική ύλη, θα πάει αλλού δηλαδή η απόφαση, για να παίζονται παιχνίδια. Αυτό αποδεικνύει ότι δεν είστε καν αναξιόπιστοι για να συζητάμε στο επίπεδο της ελληνικής κοινωνίας και στο επίπεδο του Κοινοβουλίου.

Ολοκληρώνω, κυρία Πρόεδρε.

Εμείς ξεκάθαρα έχουμε πει ότι η εργασία πρέπει να είναι στο επίκεντρο της πολιτικής της χώρας μας, γιατί από εκεί ξεκινάει το παραγόμενο εισόδημα, από εκεί ξεκινάει η ευημερία, από εκεί ξεκινάει ο πλούτος, από εκεί ξεκινά το κοινωνικό κράτος.

Πρέπει η εργασία να είναι η πρωταρχική συνισταμένη ενός μοντέλου δίκαιης, αλλά και βιώσιμης ανάπτυξης. Και φυσικά, να έχει η εργασία και η επιχειρηματικότητα από εκεί και μετά πολλαπλασιαστικές επιπτώσεις στην αγοραστική δύναμη -γιατί από την εργασία και την αμοιβή της προκύπτει η αγοραστική δύναμη-, στην τοπική ανάπτυξη, στο δημογραφικό πρόβλημα, στην κοινωνική συνοχή. Διότι αυτό που μας περιγράφετε με έναν εργαζόμενο εξαθλιωμένο που θα τρέχει δεκαπέντε ώρες την ημέρα οδηγεί σε σοβαρά ρήγματα στην κοινωνική συνοχή και σε φοβικά και «τυφλά» χτυπήματα στην κοινωνική συνοχή.

Η ενίσχυση, λοιπόν, των εργαζομένων για εμάς είναι αδιαπραγμάτευτη επιλογή. Και εδώ χρειάζονται στήριξη οι εργαζόμενοι και ατομικά, αλλά και συλλογικά, με συλλογικές συμβάσεις. Γιατί αυτό είναι η πραγματική προϋπόθεση μιας αλλαγής προς όφελος της κοινωνικής πλειοψηφίας που διεκδικεί ο ΣΥΡΙΖΑ - Προοδευτική Συμμαχία. Είναι η βασική προϋπόθεση για τον κοινωνικό, αλλά και τον οικονομικό μετασχηματισμό.

Κυρίες και κύριοι Βουλευτές, μέσα σε τρεις μήνες από τις εκλογές η Νέα Δημοκρατία και ο κ. Μητσοτάκης έχουν πείσει πια την πλειοψηφία της κοινωνίας μας ότι τα πράγματα δεν πάνε καλά. Και το δείχνουν και οι αγαπημένες σε σας δημοσκοπήσεις.

Αντίθετα, ο ΣΥΡΙΖΑ - Προοδευτική Συμμαχία, παρά την εκλογική ήττα και παρά την αποχώρηση του Αλέξη Τσίπρα, απέδειξε ότι η Ελλάδα και η κοινωνία της χώρας μας έχει μια ισχυρή Αξιωματική Αντιπολίτευση, η οποία διαθέτει τη δυνατότητα τεκμηριωμένων προτάσεων, αναδεικνύει τα ελλείμματα του κ. Μητσοτάκη και καταθέτει σήμερα μία πρόταση εναλλακτική για τη διακυβέρνηση της χώρας, με συγκεκριμένο πεδίο πρώτα τα εργασιακά. Και αυτή την πρόταση πρέπει να την προχωρήσουμε σε όλο τον προοδευτικό χώρο κάθε μέρα και περισσότερο, γιατί έχουμε ανάγκη μία διαφορετική προοδευτική κυβερνητική διέξοδο στην Ελλάδα.

Ο ΣΥΡΙΖΑ ανέλαβε τις πρωτοβουλίες για να προετοιμαστεί και ως ΣΥΡΙΖΑ και ως πολιτική πρόταση και ως λειτουργία, για να είναι παρών μέσα και έξω από τη Βουλή, για να δείξει ότι υπάρχει άλλη λύση και ότι δεν είναι μονόδρομος η καταστροφική, μεσαιωνική, «τυφλή» και αντιλαϊκή πολιτική του κ. Γεωργιάδη, του κ. Χατζηδάκη και του κ. Μητσοτάκη. Και είμαστε εδώ και θα είμαστε εδώ, μέσα και έξω από τη Βουλή, γιατί πρέπει η χώρα να έχει προοδευτική διέξοδο προς όφελος της κοινωνίας και όχι έναν συνεχή κατήφορο που μας εξασφαλίζει ο κ. Γεωργιάδης και τα νομοθετήματα που έχει φέρει.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, κύριε Γεωργιάδη, έχετε τον λόγο για πέντε λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Αγαπητέ κύριε Φάμελλε, οφείλω να σας δώσω μερικές απαντήσεις. Μείνετε, δεν πειράζει. Θα είστε Πρόεδρος μέχρι και την Κυριακή. Δεν πειράζει να περιμένετε, δεν είναι υποτιμητικό.

**ΣΩΚΡΑΤΗΣ ΦΑΜΕΛΛΟΣ (Επικεφαλής της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Με τον Κοινοβουλευτικό Εκπρόσωπο, κύριε Γεωργιάδη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Θέμα πρώτο. Ο κ. Φάμελλος ξόδεψε περίπου τα πρώτα δέκα λεπτά της ομιλίας του για τις πλημμύρες και την αποτυχία του κράτους.

Θέλω να μιλήσω πολύ καλόπιστα στους Βουλευτές του ΣΥΡΙΖΑ. Ήσασταν κυβέρνηση όταν έγινε η Μάνδρα, όταν πνίγηκαν είκοσι τέσσερις άνθρωποι για μία βροχόπτωση που κράτησε περίπου τρεις ώρες. Και στη βροχόπτωση των τριών ωρών πνίγηκαν είκοσι τέσσερις άνθρωποι. Και συγκρίνετε αυτό το φαινόμενο με τον τυφώνα «Ντάνιελ», που έφτασε λίγο παρακάτω στη Λιβύη και έχει πνίξει είκοσι πέντε χιλιάδες και που όλοι οι επιστήμονες –Λέκκας, Συνολάκης, Μυλόπουλος, Κολυδάς, Ζερεφός- έχουν χαρακτηρίσει το φαινόμενο αυτό ως το μεγαλύτερο φαινόμενο που έχει συμβεί ποτέ στη Μεσόγειο;

Ο κ. Κολυδάς έγραψε άρθρο και είπε ότι ο τυφώνας «Ντάνιελ» άλλαξε τη μετεωρολογική ιστορία της Μεσογείου. Έπεσε μόνο στον Νομό Μαγνησίας σε δύο μέρες το νερό που πέφτει κατά μέσο όρο σε ολόκληρη την Ομοσπονδιακή Δημοκρατία της Γερμανίας σε έναν χρόνο.

Συγκρίνετε, λοιπόν, ένα φαινόμενο για το οποίο όλοι οι επιστήμονες έχουν δηλώσει σε όλα τα τηλεοπτικά δίκτυα ότι δεν υπάρχει κανένα αντιπλημμυρικό έργο σε όλη την Ευρώπη που θα μπορούσε να το διαχειριστεί με το ότι σε μια απλή βροχή πνίγηκαν είκοσι τέσσερις άνθρωποι όταν ήσασταν κυβέρνηση;

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Απλή βροχή; Πάλι ψέματα έλεγε το Αστεροσκοπείο;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Μπροστά στον «Ντάνιελ» απλή βροχή. Μπροστά στον «Ντάνιελ» προφανώς. Τρείς ώρες βροχή ήταν. Τρεις ώρες βροχή.

Δηλαδή, η βροχή στη Μάνδρα ήταν σημαντική και δικαιολογεί τους είκοσι τέσσερις νεκρούς, ενώ στον «Ντάνιελ» δεν ήταν σημαντική η βροχή και δεν δικαιολογεί; Αυτό λέτε;

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** …(Δεν ακούστηκε).

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Ηλιόπουλε, μην κάνετε διάλογο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Αγαπητέ κύριε Ηλιόπουλε, και ο λαϊκισμός έχει κάποια όρια.

Όλοι καταλαβαίνουν ότι αυτό που έγινε στην Ελλάδα την περασμένη εβδομάδα είναι μοναδικό φαινόμενο στην ιστορία και δεν έχει ξαναγίνει ποτέ. Και δεν υπάρχει κανένα αντιπλημμυρικό έργο που να μπορούσε να το αντιμετωπίσει.

Λέω μόνο μία εικόνα για όσους παρακολουθούν. Όσοι κάνουν αυτό που κάνω πάντα όταν ανεβαίνω στα Τέμπη και περπατάω πάνω στο γεφυράκι της Αγίας Παρασκευής για να ανάψω ένα κερί εις μνήμην της μητέρας μου θυμούνται που είναι η γέφυρα και που είναι ο Πηνειός. Σε αυτό το φαινόμενο ο Πηνειός κάλυψε αυτή τη γέφυρα. Για να καταλάβουμε το μέγεθος αυτού του φαινομένου και του νερού. Και λέτε εδώ ότι το πρόβλημα ήτανε αν είχε ολοκληρωθεί ο αντιπλημμυρικός σχεδιασμός και δεν ντρέπεστε; Παίζετε με τον πόνο των ανθρώπων;

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, θα παρακαλούσα να μην έχουμε τους τόνους τόσο ψηλά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Για να καταλάβετε λίγο την έννοια του λαϊκισμού,όταν ήμουν Υπουργός Ανάπτυξης -είχε βγάλει ανακοίνωση ο κ. Χαρίτσης- έδειχναν κάποιες εικόνες από σουπερμάρκετ όπου είχαν βάλει αντικλεπτικά σε κάποια προϊόντα και έλεγαν ότι «να πώς ο Γεωργιάδης έχει αφήσει ανεξέλεγκτη την ακρίβεια, τα αντικλεπτικά τα βάζουν ακόμα και στα σούπερ μάρκετ».

Βλέπω σήμερα στα sites αντικλεπτικά στο ελαιόλαδο στη σοσιαλιστική Ισπανία. Σήμερα σε όλα τα σουπερμάρκετ της Ισπανίας μπήκαν αντικλεπτικά, για να μην κλέβουν το ελαιόλαδο. Γιατί έφτασε το ελαιόλαδο να πωλείται πάνω από 17 ευρώ. Στην Ισπανία, με σοσιαλιστική κυβέρνηση!

Κυρίες και κύριοι συνάδελφοι, δεν έχετε καταλάβει ακόμη ότι ο πληθωρισμός είναι παγκόσμιο φαινόμενο; Νομίζετε ότι εσείς έχετε τη μαγική λύση να εμφανιστείτε, όπως εμφανίστηκε ο Κασσελάκης και σας πήρε το κόμμα σε τρεις εβδομάδες και να εξαφανίσετε τον πληθωρισμό; Προφανώς και όχι.

Ο πληθωρισμός είναι επίμονο φαινόμενο και θέλει πολύ μεγαλύτερη προσπάθεια και ειλικρίνεια προς τους συμπολίτες μας γι’ αυτό που πραγματικά συμβαίνει. Μαγικές λύσεις έναντι του πληθωρισμού δεν έχει προφανώς κανένας μας.

Η Κυβέρνηση και επί των ημερών μου και τώρα επί του κ. Σκρέκα κάνει συντονισμένες και μεγάλες προσπάθειες, για να ελέγξει το φαινόμενο του πληθωρισμού, έναντι αυτού του μεγάλου φαινομένου που είναι διεθνές και είναι εισαγόμενος ο πληθωρισμός στην Ελλάδα, δεν είναι εγχώριος.

Κλείνω, κυρία Πρόεδρε, με μία μόνο αναφορά στο νομοσχέδιο, αν και ο κ. Φάμελλος επί του συνόλου της ομιλίας του για το νομοσχέδιο αυτό καθαυτό μίλησε ένα, δύο λεπτά.

Θέλω μόνο να σας πω δύο πράγματα. Είπε ο κ. Φάμελλος ότι το πρωί ήσασταν όλοι στην απεργία. Ποιοι όλοι ήσασταν στην απεργία; Αφού η Αθήνα είναι άδεια. Τώρα βγείτε έξω. Όλα τα αυτοκίνητα κινούνται κανονικά στους δρόμους. Είναι αυτή η απεργία που κάνατε ανάλογη ενός εργασιακού νομοσχεδίου που είναι «ντροπή, κατάπτυστο, καταργεί το οκτάωρο και το πενθήμερο»; Το λέτε στα σοβαρά αυτό και θέλετε να σας πιστέψει ο κόσμος;

Είναι απολύτως προφανές ότι και η σημερινή σας κινητοποίηση -όπως και όλες τα τελευταία χρόνια- απέτυχε πλήρως, γιατί η κοινωνία δεν σας ακολουθεί. Όταν σας λέγαμε στην προηγούμενη περίοδο ότι η κοινωνία δεν σας ακολουθεί, μας λέγατε διάφορες θεωρίες. Μετά ήρθε το αποτέλεσμα με είκοσι δύο μονάδες διαφορά. Καθίστε να σκεφθείτε τι είναι αυτό που σας οδήγησε στις είκοσι δύο μονάδες διαφορά ήττας.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, μην απευθύνεστε στους Βουλευτές.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Άρα, χρειάζεται κάποτε να καταλάβετε ότι πρέπει να ζείτε στον πραγματικό κόσμο.

Τι απεδείχθη πριν με τον συνάδελφο από τους Σπαρτιάτες; Δούλευε ο άνθρωπος σε δύο δουλειές. Τώρα θα δουλεύουν σε δύο δουλειές οι άνθρωποι; Ορίστε, δούλευε και ήταν παράνομο -πριν από τον νόμο- σε δύο δουλειές. Νομίζετε πως μόνο ο κύριος δούλευε σε δύο δουλειές; Χιλιάδες άνθρωποι δουλεύουν σε δύο δουλειές. Ποια είναι η διαφορά από σήμερα; Αυτοί που δουλεύουν σε δύο δουλειές θα το κάνουν νόμιμα αντί για παράνομα, θα παίρνουν περισσότερη σύνταξη αντί για λιγότερη και θα έχουν διασφαλισμένα τα εργασιακά τους δικαιώματα αντί να είναι στον αέρα.

Αυτό είναι που καταψηφίζετε! Δεν καταψηφίζετε τις δύο δουλειές, γιατί αυτές γίνονταν και πριν από τον νόμο και θα γίνονται και μετά από τον νόμο. Καταψηφίζετε την τάξη και τη διασφάλιση των συμφερόντων των εργαζομένων. Αυτό καταψηφίζετε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Ηλιόπουλε, θα πάρετε τον λόγο για δύο λεπτά αυστηρά, ως Κοινοβουλευτικός Εκπρόσωπος, για την τελευταία παρέμβασή σας.

(Θόρυβος στην Αίθουσα)

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Θα είμαι πολύ σύντομος.

Μία πρώτη φράση για τις φυσικές καταστροφές. Ξέρετε, υπήρξε μία τομή στο πώς πολιτικοποιήθηκε η συζήτηση για τις φυσικές καταστροφές. Θυμάμαι και ξέρω πάρα πολύ καλά τη μεγάλη πυρκαγιά του 2007 στη Ζαχάρω. Ήταν οι γονείς μου εκεί, παρά λίγο να καούν ζωντανοί. Νιώθω πάρα πολύ τυχερός που δεν ήταν σε αυτούς.

Θυμάμαι ότι καμμία πολιτική δύναμη δεν είχε σκυλεύσει αυτή την τραγωδία, με εξαίρεση τον Λαϊκό Ορθόδοξο Συναγερμό και τον Άδωνη Γεωργιάδη. Η μεθοδολογία Άδωνη Γεωργιάδη τότε ως Λαϊκού Ορθόδοξου Συναγερμού, μετά έγινε μεθοδολογία Νέας Δημοκρατίας. Έτσι πορευτήκατε σε μεγάλες εθνικές τραγωδίες από φυσικές καταστροφές.

Αναφέρατε ένα παράδειγμα, στο οποίο ούτε από το Εθνικό Αστεροσκοπείο υπήρχε πρόβλεψη ούτε από κανέναν. Ένα παράδειγμα, το οποίο το είπατε «απλή βροχή». Παραμένετε σταθερά στον δρόμο ενάντια στην επιστήμη και ενάντια στους επιστήμονες, γι’ αυτό κυνηγάτε σήμερα το Εθνικό Αστεροσκοπείο. Είναι ντροπή για μία πολιτική δύναμη που έχει κανιβαλίσει με τέτοιον τρόπο πάνω σε ανθρώπινες ζωές για φυσικές καταστροφές.

Είχατε πρόβλεψη ήδη από την Κυριακή, από το Εθνικό Αστεροσκοπείο, για επάνω από εβδομήντα και ογδόντα τόνους νερού ανά στρέμμα. Το είχατε από την Κυριακή και την Τρίτη το μεσημέρι ο Περιφερειάρχης σας στη Θεσσαλία έλεγε όλα καλά και πως είναι γκουρού της καταστροφής αυτοί οι οποίοι λένε ότι θα πνιγούμε. Και Τετάρτη βράδυ σπάνε το φράγμα και πνίγουν το χωριό τέσσερις η ώρα το πρωί. Γι’ αυτά θα πρέπει να απολογηθείτε.

Πληθωρισμός, μία φράση: Είναι πληθωρισμός απληστίας. Είναι πληθωρισμός που τον τροφοδοτείτε με το να επιδοτείτε την αισχροκέρδεια. Αυτό κάνατε και στην ενέργεια και σε άλλα πεδία και να ιδιωτικοποιείτε τη ΔΕΗ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Ηλιόπουλε, ολοκληρώστε, παρακαλώ.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κλείνω με αυτό. Δεν αναγκάζεται ο κόσμος γενικά και αόριστα να κάνει δύο δουλειές. Έχετε οδηγήσει τον κόσμο να κάνει δύο δουλειές. Μάλιστα και με αυτά που κάνετε σε μία σειρά από πεδία, ούτε τις υπερωρίες του θα πληρώνεται ούτε κανονικά το ωράριο του. Γι’ αυτό καταργείτε και την προδήλωση. Περιμένω κάποια στιγμή να δώσετε και τα στοιχεία από την επιθεώρηση εργασίας.

Ευχαριστώ, κυρία Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΑΡΑΣΧΟΣ ΠΑΠΑΔΑΚΗΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΟΥΣΑ (Όλγα Γεροβασίλη):** Σε τι συνίσταται το προσωπικό, κύριε συνάδελφε; Έχετε ένα λεπτό.

**ΠΑΡΑΣΧΟΣ ΠΑΠΑΔΑΚΗΣ:** Κύριε Γεωργιάδη, είπατε ότι είμαι λαϊκιστής και ότι δεν ξέρω τι λέω. Θα σας πω μόνο ότι στις λαϊκές γειτονιές που μεγαλώσατε, γιατί όντως είστε από…

**ΠΡΟΕΔΡΕΥΟΥΣΑ (Όλγα Γεροβασίλη):** Μην απαντάτε. Παρακαλώ, σε τι συνίσταται το προσωπικό. Τι συνέβη;

**ΠΑΡΑΣΧΟΣ ΠΑΠΑΔΑΚΗΣ:** Είπε ότι είμαι λαϊκιστής και ότι δεν ξέρω τι λέω. Αν δεν είναι αυτό προσωπικό, ποιο είναι;

**ΠΡΟΕΔΡΕΥΟΥΣΑ (Όλγα Γεροβασίλη):** Αυτό είναι στο πλαίσιο πολιτικής αντιπαράθεσης.

**ΠΑΡΑΣΧΟΣ ΠΑΠΑΔΑΚΗΣ:** Κυρία Πρόεδρε, δώστε μας ένα λεπτό.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, ολοκληρώστε στο τι συνίσταται, για να σας πω αν θα σας δώσω τον λόγο περαιτέρω.

**ΠΑΡΑΣΧΟΣ ΠΑΠΑΔΑΚΗΣ:** Όταν ομιλώ για το συγκεκριμένο νομοσχέδιο, μου λέει την ώρα που ομιλώ «τι λες;» και όταν δευτερολογεί και στην ομιλία λέει ότι είμαι λαϊκιστής και δεν ξέρω τι λέω, εάν αυτό δεν είναι επί προσωπικού και δεν είναι προσβλητικό, τότε στην κρίση σας, κυρία Πρόεδρε. Θα είχα ξεκινήσει και θα είχα τελειώσει σε τριάντα δευτερόλεπτα. Ειλικρινά σας μιλάω. Δεν θέλω να προκαλέσω.

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε μέχρι το ένα λεπτό.

**ΠΑΡΑΣΧΟΣ ΠΑΠΑΔΑΚΗΣ:** Κύριε Υπουργέ, είπατε ότι είμαι λαϊκιστής για τη μισθοδοσία στην οποία αναφέρθηκα. Είστε πάρα πολύ έξυπνος και αντιλαμβάνεστε…

**ΠΡΟΕΔΡΕΥΟΥΣΑ (Όλγα Γεροβασίλη):** Μην απαντάτε με χαρακτηρισμούς, όμως.

**ΠΑΡΑΣΧΟΣ ΠΑΠΑΔΑΚΗΣ:** Όχι. Είστε πολύ έξυπνος λέω και αντιληφθήκατε σίγουρα ότι αυτό που είπα για τη μισθοδοσία δεν έχει να κάνει με το αν εσείς παίρνετε περισσότερα ή εγώ παίρνω λιγότερα. Έχει να κάνει με τα 670 ευρώ που καλείται να ζήσει ο Έλληνας και πόσο δύσκολο είναι αυτό. Να κάνουμε ένα πείραμα να δούμε πώς θα μπορέσουμε να ανταπεξέλθουμε.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία, αυτή είναι πολιτική τοποθέτηση. Κύριε συνάδελφε, δεν υφίσταται άλλο προσωπικό.

**ΠΑΡΑΣΧΟΣ ΠΑΠΑΔΑΚΗΣ:** Δεύτερον -και κλείνω-, την ώρα που μιλούσα μου είπατε «τι λες;» για το επίδομα τριετίας, που είναι επίδομα δεκαπενταετίας. Το είπε και ο κ. Φάμελλος, σας το λέω και εγώ. Στο άρθρο 1 παράγραφος 2 περίπτωση β΄ λέτε «η προϋπηρεσία κάθε εργαζόμενου που προσλήφθηκε από τις 14-2-2012…

**ΠΡΟΕΔΡΕΥΟΥΣΑ (Όλγα Γεροβασίλη):** Αυτό είναι επιχειρηματολογία επί του νομοσχεδίου. Ολοκληρώστε.

**ΠΑΡΑΣΧΟΣ ΠΑΠΑΔΑΚΗΣ:** …μετά την 1η-1-2024 και θα πάρει 1-1-2027 εφόσον, η ανεργία είναι κάτω από 10%». Εκεί έγκειται η δεκαπενταετία, άρα ξέρω πολύ καλά τι λέω, κύριε Υπουργέ.

**ΓΕΩΡΓΙΟΣ ΜΑΝΟΥΣΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Γιατί ζητάτε τον λόγο, κύριε συνάδελφε; Ως τι;

**ΓΕΩΡΓΙΟΣ ΜΑΝΟΥΣΟΣ:** Θέλω να απαντήσω, παρακαλώ, στο περί παρανομίας που αναφέρθηκε από τον κ. Γεωργιάδη.

**ΠΡΟΕΔΡΕΥΟΥΣΑ (Όλγα Γεροβασίλη):** Επί προσωπικού;

**ΓΕΩΡΓΙΟΣ ΜΑΝΟΥΣΟΣ:** Ναι, ότι εργαζόμουν…

**ΠΡΟΕΔΡΕΥΟΥΣΑ (Όλγα Γεροβασίλη):** Αυτό που λέτε τώρα δεν σας προσέβαλε προσωπικώς. Είναι μια πολιτική διαφωνία. Δεν υπάρχει προσβολή. Επομένως, δεν έχετε τον λόγο. Παρακαλώ, να σεβαστούμε όλοι τους Βουλευτές. Δεν μπορείτε να απαντήσετε πολιτικά. Έχετε ολοκληρώσει την ομιλία σας και τον χρόνο σας.

Τον λόγο έχει ο Βουλευτής του κόμματος Νίκη κ. Γεώργιος Ρούντας για τα επόμενα επτά λεπτά.

**ΓΕΩΡΓΙΟΣ ΡΟΥΝΤΑΣ:** Αξιότιμη, κυρία Πρόεδρε, αξιότιμε κύριε Υπουργέ, αξιότιμοι κύριοι συνάδελφοι, οι διατάξεις του παρόντος νομοσχεδίου μάς προκαλούν ερωτηματικά, προβληματισμούς και ανησυχία, πρώτον διότι θεωρούμε ότι εμποδίζουν την εξισορρόπηση της επαγγελματικής και οικογενειακής ζωής τόσο ως θεμελιώδες πανανθρώπινο ιδανικό αλλά και ως βασική ευρωπαϊκή κοινωνική πολιτική. Δεύτερον, διότι θεωρούμε ότι ακυρώνουν στην πράξη θεμελιώδη εργασιακά δικαιώματα, τα οποία έχουν κατακτηθεί με πολύχρονους κοινωνικούς αγώνες. Και τρίτον, διότι δεν ενσωματώνουν, κατά τη γνώμη μας, με τον προσήκοντα τρόπο την ενωσιακή οδηγία στο εθνικό δίκαιο, παραβιάζοντας τις αρχές της καλής νομοθέτησης.

Θεωρούμε ότι το παρόν νομοσχέδιο προσεγγίζει γενικά το ζήτημα της εργασίας κυρίως μέσα από οικονομικούς όρους, το οποίο το θεωρούμε και απάνθρωπο και αντιλαϊκό. Όλοι εξάλλου γνωρίζουν ότι η επαγγελματική δραστηριότητα σχετίζεται άμεσα με τον ιερό θεσμό της οικογένειας, της αρμονικής ανάπτυξης της προσωπικότητας, της τεκνοποιίας, με το δημογραφικό και γενικά με τον συνολικό κοινωνικό δείκτη ευημερίας.

Ενδεικτικά για κάποια άρθρα θα θέλαμε να αναφέρουμε τα εξής: Σε ό,τι αφορά στη δοκιμαστική περίοδο, η ενωσιακή οδηγία επιβάλλει αφ’ ενός, η χρονική διάρκεια της δοκιμαστικής περιόδου να μην ξεπερνά τους έξι μήνες και αφ΄ετέρου, σε αυτό το χρονικό διάστημα να εξασφαλίζονται όλα τα δικαιώματα του εργαζομένου. Όμως, η προτεινόμενη διάταξη, κατά την κρίση μας, παραβιάζει και το γράμμα και το πνεύμα της ενωσιακής οδηγίας, προβλέποντας ότι μπορεί να υπάρχει απόλυση χωρίς αποζημίωση.

Θεωρούμε ότι δεν είναι προσήκων τρόπος νομοθέτησης, διότι καταστρατηγεί θεμελιώδη εργασιακά δικαιώματα τα οποία προβλέπονται και στον Ευρωπαϊκό Κοινωνικό Χάρτη, ο οποίος έχει κυρωθεί και από τη χώρα μας.

Σε ό,τι αφορά την παράλληλη απασχόληση, θεωρούμε ότι καθιερώνεται, όπως βλέπουμε στο ελληνικό Δίκαιο, η λεγόμενη «πολλαπλή απασχόληση» εντός μίας ημέρας σε περισσότερους από έναν εργοδότες. Όμως, έτσι εμμέσως στην ουσία, αλλά και στην πράξη καταργείται η κοινωνική κατάκτηση της οκτάωρης εργασίας και της εντεκάωρης υποχρεωτικής ανάπαυσης. Εξάλλου, ένας εργαζόμενος που έχει επιτελέσει παραπάνω από έντεκα, δώδεκα, δεκατρείς, δεκατέσσερις ενδεχομένως ώρες εργασίας, με τι καθαρότητα πνεύματος θα μπορεί να επιτελέσει την εργασία του; Ελλοχεύει τεράστιος κίνδυνος να υποστεί ή να προκαλέσει ενδεχομένως κάποιο εργατικό ατύχημα.

Κατά την κρίση μας, τίθεται εν αμφιβόλω το σύνολο των διατάξεων του αναγκαστικού δικαίου για την υπερωριακή απασχόληση και ελλοχεύει ο κίνδυνος της πλήρους απελευθέρωσης του χρόνου εργασίας. Πρόκειται για μια εκμετάλλευση της ήδη επιβαρυμένης οικονομικής κατάστασης των Ελλήνων πολιτών, οι οποίοι αναγκαστικά θα προσφύγουν στην πολλαπλή απασχόληση και όχι κατ’ επιλογή.

Αναφορικά με το ζήτημα των συμβάσεων μηδενικών ωρών, θεωρούμε ότι αναγκάζουν τον εργαζόμενο να βρίσκεται σε μία διαρκή ετοιμότητα παροχής εργασίας και μάλιστα, για λίγες ώρες. Επιπλέον, αυτή η διάταξη είναι προβληματική, κατά την κρίση μας. Μας επιβάλλει, άραγε, η κοινοτική οδηγία να υιοθετήσουμε τέτοιας μορφής εργασία; Άρα, για ποιον λόγο, λοιπόν, προβαίνουμε στην υιοθέτησή της; Εξάλλου, στο προοίμιο της κοινοτικής οδηγίας αναφέρεται ότι δεν πρέπει να γίνει υιοθέτηση τέτοιων μορφών εργασίας και το κυριότερο να μη γίνει κατάχρησή τους.

Τρίτον, στις περιπτώσεις όπου ήδη υφίσταται αυτή η μορφή εργασίας, η οδηγία προβλέπει ότι η κλήση για παροχή εργασίας πρέπει να γίνει πριν από ένα εύλογο χρονικό διάστημα και προφανώς με τον προσήκοντα τρόπο. Η προτεινόμενη ρύθμιση, λοιπόν, προβλέπει προθεσμία ειδοποίησης μόλις πριν από ένα εικοσιτετράωρο και μάλιστα, μέσω ενός γραπτού μηνύματος στο κινητό ή μέσω ηλεκτρονικού ταχυδρομείου. Αυτό προφανώς, δεν είναι εύλογο χρονικό διάστημα ούτε ενδεχομένως δόκιμος τρόπος προσκλήσεως κάποιου εργαζομένου για να παρέχει την εργασία του. Θεωρούμε ότι εξαναγκάζει τον εργαζόμενο να εξαρτάται απολύτως από το κινητό του ή το email του, λες και δεν έχει οικογενειακή και προσωπική ζωή. Θεωρούμε αδιανόητο ο εργαζόμενος να βρίσκεται σε μια διαρκή ένταση και αγωνία για το πότε ενδεχομένως θα κληθεί να παρέχει την εργασία του υποβάλλοντας έτσι τον εαυτό του σε μία ψυχική πίεση και ένταση, κάτι που αποσυντονίζει τελείως τον οικογενειακό του προγραμματισμό, ενώ τον στραγγαλίζει ψυχικά.

Όσον αφορά στο ζήτημα της πενθήμερης εργασίας, διαπιστώνουμε ότι στην πράξη καταργείται. Με τη λογική της εν λόγω διάταξης δεν προσφέρονται νέες θέσεις εργασίας. Οι αυξημένες εργασιακές απαιτήσεις θα μπορούσαν ενδεχομένως να αντιμετωπιστούν με περισσότερες προσλήψεις και όχι με παροχή περισσότερης εργασίας από τους ήδη υπάρχοντες εργαζόμενους. Θα αντιμετωπιστούν, άραγε, με αυτή την τακτική οι δυσκολίες που υπάρχουν;

Επιπλέον, αυτό το νομοσχέδιο έχει, κατά την κρίση μας, μια εντελώς διαφορετική αντίληψη από την ευρωπαϊκή τάση για μείωση των ωρών παροχής εργασίας. Ήδη η EUROSTAT ανακοίνωσε ότι ο μέσος όρος παροχής εργασίας στην Ελλάδα είναι σαράντα μία ώρες, ο μεγαλύτερος, αν δεν κάνω λάθος, στην Ευρώπη.

Τέλος, δεν μπορούμε να μην αναφέρουμε το ζήτημα της κατάργησης της κυριακάτικης αργίας. Είναι ολοφάνερο πως σταδιακά προωθείται μια κατάργηση και της κυριακάτικης αργίας, κάτι που για εμάς αποτελεί όχι μόνο μια μεγάλη κοινωνική κατάκτηση μέσα από αγώνες, αλλά έχει και ένα σαφές οικογενειακό και πνευματικό υπόβαθρο.

Κατά την κρίση μας, λοιπόν, με το παρόν νομοσχέδιο είναι ξεκάθαρο ότι καταπατώνται οι αρχές της καλής νομοθέτησης και ότι δεν γίνεται ενδεχομένως σωστή ενσωμάτωση της κοινοτικής οδηγίας, ότι θεμελιώδη εργασιακά δικαιώματα επίκειται να καθαιρεθούν και ότι η οικογένεια ως πυλώνας της κοινωνίας και του έθνους, ως το πρώτο κύτταρο μέσα στο οποίο ο άνθρωπος αναπτύσσει την προσωπικότητά του και βιώνει την πατρότητα και τη μητρότητα βάλλεται ευθέως και βάναυσα. Η εξόντωση μέσα από την εργασία είναι αδύνατον να επιτρέψει την εμβάθυνση, την καλλιέργεια, τη βελτίωση και τη σύσφιξη των οικογενειακών δεσμών.

Θεωρούμε ότι με τέτοιες ρυθμίσεις είναι δύσκολο να περιμένουμε όχι μόνο την οικονομική ανάκαμψη της χώρας, αλλά και την επικείμενη αντιμετώπιση τόσο του δημογραφικού όσο και των φαινομένων κοινωνικής παθογένειας.

Σας ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η Βουλευτής του ΠΑΣΟΚ - Κινήματος Αλλαγής κ. Ευαγγελία Λιακούλη.

**ΕΥΓΓΕΛΙΑ ΛΙΑΚΟΥΛΗ:** Ευχαριστώ πολύ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, μπορεί σήμερα να είμαι σε αυτήν την πολύ σημαντική συνεδρίαση για ένα πολύ σοβαρό νομοσχέδιο στην Ολομέλεια της Βουλής, όμως θα πρέπει να μοιραστώ με τους συναδέλφους μου αλλά και με τον λαό της πατρίδας μου ότι η καρδιά μου, η ψυχή μου, το μυαλό μου βρίσκεται στη Θεσσαλία, στην πολύπαθη Θεσσαλία, στη Θεσσαλία που χάθηκε από τον χάρτη, στη Θεσσαλία που φωνάζει και στη Θεσσαλία που πονάει. Δεν έχουμε τους οικισμούς μας εκεί που τους είχαμε ούτε τα ποτάμια μας ρέουν πια εκεί που ήταν. Οι δρόμοι μας δεν είναι εκεί ούτε οι άνθρωποί μας είναι ίδιοι πια. Οι ζωές έχουν αλλάξει και, δυστυχώς, έχουμε θύματα, οικογένειες να θρηνούν θύματα, άνθρωποι να θρηνούν περιουσίες, αγρότες να θρηνούν τη σοδειά τους, κτηνοτρόφοι τα κοπάδια τους και το νερό –ακόμα και το νερό- να είναι πολύτιμο είδος πια.

Κύριε Υπουργέ, γνωρίζω ότι είστε δραστήριος Υπουργός και δεν θα πρέπει να μαλώνετε τους συναδέλφους, αλλά να πάρετε πρωτοβουλίες και να απαντήσετε στο Κοινοβούλιο. Όταν σας λέμε εμείς ότι υπάρχει αυτή τη στιγμή μία υγειονομική βόμβα, εσείς τι κάνετε; Όταν κάνουμε με την μπότα μας δεξιά και αριστερά τα κουφάρια των ζώων για να περάσουμε τους δρόμους, τι κάνετε; Όταν εσείς από δω δεν μυρίζετε αυτό που μυρίζουμε εμείς και δεν μπορούμε στην πόλη και στο κέντρο και στα εκατόν πενήντα μέτρα από την κεντρική πλατεία της Λάρισας να ανοίξουμε το παράθυρο γιατί η μπόχα είναι απίστευτη, τότε δεν μπορείτε να μας καταλάβατε. Πρέπει να μυρίσετε. Πρέπει να δείτε. Πρέπει να έρθετε.

Να έρθετε, λοιπόν. Σας καλώ στη Θεσσαλία. Σας καλώ στη Λάρισα και στην Καρδίτσα, στα Τρίκαλα και στον Βόλο που δεν πίνουν ακόμη το νερό και που ο Υπουργός αντί να μας ξεμπερδέψει, μας μπέρδεψε. Δεν ξέρουν οι άνθρωποι αν πρέπει να πιούν το νερό. Δεν ξέρουν οι κτηνοτρόφοι αν πρέπει να μαζέψουν τα κουφάρια. Δεν ξέρουν ακόμη ποιο είναι το σωστό και το λάθος, γιατί τα χάσατε! Και τα έχετε ακόμη χαμένα! Αυτό είναι το πρόβλημα.

Ο συντονισμός; Αν δεν υπήρχαν οι εθελοντές, θα κλαίγαμε πολλά θύματα, εκατοντάδες θύματα. Και δεν φοβάμαι να το πω. Ήταν στην πρώτη γραμμή και μου δίνεται η δυνατότητα να τους συγχαρώ για άλλη μια φορά τους πυροσβέστες, την Ελληνική Αστυνομία, τον στρατό όπου υπήρξε –αν και άργησε- τον Ερυθρό Σταυρό, τους εθελοντές, τις ανώνυμες και επώνυμες ομάδες των εθελοντών που βγήκαν με τα λάστιχα, τα φτυάρια, τους κουβάδες, ό,τι είχε ο καθένας στο σπίτι του.

Μιλώ ακόμα και γι’ αυτούς που είχαν την ψυχραιμία να οδηγήσουν τον κόσμο στα καμπαναριά, γιατί το «112» του επιτελικού σας κράτους –αν μου επιτρέπετε, κύριε Υπουργέ- στο Σωτήριο της Λάρισας του Δήμου Κιλελέρ δεν χτύπησε και γι’ αυτό σήμερα είναι χωριό-φάντασμα το Σωτήριο της Λάρισας. Δεν χτύπησε στη Μεταμόρφωση, γι’ αυτό είναι χωριό-φάντασμα σήμερα η Μεταμόρφωση. Αν χτυπούσε; Αν χτυπούσε, ίσως προλάβαιναν. Και ποιος φταίει τελικά; Ο ψεύτης από τον έναν στον άλλον; Ο φταίχτης από τον ένα στον άλλο; Και στο διά ταύτα; Φταίει ο οδηγός του γκρέιντερ μάλλον, ο οποίος σηκώθηκε από το ζεστό του κρεβάτι και πήγε μόνος του σε μια όχθη του ποταμού και γκρέμισε μόνος του, χωρίς να πάρει εντολή από κανέναν. Κανέναν; Κανέναν! Μα, κανέναν! Απολύτως κανέναν δείχνετε εσείς, το επιτελικό σας κράτος. Και δεν έχετε τη δύναμη της ψυχής και τη μεγαλοσύνη να αναλάβετε τις ευθύνες που σας αναλογούν στην επίσημη πολιτεία, στο επίσημο κράτος, που ναι, μπορεί να μην τα κάνει όλα σωστά, αλλά τουλάχιστον, συναισθάνεται το μέγεθος της ευθύνης που έχει απέναντι στις κρίσιμες ώρες και απέναντι στις ζωές των ανθρώπων.

Γι’ αυτό ανέλαβε η εισαγγελέας του Αρείου Πάγου, γιατί μαζί σας άκρη δεν έβγαζε. Γι’ αυτό κι εμείς καταθέσαμε ερωτήσεις στον κοινοβουλευτικό έλεγχο μόλις χθες, για να μπορέσω να το πάρω με τη σειρά και να μη λαϊκίσω, κύριε Υπουργέ και να μην πω «κρέμασον αυτόν», αλλά να πω «Πείτε μου πόσα αντιπλημμυρικά έργα έκανε ποιος, πόσο κόστισαν και ποιου αρμοδιότητα ήταν να τα ελέγχει και να τα συντηρεί».

Βγήκα σοφότερη από τον κ. Ταχιάο, από την απάντηση του αρμόδιου Υφυπουργού Υποδομών; Αμ, δεν βγήκα! Ο ένας στον άλλον και πάλι, 210 εκατομμύρια ευρώ λέει ο Υπουργός σας, κάτω από 100 εκατομμύρια ευρώ λέει ο περιφερειάρχης σας.

Τι ισχύει; Ποια είναι η αλήθεια; Πώς θα τη μάθουμε; Καταθέτετε και έγγραφα κι εγώ με τη σειρά μου αλλού θα τα καταθέσω, μην νομίζετε ότι θα τα κρατήσω στο δικό μου συρτάρι, μέχρι να βρεθεί η αλήθεια.

Γι’ αυτό ακολουθήσαμε, λοιπόν, τις θεσμικές οδούς μέχρι τώρα, γι’ αυτό και στο ΠΑΣΟΚ επίσημα, χωρίς να λαϊκίσει, χωρίς να βγάλει άναρθρες κραυγές πάνω στα πτώματα των ανθρώπων, το μόνο που είπαμε είναι επιτέλους, ελάτε να κάνουμε μια υπερκομματική προσπάθεια με έναν ανεξάρτητο φορέα, μια task force που θα έχει ομάδες διοίκησης και θα καταφέρει να ανασυγκροτήσει την τελειωμένη Θεσσαλία.

Αν θέλετε να το καταλάβουμε αυτό, ότι δεν υπάρχει απολύτως τίποτα και το χειρότερο που έχω να καταθέσω στο ελληνικό Κοινοβούλιο είναι ότι τα παιδιά μας ετοιμάζουν τα μπαγκάζια τους για το εξωτερικό και μας ρωτάνε, κύριε Υπουργέ, πώς θα βγάλουν βίζα για την Αυστραλία και την Αμερική, πώς μπορεί κάποιος να δουλέψει εκεί. Αυτά είναι τα ερωτήματα που απασχολούν τους Θεσσαλούς πολίτες και ξέρετε γιατί; Γιατί δεν έχουν καμμία εμπιστοσύνη στο κράτος και όχι μόνο στην Κυβέρνησή σας, για να σας πω και τη δική μου αντίληψη.

Είναι χτύπημα στο μαλακό υπογάστριο όλου του πολιτικού συστήματος. Γιατί ο κόσμος υιοθετεί το «όλοι ίδιοι είστε, όλοι τα ίδια θα μας πείτε, θα μας ξεχάσετε, όπως ξεχάσατε το Δαμάσι που αυτή τη στιγμή είναι και πλημμυρισμένο και στα κοντέινερ, εξαιτίας του σεισμού που το ξεχάσατε». Πήγε ο κύριος Υπουργός, ο κύριος Πρωθυπουργός και εγκαινίασε το σχολείο που το έφτιαξε η «ΤΕΡΝΑ», για να ξηγιόμαστε.

Αλλά εγώ δεν ήμουν μικρόψυχη, κύριε Γεωργιάδη. Ήμουν η μόνη από την Αντιπολίτευση που πήγα στον αγιασμό, γιατί είπα ότι όταν ένα έργο γίνεται, θα πρέπει όλοι να χειροκροτούμε και να λέμε «Μπράβο και άλλα περισσότερα», αλλά απέφυγε να δει τους πολίτες που τον περίμεναν. Είπε, όμως, από μακριά «Θα τα φτιάξω όλα». Δεν τα έφτιαξε. Πέρασαν τόσα χρόνια και είναι και πλημμυρισμένοι και στα κοντέινερ.

Γι’ αυτό ήταν χτύπημα στο μαλακό υπογάστριο του συστήματος. Γιατί οι πολίτες λένε ότι δεν σας πιστεύουμε πια, δεν υπάρχει κράτος, δεν υπάρχει πολιτεία, δεν υπάρχει τίποτα να με προστατεύει.

Και τελειώνω, κυρία Πρόεδρε, με συγχωρείτε και ευχαριστώ για την ανοχή σας, σήμερα, όμως, με την ανοχή όλου του Σώματος επέλεξα να αναφερθώ σε αυτό που μας καίει πάρα πολύ και ζητώ την κατανόηση και για το πολύ σοβαρό νομοσχέδιο, όμως με απόλυτο τρόπο με κάλυψε και ο εισηγητής ο κ. Πουλάς και ο κοινοβουλευτικός μας εκπρόσωπος ο κ. Μάντζιος.

Να πω μόνο μία κουβέντα, κύριε Υπουργέ. Αν δεν σταματήσει αυτό το παιχνίδι της κολοκυθιάς που έχει αρχίσει να παίζεται τις τελευταίες δέκα ημέρες μεταξύ αρμοδίων-αναρμοδίων και υπευθύνων-ανεύθυνων, δυστυχώς θα θρηνήσουμε απώλεια μιας ολόκληρης περιφέρειας ζωντανής, παραγωγικής, δυνατής με ανθρώπους που θέλουν και μπορούν, αλλά που δεν τους δίνουμε τη δυνατότητα.

Ε, όχι, λοιπόν, αυτό δεν μπορώ να το υιοθετήσω. Μέχρι και όσο έχω φωνή και δύναμη εδώ, θα λέω αυτά. Επιτέλους, κάποιος ας τα ακούσει.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε την κ. Λιακούλη.

Επόμενος ομιλητής ο Βουλευτής της Πλεύσης Ελευθερίας, ο κ. Μιχαήλ Χουρδάκης.

**ΜΙΧΑΗΛ ΧΟΥΡΔΑΚΗΣ:** Κυρίες και κύριοι συνάδελφοι, όπως έχω αναφέρει και στις συνεδριάσεις της επιτροπής, αν κάποιος διαβάσει τα πρώτα άρθρα αυτού του νομοσχεδίου, θα θεωρήσει ότι το υπό συζήτηση σχέδιο νόμου είναι παράδεισος για τον εργαζόμενο και μία ωδή στα εργασιακά δικαιώματα και στην προστασία τους. Όμως, αν κάποιος δει πολύ προσεκτικά τις λεπτομέρειες, θα καταλάβει ότι αυτά τα οποία έρχονται βασικά είναι ελαστικοποίηση των εργασιακών σχέσεων, τρομοκράτηση των εργαζομένων και μία συνολική προσπάθεια για θεσμοθέτηση δυσμενέστερων όρων εργασίας, κύριε Γεωργιάδη.

Προκύπτει από την αδυναμία της Κυβέρνησης αυτής, του Κυριάκου Μητσοτάκη -να μην το ξεχνάμε αυτό, όπως σας αρέσει να λέτε, αξιότιμες και αξιότιμοι Βουλευτές της Νέας Δημοκρατίας, σε κάθε σας ομιλία- αλλά και των προηγούμενων κυβερνήσεων -άρα και εσείς του ΣΥΡΙΖΑ - Προοδευτική Συμμαχία, αξιότιμοι Βουλευτές, έχετε εξίσου μερίδιο ευθύνης καθώς δεν έχετε αποτρέψει την εργασιακή ζούγκλα-, όπως ανέφερε ο Υπουργός και άρα γι’ αυτό, επειδή δεν μπορείτε να προστατεύσετε τον εργαζόμενο στην πράξη, φέρνετε αυτές τις αλλαγές προς το χειρότερο στο όνομα της δήθεν προστασίας του.

Ποια προστασία; Δεκατρείς ώρες εργασίας; Καταστρατήγηση πενταημέρου; Εξαήμερο όποτε θέλει ο εργοδότης; Εργασία την Κυριακή; Ελαστικοποίηση;

Ποιο ακριβώς είναι το κέρδος για τους εργαζόμενους από την εφαρμογή «κατά παραγγελία» συμβάσεων; Πώς θα εξυπηρετηθεί ο εργαζόμενος; Αυτό εξυπηρετεί μόνο τον εργοδότη, κρατά την εργαζόμενη και τον εργαζόμενο δέσμια και δέσμιο, δεν μπορούν να προγραμματίσουν ούτε τον προσωπικό τους χρόνο, δεν ξέρουν πόσο και αν θα δουλέψουν την επόμενη μέρα, ούτε τη ζωή τους, δεν ξέρουν πόσα και ποια χρήματα θα λάβουν στο τέλος του μήνα, αν θα εργαστούν λίγο ή πολύ.

Προσπαθήσατε ποτέ, όλοι εσείς, να μπείτε στη θέση τους; Κάντε το έστω νοερά, δύο δευτερόλεπτα!

Σε ό,τι αφορά στο κομμάτι της απεργίας, κυρίες και κύριοι, κυρίως της Νέας Δημοκρατίας που προτίθεστε να το ψηφίσετε -και δυστυχώς, είστε εδώ λιγότεροι από δέκα σήμερα από τους εκατόν πενήντα οκτώ, άρα λιγότερο από 1 προς 15, ίσως και 1 προς 20 είναι η αναλογία- τις έχετε πραγματικά διαβάσει τις διατάξεις; Είστε όλοι βιομήχανοι ή συγγενείς βιομηχάνων, μεγαλοεργοδότες; Δεν έχετε κανέναν συγγενή υπάλληλο ή εργάτη; Δεν σας έχει μεταφέρει κανείς πώς νιώθουν αυτοί οι άνθρωποι;

Πραγματικά μου κάνει εντύπωση, γιατί συζητείται όχι μόνο η φίμωση της συνδικαλιστικής δράσης, αλλά και η ποινικοποίηση αυτής, για να τρομοκρατηθούν οι εργαζόμενοι, να αποτραπεί η συμμετοχή τους στα σωματεία, να αποτραπεί η ενεργός συμμετοχή τους στις δράσεις των σωματείων.

Και φυσικά, μεγάλη είναι η ευθύνη και του ΣΥΡΙΖΑ. Εσείς είστε, συνάδελφοι του ΣΥΡΙΖΑ - Προοδευτική Συμμαχία, που δημιουργήσατε και επιτείνατε την απαξίωση…

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Για την περίοδο Κωνσταντοπούλου λέτε ή μετά;

**ΜΙΧΑΗΛ ΧΟΥΡΔΑΚΗΣ:** Όχι, καθόλου. Θα μου πείτε και εσείς και θα σας πω.

Απαξίωση, λοιπόν, προς τον υγιή συνδικαλισμό, διότι από εσάς ξεπουλήθηκαν οι αγώνες εκατομμυρίων κατά τη διάρκεια των μνημονίων.

Και φυσικά, ούτε και το ΠΑΣΟΚ είναι άμοιρο ευθυνών, διότι στα χρόνια της παντοκρατορίας του επιμόλυνε -όχι φυσικά μόνο του- τον συνδικαλισμό με λογικές ανταλλαγμάτων, με «συνδικαλισμό της καρέκλας» και αν έχετε ξεχάσει -ο λαός σίγουρα δεν έχει ξεχάσει- πόσοι επικεφαλής συνδικαλιστικών οργανώσεων τη μια μέρα ήταν για να προστατεύσουν τους εργαζόμενους και την επόμενη έγιναν Βουλευτές και τη μεθεπόμενη Υπουργοί.

Οι εργαζόμενοι πρέπει να είναι ενωμένοι, γιατί μόνο έτσι θα καταφέρουν να αντισταθούν στην εργοδοσία, σε μια άδικη απόλυση, σε μια αδικαιολόγητη αλλαγή των όρων εργασίας και να είναι ενωμένοι στη διασφάλιση υγιών και ασφαλών συνθηκών στον χώρο της εργασίας.

Και περνάω στο άρθρο 30, το οποίο είναι ένα πολύ σημαντικό κομμάτι, το οποίο δεν έχει αρκετά αξιολογηθεί –νομίζω- ούτε από τον Υπουργό ούτε από τους συμβούλους του ούτε από τον Υφυπουργό. Θα διαβάσω επί λέξει τι υπάρχει αναρτημένο στην επίσημη ιστοσελίδα της Επιθεώρησης Εργασίας: «Ο ιατρός εργασίας είναι θεσμικό όργανο που έχει προβλεφθεί από τη νομοθεσία για την ασφάλεια, για την υγεία στην εργασία, για την επίβλεψη της υγείας των εργαζομένων. Οι αρμοδιότητές του είναι συμβουλευτικές, παρέχει υποδείξεις στον εργοδότη, στους εργαζόμενους, στους εκπροσώπους σχετικά με τα μέτρα που αφορούν και τη σωματική και την ψυχική υγεία».

Και στον ν.3850/2010 με τις προσθήκες που έχουν γίνει το 2021 στον ν.4808 στο άρθρο 16, όσον αφορά στο ποια είναι τα προσόντα, είναι «να είναι εγγεγραμμένος στον ιατρικό σύλλογο ως ιατρός της εργασίας». Αντίστοιχα, στα άρθρα 17 και 18 με τις προσθήκες του 2021 είναι οι συμβουλευτικές αρμοδιότητες και η επίβλεψη της υγείας.

Αναφέρθηκε στην τελευταία συζήτηση της επιτροπής ότι δεν επαρκούν οι ιατροί της εργασίας και γι’ αυτό εισάγονται -επικίνδυνες και αχρείαστες, αν με ρωτάτε- ρυθμίσεις, «βαφτίζοντας» άλλους ιατρούς ως ιατρούς της εργασίας.

Κύριε Γεωργιάδη, αυτοί δεν ξέρουν. Πώς θα αναγνωρίσουν ένα πραγματικό πρόβλημα, όταν δεν έχουν εκπαιδευθεί; Όσον αφορά σε έναν βλαπτικό παράγοντα, μέχρι ποιο όριο θα μπορούν να εκτίθενται οι εργαζόμενοι σε αυτό τον παράγοντα; Πώς θα δοθεί η απάντηση και η επίλυση αυτού του προβλήματος; Απλώς με αυτό τον τρόπο βάζουμε κάποιους να εκτελούν χρέη ιατρού της εργασίας, χωρίς να είναι.

Ακόμα και αν δούμε τα νούμερα που ειπώθηκαν σε εμένα από τους συμβούλους του Υπουργού και τον ίδιο τον Υφυπουργό, ότι «υπάρχουν τόσοι γιατροί, πολλαπλάσιες επιχειρήσεις, δεν φτάνουν, εκτός Αθηνών, στα μικρότερα κέντρα δεν γίνεται και εμείς για να προστατεύσουμε τη δημόσια υγεία το κάνουμε αυτό», σας ενημερώνω ότι υπάρχουν σήμερα στην Ελλάδα εκατόν εβδομήντα ένας ιατροί της εργασίας με λήψη ειδικότητας, δηλαδή εκπαιδευμένοι και τριακόσιοι ενενήντα τέσσερις με απονομή ισοτιμίας, νόμος Βρούτση και εγκύκλιος Στρατινάκη, χωρίς σχετική εκπαίδευση, ασκούν όμως και την άλλη τους ειδικότητα.

Στο άρθρο 21 του ν.3850/2010 σε ό,τι αφορά στον χρόνο απασχόλησης του τεχνικού ασφαλείας και του ιατρού της εργασίας στην παράγραφο 2 λέει: «Σε κάθε περίπτωση, η απασχόληση… ετησίως είκοσι πέντε ώρες για επιχειρήσεις μέχρι είκοσι άτομα, πενήντα ώρες ετησίως για επιχειρήσεις μέχρι πενήντα άτομα και εβδομήντα ώρες ετησίως για πάνω από πενήντα άτομα». Τι σημαίνει αυτό; Αν υπολογίσουμε σαράντα οκτώ εργάσιμες εβδομάδες επί σαράντα εργάσιμες ώρες την εβδομάδα, κοντεύουμε στις δύο χιλιάδες ώρες, χίλιες εννιακόσιες είκοσι, άρα, στη μία, στην άλλη και στην τρίτη κατηγορία των μικρότερων, μεσαίων και μεγάλων επιχειρήσεων θα είχαμε από είκοσι πέντε μέχρι εβδομήντα πέντε επιχειρήσεις ανά ιατρό της εργασίας.

Τα νούμερα βγαίνουν. Ο λόγος δεν είναι ότι δεν βγαίνουν τα νούμερα, κύριε Υπουργέ. Μήπως έχετε δεχθεί πιέσεις από επιχειρήσεις;

Κύριε Γεωργιάδη, κύριε Σπανάκη, είχατε συναντήσεις για να σας ζητήσουν να αλλάξει αυτός ο νόμος;

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Ναι.

**ΜΙΧΑΗΛ ΧΟΥΡΔΑΚΗΣ:** Είχατε.

Θα καταθέσω στα Πρακτικά τον απολογισμό εργασιών του Πανελλαδικού Συνδέσμου Μελών Επιχειρήσεων. Στις 22 Ιουνίου συναντήθηκαν με τον κ. Τζιβιλάκη, τον διοικητή στην ανεξάρτητη αρχή της Επιθεώρησης Εργασίας, στις 6 Ιουλίου συναντήθηκαν με τον προϊστάμενο της Γενικής Διεύθυνσης Εργασίας στο Υπουργείο σας και στις 31 Ιουλίου με τον κ. Σπανάκη.

Σε όλες αυτές τις συναντήσεις, το θέμα ήταν η ανάγκη επίλυσης του δήθεν προβλήματος έλλειψης ιατρών της εργασίας. Μήπως, λοιπόν, γι’ αυτό προέκυψαν αυτές οι αλλαγές; Είναι πολύ κακό για τη δημόσια υγεία. Δεν είναι η πρώτη φορά που το κάνετε. Δίνετε πολύ μικρή βαρύτητα στην πρόληψη. Το βασικό κομμάτι του ιατρού εργασίας είναι η πρόληψη των εργασιακών ατυχημάτων και των εργασιακών νοσημάτων. Δεν μπορώ να μην πω ότι η Κυβέρνηση του Κυριάκου Μητσοτάκη έχει δείξει πόσο λίγο λαμβάνει υπ’ όψιν της το κομμάτι της πρόληψης, αλλά και της περίθαλψης στα νοσοκομεία. Θυμίζω πως τον Ιούλιο είχαμε αντίστοιχο θέμα με τον κ. Χρυσοχοΐδη σε ό,τι αφορά στον οικογενειακό γιατρό -ήσασταν Υπουργός Υγείας, ενδεχομένως θα ξέρετε- που έχει μετονομαστεί σε προσωπικό γιατρό και μπαίνουν πάλι άσχετες ειδικότητες.

Δεν ενδιαφέρεστε για την δημόσια υγεία; Δεν ξέρετε; Υπάρχουν αρκετοί γιατροί. Σας το έχω ξαναπεί. Ρωτήστε μας. Κάποιοι από εμάς είμαστε και πανεπιστημιακοί. Αν δεν μπορείτε να καταλάβετε πόσο λάθος είναι το άρθρο 30 σκεφτείτε ότι στην Ορεστιάδα, για παράδειγμα, δεν έχει γενικό χειρουργό. Θέλουμε, όμως, γενικό χειρουργό. Είναι ζώνη μακριά από τα αστικά κέντρα. Να βάλουμε έναν οφθαλμίατρο; Έναν ωτορινολαρυγγολόγο; Γιατί όχι; Χειρουργός οφθαλμίατρος είναι η μία ειδικότητα, χειρουργός ωτορινολαρυγγολόγος είναι η άλλη; Ταιριάζει. Έχουν κάνει και τρεις μήνες γενική χειρουργική. Δεν σας φαίνεται λογικό; Ευτυχώς δεν είναι λογικό. Είναι στρεβλό αυτό που κάνετε και σας ζητώ να το καταργήσετε.

Τελειώνοντας, όχι στην εντατικοποίηση, όχι στην τρομοκράτηση των εργαζομένων, όχι στη μείωση του μισθού, όχι στον εξαναγκασμό. Σας είπα και στην επιτροπή: Φέρατε ένα έτοιμο σχέδιο νόμου, ακούσατε δεκαοκτώ φορείς, επτά αντιπολιτευόμενα κόμματα, αποκλείεται να μην ειπώθηκε κάτι που να βελτιώνει αυτό το έκτρωμα, αποκλείεται να μην πήρατε μια ακόμα καλή ιδέα. Σας θυμίζω ότι η έπαρση του 41% και εκατόν πενήντα οκτώ -τύποις, οκτώ είστε εδώ- Βουλευτών δεν δίνει δικαιολογία για να μην αναζητάτε τη συναίνεση. Ζητήστε τη συναίνεση. Έχουμε ορκιστεί όλοι να προστατεύσουμε τον ελληνικό λαό. Καλοί είναι και οι βιομήχανοι και οι εργοδότες και είναι κομμάτι της ελληνικής κοινωνίας, αλλά το μεγαλύτερο κομμάτι της ελληνικής κοινωνίας είναι οι εργαζόμενοι. Εμείς, η Πλεύση Ελευθερίας, είμαστε εδώ γι’ αυτούς.

Σας ευχαριστώ πολύ και σας ακούω, κύριε Γεωργιάδη.

(Στο σημείο αυτό ο Βουλευτής κ. Μιχαήλ Χουρδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε για λίγο τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Για ένα λεπτό, κυρία Πρόεδρε, για να πω δύο πράγματα στον κύριο συνάδελφο.

Πρώτον, είπε ότι υπάρχουν μόνο δέκα Βουλευτές της Νέας Δημοκρατίας στη συζήτηση. Αυτό είναι απαράδεκτο. Στον κατάλογο των ομιλητών που έχετε στα χέρια σας οι εγγεγραμμένοι ομιλητές της Νέας Δημοκρατίας είναι πάνω από τριάντα, πάνω από σαράντα.

Πώς γίνεται, κύριε συνάδελφε, να έχουν εγγραφεί οι ομιλητές και να μην είναι εδώ; Ξέρετε πολύ καλά -το ίδιο κάνετε και εσείς- ότι οι Βουλευτές δεν μένουν σε όλη τη συνεδρίαση και ιδιαίτερα σε μία συνεδρίαση όπως η σημερινή που θα κρατήσει πάρα πολλές ώρες, μέχρι τις 3.00΄ τα ξημερώματα. Άρα προσβάλατε την Κοινοβουλευτική Ομάδα της Νέας Δημοκρατίας με ψέματα. Στο παρόν νομοσχέδιο οι μισοί ομιλητές είναι από τη Νέα Δημοκρατία. Είναι ντροπή αυτό που είπατε.

Πήγατε κλαδικά στο θέμα των γιατρών εργασίας. Θα δώσω ένα στοιχείο για τη Βουλή, αν και δεν είχα σκοπό να το κάνω, γιατί δεν θέλω να αντιδικώ με τους ανθρώπους, με ενδιαφέρει να λύνω το πρόβλημα. Αφού, όμως, επιμείνατε ότι δήθεν όσα είπατε είναι από το ενδιαφέρον σας για την υγεία των εργαζομένων, ενώ εμείς δεν ενδιαφερόμαστε για τους εργαζόμενους, ακούστε ένα στοιχείο επίσημο μέσα από την υπηρεσία από τις αναγγελίες του χρόνου εργασίας των ιατρών εργασίας, όπως υπάρχει αναρτημένο στην «ΕΡΓΑΝΗ». Για να καταλάβει το Σώμα, ένας εργαζόμενος με πλήρες ωράριο εργάζεται ετησίως δύο χιλιάδες με δύο χιλιάδες διακόσιες ώρες. Αυτό εάν εξαντλήσει και το όριο των υπερωριών του. Αυτό είναι το μάξιμουμ που μπορεί να δουλέψει ένας εργαζόμενος στην Ελλάδα με πλήρες ωράριο και πλήρεις υπερωρίες.

**ΜΙΧΑΗΛ ΧΟΥΡΔΑΚΗΣ:** Χίλιες εννιακόσιες…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Μαζί με τις υπερωρίες.

Πάμε να δούμε λίγο τον πίνακα λοιπόν για τους γιατρούς εργασίας: Με μία έως διακόσιες πενήντα ώρες είναι εκατόν είκοσι τέσσερις, διακόσιες πενήντα μία έως πεντακόσιες ώρες είναι εξήντα εννέα, δύο χιλιάδες μία και δύο χιλιάδες πεντακόσιες ώρες, δηλαδή, πάνω από πλήρες οκτάωρο με τις υπερωρίες τριάντα επτά, δύο χιλιάδες πεντακόσιες μία ώρες με τρεις χιλιάδες είναι είκοσι οκτώ.

Τρεις χιλιάδες με τέσσερις χιλιάδες, είναι δεκαέξι. Τέσσερις χιλιάδες με πέντε χιλιάδες ώρες τον χρόνο, είναι δεκατρείς. Πέντε χιλιάδες με έξι χιλιάδες, είναι δύο. Και έξι χιλιάδες με επτά χιλιάδες είναι ένας. Δηλαδή έχει δηλώσει στα σοβαρά ένας γιατρός εργασίας στην Ελλάδα ότι δουλεύει τον χρόνο επτά χιλιάδες ώρες, δηλαδή δουλεύει εικοσιτέσσερις ώρες το εικοσιτετράωρο, συν τις υπερωρίες! Καταλαβαίνετε ότι αυτές είναι εικονικές ώρες, γιατί δεν μπορεί να έχει δουλέψει αυτές τις ώρες ο άνθρωπος. Καταλαβαίνετε ότι όποιος έχει δηλώσει πάνω από δυο χιλιάδες ώρες, δεν πηγαίνει ή πάει μόνο και υπογράφει και φεύγει, γιατί αλλιώς δεν βγαίνουν τα ωράρια, αν υπολογίσετε δε ότι οι γιατροί εργασίας μπορεί να μετακινούνται και από τη μία επιχείρηση στην άλλη, άρα χάνουν και ώρες μετακίνησης.

Δεν σας απασχολεί ότι υπάρχει αυτή η εικονική προσφερόμενη υπηρεσία. Δεν σας απασχολεί αυτή η εικονική προσφερόμενη υπηρεσία σε πόσο κίνδυνο θέτει τη ζωή και την υγεία των εργαζομένων, αλλά σας απασχολεί αν εμείς θα προσπαθούμε να βρούμε λύση. Και επειδή είπατε το λαϊκίστικο παράδειγμα του χειρουργού, να πω το εξής.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, παρακαλώ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Γιατί είπε κανένας να χειρουργήσει κάποιος άλλης ειδικότητας; Θα πάει σε νοσοκομείο που έχει την ειδικότητα του χειρουργού που χρειάζεται και η ειδικότητα του χειρουργού που χρειάζεται θα χειρουργήσει.

Το πρόβλημα με τους γιατρούς εργασίας, όμως, είναι ότι ο αριθμός τους είναι πεπερασμένος, ενώ οι ανάγκες διαρκώς αυξάνονται και καινούργιοι γιατροί εργασίας δεν παράγονται, καθώς κανένας δεν έχει πάρει αυτή την ιατρική ειδικότητα σήμερα που μιλάμε.

Άρα, αν πράγματι, κύριε συνάδελφε, ενδιαφέρεστε στα αλήθεια για τη ζωή των εργαζομένων, θα ήσασταν εδώ να μας πείτε όχι πώς θα κρατήσετε κλειστό ένα επάγγελμα, αλλά πώς θα μας βοηθήσετε να βρούμε λύση σε ένα πραγματικό πρόβλημα. Εκτός αν πιστεύετε ότι οι μισοί γιατροί εργασίας στην Ελλάδα δουλεύουν πάνω τρεις χιλιάδες ώρες τον χρόνο, οπότε ας μην το συζητήσουμε καθόλου.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο Ανεξάρτητος Βουλευτής κ. Κωνσταντίνος Φλώρος. Και ακολουθεί ο Βουλευτής του ΣΥΡΙΖΑ - Προοδευτική Συμμαχία κ. Ανδρέας Παναγιωτόπουλος.

Κύριε Βουλευτά, έχετε τον λόγο.

**ΚΩΝΣΤΑΝΤΙΝΟΣ ΦΛΩΡΟΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, δυστυχώς, σήμερα έχει έρθει προς ψήφιση ένα άκρως αντεργατικό νομοσχέδιο, ένα νομοσχέδιο βγαλμένο από τα πιο ακραία καπιταλιστικά όνειρα της Νέας Δημοκρατίας, που φέρει μια ακραία καπιταλιστική σκλαβιά, με τους εργαζόμενους, που είναι η ψυχή και ζωή κάθε επιχείρησης, να μετατρέπονται σε λάστιχο ή αλλιώς τον «εργαζόμενο 2.0», που η Κυβέρνηση της Νέας Δημοκρατίας οραματίζεται, έναν εργαζόμενο που δεν θα έχει προσωπική ζωή, δεν θα έχει χρόνο να δει τα παιδιά του, δεν θα έχει τον χρόνο να κάνει καν οικογένεια, να βρει ή και να δει τον άνθρωπό του. Διότι ως «καπιτα-ληστές» που είστε -και το «λι» από το καπιταλιστές με «η»- θέλετε να ληστέψετε αυτές τις στιγμές και θέλετε να ληστέψετε την όποια ακόμη ζωή και αξιοπρέπεια έχει μείνει στον Έλληνα εργαζόμενο.

Ενώ, λοιπόν, η Θεσσαλία καταστράφηκε, το μαρούλι έχει πάει στα 5 ευρώ, η βενζίνη ξεπερνάει τα 2 ευρώ το λίτρο και βλέπουμε το κόστος ζωής να αυξάνεται και να είναι ακραία δυσανάλογο με τους μισθούς. Τι σκέφτηκαν, λοιπόν, τα τσακάλια εδώ της Κυβέρνησης για να βοηθήσουν τον Έλληνα πολίτη; Σκέφτηκαν να εργάζεται –λέει- έως και δεκατρείς ώρες την ημέρα προκειμένου –λένε- να αυξήσει το εισόδημά του. Κάτι που γίνεται καθημερινά, να εργάζεται δηλαδή κάποιος και δύο δουλειές -όπως ο συνάδελφος κ. Μανούσος από τους Σπαρτιάτες- που το κάνει για την επιβίωσή του, μερικοί θέλετε να τον θεσπίσετε ως κανονικότητα.

Αντί, λοιπόν, να μειωθούν και να καταργηθούν φόροι, αντί να αυξηθεί ο μισθός κατακόρυφα, αντί να τεθούν πλαφόν σε προϊόντα και αγαθά, όπως το νερό -που κάποιοι αισχροί επιχειρηματίες βρέθηκαν να πουλάνε 6 ευρώ την εξάδα- και αντί να μπαίνουμε γενικότερα στη σκέψη του να εργάζεται κάποιος παραπάνω από πενθήμερο και οκτάωρο, εσείς αποφασίσατε να στραγγίξετε τον Έλληνα νέο που θα μπει τώρα στην αγορά εργασίας, τους Έλληνες που προσπαθούν να συντηρήσουν ένα σπιτικό και να κάνουν οικογένεια, τους Έλληνες γονείς που προσπαθούν να μη λείψει τίποτα στα παιδιά τους.

Επιπροσθέτως, ακούσαμε από τον κ. Μητσοτάκη να λέει πως θα πρέπει τα σπίτια να ασφαλίζονται υποχρεωτικά. Οι τριετίες –λέει- θα ξεπαγώσουν αλλά χωρίς αναδρομική ισχύ και έτσι όσοι δουλεύουν τα τελευταία δώδεκα χρόνια –λέει- δεν θα δουν την παραμικρή αύξηση, παρά μόνο το 2027, αφού τέσσερις τριετίες που έχουν περάσει τα τελευταία δώδεκα χρόνια πάνε στα σκουπίδια.

Και φυσικά, θα συνεχίσουν τα αστεία κομμουνιστικά κουπόνια ως μέσο ανακούφισης. Μάλλον αυτά θα είδαν –ήθελα να πω στον κ. Γεωργιάδη που λείπει- τα μέλη του Πολίτμπιρο, του Κομμουνιστικού Κόμματος του Βιετνάμ, που μας είπε στην επιτροπή, που ήρθαν και ζήτησαν την αδελφοποίηση με εσάς, της Νέας Δημοκρατίας, γιατί δεν διαφέρετε πουθενά.

Αλήθεια, όμως; Έτσι στοχεύετε στον επαναπατρισμό των εκατοντάδων χιλιάδων Ελλήνων του εξωτερικού, μέσω της πλατφόρμας RebrainGreece; Έτσι θα τους πείσετε να γυρίσουν και να μη φύγουν τρέχοντας έξω άλλοι τόσοι; Υπηρετείτε σαν πιστά σκυλιά το κεφάλαιο και τα ξένα συμφέροντα, αδιαφορώντας παγερά για τη ζωή του εργαζόμενου, που από τις έντεκα ώρες που υποχρεωτικά και βάσει νόμου θα πρέπει να ξεκουράζεται, θα χάνει άλλες δύο σε αυτό το χάος που επικρατεί στο καταπληκτικό οδικό δίκτυο που έχουμε, που από τον Κηφισό, ας πούμε από το Αιγάλεω, για να πάει κάποιος στην Κηφισιά θέλει μία ώρα και άλλη μία ώρα για να γυρίσει, για να κάνει είκοσι χιλιόμετρα! Φέρνετε, λοιπόν, ρυθμίσεις που αντί να εξασφαλίζουν μια δίκαιη ισορροπία μεταξύ ελαστικότητας και προστασίας, πνίγουν εν τέλει τους εργαζόμενους, θέτοντας σε κίνδυνο την υγεία τους, λόγω κόπωσης, και στο τέλος δεν θα ωφεληθεί και κανένας.

Τη στιγμή, λοιπόν, που υπάρχουν αγνοούμενοι, θαμμένοι στις λάσπες στη Θεσσαλία και μετράμε ακόμη νεκρούς, με τις πληγές από τις πυρκαγιές να είναι ακόμα ανοιχτές, θέλετε να αρχίσουμε να μετράμε νεκρούς και στον δρόμο μάλλον, καθώς, προκειμένου να αυξήσετε το κέρδος των επιχειρήσεων, δεν σας απασχολεί καθόλου αν θα χαθούν ανθρώπινες ζωές, γιατί όπως λέει και ο κ. Κουτσούμπας «αυτοί είστε», εκμαυλιστές και προδότες αυτού του έθνους και του ελληνικού λαού, ξεπουλάτε το μέλλον μας για την πατρίδα μας, προφασιζόμενοι ευρωπαϊκές οδηγίες. Λες και η Ευρωπαϊκή Ένωση έχει σε όλα δίκιο! Εμείς δεν μπορούμε να θέσουμε τη δική μας άποψη ή να θεσπίσουν έναν δικό μας νόμο που να προστατεύει τα συμφέροντα του Έλληνα εργαζόμενου!

Μόνο σκοπό, λοιπόν, έχετε τη στέρηση ελευθεριών και τη φίμωση όσων λένε αλήθειες. Φυσικά, όμως, γνωρίζουμε ότι δεν έρχεστε μόνο για εμάς και στοχεύετε στις επόμενες γενιές και στα παιδιά μας. Εμείς απλά είμαστε το εμπόδιο στα σχέδιά σας, και προκειμένου να μην υλοποιηθούν, δεν θα κάνουμε ούτε μισό βήμα πίσω.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Πριν δώσω τον λόγο στον επόμενο ομιλητή, τον κ. Παναγιωτόπουλο του ΣΥΡΙΖΑ - Προοδευτική συμμαχία, θα δώσω τον λόγο για δύο λεπτά στον Υφυπουργό κ. Αθανάσιο Πετραλιά για να επιχειρηματολογήσει για τροπολογία.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ, κυρία Πρόεδρε.

Πολύ σύντομα να ενημερώσω το Σώμα για τον συμπληρωματικό προϋπολογισμό. Με το άρθρο 4 της τροπολογίας επί του σχεδίου νόμου του Υπουργείου Εργασίας και Κοινωνικής Ασφάλισης κατατίθεται συμπληρωματικός προϋπολογισμός ύψους 600 εκατομμυρίων ευρώ, εκ των οποίων 450 εκατομμύρια ευρώ για το Εθνικό Πρόγραμμα Δημοσίων Επενδύσεων και 150 εκατομμύρια ευρώ για τον τακτικό προϋπολογισμό, για να καλύψει τις πρώτες αποζημιώσεις -κρατική αρωγή δηλαδή- και αγροτικές αποζημιώσεις από τις καταστροφές.

Σημειώνεται ότι το συνολικό κόστος των αποζημιώσεων αναμένεται σημαντικά υψηλότερο, ενδεχομένως άνω του 1 δισεκατομμυρίου ευρώ και θα επιβαρύνει και τα επόμενα έτη, καθώς θα επισκευάζονται τα κτήρια που υπέστησαν ζημιά και θα αποζημιώνονται από την κρατική αρωγή. Αυτά τα χρήματα είναι συμπληρωματικά αυτών που απαιτούνται για έργα αποκατάστασης υποδομών. Θα χρηματοδοτηθούν κατά κύριο λόγο από συγχρηματοδοτούμενα εργαλεία, όπως το ΕΣΠΑ και το Ταμείο Ανάκαμψης.

Οι πιστώσεις του συμπληρωματικού προϋπολογισμού χρησιμοποιούνται για μέτρα, κυρίως τα κάτωθι: Πρώτον, η ενίσχυση, μέσω του «arogi.gov.gr», για πρώτες ανάγκες, ζημιές σε οικοσκευή και απλές επισκευαστικές εργασίες, ως 6.600 ευρώ. Δεύτερον, η πρώτη αρωγή έναντι στεγαστικής συνδρομής κτηρίων που υπέστησαν βλάβες, έως 10.000 ευρώ, και εν συνεχεία η στεγαστική συνδρομή ύψους 80% επί του κόστους επισκευής ή ανακατασκευής των κτηρίων. Τρίτον, η επιδότηση ενοικίου ή συγκατοίκησης, από 300 έως 500 ευρώ τον μήνα. Τέταρτον, η αναστολή συμβάσεων εργασίας με αποζημίωση ειδικού σκοπού προς τους εργαζομένους των πληττόμενων επιχειρήσεων.

Πέμπτον, η πρώτη αρωγή έναντι κρατικής αρωγής προς πληγείσες επιχειρήσεις ύψους έως 4.000 ευρώ και εν συνεχεία η αποζημίωση 70% της εκτιμηθείσας ζημίας σε στοιχεία ενεργητικού των επιχειρήσεων, όπως μηχανολογικό εξοπλισμό, πρώτες ύλες και εμπορεύματα. Έκτον, οι αποζημιώσεις προς πληγείσες αγροτικές εκμεταλλεύσεις, που περιλαμβάνει τόσο την αποζημίωση 70% της εκτιμηθείσας ζημιάς σε στοιχεία ενεργητικού της αγροτικής εκμετάλλευσης -όπως μηχανολογικό εξοπλισμό, έγγειο κεφάλαιο, πρώτες ύλες και εμπορεύματα, μέσω της κρατικής αρωγής- όσο και η αποζημίωση της τρέχουσας παραγωγής μέσω του ΕΛΓΑ.

Σημειώνεται ότι ως σήμερα το μεσημέρι στις 1.30΄ είχαμε είκοσι δύο χιλιάδες πεντακόσιες ογδόντα εννέα αιτήσεις στην κρατική αρωγή οριστικοποιημένες και είχαμε επιπλέον τέσσερις χιλιάδες οκτακόσιες σαράντα εκκρεμείς αιτήσεις. Οι αποζημιώσεις προχωρούν με γοργούς ρυθμούς, κάτι που απαιτεί την άμεση ενίσχυση των σχετικών πιστώσεων, για αυτό έχουμε και τον συμπληρωματικό προϋπολογισμό.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Έχει ζητήσει τον λόγο για μια δίλεπτη παρέμβαση η Πρόεδρος της Πλεύσης Ελευθερίας κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κυρία Πρόεδρε.

Ζήτησα τον λόγο γιατί έκπληκτη βλέπω τον κύριο Υφυπουργό να ανακοινώνει σε μία άδεια Βουλή μία αναμόρφωση προϋπολογισμού για εκατομμύρια ευρώ που θα χορηγηθούν, την ώρα που διαπιστωμένα η Κυβέρνησή σας στην προηγούμενη μορφή της έχει χορηγήσει εκατοντάδες εκατομμύρια ευρώ που δεν αναζητούνται απλώς, καταζητούνται πλέον για αντιπλημμυρικά έργα που δεν έγιναν την ώρα που η Θεσσαλία στενάζει, την ώρα που οι πολίτες σε Βόλο, Λάρισα δεν έχουν νερό σε πάρα πολλές περιοχές, την ώρα που Τρίκαλα, Καρδίτσα έχουν βουλιάξει, την ώρα που καλείστε ξανά και ξανά να απαντήσετε πού πήγαν όλα αυτά τα χρήματα, πού πήγαν όλα αυτά τα εκατομμύρια και δεν απαντάτε. Βέβαια έλαχε ο κλήρος σε εσάς. Έστειλε η Κυβέρνηση εσάς ως Υφυπουργό να κάνετε αυτή την ανακοίνωση.

Είστε ο μόνος από πλευράς Κυβέρνησης στα έδρανα στο εργασιακό νομοσχέδιο, θα ήθελα να μιλήσετε και στον κ. Μητσοτάκη και στον κ. Σταϊκούρα και σε όλους τους αρμόδιους Υπουργούς του Υπουργικού Συμβουλίου και στον κ. Χατζηδάκη ότι εμείς έχουμε ζητήσει εδώ και μία εβδομάδα να δώσετε λογαριασμό συγκεκριμένο πού καταβάλλατε τα εκατομμύρια και τα εκατοντάδες εκατομμύρια για τις εγκαινιασμένες γέφυρες που κατέρρευσαν, για τα αντιπλημμυρικά έργα που άντεξαν -μας λέτε- αλλά πλημμύρισε ο τόπος και για τις πρόνοιες που υποτίθεται λάβατε, ώστε να φτάσετε στο σημείο να μπει ο Πηνειός μέσα στη Λάρισα.

Βεβαίως η ΕΡΤ έκοψε τη συνέντευξη Τύπου της Πλεύσης Ελευθερίας στον αέρα. Και αυτό είναι έργο της Κυβέρνησής σας, η δημόσια τηλεόραση να κόβει στον αέρα τη συνέντευξη Τύπου κοινοβουλευτικού κόμματος. Έχουμε όμως ζητήσει -και αυτό προβλήθηκε- να δώσετε λογαριασμό ακριβώς πού προορίζετε να δώσετε χρήματα, τι συμβάσεις θα υπογράψετε και να τις φέρετε στη Βουλή.

Καταλαβαίνω ότι σε αυτά τα θέματα οι αρμόδιοι Υπουργοί κρύβονται. Στέλνουν τους Υφυπουργούς. Καταλαβαίνω ότι είναι βαριά η αποστολή που σας ανέθεσαν, αλλά διαμηνύστε σας παρακαλώ στον κ. Μητσοτάκη -γιατί σήμερα ο Πρόεδρος της Βουλής μάς είπε ότι μπορεί και να μην έρθει τελικά την άλλη Παρασκευή να απαντήσει στον κοινοβουλευτικό έλεγχο. Τρεις μήνες συμπληρώνει Πρωθυπουργός στη νέα Βουλή και δεν έρχεται να απαντήσει στον κοινοβουλευτικό έλεγχο- ότι εμάς δεν μας αρκούν αυτές οι ανακοινώσεις, οι τυπικές, αλλά ζητούμε συγκεκριμένη αναφορά και λογοδοσία.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Ανδρέας Παναγιωτόπουλος, Βουλευτής του ΣΥΡΙΖΑ - Προοδευτική Συμμαχία.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κυρία Πρόεδρε.

Κύριε Υπουργέ -δεν είναι εδώ- συμφωνούμε βέβαια με αυτά που κατέθεσε τώρα η κ. Κωνσταντοπούλου όσον αφορά τα έργα. Διότι είπε ο Πρωθυπουργός παλιότερα ότι ακριβώς δεν είχαν προβλέψει την ποσότητα του νερού τα αντιπλημμυρικά που είχαν και ήρθε λίγο περισσότερο. Να μας πούνε τουλάχιστον μέχρι τι ποσότητα νερού προβλέπουν αντιπλημμυρικά έργα να φτιάχνουν, για να δούμε πού τους υπερβαίνει η φύση.

Από εκεί και πέρα, κύριε Υφυπουργέ, άκουσα ότι θα δώσετε προκαταβολές στους πληγέντες. Και είναι και θετικό αυτό. Αλλά φοβάμαι μη μείνουμε στις προκαταβολές. Γιατί εμείς που είμαστε πληγέντες από προηγούμενες θεομηνίες και το 2021 στην Ηλεία και αλλού και αλλού, μείναμε με τις προκαταβολές ακόμα. Μήπως μπορούσατε να μας δώσετε και μια απάντηση πότε θα ολοκληρωθεί αυτή η διαδικασία, για να ξέρουμε πότε θα αποκατασταθούμε, πότε θα ξαναποκτήσουμε καλλιέργεια, πότε ο κατ’ εξοχήν και κατά κύριο επάγγελμα αγρότης θα βρει τον δρόμο του για να μπορέσει να ζήσει την οικογένειά του όπως πρέπει;

Επί του παρόντος νομοσχεδίου, κύριε Πρόεδρε, έχουμε να πούμε ότι ο Υπουργός παρ’ όλο ότι είναι πολύ καλός και στη σκηνοθεσία και στην ερμηνεία, μίλησε και εισηγήθηκε σήμερα ως εκπρόσωπος των εργοδοτών, διότι από αυτή την οπτική γωνία βλέπει τα πράγματα. Εμείς όμως εδώ είμαστε κόμμα της κοινωνίας, των εργαζόμενων ανθρώπων και την κοινωνία και τους ανθρώπους της εργασίας θέλουμε να τους φέρουμε στο επίκεντρο. Ο εισηγητής της Πλειοψηφίας είπε ότι είμαστε πιστοί στις αρχές μας. Βεβαίως και είστε πιστοί στις αρχές σας και το αποδείξατε αυτό με το παρόν νομοσχέδιο. Είστε πιστοί στις αρχές του σχεδίου Πισσαρίδη διότι εκεί έχει νούμερα. Μόνο νούμερα βλέπετε, αριθμούς παραθέσατε. Αυτό είναι το αφήγημά σας.

Εμείς όμως βλέπουμε ανθρώπους και πίσω και μπροστά από τα νούμερα. Και τον άνθρωπο τον βάζουμε στο επίκεντρο και της πολιτικής και της ζώσας κοινωνίας. Γιατί ακριβώς μιλάτε σήμερα; Για ποιες εργασίες μιλάτε; Για ποιον εργαζόμενο μιλάτε; Για τον «εργαζόμενο λάστιχο». Πότε θα πιάσει δουλειά ο εργαζόμενος; Όταν τον χρειάζεται ο εργοδότης. Για πόσο; Για όσο τον χρειάζεται ο εργοδότης. Αυτή είναι η απάντηση του νομοσχεδίου σας σήμερα.

Νομίζετε ότι το πενθήμερο και το οκτάωρο μπήκε έτσι αυθαίρετα κατά τύχη; Νομίζετε ότι κατακτήθηκε έτσι με ένα νομοσχέδιο και μια συζήτηση στη Βουλή; Με αγώνες, με θυσίες -και κλείνει και πάνω από εκατό χρόνια- με αίμα κατοχυρώθηκε. Γιατί; Γιατί το εικοσιτετράωρο χωρίστηκε σε οκτάωρα. Το οκτάωρο της εργασίας, το οκτάωρο του ύπνου και το οκτάωρο της οικογένειας και των υπολοίπων δράσεων του ανθρώπου. Γιατί; Για να έχουμε ισορροπημένο άνθρωπο. Αλλιώς τι θα έχουμε; Έναν προβληματικό άνθρωπο ή έναν άνθρωπο βλίτο. Τέτοιους θέλουμε; Τέτοια κοινωνία θέλουμε να φτιάξουμε; Όχι. Ο εργαζόμενος θέλει πενθήμερο και οκτάωρο για να ζήσει με αξιοπρέπεια, κύριε Υπουργέ. Δεν θέλει εξτραδάκια που τα νομιμοποιείτε εσείς σήμερα με το νόμο τούτον εδώ. Δεν θέλει τέτοιες χάρες. Δεν θέλει επιπλέον και εδώ και εκεί και λίγο παραπέρα.

Δεν είναι νόμος αυτός φιλεργατικός και αποδεικνύεται από όλες τις μεριές. Και δεν φτάνει αυτό. Το δικαίωμα στην εργασία είναι ιερό, μα και το δικαίωμα στην απεργία ιερό. Σήμερα νομοθετείτε απεργοσπαστικό μηχανισμό και τον υιοθετείτε κιόλας. Τον καλύπτετε πάρα πολύ ωραία με όλα τα δικαιώματα του εργοδότη και αυτό κάνατε.

Βέβαια στην ερμηνεία που κάνατε σήμερα, της δικιάς σας θεατρικής παράστασης, είπατε ότι από εκεί –λέει- δεν είχε εργαζόμενους. Για εσάς του ΣΥΡΙΖΑ, του ΠΑΣΟΚ δεν υπήρχαν εργαζόμενοι, αποτύχατε. Από εδώ –λέει- και έδωσε συγχαρητήρια, ήταν αλλά δεν ήταν εργαζόμενοι, κουκουέδες ήταν. Τι είναι οι κουκουέδες δηλαδή; Άλλη φυλή; Τούρκοι; Άνεργοι; Τι πράμα είναι; Μη λέτε τέτοια πράγματα. Μη χωρίζετε τους εργαζόμενους και την κοινωνία με τέτοιο διχαστικό τρόπο. Και βέβαια σας ξεπέρασαν οι κλώνοι σας –είδα- της ακροδεξιάς, κύριε Υπουργέ, γιατί φαίνεται ότι τα μαθήματα τα είχαν κάνει καλύτερα.

Άρα τον απεργοσπαστικό μηχανισμό δεν τον χρειάζεται ο εργαζόμενος. Τον χρειάζεται ο καπιταλισμός. Τον χρειάζεται ο εργοδότης στον οποίο είστε πιστός όπως είπατε. Φέρατε τριετίες. Ανακοινώσατε ότι ξεπαγώνετε τις τριετίες στη Διεθνή Έκθεση Θεσσαλονίκης. Δεν ξέρω με τι πήγατε εκεί πάνω, γιατί τρένο δεν πάει. Μάλλον με ελικόπτερο! Γιατί; Για να κουκουλώσετε με την πλημμύρα της Θεσσαλίας, την καταστροφή της Θεσσαλίας, για να μην πείτε γι’ αυτό. Και τι ωραία φάνηκε και τι ωραία που ακούστηκε! Αλλά τη νύχτα ήρθε η τροπολογία. Και τι έλεγε; Για ασφαλιστική δικλίδα, δηλαδή, αν η ανεργία είναι κάτω από 10% και δεν θα έχει και αναδρομική ισχύ. Δηλαδή το 2027 και φέξε μου και γλίστρησα!

Αυτό τώρα είναι νομοθέτηση υπέρ των εργαζομένων; Και καμαρώνετε κιόλας. Να πω δυο πραγματάκια ακόμα που θέλω για τους ελεγκτικούς μηχανισμούς πρώτον, και για τους ιατρούς εργασίας δεύτερον, επί του παρόντος νομοσχεδίου. Βεβαίως ήθελα να πω και άλλα στον Υπουργό γιατί με είπε προχτές και ψεύτη και υποκριτή όταν του είπα ότι διέλυσε την πρωτοβάθμια φροντίδα υγείας. Αλλά μάλλον θα μας δοθεί χρόνος σε άλλη συνεδρίαση να πούμε τα της υγείας εμπεριστατωμένα και αναλυτικά. Γιατί στις προγραμματικές δηλώσεις είχατε μιλήσει για μεγάλες μεταρρυθμίσεις που έρχονται. Αλλά βλέπω ότι περνάει καιρός και δεν έχουμε δει ακόμα καμμία μεταρρύθμιση. Υποβάθμιση των πάντων βλέπουμε. Αλλά εδώ είμαστε, θα τα πούμε, ζωή να έχουμε!

Εδώ έχω την Εθνική Επιτροπή για τα Δικαιώματα του Ανθρώπου που αποφάνθηκε επ’ αυτών. Τι λέει εδώ; Τα κατέθεσε και στα Πρακτικά ο κ. Φάμελλος. «Υπό το φως της γενικής αρχής του Ενωσιακού Δικαίου για την απαγόρευση υποβάθμισης της προστασίας που παρέχεται ήδη στο Εθνικό Δίκαιο κάθε κράτους μέλους». Βλέπετε καμμιά προστασία των εργαζομένων και του υφιστάμενου καθεστώτος του Εθνικού Δικαίου εδώ; Εγώ δεν τη βλέπω, αν την βλέπετε εσείς. Έχει και πάρα πολλά άλλα εδώ, αλλά τώρα δεν θέλω να επεκταθώ γιατί θέλω να σας πω για τον γιατρό εργασίας.

Ο γιατρός εργασίας είναι μια ειδικότητα πάνω από εκατό χρόνια. Την έχει η Ελλάδα, την έχουν οι άλλες ευρωπαϊκές χώρες ή ενδεχομένως υπό άλλους τίτλους, γιατί λέει ο Υπουργός δεν υπάρχει. Υπάρχει και παραϋπάρχει. Το μεγάλο ζητούμενο ποιο είναι; Ο γιατρός εργασίας να έχει ολοκληρωμένη άποψη για το υγειονομικό προφίλ του κάθε εργαζόμενου, να μπορεί να επιβλέπει την επιχείρηση, τις εργοστασιακές εγκαταστάσεις και τις συνθήκες των εργαζομένων. Να μπορεί να προτείνει και αυτό να μην είναι απλώς μια γνώμη που κάποιος την άκουσε, αλλά να είναι εφαρμοστική η πρόταση και η διάγνωση που κάνει ο γιατρός εργασίας. Και να κατοχυρώνεται ο γιατρός εργασίας διότι είναι ειδικότητα, αγαπητοί μου συνάδελφοι, τετραετής ειδικότητα.

Επίσης να δοθούν κίνητρα οικονομικά. «Δεν πάνε πολλοί», λέει. Ε, δεν πάνε όταν ο γιατρός εργασίας σε ένα εργοστάσιο αμειφθεί όσο αμειφθεί και ένας ανειδίκευτους εργαζόμενος. Θα πάει στο εξωτερικό. Είναι λογικό αυτό. Άρα ποιο είναι το μεγάλο ζητούμενο; Και κατάρτιση, και δουλειά, και επίβλεψη, αλλά και αμοιβή.

Γι’ αυτό, λοιπόν, έχουμε εδώ και τα υπομνήματα των γιατρών εργασίας. Γιατί; Γιατί έχουμε και την γνωμοδότηση αυτών -και θα σας τη δώσω κιόλας- η οποία ξέρετε τι λέει για την εργασία; Είναι σημαντικό στοιχείο γιατί είναι απόφαση του Πανελλήνιου Ιατρικού Συλλόγου και έχει μεγάλη αξία και σημασία για τους κινδύνους. «Ετησίως», λέει, «εισάγονται στην παραγωγική διαδικασία χιλιάδες νέες χημικές ουσίες σε υφιστάμενους και αναδυόμενους κλάδους». Με πρώτο ποιο; «Ο καρκίνος είναι η κύρια αιτία των θανάτων που συνδέονται με την εργασία στην Ευρωπαϊκή Ένωση. Εκτιμάται ότι οι καρκινογόνες ουσίες ευθύνονται για εκατό χιλιάδες θανάτους στον χώρο εργασίας εξαιτίας επαγγελματικού κινδύνου κάθε χρόνο.

Δεύτερον, τα καρδιαγγειακά νοσήματα είναι η δεύτερη μεγαλύτερη αιτία θανάτων που συνδέονται με την εργασία στην Ευρωπαϊκή Ένωση». Δεν θα σας πω περισσότερα εδώ παρ΄ότι είμαι και καρδιολόγος. «Οι μυοσκελετικές παθήσεις πλήττουν εκατομμύρια εργαζομένων στην Ευρωπαϊκή Ένωση». Και το μεγάλο ζητούμενο στην πολυδαίδαλη κοινωνία που ζούμε ποιο είναι; «Οι ψυχοκοινωνικές και εργονομικές συνθήκες κινδύνου που διαμορφώνονται πλέον για τον κάθε εργαζόμενο». Ας ληφθούν υπ΄όψιν αυτά, κύριε Υπουργέ, διότι δεν είναι δικά μου, είναι των επιστημονικών οργάνων, των εντεταγμένων της πολιτείας, όπως είναι ο Πανελλήνιος Ιατρικός Σύλλογος, μιας και λέτε ότι σέβεστε τους επιστημονικούς φορείς και τους ακούτε κιόλας. Ακούστε τους λοιπόν.

Να είμαστε καλά. Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Τον λόγο έχει η Κοινοβουλευτική Εκπρόσωπος της Πλεύσης Ελευθερίας κ. Ελένη Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ, κυρία Πρόεδρε.

Το κατατεθέν νομοσχέδιο που ενσωματώνει την κοινοτική οδηγία 2019/1152 περί διαφανών και προβλέψιμων όρων εργασίας στην Ευρωπαϊκή Ένωση είναι ο δούρειος ίππος της νομοθετικής επιβολής στη χώρα μας των πλέον ακραίων μορφών εργασιακών σχέσεων, όπως της ελαστικότητας, των λευκών συμβάσεων, του διαμοιρασμού του χρόνου και των θέσεων εργασίας, της απασχόλησης λίγων ή μηδενικών ωρών, η μετά από παραγγελία της εργασίας υπό δοκιμή. Εισάγει επίσης στοιχεία εργασιακής διάκρισης για τους εργαζόμενους του δημόσιου τομέα, καταστρατηγώντας το πνεύμα της ίδιας της οδηγίας, αλλά και προγενέστερων κείμενων στα οποία βασίστηκε η οδηγία για τη θεμελίωση της εργασιακής ισότητας, καθιστώντας έτσι το κράτος υπόλογο στην ενωσιακή νομολογία.

Δεν είναι όμως το μόνο παράδοξο. Ενώ η ως άνω οδηγία της Ευρωπαϊκής Ένωσης δεν καθιστά υποχρεωτική την επιβολή αυτών των μορφών εργασιακών σχέσεων από τις χώρες μέλη αλλά υποδεικνύει την νομοθετική λήψη μέτρων προστασίας των εργαζομένων σε όσες χώρες ήδη εφαρμόζονται, στην Ελλάδα οι διατάξεις του παρόντος νόμου αποτελούν τη στρατηγική κυβερνητική κίνηση για να περιβληθεί με τον μανδύα νομιμότητας η δυστοπική ζούγκλα που επικρατεί στον εργασιακό πραγματικό κόσμο.

Έρχεται μάλιστα ως συνέχεια του ν.5045, άρθρο 44, μιας αντεργατικής αντιλαϊκής πολιτικής την οποία την καταγγείλαμε στον κ. Χατζηδάκη, Υπουργό σας του Υπουργείου Εθνικής Οικονομίας, όταν το καλοκαίρι, στις 29 Ιουλίου του 2023, διερρήγνυε τα ιμάτιά του ότι με το άρθρο αυτό δεν θεσπίζεται στην πραγματικότητα καμμία νέα κατάσταση στο θέμα της υποχρεωτικότητας της ασφάλισης των ακινήτων για πλημμύρες, φυσικές καταστροφές με αντάλλαγμα, όπως διατείνεται το άρθρο αυτό, την ελάφρυνση του φόρου του ΕΝΦΙΑ, ενώ στην πραγματικότητα ο ίδιος ο Πρωθυπουργός τον διέψευσε λίγους μήνες μετά στη Διεθνή Έκθεση Θεσσαλονίκης, προαναγγέλλοντας την υποχρεωτικότητα στην ασφάλιση των ακινήτων.

Πραγματικά σας παίρνει πάρα πολύ λίγο χρόνο για να αθετείτε αυτά που λέτε και να νομοθετείτε γιατί προφανώς θα θεωρήσουμε ότι στο πλαίσιο αυτού του ν.5045 που προλογίζεται ως ενίσχυση του εισοδήματος των μισθωτών και αντίστοιχα στο ισχύον νομοσχέδιο για την ενίσχυση της εργασίας αυτά που λέτε ως ενίσχυση στην πραγματικότητα τα αναιρείτε λίγο μετά, δημιουργώντας ένα τοπίο όχι δύσκολο να το αντέξει το ελληνικό νοικοκυριό αλλά σχεδόν ακατόρθωτο σε νέες συνθήκες επιβολής οικονομικών μέτρων που στην πραγματικότητα θα συρρικνώσουν περισσότερο το εισόδημά του και θα αναγκάσουν τους Έλληνες πολίτες, είτε στη μετανάστευση είτε στη μεταβίβαση της ακίνητης περιουσίας τους.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ)**

Επίσης αυτό το νομοσχέδιο που αναφέρετε ότι αφορά την ενίσχυση της εργασίας δεν είδα σε κανένα σημείο του να αναφέρεται στα μέτρα πολιτικής προστασίας των εργαζομένων από φυσικές καταστροφές. Πού, αλήθεια, προβλέπετε την ενίσχυση του δικαιώματος της εργασίας στην περίπτωση που θίγεται ο εργαζόμενος που δεν μπορεί να μεταβεί στην εργασία του λόγω φυσικών καταστροφών; Τέτοια παραδείγματα υπάρχουν πολλά στις μέρες μας, στη Θεσσαλία, στον Έβρο και όπου έχει συμβεί ,είτε από πυρκαγιά είτε από πλημμύρα οι άνθρωποι να δυσκολεύονται ακόμα και για τα πλέον δεδομένα, όπως το πόσιμο νερό.

Με το παρόν νομοσχέδιο εισάγονται μεγάλες αντεργατικές διατάξεις, ακραίες μορφές ανθρώπινης απασχόλησης δουλείας, του γνωστού στον αρχαίο κόσμο θεσμού της ειλωτείας. Εδώ θα θυμηθώ την απεργία πείνας από προφορικές μαρτυρίες των Λαυριωτών μεταλλωρύχων συνταξιούχων το έτος 1957. Έξω από το κτίριο «παρών» γυναίκες και άντρες μαζεμένοι να απεργούν ακριβώς για παρόμοιες συνθήκες εργασίας που προβλέπετε με το ίδιο νομοσχέδιο. Θα θυμηθώ επίσης μαρτυρία μεταλλωρύχου συνταξιούχου, του δωδεκαετούς πατέρα του τότε, που ξεκινούσε με τα πόδια από την Κύμη της Εύβοιας και ερχόταν στο Λαύριο για να δουλέψει τέσσερα ολόκληρα χρόνια και να επιστρέψει στο σπίτι του μετά από τέσσερα χρόνια, στα δεκαέξι του χρόνια, και να ερωτηθεί από τη μητέρα του «Πώς σου φάνηκε η πόλη του Λαυρίου». Και η απάντηση που έδωσε ο δωδεκαετής διαλογέας μεταλλευμάτων εργαζόμενος και στις στοές των μεταλλευτικών και μεταλλουργικών επιχειρήσεων του Λαυρίου ήταν «Ήταν ωραία μαμά, αλλά δεν είχε φως, δεν είχε ήλιο». Αυτός ο δωδεκαετής τότε, στις αρχές του 20ού αιώνα, δούλευε για περισσότερες από δεκαπέντε ώρες ή δεκατρείς ώρες την ημέρα. Τέτοια φαινόμενα θα αντικρίσουμε και σήμερα. Τέτοια προαναγγέλλετε με το νομοσχέδιό σας. Σε αυτά αντιστεκόμαστε και θα μας βρείτε απέναντι και συνεχώς.

Τι στοιχειοθετείται, λοιπόν, επί του προκειμένου; Η νομιμοποίηση λευκών συμβάσεων. Η κατάργηση του οκτάωρου μέσω του προνομίου που παρέχεται στον εργαζόμενο να απασχολείται παράλληλα σε περισσότερους του ενός εργοδότες. Η ισχυροποίηση του διευθυντικού δικαιώματος του εργοδότη με τη δυνατότητα εκ μέρους του κατάργησης του πενθημέρου και της απόλυσης του δόκιμου μισθωτού εντός δωδεκαμήνου άνευ αποζημιώσεως έως και της απόλυσης λόγω απουσίας από την εργασία με ένα μήνυμα sms. Η δυνατότητα μη προαναγγελίας των υπερωριών και η συμφωνία μεταξύ των μερών για μη πληρωμή τους.

Ειδικότερα με τις συμβάσεις μηδενικών ωρών αποκρύπτεται το γεγονός ότι αυτό δεν είναι υποχρεωτικό από την ίδια την οδηγία. Μάλιστα η ίδια η οδηγία συστήνει προστατευτικά μέτρα για τις λίγες χώρες στην Ευρώπη που την έχουν ψηφίσει.

Περαιτέρω, η θέσπιση μιας τέτοιας διάταξης δημιουργεί τα εξής: Όσοι είναι εγγεγραμμένοι άνεργοι στη ΔΥΠΑ, στον τέως ΟΑΕΔ, σε περίπτωση άρνησης προσφοράς τριών τέτοιων συμβάσεων μηδενικών ωρών χωρίς εξασφαλισμένο εισόδημα θα στερούνται του επιδόματος ανεργίας. Άρα, εξαθλίωση του ανέργου.

Στο εν λόγω νομοσχέδιο δεν αναφέρεται ρητά η υποχρέωση του εργοδότη να αναρτά στο «ΕΡΓΑΝΗ» την έναρξη εργασίας, κάτι που, αν δεν καθοριστεί -γιατί είναι τελείως θολό, δεν αναφέρεται πουθενά- μπορεί να γίνει κανονικότητα η αδήλωτη εργασία με σύννομο τρόπο. Παράνομες πρακτικές εργοδοτών μπορούν να νομιμοποιηθούν έμμεσα. Πού λαμβάνεται μέριμνα γι’ αυτό;

Ως προς τις συνέπειες παράλειψης του εργοδότη για τη χορήγηση αναγκαίων εγγράφων, ποιος είναι λόγος να καταφεύγει ο εργαζόμενος στην Επιθεώρηση Εργασίας, αν ο εργοδότης γνωρίζει ότι σε κάθε περίπτωση η σύμβαση εργασίας δεν μπορεί να καταστεί άκυρη; Ποιες είναι οι συνέπειες για τον εργοδότη; Το μόνο που βλέπουμε είναι συνέπειες για τον εργαζόμενο: Ψυχολογική βία -γιατί ο εργοδότης αυτόματα λαμβάνει γνώση του γεγονότος- καμμία συνέπεια για τον εργοδότη, αλλά ο εργαζόμενος θα υπόκειται συνεχώς στις παρενέργειες μιας τέτοιας ενέργειάς του που βρήκε το σθένος να καταγγείλει. Στην πραγματικότητα, λοιπόν, δεν παρέχεται και πάλι καμμία προστασία στον εργαζόμενο, του οποίου η θέση δυσχεραίνει συνεχώς.

Ως προς την καταγγελία σύμβασης εργασίας αορίστου χρόνου χωρίς αποζημίωση απόλυσης για απασχόλησή τους πρώτους δώδεκα μήνες, είναι ένα ακόμα επαχθές μέτρο με το οποίο παραβιάζεται Διεθνές Δίκαιο. Μπορείτε να δείτε σχετικά την απόφαση της Ευρωπαϊκής Επιτροπής Κοινωνικών Δικαιωμάτων επί συλλογικής προσφυγής, την 65/2011 ΓΕΝΟΠ-ΔΕΗ - ΑΔΕΔΥ κατά Ελλάδας.

Με την ευκαιρία της ρύθμισης, επίσης, της δοκιμαστικής περιόδου, θα πρέπει ο κανόνας αυτός να καταργηθεί, να επανέλθει το προ του ν.3863/2010 καθεστώς και σας παρακαλώ πολύ να το δείτε.

Η ποινικοποίηση της συνδικαλιστικής δράσης και της απεργίας είναι ένα ακόμα μελανότατο σημείο αυτού του νομοσχεδίου σας. Δικαίωμα πανανθρώπινο η εργασία, αξία αναγνωρισμένη στον πολιτισμένο κόσμο μας αυτή του οκταώρου, που με αγώνες και αίμα εργατών κερδήθηκε. Εξίσου, όμως, ανθρώπινο δικαίωμα και ιερή υποχρέωση των εξαρτώμενων από εργοδότες εργαζομένων είναι η αντίσταση σε φεουδαρχικές, νεοφιλελεύθερες πολιτικές εξαθλίωσης των όρων, των συνθηκών εργασίας. Σε μια χώρα όπου το 90% των δικαστικών αποφάσεων κηρύσσουν τις απεργίες παράνομες και καταχρηστικές, το άρθρο 31 του νομοσχεδίου, ουσιαστικά, καταργεί το δικαίωμα της απεργίας εν τη γενέσει της. Αρκεί ένας και μόνο προβοκάτορας απεργοσπάστης, μίσθαρνος ή και «ιδεολόγος» –σε εισαγωγικά-, να καταγγείλει πως του ασκήθηκε από απεργούς ψυχολογική βία -τέτοια είναι δυνατό να αποτελεί και μόνο η προσφώνηση «πίσω, ρε, απεργοσπάστη»- παρεμποδίζοντάς τον να εργαστεί και το άρθρο αυτό καλείται να επιβάλλει την τάξη. Οι ποινές σε βάρος του ασκούντος σωματική ή ψυχολογική βία είναι εξοντωτικές. Από έξι μήνες λέει το άρθρο μη ορίζοντας ανώτατο όριο. Αυτό ορίζεται από τον χαρακτηρισμό της πράξης ως πλημμέλημα. Ο κατηγορούμενος για παρεμπόδιση του προβοκάτορα μπορεί να τιμωρηθεί με ποινή φυλάκισης έως πέντε ετών. Εξοντωτική είναι επίσης η προβλεπόμενη χρηματική ποινή σε βάρος του παρεμποδίζοντα, δηλαδή του απεργού, το ύψος της οποίας αγγίζει τα 5.000 ευρώ και μπορεί σε περίπτωση υποτροπής να είναι πολλαπλάσια του ποσού αυτού. Ελπίζουμε να μην προστεθεί σε επόμενο νομοσχέδιο διάταξη ποινικοποίησης με αυστηρές τιμωρίες εγκλημάτων «σκέψης».

Η διαλεκτική ιστορική πολιτική συνείδηση γνωρίζει πως οι υλικές συνθήκες της ύπαρξής μας, ο συνήθης τρόπος διαβίωσης, εργασίας, διασκέδασης καθορίζουν την ίδια τη συνείδησή μας. Κόλαφο για το αντεργατικό αυτό νομοθέτημα αποτελεί και η σχετική έκθεση της Εθνικής Επιτροπής των Δικαιωμάτων του Ανθρώπου. Νωρίτερα συνάδελφοι ανέγνωσαν αρκετά θέματα από την έκθεση αυτή, που αναγνωρίζει ότι αυτό πλήττει τα δικαιώματα, την ασφάλεια, την υγεία των εργαζομένων θίγοντας τους κινδύνους για τα εργασιακά δικαιώματα, όπως το ωράριο, την απεργία, το δικαίωμα σε αξιοπρεπή διαβίωση. Είναι νομοσχέδιο, δηλαδή, που εκθέτει τους εργαζόμενους σε καταχρηστικές συμπεριφορές και παραβιάσεις από την πλευρά της εργοδοσίας.

Η ΕΕΔΑ μάλιστα υπενθυμίζει ότι η Ελλάδα είναι υπόλογη από το έτος 2017, για τη μη λήψη μέτρων αποκατάστασης της αναγνωρισθείσας παραβίασης του Ευρωπαϊκού Κοινωνικού Χάρτη, ενώ φωτίζει ως αναγκαία τη λήψη μέτρων προστασίας των εργαζομένων σε συνθήκες φυσικών καταστροφών με σταθερούς κανόνες πολιτικής προστασίας, κάτι το οποίο δεν φαίνεται να σας έχει ουδόλως απασχολήσει στο εν λόγω νομοσχέδιο, όπως προείπα. Αντίθετα, σκοπός του εν λόγω νομοθετήματος πέραν της άμεσης, λεόντειας υπέρ των εργοδοτών, διευθέτησης των σχέσεων αυτών και των εργαζομένων είναι όχι μόνο η απορρύθμιση της εργασιακής αγοράς αλλά η απορρύθμιση της αξιοπρεπούς αμειβόμενης ανθρώπινης εργασίας, της ίδιας της κοινωνικής συνείδησης, αυτής που συγκροτεί και συγκρατεί τον συλλογικό κοινωνικό ιστό. Έχει σκοπό να συνηθίσουμε τη θέα του «Τέρατος». Αποδεχόμενοι το «Τέρας» να αναγνωρίζουμε τις συνθήκες αυτές ως τις μόνες δυνατές της ανθρώπινης υπόστασης. Και εν τέλει, σκοπό έχει τον ευτελισμό μας, την απαξίωση, την καταρράκωση της ίδιας της ουσίας της ανθρώπινης ύπαρξης.

Λυπάμαι που λείπει ο Υπουργός. Αυτό δεν θα το επιτρέψουμε να συμβεί. Θα το μεταφέρετε, φαντάζομαι.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Καραγεωργοπούλου.

Καλείται στο Βήμα η κ. Ασημίνα Σκόνδρα, Βουλευτής της Νέας Δημοκρατίας, για επτά λεπτά και θα ακολουθήσουν ο κ. Ιωάννης Τσίμαρης, η κ. Μαρία - Νεφέλη Χατζηιωαννίδου, ο κ. Δημήτρης Κούβελας και η κ. Άννα Ευθυμίου.

Ορίστε, κυρία Σκόνδρα.

**ΑΣΗΜΙΝΑ ΣΚΟΝΔΡΑ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν μπω στο νομοσχέδιο, πραγματικά, θέλω να αναφερθώ σε αυτά που ακούστηκαν εδώ από συναδέλφους όλων των πτερύγων, όσον αφορά την καταστροφή στη Θεσσαλία. Ξέρετε ότι εκλέγομαι στην Καρδίτσα. Είμαστε μια περιφέρεια πληττόμενη και, πραγματικά, ευχαριστώ τους συναδέλφους που συμπάσχουν και το λέω καλοπροαίρετα. Γενικώς είμαι καλοπροαίρετος άνθρωπος και θέλω να πιστέψω ότι ναι, είναι η πρόθεσή σας είναι να μη λαϊκίζετε. Λαϊκίζετε, όμως. Μιλάτε για ευθύνες. Να αποδοθούν ευθύνες όπου υπάρχουν. Δεν σας άκουσα, όμως, να μιλήσετε για μέτρο, για μέγεθος. Ξέρετε για τι μεγέθη μιλάμε στη Θεσσαλία και στην Καρδίτσα, για τι ποσότητες νερού; Μιλάμε για χίλιους τόνους το στρέμμα!

Και άκουσα κάποιους συναδέλφους να μιλάνε για αντιπλημμυρικά έργα. Εγώ δεν είμαι ειδική, δεν είμαι υδραυλικός-μηχανικός. Άκουσα όμως τους ειδικούς. Άκουσα τους επιστήμονες. Καλό είναι και σας προτρέπω, πραγματικά, να μπείτε να βρείτε να διαβάσετε αυτά τα οποία είπαν, για να αντιληφθείτε και εσείς πώς γίνονται τα έργα, πώς μελετώνται και τέλος πάντων ποια είναι τα μεγέθη βάσει των οποίων παίρνουν ως μέτρο και φτιάχνουν αυτά τα έργα τα αντιπλημμυρικά.

Πέρα από εκεί, άκουσα κι άλλα. Άκουσα την κ. Λιακούλη. Θεωρώ ότι έχει πληγεί και η Λάρισα και, πραγματικά, είμαστε όλοι πολύ στενοχωρημένοι. Είπε, όμως, ότι η Θεσσαλία είναι τελειωμένη. Σας πληροφορώ ότι η Θεσσαλία δεν είναι τελειωμένη. Εμείς ξαναζήσαμε έναν «Ιανό». Ήταν και εκείνο φαινόμενο, το οποίο για πρώτη φορά συνέβη και τότε είχε πληγεί η πρωτεύουσα της Καρδίτσας, που απαριθμεί το μισό πληθυσμό αριθμητικά του νομού και στο 80% την εμπορική δραστηριότητα και γενικότερα. Και όμως, στάθηκε πολύ γρήγορα όρθια. Γιατί; Γιατί και τότε, όπως και τώρα, ο Κυριάκος Μητσοτάκης, ο ίδιος προσωπικά, η μισή Κυβέρνηση, αρμόδια και όχι μόνο, ήταν κατά πάνω στο πρόβλημα και, πραγματικά, μπορέσαμε και σταθήκαμε γρήγορα όρθιοι. Και αυτό θα συμβεί και τώρα. Με τον ίδιο τρόπο είναι πάνω από το πρόβλημα και η Κυβέρνηση και ο Πρωθυπουργός, για να μη σας πω, και η Ευρώπη.

Ακόμη όμως και τον κ. Φάμελλο, ο οποίος είπε τα όσα είπε, αναφέρθηκε στα όσα αναφέρθηκε. Παρέλειψε, όμως, να μας πει κάτι, γιατί εκείνος ως αρμόδιος. Υπουργός Περιβάλλοντος και Ενέργειας τότε, επί διακυβέρνησης ΣΥΡΙΖΑ, ξέρει πολύ καλά ότι εκείνα τα έργα τα οποία θα μπορούσαν έστω να αναχαιτίσουν αυτή την καταστροφή θα ήταν τα φράγματα της Συκιάς, της Μεσοχώρας, του Μουζακίου και της Πύλης. Ξέρετε τι είναι αυτά τα φράγματα; Είναι τα παράπλευρα έργα της εκτροπής του άνω ρου του Αχελώου. Και ο κ. Φάμελλος τότε ήρθε στην Καρδίτσα και μας είπε «ξεχάστε τον Αχελώο».

Γι’ αυτό, λοιπόν, παρ’ όλο ότι είμαι καλοπροαίρετη, λυπάμαι αλλά λαϊκίζετε. Και είναι άδικο να λαϊκίζετε για τους συμπολίτες μου που περνάνε δύσκολα.

Επί του παρόντος, κύριε Πρόεδρε, θέλω να πω ότι συνεχώς και αδιαλείπτως η Κυβέρνηση του κ. Μητσοτάκη εκφράζει μέσα από τις νομοθετικές της πρωτοβουλίες την προτεραιότητά της για διασφάλιση της προστασίας των εργαζομένων. Επιδιώκει την αύξηση του εισοδήματός τους και τη δημιουργία θέσεων εργασίας. Ταυτόχρονα πολεμά την αδήλωτη και υποδηλωμένη εργασία μέσω της μείωσης της γραφειοκρατίας και της χρήσης ψηφιακών εργαλείων ελέγχου. Αποδεικνύεται έτσι ότι άλλος έχει το όνομα κι άλλος έχει τη χάρη. Γιατί μπορεί η Αριστερά διαχρονικά να διαρρηγνύει τα ιμάτιά της για την εργατική τάξη, άλλος όμως φροντίζει ,πραγματικά, για τα δικαιώματά της.

Κυρίες και κύριοι συνάδελφοι, με το παρόν εισάγονται καινοτόμες ρυθμίσεις που αίρουν χρόνιες παθογένειες του πεδίου των εργασιακών δικαιωμάτων, ενισχύεται η διαφάνεια και η ευελιξία στα εργασιακά ενώ ταυτόχρονα το εθνικό πλαίσιο ενσωματώνει την κοινοτική νομοθεσία ενισχύοντας έτσι την ευρωπαϊκή πορεία της χώρας μας. Η διάρθρωσή του εκτείνεται σε έξι ενότητες με άρθρα που απαντούν στις προκλήσεις της σύγχρονης αγοράς εργασίας και ταυτόχρονα λειτουργούν ως προστατευτικό ανάχωμα στις σχέσεις εργαζομένων και εργοδοτών με γνώμονα την ισορροπία και την ισονομία τους.

Στις δύο πρώτες ενότητες καθορίζεται το αντικείμενο του νομοσχεδίου και οι κανόνες της οδηγίας. Στις δύο επόμενες ρυθμίζονται νομικά θέματα που άπτονται του ελληνικού εργατικού δικαίου και περιέχονται διατάξεις για την απλοποίηση των ψηφιακών διαδικασιών και για την κάρτα εργασίας. Στις δύο τελευταίες προβλέπονται εξουσιοδοτικές και καταργούμενες διατάξεις και καθορίζεται η έναρξη ισχύος του παρόντος.

Κυρίες και κύριοι συνάδελφοι, δεχόμαστε δριμεία κριτική από τα κόμματα της Αντιπολίτευσης. Μας κατηγορούν ότι πρόκειται για ένα αντιλαϊκό και ανάλγητο κώδικα που καταπατά τα επί μακρόν κατοχυρωμένα δικαιώματα των εργαζομένων. Με την αφορμή αυτή, θα ήθελα να πω ότι είναι σε εξέλιξη εικοσιτετράωρη απεργία. Εδώ βρισκόμαστε μπροστά στο εντυπωσιακά παράδοξο να απεργεί το δημόσιο που δεν το αφορά το παρόν νομοσχέδιο και να μην απεργεί ο ιδιωτικός τομέας. Και λέω ότι δεν το αφορά, γιατί ως γνωστό ο Υπουργός Εργασίας εκ του Συντάγματος δεν μπορεί να αλλάξει το καθεστώς εργασίας όσον αφορά στους δημοσίους λειτουργούς. Μας κατηγορείτε ότι δίνουμε τη δυνατότητα στον εργαζόμενο να έχει πάνω από έναν εργοδότη. Νομιμοποιούμε, δηλαδή, το δικαίωμά του στην εργασιακή ευελιξία αίροντας τον έως τώρα παράνομο χαρακτήρα της. Μας κουνάτε το δάχτυλο για τις ατομικές συμβάσεις που πλέον θα είναι υποχρεωτικό να καταρτίζονται και να αναρτώνται στο 1/5 του χρόνου από ό,τι είναι σήμερα. Έτσι, κλείνουμε την πόρτα σε κάθε παράλογη εργοδοτική απαίτηση που, χρησιμοποιώντας τη φύση της δουλειάς, ανάγκαζε τον εργαζόμενο να ανέχεται παράτυπες απαιτήσεις χωρίς ουσιαστική δυνατότητα διαμαρτυρίας ή καταγγελίας της σύμβασής του. Θεωρείτε αντεργατική τη ρύθμιση για το εξαήμερο όταν αυτό θα πριμοδοτείται αυτόματα με συν 40% επί του ημερομισθίου.

(Στο σημείο αυτό κτυπάει το κουδούνι λήξης της ομιλίας της κυρίας Βουλευτή)

Ένα λεπτό θα ήθελα, κύριε Πρόεδρε.

Είναι προτιμότερο να εργάζεται κάποιος παρανόμως, δήθεν αμειβόμενος με υπερωρίες που πολλοί εργοδότες δεν τους καταβάλλουν ποτέ; Σας ενοχλεί που το νομοσχέδιο προστατεύει όσους δεν επιθυμούν να απεργήσουν και θέλουν να εργαστούν.

Υποκριτικά διατείνεστε ότι ποινικοποιείται η απεργία. Αντίθετα, αυτό που ποινικοποιείται είναι η παρεμπόδιση του δημοκρατικού δικαιώματος στην εργασία. Το νομοσχέδιο επισύρει ποινές γι’ αυτούς που στο όνομα της απεργίας παρεμποδίζουν όσους θέλουν να εργαστούν. Επίσης, προβλέπονται ποινές και για όσους με την ίδια αφορμή διαπράττουν σωρεία άλλων παραβάσεων που πολλές φορές φτάνουν τα όρια της ποινικής ευθύνης.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, κλείστε παρακαλώ.

**ΑΣΗΜΙΝΑ ΣΚΟΝΔΡΑ:** Κλείνω, κύριε Πρόεδρε.

Αγαπητοί συνάδελφοι της Αντιπολίτευσης, παριστάνετε πως ζείτε σε άλλο κόσμο. Εθελοτυφλείτε κι αυτό είναι επικίνδυνο. Λυπάμαι αλλά η Κυβέρνηση της Νέας Δημοκρατίας δεν έκανε ούτε πρόκειται να κάνει σκοπίμως τα στραβά μάτια διατηρώντας το υπάρχον προβληματικό καθεστώς στα εργασιακά.

Κλείνοντας θέλω να συγχαρώ τον Υπουργό κ. Γεωργιάδη και το επιτελείο του που εισάγουν σήμερα το σημαντικό καινοτόμο αυτό νομοσχέδιο που μεταξύ άλλων υλοποιεί ουσιαστικούς στόχους για τους οποίους είχαμε σοβαρά δεσμευτεί απέναντι στους συμπολίτες μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Σκόνδρα.

Παρακαλούμε πολύ να τηρείται ο χρόνος. Είναι πάρα πολλοί οι ομιλητές και όποιος μιλάει είναι εις βάρος των επόμενων.

Καλείται στο Βήμα ο κ. Ιωάννης Τσίμαρης, Βουλευτής του ΠΑΣΟΚ. Θα ακολουθήσει η κ. Μαρία - Νεφέλη Χατζηιωαννίδου, ο κ. Δημήτρης Κούβελας, η κ. Άννα Ευθυμίου και μετά ο Κοινοβουλευτικός Εκπρόσωπος του ΠΑΣΟΚ - ΚΙΝΑΛ, κ. Μάντζος.

**ΙΩΑΝΝΗΣ ΤΣΙΜΑΡΗΣ:** Κύριε Υπουργέ, αγαπητοί συνάδελφοι, με το παρόν νομοσχέδιο, παρά την παραπληροφόρηση που παρέχεται από τον τίτλο του, κάθε άλλο παρά ενίσχυση της εργασίας δεν επιτελείται με τις ρυθμίσεις που περιλαμβάνει. Με την επίκληση της ενσωμάτωσης της ευρωπαϊκής οδηγίας 2019/1152 στο Εθνικό Δίκαιο η Κυβέρνηση επιχειρεί να εφαρμόσει την πολιτική της, την πολιτική της πλήρους απορρύθμισης των εργασιακών σχέσεων.

Η Κυβέρνηση φέρει μια σειρά ευθυνών για κακή διαχείριση τόσο στη διαδικασία ενσωμάτωσης της οδηγίας όσο και στην ουσία των ρυθμίσεων. Ας δούμε όμως, κυρίες και κύριοι συνάδελφοι, κάποια δεδομένα.

Στην Ελλάδα που ο μέσος εβδομαδιαίος όρος απασχόλησης είναι πάνω από τον μέσο ευρωπαϊκό όρο, που το 55% των θέσεων εργασίας που δημιουργούνται αφορούν μερική ή εκ περιτροπής απασχόληση, που το ποσοστό κάλυψης των εργαζομένων από συλλογικές συμβάσεις εργασίας είναι το έβδομο χαμηλότερο στην Ευρωπαϊκή Ένωση, που η αγοραστική δύναμη είναι τρίτη από το τέλος για το 2022 και είχαμε και μείωση 7,4%, στην Ελλάδα που είναι στη χειρότερη θέση μεταξύ των χωρών της Ευρωπαϊκής Ένωσης ως προς την ποιότητα του χρόνου εργασίας και ισορροπίας μεταξύ οικογενειακής και επαγγελματικής ζωής, έρχεται η Κυβέρνηση να εισαγάγει τα παρακάτω.

Να νομιμοποιήσει την εξαήμερη εργασία στις επιχειρήσεις εικοσιτετράωρης λειτουργίας με βάρδιες σε όλους τους κλάδους της οικονομίας πλην των ξενοδοχείων και του επισιτισμού όπου αυτή ίσχυε ήδη.

Εισάγει τη δυνατότητα εφαρμογής συστήματος ευέλικτης διευθέτησης του χρόνου εργασίας σε ετήσια ή εξαμηνιαία βάση με ατομική σύμβαση εργασίας με μονομερή απόφαση του εργοδότη χωρίς καν να προηγείται αίτημα του εργαζομένου όπως στην περίπτωση της τετραήμερης εβδομαδιαίας εργασίας του νόμου Χατζηδάκη. Να νομιμοποιήσει τη δυνατότητα παράλληλης απασχόλησης των εργαζομένων σε περισσότερους του ενός εργοδότη με συνδυασμό συμβάσεων πλήρους και μερικής απασχόλησης οκτώ και πέντε ώρες.

Η Κυβέρνηση λέει ότι αυτό είναι κοινοτική οδηγία. Η κοινοτική οδηγία αναφέρει ότι στα κράτη μέλη θα πρέπει να εξασφαλιστεί ότι ο εργοδότης δεν πρόκειται να απαγορεύσει σε εργαζόμενο να αναλάβει εργασία σε άλλους εργοδότες ούτε να επιφυλάξει δυσμενή μεταχείριση. Και αυτό πρέπει να εξασφαλιστεί. Δεν λέει πουθενά για δεκατρείς ώρες ημερησίως. Θα έπρεπε να προσαρμοστεί το πλαίσιο αυτό χαμηλότερα ώστε να λαμβάνονται υπ’ όψιν οι ώρες μετακίνησης από και προς τις πολλαπλές εργασίες, γιατί ο χρόνος προσέλευσης και αποχώρησης δεν λογίζεται ως ανάπαυση. Στην εργατική νομοθεσία το ατύχημα κατά την προσέλευση ή αποχώρηση από την εργασία λογίζεται ως εργατικό ατύχημα.

Μειώνεται η δοκιμαστική περίοδος σε έξι από δώδεκα μήνες αλλά διατηρείται το δωδεκάμηνο διάστημα χωρίς αποζημίωση σε περιπτώσεις απόλυσης. Ανακοινώσατε με τυμπανοκρουσίες ότι αίρεται από 1-1-2024 η αναστολή του νόμου περί τριετιών αλλά μόνο για όσους εργαζόμενους αμείβονται με τον κατώτατο νομοθετημένο μισθό η ημερομίσθιο. Υπάρχει όμως ένας πολύ μεγάλος αριθμός εργαζομένων για τους οποίους, όταν συμπληρώσουν την τριετία, η αύξηση που θα προκύπτει θα συμψηφίζεται με τον μισθό τους και άλλοι που θα πρέπει να συμπληρώσουν και δεύτερη τριετία για να δουν αύξηση. Άρα έχουμε εργαζόμενους πολλών ταχυτήτων για τους οποίους δεν υπάρχουν ασφαλιστικές δικλίδες. Κι αν βάλετε ότι αναστέλλονται αυτοδικαίως οι τριετίες σε περίπτωση που το ποσοστό ανεργίας είναι πάνω από 10% βλέπουμε ότι όλα αυτά είναι ανακοινώσεις για επικοινωνιακά παιχνίδια και μόνο.

Εισαγάγατε το μέτρο της ψηφιακής κάρτας εργασίας, ένα σωστό μέτρο. Να θυμόμαστε όμως ότι ήταν ένα μέτρο που η Νέα Δημοκρατία καταψήφισε το 2011 όταν το νομοθέτησε το ΠΑΣΟΚ. Ωστόσο αυτό το σωστό μέτρο είναι δώρον άδωρον αφού δεν συνοδεύεται από επαρκείς ελέγχους. Κι αυτό γιατί το ΣΕΠΕ σκοπίμως έχει υποβαθμιστεί από την Κυβέρνηση. Αφαιρέσατε τον βασικό ρόλο του ΣΕΠΕ ως βασικό μηχανισμό προστασίας των εργαζομένων σε μια ανεξέλεγκτη αγορά.

Και δεν έχουμε καθόλου στοιχεία, ούτε ποσοτικά ούτε κυρίως ποιοτικά. Έχει τηρηθεί η εντεκάωρη ημερήσια ανάπαυση και πόσες παραβάσεις είχαμε; Έχει τηρηθεί το σαρανταοκτάωρο, τετράμηνο και πόσες παραβάσεις είχαμε; Είχαμε μείωση ή αύξηση της υπερεργασίας και τις απλήρωτες υπερωρίες;

Με τις ρυθμίσεις δε που εισαγάγετε, μεταβάλλετε την υποχρεωτική μέχρι σήμερα προαγγελία των βασικών όρων εργασίας του «ΕΡΓΑΝΗ», ανάμεσα στους οποίους είναι και ο βασικός χρόνος εργασίας ο οποίος πρέπει να είναι εκ των προτέρων γνωστός. Αυτή η υποχρέωση της γνωστοποίησης των όρων εργασίας πριν την έναρξη απασχόλησης του εργαζομένου συνδέεται ουσιωδώς με την αποτελεσματική άσκηση του ελεγκτικού έργου της Επιθεώρησης Εργασίας και, ουσιαστικά, εδώ θα έχουμε πολλές παραβάσεις.

Επιπλέον, εισάγετε περαιτέρω ειδικότητες ιατρών, οι οποίοι μπορούν να ασκούν τα καθήκοντα ιατρού εργασίας. Όπως είπε και ο συνάδελφος, υπάρχουν καταγγελίες από την Πανελλήνια Εταιρεία Ιατρικής της Εργασίας και από τον ΠΙΣ ότι αυτό είναι αντιδεοντολογική προσέγγιση των ιατρικών ειδικοτήτων για διάφορες ειδικότητες. Πρόκειται για δύο ξεχωριστές ειδικότητες. Ο οποιοσδήποτε μπορεί να αποκτήσει δύο ειδικότητες αλλά να ασκήσει μόνο μία, γιατί ουσιαστικά αυτή μπορεί και ακολουθεί τις μεταβολές, όσον αφορά τη γνώση.

Άρα με τον τρόπο αυτό καταργείτε ουσιαστικά την ειδικότητα και την απαξιώνετε, γιατί ο ιατρός εργασίας έχει πολλαπλό ρόλο, εκπαιδεύεται γι’ αυτό. Και ένας ρόλος είναι, εκτός από την παρακολούθηση των εργαζομένων, να παρεμβαίνει και στη διαδικασία παραγωγής σε περίπτωση που διακρίνει βλαπτικές για τους εργαζόμενους ενέργειες. Αυτό, δυστυχώς ,καταργείται με τις πολιτικές σας και φαίνεται ότι δεν λαμβάνετε υπ’ όψιν καθόλου τους επιστημονικούς φορείς της χώρας, παρά μόνο όταν εξυπηρετούν τις προθέσεις σας. Και αυτό φαίνεται ακριβώς γιατί εδώ και μια πενταετία δεν έχουμε αναγγείλει κανέναν επαγγελματικό θάνατο, μηδέν, που δεν υπάρχει αυτό. Κάποιοι θα έχουν αιτίες θανάτων λόγω εργασίας. Αυτό γίνεται γιατί δεν υπάρχει παρακολούθηση.

Και φυσικά οι αυξημένες συνέπειες των πολιτικών σας φαίνονται και στον τομέα της υγείας και της ασφάλειας στην εργασία, όπου το 2022 έχουν χαθεί εκατόν τέσσερις εργαζόμενοι, ενώ το πρώτο εξάμηνο του 2023 καταγράφηκαν ογδόντα έξι απώλειες.

Κυρίες και κύριοι, ενώ στην Ευρώπη έχει ανοίξει ο διάλογος ακόμα και για τετραήμερη απασχόληση από τα σοσιαλδημοκρατικά κόμματα και δυνάμεις –ουσιαστικά μιλάμε για τριανταπεντάωρο-, στην Ελλάδα ανοίγει πλέον ο δρόμος για δεκατρείς και πλέον ώρες απασχόλησης ημερησίως.

Με το νομοσχέδιο αυτό, η Κυβέρνηση της Νέας Δημοκρατίας δείχνει για ακόμα μια φορά την αντίληψή της για τις εργασιακές σχέσεις, τη διανομή του παραγόμενου πλούτου, την αντίληψή της για την ίδια τη ζωή των εργαζομένων. Η οικογενειακή και η προσωπική ζωή, η υγεία και η ασφάλεια υπομονεύονται προφανώς, όταν ο εργαζόμενος για να τα βγάλει πέρα εργάζεται καθημερινά δεκαπεντάωρα και δεκαεξάωρα.

Η Κυβέρνηση, με το υπό συζήτηση νομοθέτημα, επιχειρεί να ενσταλάξει και στις συνειδήσεις των πολιτών εργαζομένων, που δεν τα βγάζουν πέρα με το πενιχρό εισόδημα τους από την πρώτη τους απασχόληση, ότι το οκτάωρο είναι παρωχημένο και ξεπερασμένο και ότι φταίνε εκείνοι που δεν τα βγάζουν πέρα και όχι οι πολιτικές της Κυβέρνησης –ακραίος νεοφιλελευθερισμός, ενδεδυμένος με το μανδύα του εκσυγχρονισμού και του ρεαλισμού.

Για όλους τους παραπάνω λόγους καταψηφίζουμε το νομοσχέδιο επί της αρχής.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τσίμαρη.

Καλείται στο Βήμα η κ. Μαρία - Νεφέλη Χατζηιωαννίδου, Βουλευτής της Νέας Δημοκρατίας, για επτά λεπτά παρακαλώ.

**ΜΑΡΙΑ - ΝΕΦΕΛΗ ΧΑΤΖΗΙΩΑΝΝΙΔΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, παρακολούθησα με ιδιαίτερο ενδιαφέρον τις επιτροπές για το σχέδιο νόμου που ψηφίζεται σήμερα και τις παρακολούθησα όχι μόνο ως Βουλευτής αλλά κυρίως μέσα από τα βιώματα που έχω όλα τα προηγούμενα χρόνια ως εργαζόμενη αλλά και ως εργοδότρια.

Το παρόν νομοσχέδιο διαμορφώνει ένα νέο εργασιακό τοπίο και το πετυχαίνει αυτό μέσα από την ενίσχυση της εργασίας, την αύξηση της απασχόλησης με διαφανείς και προβλέψιμους όρους εργασίας, την απλοποίηση των διοικητικών διαδικασιών με στόχο την αύξηση της απασχόλησης και των βιώσιμων και δίκαια αμειβόμενων θέσεων εργασίας, τη θέσπιση νέων προστατευτικών κανόνων για τους εργαζόμενους, την καταπολέμηση της αδήλωτης και υποδηλωμένης εργασίας, καθώς όμως και τη διασφάλιση της ανταγωνιστικότητας των επιχειρήσεων.

Όπως λογικά γνωρίζετε ήδη, τα πρώτα δεκαοκτώ άρθρα του σχεδίου νόμου είμαστε υποχρεωμένοι ως μέλη της Ευρωπαϊκής Ένωσης να τα ψηφίσουμε και να τα εφαρμόσουμε καθώς αποτελούν ευρωπαϊκή οδηγία. Πέρα όμως από το γεγονός υποχρεωτικότητας, κάθε εναρμόνιση της χώρας μας με τα ευρωπαϊκά δεδομένα μάς φέρνει ένα βήμα πιο κοντά στο να γίνουμε μια χώρα πιο ανταγωνιστική, που θα λειτουργεί προστατευτικά τόσο υπέρ των εργαζομένων όσο και των συνεπών επιχειρήσεων.

Η γενιά μου φεύγει στο εξωτερικό για να βρει καλύτερες συνθήκες εργασίας και σήμερα είμαστε σε θέση με αυτό το σχέδιο νόμου να προτείνουμε λύσεις που θα κάνουν το εργασιακό περιβάλλον στην Ελλάδα πιο ελκυστικό. Οι διατάξεις που προτείνει το Υπουργείο Εργασίας και Κοινωνικής Ασφάλισης σήμερα, έχουν ληφθεί υπ’ όψιν και σε άλλες χώρες της Ευρωπαϊκής Ένωσης με πολύ θετικά αποτελέσματα. Ειδικότερα, έχουν μελετηθεί πράξεις ενσωμάτωσης άλλων κρατών μελών της Ευρωπαϊκής Ένωσης όπως του Βελγίου, της Γαλλίας, της Γερμανίας, της Δανίας, της Ιρλανδίας, της Ιταλίας, της Κύπρου, της Μάλτας, της Ολλανδίας και τις αναφέρω όλες γιατί είναι χώρες που αποτελούν εργασιακό πόλο έλξης για νέους της χώρας μας.

Επιτρέψτε μου, λοιπόν, να εστιάσω σε κάποιες από τις βασικότερες αλλαγές του νομοσχεδίου.

Η πρώτη αλλαγή είναι ότι περιορίζεται η δοκιμαστική περίοδος ενός εργαζομένου στους έξι μήνες από δώδεκα που ήταν έως σήμερα, προστατεύοντας κατ’ αυτόν τον τρόπο τους εργαζόμενους, ειδικά τους νεότερους που μπαίνουν σήμερα στον επαγγελματικό στίβο, περιορίζοντας τα φαινόμενα εργοδοτών που κάνουν κατάχρηση των επάλληλων δοκιμαστικών συμβάσεων. Παράλληλα, είναι πλέον υποχρέωση του εργοδότη να παρέχει κατάρτιση στον εργαζόμενο για την εκτέλεση της συμφωνηθείσας εργασίας –εάν είναι απαραίτητη- και η κατάρτιση αυτή παρέχεται δωρεάν στον εργαζόμενο, προσμετράται ως χρόνος εργασίας και λαμβάνει χώρα εντός του συμβατικού ωραρίου.

Η δεύτερη αλλαγή αφορά την ενίσχυση της υποχρέωσης του εργοδότη να παρέχει σαφή και συγκεκριμένη πληροφόρηση στον εργαζόμενο, σχετικά με τους όρους εργασίας του.

Με βάση, λοιπόν, τις νέες υποχρεώσεις των εργοδοτών να ενημερώνουν έγκαιρα για τους όρους της σύμβασης εργασίας, οι εργαζόμενοι προστατεύονται από αυθαιρεσίες ως προς τους όρους εργασίας και ιδίως το ωράριο, τις βάρδιες και τις υπερωρίες. Οι ρυθμίσεις αυτές συνοδεύονται και από μια σειρά ενσωματώσεων των προβλέψεων της ευρωπαϊκής οδηγίας για την προστασία από αυθαίρετες απολύσεις και συνολικότερα δυσμενείς μεταβολές της εργασιακής συνθήκης, οι οποίες θεωρούνται άκυρες σε περίπτωση δυσμενής διάκρισης σε βάρος του εργαζομένου ή εκδικητικότητας λόγω φύλου, φυλής, χρώματος, πολιτικών φρονημάτων, θρησκευτικών ή φιλοσοφικών πεποιθήσεων, γενετήσιου ή σεξουαλικού προσανατολισμού, ηλικίας, ταυτότητας ή χαρακτηριστικών φύλου, αναπηρίας, συμμετοχής ή μη σε συνδικαλιστικές οργανώσεις.

Η τρίτη αλλαγή αφορά τη δυνατότητα εργασίας σε περισσότερους από έναν εργοδότη. Αυτό προκύπτει από την ενσωμάτωση της σχετικής πρόβλεψης της ευρωπαϊκής οδηγίας που ουσιαστικά ξεκαθαρίζει ότι δεν έχουν δικαίωμα οι εργοδότες να απαγορεύουν την απασχόληση εργαζομένων και σε άλλους εργοδότες. Αν και ακούστηκαν πολλές απόψεις και πολλές παρερμηνείες του συγκεκριμένου άρθρου, είναι σημαντικό να λάβουμε υπ’ όψιν μας την υφιστάμενη πραγματικότητα στην αγορά εργασίας που αφήνει εκτεθειμένους τους εργαζόμενους στη μαύρη εργασία και, κυρίως, στους νέους όταν επιθυμούν να εργαστούν αυτή σε δεύτερη δουλειά.

Σε αυτό το σημείο να ξεκαθαρίσουμε ότι με τον συγκεκριμένο νόμο αποσαφηνίζεται ότι η δυνατότητα απασχόλησης σε περισσότερους εργοδότες δεν μπορεί να παραβιάζει τις γενικές προβλέψεις της εργατικής νομοθεσίας για έντεκα τουλάχιστον ώρες ανάπαυσης ανά εικοσιτετράωρο.

Η τέταρτη μεγάλη αλλαγή αφορά τις συμβάσεις που σε άλλες χώρες συχνά αναφέρονται ως συμβάσεις μηδενικού χρόνου, δηλαδή συμβάσεις στις οποίες ο εργαζόμενος προσφέρει τη διαθεσιμότητά του να εργαστεί χωρίς να είναι προκαθορισμένη η διάρκεια της εργασίας του. Ουσιαστικά, η σχετική ρύθμιση του νομοσχεδίου είναι η πρώτη που προσπαθεί να δώσει κάποιες εγγυήσεις ότι δεν θα είναι όντως μηδενικών ωρών. Αυτό γίνεται με την υποχρέωση συμφωνίας για τον ελάχιστο αριθμό ωρών εργασίας ενός προκαθορισμένου πλαισίου αναφοράς ημερών και ωρών εργασίας, έγκαιρης ειδοποίησης τουλάχιστον είκοσι τέσσερις ώρες και αποζημίωση του εργαζόμενου σε περίπτωση που τελικά ακυρωθεί τελευταία στιγμή η αρχική του ανάθεση.

Συμπληρωματικά, πρωτοβουλίες όπως η καθιέρωση της ψηφιακής πλατφόρμας ReBrain Greece και οι οποίες συμβαδίζουν με αντίστοιχες καινοτόμες πολιτικές της Ευρωπαϊκής Ένωσης όπως το Harnessing Talent Platform, μπορούν να προσφέρουν μεγαλύτερη ευελιξία και περισσότερες ευκαιρίες σε εργαζόμενους και εργοδότες και να δημιουργήσουν τις κατάλληλες συνθήκες, ώστε να αντιμετωπιστούν οι συνέπειες της δημογραφικής αλλαγής, οι προκλήσεις που συνδέονται με την μείωση των πληθυσμών τριτοβάθμιας εκπαίδευσης στην Ελλάδα και η διαρροή εργαζομένων υψηλής εξειδίκευσης.

Κυρίες και κύριοι συνάδελφοι, τα παραπάνω σημεία είναι μόνο κάποιοι από τους στόχους του νομοσχεδίου, το οποίο είμαι αισιόδοξη ότι θα φέρει μια θετική αλλαγή στην εργασία και σας καλώ να το υπερψηφίσετε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Χατζηιωαννίδου.

Επόμενος ομιλητής είναι ο κ. Κούβελας, Βουλευτής της Νέας Δημοκρατίας, για επτά λεπτά.

**ΔΗΜΗΤΡΙΟΣ ΚΟΥΒΕΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, αυτό που συζητάμε σήμερα, το νομοσχέδιο που εισάγει το Υπουργείο Εργασίας, είναι μια, πραγματικά, μεγάλη μεταρρύθμιση η οποία θα φέρει σημαντικές βελτιώσεις στην αγορά εργασίας προς όφελος των εργαζομένων και τις σχέσεις τους με τους εργοδότες. Συνηθίζουμε να λέμε ξέρουμε πως ο εργαζόμενος είναι το αδύναμο μέρος σε αυτό το δίπολο, όμως η ενσωμάτωση της ευρωπαϊκής οδηγίας και οι επιπλέον ρυθμίσεις που εισάγονται, πραγματικά, θα αποτελέσουν την αρχή μιας νέας εποχής στην αγορά εργασίας.

Δεν σας κάνει αλήθεια εντύπωση ότι στις υποτονικές σημερινές απεργιακές κινητοποιήσεις, πέρα από το Κομμουνιστικό Κόμμα Ελλάδας και το ΠΑΜΕ, μαζί με τα στρατευμένοι στελέχη τους, δεν συμμετείχαν οι εργαζόμενοι στα αλήθεια; Αυτή ήταν η εικόνα. Δεν είναι μια εκτίμηση που κάνουμε. Αυτή είναι η είδηση στην πραγματικότητα. Αφήνω το γεγονός ότι η ΓΣΕΕ που είναι το κατ’ εξοχήν συνδικαλιστικό όργανο, συνδικαλιστικός φορέας που εκπροσωπεί τους εργαζόμενους στον ιδιωτικό τομέα επίσημα δεν συμμετείχε στις σημερινές κινητοποιήσεις.

Κυρίες και κύριοι Βουλευτές, το παρόν σχέδιο νόμου στοχεύει μέσα από μια προστατευμένη αλλά και σύγχρονη μορφή ενίσχυσης του δικαιώματος στην εργασία, να συμβάλλει αποφασιστικά όχι στην αύξηση των ωρών εργασίας, αλλά στην αύξηση του εισοδήματος, στην αύξηση των θέσεων εργασίας, στην αύξηση της παραγωγικότητας, στην αύξηση των απαραίτητων ελέγχων που όλοι συμφωνούμε πως πρέπει να γίνουν περισσότεροι.

Παράλληλα, επιδιώκει να μειωθεί η αδήλωτη εργασία, η μαύρη εργασία, να μειωθεί η υποδηλωμένη εργασία και, βέβαια, η γραφειοκρατία, η οποία είναι γεγονός ότι δυσκόλευε τις προηγούμενες περιόδους τα προηγούμενα χρόνια τόσο τους εργαζόμενους όσο και τις επιχειρήσεις, όμως και εδώ περνάμε σιγά σιγά στη νέα ψηφιακή εποχή που θα κάνει τις ζωές όλων μας ευκολότερη.

Μείωση της ανεργίας είναι πάντα ο κορυφαίος στόχος και αυτό θα γίνει μόνο εφόσον το χώμα στην αγορά εργασίας είναι εύφορο. Έτσι, λοιπόν, είναι σημαντικό να παραδεχθεί κανείς ότι η ανεργία έχει μειωθεί σημαντικά τα τελευταία τέσσερα χρόνια με τις παρεμβάσεις που προηγήθηκαν, όσον αφορά τα εργασιακά. Συνεχίζουμε, λοιπόν, να μεταρρυθμίζουμε με συνέπεια την αγορά εργασίας, χωρίς όμως εκπτώσεις στα δικαιώματα των εργαζομένων, υιοθετώντας από τη μια το ευρωπαϊκό πλαίσιο κανόνων, την ευρωπαϊκή οδηγία που ενσωματώνουμε -όπως έχουμε υποχρέωση-, από την άλλη, όμως, μεταρρυθμίζουμε ταυτόχρονα και το ελληνικό σύστημα δικαίου, τις νομοθετικές διατάξεις σχετικά με την αγορά εργασίας, της ασφάλειας στην αγορά εργασίας προς όφελος και των εργαζομένων, αλλά και των εργοδοτών.

Ακούστηκαν ήδη πολλές ακραίες εκφράσεις για το νομοσχέδιο, πως είναι ταφόπλακα στην εργασία, πως είναι ένα νεοφιλελεύθερο σχέδιο, όπως και όλα τα άλλα -ευκόλως χαρακτηρισμός που δεν σημαίνει τίποτα τελικά αλλά ακούγεται με κάθε ευκαιρία-, πως το νομοσχέδιο διαλύει κάθε μηχανισμό ελέγχου, πως καταργεί το οκτάωρο, καταργεί την πενθήμερη εργασία, καταργεί πολλά άλλα δικαιώματα των εργαζομένων, μέχρι ακούστηκε ότι περιορίζονται και τα θρησκευτικά μας δικαιώματα, δηλαδή η ελευθερία και η ευχέρεια των πιστών να εκκλησιαστούμε την Κυριακή στην εκκλησία. Όμως, κυρίες και κύριοι Βουλευτές, και οι υπερβολές νομίζω έχουν τα όρια τους και τα fake news και τα πολιτικά ψέματα.

Στην προκειμένη περίπτωση τα πράγματα είναι πιο απλά. Θα αναφερθώ ενδεικτικά -στα περιθώρια του χρόνου που απομένει- σε μερικές χαρακτηριστικές από τις ρυθμίσεις που εισάγονται. Η δοκιμαστική περίοδος θεσμοθετείται πλέον με τον πιο επίσημο τρόπο. Μπαίνει ανώτατο όριο το εξάμηνο. Έτσι, λοιπόν, δεν είναι περίπου εργαζόμενος ή περίπου έχει προσληφθεί κάποιος όσο διαρκεί αυτή η περίοδος που βρίσκουν τα πατήματά τους με τον εργοδότη και αν τελικά θα συνεχίσουν τη σχέση συνεργασίας που αναζητούν. Είναι το πλαίσιο καθαρό, συγκεκριμένα δικαιώματα, συγκεκριμένες υποχρεώσεις, συγκεκριμένη μέγιστη διάρκεια και αυτό ρυθμίζεται με το παρόν σχέδιο νόμου.

Φυσικά επικαιροποιείται και εκσυγχρονίζεται το πλαίσιο σχετικά με την υποχρέωση του εργοδότη να ενημερώνει τον εργαζόμενο για τους βασικούς όρους της εργασίας, τις υποχρεώσεις του, τα ωράρια, τις βάρδιες, τις αποζημιώσεις του, την εργασία αν θα χρειαστεί να κάνει λίγο περισσότερο μέσα στην ημέρα -την υπερωριακή δηλαδή- ή αν θα χρειαστεί να εργαστεί το σαββατοκύριακο, νόμιμα πάντα εννοείται. Έτσι, λοιπόν, ο εργαζόμενος δεν αιφνιδιάζεται αλλά έχει ξεκάθαρο το εργασιακό πλαίσιο μπροστά του.

Η παράλληλη απασχόληση μας απασχόλησε πολύ στη συζήτηση του νομοσχεδίου. Ναι, είναι αλήθεια, νομιμοποιείται πλέον -δεν επιτρέπονταν μέχρι σήμερα- η εργασία σε περισσότερο από έναν εργοδότη. Αυτό, όμως, σε καμμία περίπτωση δεν βγαίνει έξω από το ήδη γνωστό θεσμοθετημένο πλαίσιο της εργασίας των πέντε ημερών, της εργασίας των οκτώ ωρών την ημέρα, των σαράντα οκτώ ωρών την εβδομάδα, τα οποία θα συνεχίσουν να τηρούνται απαρέγκλιτα. Σαράντα οκτώ ώρες εννοώ με τις πρόσθετες ώρες υπερεργασίας που μπορεί να συμφωνηθεί κατά περίπτωση.

Έτσι, λοιπόν, η στρέβλωση στην οποία είχε οδηγήσει η αδήλωτη και ανασφάλιστη εργασία τα προηγούμενα χρόνια όταν κάποιος επιχειρούσε να προσθέσει στο εισόδημά του -με κίνδυνο και για τον ίδιο τον εργαζόμενο αλλά και για τον εργοδότη στον οποίο απασχολούνταν- πέρα και έξω από τη νόμιμη σχέση εργασίας του, αυτά όλα ρυθμίζονται. Στο εξής, με την αύξηση των ελέγχων που θα γίνονται, θα περάσουμε σε μια νέα εποχή. Γι’ αυτό και επιμένουμε για την ψηφιακή κάρτα εργασίας, γι’ αυτό και πολύ σύντομα οι εργοδότες που σήμερα ακόμη προβληματίζονται, θα νιώσουν πως αυτό θα είναι το εργαλείο που θα μας οδηγήσει όλους στον νέο κόσμο της εργασίας, εργοδότες και εργαζόμενους.

Σας καλώ να υπερψηφίσουμε το παρόν σχέδιο νόμου.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κούβελα.

Καλείται στο Βήμα η κ. Άννα Ευθυμίου, Βουλευτής της Νέας Δημοκρατίας, για επτά λεπτά.

**ΑΝΝΑ ΕΥΘΥΜΙΟΥ:** Κύριε Πρόεδρε, κυρίες και κύριοι συνάδελφοι, το παρόν νομοσχέδιο επιχειρεί την ενίσχυση της εργασίας όπως άλλωστε φέρει και ο τίτλος τους. Πώς; Με διατάξεις που εγγυώνται τη διαφάνεια ως προς τις σχέσεις και τους όρους εργασίας, με διατάξεις που αντιμετωπίζουν την υποδηλωμένη και αδήλωτη εργασία, με διατάξεις που θέτουν κανόνες σε ευέλικτες σχέσεις και μορφές εργασίας κατά παρέκκλιση της κανονικότητας, μια παρέκκλιση της κανονικότητας λόγω των μνημονιακών πολιτικών που στην ουσία κατέλυσαν θεμελιώδη εργασιακά δικαιώματα.

Ως προς την Αντιπολίτευση, άκουσα τον εισηγητή του ΣΥΡΙΖΑ ο οποίος είπε ότι είναι το χειρότερο νομοσχέδιο, το χειρότερο εργασιακό νομοσχέδιο. Νομίζω ότι οι διατάξεις του νομοσχεδίου αυτού δεν καταλείπουν τέτοιο χώρο για τόση σφοδρή αντιπολίτευση. Γιατί; Γιατί αυτή η κριτική, η ισοπεδωτική, απέχει από τη ζώσα πραγματικότητα. Και τι εννοώ; Όταν υπάρχουν ευέλικτες μορφές εργασίας πρέπει να ρυθμίζονται με ένα ελάχιστο εγγυημένο όριο εξασφαλίσεων για τον εργαζόμενο ως προς τις σχέσεις και τους όρους εργασίας. Και αυτό επιχειρεί να κάνει σήμερα το νομοσχέδιο αυτό.

Βέβαια στη συζήτηση θα ήθελα να εισφέρω δύο στοιχεία. Το πρώτο είναι ότι η σχέση εργαζόμενου και εργοδότη είναι μια σχέση ετεροβαρής, είναι μια άνιση σχέση. Σε κάθε νομοθέτηση αυτό πρέπει να παίρνουμε ως βασική αρχή. Δεύτερον, είναι πασίδηλο ότι η ελαστικοποίηση των όρων και των σχέσεων εργασίας μέσα από τα μνημόνια σίγουρα δεν έφερε καμμία ανάπτυξη και καμμία επένδυση παραπάνω.

Άρα, ποιο είναι το ζητούμενο σήμερα; Είναι η παρέκκλιση από την κανονικότητα αυτή, να αντιμετωπιστεί με συγκεκριμένες πολιτικές. Και το μεγαλύτερο μέρος της ομιλίας μου θα αφιερωθεί σε αυτό.

Πιστεύω ότι το σημερινό νομοσχέδιο μπορεί να αποτελέσει τη βάση για επαναφορά εργασιακών δικαιωμάτων. Χάρηκα, πραγματικά, όταν διάβασα τη συνέντευξη του Υπουργού Εργασίας κ. Άδωνι Γεωργιάδη στην «Εφημερίδα των Συντακτών» όπου έλεγε ότι θέλω να συνδέσω το όνομά μου με επιστροφή εργασιακών δικαιωμάτων, 22 Ιουλίου. Ήδη πλέον ήρθε με τροπολογία το ξεπάγωμα των τριετιών, το εξήγγειλε και ο Πρωθυπουργός στη Διεθνή Έκθεση της Θεσσαλονίκης.

Πολύ έγκαιρα είχα τοποθετηθεί από το Βήμα της Βουλής για την ανάγκη ξεπαγώματος των τριετιών και έχω αρθρογραφήσει κατ’ επανάληψη γι’ αυτό. Επομένως, νιώθω ιδιαίτερη ικανοποίηση που αυτό αποτελεί και ένα πρώτο βήμα των προεκλογικών μας δεσμεύσεων για αύξηση των μισθών. Παράλληλα, όμως, δίνει και δύο μηνύματα: ένα σημαντικό μήνυμα, ένα ηχηρό μήνυμα στους εργοδότες ότι θέλουμε να αυξήσουν τους μισθούς και ένα σημαντικό μήνυμα προς τη νεολαία, γιατί, κυρίως, το πάγωμα των τριετιών έπληττε τους νέους εργαζόμενους. Άρα με το ξεπάγωμα δίνουμε ένα μήνυμα ότι θέλουμε να μείνουν νέοι εδώ, θέλουμε να μείνουν στον τόπο μας και να προκόψουν. Και το λέω αυτό βιωματικά, διότι ήμουν στη γενιά των τριαντάρηδων της μνημονιακής κρίσης και δεύτερον, γιατί ασχολούμαι διαχρονικά και εις βάθος με θέματα νεολαίας.

Στην κατεύθυνση της επαναφοράς των εργασιακών δικαιωμάτων, θα ήθελα να καταθέσω συγκεκριμένες προτάσεις και να κάνω κάποιες επισημάνσεις με στόχο τη στήριξη της Κυβέρνησης και της παράταξής μας, βάσει των αρχών της, των προεκλογικών μας δεσμεύσεων και των προγραμματικών μας δηλώσεων, αξιοποιώντας την εικοσαετή πολιτική μου διαδρομή, την επιστημονική μου κατάρτιση και την εικοσαετή επαγγελματική μου πορεία, που επιβεβαιώθηκαν κοινοβουλευτικά όταν μια σειρά από προτάσεις μου που έχω καταθέσει υιοθετήθηκαν από την Κυβέρνηση, με πιο πρόσφατη το επίδομα προσωπικής διαφοράς, όταν περίπου πριν ένα χρόνο είχα ζητήσει ότι πρέπει να αποκατασταθεί αυτή η αδικία της προσωπικής διαφοράς με όποιο τρόπο.

Στις προτάσεις μου, λοιπόν. Πρώτη πρόταση είναι μετά τις τριετίες, η ευθύνη για τον προσδιορισμό του κατώτατου μισθού να επανέλθει στους κοινωνικούς εταίρους. Νομίζω ότι αυτό μπορεί να αρχίσει να συζητείται -θα ήταν ίσως επωφελές- και από τη νέα αύξηση του κατώτατου μισθού που θα προσδιοριστεί τον Απρίλιο του 2024.

Δεύτερη πρόταση: η ενίσχυση των συλλογικών διαπραγματεύσεων, ώστε να ενισχυθούν οι συλλογικές συμβάσεις εργασίας και την επαναφορά της μετενέργειας που καταργήθηκε με την 6 ΠΥΣ του 2012. Υπάρχει η ευρωπαϊκή οδηγία εξάλλου 1152/2019 η οποία κάνει σύσταση στα κράτη-μέλη της Ευρωπαϊκής Ένωσης για αύξηση των συλλογικών συμβάσεων εργασίας, αυτών που υπολείπονται το 70% των εργαζομένων. Θα την καταθέσω στα Πρακτικά.

Επίσης, έχω εδώ την ετήσια έκθεση του Ινστιτούτου Εργασίας της ΓΣΕΕ για το 2023 στην οποία καταδεικνύεται και αποτυπώνεται ο αριθμός των συλλογικών συμβάσεων εργασίας από το 2010 μέχρι το 2022, και πραγματικά φαίνεται ότι υπάρχει μεγάλο πεδίο δράσης ώστε να αυξήσουμε τις συλλογικές συμβάσεις εργασίας.

Τα καταθέτω και τα δύο για τα Πρακτικά.

(Στο σημείο αυτό η Βουλευτής κ. Άννα Ευθυμίου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εξάλλου η έκθεση του ΟΟΣΑ, τον Δεκέμβριο του 2022 «Κατώτατοι μισθοί σε περιόδους αύξησης του πληθωρισμού», συστήνει και προτείνει την ενίσχυση των συλλογικών συμβάσεων εργασίας ως τρόπο αύξησης των μισθών σε βάρος του αυξανόμενου πληθωρισμού.

Την καταθέτω κι αυτή για τα Πρακτικά.

(Στο σημείο αυτό η Βουλευτής κ. Άννα Ευθυμίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε συνέχεια, στο άρθρο 4 που μιλάει για τη δοκιμαστική περίοδο, σαφώς είναι μια θετική ρύθμιση γιατί μειώνει τον χρόνο από δώδεκα σε έξι μήνες. Θεωρώ όμως ότι εύλογο θα ήταν να τροποποιηθεί και το άρθρο 74 του ν.3863/2010, ένας σκληρός μνημονιακός νόμος και να επανέλθει η αποζημίωση απόλυσης, να μειωθεί το δικαίωμα για αποζημίωση απόλυσης από τους δώδεκα στους έξι μήνες.

Στη συνέχεια ως προς το άρθρο 9, παράλληλη απασχόληση, στην ουσία αποτελεί έναν περιορισμό του διευθυντικού δικαιώματος του εργοδότη να απολύσει εργαζόμενο, ο οποίος έχει δεύτερη εργασία μερικής απασχόλησης. Εκτιμώ και θεωρώ ότι θα πρέπει να διευκρινιστεί ότι ο περιορισμός αυτός επεκτείνεται και στις υπερωρίες όπου όταν τις αρνηθεί ο εργαζόμενος, τότε και ο εργοδότης δεν θα έχει δικαίωμα απόλυσης.

Και τέλος ως προς το άρθρο 10 για τις συμβάσεις κατά παραγγελία θεωρώ ότι θα πρέπει να μπουν όλες εκείνες οι ασφαλιστικές δικλίδες -γιατί σαφώς είναι μια ζώσα πραγματικότητα και όπως προείπα οφείλει να ρυθμιστεί- στις εγκυκλίους που θα εκδοθούν, που θα αποτρέπουν στο να μπούμε σε μία εργασιακή ομηρία.

Καταλήγοντας, λοιπόν, με τις σκέψεις αυτές υπερψηφίζω το νομοσχέδιο και ελπίζω κάποιες από τις προτάσεις μου αυτές να υιοθετηθούν μόλις το επιτρέψουν οι παρούσες συνθήκες, δεδομένου ότι έχουμε αποκτήσει και την πολυπόθητη επενδυτική βαθμίδα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Ευθυμίου.

Ακολουθεί ο επόμενος ομιλητής, ο κ. Δημήτρης Μάντζος, Κοινοβουλευτικός Εκπρόσωπος του ΠΑΣΟΚ - ΚΙΝΑΛ.

Κύριε συνάδελφε, έχετε δώδεκα λεπτά.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε πρόεδρε.

Αγαπητές και αγαπητοί συνάδελφοι, συζητούμε σήμερα, αυτές τις ώρες στη Βουλή ένα εξαιρετικά σοβαρό σχέδιο νόμου και κατ’ επέκταση το παρόν και το μέλλον της εργασίας στην Ελλάδα. Γίνεται όλη αυτή η συζήτηση ωστόσο σε ένα κλίμα ιδιαιτέρως βαρύ, έντονο, δυστυχώς ακόμα και μέσα στην Αίθουσα. Ένα κλίμα το οποίο έχει βαρύνει ιδιαιτέρως όλες τις προηγούμενες ημέρες με το οδυνηρό τραγικό συμβάν στην ανατολική Λιβύη, με τον άδικο και αδόκητο χαμό πέντε συνανθρώπων μας στην αποστολή ανθρωπιστικής βοήθειας στην περιοχή Ντέρνα της ανατολικής Λιβύης. Ένα περιστατικό για το οποίο χρειάζεται ενημέρωση, χρειάζεται ενημέρωση για την προετοιμασία του περιστατικού αν αυτό έγινε έχοντας τηρήσει όλες τις αναγκαίες προϋποθέσεις και πρωτόκολλα ασφαλείας που πρέπει να τηρούνται σε αυτές τις περιπτώσεις. Γι’ αυτόν τον λόγο γνωστοποιώ και στο Σώμα ότι έχουμε ζητήσει την άμεση σύγκληση της Επιτροπής Εθνικής Άμυνας και Εξωτερικών Υποθέσεων της Βουλής για την παροχή όλων των αναγκαίων εξηγήσεων από τους αρμόδιους Υπουργούς και τον Αρχηγό του Γενικού Επιτελείου Εθνικής Άμυνας.

Συλλυπητήρια στους οικείους των θανόντων και συμπαράσταση στους τραυματίες μας.

Δεν είναι άλλωστε λίγες οι προκλήσεις και τα εξαιρετικά σοβαρά ζητήματα που καλούμαστε ως πατρίδα, ως χώρα να αντιμετωπίσουμε σε πολλά επίπεδα.

Μόλις χθες στην άλλη όχθη του Ατλαντικού είδαμε εμβρόντητοι τον κ. Ερντογάν να ξεδιπλώνει την ατζέντα της χώρας του από το βήμα της Γενικής Συνέλευσης του Οργανισμού Ηνωμένων Εθνών, σε απόλυτη αντίθεση με τα ψηφίσματα του ίδιου οργανισμού για την Κύπρο. Είναι αυτονόητη η υποχρέωση του Έλληνα Πρωθυπουργού να τοποθετηθεί με σαφήνεια και ακρίβεια από το ίδιο βήμα σήμερα, να καλύψει το έδαφος που χάθηκε χθες από την αφωνία του στις δηλώσεις του μετά την συνάντηση με τον Τούρκο Πρόεδρο. Σε αυτά οφείλουμε να είμαστε όλες και όλοι μαζί. Καμμία διαφοροποίηση δεν χωρεί από τις εθνικές γραμμές δεκαετιών ολόκληρων και καμμία ελαφρότητα στις δηλώσεις δεν χωρεί ούτε αναφορές αβίαστες και εύκολες σε εδαφικά θέματα.

Ποια εδαφικά θέματα έχουμε με την Τουρκία στα οποία μπορούμε να συμφωνήσουμε ότι διαφωνούμε; Εδαφικά θέματα δεν υπάρχουν, εκατό χρόνια τώρα. Ελύθησαν οριστικά και αμετάκλητα με τη Συνθήκη της Λωζάνης. Η οριοθέτηση της αποκλειστικής οικονομικής ζώνης και της υφαλοκρηπίδας δεν είναι εδαφική διαφορά, δεν είναι εδαφικό θέμα. Προφανώς να έχουμε ανοικτούς τους διαύλους επικοινωνίας. Προφανώς ναι στον πολιτικό διάλογο και στην οικοδόμηση εμπιστοσύνης με τη γειτονική χώρα. Όμως ένα μεγάλο όχι από όλους αρμόζει σε ζητήματα που αφορούν σε κυριαρχικά μας δικαιώματα στο Αιγαίο, στην Ανατολική Μεσόγειο και στην Κύπρο, την οποία τείνουμε τον τελευταίο καιρό να ξεχνούμε. Το Κυπριακό είναι ένα διεθνές πρόβλημα παράνομης εισβολής και στρατιωτικής κατοχής, όμως επηρεάζει καταλυτικά τις ελληνοτουρκικές σχέσεις.

Το λέμε, λοιπόν, και εδώ, από το Βήμα της Βουλής πως δεν μπορεί να υπάρξει καμμία ανοχή, καμμία υποχώρηση στις ανεδαφικές και παράνομες αιτιάσεις της Τουρκίας για διχοτόμηση του νησιού και αναγνώριση του ψευδοκράτους. Μόνη λύση, η υιοθέτηση των ψηφισμάτων του Συμβουλίου Ασφαλείας του Οργανισμού. Ηνωμένων Εθνών, η διαφύλαξη της ενιαίας νομικής προσωπικότητας και κυριαρχίας της Κυπριακής Δημοκρατίας και η άμεση αποχώρηση των τουρκικών στρατευμάτων κατοχής. Εθνική γραμμή, με σαφήνεια και καθαρότητα που πρέπει να μας δεσμεύει όλους.

Την ίδια ώρα, λίγα χιλιόμετρα βορειότερα από την Αθήνα, στη Θεσσαλία, το δράμα συνεχίζεται. Η περιοχή και η χώρα παραμένει μέσα στις πληγές της, προσπαθεί να τις καταμετρήσει και οι ευθύνες ζητούν υπευθύνους, οι εργαζόμενοι, οι καταναλωτές οι κάτοικοι όλων των θεσσαλικών περιοχών αντιμετωπίζουν ζητήματα επιβίωσης, όχι μόνο εξαιτίας των υγειονομικών συνθηκών που είναι ακραίες αλλά και εξαιτίας του σοβαρού παραγωγικού προβλήματος. Και μέσα από τις λάσπες σιγά-σιγά αρχίζει να ξεπροβάλλει η αβεβαιότητα, η ανασφάλεια των εργαζομένων, ιδίως των νέων παραγωγών ή εργατών, παραγωγοί και κτηνοτρόφοι μένουν χωρίς εκμεταλλεύσεις, οι νέοι εργάτες χωρίς εργασία, η νέα γενιά δεν έχει παρά να κοιτάξει προς το εξωτερικό. Κι αυτός είναι ο μεγάλος κίνδυνος.

Δράττομαι, λοιπόν, της ευκαιρίας της σημερινής παρουσίας της πολιτικής ηγεσίας του Υπουργείου Εργασίας εδώ στο Κοινοβούλιο για να υποβάλλω το αίτημά μας για άμεση ενεργοποίηση του ελληνικού και του ευρωπαϊκού κοινωνικού κράτους με προγράμματα υποστήριξης, με δράσεις υποστήριξης προς τους νέους της Θεσσαλίας, ακριβώς για να αποτραπεί η ενδεχόμενη αποχώρηση όλων των νέων από τη Θεσσαλία προς το εξωτερικό.

Το ΠΑΣΟΚ, με τον Πρόεδρο Νίκο Ανδρουλάκη, οι Βουλευτές μας από την Ελλάδα και την Ευρώπη βρέθηκαν ξανά στις πληγείσες περιοχές μαζί με την επικεφαλής της Ευρωομάδας των Σοσιαλιστών και Δημοκρατών στο Ευρωπαϊκό Κοινοβούλιο, κ. Ιράτσε Γκαρσία Πέρεζ, η οποία ήδη υπέβαλε σήμερα στην Ευρωπαϊκή Επιτροπή επιστολή με την οποία ζητεί άμεση στήριξη στη Θεσσαλία και στις πληγείσες περιοχές. Ο Επίτροπος Κοινωνικών Υποθέσεων της Ευρωπαϊκής Ένωσης ήταν εδώ. Πρέπει όλες και όλοι να προβάλλουμε διεθνώς τις συνέπειες της καταστροφής της Θεσσαλίας. Να φέρουμε το ζήτημα στις πραγματικές του διεθνείς διαστάσεις, να γίνει ευρωπαϊκή συνείδηση η τραγωδία της Θεσσαλίας για να υπάρξει και η αναγκαία στήριξη από την ευρωπαϊκή αλληλεγγύη, πραγματική στήριξη.

Και τα μέτρα που έρχονται -τα αντιπλημμυρικά, τα μέτρα υποστήριξης των εργαζομένων- να μην έρχονται με την πάγια αντικοινοβουλευτική πρακτική μέσα σε τροπολογίες με άλλες υποθέσεις, με άλλες διατάξεις όπως το δήθεν «ξεπάγωμα» των τριετιών για το οποίο έχουμε πολύ σοβαρές ενστάσεις -και θα έρθω και σε αυτό- όπως το φέρνετε.

Ας λυθεί επιτέλους αυτή η αντικοινοβουλευτική πρακτική της Κυβέρνησης με μίνι νομοσχέδια στις τροπολογίες που δυσχεραίνουν το έργο της Αντιπολίτευσης που θέλει να στηρίξει ορισμένες αναγκαίες ρυθμίσεις, για παράδειγμα για τη Θεσσαλία, και δεν μπορεί να διατυπώσει καθαρά και με ευκρίνεια την ψήφο της στις υπόλοιπες διατάξεις.

Κυρίες και κύριοι συνάδελφοι, το κοινωνικό κράτος, η εργασία και οι εγγυήσεις του βρίσκονται στο επίκεντρο της σημερινής συζήτησης, όμως, πραγματικά είναι να απορεί κανείς πώς ακριβώς ισχυρίζεται η Κυβέρνηση ότι ενισχύει την εργασία με το ζητούμενο σχέδιο νόμου, όπως λέει ο ηχηρός και γοητευτικός τίτλος ο οποίος ως συνήθως στερείται αντικρίσματος. Πώς ένα σχέδιο που επιτείνει την εργασιακή ευελιξία, ενισχύει την εργασία; Πώς προστατεύεται ο εργαζόμενος με τις κατά παραγγελία συμβάσεις, έτσι όπως θεσμοθετούνται αποστερώντας το δικαίωμα προγραμματισμού της προσωπικής ζωής, όταν αυτές οι συμβάσεις επηρεάζουν αρνητικά ακόμα και την ψυχική υγεία των εργαζομένων, όπως λένε οι επιστήμονες και οι έρευνες. Έλληνες ακαδημαϊκοί διατυπώνουν έντονες διαφωνίες στα άρθρα τους. Η Επιστημονική Υπηρεσία της Βουλής διατυπώνει ενστάσεις. Η Εθνική Επιτροπή των Δικαιωμάτων του Ανθρώπου διαφωνεί. Η Εταιρεία Εργατικού Δικαίου και Κοινωνικής Ασφάλισης διατυπώνει ενστάσεις. Υπήρχαν συγκεκριμένες προτάσεις από τους φορείς. Εις μάτην, δεν τις δέχτηκε η Κυβέρνηση. Η οδηγία, για να μιλάμε για την οδηγία, επιβάλλει προκαθορισμό ημερών και όρων απασχόλησης, όχι όπως φέρνει η Κυβέρνηση.

Αλήθεια, πώς ενισχύεται η εργασία με την πολυδιαφημισμένη πολλαπλή απασχόληση η οποία, δυστυχώς, ενώ ακουμπά πάνω σε ένα πραγματικό πρόβλημα, σε μια κοινωνική συνθήκη, την εργασιακή φτώχεια, την οικονομική αδυναμία των εργαζόμενων που αναγκάζονται να βρουν και δεύτερη και τρίτη δουλειά για να τα βγάλουν πέρα, έρχεται η Κυβέρνηση, ως μη οφείλει, και νομοθετεί πέρα από το γράμμα και το πνεύμα της οδηγίας για δεκατρείς ώρες δουλειάς. Και αναρωτιόμαστε πώς αλήθεια περιμένετε ότι θα διασφαλιστεί το ενδεκάωρο της υποχρεωτικής ανάπαυσης σε μια μεγάλη πόλη όπως η Αθήνα ή η Θεσσαλονίκη; Πώς θα μετακινηθεί ένας εργαζόμενος ή μια εργαζόμενη από τη μια δουλειά στην άλλη; Πώς θα γυρίσει στο σπίτι του; Πώς θα έχει κάνει και διάλειμμα; Πώς θα γίνουν όλα αυτά χωρίς να του έχουν «φάει» το ενδεκάωρο της υποχρεωτικής του ανάπαυσης;

Οδηγούμαστε, κύριε Υπουργέ, πρακτικά σε δεκατέσσερις-δεκαπέντε ώρες απασχόλησης, πράγμα που είναι εντελώς εκτός του σκεπτικού και της πρόβλεψης της οδηγίας που υποτίθεται ότι ενσωματώνετε. Πουθενά δεν μιλάει η οδηγία για δεκατρείς ώρες. Εκτός αν θεωρείτε ότι η οδηγία επιδιώκει το burn out των εργαζομένων, την εξουθένωσή τους. Ούτε φυσικά νομοθετείτε τις ασφαλιστικές δικλίδες που θα αποκλείουν επικίνδυνες, για την ασφάλεια και την υγεία των εργαζομένων, δεύτερες και τρίτες εργασίες.

Ποια μπορεί να είναι η αιτιολογία για τη μείωση της δοκιμαστικής περιόδου από δώδεκα σε έξι μήνες, αλλά ταυτόχρονα της διατήρησης του χρόνου μη καταβολής αποζημίωσης στο δωδεκάμηνο, κατά προφανή παραβίαση του Ευρωπαϊκού Κοινωνικού Χάρτη, όπως έχει κρίνει η ίδια, η Ευρωπαϊκή Επιτροπή το 2017;

Ή μήπως διασφαλίζει τον εργαζόμενο η ευέλικτη διευθέτηση του χρόνου εργασίας σε εξαμηνιαία ή ετήσια βάση με ατομική σύμβαση χωρίς να το ζητά ο εργαζόμενος σύμφωνα με το διευθυντικό δικαίωμα του εργοδότη; Ή μήπως τέλος προστατεύει δήθεν τις εργατικές διεκδικήσεις η ποινικοποίηση της περιφρούρησης της απεργίας που μας επιστρέφει στο 1976 και θίγει τον πυρήνα του συνταγματικού δικαιώματος της απεργίας;

Η απάντηση είναι πως δεν σας ενδιαφέρει. Η απάντηση είναι πως επενδύετε ακριβώς στην απορρύθμιση της εργασίας. Συνεχίζετε απλώς την πολιτική των προηγούμενων ετών: Περιορισμοί στην κήρυξη των κλαδικών συλλογικών συμβάσεων ως υποχρεωτικών και στη γενική τους εφαρμογή. Κατάργηση του δικαιώματος επαναπρόσληψης των εργαζομένων, ακόμα κι όταν έχει κριθεί παράνομη η απόλυσή τους. Περιορισμός των συνδικαλιστικών ελευθεριών. Και ο κατάλογος συνεχίζεται και συνεχίζεται με κοινό παρανομαστή την εργασιακή ανασφάλεια και αβεβαιότητα. Πρόκειται για μια αβεβαιότητα η οποία ασφαλώς επιτείνεται και με την τελευταία σας τροπολογία, που έρχεται με τυμπανοκρουσίες από την Θεσσαλονίκη, να φέρει το «ξεπάγωμα» των τριετιών. Ποιο «ξεπάγωμα» αλήθεια; Για ποιους; Για πόσους εργαζομένους; Και γιατί τώρα, ενώ το ζητούσαν από το 2020 και θα μπορούσαν ήδη πολλοί περισσότεροι εργαζόμενοι να έχουν επωφεληθεί από αυτή την άρση της αναστολής ενός μνημονιακού μέτρου;

Όμως, ο διάβολος κρύβεται στις λεπτομέρειες και η αλήθεια κρύβεται πίσω από τους πηχυαίους τίτλους. Διότι, ένα έκτακτο και εξαιρετικό μέτρο, όπως πολύ σωστά λέει ο ίδιος ο κ. Γεωργιάδης στις τηλεοπτικές του εμφανίσεις, τείνει με την τροπολογία σας να γίνει κανονικό. Με ανεργία 10% ή οποτεδήποτε κριθεί αναγκαίο για την εθνική οικονομία, μπορεί η Κυβέρνηση να ξαναβάλει τις τριετίες στον πάγο. Δηλαδή τώρα εκτός από τον κατώτατο μισθό και οι τριετίες θα αποφασίζονται μονομερώς με κυβερνητική απόφαση. Ο «πατερούλης» Υπουργός Εργασίας θα αποφασίζει για τα πάντα ερήμην και της Βουλής. Καμμία συλλογική ελευθερία, πλήρης απουσία των κοινωνικών εταίρων, οριστική εγκατάλειψη του εργατικού δικαίου και μονιμοποίηση των ρυθμίσεων της κρίσης.

Προλαμβάνω, κύριε Υπουργέ, την άδικη και υπεραπλουστευτική κριτική στην οποία αρέσκεται η Κυβέρνηση πολλές φορές στην Αντιπολίτευση, διαφώνησε κανείς με την κάρτα εργασίας, με την επέκτασή της; Όχι, όσο κι αν διαστρέβλωσε η Νέα Δημοκρατία προεκλογικά τη θέση μας. Το ΠΑΣΟΚ ψήφισε την ψηφιακή κάρτα εργασίας. Η Νέα Δημοκρατία είναι αυτή που την καταψήφισε το 2011, όταν εμείς την προτείναμε. Εμείς είμαστε σταθερά και διαχρονικά υπέρ των μέτρων που θωρακίζουν τη θέση του εργαζομένου και προσφέρουν στον χώρο της εργασίας αυτή τη σπάνια αρετή, το προνόμιο της ασφάλειας, της βεβαιότητας, της σαφήνειας στους όρους παροχής εργασίας.

Διαφωνεί κανείς με την ενσωμάτωση ευρωπαϊκών κανόνων, όταν αυτοί γίνονται σύμφωνα με το γράμμα και το πνεύμα των οδηγιών; Όχι, βέβαια. Διαφωνούμε, όμως, με το γενικό αφήγημά σας για την εργασία, με τη σπουδή σας να υπερακοντίσετε τους στόχους της οδηγίας, αδιαφορώντας για τις πραγματικές συνθήκες της εγχώριας αγοράς εργασίας.

Κύριε Πρόεδρε, θα καταναλώσω λίγο από τον χρόνο της δευτερομιλίας μου παρακαλώ.

Ευχαριστώ πολύ.

Και ας μην κρύβεστε πίσω από τη στάση συνδικαλιστικών οργάνων. Κάθε ένας και κάθε μια κρίνεται από τη στάση του αυτό τον καιρό. Και ας αναλογιστούμε σε ποια χώρα γίνεται αυτή η πρωτοβουλία; Σε μια Ελλάδα που το 55% των νέων θέσεων εργασίας αφορούν σε μερική ή εκ περιτροπής απασχόληση, με χαμηλούς μισθούς. Σε μια χώρα με τα χαμηλότερα ποσοστά κάλυψης από συλλογικές συμβάσεις εργασίας. Σε μια χώρα με εξαιρετικά υψηλό μέσο όρο εβδομαδιαίας απασχόλησης, αισθητά πάνω από τον ευρωπαϊκό μέσο όρο, ουραγό στην ισορροπία μεταξύ επαγγελματικής και οικογενειακής ζωής. Και μια χώρα με διαρκώς επιδεινούμενη αγοραστική δύναμη των εργαζομένων, όπως δείχνουν όλες οι μετρήσεις.

Σε αυτή τη χώρα, λοιπόν, με αυτές τις σοβαρές δομικές αδυναμίες, επιχειρείτε τη σημερινή ρύθμιση. Όταν η Ευρώπη συζητά για την τετραήμερη εργασία με τις ίδιες αποδοχές, εσείς εδώ υπερβαίνετε τον πυρήνα της οδηγίας, την οποία υποτίθεται ότι ενσωματώνετε, κατά παράβαση του πνεύματός της, όπως αποτυπώνεται στις σκέψεις του προοιμίου. Επιλέγω: Σκέψη 34, σκέψη 35, σκέψη 47 αιτιολογική, να μη μειώνονται υφιστάμενα δικαιώματα εργαζομένων, να μην έρχεται ο εργαζόμενος σε δυσχερή θέση σε σχέση με τα ισχύοντα.

Γι’ αυτό, λοιπόν, καταψηφίζουμε επί της αρχής το σχέδιο νόμου και το λέμε καθαρά. Και το λέω αυτό και προς την πλευρά της Αξιωματικής Αντιπολίτευσης που μας έψεξε για τη στάση στην επιτροπή.

Ξέρετε, αγαπητοί συνάδελφοι, υπάρχει κάτι που ονομάζεται κοινοβουλευτικός διάλογος και οι επιτροπές δεν είναι διακοσμητικές. Οι επιτροπές γίνονται για να μπορέσει η Αντιπολίτευση να κάνει προτάσεις, να προτείνει στην Κυβέρνηση και να περιμένει αν αυτές οι προτάσεις θα γίνουν δεκτές.

Ναι, μπορεί να είμαστε πολλές φορές αισιόδοξοι και, συνήθως, να διαψεύδεται τελικά αυτή η καλή πίστη, αλλά γι’ αυτό υπάρχει επιφύλαξη στις επιτροπές και καταψήφιση στην Ολομέλεια. Αυτή τουλάχιστον είναι η δική μας κοινοβουλευτική πρακτική.

Η δική μας πρόταση για τα εργασιακά ζητήματα αποτυπώνει το πώς βλέπουμε εμείς την εργασία και τους εργαζομένους, όχι ως λογιστικά μεγέθη και αριθμούς σε μια αναπτυξιακή εξίσωση, αλλά ως πολύτιμο κοινωνικό κεφάλαιο.

Ζητούμε, λοιπόν, την άμεση ενίσχυση των συλλογικών συμβάσεων με υποχρεωτικότητα και καθολικότητα εφαρμογής γι’ αυτό καταθέσαμε και καταθέτουμε σήμερα, για άλλη μια φορά, την τροπολογία μας και ζητούμε όλα τα κόμματα να τοποθετηθούν επ’ αυτής.

Διεκδικούμε την κατάργηση των διατάξεων της προηγούμενης κυβέρνησης που αφορούν σε εργασιακά δικαιώματα, κυρίως στην προστασία από παράνομες απολύσεις και στο ωράριο. Διεκδικούμε και απαιτούμε την πραγματική ενίσχυση του Σώματος Επιθεώρησης Εργασίας με παρέμβαση στις εργασιακές σχέσεις, με κατάλληλο προσοντούχο προσωπικό, απευθείας υπαγωγή στο Υπουργείο Εργασίας, όχι σε μια κατ’ επίφαση ανεξάρτητη αρχή που εφαρμόζει εγκυκλίους που στέλνει το Υπουργείο, όπως σήμερα.

Και μας λέτε ότι γίνονται έλεγχοι. Εμείς σας ρωτούμε ευθέως, κάτι απλό: Πόσοι έλεγχοι -εδώ και τώρα πείτε μας αριθμούς- έγιναν για την τήρηση του σαρανταοκταώρου; Πόσοι έλεγχοι έγιναν για την τήρηση της εντεκάωρης ανάπαυσης; Για την αδήλωτη εργασία -που, πολύ σωστά, ενδιαφέρεστε τόσο πολύ- πόσοι έλεγχοι έγιναν, για τα εργατικά ατυχήματα που συνεχώς αυξάνονται και πληθαίνουν εξαιτίας της υπέρβασης των ωραρίων και της έλλειψης ποιότητας εργασίας;

Άρα, αφού δεν γίνονται οι έλεγχοι, πώς προσπαθείτε να μας πείσετε ότι η παράλληλη απασχόληση δεν θα περιορίσει τα δικαιώματα των εργαζομένων; Πώς, όταν έχουμε ένα κράτος που αδυνατεί να ελέγξει την εργοδοτική ασυδοσία, να προστατεύσει τον εργαζόμενο; Αφήνετε ανεμπόδιστη την αδήλωτη εργασία και μετά την επικαλείστε για να δικαιολογήσετε τις αντεργατικές σας ρυθμίσεις. Αυτό κάνετε.

Εμείς, λοιπόν, βλέπουμε στην εργασία την πραγματική κοινωνική και οικονομική της διάσταση, όχι ως αντίπαλο της επιχειρηματικότητας, αλλά ως τμήμα ενός ενάρετου κύκλου. Καμμία δίκαιη ανάπτυξη δεν μπορεί να υπάρξει χωρίς ισχυρή εργασία και καμμία ισχυρή εργασία χωρίς υγιή, ανταγωνιστική επιχειρηματικότητα.

Ναι, οι επιχειρήσεις οφείλουν να στηριχθούν για να στηρίξουν την εργασία. Οφείλει να υπάρχει μείωση του μη μισθολογικού κόστους. Στήριξη της ρευστότητάς τους με πρόσβαση στον τραπεζικό δανεισμό, στα κονδύλια του Ταμείου Ανάκαμψης για τη μικρομεσαία επιχείρηση και, φυσικά, με ένα ρεαλιστικό και δίκαιο σύστημα εκατόν είκοσι δόσεων, άμεση και έμμεση χρηματοδότηση. Ρεαλιστικά μέτρα, εφαρμόσιμα, δίκαια, με πλήρη επίγνωση των δημοσιονομικών μεγεθών της χώρας, αλλά και των συνθηκών εργασίας στην Ελλάδα.

Καμμία αύξηση μισθού δεν μπορεί να γίνει από ‘δω, από εσάς, πραγματικά, αν δεν είναι προϊόν συλλογικών διαπραγματεύσεων με υποχρεωτική γενική εφαρμογή. Και, φυσικά, καμμία αύξηση μισθών δεν μπορεί να υπάρξει -όσα και να λέγατε στο μπλε βιβλιαράκι σας- χωρίς πραγματική ανάπτυξη δίκαιη και βιώσιμη, με άμεσες ξένες επενδύσεις, που θα φέρνουν προστιθέμενη αξία, καλά αμειβόμενες θέσεις εργασίας και τεχνογνωσία, όχι real estate, που προκαλεί ασφυξία στις αγορές των ακινήτων ούτε εξαγορά επιχειρήσεων με δανεικά από τις ελληνικές τράπεζες, δήθεν επενδύσεις, που όχι μόνο αφελληνίζουν την οικονομία αλλά αυξάνουν το κόστος ζωής. Αλλά όλα αυτά είναι σημαντικές στρατηγικές συζητήσεις που υπερβαίνουν το σχέδιο νόμου.

Εμείς όμως έτσι, κύριε Υπουργέ, αγαπητοί κύριοι και κυρίες της Πλειοψηφίας, έχουμε αποφασίσει να πολιτευόμαστε και να αντιπολιτευόμαστε: Με ορθό λόγο, σοβαρότητα και αποφασιστικότητα σε όλα τα μεγάλα ζητήματα του τόπου μας και του λαού μας, για να αντιμετωπίσουμε με επιχειρήματα αυτόν τον αφόρητο κυνικό λαϊκισμό της ρηχότητας πως όλα είναι απλά, υπάρχει μία και μόνη αλήθεια, όσοι δεν τη μοιράζονται είναι από ανόητοι έως επικίνδυνοι κ.λπ.. Ο ορισμός του λαϊκισμού, ότι «για όλα φταίει ο συνδικαλισμός», ότι «οι Έλληνες δεν θέλουν να δουλέψουν, γι’ αυτό είναι άνεργοι», ότι «όσοι εργάζονται πρέπει να λένε «ευχαριστώ» για όσες πενιχρές αποδοχές λαμβάνουν», «αν δεν τους φτάνει, να βρίσκουν μια δεύτερη δουλειά». Είναι αυτονόητο ότι η αγοραστική δύναμη του εργαζομένου θα μειώνεται συνεχώς για να έρχονται μετά τα pass και να χαϊδεύουν αυτιά και να εξευμενίζουν συνειδήσεις προεκλογικά, αυτονόητο ότι οι μεταρρυθμίσεις πρέπει να είναι επώδυνες και άδικες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εσείς -και ολοκληρώνω- κύριε Υπουργέ, ο κ. Γεωργιάδης ιδίως ταυτίζει τις μεταρρυθμίσεις με τα μνημόνια. Και θα σας πούμε εμείς, κύριε Υπουργέ –κλείνοντας- δυο λόγια για τις μεταρρυθμίσεις, μερικές σκέψεις από μια παράταξη που πήρε όλες τις δύσκολες αποφάσεις, είπε την αλήθεια, έκανε τις μεγάλες τομές, τις πολιτικές μεταρρυθμίσεις που είχε το πρόγραμμά μας, όχι αυτές που μας επέβαλαν, αυτές που εφαρμόζονται ως σήμερα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώνετε.

**ΔΗΜΗΤΡΙΟΣ ΜΑΝΤΖΟΣ:** Αυτό το κόμμα, την ώρα που έσωζε την χώρα εσείς η Νέα Δημοκρατία, έσκιζε μνημόνια στο Ζάππειο. Έτσι έχουμε σήμερα αυτή την επενδυτική βαθμίδα, που είπε και η προηγούμενη συνάδελφος.

Μια παράταξη, κύριε Πρόεδρε, ανέλαβε το πολιτικό κόστος στεκόμενη μια και δυο και τρεις φορές εθνικός εγγυητής της προσπάθειας αυτής. Όχι λοιπόν -και ολοκληρώνω- δεν είναι μεταρρύθμιση να αποδυναμώνεις δικαιώματα που αποκτήθηκαν με αγώνες και θυσίες, δεν είναι μεταρρύθμιση η απορρύθμιση της Επιθεώρησης Εργασίας. Μεταρρυθμίσεις δεν είναι τα pass, δεν είναι οι απευθείας αναθέσεις, δεν είναι οι κομματικοί διορισμοί που ακόμη και τώρα στην εταιρεία ακινήτων του ΕΦΚΑ βλέπουμε να αλλάζετε τις διοικήσεις όπως το θέλετε. Μεταρρύθμιση είναι ο εκδημοκρατισμός της διαδικασίας παραγωγής με την επαναφορά των συλλογικών διαπραγματεύσεων. Μεταρρύθμιση είναι η αποτελεσματική εποπτεία της αγοράς εργασίας με πραγματική επιθεώρηση, με λογοδοσία και έλεγχο παντού. Μεταρρύθμιση είναι ισχυρές ανεξάρτητες αρχές, όπως η Αρχή Καταναλωτή που έχουμε προτείνει από πέρυσι, ισχυρή Επιτροπή Ανταγωνισμού, στήριξη της υγιούς επιχειρηματικότητας. Μεταρρύθμιση είναι η προαγωγή της δημόσιας ανώτατης εκπαίδευσης, της τεχνολογικής εκπαίδευσης για την απόκτηση δεξιοτήτων μπροστά στον ψηφιακό μετασχηματισμό, για έναν κόσμο που θα ανταποκρίνεται όχι μόνο στις ανάγκες των καιρών αλλά και των ανθρώπων.

**ΠΡΟΕΔΡΕΥΩΝ (Βασίλειος Βιλιάρδος):** Κλείστε, κύριε συνάδελφε.

**ΔΗΜΗΤΡΙΟΣ ΜΑΝΤΖΟΣ:** Μεταρρύθμιση -και κλείνω- είναι η αξιοκρατία παντού, η διαύγεια, οι ηλεκτρονικές δημόσιες συμβάσεις, η φορολογική δικαιοσύνη, η ελάφρυνση της φορολογικής επιβάρυνσης της εργασίας. Η μεταρρύθμιση δεν τρομάζει, εμπνέει, ενώνει, δεν διχάζει, ρυθμίζει, δεν απορρυθμίζει…

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε συνάδελφε, κλείστε.

**ΔΗΜΗΤΡΙΟΣ ΜΑΝΤΖΟΣ:** …προστατεύει και διασφαλίζει δικαιώματα, προσαρμόζεται στις νέες συνθήκες χωρίς να αφήσει κανέναν πίσω, οδηγεί σε μια κοινωνία δίκαιη και ανθεκτική.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Όπως καταλαβαίνετε πήρατε και την τριτολογία σας.

Ευχαριστούμε πολύ τον κ. Μάντζο.

Καλείται στο Βήμα ο κ. Αλέξανδρος Μαρκογιαννάκης, Βουλευτής της Νέας Δημοκρατίας.

Θα ακολουθήσουν οι κ.κ. Ευστράτιος Σιμόπουλος, Ιωάννης Λοβέρδος, Θεοφάνης Παπάς και Παναγής Καππάτος.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το σημερινό σχέδιο νόμου έχει ανοίξει μεγάλη συζήτηση έξω στην κοινωνία όπως, προφανώς, συμβαίνει και εδώ μέσα στην Αίθουσα της Ολομέλειας με το ενδιαφέρον συμμετοχής πολλών συναδέλφων ομιλητών. Και είναι λογικό, αφού είναι ένα σχέδιο νόμου που αφορά στον κόσμο της εργασίας και ως εκ τούτου θα επηρεάσει τις ζωές πολλών ανθρώπων. Το βασικό ερώτημα σε αυτές τις περιπτώσεις είναι αν επηρεάζει θετικά ή αρνητικά τις ζωές των ανθρώπων.

Και βρίσκομαι σήμερα στο Βήμα ενώπιον σας, ακριβώς, γιατί πιστεύω ότι το παρόν σχέδιο νόμου επηρεάζει προς το καλύτερο τις ζωές των εργαζομένων. Προστατεύει τα δικαιώματά τους, βελτιώνει τις συνθήκες εργασίας και τελικά ενισχύει το εισόδημά τους.

Από την πλευρά μου, λοιπόν, καλούμαι να αποδείξω ότι όλα αυτά προκύπτουν μέσα από τις επιμέρους διατάξεις και ρυθμίσεις. Οι κυρίες και οι κύριοι συνάδελφοι της Αντιπολίτευσης, από την άλλη, θα πρέπει να εστιάσουν ακριβώς πάνω σε αυτά, γιατί οφείλουμε να έχουμε μία παραγωγική συζήτηση και όχι μια συζήτηση για τη δημιουργία εντυπώσεων. Αυτό είναι το αντικείμενο. Αυτό είναι το πλαίσιο της σημερινής μας συζήτησης.

Θα μου επιτρέψετε, ωστόσο, κύριε Πρόεδρε, με τη μικρή κοινοβουλευτική εμπειρία που έχω να αναφερθώ στο γεγονός ότι καταλαβαίνω απόλυτα πως όταν διεξάγεται η συζήτηση ενός νομοσχεδίου δίνεται η ευκαιρία στην Αντιπολίτευση να ασκεί κριτική και σχόλια στα σημεία της δημοσιότητας. Είναι απολύτως κατανοητό, το καταλαβαίνω, το αντιλαμβάνομαι, πόσω δε μάλλον με τα πολύ σημαντικά γεγονότα τα οποία εκτυλίχθηκαν τις τελευταίες ημέρες.

Θεωρώ, όμως, ότι οφείλουμε όλοι να παραμένουμε και εντός του πλαισίου της συζήτησης, πράγμα το οποίο δεν συνέβη από πολλούς συναδέλφους σήμερα, ειδικά επί ενός νομοσχεδίου το οποίο αποτελεί σε μεγάλο του μέρος ενσωμάτωση κοινοτικής οδηγίας και συνολικά ρυθμίζει ζητήματα εργασίας τόσων και τόσων ανθρώπων. Για τον λόγο αυτό θα ήθελα να ακούσω και συγκεκριμένη κριτική, κριτική ανά άρθρο και ρύθμιση από τους συναδέλφους της Αντιπολίτευσης, για να καταλάβω κι εγώ με τη σειρά μου πού τελικά υπάρχουν διαφωνίες.

Και το λέω αυτό, διότι δεν μπορώ να καταλάβω σε τι θα μπορούσε να υπάρχει διαφωνία και μάλιστα τόσο έντονη που να δικαιολογεί και οξείες τοποθετήσεις και κατηγορίες για αντεργατική πολιτική.

Και για να ξεκινήσω με τα του νομοσχεδίου: Είναι αντεργατική η ρύθμιση για τη δόκιμη εργασία; Μία ρύθμιση που έρχεται να μειώσει στο μισό το χρονικό διάστημα που κάποιος εργάζεται με καθεστώς δοκίμου, είναι σε βάρος των συμφερόντων των εργαζομένων;

Δηλαδή, τώρα αυτό που περιορίζεται στο εξάμηνο θα είναι χειρότερα από ό,τι ήταν πριν που το αντίστοιχο διάστημα ήταν δώδεκα μήνες; Δεν νομίζω ότι μπορεί να το υποστηρίξει κανείς αυτό. Πρόκειται για μία παρέμβαση ξεκάθαρα υπέρ των εργαζομένων και ιδιαίτερα των νεότερων από αυτούς. Αποσαφηνίζουμε και βελτιώνουμε τους όρους δόκιμης εργασίας υπέρ των εργαζομένων και βάζουμε τέλος στις καταστρατηγήσεις του θεσμού από εργοδοτικές συμπεριφορές. Ξεκάθαρα βελτιωτική, λοιπόν, ξεκάθαρα προστατευτική η προτεινόμενη ρύθμιση.

Και πάμε τώρα στις ρυθμίσεις για την παράλληλη απασχόληση που έχουν σηκώσει την περισσότερη συζήτηση και, δυστυχώς, και την περισσότερη παραπληροφόρηση. Πρώτον ας είμαστε ξεκάθαροι. Πρόκειται για ενσωμάτωση κοινοτικής οδηγίας, όχι για πρωτογενή παραγωγή νομικών ρυθμίσεων από το Υπουργείο Εργασίας. Και απευθύνομαι, κυρίως, στους συναδέλφους του ΣΥΡΙΖΑ και του ΠΑΣΟΚ δύο κομμάτων που δηλώνουν ευρωπαϊκό προσανατολισμό και τους ρωτάω: Θα την καταψηφίσετε; Μα, αν ήσασταν ή μετείχατε σε μία κυβέρνηση δεν θα τη φέρνετε και εσείς στη Βουλή; Πρόκειται για υποχρέωση της Ελλάδας ως κράτους-μέλους. Δεν είναι μια γενικώς και αορίστως κυβερνητική επιλογή. Πώς, λοιπόν, θα μπορούσατε σήμερα να την καταψηφίσετε; Δεν νομίζω να κρυφτείτε απλώς πίσω από την ιδιότητα της Αντιπολίτευσης. Ο κόσμος καταλαβαίνει και κρίνει.

Ας έρθω τώρα και στην ουσία των ρυθμίσεων. Τι κάνουμε επί της ουσίας υπερψηφίζοντας αυτές τις διατάξεις; Αίρουμε μία αγκύλωση στην αγορά εργασίας η οποία πατάει σε μία πολύ παλιά νομοθεσία, που μετράει σχεδόν έναν αιώνα πίσω και που έχει χάσει τις προστατευτικές ιδιότητες και λειτουργούσε ανασταλτικά για τον εργαζόμενο, όχι προστατευτικά.

Αυτή τη στιγμή η δεύτερη απασχόληση σε άλλον εργοδότη για λίγες ώρες και για την ενίσχυση του εισοδήματος είναι κάτι που υφίσταται αλλά υφίστανται παράνομα στη μαύρη ζώνη, έξω από κάθε έλεγχο και δυνατότητα προστασίας του εργαζόμενου. Κι αυτό ακριβώς έχει ανάγκη εργαζόμενους από την πολιτεία, να τον προστατεύει, όχι να κάνει τα στραβά μάτια. Κι αυτό γίνεται με τις προτεινόμενες ρυθμίσεις. Νομιμοποιείται η ολιγόωρη απασχόληση σε δεύτερο εργοδότη και καλύπτεται από όλο το προστατευτικό πλέγμα της εργατικής νομοθεσίας. Φέρνουμε στο φως και την προστασία του νόμου, κάτι που ήδη συμβαίνει, το ρυθμίζουμε, το οργανώνουμε και το κάνουμε περισσότερο ωφέλιμο για αυτόν που εργάζεται.

Ως τώρα αυτή η στρέβλωση έχει οδηγήσει στην αδήλωτη και ανασφάλιστη εργασία πάρα πολλούς εργαζόμενους με απώλειες δικαιωμάτων και άλλους κινδύνους. Εμείς το ανατρέπουμε αυτό, εξασφαλίζοντας παράλληλα ότι εντός ενός είκοσι τετραώρου χώρα μόνο μία πλήρης απασχόληση και μία μερική απασχόληση κατ’ ανώτατο όριο και δεν θίγεται το ανώτατο όριο των σαρανταοκτώ ωρών, όπως ορίζεται στο π δ 88/1999.

Αντίθετα, λοιπόν, με όσα ακούστηκαν δεν καταργείται κανένα όριο εβδομαδιαίας ή ημερήσιας εργασίας. Αντίθετα πλέον οι εργαζόμενοι θα είναι πλήρως ασφαλισμένοι και θα έχουν και θετική επίπτωση στις συντάξεις τους με την ειδική προσμέτρηση του επιπλέον χρόνου εργασίας τους.

Καταψηφίζοντάς το, λοιπόν, ας έχετε υπ’ όψιν σας ότι καταψηφίζετε την αύξηση του εισοδήματος συμπολιτών μας, την ασφαλιστική τους κάλυψη και την προστασία των εργασιακών τους δικαιωμάτων.

Αν τώρα σε αυτά προσθέσουμε και την τροπολογία για την επαναφορά των τριετιών, τότε γίνεται αμέσως αντιληπτό ότι η σημερινή μέρα κοινοβουλευτικών εργασιών θα παραγάγει μια σειρά από θετικά πράγματα για τον κόσμο της εργασίας. Η επαναφορά των τριετιών έχει και ένα επιπλέον χαρακτήρα. Αφαιρούμε ένα ακόμα κατάλοιπο της μνημονιακής ταλαιπωρίας της κοινωνίας μας, ειδικά για εκείνους τους νέους ανθρώπους που ξεκινούσαν τον εργασιακό τους βίο το 2010 και το 2011 για να βρεθούν στο επίκεντρο της οικονομικής κρίσης. Η επαναφορά των τριετιών έχει και ουσιαστικό και συμβολικό χαρακτήρα. Το εισόδημά τους θα αυξηθεί άμεσα και θα αποκατασταθεί στο μέτρο του εφικτού η εργασιακή τους διαδρομή ως προς την ανταμοιβή της.

Κυρίες και κύριοι συνάδελφοι, έχουμε ενώπιον μας μία σειρά από διατάξεις που αναβαθμίζουν την προστασία των εργαζομένων, δημιουργούν συνθήκες ανάπτυξης θέσεων εργασίας και επομένως βελτίωσης του εισοδήματος των συμπολιτών μας. Ειδικά ως νέος άνθρωπος και με γνώση των συνθηκών της αγοράς εργασίας, θεωρώ αυτονόητη την υπερψήφιση αυτών των διατάξεων. Λόγω του περιορισμένου χρόνου τοποθέτησης επέμεινα σε τρεις από αυτές τις ρυθμίσεις, τις πιο χαρακτηριστικές.

Θεωρώ, επομένως, αυτονόητη αυτή τη στήριξη τουλάχιστον σε ό,τι με αφορά, ακριβώς, διότι νιώθω ως αυτονόητη την υποχρέωσή μου να συμβάλλω μέσα από την παρουσία μου στη Βουλή στη βελτίωση των συνθηκών εργασίας και αμοιβής των παιδιών της γενιάς μου, τα οποία σε μεγάλο βαθμό αγγίζουν αυτές τις ρυθμίσεις. Για τον λόγο αυτό σας καλώ, κυρίες και κύριοι συνάδελφοι, να στηρίξουμε με την ψήφο μας το παρόν σχέδιο νόμου.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μαρκογιαννάκη.

Καλείται στο Βήμα ο Γενικός Γραμματέας του Κομμουνιστικού Κόμματος Ελλάδας, ο κ. Δημήτρης Κουτσούμπας.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κυρίες και κύριοι, αυτές τις ώρες που ο λαός της Θεσσαλίας βιώνει, πραγματικά, την απόλυτη καταστροφή και προσπαθεί, κυριολεκτικά, βουτηγμένος μέσα στη λάσπη να στήσει ξανά τη ζωή του, παίρνοντας κουράγιο και δύναμη από τη μεγάλη και συγκλονιστική λαϊκή αλληλεγγύη, εσείς της Κυβέρνησης φέρνετε στη Βουλή αυτό το νέο τερατούργημα.

Υπάρχει νήμα που ενώνει το νέο αντεργατικό νομοσχέδιο με τις συνέπειες από τις πλημμύρες που πληρώνει ο λαός μας; Υπάρχει και είναι η βαρβαρότητα αυτού του δρόμου ανάπτυξης, του δικού σας, που αυξάνει διαρκώς την εκμετάλλευση, που αυξάνει διαρκώς την απανθρωπιά. Και μέσα από την καταστροφή όσων φτιάχνει με κόπο ο ελληνικός λαός αναζητά νέες αγορές, νέες επενδυτικές ευκαιρίες, περισσότερα δηλαδή κέρδη για να εξηγούμαστε και να λέμε την αλήθεια στον λαό, κέρδη γι’ αυτούς που υπηρετείτε.

Ήταν πολύ χαρακτηριστικά όσα είπε ο Πρωθυπουργός σας στη Διεθνή Έκθεση. Την ώρα που συνολικά ο λαός μας παλεύει να κρατήσει το κεφάλι του έξω από το νερό, που η ακρίβεια τον πνίγει, που τον έχουν τα φίδια για το πόσες επιπλέον συνέπειες θα έχει η καταστροφή στη Θεσσαλία και στη δική του ζωή, σε όλη την Ελλάδα, την ώρα που απαιτείται ένας ολοκληρωμένος σχεδιασμός σύγχρονων υποδομών για τις ανάγκες και την προστασία του λαού, ο κ. Μητσοτάκης στο όνομα των φυσικών καταστροφών επιβάλλει νέους φόρους, νέα βάρη, νέα χαράτσια στον λαό, την ίδια ώρα που επιχειρεί να διαμορφώσει φυσικά νέα πεδία κερδοφορίας για το μεγάλο κεφάλαιο, τους λίγους, δηλαδή, αυτού του τόπου.

Από πού να το πιάσουμε; Από την περαιτέρω εμπορευματοποίηση του νερού, των δασών, της υγείας με πρόσχημα την συμβολή του ιδιωτικού τομέα στην προστασία τους, από τη νέα φοροεπιδρομή σε αυτοαπασχολούμενους με πρόσχημα την πάταξη της φοροδιαφυγής την ώρα που το μεγάλο κεφάλαιο νόμιμα φοροδιαφεύγει και απαλλάσσεται ή από την υποχρεωτική ιδιωτική ασφάλιση των ακινήτων που δρομολογείται, φορτώνοντας νέα χαράτσια σε λαϊκά νοικοκυριά και στέλνοντας νέα μεγάλη πελατεία στα κοράκια των ασφαλιστικών εταιρειών, με πρόσχημα δήθεν τη συλλογική αντιμετώπιση των φυσικών καταστροφών;

Ουσιαστικά, με αυτόν τον τρόπο αυτό το κράτος, το ταξικό κράτος, πετάει από πάνω του την ευθύνη για την προστασία του λαού. Του λέει να πληρώσει και τα σπασμένα από πάνω, αν τελικά πνιγεί ή καεί, εξαιτίας της συνειδητής εγκληματικής πολιτικής που όλοι σας ο ένας μετά τον άλλον, ως κυβερνήσεις και οι υπουργοί υλοποιείτε.

Φυσικά, με οδηγό τα φιρμάνια της Ευρωπαϊκής Ένωσης και τη συνδρομή των εκλεκτών σας στους δήμους και τις περιφέρειες -για να μην ξεχνιόμαστε δηλαδή- αυτή η εγκληματική πολιτική θυσιάζει τις λαϊκές ανάγκες στο βωμό του περιβόητου κόστους-οφέλους. Το ζήσαμε φέτος και με τις καταστροφικές πυρκαγιές στη Ρόδο, στον Έβρο, αλλού και τις καταστροφικές πλημμύρες στη Θεσσαλία.

Κι αντί να φέρετε νομοσχέδιο για ενίσχυση του Πυροσβεστικού Σώματος με την άμεση μονιμοποίηση όλων των συμβασιούχων πυροσβεστών, που σήμερα τους συναντήσαμε στη μεγάλη απεργιακή συγκέντρωση εδώ έξω από το Σύνταγμα, εσείς φέρνετε ένα νομοσχέδιο-έκτρωμα. Ήδη η Κοινοβουλευτική Ομάδα του ΚΚΕ κατέθεσε τροπολογία για τη μονιμοποίηση των πενταετών, των επταετών και των εποχικών πυροσβεστών. Αυτό καλούμε να ψηφίσει η Βουλή σήμερα.

Θα θέλατε, βέβαια, κύριοι της Κυβέρνησης, αυτό το νομοσχέδιο να το περάσετε στα μουλωχτά, χωρίς πολλή συζήτηση και φυσικά χωρίς πολλές αντιδράσεις. Γελαστήκατε, βέβαια, για άλλη μία φορά, γιατί σήμερα και αυτές ακόμα τις ώρες που μιλάμε σε όλη τη χώρα και εδώ στην Αθήνα -στο Σύνταγμα το πρωί- πραγματοποιούνται απεργιακές συγκεντρώσεις με μεγάλη συμμετοχή εργαζομένων.

Βέβαια, δεν θεωρούμε τυχαίο ότι το, δήθεν, ξεπάγωμα των τριετιών εξαγγέλθηκε την ίδια εβδομάδα με την ψήφιση αυτού του νέου εκτρώματος. Είναι ένα ακόμα δείγμα πως τα επιχειρήματα περί φιλεργατικού νομοσχεδίου δεν πείθουν άνθρωπο. Η ξαφνική πρόθεσή σας να συζητήσουμε για τις τριετίες έχει στόχο να καλλιεργήσει κλίμα ανοχής στην άγρια λιτότητα που φέρνετε, και επιχειρείτε να συμβιβαστούμε με αυτή, μπροστά στον άγριο χειμώνα, με τη μεγάλη ακρίβεια που ήδη έχει ισοπεδώσει το λαϊκό εισόδημα.

Πανηγυρίζετε ότι ξεπαγώνετε τις τριετίες λες και κάνετε χάρη σε κάποιον. Εξαφανίσατε δώδεκα χρόνια δουλειάς από τους εργαζόμενους και θέλετε να σας πουν τώρα και ευχαριστώ! Ακούγοντάς σας νομίζει κανείς ότι οι τριετίες δεν είναι χρόνος δουλειάς των ίδιων των εργαζομένων, αλλά ότι τις ξεθάψατε από κάποιο σεντούκι του παππού σας! Έχει και το δούλεμα τα όριά του! Τα κυβερνητικά ψέματα που αραδιάζατε όσον αφορά τις τριετίες, καταρρέουν κάθε μέρα και κατέρρευσαν ακόμα περισσότερο και με τη χθεσινή τροπολογία σας, με όρους που δημιουργούν το έδαφος της οριστικής αναστολής τους.

Το ΚΚΕ κατέθεσε δική του τροπολογία. Την καταθέτω για τα Πρακτικά. Θα σας καταθέσω και αυτό που είπα πριν, την τροπολογία που καταθέσαμε και για τους πυροσβέστες. Τα καταθέτω για τα Πρακτικά.

(Στο σημείο αυτό ο Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας κ. Δημήτριος Κουτσούμπας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ούτε τα παπαγαλάκια σας μπορούν πλέον να υποστηρίξουν ότι οι εργαζόμενοι θα ωφεληθούν άμεσα. Με δυο λόγια: άνθρακες ο θησαυρός! Όμως, η προστασία του εργατικού λαϊκού εισοδήματος δεν μπορεί να περιμένει. Τώρα οι ανάγκες πολλαπλασιάζονται. Τώρα είναι να μπει το πετρέλαιο θέρμανσης στα σπίτια. Τώρα ξεκίνησε η σχολική χρονιά με έκτακτα έξοδα για τα παιδιά. Τώρα πελαγώνουν χιλιάδες λαϊκές οικογένειες. Όπως παγώσατε τις τριετίες ξαφνικά σε ένα βράδυ, έτσι και τώρα πρέπει να επανέλθουν ολόκληρες και αναδρομικά σε ένα πάλι βράδυ, χωρίς προϋποθέσεις και αντιλογισμούς, χωρίς κόφτες, για να στηριχτεί ουσιαστικά το εργατικό λαϊκό εισόδημα απέναντι στην ακρίβεια αλλά και στην πολιτική σας, αυτή των ματωμένων πλεονασμάτων. Τώρα, λοιπόν, κάντε δεκτή τη σχετική πρόταση νόμου της Κοινοβουλευτικής Ομάδας μας, την οποία καταθέσαμε όχι μία αλλά τρεις φορές, η οποία, μεταξύ άλλων, προβλέπει και την επαναφορά των τριετιών και αναδρομικά και χωρίς όρους και προϋποθέσεις.

Παρά τα χοντροκομμένα ψέματα, κυρίες και κύριοι, παρά την προσπάθειά σας να κάνετε το μαύρο άσπρο, το νομοσχέδιό σας είναι ήδη καταδικασμένο στη συνείδηση των εργαζομένων, γιατί όλο και περισσότεροι αντιλαμβάνονται πως πρόκειται για μια νέα παρέμβαση στον εργάσιμο χρόνο, κατά παραγγελία μεγάλων επιχειρηματικών ομίλων. Και τι άλλο θα μπορούσε να συμβεί όταν ο πυρήνας του είναι η κατάργηση του οκταώρου, η εκτόξευση της απλήρωτης εργασίας με εργαλείο τη διευθέτηση του χρόνου εργασίας, μια διευθέτηση που θα επιβάλλεται με ατομικές, δήθεν, συμφωνίες, προϊόν των εργοδοτικών φυσικά απειλών και εκβιασμών. Ταυτόχρονα προχωράτε και στην κατάργηση της κυριακάτικης αργίας για χιλιάδες εργαζόμενους.

Έχετε μάλιστα το θράσος να παρουσιάζετε όλα αυτά και ως, δήθεν, φιλεργατικά: το εβδομαδιαίο εβδομηνταοκτάωρο, την κατάργηση της υποχρέωσης για την προαναγγελία των υπερωριών, την κατάργηση του πενθημέρου σε χιλιάδες επιχειρήσεις ιδιωτικού τομέα διαρκούς ή μη αδιάκοπης λειτουργίας, το νέο ανάλγητο καθεστώς της διευθέτησης και, μαζί φυσικά με όλα αυτά, την απαραίτητη για την εργοδοσία ποινικοποίηση και της συνδικαλιστικής δράσης! Όλα αυτά που διαφημίζετε ως φιλεργατικά, αποτελούν και την καρδιά του αντεργατικό νομοσχεδίου σας.

Και αφήστε αυτά τα «κουλά» ότι, δήθεν, με το νομοσχέδιό σας προστατεύεται η εργασία. Στα σίγουρα αυτό που προστατεύετε είναι τους επιχειρηματικούς ομίλους και τα δικά τους κέρδη. Αν ήταν τόσο φιλεργατικό, όπως το λέτε, γιατί δεν το κάνατε σημαία στις ομιλίες σας, στις θέσεις σας, στις τηλεοπτικές παρουσίες σας πριν τις εκλογές του Μάη και του Ιούνη; Αφού έτοιμο το είχατε! Για να ξέρει ο κόσμος τι ψηφίζει και τι τον περιμένει. Αν όντως φέρνατε κάτι τόσο θετικό για τους εργαζόμενους, γιατί δεν το διαλαλούσατε σε εργατογειτονιές, σε χώρους δουλειάς, όπως εκεί που πήγατε ως υποψήφιοι και είδε όλος ο κόσμος με τα μάτια του τι σημαίνει και εργοδοτική τρομοκρατία και πόσο ελεύθερες είναι οι επιλογές των εργαζομένων, κάτω από τους ανοιχτούς εκβιασμούς των εργοδοτών;

Επιμένετε πως είναι φιλεργατικό και αναφέρετε μάλιστα, προς επιβεβαίωση αυτού, πως δεν βλέπετε κάποια εργατική διεκδίκηση, έναν εργατικό αγώνα. Λέτε πως δεν έχετε δει κάποιο επιχειρησιακό σωματείο να αντιστέκεται στα μέτρα που έρχονται. Σήμερα, κυρίες και κύριοι της Κυβέρνησης, είναι μέρα απεργίας, η οποία προετοιμάστηκε και οργανώθηκε από εκατοντάδες πρωτοβάθμια σωματεία, από δευτεροβάθμιες ομοσπονδίες και εργατικά κέντρα, στα οποία δεν παρεμβαίνουν και δεν δουλεύουν εκεί μόνο κομμουνιστές, συνδικαλιστές ή το ΠΑΜΕ, όπως λέτε.

Εμείς σας επιστρέφουμε το ερώτημα. Πείτε μας: Πόσα σωματεία και ποια σήμερα πανηγυρίζουν για τις ευέλικτες μορφές εργασίας, τις συμβάσεις ελάχιστης προβλεψιμότητας, το χτύπημα στο οκτάωρο και την κυριακάτικη αργία; Ποιος εργαζόμενος, ποια εργατική οικογένεια που δουλεύουν και οι δύο γονείς επιθυμούν οικειοθελώς, όπως με θράσος λέτε, να εργάζονται δεκατρείς ώρες τη μέρα σε πάνω από δύο εργοδότες, με τα διαλείμματα εκτός εργάσιμου χρόνου, να τρώνε ένα επιπλέον δίωρο στις μετακινήσεις τους και κατάκοποι στο τέλος να μην έχουν μια στάλα χρόνο για λίγη ξεκούραση και κοινωνική ζωή; Θα μεγαλώνετε εσείς τα παιδιά τους; Εσείς θα τα διαβάζετε; Εσείς θα τα πηγαίνετε σε δραστηριότητες ή οι εργοδότες τους;

Ομολογείτε με τον τρόπο σας πως οι μισθοί δεν αρκούν, και το αντίδοτο σε αυτό είναι η ημερήσια σκλαβιά. Ποια επιχειρηματικά σωματεία στον κλάδο των τροφίμων ήθελαν να καταργηθεί η Κυριακή αργία; Διότι εμείς μπορούμε να καταθέσουμε στα Πρακτικά ανακοινώσεις δεκάδων επιχειρησιακών σωματείων του κλάδου των τροφίμων, όπου καταργείτε την Κυριακή αργία, που όχι μόνο εναντιώθηκαν στα μέτρα του νομοσχεδίου, αλλά βρίσκονται και σε απεργιακό αγώνα σήμερα. Οπότε αφήστε τα αυτά! Πείτε αυτά που ξέρετε και αυτά που σαν καραμέλα έλεγαν όλοι όσοι έφερναν αντίστοιχα νομοσχέδια και ενίσχυαν το αντεργατικό οικοδόμημα.

Όλοι σας άλλωστε, και εσείς του ΣΥΡΙΖΑ και εσείς του ΠΑΣΟΚ, όπως τώρα η Νέα Δημοκρατία, έχετε βάλει χέρι στον σταθερό εργάσιμο χρόνο, έχετε φέρει νόμους για τη διευθέτηση του χρόνου εργασίας. Η κυβέρνηση του ΣΥΡΙΖΑ ήταν που αποδείχθηκε θεματοφύλακας όλων των νόμων της διευθέτησης, και το 2017 με τον δικό της νόμο την πήγε ένα βήμα παραπέρα. Η κυβέρνηση του ΠΑΣΟΚ ήταν αυτή που το 2011 έβαλε με νόμο τη βάση για τη διευθέτηση του χρόνου εργασίας στα χρόνια της κρίσης, στην πιο μεγάλη επίθεση που εξαπολύθηκε σε εργατικά λαϊκά δικαιώματα.

Ακούστηκαν διάφορα ότι οι οδηγίες της Ευρωπαϊκής Ένωσης συνιστούν πρόοδο, ότι υπάρχουν και θετικές πλευρές. Τι φιλεργατικό μπορεί να έχουν τέτοιες οδηγίες της Ευρωπαϊκής Ένωσης, όταν η ίδια η Ευρωπαϊκή Ένωση δεν αναγνωρίζει το οκτάωρο σαν το ανώτατο όριο της εργάσιμης ημέρας, όταν η Ευρωπαϊκή Ένωση είναι η πρώτη που νομοθέτησε τη διευθέτηση του χρόνου εργασίας, ανάβοντας πράσινο φως σε κυβερνήσεις για την κατάργηση του ημερήσιου σταθερού χρόνου εργασίας, προς όφελος των επιχειρηματικών ομίλων κάθε χώρας κράτους-μέλους; Με βάση αυτές τις κατευθύνσεις αυξήθηκε ο απλήρωτος χρόνος εργασίας, καθώς ο εβδομαδιαίος χρόνος μπορεί να υπολογίζεται ως μέσος όρος στη διάρκεια τεσσάρων έως έξι, ακόμα και δώδεκα, μηνών, επιτρέποντας έτσι δουλειά μέχρι και δεκατρείς ώρες την ημέρα, ακόμα και εβδομήντα οκτώ ώρες την εβδομάδα, χωρίς πληρωμή υπερωριών.

Η ουσία είναι μία. Όταν ξεφεύγουν τα όρια του ημερήσιου χρόνου εργασίας, δηλαδή ο αναγκαίος χρόνος που χρειάζεται ένας άνθρωπος όχι απλά για να πατάει στα πόδια του, αλλά για να είναι παραγωγικός, να συμμετέχει στην κοινωνική ζωή, να μπορεί να ασχολείται με την οικογένειά του, να έχει πρόσβαση στην ψυχαγωγία, να μπορεί να ξεκουράζεται στοιχειωδώς, καμμιά μελλοντική διευθέτηση χρόνου εργασίας δεν μπορεί να αναπληρώσει τις ανθρώπινες αντοχές που σπαταλούν σε ένα εικοσιτετράωρο.

Όπως ξεκουραζόμαστε μέσα στο εικοσιτετράωρο, όπως τρώμε μέσα στο εικοσιτετράωρο, έτσι πρέπει και να εργαζόμαστε μέσα στο εικοσιτετράωρο. Αντέχει κανένας να μην τρώει συνεχώς για πέντε, έξι μέρες και εσείς να του λέτε ότι θα καλύψετε την ανάγκη για διατροφή μαζεμένη σε μια μέρα σε βάθος τετραμήνου; Μπορεί να είναι κάποιος άυπνος για πέντε, έξι μέρες και να του λέτε πως θα καλύψετε την ανάγκη για ύπνο σε δύο συνεχόμενες μέρες σε βάθος τετραμήνου;

Αυτά βέβαια λύθηκαν εκατόν πενήντα χρόνια πριν με σκληρούς αγώνες. Αλλά αυτά θέλετε τώρα να ανατρέψετε. Να κάνετε νόμο το παρελθόν. Και ύστερα λέτε πως το ΚΚΕ έχει μείνει τάχα στο 1917, όταν εσείς προσπαθείτε τον 21ο αιώνα να επιβάλλετε τις εργασιακές σχέσεις που ίσχυαν ενάμιση αιώνα πριν και να φέρετε νέα εργασιακή σκλαβιά.

Μας λέτε ότι βάζετε δήθεν τάξη σε μια κατάσταση που ήδη υπάρχει. Όμως η εργασιακή ζούγκλα με την πανσπερμία των ευέλικτων εργασιακών σχέσεων δεν γεννήθηκε μόνη της, δεν ήρθε από το πουθενά. Εσείς την έχετε δημιουργήσει, εσείς την έχετε τροφοδοτήσει με δεκάδες νόμους, με τσάκισμα οκταώρου, με τρυπήματα στην κυριακάτικη αργία, με το τσεκούρεμα των υπερωριών, με το χτύπημα συλλογικών συμβάσεων. Πάει πολύ να το παίζετε τιμητές, όταν είστε από τους θεμελιωτές σε αυτό το οικοδόμημα που έχετε φτιάξει.

Με το νέο αυτό τερατούργημα εισάγετε νέες μορφές ευελιξίας στις εργασιακές σχέσεις και μάλιστα κάτω από τον τίτλο της «ελάχιστης προβλεψιμότητας». Έτσι το λέτε. Αυτή βέβαια αφορά μονομερώς τους εργαζόμενους, για να εξηγούμαστε. Γιατί αυτοί είναι που δεν έχουν τη δυνατότητα να προβλέψουν αν την επόμενη μέρα θα έχουν δουλειά, αν και πόσο θα εργαστούν, εφόσον δεχτούν το περιβόητο SMS είκοσι τέσσερις ώρες πριν, αν με βάση τα παραπάνω θα έχουν κάποιο εισόδημα.

Την ίδια στιγμή στην αντίπερα όχθη, στην όχθη των αφεντικών, όλα είναι προβλέψιμα. Αυτοί έχουν το μαχαίρι και το πεπόνι για να αξιοποιούν τα εργαλεία που τους δίνετε, ώστε όχι απλά να προβλέπουν, αλλά κυρίως να εξασφαλίζουν τα κέρδη τους χρησιμοποιώντας όποτε θέλουν και όσο θέλουν τους εργαζόμενους.

Τι κάνει με δυο λόγια το νομοσχέδιο; Επιχειρεί να νομιμοποιήσει όλο αυτό το χάος των συμβάσεων της ευελιξίας, δημιουργώντας το έδαφος για ακόμη περισσότερο ευκαιριακή απασχόληση με κάθε είδους σύμβαση του ποδαριού. Σύμβαση ελάχιστων ωρών σημαίνει πως μια εργαζόμενη στο εμπόριο για παράδειγμα θα είναι ακόμα πιο ευέλικτη μπροστά στα εμπορικά event που πολλαπλασιάζονται, όπως ξέρουμε όλοι, σε κάθε δήμο, σε κάθε περιοχή. Θα τεντώνεται ακόμα περισσότερο για να ικανοποιεί τις τρέχουσες ανάγκες κερδοσκοπίας της επιχείρησης, δηλαδή να είναι εργαζόμενη περιορισμένων χρήσεων, για παράδειγμα εργαζόμενη για τις «Black Friday", για τις «λευκές νύχτες» και λοιπά.

Σημαίνει οι εργαζόμενες στην καθαριότητα που εργάζονται με όλες τις συμβάσεις ομηρίας να είναι απίκο για ένα μεροκάματο από εργολάβο σε εργολάβο, -όλους αυτούς δηλαδή που αλλάζουν με μεγάλη ευκολία και ονόματα και ΑΦΜ- να είναι διαθέσιμες ανά πάσα στιγμή ανάλογα το έργο που αναλαμβάνουν. Να βρίσκονται παραδείγματος χάριν το πρωί στο σταθμό του μετρό, το απόγευμα στο αμφιθέατρο και το βράδυ σε ένα νοσοκομείο.

Και αφού το νομοσχέδιο εισάγει τη νέα αυτή ευελιξία, εμφανίζετε ως εξασφάλιση του εργαζομένου την έγκαιρη ενημέρωσή του από τον εργοδότη για τη διάρκεια της εργασίας, τον τόπο εργασίας και την αμοιβή της εργασίας. Δηλαδή, καλωσήρθατε στον μεσαίωνα! Καμμία κατοχύρωση οποιουδήποτε άλλου δικαιώματος, καμμία θεμελίωση δικαιώματος σε άδεια, σε ασθένεια και ούτω καθεξής.

Βέβαια στη βιομηχανία δεν περίμεναν την απελευθέρωση του ωραρίου. Ήδη μετρούν με αίμα τα αποτελέσματα της εντατικοποίησης της εργασίας. Σε εργοστάσια όπως στην πρώην «ΕΒΓΑ» ή στις ιχθυοκαλλιέργειες τα δύο τελευταία χρόνια μετράμε έξι νεκρούς και δεκάδες σακατεμένους. Η εντατικοποίηση οδηγεί σε λιποθυμίες για να βγαίνει η παραγωγή, όπως στα συσκευαστήρια ή σε κονσερβάδικα στην Ημαθία, την Πέλλα, την Αργολίδα. Και εσείς τώρα με το νομοσχέδιο ανοίγετε διάπλατα την πόρτα στην αύξηση της εντατικοποίησης σε χιλιάδες εργάτες που δουλεύουν σε καθεστώς εργολαβιών.

Η ευθύνη για τον ημερήσιο χρόνο εργασίας περνάει στη μεριά του εργοδότη και αυτό το ντύνετε με φράσεις που προσπαθούν να δημιουργήσουν την ψευδαίσθηση μιας δήθεν ελευθερίας, της τάχα οικειοθελούς συμφωνίας του εργαζόμενου. Λέτε δηλαδή ότι εργοδότες και εργαζόμενοι έρχονται ελεύθερα, ίσος προς ίσον, σε ένα τραπέζι και αποφασίζουν από κοινού όμορφα και ωραία τις εργασιακές σχέσεις αν θα είναι ευέλικτες και πόσο, το ύψος του μεροκάματου, του ωραρίου. Και όλα είναι αυτό που λέει και η ελληνική ταινία «είμαστε μια ωραία ατμόσφαιρα σήμερα, είμαστε ωραία ατμόσφαιρα». Και μετά χτυπά το ξυπνητήρι για να ξυπνήσετε.

Με αυτό το νομοσχέδιο παραδίδετε μόνοι σας τη δυνατότητα του καθορισμού των όρων δουλειάς μονομερώς στον εργοδότη με βάση τις ατομικές συμβάσεις που προωθείτε. Κατά δεύτερο και πιο ουσιαστικό, δεν είναι ελεύθερη η απόφαση ενός εργαζομένου να μη δεχτεί εργοδοτικούς όρους που είναι δυσμενείς για την εργασία, για τη ζωή του. Δεν δέχεσαι; Απόλυση, του λέει. Το μαρτυρούν τα στοιχεία των απολύσεων ανά μήνα, τα στοιχεία των κυνηγημένων συνδικαλιστών, τα στοιχεία από επιθεωρήσεις εργασίας.

Από την άλλη όταν ένας εργαζόμενος έχει να αναθρέψει οικογένεια, παιδιά και οι ανάγκες του βαράνε κόκκινο, η ελευθερία επιλογής έχει όλα τα στοιχεία του πραγματικού εκβιασμού, του εξαναγκασμού. Τα ίδια τα στοιχεία της «ΕΡΓΑΝΗΣ» δείχνουν την ένταση του μακελειού, της βαρβαρότητας που επικρατεί σε χώρους δουλειάς, καθώς το 2022 μετρούσαμε πάνω από επτά χιλιάδες απολύσεις κάθε μέρα.

Η ελευθερία επιλογής σε κάθε εργαζόμενο συμπιέζεται από την τεράστια δεξαμενή των ανέργων που περιμένουν για εργασία, των ανέργων που ανακυκλώνονται συνεχώς και σε μακρά χρονικά διαστήματα.

Η δουλειά έως τα εβδομήντα τέσσερα έτη μέσω των προγραμμάτων της ΔΥΠΑ που φέρατε ντάλα καλοκαίρι με την πρόφαση της συμπλήρωσης των ενσήμων για εργαζόμενους που δεν έχουν κατοχυρώσει συνταξιοδοτικό δικαίωμα, αποτελεί την πιο χαρακτηριστική ομολογία πως η επιλογή για έναν εργαζόμενο να δουλεύει ως τα γεράματα δεν είναι ελεύθερη αλλά είναι εξαναγκασμός.

Νομοθετήσατε να στέκεται όρθιος ένας άνθρωπος που έχει ανάγκη, εβδομήντα τριών χρόνων, σε σκαλί απορριμματοφόρου και να αδειάζει κάδους και προσπαθείτε να μας πείσετε ότι θα το κάνει αυτό επειδή το θέλει; Και βέβαια ως επιστέγασμα του αντιδραστικού περιεχομένου του νομοσχεδίου φέρνετε την σχεδόν πλήρη ποινικοποίηση της απεργίας, της συνδικαλιστικής δράσης ,με την εισαγωγή προστίμων, ποινών φυλάκισης κατά εργαζομένων που αγωνίζονται για το δίκιο τους, για τα δικαιώματά τους, φτιάχνοντας ήδη προκαταβολικά και τις κατηγορίες.

Νομίζετε πως έτσι θα επιβληθεί σιωπητήριο, πως θα τρομάξουν οι πρωτοπόροι εργαζόμενοι, πώς θα τελειώσετε με αυτό που λέμε όλοι, ταξική πάλη; Σαν και εσάς από αυτό εδώ το Βήμα και από εκείνο εκεί το Βήμα έχουν περάσει πάρα πολλοί, περισσότεροι και πολύ πιο έμπειροι. Και όλοι, όπως ξέρετε από την ιστορία, έφαγαν τα μούτρα τους.

Να είστε σίγουροι πως όλα αυτά τα μέτρα θα τα ακυρώσουν στην πράξη οι ίδιοι οι εργαζόμενοι με τους αγώνες τους, με τη στάση τους στους χώρους δουλειάς. Αν δεν μας πιστεύετε, ρωτήστε τους εργαζόμενους της «E-FOOD», τους εργάτες στην «COSCO», τους εκπαιδευτικούς, άλλους εργαζόμενους να σας πουν πώς κουρέλιασαν τον νόμο του προκατόχου σας Χατζηδάκη. Και αν η απεργία, κύριε Υφυπουργέ, κύριε Υπουργέ, είναι δικαίωμα στον καπιταλισμό, δεν θα χύνονταν τόνοι αίματος από τους εργάτες για να την επιβάλουν. Το λέω γιατί το επικαλέστηκε ο κ. Γεωργιάδης.

Σύγχρονο δικαίωμα σήμερα δεν είναι να βάλουμε φίλτρα στη σκλαβιά που φέρνετε ούτε να κάνουμε διορθωτικές προτάσεις δήθεν για το αν θα φοράμε την μπάλα του φυλακισμένου στο δεξί ή στο αριστερό πόδι. Σύγχρονο δικαίωμα είναι να μπορεί ο κάθε εργαζόμενος και εργαζόμενη να ζει με αξιοπρέπεια από τη δουλειά του, τον μισθό του. Ρεαλιστικό και σύγχρονο είναι να μειωθεί ο εργάσιμος χρόνος, να εξασφαλίζεται η υγεία, η ασφάλεια στους χώρους δουλειάς με βάση την εξέλιξη της επιστήμης και της τεχνολογίας. Είμαστε στο 2023, δεν επιτρέπεται οι ανάγκες του λαού μας να συμπιέζονται στις δαγκάνες των κερδών των λίγων. Δεν ζούμε για να δουλεύουμε, αλλά δουλεύουμε για να μπορούμε να ζούμε και να απολαμβάνουμε όλα τα αγαθά της σκέψης και της εργασίας μας.

Κλείνοντας, μιας και είμαστε μια μέρα μετά τη συνάντηση του Πρωθυπουργού με τον Τούρκο Πρόεδρο, θα ήθελα να τονίσω πως είμαστε ιδιαίτερα ανήσυχοι. Όπως φαίνεται, δρομολογούνται επικίνδυνες εξελίξεις για κυριαρχικά μας δικαιώματα στο όνομα των αναγκαίων υποχωρήσεων. Φυσικά και δεν μας εφησυχάζουν καθόλου τα περί καλού κλίματος και ήρεμων νερών που διαδίδετε. Σας διέψευσε άλλωστε ο ίδιος ο Ερντογάν με το αίτημα αναγνώρισης του ψευδοκράτους, που κατέθεσε στη Γενική Συνέλευση του ΟΗΕ, επιβεβαιώνοντας ότι η ατζέντα έχει ανοίξει πολύ και θα ανοίξει περισσότερο το επόμενο διάστημα. Οφείλετε να ενημερώσετε υπεύθυνα για το περιεχόμενο αυτών των συνομιλιών, κανονικού παζαριού λέμε εμείς, που έχετε στήσει με την Τουρκία κάτω φυσικά από την ομπρέλα των Ηνωμένων Πολιτειών Αμερικής και του ΝΑΤΟ. Γιατί όταν λέγονται λίγα στα φανερά μάλλον λέγονται πάρα πολλά στα κρυφά και πίσω από τις κάμερες.

Χαίρετε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Γενικό Γραμματέα του Κομμουνιστικού Κόμματος Ελλάδας.

Καλείται στο Βήμα ο κ. Ευστράτιος Σιμόπουλος, Βουλευτής της Νέας Δημοκρατίας, για επτά λεπτά.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ, κύριε Πρόεδρε.

Ακούω συχνά ότι δίκιο είναι το δίκιο του εργάτη...

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Νόμος είναι το δίκιο του εργάτη.

**ΑΘΑΝΑΣΙΟΣ ΠΑΦΙΛΗΣ:** Μη μας πείτε ότι το υλοποιείτε…

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Εγώ λέω, κύριε Γραμματέα, ότι δίκαιο και νόμος είναι το δικαίωμα του εργάτη στην εργασία.

**ΑΘΑΝΑΣΙΟΣ ΠΑΦΙΛΗΣ:** Με ένα εκατομμύριο ανέργους!

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Το θέμα είναι πολιτικό και καλό είναι να μπαίνουν και διαχωριστικές γραμμές. Γιατί με τα γεγονότα που βλέπω στο κόμμα της Αξιωματικής Αντιπολίτευσης και τις τεκτονικές αλλαγές οι διαχωριστικές γραμμές θα είναι πολύ χρήσιμες από δω και πέρα.

Να εξηγήσω τι εννοώ. Σωστή είναι η άποψη ότι ο εργαζόμενος πρέπει να δουλεύει όσο το δυνατόν λιγότερο και να αμείβεται όσο το δυνατόν περισσότερο, ώστε να έχει πολύ ελεύθερο χρόνο. Μάλιστα, ποιος δεν το θέλει; Έχουμε όμως ως χώρα αυτή τη δυνατότητα; Προφανώς, όχι. Μπορεί να την έχουμε σε κάποιες δεκαετίες, μπορεί να γίνουμε Σαουδική Αραβία. Αν ακολουθήσουμε, όμως, κατά γράμμα όσα ευαγγελίζεται η Αντιπολίτευση, πολύ απλά θα διογκώσουμε την ανεργία και σε ένα ακραίο σενάριο, που το ξέρετε πολύ καλά, θα έχουμε εργαζόμενους που θα προσποιούνται ότι εργάζονται και εργοδότες που θα προσποιούνται ότι τους πληρώνουν.

Τι λέμε, λοιπόν, εμείς; Ότι πρέπει σταδιακά να αυξάνονται οι μισθοί ανάλογα με την ανάπτυξη της οικονομίας και παράλληλα να μειώνονται οι φόροι. Ταυτόχρονα πρέπει να επιτρέπεται σε όποιον το επιθυμεί να δουλεύει περισσότερο χωρίς απαγορεύσεις. Πιστεύουμε, επίσης, ότι η προστασία της εργασίας πρέπει να συνδυάζεται με τη δυνατότητα του εργαζόμενου, αν το επιθυμεί, να δουλεύει περισσότερες ώρες και να αμείβεται ανάλογα προφανώς και με νόμιμο τρόπο τηρουμένων όλων των αναγκαίων ευρωπαϊκών πρακτικών.

Ταυτόχρονα οφείλουμε να δώσουμε τη δυνατότητα στις επιχειρήσεις, κυρίως τις μικρομεσαίες και ειδικά ορισμένων κλάδων, να ανταποκρίνονται στη μεταβαλλόμενη ζήτηση που μπορεί να αντιμετωπίζουν σε ώρες και μέρες της εβδομάδος, όπως με κατά παραγγελία συμβάσεις και εργασία τα Σαββατοκύριακα. Τονίζω, όπως επανειλημμένα έχει ακουστεί σε αυτή την Αίθουσα, ότι όλα αυτά γίνονται χωρίς κατάργηση του οκτάωρου και της πενθήμερης εργασίας. Έτσι προφανώς χαιρετίζω τη ρύθμιση για δεύτερη εργασία εντός του εικοσιτετραώρου.

Κάνω βέβαια κι ένα βήμα παραπάνω και ζητώ από τον Υπουργό να εξετάσει τη δυνατότητα ο εργαζόμενος να δουλεύει στον ίδιο εργοδότη –ναι, στον ίδιο εργοδότη- δεκατρείς ώρες με πληρωμένες τις πέραν των οκτώ ώρες ως υπερωρίες. Ας το κάνουμε αρχικά για κλάδους με πολύ χαμηλή έως μηδενική ανεργία, όπως είναι η εστίαση. Πιστεύω απόλυτα ότι ένας εργαζόμενος στον κλάδο αυτόν θα προτιμήσει να παραμείνει στον ίδιο εργοδότη και να δουλεύει «μαύρα» παρά να επιλέξει δεύτερη εργασία. Ας μη φοβηθούμε την αντίδραση της Αντιπολίτευσης ή των κομματικών συνδικάτων, που νομίζουν ότι εκπροσωπούν το σύνολο των εργαζομένων. Πολλοί από αυτούς που νομίζουν ότι εκπροσωπούν το σύνολο των εργαζομένων δεν έχουν εργαστεί και ποτέ.

Αλήθεια, και ερωτώ την Κυβέρνηση, οι ρυθμίσεις μας για τη διαφάνεια στους συνδικαλιστικούς φορείς έχουν εφαρμοστεί; Ακόμη και στην παρακώλυση στην εργασία από συνδικαλιστές, ένα μέτρο καθ’ όλα σωστότατο, θα κάνω ένα βήμα παραπάνω και θα πω ότι μικρή είναι η προβλεπόμενη ποινή.

Τέλος, χαιρετίζω τη ρύθμιση που έρχεται και αφορά στους συνταξιούχους που εργάζονται. Ήταν παράλογη η παρακράτηση του 60%. Έγινε 30% και τώρα περιμένουμε να γίνει 10% επί της μηνιαίας αμοιβής. Ναι, πρέπει να επιτρέπουμε στον συνταξιούχο, αν επιθυμεί, να δουλέψει και να το κάνει νόμιμα και να πληρώνεται νόμιμα.

Στην κατηγορία αυτή θα πρότεινα στην Κυβέρνηση να δει την απαγόρευση δεύτερης εργασίας για τους δημοσίους υπαλλήλους. Πολλοί το κάνουν. Ήρθε η ώρα να το κάνουν νόμιμα. Επίσης, να δούμε τον τρόπο με τον οποίον κάποιοι από τους δημοσίους υπαλλήλους θα μπορούν να αξιοποιούν τα χωράφια τους, γιατί τώρα δεν μπορούν να τα αξιοποιούν με νόμιμο τρόπο. Μήπως ήρθε η ώρα να προχωρήσουμε και σε μια τέτοια κατεύθυνση;

Κυρίες και κύριοι συνάδελφοι, ψηφίζουμε σήμερα ένα νομοσχέδιο που συνδυάζει την προστασία της εργασίας, τη διευκόλυνση της νόμιμης εργασίας και ανταποκρίνεται πλήρως στις συνθήκες της αγοράς. Πιστεύω ότι θα αποτελέσει μια χρήσιμη βάση για περαιτέρω ρυθμίσεις. Επιτέλους, σε συνθήκες χαμηλής ανεργίας δεν είναι πάντα ο εργαζόμενος το αδύναμο μέλος στη σχέση με τον εργοδότη και αυτό το λέω προς όλες τις πλευρές της Βουλής.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Σιμόπουλο.

Καλείται στο Βήμα ο κ. Ιωάννης Λοβέρδος, Βουλευτής της Νέας Δημοκρατίας, για επτά λεπτά.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, όταν ανεβαίνω σε αυτό εδώ το Βήμα, δεν σας κρύβω ότι νιώθω πάντα δέος, γιατί έχω διαβάσει αρκετή ιστορία και έχω παρακολουθήσει τις εργασίες της Βουλής από το 1985 ως κοινοβουλευτικός συντάκτης, όταν πρωτομπήκα στο δημοσιογραφικό επάγγελμα. Και νιώθω δέος, όταν σκέπτομαι ποια ιερά τέρατα της πολιτικής έχουν σταθεί σε αυτό το Βήμα, από τον Ελευθέριο Βενιζέλο και τον Παναγή Τσαλδάρη μέχρι τον Σοφούλη, τον Παπάγο, τον Κωνσταντίνο Καραμανλή, τον Ανδρέα Παπανδρέου, τον Ηλία Ηλιού και τόσους άλλους. Όταν, λοιπόν, ανεβαίνουμε σε αυτό εδώ το Βήμα, που δεν είναι τηλεοπτικό πάνελ, είναι το βήμα της δημοκρατίας και του κοινοβουλευτισμού -που εγώ προσωπικά και, νομίζω, οι περισσότεροι από εμάς εδώ μέσα σεβόμαστε βαθιά-, πρέπει να είμαστε πάρα πολύ υπεύθυνοι και να μιλάμε υπεύθυνα προς τον ελληνικό λαό, γιατί αυτόν εκφράζουμε, αυτόν εκπροσωπούμε και αυτού είμαστε υπηρέτες. Ναι, δεν είμαστε άρχοντες, είμαστε υπηρέτες του ελληνικού λαού και της πατρίδας. Και όσο και αν ακούγεται ρομαντικό αυτό από κάποιους, αυτή είναι η αλήθεια και έτσι πρέπει να συμπεριφερόμαστε. Και το λέω αυτό, γιατί, όταν μιλάμε, πρέπει να μιλάμε με υπευθυνότητα και πάνω απ’ όλα με λογική.

Ένα από τα μεγάλα μου ερωτήματα, μια από τις μεγαλύτερες απορίες που ακούω από τα κόμματα της Αντιπολίτευσης είναι, όταν λένε «εσείς στη Νέα Δημοκρατία, στην κακιά Δεξιά, στην αμαρτωλή Δεξιά» -και σε όλα αυτά τα παρωχημένα- «εκπροσωπείτε τα μεγάλα συμφέροντα και όχι τον εργαζόμενο». Ομολογώ ότι αυτό δεν το καταλαβαίνω. Το επανέλαβε φυσικά προηγουμένως και ο αγαπητός σε εμένα -άλλο οι κομματικές αντιπαραθέσεις και άλλο οι συμπάθειες στα πρόσωπα- κ. Κουτσούμπας, ο Γραμματέας του ΚΚΕ. Είπε, δηλαδή: «Εμείς εκπροσωπούμε τον λαό. Εσείς εκπροσωπείτε τα μεγάλα συμφέροντα.» Προσωπικά δεν ξέρω ποια είναι τα μεγάλα συμφέροντα, διότι στο Περιστέρι, στο Αιγάλεω και στο Ίλιον, όπου εκλέγομαι, δεν ξέρω κανένα μεγάλο συμφέρον. Δεν με έχει ψηφίσει ούτε ένα μεγάλο συμφέρον, γιατί δεν υπάρχει εκεί. Είναι κάτι άνθρωποι οι οποίοι αγωνίζονται για το μεροκάματο κάθε μέρα. Και οι επιχειρηματίες της περιοχής αγωνίζονται για το μεροκάματο κάθε μέρα. Οπότε δεν ξέρω ποιους εννοούσε στο Περιστέρι, στο Αιγάλεω, στο Ίλιον ως μεγάλα συμφέροντα. Αλλά ακόμα και αν δεχθούμε πως εμείς εκπροσωπούμε τα μεγάλα συμφέροντα, ενώ η Αντιπολίτευση, ιδίως η Αριστερά, εκπροσωπεί τον εργαζόμενο, πώς γίνεται εμείς να εκπροσωπούμε τους λίγους και να μας ψηφίζουν οι πολλοί και εσείς να εκπροσωπείτε τους πολλούς και να σας ψηφίζουν λίγοι; Στέκεται λογικά; Ποτέ δεν το κατάλαβα αυτό.

Το δεύτερο μεγάλο ερώτημα. Σήμερα έγινε μια πορεία και μια απεργία. Το νομοσχέδιο του Υπουργείου Εργασίας είναι αποκλειστικά και μόνο για τον ιδιωτικό τομέα. Καλό, κακό, το χείριστο; Να δεχθώ ότι έχετε δίκιο και ότι είναι το χείριστο. Δεν έχει καμμία σχέση με το δημόσιο τομέα. Σήμερα δεν απήργησε ο ιδιωτικός τομέας. Απήργησε ο δημόσιος τομέας: η ΑΔΕΔΥ, η ΕΙΝΑΠ, η ΟΛΜΕ, τα μέσα δημόσιας συγκοινωνίας. Κανένας του ιδιωτικού τομέα δεν απήργησε. Και μάλιστα, μπορώ να σας πω, επειδή όλα τα μαγαζιά ήταν ανοιχτά από το πρωί, ότι ταλαιπωρήθηκαν οι εργαζόμενοι στον ιδιωτικό τομέα να πάνε στη δουλειά τους, γιατί απεργούσαν τα δημόσια μέσα μεταφοράς. Αυτό δεν είναι παράλογο; Μόνο εγώ το βρίσκω παράλογο;

Ξέρετε, αυτές οι παρωχημένες συνδικαλιστικές νοοτροπίες, που πάντα εμένα μου κάνουν εντύπωση, είναι αυτές που οδήγησαν σε μεγάλο βαθμό -όλοι έχουμε μερίδιο ευθύνης, αλλά έχουν και οι συνδικαλιστές- στη χρεοκοπία του 2010. Έπρεπε να μαθαίνουμε από τα λάθη μας, όχι να τα επαναλαμβάνουμε.

Το μόνο που θα έδινα χίλια δίκια στην ΑΔΕΔΥ και στο δημόσιο τομέα είναι αυτό που ο προηγούμενος φίλος μου, ο Στράτος Σιμόπουλος. Να έχουν και αυτοί το δικαίωμα να εργάζονται σε δεύτερη εργασία νόμιμα και όχι παράνομα -γιατί το κάνουν- και χωρίς «μαύρα», αλλά όπως πρέπει. Αυτό να το καταλάβω. Και μαζί τους να είμαι, να το συζητήσουμε. Αλλά όχι να κάνουν απεργία!

Αν διαβάσετε τις ανακοινώσεις των συνδικαλιστικών οργανώσεων του δημοσίου, αναφέρονται στον ιδιωτικό τομέα, ο οποίος δεν απήργησε! Αυτός ο παραλογισμός νομίζω ότι κάποτε πρέπει να ξεπεραστεί και γι’ αυτό πρέπει να είμαστε όλοι υπεύθυνοι, όταν μιλάμε γι’ αυτά τα πράγματα και, όταν μιλάμε, να ξέρουμε και τι λέμε. Έτσι; Γιατί άκουσα, για παράδειγμα, ότι ο κακός, ο φοβερός, ο αντιπαθητικός δεξιός, ο Άδωνις Γεωργιάδης, επιβάλλει δεκατρείς ώρες εργασίας τη μέρα! Φυσικά, δε γίνεται κάτι τέτοιο. Όσο και να αντιπαθείτε τον Άδωνι -εγώ προσωπικά τον συμπαθώ, εσείς τον αντιπαθείτε, αλλά είναι θέμα γούστου, δεν έχει σημασία- δεν μπορείτε να πείτε ότι επιβάλλει εργασία δεκατριών ωρών την ημέρα. Οκτάωρο παραμένει. Απλώς, όποιος θέλει όποιος θέλει -με επιλογή του, όχι υποχρεωτικά- να δουλεύει και σε δεύτερη απασχόληση -και πάρα πολλοί συμπολίτες μας δουλεύουν και σε δεύτερη δουλειά- να μπορεί να ασφαλίζεται κανονικά και να μην είναι «μαύρη» η εργασία του.

Λέτε ότι θα καταστρατηγείται αυτή η νομοθεσία από τους εργοδότες. Ενδεχομένως να έχετε δίκιο και να καταστρατηγείται. Σήμερα, όμως, που γίνεται «μαύρα» και κρυφά δεν καταστρατηγείται; Τουλάχιστον, τότε θα υπάρχει και ένας επιπλέον θεσμικός ρόλος του κράτους να παρεμβαίνει. Η «μαύρη» απασχόληση είναι αυτή η οποία οδηγεί σε καταστρατήγηση.

Το ίδιο συμβαίνει με την κυριακάτικη εργασία. Δεν επιβάλλεται η κυριακάτικη εργασία. Δεν γίνεται υποχρεωτική η κυριακάτικη εργασία. Γιατί το άκουσα κι αυτό. Αυτό που γίνεται είναι στην περίπτωση που κάποιοι σε κάποιες συγκεκριμένες βιομηχανίες θέλουν να εργαστούν και την Κυριακή, εφόσον οι εργοδότες το θέλουν και οι ίδιοι, να μπορούν να εργάζονται νόμιμα και με μεγαλύτερο μεροκάματο, πολύ μεγαλύτερο μεροκάματο από ό,τι έπαιρναν μέχρι τώρα. Αυτό είναι υπέρ του εργαζομένου.

Γι’ αυτό ακριβώς έρχομαι και λέω ότι όλα αυτά που γίνονται είναι προς το συμφέρον του εργαζόμενου και το λογικό είναι αυτό. Εμείς θα θέλαμε να είμαστε με το μέρος των εργαζομένων, γιατί οι εργαζόμενοι ψηφίζουν και εμένα στο Περιστέρι, στο Αιγάλεω και στο Ίλιον και τον Θάνο Πλεύρη στην Αθήνα και το Σιμόπουλο στη Θεσσαλονίκη. Οι εργαζόμενοι μάς ψηφίζουν. Ποιοι μας ψηφίζουν; Τα μεγάλα συμφέροντα που είναι λίγοι άνθρωποι;

Σας ευχαριστώ πολύ. Καλό σας βράδυ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λοβέρδο.

Επόμενος ομιλητής ο κ. Θεοφάνης Παπάς, Βουλευτής της Νέας Δημοκρατίας, για επτά λεπτά.

**ΘΕΟΦΑΝΗΣ (ΦΑΝΗΣ) ΠΑΠΑΣ:** Αγαπητές και αγαπητοί συνάδελφοι, πρώτα από όλα θα ήθελα να εκφράσω τα θερμά μου συλλυπητήρια για τον άδικο χαμό των στελεχών των Ενόπλων Δυνάμεων καθώς και των εθελοντών συμπατριωτών μας στη Λιβύη. Επίσης, η σκέψη μας βρίσκεται και στα θύματα από τις πρωτόγνωρες πλημμύρες στη Θεσσαλία και στους δοκιμαζόμενους πολίτες αυτών των περιοχών που επλήγησαν βάναυσα. Η πρόκληση της κλιματικής αλλαγής είναι πλέον γεγονός. Ως Κυβέρνηση και ως χώρα θα την αντιμετωπίσουμε, όπως έχουμε αντιμετωπίσει και άλλες προκλήσεις στο παρελθόν. Η Κυβέρνηση της Νέας Δημοκρατίας, όπως έχει αποδείξει και στην προηγούμενη θητεία της, θα εκπληρώσει στο ακέραιο τις δεσμεύσεις της, τόσο για να απαλύνει τον πόνο των πληγέντων, όσο και για να θωρακίσει τη χώρα μας από τέτοιου είδους φαινόμενα.

Όσον αφορά το προς ψήφιση σχέδιο νόμου, μέσω του οποίου εναρμονίζεται η ευρωπαϊκή και η εθνική μας νομοθεσία, αυτό περιλαμβάνει μια σειρά θετικών και μόνο διατάξεων για τους εργαζόμενους. Πώς θα το καταψηφίσετε; Αναρωτηθήκατε, κύριοι της Αντιπολίτευσης; Αφού έχει ευεργετικές διατάξεις για τους εργαζόμενους. Οι προτεινόμενες ρυθμίσεις δεν θίγουν ευνοϊκότερες διατάξεις. Ούτε το οκτάωρο καταργείται ούτε το πενθήμερο. Γιατί το διαστρεβλώνετε μιλώντας για «σκλαβιά Άδωνι», μεσαίωνα δεκαεξάωρης εργασίας και πολλά άλλα που αναπαράγετε;

Η διάταξη για απασχόληση και σε άλλο εργοδότη δίνει το δικαίωμα στον εργαζόμενο να απασχολείται σε πολλαπλούς εργοδότες. Δίνει το δικαίωμα, όχι την υποχρέωση. Είναι δικαίωμα, όποιος επιθυμεί, να εργαστεί και σε άλλο εργοδότη, είτε για να συμπληρώσει το εισόδημά του είτε για να έχει μια εργασία που τον γεμίζει σαν άνθρωπο και θέλει να αξιοποιεί παραγωγικότερα τον χρόνο του.

Όλοι μας έχουμε πλέον στο κοινωνικό μας περίγυρο άτομα που ασκούν το παραπάνω δικαίωμα. Κι όμως, το ασκούν παράνομα. Αποτέλεσμα; Τα συμβαλλόμενα μέρη να παρανομούν και το κράτος να χάνει έσοδα.

Μάλιστα, το δικαίωμα του εργαζομένου στην ανάπαυση δεν καταστρατηγείται σε καμμία περίπτωση αφού η παράλληλη απασχόληση επιτρέπεται με τη ρητή επιφύλαξη των κείμενων διατάξεων περί του χρόνου εργασίας και ανάπαυσης των εργαζομένων. Η κατοχύρωση του δικαιώματος της εργασίας για τον εργαζόμενο αποτελεί το άμεσο πλεονέκτημα. Ανακύπτει, όμως, κι ένα έμμεσο. Η ισχυροποίηση της θέσης του εργαζομένου απέναντι στον εργοδότη διότι αποκτά πλέον και μια νόμιμη εναλλακτική εργασία. Παρέχεται η δυνατότητα στους εργαζόμενους να αιτούνται μετά τη δοκιμαστική περίοδο την τροποποίηση της σύμβασής τους.

Παράλληλα, μέσω του παρόντος νομοσχεδίου, απλοποιούνται οι ψηφιακές διαδικασίες του προγράμματος «ΕΡΓΑΝΗ ΙΙ» και ενισχύεται η κάρτα εργασίας. Όσον αφορά τώρα τη διάταξη για τις συμβάσεις ελάχιστης προσβασιμότητας στην εργασία μπορεί να προκύψει στην επιχείρηση μία έκτακτη ανάγκη για περισσότερους εργαζόμενους την τελευταία στιγμή. Σήμερα τι γίνεται; Δεν μπορεί να τους προσλάβει και αν το κάνει, το κάνει με ένα μεροκάματο «μαύρο», χωρίς ένσημα, χωρίς ασφάλεια. Τι θα γίνεται από δω και πέρα; Θα δίνεται δυνατότητα για άμεση σύμβαση με ένσημα και ασφάλεια. Μάλιστα εάν η επιχείρηση έχει καλέσει έναν εργαζόμενο και τελικά δεν τον χρειάζεται τότε ο εργαζόμενος θα πληρώνεται κανονικά.

Από την άλλη μεριά είναι σημαντική η πρόβλεψη του παρόντος νομοσχεδίου ότι από δω και στο εξής ο εργοδότης θα είναι υποχρεωμένος βάσει νόμου να ενημερώνει τον εργαζόμενο γραπτώς για τα δικαιώματά του. Άλλη γνώση λαμβάνει ο εργαζόμενος από την προφορική ενημέρωση και άλλη από τη γραπτή, όπως όλοι καταλαβαίνουμε. Στην περίπτωση που ο εργοδότης έχει υποχρέωση να παρέχει κατάρτιση στον εργαζόμενο, η κατάρτιση αυτή πλέον θα παρέχεται δωρεάν, θα προσμετράται ως χρόνος εργασίας και θα λαμβάνει χώρα εντός του συμβατικού ωραρίου πλέον. Αναφορικά με την ειδική διάταξη για τα απαραίτητα έκτακτα μέτρα προστασίας των εργαζομένων σε περιπτώσεις φυσικών ή τεχνολογικών καταστροφών ή έκτακτων καιρικών φαινομένων οι εργοδότες των επιχειρήσεων που λειτουργούν σε περιοχές που λαμβάνουν χώρα τα παραπάνω φαινόμενα οφείλουν και υποχρεούνται να συμμορφώνονται με τα μέτρα αυτά.

Επιπρόσθετα, μέσω του παρόντος νομοσχεδίου ψηφίζονται ευεργετικές διατάξεις για τους εργαζόμενους που εργάζονται σε εργολάβους. Ο εργολάβος θα πρέπει να ενημερώνει τον εργαζόμενο σε ποια επιχείρηση θα τον στείλει καθώς επίσης και στον τουρισμό. Οι εργαζόμενοι σε εργολάβους θα λαμβάνουν πλέον το εποχικό επίδομα ανεργίας. Ο επισιτισμός και ο τουρισμός έχουν δική τους κλαδική σύμβαση.

Τέλος, αναφορικά με την πολυσυζητημένη διάταξη για την απεργία, όπως διασφαλίζεται -και οφείλουμε να διασφαλίσουμε το δικαίωμα στην απεργία- οφείλουμε να προστατεύσουμε και το δικαίωμα στην εργασία. Όποιος θέλει να απεργεί, θα απεργεί. Και όποιος θέλει να δουλεύει, θα δουλεύει. Όποιος θα εμποδίζει την ελεύθερη προσέλευση ή αποχώρηση από την εργασία, την παροχή εργασίας από εργαζόμενους οι οποίοι δεν συμμετέχουν σε απεργία και επιθυμούν να εργαστούν ή όποιος συμμετέχει σε κατάληψη χώρων εργασίας κατά τη διάρκεια της απεργίας, πλέον δεν θα γίνεται ανεκτό και θα ενεργοποιούνται οι κυρώσεις του νόμου. Ο εργαζόμενος δεν θα εμποδίζεται να δουλέψει και η παραγωγή της επιχείρησης δεν θα παρακωλύεται από τους γνωστούς μόνιμα αντιδρώντες που έχουν αναγάγει την αντίδραση σε επάγγελμα.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Επίσης, κύριοι της Αξιωματικής Αντιπολίτευσης μην κόπτεστε τόσο για το δικαίωμα στην απεργία. Με δικό σας νόμο τον ν.4512/2018 υπερδιπλασιάστηκε ο αριθμός των εργαζομένων που απαιτείται για την προκήρυξη απεργίας από πρωτοβάθμιο σωματείο.

Κυρίες και κύριοι συνάδελφοι, την ώρα που η Αντιπολίτευση εξακολουθεί να αναλώνεται σε μικροπολιτικές σκοπιμότητες εμείς νομοθετούμε για την ισχυροποίηση του εργαζόμενου. Ταυτόχρονα αντιμετωπίζουμε την πληθωριστική κρίση με νέα αύξηση του κατώτατου μισθού με το ξεπάγωμα των τριετιών που συνεπάγεται αύξηση μισθών, με την αύξηση μισθών των δημοσίων υπαλλήλων, με αυξήσεις για όλους τους συνταξιούχους, με μηδενισμό της συμμετοχής στα φάρμακα για διακόσιες χιλιάδες δικαιούχους του ΕΚΑΣ με αύξηση του ελάχιστου εγγυημένου εισοδήματος. Κάθε μέρα, βήμα-βήμα, προχωράμε μπροστά υλοποιώντας τις δεσμεύσεις μας απέναντι στον ελληνικό λαό.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπά. Επόμενος ομιλητής ο κ. Παναγής Καππάτος, Βουλευτής της Νέας Δημοκρατίας. Θα ακολουθήσει ο κ. Κωνσταντίνος Χήτας, Κοινοβουλευτικός Εκπρόσωπος της Ελληνικής Λύσης, ο κ. Γιώργος Λαμπρούλης, ο κ. Λεωνίδας Στολτίδης και ο κ. Διονύσιος Ακτύπης.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, οι αλλαγές στον χώρο της εργασίας ήταν καταιγιστικές τα τελευταία χρόνια. Δεν είναι μόνο η πανδημία και η αλλαγή των εμπορικών σχέσεων παγκοσμίως που επηρεάζουν την εργασία. Είναι κυρίως η ανάπτυξη μιας διαφορετικής κουλτούρας αντιμετώπισης της εργασίας ιδιαίτερα από τις νεότερες γενιές. Επομένως, είναι αναγκαία η νομοθετική παρέμβαση για να ανταποκριθούμε στις εξελίξεις που τρέχουν παγκοσμίως. Αλλά και για να προσαρμοστούμε στην ευρωπαϊκή οδηγία και σε μέτρα για την εργασία που ισχύουν στην Ευρωπαϊκή Ένωση εδώ και πολλά χρόνια.

Στη Νέα Δημοκρατία πιστεύουμε ότι η επένδυση στο ανθρώπινο δυναμικό μας είναι η βασικότερη προϋπόθεση για την πρόοδο της χώρας. Πρέπει να προστατέψουμε τους εργαζόμενους στις νέες συνθήκες που διαμορφώνονται. Να τους δώσουμε τη δυνατότητα μεγαλύτερης ευελιξίας και να τους προστατεύσουμε από αθέμιτες πρακτικές. Να τους δώσουμε το δικαίωμα να ρυθμίσουν αυτοί τον τρόπο που θέλουν να εργάζονται χωρίς να χάνουν δικαιώματα, όπως η ασφάλισή τους. Στόχος μας είναι οι καλές εργασιακές συνθήκες, τα κίνητρα για τη μείωση της αδήλωτης και ανασφάλιστης εργασίας, η κατάρτιση των εργαζομένων, ο σεβασμός βασικών δικαιωμάτων και η προστασία από καταχρηστικές πρακτικές.

Το νομοσχέδιο του Υπουργείου Εργασίας ανταποκρίνεται επομένως στην τάση επαναπροσδιορισμού των προτεραιοτήτων από την πλευρά των εργαζομένων που επιζητούν μεγαλύτερη ευελιξία στην εργασία τους. Οι εργαζόμενοι σήμερα εξετάζουν πολλούς παράγοντες πέρα από τον μισθό. Αποτέλεσμα είναι να αλλάζουν πολύ συχνότερα εργασία με στόχο να βρεθούν σε ένα περιβάλλον που ανταποκρίνεται καλύτερα στις δικές τους αξίες και προσφέρει καλύτερη ποιότητα ζωής με κυριότερο ζητούμενο την ισορροπία μεταξύ επαγγελματικής και προσωπικής ζωής. Άρα έχουμε ως αποτέλεσμα όλο και μεγαλύτερη κινητικότητα στην αγορά εργασίας.

Μια από τις βασικές προβλέψεις του νομοσχεδίου είναι ότι αντιμετωπίζει μια πραγματικότητα που όλοι γνωρίζουμε: τη λεγόμενη παράλληλη απασχόληση, την επιλογή ή την ανάγκη κάποιων εργαζομένων να κάνουν μια δεύτερη δουλειά σε άτυπο καθεστώς μερικής απασχόλησης, καθώς κάτι τέτοιο μέχρι σήμερα απαγορεύεται και γίνεται με τρόπο που δεν προσφέρει δικαιώματα και προστασία στον εργαζόμενο. Δεν συνεισφέρει στη σύνταξή του και τον οδηγεί στην ανασφάλιστη εργασία. Στερεί έσοδα για το δημόσιο μέσω της μαύρης και αδήλωτης εργασίας. Με το νομοσχέδιο αντιμετωπίζεται αυτή η στρέβλωση στον χώρο της μισθωτής εργασίας και ο εργαζόμενος θα μπορεί νόμιμα και με πλήρη προστασία να έχει και δεύτερο εργοδότη, κάτι που κατά την άποψή μας του προσφέρει επιπλέον και πολύ μεγαλύτερη διαπραγματευτική ισχύ απέναντι στον πρώτο εργοδότη πλήρους απασχόλησης. Θεσμοθετούμε, λοιπόν, μια πραγματικότητα στον χώρο της μισθωτής εργασίας.

Μια δεύτερη μεγάλη παρέμβαση γίνεται με τα άρθρα για τη δοκιμαστική περίοδο δόκιμων εργαζομένων αορίστου ή ορισμένου χρόνου όπου έχουν παρατηρηθεί καταχρηστικές πρακτικές σε βάρος των εργαζομένων, ιδιαίτερα μέσω της συνεχόμενης ανανέωσης των δοκιμαστικών συμβάσεων. Αυτό σταματάει. Αν ο εργοδότης επιθυμεί να προσλάβει τον δόκιμο εργαζόμενο πρέπει μετά τους έξι μήνες να προχωρήσει σε σύμβαση με ισχύ από την αρχή της δοκιμαστικής περιόδου κάτι που ενισχύει ακόμη περισσότερο τη θέση του εργαζομένου. Το πλέγμα των προβλέψεων του νομοσχεδίου για την προστασία των εργαζομένων επεκτείνεται και στο πεδίο της λεπτομερούς ενημέρωσης του εργαζομένου για τους βασικούς όρους εργασίας.

Ο εργοδότης οφείλει να δώσει στον εργαζόμενο έγγραφη σύμβαση εντός μιας εβδομάδας από την πρόσληψη αντί δύο μηνών που ίσχυε μέχρι σήμερα. Στο έγγραφο πρέπει να αναφέρεται ο φορέας κοινωνικής ασφάλισης και η κοινωνική παροχή που απορρέει ως υποχρέωση του εργοδότη.

Η τρίτη μεγάλη παρέμβαση που κάνει το νομοσχέδιο αφορά τις συμβάσεις κατά παραγγελία, μια από τις βασικές αιτίες αδήλωτης και ανασφάλιστης εργασίας στην Ελλάδα και μάλιστα για κοινωνικές ομάδες όπως είναι οι μητέρες και οι φοιτητές. Προβλέπονται προστατευτική όροι με στόχο ο εργαζόμενος να μην αιφνιδιάζεται και να μπορεί να κάνει καλύτερο προγραμματισμό της ζωής του, αλλά και αποζημίωση του εργαζομένου σε περίπτωση που ο εργοδότης ακυρώσει την ανάθεση εργασίας. Επιδιώκεται δηλαδή διαφάνεια και προβλεψιμότητα στις συμβάσεις κατά παραγγελία.

Πώς προστατεύονται περαιτέρω οι εργαζόμενοι με το νομοσχέδιο; Κυρίως με τη θεσμοθέτηση μορφών εργασίας που σήμερα υπάρχουν, αλλά για τις οποίες δεν υπήρχε έλεγχος και προστασία, αλλά και με την αντιμετώπιση καταχρηστικών πρακτικών, όπως η χρέωση της υποχρεωτικής κατάρτισης στον εργαζόμενο, η οποία με το άρθρο 12 του νομοσχεδίου θα προσμετράται ως αμειβόμενος χρόνος εργασίας.

Θεσπίζεται επίσης το αδίκημα της παρεμπόδισης εργασίας. Ποινικοποιείται η κατάληψη χώρων εργασίας και η παρεμπόδιση εργαζομένων που το επιθυμούν να εργαστούν ελεύθερα, κάτι που πολύ συχνά συμβαίνει από άτομα που δεν έχουν σχέση με το περιβάλλον εργασίας των εργαζομένων.

Όμως και για τις επιχειρήσεις υπάρχουν σημαντικές παρεμβάσεις, όπως η μείωση της γραφειοκρατίας στην εφαρμογή της ψηφιακής κάρτας εργασίας, κάτι που αποτελούσε αίτημα των επιχειρήσεων για τη μείωση των διοικητικών βαρών.

Συνολικά, το νομοσχέδιο συμβάλλει στην αύξηση του εισοδήματος, της παραγωγικότητας και στην καλύτερη οργάνωση της καθημερινότητας των εργαζομένων. Δεν πρόκειται για μέτρα αποσπασματικά αλλά για εφαρμογή του σχεδίου της Νέας Δημοκρατίας για την ελληνική οικονομία.

Και τι έχει πετύχει αυτή η Κυβέρνηση πέρα από υψηλούς ρυθμούς ανάπτυξης; Έχει πετύχει, αφ’ ενός, μεγάλη μείωση της ανεργίας, αφ’ ετέρου, αύξηση των μισθών, κάτι που όμως πρέπει να συνεχίσουμε με ακόμα μεγαλύτερη ένταση.

Το νομοσχέδιο του Υπουργείου Εργασίας είναι ένα χρήσιμο εργαλείο, για να πετύχει η χώρα μας αυτούς τους στόχους και σας καλώ, κυρίες και κύριοι συνάδελφοι, να το υπερψηφίσετε.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καππάτο.

Καλείται στο Βήμα ο Κοινοβουλευτικός Εκπρόσωπος της Ελληνικής Λύσης κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Νομίζω, κύριε Σπανάκη, κύριε Υπουργέ, ότι όλη η διαφωνία βρίσκεται σε μία λέξη, σε ένα ρήμα. Λέτε από το πρωί «όποιος θέλει θα πάει να δουλέψει, του δίνουμε το δικαίωμα». Ξέρετε, δεν είναι το ρήμα «θέλω», είναι το ρήμα «πρέπει». Έχετε μπερδέψει τα δύο αυτά ρήματα. Δεν νομίζω να υπάρχει Έλληνας που μας ακούει αυτή τη στιγμή που να θέλει να δουλεύει δώδεκα, δεκατρείς, δεκατέσσερις ώρες την ημέρα ή να κάνει δύο και τρεις δουλειές. Μάλλον «πρέπει» να το κάνει για να μπορέσει να ανταποκριθεί. Γιατί για άλλη μια φορά –δεν θα μαλώσουμε, αρκετά ακούστηκαν σήμερα εδώ, δεν θέλω και φασαρίες- απλά να δούμε λίγο τα πράγματα.

Κύριε Σπανάκη, εσείς προεκλογικά θυμάμαι ότι τρέξατε πάρα πολύ, βλέπατε κόσμο συνέχεια, είναι η φύση της δουλειάς σας τέτοια. Έχετε δει κανέναν Έλληνα τεμπέλη; Τεμπέλη Έλληνα έχετε δει; Όχι. Το πρόβλημα δεν είναι ότι οι Έλληνες δεν δουλεύουν ή δουλεύουν λίγο. Ο Έλληνας δουλεύει σαράντα μία ώρες την εβδομάδα, όταν ο μέσος όρος στην Ευρωπαϊκή Ένωση είναι 37,5. Άρα το πρόβλημα δεν είναι ποσοτικό, είναι ποιοτικό. Έχει να κάνει με το τι εισπράττει για τις ώρες εργασίας που προσφέρει αυτός ο άνθρωπος.

Δεν θα σας πάω σε άλλα παραδείγματα Ολλανδίας με 33,2 ώρες, στη Γερμανία με 35,3 ώρες, στη Δανία με 35,4 ώρες. Άρα το πρόβλημα δεν είναι πόσες ώρες θα δουλέψει ο Έλληνας, αλλά τι μισθούς παίρνει. Άρα πάλι κυνηγάμε το αποτέλεσμα και δεν χτυπάμε το αίτιο, κύριε Υφυπουργέ, για να δώσουμε λύση στο πρόβλημα. Αν δεν χτυπήσεις το αίτιο, δεν μπορείς να δώσεις λύση στο πρόβλημα. Άρα θέλει, όποιος θέλει να πάει να δουλέψει. Ποιος τρελός υπάρχει να πάει να δουλεύει δέκαπέντε ώρες τη μέρα; Υπάρχει λογικός άνθρωπος; Ο κόσμος θέλει να δουλεύει το οκτάωρο του, να αμείβεται ανάλογα και να μπορεί να ζει.

Όμως, έχω εδώ –ξέρετε, μου αρέσει να διαβάζω- το πιλοτικό σχέδιο για τετραήμερη εργασία με τον ίδιο μισθό. Θα σας δώσω το κείμενο αυτό, στην «ΚΑΘΗΜΕΡΙΝΗ» το διάβασα. Δεν το διάβασα στην «Ελληνική Λύση.gr», αλλά στην «ΚΑΘΗΜΕΡΙΝΗ». Είναι το πιλοτικό σχέδιο στη Γερμανία που θα εφαρμοστεί για έξι μήνες σε όσες εταιρείες ενταχθούν. Είναι ένα σχέδιο για τετραήμερη εβδομαδιαία εργασία χωρίς μείωση μισθού, για να δούμε αν θα αποδώσει και τι θα αποδώσει. Προβλέπει τη μείωση του χρόνου εργασίας χωρίς παρεπόμενη μείωση αποδοχών και τα λοιπά και τα λοιπά.

Δείτε το λίγο, μιας και ακολουθείτε τι κάνει η Ευρώπη, μιας και ακολουθείτε τι κάνει η Γερμανία και την φέρνετε πολλές φορές σαν παράδειγμα. Δείτε το και αυτό, ενώ εμείς πάμε αντίθετα. Αυτοί μειώνουν, εμείς πάμε παραπάνω!

Το καταθέτω για τα Πρακτικά.

(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να ξεκαθαρίσουμε μία δυο απαντήσεις σε όσα ακούστηκαν το πρωί, ιδίως από την πλευρά του ΣΥΡΙΖΑ. Κοιτάξτε όταν σας κατηγορούμε για κάτι συγκεκριμένο και εσείς πετάτε την μπάλα στην εξέδρα και απαντάτε «ότι επειδή ο Πρόεδρός σας πριν από κάποια χρόνια ή γνωρίζεται με τον Γεωργιάδη, άρα συναινεί για το νομοσχέδιο», αυτά είναι παραμύθια της Χαλιμάς. Έχουμε ξεκάθαρη θέση από το πρώτο δευτερόλεπτο στις επιτροπές ότι είμαστε αντίθετοι, κάθετα αντίθετοι και φυσικά θα εισπράξετε ένα μεγαλοπρεπές «όχι» από εμάς. Άρα μια επισήμανση στους συναδέλφους του ΣΥΡΙΖΑ, οι οποίοι μπορεί να βρίσκονται σε μια χολιγουντιανή διάθεση –αυτή η εκλογική διαδικασία έχει και λίγο Χόλυγουντ μέσα- και να έχουν μπερδευτεί, μάλλον δεν μας ακούσατε ότι είμαστε κάθετα αντίθετοι.

Εμείς τουναντίον σας προκαλέσαμε και προσκαλέσαμε να απαντήσετε για τον εν δυνάμει Πρόεδρό σας εάν η πεθερά του είναι μέλος εταιρείας που παίρνει μια μεγάλη μπίζνα ενάμισι δισεκατομμύριο ευρώ δουλειά για τους αυτόματους μετρητές ρεύματος. Αυτό απαντήστε μας και αφήστε τα υπόλοιπα.

Και ξέρετε γιατί αναζητάνε δεύτερη δουλειά και τρίτη δουλειά, κύριε Υπουργέ; Γιατί εδώ δεν μιλάμε πλέον για ακρίβεια. Εδώ μιλάμε για θράσος αυτών που κερδοσκοπούν. Εκτοξεύονται οι τιμές στα ύψη, εκμεταλλεύονται τη δική σας απάθεια, την απάθεια της Κυβέρνησης και έχουν ανέβει οι τιμές ακόμα και 100%.

Εγώ θα σας πω την εμπειρία μου χθες. Θα το ομολογήσω, δεν ψωνίζω συχνά. Εδώ μένω μόνος μου, η οικογένειά μου είναι στη Θεσσαλονίκη. Πήγα να πάρω κάτι χθες. Αυτό που σας λέω είναι όπως σας το λέω, ό,τι ακούτε ακριβώς. Αλήθεια σας λέω! Πήρα ένα γιαουρτάκι πρόβειο και δέκα φέτες κασέρι light –δεν θα πω τη μάρκα. Πέντε ευρώ οι δέκα φέτες! Μισό ευρώ η φέτα! Το καταλαβαίνετε; Εννοείται εγώ μπορώ να το πληρώσω. Δεν το λέω γιατί παραπονιέμαι, αλλά αναρωτιέμαι και ανατριχιάζω τι κάνει ο μεροκαματιάρης με τα 800, με τα 600 ή τα 1.000 ευρώ. Δέκα φέτες κασέρι πέντε ευρώ και το γιαούρτι δυόμισι ευρώ!

Τι να πάμε μαζί; Μέσο να βάλω τον Υπουργό για να πάω να πάρω γιαούρτι; Θα με τρελάνετε τώρα; Τι θα σας κάνουν εσάς; Καλύτερη τιμή;

Και τι λέει ο Σκρέκας; Όπα, εδώ τώρα τρομάξαμε. Όποιος τολμήσει να κερδοσκοπήσει –λέει- θα την πληρώσει ακριβά. Μάλιστα.

Εδώ έχουμε αυξήσεις 150%! Απόστολος Ρομπόπουλος, Πρόεδρος Εργαζομένων Καταναλωτών Ελλάδας: «Πάνω από 150% η αύξηση».

Το καταθέτω και αυτό στα Πρακτικά να δοθεί στον κ. Σπανάκη μετά.

(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τα μήλα από 1,10 το κιλό πέρυσι πωλούνται φέτος 3 ευρώ το κιλό. Οι ντομάτες από 1,5 ευρώ το κιλό πέρυσι πωλούνται σήμερα 3,29 ευρώ. Τα κολοκυθάκια από 1,3 ευρώ το κιλό πέρυσι πωλούνται 2,98 ευρώ, τα αχλάδια από 1,5 ευρώ πωλούνται 3,29 ευρώ, τα νεκταρίνια Νάουσας από 1,6 ευρώ πωλούνται 3,29 ευρώ, το κουνουπίδι από 2 ευρώ –ευτυχώς δεν μας αρέσει- πωλείται 3,98 ευρώ. Τέσσερα ευρώ το κουνουπίδι! Δεν τα λέω εγώ.

Το κατέθεσα και αυτό στα Πρακτικά να πάει στον κύριο Υπουργό, να τα δει λίγο, γιατί ζείτε κάπου αλλού εσείς.

Δεν θα πάω στα καύσιμα, δεν θα πάω να σας πω ότι οι τιμές ανεβαίνουν και η αύξηση αυτή πυροδοτεί τον πληθωρισμό.

Τώρα θα μου επιτρέψετε, κύριε Πρόεδρε, να βγω λίγο από το θέμα της ημερήσιας διάταξης και να κάνω δύο μικρά σχόλια. Για εμάς, την Ελληνική Λύση, αυτό που συνέβη πριν από λίγη ώρα στο Ευρωπαϊκό Κοινοβούλιο, στην Ευρωβουλή, είναι εθνική ντροπή. Είναι εθνική ντροπή η στάση των Ελλήνων Ευρωβουλευτών. Μόνον ο Ευρωβουλευτής της Ελληνικής Λύσης, ο Μανώλης Φράγκος, συνυπέγραψε το αίτημα για επιβολή ευρωπαϊκών κυρώσεων κατά του Αζερμπαϊτζάν. Τι έγινε στην Ευρωβουλή σήμερα;

Περισσότεροι από εξήντα Ευρωβουλευτές -ακούστε το- απαίτησαν από την Ευρώπη -το αυτονόητο, αυτό που πρέπει να κάνει και η Ελλάδα ούτως ή άλλως- να επιβάλει κυρώσεις στο Αζερμπαϊτζάν και στο καθεστώς του σφαγέα Αλίγιεφ και από την ελληνική πλευρά συμμετείχε μόνο ο Ευρωβουλευτής της Ελληνικής Λύσης, ο Μανώλης Φράγκος. Η στάση των άλλων Ελλήνων Ευρωβουλευτών -και λυπούμαστε που το λέμε- για εμάς συνιστά εθνική ντροπή. Θα έπρεπε να έχουν υπογράψει. Είναι εθνικό θέμα. Εδώ δεν χωράνε ούτε κομματικά, ούτε τίποτε άλλο. Καταθέτω στα Πρακτικά το σχετικό αίτημα, πριν από λίγη ώρα στην Ευρωβουλή. Θα δείτε το όνομα μόνο του Μανώλη Φράγκου, του Ευρωβουλευτή μας, από τους Έλληνες Ευρωβουλευτές.

(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν γίνεται το Αζερμπαϊτζάν να προκαλεί μαζικά πλήγματα, να σφάζει κόσμο, να έχουν καταλάβει το μοναστήρι της Σαμάρας, να λέει η Δύση ότι ο Πούτιν είναι ο «σφαγέας» και να μην αντιδράει κανείς για το Αζερμπαϊτζάν. Τι γίνεται εδώ πέρα; Σφαγέας ο ένας; Μάλιστα. Ο άλλος, δεν είναι; Δεν είναι ο άλλος.

Θέλω να σας θέσω ένα ερώτημα. Ξέρετε, η επαφή με τον κόσμο, θα μεταφέρω ένα μήνυμα που λάβαμε σήμερα ως Ελληνική Λύση στο Facebook. Έχουμε το όνομα της κυρίας, αλλά δεν θα το πω για ευνόητους λόγους, αλλά θα το καταθέσω στα Πρακτικά. Στέλνει, λοιπόν, κύριε Υπουργέ, κυρίες και κύριοι συνάδελφοι, μια Ελληνίδα μάνα το εξής μήνυμα: «Στην Γ΄ λυκείου που πάει ο Κωνσταντίνος μου, του έδωσαν μία υπεύθυνη δήλωση για να πάνε στο θέατρο». Μέχρι εδώ όλα καλά. «Μου έκανε εντύπωση που δεν έλεγε τίτλο έργου. Ψάχνοντας το θέατρο Αμαλία στις 3-10-2023 βρήκα ότι θα δουν το έργο «Τη λένε Εύα» και ήταν αγόρι, με θέμα τον βίο ενός τρανσέξουαλ. Αυτά στο Γενικό Λύκειο Βασιλικών. Ενημερώστε τους γνωστούς σας ότι ξεκίνησε, οι δάσκαλοι πλέον δεν διδάσκουν, αλλά συμμετέχουν στη διαφθορά. Εάν δεν υπάρξει αντίδραση τώρα, θα μας επισκεφθούν και στα σχολεία. Πάρτε ό,τι θέση νομίζετε. Είστε ενήμεροι πλέον. Επιλέξτε».

(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Απαντάμε στην κυρία: Δεν είναι θέμα επιλογής. Είναι θέμα στάσης. Είναι θέμα ιδεολογίας. Είναι θέμα πιστεύω. Είναι θέμα πατριωτισμού, ορθοδοξίας και οικογένειας. Εμείς αυτό θα το αποτρέψουμε και θα υπηρετήσουμε ακριβώς αυτό. Δίνουμε τη μάχη για τον πατριωτισμό, για την Ορθοδοξία και την οικογένεια. Και ρωτώ: Τι θα απαντήσετε στη μαμά αυτή; Θα στέλνατε στο παιδί σας εσείς εκεί, να δει στο λύκειο κινηματογράφο την ιστορία ενός τρανσέξουαλ «Τη λένε Εύα» και είναι ο Μανώλης; Απαντήστε μου εσείς τι θα λέγατε στην κυρία αυτή. Εμείς απαντήσαμε. Εσείς τι θα απαντήσετε;

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε συνάδελφε.

Επόμενος ομιλητής ο κ. Γιώργος Λαμπρούλης, Βουλευτής του Κομμουνιστικού Κόμματος Ελλάδας.

Μέχρι να έρθει στο Βήμα ο κ. Λαμπρούλης, να σας ενημερώσουμε ότι σήμερα θα φθάσουμε μέχρι το νούμερο εξήντα πέντε, μέχρι τον κ. Κτιστάκη και αύριο θα ξεκινήσει η συνεδρίαση στις 9.00΄, με πρώτο ομιλητή το νούμερο εξήντα έξι, τον κ. Καλαματιανό.

Κύριε Λαμπρούλη, έχετε τον λόγο για επτά λεπτά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Ακούσαμε αυτές τις μέρες και στο πλαίσιο της συζήτησης του συγκεκριμένου νομοσχεδίου στις επιτροπές, στον δημόσιο διάλογο, σε αυτή την Αίθουσα από τους Υπουργούς, από τους Βουλευτές της Συμπολίτευσης, όλοι σας κλείνετε σε όλες τις πτώσεις το «σύγχρονο», το «προοδευτικό», το «ρεαλιστικό» και άλλα φληναφήματα με αφορμή το παρόν νομοσχέδιο. Αντίθετα, όμως, η κατάσταση δείχνει πως σε όφελος των εργαζομένων δεν είναι οι προβλέψεις του νομοσχεδίου για νέες συμβάσεις ευέλικτης απασχόλησης, ελάχιστων μηδενικών ωρών και τρισάθλιων όρων, ούτε το ότι οι εργαζόμενοι θα ενημερώνονται όποτε ο εργοδότης θα έχει ανάγκη.

Στόχος σας -Κυβέρνησης και εργοδοσίας- η κατάργηση της πενθήμερης εργασίας και το περαιτέρω ξεζούμισμα και εντατικοποίηση της εργασίας με δεκατρείς ώρες δουλειάς την ημέρα, εβδομήντα οκτώ ώρες την εβδομάδα σε πάνω από έναν εργοδότη, κατάργηση της κυριακάτικης αργίας. Και όλα αυτά κομπάζοντας τα ονομάζετε φιλεργατικά μέτρα με περίσσιο θράσος και κυνισμό. Προσπαθείτε να κρύψετε την ομολογία σας πως με 800 ευρώ τον μήνα μέσο μισθό, την ακρίβεια να τσακίζει κόκαλα, για να ζήσει μία εργατική οικογένεια με παιδιά χρειάζεται οι δύο γονείς να δουλεύουν είκοσι έξι ώρες το εικοσιτετράωρο. Θυσιάζετε περαιτέρω τα δικαιώματα και τη ζωή των εργατών στον βωμό των κερδών των επιχειρηματικών συμφερόντων των αφεντικών σας, που με ταξική συνέπεια υπηρετείτε πιστά.

Και αυτή την κτηνωδία τη φέρνετε για ψήφιση την ίδια ώρα που ο λαός στη Θεσσαλία και αλλού μετρά απώλειες ανθρώπινων ζωών, βλέπει τους κόπους μιας ζωής που πνίχτηκαν εξαιτίας της επιλεκτικής ανικανότητας και αδιαφορίας του αστικού κράτους σε όλες του τις υποδιαιρέσεις, Κυβέρνηση, περιφέρεια, δήμοι. Πρόκειται, λοιπόν, για την ίδια πολιτική που δεν υπολογίζει τις ανθρώπινες ζωές και δίνει απόλυτη προτεραιότητα στα κέρδη των επιχειρηματικών ομίλων που στήριξαν και στηρίζουν διαχρονικά όλες οι κυβερνήσεις και μια πολιτική που γεννά τα Τέμπη, τη Δαδιά, τη Θεσσαλία, τους δεκάδες νεκρούς και σακατεμένους στους χώρους δουλειάς. Είναι μια πολιτική που γεννά τη φτώχεια και την ακρίβεια, κατατρώει και διαλύει τις ζωές μας, καταστρέφει λαϊκές περιουσίες κι όλα αυτά επειδή θεωρούνται κόστος τα αναγκαία μέτρα προστασίας βαρίδι τα εργατικά δικαιώματα.

Φέρνετε, λοιπόν, αυτό το κατάπτυστο νομοσχέδιο λίγες μέρες μετά τον θάνατο ενός εργάτη στη χαλυβουργία που έρχεται να ανεβάσει σε τρεις τους νεκρούς εργάτες μέσα σε σαράντα μέρες μόνο στη Μαγνησία. Αυτά τα εργοδοτικά εγκλήματα είναι αποτέλεσμα της μετατροπής σε σύγχρονα κάτεργα των χώρων δουλειάς με τις ευλογίες του κράτους, της Κυβέρνησης και του Υπουργείου Εργασίας, αφού δεν παίρνετε μέτρα ασφαλείας και προστασίας της ζωής και της υγείας των εργαζομένων, απουσιάζει η επίβλεψη των εργασιών που εκτελούνται στις βάρδιες χωρίς καμμιά οδηγία εργασίας, απουσιάζει ο τεχνικός ασφαλείας και ο γιατρός εργασίας. Δεν παίρνετε μέτρα συλλογικής προστασίας των εργαζομένων με ευθύνη της εργοδοσίας, ενώ ανύπαρκτη είναι σχεδόν οι έλεγχοι από το ΣΕΠΕ. Όλα αυτά αποτελούν συνειδητή σας επιλογή, Κυβέρνησης, όλων των προηγούμενων κυβερνήσεων και εργοδοσίας, στη βάση των κατευθύνσεων της Ευρωπαϊκής Ένωσης, αφ’ ενός μεν για τη διευθέτηση του χρόνου εργασίας και συνάμα της αύξησης της εκμετάλλευσης της δουλειάς των εργαζομένων, που όλοι όσοι κυβερνήσατε έχετε νομοθετήσει.

Την ίδια ώρα γνωρίζετε πολύ καλά -και εδώ υπάρχουν πλήθος μελετών που το τεκμηριώνουν σε επίπεδο Ευρωπαϊκής Ένωσης- τις επιπτώσεις στη ζωή και την υγεία των εργαζομένων από τις πολλές ώρες εργασίας, αλλά και της εργασιακής ανασφάλειας λόγω των ελαστικών μορφών εργασίας. Πού οδηγούν όλα αυτά; Σε αύξηση εργατικών θανατηφόρων ατυχημάτων, αύξηση θανάτων και αναπηριών από επαγγελματικές ασθένειες, επαγγελματικό στρες, αύξηση νοσηρότητας με πρώτο τα καρδιαγγειακά και δεύτερο τους καρκίνους και φυσικά ακολουθούν και τα υπόλοιπα. Είναι άραγε τυχαία όλα αυτά; Κάθε άλλο λέμε. Ούτε τυχαία, ούτε απρόσμενα είναι, ούτε φταίει γι’ αυτά η κακή στιγμή ή η κακιά ώρα. Αποτελούν ένα προδιαγεγραμμένο έγκλημα, προσχεδιασμένο, απόρροια όλων των προηγούμενων νομοθετημάτων, αλλά και του σημερινού εκτρώματος που φέρνετε και που θεωρείτε τις ζωές των εργατών παράπλευρες απώλειες, προκειμένου να μη διασαλευτούν οι δείκτες της ανταγωνιστικότητας και κερδοφορίας των επιχειρηματικών ομίλων. Τα ιερά και τα όσια του συστήματος.

Αυτή την κατεύθυνση, λοιπόν, υπηρετεί και η πρόβλεψη του άρθρου 30 που δίνει τη χαριστική βολή στην ειδικότητα της ιατρικής της εργασίας. Στην ουσία αυτό που επιδιώκετε είναι η υπονόμευση ή και κατάργηση της επιστημονικής συμβολής της ιατρικής επιστήμης στην πρόληψη και προστασία της ζωής και της υγείας των εργαζομένων. Πρόκειται για απαράδεκτη πρακτική που συνιστά φαλκίδευση και υπονόμευση της ιατρικής της εργασίας από την Κυβέρνηση. Στόχος είναι η υλοποίηση των επιδιώξεων της εργοδοσίας και του επιλεκτικά ανίκανου αστικού κράτους που αφαιρούν από την ιατρική επιστήμη την ουσιαστική συμβολή της στην πρόληψη και αντιμετώπιση του επαγγελματικού κινδύνου, δίνοντας τη δυνατότητα για ψευδεπίγραφες έως και εικονικές υπηρεσίες ιατρού εργασίας, τυπικής άσκησης των καθηκόντων, διαμόρφωσης εικονικών προγραμμάτων και άλλα που είναι αφ’ ενός καταδικαστέα, αφ’ ετέρου ευνοούν την εργοδοσία. Ανοίγετε τον δρόμο για αναίρεση της εργοδοτικής ευθύνης στην κατεύθυνση της πρόληψης, δηλαδή της λήψης όλων των αναγκαίων μέτρων που θα πρέπει να υλοποιεί για την πρόληψη του επαγγελματικού κινδύνου και τις συνέπειες αυτού.

Γίνεται λόγος, με δύο λόγια ή με έναν λόγο ή με μία λέξη, για το κόστος που θέλει να ξεφορτωθεί η εργοδοσία, γιατί κόστος θεωρούνται η ασφάλεια και η υγιεινή στους εργασιακούς χώρους και οι εργαζόμενοι αναλώσιμοι.

Να, πως και με αυτό το άρθρο όπως και με το σύνολο του νομοσχεδίου για τους εργαζόμενους προωθείται η ελάχιστη προβλεψιμότητα που δεν θα μπορούν να προβλέψουν οι εργαζόμενοι αν θα έχουν εργασία αν θα έχουν ώρες δουλειάς και πόσες αν θα έχουν μεροκάματο, ακόμα και αν θα γυρίζουν από τη δουλειά τους ζωντανοί. Ενώ για την εργοδοσία υπάρχει η μέγιστη προβλεψιμότητα για να εξασφαλίζονται τα κέρδη τους. Και ακριβώς αυτή την ελάχιστη προβλεψιμότητα για τον λαό της Θεσσαλίας αντανακλά το άρθρο 3 της υπουργικής τροπολογίας που φέρνετε, την ίδια ώρα που έχει μετατραπεί η Θεσσαλία σε υγειονομική βόμβα ενώ χιλιάδες άνθρωποι λόγω ζημιών των οδικών δικτύων έχουν δυσκολίες πρόσβασης σε υπηρεσίες υγείας, φάρμακα και άλλα.

Και εσείς τι κάνετε με την τροπολογία; Φέρνετε μία ρύθμιση που δεν αντιστοιχεί στις ανάγκες του λαού της Θεσσαλίας παρά αποτελούν μία πολιτική ελάχιστων ανεπαρκών παροχών για ένα μικρό μέρος των πληγέντων και για ελάχιστο διάστημα.

Μιλάτε για απαλλαγή, λέει, σύμφωνα με τον κανονισμό του ΕΟΠΥΥ από τη συμμετοχή στα φάρμακα ή σε διαγνωστικές εξετάσεις. Μα, ακριβώς αυτός ο κανονισμός του ΕΟΠΥΥ δεν είναι που δεν προβλέπει αποζημιώσεις θεραπειών είτε καθόλου είτε περιορισμένες; Μεγάλο μέρος αντίστοιχα φαρμάκων δεν είναι εκτός λίστας αποζημιωμένων, επομένως και οι πληγέντες, όπως όλος ο λαός μας, θα συνεχίζουν να πληρώνουν άμεσα και έμμεσα;

Πουθενά στην τροπολογία δεν προβλέπεται τίποτα για τις περιπτώσεις για παράδειγμα νοσηλείας στον ιδιωτικό τομέα, αφού πολλοί και από τους πληγέντες ή εξαναγκάζονται ή θα εξαναγκαστούν λόγω της τραγικής κατάστασης των δημόσιων μονάδων υγείας να προσφεύγουν στους ιδιώτες.

Τι λέμε; Τι απαιτείται; Με δυο λόγια, πλήρη απαλλαγή από πληρωμές άμεσες και έμμεσες και χωρίς περικοπές περιορισμούς που θέτει ο κανονισμός του ΕΟΠΥΥ. Και δεύτερον απολύτως δωρεάν ιατροφαρμακευτική περίθαλψη και δημιουργία υποδομών στρατιωτικού τύπου, τις λέμε εμείς, σε ανοιχτούς χώρους κατά τόπους, χωριά και κωμοπόλεις που έχουν πληγεί για αντιμετώπιση των προβλημάτων υγείας και κατ’ επέκταση για τη διενέργεια των εμβολιασμών, την ψυχολογική υποστήριξη των πληγέντων και άλλα.

Κλείνω, με βάση τα όσα ειπώθηκαν και από τον Υπουργό και για την επίθεση που δέχτηκε το ΚΚΕ. Κύριοι της Κυβέρνησης, να ξέρετε πως οι εργαζόμενοι θα ανατρέψουν και θα ακυρώσουν στην πράξη την ευελιξία της ζωής τους, θα ακυρώσουν τα μέτρα που προωθείτε και που έρχονται από πολύ παλιά. Και να ξέρετε -όπως το ξέρετε- ότι έχουν τη δύναμη στα χέρια τους.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λαμπρούλη.

Επόμενος ομιλητής ο κ. Λεωνίδας Στολτίδης, Βουλευτής του Κομμουνιστικού Κόμματος Ελλάδας. Θα ακολουθήσει ο κ. Διονύσιος Ακτύπης, ο κ. Αναστάσιος Δημοσχάκης και ο κ. Σταύρος Παπασωτηρίου.

Ελάτε, κύριε συνάδελφε.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Εκατοντάδες εργαζόμενοι από όλη τη χώρα κάθε μέρα πηγαίνουν στη Θεσσαλία με τσάπες και φτυάρια για να ξεθάψουν και να φέρουν στην επιφάνεια τις ζωές των ανθρώπων που χώσατε βαθιά, μέσα στον βούρκο της λάσπης και των λυμάτων, εσείς μαζί με τον ΣΥΡΙΖΑ και το ΠΑΣΟΚ. Ο ΣΥΡΙΖΑ με τα 36 δισεκατομμύρια μαξιλάρι που έγδαρε τον λαό μας για να τα μαζέψει και σας τα έδωσε για να τα μοιράσετε αυτά, όπως και δεκάδες ακόμη, στις τσέπες εκατό, διακοσίων παράσιτων επιχειρηματικών ομίλων αντί να σώσετε τον λαό μας από φωτιές και πλημμύρες, αντί να λύσετε ζητήματα με τα νοσοκομεία και τα σχολεία.

Οι κομμουνιστές είναι όλοι εκεί στη Θεσσαλία μαζί με εκατοντάδες συνοδοιπόρους τους στα σωματεία, στις σχολές, ξεθάβουν με τα χέρια γερόντια από την απελπισία, βοηθάνε αγρότες και επαγγελματίες να ορθοποδήσουν, ανοίγουν τους δρόμους για τα σχολεία, μεταφέρουν τόνους αγαθών πρώτης ανάγκης.

Εσείς όλοι πού είσαστε; Μόνο κλάψες για τα βάσανα του λαού της περιοχής. Αυτή την ώρα να διαλέξετε εσείς της Κυβέρνησης να ρίξετε πισώπλατη μαχαιριά στην εργατική τάξη, τους εργαζόμενους. Να στείλετε τη ζωή και τα δικαιώματα της δύο αιώνες πίσω.

Κύριοι της Κυβέρνησης, σας το λέμε καθαρά. Λάθος πλάτη διαλέξατε. Και η αλληλεγγύη θα φουντώσει και τους μαυραγορίτες που στείλατε στη Θεσσαλία θα αποκρούσει και το αντεργατικό τερατούργημα που μαγειρέψατε θα πάρει -όπως και πήρε- ηχηρή απάντηση και θα καταλήξει στα σκουπίδια, όπως όλα τα προηγούμενα. Δεν πρόλαβε να στεγνώσει το μελάνι του εκτρώματος Χατζηδάκη που συμπλήρωνε τους νόμους ευελιξίας του ΣΥΡΙΖΑ με τα δωδεκάωρα στους νοσοκομειακούς, τα εντεκαήμερα στους σιδηροδρομικούς βάζοντας έτσι τους όρους απλήρωτης δουλειάς μετά το οκτάωρο και μέχρι τις δέκα ώρες και επειδή δεν χόρτασαν τα παράσιτα οι κεφαλαιοκράτες που υπηρετείτε, όπως οι εκατόν πενήντα επιχειρήσεις που είδαν αύξηση 303% ή αλλιώς καθαρά κέρδη 10,4 δισεκατομμύρια σε ένα χρόνο, σας ζήτησαν να φέρετε καπάκι άλλο τερατούργημα που επιτρέπει τη δεκατρίωρη εργασία την ημέρα,εβδομήντα οκτώ ώρες την εβδομάδα για να γεμίσουν τις τσέπες περισσότερο.

Η απόλυτη κατάντια. Την εποχή της τέταρτης βιομηχανικής επανάστασης δουλειά ήλιο με ήλιο, μέχρι θανάτου στην κυριολεξία. Όλοι ξέρουμε τα ανθρώπινα όρια άσχετα αν εσείς κάνετε την παλαβή για τα απολύτως απαραίτητα, για την επιβίωση. Μόνο δουλειά, καθόλου ζωή, για να προλαβαίνουν οι εργαζόμενοι να πληρώνουν τα κοράκια που ξαμολήσατε πάνω στο εισόδημά τους, τα καρτέλ της ενέργειας του ΣΥΡΙΖΑ και της Νέας Δημοκρατίας, τους σουπερμαρκετάδες που έχουν πνιγεί στα κέρδη, τους τραπεζίτες που έχουν σκάσει κι αυτοί, τους φόρους του κράτους για να τα επιστρέψετε πάλι στις ίδιες τσέπες. Μέτρα για κάθε γούστο, ό,τι θέλουν τα παράσιτα. Συμβάσεις μηδενικών ωρών λέει. Ένας εργαζόμενος αντί για τρεις το εικοσιτετράωρο. Έλα για τρεις ώρες το πρωί, τέσσερις το απόγευμα, τρεις τα μεσάνυχτα και πάει λέγοντας. Ό,τι πρέπει για την ανεργία. Μιλάμε για χοντρό δούλεμα. Ο εργοδότης πλέον δεν θα διαφεντεύει τον εργαζόμενο μόνο στο ωράριο εργασίας, αλλά σε όλη του τη ζωή. Θα του λέει πότε θα φάει, πότε θα κοιμηθεί, θα ορίζει το χρόνο και την ποιότητα της σχέσης του ζευγαριού, το χρόνο της επαφής με τα παιδιά του, ο ελεύθερος χρόνος γίνεται ελεύθερος χρόνος του εργοδότη για να τον καλέσει για ξεζούμισμα και τσάμπα. Οποιαδήποτε προσωπική, οικογενειακή, κοινωνική, βιολογική, ψυχολογική ισορροπία έχει απομείνει στα χέρια του εργαζόμενου μετά το ωράριο εργασίας με τους ήδη εξοντωτικούς όρους, περνάει στα χέρια του παράσιτου. Κι όλα αυτά και τα Σάββατα και τις Κυριακές.

Να πάτε εσείς, που θα το ψηφίσετε να δουλέψετε δεκατρείς ώρες για 3,60 στα ορυχεία, στα μεταλλεία, στα ναυπηγεία και στις οικοδομές. Να πάτε εσείς οι γυναίκες Βουλευτές να δουλέψετε δεκατρείς ώρες με 3,60 στα σουπερμάρκετ, στα πτηνοσφαγεία με 4 βαθμούς, στα τηλεφωνικά κέντρα, στα διαλογητήρια, στην ανακύκλωση ή στις γραμμές παραγωγής της βιομηχανίας, με 40 βαθμούς Κελσίου. Να πάτε εσείς και όταν πάτε να γυρίσετε και να μεταφέρετε τη χαρά σας και τον ενθουσιασμό σας στον Υπουργό για να έχει κανένα αληθινό δεδομένο να επικαλείται, διότι δεν υπάρχει νομοσχέδιο που να είναι επενδεδυμένο επιχειρηματολογικά, αποκλειστικά με ψέματα και πανικό.

Ψέματα ότι το αιτούνται οι εργαζόμενοι. Πήρατε την απάντηση. Ψέματα για τη Μαλαματίνα. Φάγατε τα μούτρα σας κι εκεί. Πανικός να μην ξεσηκωθούν οι εργαζόμενοι, επιστρατεύσατε τις πονηριές για τις τριετίες την τελευταία στιγμή, λες και μιλάτε σε γκαβούς που δεν βλέπουν ότι κλέβετε δώδεκα χρόνια δουλειάς, που δεν βλέπουν ότι αφορά το 2027 και μόνο το 10% των εργαζομένων. Αλλά και για αυτούς τους 10% που τους αφορά έχουν προβλέψει τα τσιράκια της εργοδοσίας οι συνδικαλιστές της ΠΑΣΚΕ και της ΔΑΚΕ στο εργατικό κίνημα να αλλάξουν τις συμβάσεις, καθιερώνοντας την προσωπική διαφορά που θα απορροφήσει τις τριετίες και έτσι χιλιάδες δεν θα πάρουν αύξηση, όπως στις τηλεπικοινωνίες για παράδειγμα. Λες και δεν βλέπουν ότι βάλατε δημοσιονομικό όρο για να μπορείτε να το πάρετε πίσω οποιαδήποτε στιγμή μπροστά στη νέα οικονομική ύφεση, που είναι προ των πυλών.

Επιστρατεύσατε επίσης τη θλιβερή κλίκα της ΓΣΕΕ να εμποδίσει την οργάνωση της πάλης των εργαζομένων. Επιστρατεύσατε τα δικαστήρια για να βγάλουν παράνομη την απεργία στις μεταφορές, σε κάποια σωματεία ακόμη και πριν βγάλουν απόφαση. Όντως υπερασπίζεστε το δικαίωμα στην απεργία, αρκεί να είναι παράνομη. Όργιο εργοδοτικής τρομοκρατίας παντού. Δεν αφήνετε τη χαρά να εκφραστεί. Αυτή τη χαρά δεν αφήνει και ο νόμος Χατζηδάκη να εκφραστεί και τον έστειλαν οι εργαζόμενοι όπου το πήραν απόφαση στον αγύριστο.

Παρ’ όλα αυτά σήμερα πήρατε μια αποστομωτική απάντηση σε ένα φιάσκο της Κυβέρνησης. Ο νέος Υπουργός που θέλει να καταργήσει την ταξική πάλη, κατάφερε ρεκόρ συμμετοχής απεργιακών αποφάσεων, χωρίς τους κλακαδόρους της ΓΣΣΕ, χωρίς τη θλιβερή αυτή κλίκα. Τριάντα ένα εργατικά κέντρα, δεκαοκτώ ομοσπονδίες, εκατοντάδες σωματεία. Επιχειρείτε εκ νέου πιο σκληρά αυτή τη φορά με νέο νόμο να ποινικοποιήσετε τους αγώνες, την υπεράσπιση της απεργίας. Τον έχουν ήδη ξεπεράσει οι αγώνες σε «COSCO», «ΛΑΡΚΟ», «E-FOOD» όπου κανένας εργοδοτικός συνδικαλιστής, καμμία κρατική ΚΑΤΑΣΤΟΛΗ που κουβαλούσε αγκαζέ τους απεργοσπάστες, καμμιά εργοδοτική τρομοκρατία δεν κατάφερε να νικήσει τους εργάτες. Επέβαλλαν το δίκιο τους σε συλλογικές συμβάσεις και όρους εργασίας. Το ίδιο και στα πετρέλαια και λιπάσματα Καβάλας, το ίδιο και στη Μαλαματίνα.

Και αυτός είναι ο τρόμος σας, να προλάβετε μην γίνουν τέτοιοι αγώνες πολλοί σε κάθε κλάδο, σε όλη την Ελλάδα.

Οι ποινές που ξαμολάτε είναι αστείες, δεν έχουν καμμία αξία μπροστά στην μέγιστη ποινή να ζει κάποιος τέτοια ζωή που είναι στην κυριολεξία για πέταμα. Δεν τρομάζουν κανέναν. Αν και τώρα έχουμε σερί επίδοξους γραφικούς που θέλουν να καταργήσουν την ταξική πάλη, δηλαδή την ίδια την κοινωνική εξέλιξη, από τον Λάσκαρη, τον Βρούτση, την Αχτσιόγλου, τον Χατζηδάκη και ήρθε τώρα και το νέο μοντέλο ο κ. Γεωργιάδης όλο μούφα.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ**. ΓΕΩΡΓΙΟΣ ΛΑΜΠΡΟΥΛΗΣ)**

Αν η ταξική πάλη, αγαπητοί φίλες και φίλοι, εξαρτώνταν από οποιονδήποτε Χατζηδάκη και Γεωργιάδη, θα το είχαμε χαμένο, θα το γυρίζαμε στο ψάρεμα. Όμως, η ταξική πάλη και η κοινωνική εξέλιξη εξαρτάται από μια απόφαση, αν οι εργαζόμενοι θα αποφασίσουν να ζήσουν μόνο για να δουλεύουν και για να γεμίζουν τις τσέπες μιας χούφτας παράσιτων ή θα ζήσουν χωρίς ανάγκες, γιατί αυτή είναι η δυνατότητα σήμερα με αυτά που παράγουν οι ίδιοι. Επειδή η απάντηση σε εμάς είναι γνωστή, θα κάνουμε τα πάντα για να γίνει πράξη.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Διονύσιος Ακτύπης από τη Νέα Δημοκρατία.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα συζητάμε ένα σχέδιο νόμου σκοπός του οποίου είναι η ενίσχυση της εργασίας και η αύξηση της απασχόλησης με διαφανείς όρους και αφ’ ετέρου η απλοποίηση των διοικητικών διαδικασιών, η θέσπιση νέων προστατευτικών κανόνων για τους εργαζόμενους, η καταπολέμηση της αδήλωτης εργασίας, καθώς και η διασφάλιση της ανταγωνιστικότητας των επιχειρήσεων.

Κυρίες και κύριοι συνάδελφοι, κατά τη διάρκεια των επιτροπών ακούσαμε διάφορες τοποθετήσεις. Και όπως αποδείχθηκε ήταν λόγια του αέρα σε πολλά σημεία. Νομίζω ότι πρέπει όλοι να συμφωνήσουμε ότι ο ρόλος του Κοινοβουλίου είναι η ορθή νομοθέτηση με διάλογο, επιχειρήματα, αλήθειες και ανταλλαγή απόψεων. Και πρέπει πλέον να καταλάβετε ότι ο ελληνικός λαός απέρριψε την τοξικότητα και την ανούσια σύγκρουση. Ξεχάσατε ότι πριν από τέσσερις μήνες περίπου είχαμε εκλογές και όλα αυτά τα οποία λέτε εδώ μέσα και μας λέτε και μας ξαναλέτε ότι κρίθηκαν και τελικά το πρόγραμμά σας δεν πέρασε. Και λέτε πάλι τα ίδια, σαν να μην έγιναν οι εκλογές και σαν να μην σας έκρινε ο ελληνικός λαός.

Τέσσερις ημέρες τώρα έχουμε ακούσει χαρακτηρισμούς για το ότι το νομοσχέδιο είναι καταστροφικό, ότι «ξηλώνει» εργατικά δικαιώματα δεκαετιών, ότι κάνει τη βρώμικη δουλειά των επιχειρήσεων και άλλα τέτοια σχόλια. Προσπαθείτε με τα ίδια και τα ίδια ξύλινα επιχειρήματα να παρασύρετε τον κόσμο και να παρουσιάσετε μια στρεβλή πραγματικότητα. Φτάσατε μάλιστα κάποιοι εδώ μέσα να ζητάτε και απόσυρση του νομοσχεδίου και στην ουσία να μην ψηφίσουμε και την ευρωπαϊκή οδηγία, η οποία είναι υποχρεωτική. Κάνετε στείρα κριτική μόνο και μόνο για να σπεκουλάρετε, χωρίς στην ουσία να προσθέτετε κάτι ουσιαστικό στην συζήτηση. Κάπου, κάπου μπορεί να ακουστεί και καμμία πρόταση. Αν τελικά δεν συμφωνείτε μ’ αυτά τα οποία λέμε εμείς, πείτε καμμία πρόταση να δούμε μήπως και την κάνουμε δεκτή. Όμως, πρόταση δεν ακούγεται. Πιστοί στο δόγμα, λοιπόν, του «πες-πες στο τέλος κάτι θα μείνει». Πρέπει όλοι να σταθείτε στο ύψος των περιστάσεων. Πέρασαν οι εποχές πιστεύω των ανέξοδων ψεμάτων και των στρεβλών υποσχέσεων.

Πάμε τώρα ξανά στην ουσία του νομοσχεδίου. Μας μιλάτε για πρωτοφανείς αντιδράσεις του κοινωνικού και πολιτικού συνόλου. Κατ’ αρχάς, πού τα είδατε όλα αυτά; Τόσο στη δημόσια διαβούλευση και στις επιτροπές, όσο και σε γενική ομολογία και στους φορείς, πέραν κάποιων ζητημάτων, δεν επέκριναν συνολικά το σχέδιο νόμου. Σήμερα, όπως σας είπαν και οι προηγούμενοι ομιλητές, απεργούσαν η ΑΔΕΔΥ και η ΟΛΜΕ.

Με το παρόν νομοσχέδιο νόμου αποτυπώνουμε και διορθώνουμε πράγματα που ήδη ισχύουν προ πολλού στην αγορά εργασίας στην Ελλάδα και τα οποία μέχρι τώρα γίνονταν παράνομα. Οδηγούσαν τον κόσμο σε «μαύρη εργασία», σε «μαύρη οικονομία» και εμάς να κλείνουμε τα μάτια σαν να μη συμβαίνει τίποτα.

Με το προς ψήφιση νομοσχέδιο, αλλάζουμε τα κακώς κείμενα, κάνουμε την δεύτερη εργασία, που μέχρι χθες ήταν παράνομη και «μαύρη», νόμιμη και φανερή. Προστατεύουμε τον εργαζόμενο ώστε να είναι ασφαλισμένος, να πάρει μεγαλύτερη σύνταξη και να μπορεί να δικαιολογήσει τις δαπάνες και τα εισοδήματά του. Εμείς καταπολεμάμε τη «μαύρη εργασία» και ενισχύουμε την οικονομία.

Θέλω να σταθώ και σε ένα άλλο σημείο του νομοσχεδίου το οποίο λανθασμένα σηκώσατε. Πρόκειται για τη δοκιμή εργασία. Ήρθατε εδώ και μας κουνάτε και γι’ αυτό το δάχτυλο. Για πρώτη φορά ξεκαθαρίζεται η έννοια της δοκιμαστικής περιόδου και του δόκιμου εργαζόμενου στη μισθωτή εξαρτημένη εργασία. Επί κυβέρνησης ΣΥΡΙΖΑ η δόκιμη εργασία ήταν δώδεκα μήνες. Επί Κυβέρνησης Κυριάκου Μητσοτάκη και Νέας Δημοκρατίας γίνεται έξι μήνες. Σταματάει έτσι η καταχρηστική εργοδοτική πρακτική των πολύμηνων δοκιμαστικών συμβάσεων. Τίθεται ως ανώτατο όριο για τη δοκιμή της εργασιακής συνεργασίας και σχέσης το εξάμηνο, χρόνος επαρκής για να διαγνώσει κάθε εργοδότης την επάρκεια ή μη ενός νεοπροσληφθέντος. Μετά το πέρας της διάρκειας της επιτυχούς δοκιμής, η σύμβαση γίνεται αορίστου χρόνου, ενώ κατά τη διάρκεια της περιόδου ο εργαζόμενος λαμβάνει όλα τα δικαιώματα του πλέγματος προστασίας κατά της καταχρηστικής απόλυσης. Τι είναι, λοιπόν, προς το συμφέρον του εργαζόμενου; Οι δώδεκα μήνες ή οι έξι; Προφανώς οι έξι. Εσείς όταν κυβερνούσατε είχατε δώδεκα μήνες και σήμερα έρχεστε και μας κουνάτε το δάχτυλο γιατί το κάναμε έξι μήνες.

Ένα ακόμα θέμα το οποίο έχει προκύψει και με τους συναδέλφους μου γιατρούς της εργασίας. Κατ’ αρχάς, έχετε μεγάλη ευαισθησία. Δεν βλέπω, όμως, να ενδιαφέρεστε να υπάρχουν γιατροί εργασίας σε όλες τις επιχειρήσεις γιατί οι εκατόν σαράντα έξι γιατροί εργασίας οι οποίοι υπάρχουν δεν επαρκούν για να έχουν κάλυψη όλοι οι εργαζόμενοι σε όλες τις επιχειρήσεις. Γι’ αυτόν τον λόγο το προηγούμενο διάστημα, και επί ΣΥΡΙΖΑ, βρέθηκαν τριακόσιοι πενήντα χωρίς να κάνουν καμμία προπαρασκευή, καμμία εκπαίδευση για να καλύψουν τα κενά. Και δεν είναι και πρωτόγνωρο αυτό το οποίο γίνεται.

Εμείς το 2020 περάσαμε ξανά νόμο ο οποίος αφορούσε το θέμα των νεφρολόγων στις μονάδες τεχνητού νεφρού. Επειδή δεν υπάρχουν νεφρολόγοι, περάσαμε τροπολογία στην οποία λέμε ότι οι καρδιολόγοι και οι παθολόγοι μπορούν να πάνε στις μονάδες τεχνητού νεφρού για να σωθούν οι άρρωστοι. Εκεί δεν ακούστηκε να υπάρχει καμμία αντίδραση. Τι ακριβώς συμβαίνει; Για εξηγήστε. Πέστε στον κόσμο τι ακριβώς συμβαίνει με τους γιατρούς εργασίας και υπάρχει τόσο μεγάλο μένος και τόσο μεγάλη υπεράσπιση στο θέμα αυτό, ενώ στην προηγούμενη τροπολογία που είχε να κάνει με τους νεφρολόγους δεν ακούστηκε τίποτα. Άρα μήπως κάτι άλλο συμβαίνει από πίσω;

Πάμε και παρακάτω. Με δική μας τροπολογία από 1-1-2024 «ξεπαγώνουν» οι τριετίες στον ιδιωτικό τομέα. Εδώ και τέσσερις μέρες ψάχνετε τι θα πείτε για να το αποδομήσετε, ενώ στην αρχή είπατε ότι πολύ καλά το κάναμε και ήταν δική σας η πρόταση την οποία εμείς ήρθαμε να υλοποιήσουμε, και το ΠΑΣΟΚ και ο ΣΥΡΙΖΑ.

Μας κατηγορείτε για εργασιακό μεσαίωνα. Όμως, εμείς αυξήσαμε τον κατώτατο μισθό. Ήταν η Κυβέρνηση της Νέας Δημοκρατίας η οποία όλα αυτά τα χρόνια στήριξε τους εργαζόμενους όποτε υπήρξε ανάγκη. Ήταν η Κυβέρνηση της Νέας Δημοκρατίας η οποία απήλλαξε πλήρως από τη φαρμακευτική δαπάνη τους συνταξιούχους που στερήθηκαν το ΕΚΑΣ, ενώ εσείς κρατούσατε το 10% συμμετοχή και τους καταργήσατε και το ΕΚΑΣ. Ήταν η Κυβέρνηση της Νέας Δημοκρατίας που στήριξε με γενναία μέτρα τις νέες εργαζόμενες μητέρες.

Όλα αυτά τα κάναμε εμείς, γιατί εσείς δεν προλάβατε να τα κάνετε, όπως κάθε φορά μας λέτε. Θέλατε περισσότερο διάστημα, αλλά δεν σας εμπιστεύτηκαν. Χάσατε τη μισή σας εκλογική δύναμη στις τελευταίες εκλογές γιατί φοβόταν ο κόσμος μήπως ξανάρθετε και ξανακυβερνήσετε.

Κυρίες και κύριοι συνάδελφοι, με το παρόν νομοθέτημα κάνουμε τη «μαύρη» και ανασφάλιστη εργασία νόμιμη και ρυθμισμένη. Δηλαδή με περισσότερα δικαιώματα για τον εργαζόμενο και περισσότερα έσοδα για αυτόν, αλλά και για το κράτος. Όσοι λέτε «όχι» σε αυτά τα μέτρα, χωρίς να προτείνετε κάτι άλλο, στην ουσία θέλετε να παραμείνει νόμος του «μαύρου» στην αγορά εργασίας.

Προσωπικά πιστεύω ότι το νομοσχέδιο επιτρέπει στους εργαζόμενους να κάνουν νόμιμα περισσότερα πράγματα, να αυξάνουν, εφόσον το επιθυμούν, τα εισοδήματα και στην ουσία να προστατεύονται περισσότερο απέναντι στην αυθαιρεσία. Για όλους αυτούς τους λόγους, σας καλώ να το υπερψηφίσετε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Επόμενος ομιλητής είναι ο κ. Αναστάσιος Δημοσχάκης από τη Νέα Δημοκρατία.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κύριε Πρόεδρε, ευχαριστώ πολύ.

Κυρίες και κύριοι συνάδελφοι, το παρόν σχέδιο νόμου εισάγει καινοτόμες μεταρρυθμίσεις με στόχο τη διασφάλιση της αξιοπρεπούς εργασίας και την ενίσχυση τη θέσης του εργαζόμενου. Πρόκειται για ένα πρωτοποριακό νομοσχέδιο το οποίο αφορά τους εργαζόμενους του ιδιωτικού τομέα.

Εύλογα αναρωτιέται κανείς για ποιο λόγο η ΑΔΕΔΥ έχει εξαγγείλει σήμερα εικοσιτετράωρη πανεργατική απεργία, ενώ στην ουσία η εν λόγω νομοθετική ρύθμιση δεν αφορά τους εργαζομένους του Δημοσίου. Φαντάζει κάπως οξύμωρο και αντιφατικό, ωστόσο το δικαίωμα στην απεργία είναι δημοκρατικό και σεβαστό.

Με τη νομοθετική πρωτοβουλία: Ενσωματώνεται η οδηγία του Ευρωπαϊκού Κοινοβουλίου και του Συμβουλίου της 20ής Ιουνίου 2019 με στόχο τη βελτίωση των όρων εργασίας, προωθείται η διαφανής και προβλέψιμη απασχόληση, ενισχύοντας το δικαίωμα στην εργασία, συμβάλλοντας αποφασιστικά στην αύξηση του εισοδήματος των θέσεων εργασίας και της παραγωγικότητας, καθώς και της ανταγωνιστικότητας των επιχειρήσεων, προκειμένου αυτές να τονωθούν και να καταστούν περισσότερο παραγωγικές προσφέροντας περισσότερες θέσεις εργασίας.

Εκφράζω από το Βήμα της Βουλής την ευγνωμοσύνη μου -και της παράταξής μας- στον επιχειρηματικό κλάδο για τη διαχρονική προσφορά στην εθνική οικονομία και στην κοινωνική πρόοδο, ακόμα και μιας θέσης εργασίας, γιατί τολμά στα δύσκολα.

Ωστόσο, στο πλαίσιο της εθνικής προσφοράς απευθύνω ανοιχτή πρόσκληση να επισκεφθούν τον Έβρο και τα νησιά μας να επενδύσουν -όπως είχα προτρέψει πρόσφατα και τον Σύνδεσμο Φαρμακευτικών Επιχειρήσεων Ελλάδος και όχι μόνον- δημιουργώντας νέες θέσεις εργασίας και ευκαιρίες για τους ακρίτες, προκειμένου να παραμείνουν στον τόπο τους.

Οι σπουδαίες εξελίξεις, κύριε Υπουργέ, που λαμβάνουν χώρα στην περιοχή σε σχέση με τον ενεργειακό τομέα, η αναβάθμιση των συγκοινωνιακών υποδομών, η διασφάλιση της ειρήνης και της ασφάλειας στην περιοχή, αποτελούν ιδανικές προκλήσεις και προϋποθέσεις επενδύσεων στον ακριτικό νομό και στα νησιά του βορειοανατολικού και νοτιοανατολικού Αιγαίου.

Επιπλέον, μέσα από ένα πλέγμα θεσπιζόμενων προστατευτικών κανόνων για τους εργαζόμενους αντιμετωπίζονται χρόνιες στρεβλώσεις της αγοράς εργασίας, όπως η αδήλωτη και υποδηλωμένη εργασία. Για πρώτη φορά ξεκαθαρίζεται η έννοια της δοκιμαστικής περιόδου και του δοκίμου εργαζομένου. Παράλληλα, νομιμοποιείται η εργασία σε περισσότερους του ενός εργοδότη, δηλαδή η παράλληλη απασχόληση.

Για πρώτη φορά καθιερώνεται ρητά η προσμέτρηση της ενδοεπιχειρησιακής κατάρτισης, όταν αυτή εκ του νόμου είναι υποχρεωτική ως αμειβόμενος χρόνος εργασίας. Ωστόσο, το Υπουργείο προβαίνει σε σημαντικές θεσμικές παρεμβάσεις συμβάλλοντας στον εκσυγχρονισμό και στην αναβάθμιση του εργασιακού πλαισίου.

Για πρώτη φορά δημιουργείται νέα ψηφιακή πλατφόρμα στο πληροφοριακό σύστημα «ΕΡΓΑΝΗ ΙΙ» του Υπουργείου Εργασίας και Κοινωνικής Ασφάλισης. Πρόκειται για τη δημιουργία ενός σύγχρονου κόμβου διασύνδεσης προσφοράς και ζήτησης εργαζομένων υψηλής εξειδίκευσης και δεξιοτήτων, οι οποίοι διαμένουν εντός ή εκτός Ελλάδος, τονώνοντας έτσι περιοχές οι οποίες έχασαν ταλέντα και εργαζόμενους προκαλώντας ταχεία αποψίλωση στις κατά τόπου αγορές εργασίας, καταδικάζοντας κατ’ αυτόν τον τρόπο σε εργασιακό μαρασμό τόσο τις αστικές περιοχές, αλλά κυρίως τον επαρχιακό ιστό και τις ακριτικές περιοχές οι οποίες είναι εθνικής σημασίας.

Ο Έβρος και τα νησιά μας, κυρίες και κύριοι συνάδελφοι, συνιστούν τα προπύργια του Ελληνισμού και του Χριστιανισμού. Απαιτούνται σημαντικά μέτρα στήριξης και τόνωσης του πληθυσμού, προκειμένου να παραμείνουν ζωντανά τα χωριά και οι οικισμοί μας.

Μία ακόμη σημαντική διάταξη αφορά την απλοποίηση των διοικητικών διαδικασιών, καθώς και τη θωράκιση του δικαιώματος στην εργασία όσων δεν επιθυμούν να συμμετάσχουν σε μία απεργία. Συνεπώς προστατεύεται τόσο το δικαίωμα της απεργίας όσο και αυτό της εργασίας.

Είναι σημαντικό να επισημανθεί ότι σε καμμία περίπτωση δεν καταργείται η κυριακάτικη αργία. Προβλέπεται με σαφήνεια ότι, σε ορισμένους κλάδους με στόχο την καλύτερη κάλυψη εσωτερικών αναγκών και λοιπές υπηρεσίες, επεκτείνεται η δυνατότητα της επταήμερης εργασίας, δηλαδή πενθήμερο και οκτάωρο ανά κυλιόμενες βάρδιες και Κυριακή.

Κυρίες και κύριοι συνάδελφοι, δεν είναι καινούργιο αυτό το μέτρο το οποίο σήμερα νομοθετούμε. Σας αποκαλύπτω μία πρωτοποριακή πρακτική, νομοθετημένη που εφαρμόζει το σώμα της Ελληνικής Αστυνομίας, το οποίο εφήρμοσε αυτή τη διάταξη, που σήμερα ψηφίζουμε εμείς, εδώ και είκοσι χρόνια και πλέον, ενδεχομένως, διότι εφαρμόζει η Ελληνική Αστυνομία την πενθήμερη εργασία, πληρώνεται την έκτη μέρα εργασίας και η έβδομη είναι αργία για όλους.

Συνεπώς θέλω να είσαστε υπερήφανοι για το σώμα το οποίο έχω διοικήσει και θέλω να σας αποκαλύψω ότι αυτοί οι οποίοι ασκούν πεζή αστυνόμευση, έχουν περιορισμένο ωράριο, είναι πεντάωρο. Αυτοί οι οποίοι είναι δικυκλιστές εργάζονται επί έξι ώρες. Αυτοί οι οποίοι είναι στα πληρώματα εργάζονται οκτώ ώρες. Έτσι προβλέπει ο ειδικός νόμος. Αυτό αποκάλυψε σήμερα και η πολιτική ηγεσία του Υπουργείου Εργασίας.

Συνεπώς με την προτεινόμενη νομοθετική ρύθμιση εξασφαλίζονται σημαντικά οφέλη τόσο για την κοινωνία όσο και για την οικονομία, χωρίς εκπτώσεις στα εργασιακά δικαιώματα, καλλιεργείται μία κουλτούρα προστασίας των εργαζομένων, μειώνοντας τις εργασιακές ανισότητες, ενισχύοντας συνάμα την ανταγωνιστικότητα του επιχειρείν.

Ειδικά στον ακριτικό Έβρο και στη Θράκη απαιτείται στήριξη και ενίσχυση της επιχειρηματικότητας της πυρόπληκτης περιοχής μας, καθώς ο πρωτογενής τομέας, η γεωργία μας, η κτηνοτροφία μας, γενικά το εμπόριο και η οικονομία μας έχουν υποστεί ζημιές. Τα μέτρα που εξήγγειλε ο Πρωθυπουργός στη Διεθνή Έκθεση Θεσσαλονίκης επιβεβαιώνουν τη στοργή και την ευαισθησία της σημερινής Κυβέρνησης για την ακριτική μας περιοχή. Είμαστε αισιόδοξοι ότι το δυστύχημα θα μετατραπεί σε ευτύχημα και ο Έβρος και η Θράκη θα αποτελέσουν το παράδειγμα για όλη τη χώρα, με τη βοήθειά σας.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Καλούμε τώρα στο Βήμα τον κ. Παπασωτηρίου Σταύρο από τη Νέα Δημοκρατία.

**ΣΤΑΥΡΟΣ ΠΑΠΑΣΩΤΗΡΙΟΥ:** Κύριε Πρόεδρε, κυρίες και κύριοι συνάδελφοι, μεγάλος κουρνιαχτός σηκώθηκε σήμερα από την Αντιπολίτευση με αφορμή τη συζήτηση του νέου εργασιακού νομοσχεδίου. Το αποτέλεσμα το είδαμε όλοι.

Ο λόγος για τη μεγάλη απεργία που διαφημίζεται δεν είχε καμμία απολύτως σχέση με τους εργαζόμενους του ιδιωτικού τομέα, που είναι και το αντικείμενο του νομοσχεδίου, καθώς προκηρύχθηκε από την ΑΔΕΔΥ. Κι εδώ τίθεται το ερώτημα τι σχέση μπορεί να έχουν οι δημόσιοι υπάλληλοι με ένα νομοσχέδιο που αφορά αποκλειστικά τον ιδιωτικό τομέα; Και, εν πάση περιπτώσει, γιατί η ΓΣΕΕ, που όντως εκπροσωπεί τους εργαζόμενους του ιδιωτικού τομέα, δεν συμμετέχει σε αυτή την απεργία; Άραγε αν πραγματικά θίγονταν τα συμφέροντα των μισθωτών δεν θα ήταν η ίδια η ΓΣΕΕ η πρώτη που θα απεργούσε σήμερα;

Οι απαντήσεις σε όλα αυτά τα ερωτήματα είναι προφανής. Προφανώς πρόκειται για κομματικά καθοδηγούμενες κινητοποιήσεις όμοιες με εκείνες του καλοκαιριού του 2021. Τότε που η Νέα Δημοκρατία υπερψήφισε τον νόμο Χατζηδάκη και όλοι οι άλλοι -ιδιαίτερα τα κόμματα της Αριστεράς- δεν σταματούσαν να καταγγέλλουν την κυβέρνηση για, δήθεν, κατάργηση του πενθημέρου, το ίδιο ψέμα δηλαδή που επαναλαμβάνεται και τώρα για πολλοστή φορά. Πάντοτε με τα ίδια προβλέψιμα αποτελέσματα, τα οποία βλέπουμε και σήμερα έξω από τη Βουλή.

Κύριε Πρόεδρε, η αλήθεια είναι μία και τελείως διαφορετική από τα σενάρια της Αντιπολίτευσης. Το νέο εργασιακό νομοσχέδιο, πράγματι, έρχεται να δώσει λύσεις σε σειρά υπαρκτών ζητημάτων που επηρεάζουν την αγορά εργασίας όπως είναι: Η δυνατότητα παράλληλης εργασίας μισθωτών σε δύο διαφορετικούς εργοδότες, προφανώς, με απόλυτη τήρηση των προβλεπόμενων ωρών ανάπαυσης και πάντοτε σύμφωνα με το ευρωπαϊκό κεκτημένο.

Η θεσμοθέτηση των συμβάσεων κατά παραγγελία έτσι ώστε πλέον όλοι οι ωρομίσθιοι εργαζόμενοι να καλύπτονται νομικά από τις βασικές εγγυήσεις του εργατικού δικαίου. Η αμοιβή τους θα γίνεται βάσει του συνόλου δέσμευσής τους από τον εργοδότη, χωρίς να αφαιρούνται ενδιάμεσα κενά απασχόλησης, με βάση εγγυημένες αμοιβές και βέβαια με αντίστοιχη ασφάλιση.

Εξίσου, όμως, σημαντική είναι και η προστασία της εργασίας που εισάγει το νομοσχέδιο, καθώς προβλέπονται ποινικές κυρώσεις για όσους παρεμποδίζουν την προσέλευση άλλων εργαζομένων στην εργασία τους. Ας μην ξεχνάμε ότι το δικαίωμα στην απεργία, όπως και το δικαίωμα στην εργασία, είναι και τα δύο συνταγματικά κατοχυρωμένα και άρα οφείλουμε όλοι μας να τα προστατεύσουμε χωρίς εκπτώσεις.

Τέλος, θέλω να υπογραμμίσω τον κρίσιμο ρόλο του ψηφιζόμενου μέτρου για την απλοποιημένη εφαρμογή της ψηφιακής κάρτας εργασίας. Πρόκειται για ένα κίνητρο ευρύτερης υιοθέτησης από νέους κλάδους της πετυχημένης αυτής εφαρμογής του νόμου Χατζηδάκη, που από τη μία μειώνει τη γραφειοκρατία για τις επιχειρήσεις και από την άλλη προάγει μια σειρά δικαιωμάτων των εργαζομένων, όπως είναι η πλήρης αμοιβή τους για το σύνολο της εργασίας που προσφέρουν, η αυστηρή τήρηση του ωραρίου, η αποτροπή εργοδοτικών αυθαιρεσιών και ούτω καθεξής.

Κύριε Υπουργέ, θέλω να σταθώ στην τροπολογία του Υπουργείου Εργασίας για το ξεπάγωμα των τριετιών σε ολόκληρο τον ιδιωτικό τομέα. Είναι όντως ένα τολμηρό μέτρο, καθώς το ξεκλείδωμα των μισθολογικών ωριμάνσεων επρόκειτο κανονικά να συμβεί όταν η ανεργία θα έπεφτε για τέσσερα συνεχόμενα τρίμηνα κάτω από το 10%. Το γεγονός ότι φέρνουμε αυτές τις αυξήσεις ενάμιση χρόνο νωρίτερα σε εξακόσιες χιλιάδες μισθωτούς αποδεικνύει την εμπιστοσύνη της Νέας Δημοκρατίας στην ανοδική πορεία της ελληνικής οικονομίας, κάτι που άλλωστε έχουμε ξαναδείξει ως Κυβέρνηση αυξάνοντας τον βασικό μισθό στον ιδιωτικό τομέα ήδη δύο φορές μέσα στην προηγούμενη τετραετία.

Προφανώς, η σημερινή αύξηση θα ισχύσει από την 1 Ιανουαρίου 2024. Δεν αφορά μόνο τους εξακόσιους χιλιάδες παλιούς εργαζόμενους που θα ωφεληθούν άμεσα, αλλά και άλλους, τους υπόλοιπους μισθωτούς, που επίσης θα συνεχίζουν να χτίζουν τις δικές τους τριετίες. Στόχος της Κυβέρνησης του Κυριάκου Μητσοτάκη παραμένει ο μέσος μισθός να φτάσει το 2027 στα 1.500 ευρώ τον μήνα, με βάση τις μισθολογικές ωριμάνσεις και φυσικά τη συνεχιζόμενη ανάπτυξη της εθνικής οικονομίας.

Κύριε Πρόεδρε, κύριε Υπουργέ, κλείνω με δύο λόγια για το πρόβλημα της ανεργίας και την αντιμετώπισή του, η οποία έχει εξαιρετικά μεγάλη σημασία για νομούς όπως η Φλώρινα που έχω την τιμή να εκπροσωπώ. Παίρνοντας αφορμή από το άρθρο 20 του νομοσχεδίου για την ψηφιακή πλατφόρμα Rebrain Greece που εισάγεται, θέλω να καταθέσω μερικές σκέψεις για την ανάπτυξη τέτοιων μηχανισμών διασύνδεσης εξειδικευμένου προσωπικού που διαμένει εντός και εκτός Ελλάδας με ελληνικές επιχειρήσεις.

Ήδη το Υπουργείο Εργασίας έχει ξεκινήσει και στη δυτική Μακεδονία προγράμματα χρηματοδότησης της κινητικότητας ανέργων τα οποία θα υλοποιήσει Η ΔΥΠΑ. Έχοντας υπηρετήσει ο ίδιος ως εργασιακός σύμβουλος επί σειρά ετών στον τότε ΟΑΕΔ, Γνωρίζω πάρα πολύ καλά Τόσο τις ανάγκες όσο και τις δυνατότητες που παρουσιάζονται για τη Φλώρινα, ιδιαίτερα μέσα στο πλαίσιο το οποίο δημιουργεί η δίκαιη αναπτυξιακή μετάβαση από τον λιγνίτη.

Γι’ αυτό θεωρώ, κύριε Υπουργέ, ότι τέτοιες επιτυχημένες πρωτοβουλίες θα πρέπει να ενταθούν ειδικά στους τομείς της επιχειρηματικής κατάρτισης ανέργων της δυτικής Μακεδονίας και της χορήγησης μικροπιστώσεων για να μπορέσουν να ξεκινήσουν τις δικές τους δουλειές και στη Φλώρινα, προφανώς πάντοτε σε συνδυασμό με την ενίσχυση της μισθωτής εργασίας όπου στοχεύει ακριβώς το παρόν νομοσχέδιο το οποίο και υπερψηφίζουμε. Γιατί αυτές τις πολιτικές ζητά και δικαιούται ο ελληνικός λαός και αυτές θα συνεχίσει να υλοποιεί η Κυβέρνησή μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε και για τη συνέπεια στον χρόνο.

Επόμενος ομιλητής ο κ. Ιωάννης Γιώργος από τη Νέα Δημοκρατία.

**ΙΩΑΝΝΗΣ ΓΙΩΡΓΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα συζητάμε ένα νομοσχέδιο, μια νομοθετική ρύθμιση - παρέμβαση, που στόχο και σκοπό έχει την εξασφάλιση της υγιούς παραγωγικότητας, τη διασφάλιση και την τήρηση των εργασιακών δικαιωμάτων των εργαζομένων και τελικά την ανάπτυξη της ελληνικής οικονομίας και κοινωνίας. Είναι μια νομοθετική παρέμβαση που βρίσκεται προς τη σωστή κατεύθυνση, αφού ξεκαθαρίζει το πλαίσιο μέσα στο οποίο καλούνται να λειτουργήσουν εργαζόμενοι και επιχειρήσεις. Ειδικά εμείς στη Χαλκιδική, περισσότερο ίσως από πολλούς άλλους νομούς, ως ένας από τους πλέον τουριστικούς νομούς της χώρας, έχουμε ανάγκη από τέτοιου είδους παρεμβάσεις.

Το Υπουργείου Εργασίας και Κοινωνικής Ασφάλισης με τη νέα νομοθετική του πρωτοβουλία προχωρά στην ενσωμάτωση της οδηγίας 2019/1152 του Ευρωπαϊκού Κοινοβουλίου και του Συμβουλίου στις 20 Ιουνίου 2019 για διαφανείς και προβλέψιμους όρους εργασίας στην Ευρωπαϊκή Ένωση και μαζί στη θέσπιση αφ’ ενός κανόνων για την απλοποίηση των διοικητικών διαδικασιών με στόχο την αύξηση της απασχόλησης και τον βιώσιμο και δίκαιο αμειβόμενων θέσεων εργασίας και αφ’ ετέρου, νέων προστατευτικών κανόνων για τους εργαζόμενους που αφορούν τόσο την καταπολέμηση της αδήλωτης και υπό δηλωμένη της εργασίας όσο και την προάσπιση του δικαιώματος στην εργασία, διασφαλίζοντας ταυτόχρονα τον υγιή ανταγωνισμό.

Με τις προτεινόμενες ρυθμίσεις του Β΄ και Γ΄ Μέρους του σχεδίου νόμου ενσωματώνεται στην ελληνική νομοθεσία η οδηγία του Ευρωπαϊκού Κοινοβουλίου για διαφανείς και προβλέψιμους όρους εργασίας στην Ευρωπαϊκή Ένωση. Αυτή η οδηγία αποσκοπεί στη βελτίωση των όρων εργασίας, με την προώθηση περισσότερο διαφανούς και προβλέψιμης απασχόλησης, διατηρώντας παράλληλα μια εύλογη ευελιξία στην άτυπη απασχόληση. Αυτή η ευελιξία καταφέρνει να διατηρεί πλεονεκτήματα τόσο για τους εργαζόμενους όσο και για τους εργοδότες, εξασφαλίζοντας εν τέλει την αναγκαία προσαρμοστικότητα της αγοράς εργασίας.

Οι διατάξεις του Β΄ και Γ΄ Μέρους, επίσης, αποσκοπούν στην αντιμετώπιση ενός σοβαρού προβλήματος που εκδηλώνεται από τις συνεχείς και ταχύρρυθμες εξελίξεις στην αγορά εργασίας. Αυτές οι εξελίξεις επιβάλλουν την παράλληλη προσαρμογή και μεταρρύθμιση του νομικού πλαισίου που διέπει τις οικείες εργασιακές σχέσεις ώστε να αποφευχθεί ο κίνδυνος δημιουργίας καθεστώτων αβεβαιότητας και ανασφάλειας για τους εργαζόμενους.

Επομένως στο πλαίσιο αυτό καθίσταται επιτακτική η ανάγκη ενίσχυσης, επέκτασης και επικαιροποίησης των ελάχιστων απαιτήσεων για την ενημέρωση των εργαζομένων ως προς τα ουσιώδη στοιχεία και τους βασικούς όρους που διέπουν τις εργασιακές τους σχέσεις.

Εν όψει των ανωτέρω, οι προτεινόμενες ρυθμίσεις έχουν τέσσερις βασικές επιδιώξεις:

Πρώτον, την κατοχύρωση ενός ελάχιστου επιπέδου προβλεψιμότητας και ασφάλειας κατά την απασχόληση. Μάλιστα, αυτή η προβλεψιμότητα και ασφάλεια αποβλέπει να καλύπτει ακόμη και τις πλέον άτυπες μορφές εργασίας μέσω της θέσπισης ορισμένων ελάχιστων δικαιωμάτων για τους εργαζόμενους.

Δεύτερον, την παροχή εγγυήσεων για την αποτελεσματική άσκηση των δικαιωμάτων που κατοχυρώνονται μέσω της διασφάλισης της δυνατότητας προσφυγής ως προς τις επιφορτισμένες ελεγκτικές αρχές, καθώς και στα αρμόδια δικαστήρια.

Τρίτον, την αναχαίτιση της άνισης μεταχείρισης των εργαζομένων λόγω του είδους της εργασιακής σχέσης που τηρούν ή της σύμβασης της εργασίας που έχουν συνομολογήσει.

Και τέταρτον, την αποτροπή της κοινωνικής απόρριψης η οποία επιτυγχάνεται με τη διάπλαση ορισμένων βασικών εργασιακών προτύπων ή διαφορετικά ελάχιστων δικαιωμάτων των οποίων η τήρησή διασφαλίζεται στο πλαίσιο του ευρωπαϊκού πυλώνα κοινωνικών δικαιωμάτων.

Επίσης, εισάγονται νέες απαιτήσεις για την παροχή πληροφοριών, όπως λόγου χάριν σχετικά με το χώρο εργασίας και τη διαδικασία λύσης της σύμβασης ή σχέσεις εργασίας με καταγγελία, τη διάρκεια και τους όρους της δοκιμαστικής υπηρεσίας, το δικαίωμα κατάρτισης, αλλά και στις περιπτώσεις που το πρόγραμμα οργάνωσης του χρόνου εργασίας είναι εξ ολοκλήρου ή ως επί το πλείστον μη προβλέψιμα.

Πέραν τούτου, εισάγονται νέες απαιτήσεις για την παροχή πρόσθετων πληροφοριών στους εργαζομένους οι οποίοι αποστέλλονται προς εργασία σε κάποιο κράτος-μέλος της Ευρωπαϊκής Ένωσης ή σε κάποια τρίτη χώρα.

Το Δ΄ Μέρος του σχεδίου νόμου το οποίο αναφέρεται σε έναν από τους βασικούς στόχους που έχει θέσει η ηγεσία του Υπουργείου είναι η απλοποίηση των ψηφιακών διαδικασιών, η απλοποιημένη εφαρμογή της ψηφιακής κάρτας εργασίας, καθώς και η αναβάθμιση της επιχειρησιακής λειτουργίας τόσο του Υπουργείου Εργασίας και Κοινωνικής Ασφάλισης όσο και της Επιθεώρησης Εργασίας. Και σε αυτή την ενότητα των υπό συζήτηση διατάξεων οι στόχοι των προτεινόμενων ρυθμίσεων μπορούν να διακριθούν σε άμεσους και μακροπρόθεσμους.

Άμεσοι στόχοι αυτών των διατάξεων είναι η απλοποίηση των διοικητικών διαδικασιών, η προστασία του δικαιώματος στην εργασία όσων δεν επιθυμούν να συμμετάσχουν σε μια απεργία, η καταπολέμηση της αδήλωτης και υποδηλωμένης εργασίας, αλλά και η παράλληλη κατοχύρωση της ανταγωνιστικότητας των επιχειρήσεων. Μακροπρόθεσμα, τώρα, σκοπός και στόχος αυτών των ρυθμίσεων είναι η ενίσχυση της απασχόλησης, καθώς και η δημιουργία, η διατήρηση και η αύξηση των βιώσιμων και δίκαια αμειβόμενων θέσεων εργασίας. Πρόκειται εν γένει για ουσιαστικές και αναγκαίες ρυθμίσεις στο σύνολό τους, οι περισσότερες εκ των οποίων αποτελούσαν χρόνια αιτήματα των κοινωνικών εταίρων. Τέτοια είναι τα εξής.

Η θεσμοθέτηση των συμβάσεων κατά παραγγελία, έτσι ώστε πλέον να καλύπτονται νομικά και βασικές εγγυήσεις του εργατικού δικαίου. Η αμοιβή θα γίνεται αναλόγως τον χρόνο απασχόλησης, αλλά και πάντοτε με το νόμιμο ημερομίσθιο ή ωρομίσθιο και βέβαια με την αντίστοιχη ασφάλιση. Εξίσου σημαντική, όμως, είναι και η ποινικοποίηση της παρακώλυσης της εργασίας που εισάγει το παρόν νομοσχέδιο. Ποινικοποιείται δηλαδή η κατάληψη χώρων εργασίας και η παρεμπόδιση εργαζομένων που επιθυμούν να εργαστούν ελεύθερα, προκειμένου να μπορούν οι αρχές να επέμβουν και να ματαιώσουν παρόμοιες παράνομες καταστάσεις που πολύ συχνά λαμβάνουν χώρα, κυρίως από πρόσωπα άγνωστα προς την επιχείρηση και καταλήγουν να στερούν στους εργαζόμενους τα μεροκάματά τους.

Τέλος, θέλω να υπογραμμίσω την κύρια αλλαγή που φέρνει το Υπουργείο στον τρόπο εφαρμογής της ψηφιακής κάρτας εργασίας για τις περιπτώσεις επιχειρήσεων που την υιοθετούν οικειοθελώς. Οι επιχειρήσεις αυτές θα απαλλάσσονται στην πράξη από το 90% των γραφειοκρατικών διαδικασιών που προβλέπονται κατά την υποχρεωτική εφαρμογή της ψηφιακής κάρτας εργασίας.

Κυρίες και κύριοι συνάδελφοι, το υπό συζήτηση και ψήφιση νομοσχέδιο είναι το πρώτο που φέρνει η νέα Κυβέρνηση αναφορικά με τα εργασιακά θέματα. Μια συνολική αξιολόγηση του υπό συζήτηση σχεδίου νόμου οδηγεί στη διαπίστωση ότι αυτό παρουσιάζει σημαντικά οφέλη. Οι προτεινόμενες ρυθμίσεις βελτιώνουν την αποτελεσματικότητα και αποδοτικότητα των σχετικών διοικητικών υπηρεσιών. Επιπρόσθετα διασφαλίζεται, μέσω αυτών, η αξιοπιστία των θεσμών και ευνοείται η δικαιότερη μεταχείριση των εργαζομένων και η συμπλήρωση του υφιστάμενου νομικού πλαισίου. Αναμένεται να οδηγήσει σε εξοικονόμηση του διοικητικού κόστους.

Τέλος, στην τελική ανάλυση, οι προτεινόμενες ρυθμίσεις συνιστούν έμπρακτη επιδίωξη δύο σημαντικών στόχων βιώσιμης ανάπτυξης. Κατ’ αρχάς, επιδιώκουν τη διασφάλιση αξιοπρεπούς εργασίας, η οποία άλλωστε είναι βασική προϋπόθεση της υγιούς οικονομικής ανάπτυξης, ενδυναμώνοντας τη θέση του εργαζόμενου στην αγορά εργασίας και ελαχιστοποιώντας ταυτόχρονα τα γραφειοκρατικά και διοικητικά βάρη. Ο έτερος στόχος δεν είναι άλλος από αυτόν της διαμόρφωσης μιας κοινωνίας με λιγότερες ανισότητες και περισσότερες ευκαιρίες.

Για όλους αυτούς τους λόγους σας καλώ να υπερψηφίσετε το παρόν νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσω τον λόγο στην κ. Μιλένα Αποστολάκη, που είναι η επόμενη ομιλήτρια, να κάνω μια ανακοίνωση προς το Σώμα.

Πριν από λίγο υποβλήθηκε, με έγγραφο, αίτηση ονομαστικής ψηφοφορίας επί της αρχής του νομοσχεδίου από την Κοινοβουλευτική Ομάδα του Κομμουνιστικού Κόμματος Ελλάδας, της οποίας το κείμενο έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 480)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Οπότε έχουμε δύο μέχρι στιγμής αντίστοιχες επιστολές.

Έχετε τον λόγο, κυρία Αποστολάκη.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η ενσωμάτωση της οδηγίας 1152/2019 στην εσωτερική έννομη τάξη είναι βέβαια υποχρέωση της χώρας μας, αλλά εν προκειμένω, αν θέλουμε να είμαστε ειλικρινείς, είναι ένα βολικό πρόσχημα για την επιχειρούμενη, με το νομοσχέδιο που εισηγείται η Κυβέρνηση, ανατροπή δεδομένων, και κατακτήσεων των εργαζομένων, αλλά και ρυθμίσεων που αποτελούν πυρήνα του Εργατικού Δικαίου. Οι ρυθμίσεις που εισάγετε αντανακλούν την ιδεολογία σας και αναδεικνύουν με ποιους είστε, ποιους υπερασπίζεστε, ποια συμφέροντα θέλετε να υπερασπιστείτε.

Και εν προκειμένω για να πάρουν οι στοχεύσεις σας ένα περιεχόμενο, έρχεστε να πείτε και κάτι παραπάνω, έρχεστε εδώ να πείτε ότι εσείς ξέρετε τι συμβαίνει στη χώρα μας, ότι δεν εθελοτυφλείτε, σε αντίθεση με άλλα κόμματα της Αντιπολίτευσης, και ότι έρχεστε να κανονικοποιήσετε την πραγματικότητα. Ποια πραγματικότητα όμως; Μια πραγματικότητα συχνά απάνθρωπη, μια πραγματικότητα για την οποία μπορεί να μην έχετε το αποκλειστικό μερίδιο ευθύνης, έχετε όμως πολύ μεγάλο μερίδιο ευθύνης, γιατί διανύετε ήδη το πέμπτο έτος της θητείας σας, μια πραγματικότητα που για εμάς στο ΠΑΣΟΚ δεν χρειάζεται κανονικοποίηση και ρύθμιση, χρειάζεται ανατροπή.

Το 55% των θέσεων εργασίας που δημιουργείτε, αφορά θέσεις μερικής ή εκ περιτροπής απασχόλησης που αμείβονται με μισθούς πείνας. Είμαστε πρωταθλητές στην ανεργία των γυναικών και των νέων με ποσοστά 14% και 23,6%, την ώρα που ο ευρωπαϊκός μέσος όρος είναι 6,1% και 14,1% αντίστοιχα. Η θέση της Ελλάδας στην παραγωγικότητα της εργασίας ανάμεσα στις τριάντα επτά χώρες του ΟΟΣΑ είναι η τριακοστή τέταρτη θέση. Η αγοραστική δύναμη, ξέρουμε όλοι ότι, σύμφωνα με τα στοιχεία του ΟΟΣΑ, για τους εργαζόμενους έχει μειωθεί στο 7,4% και είμαστε τρίτοι από το τέλος σ' ό,τι αφορά την αγοραστική δύναμη των νοικοκυριών.

Δώσατε από την αρχή της θητείας σας ένα δείγμα γραφής. Είστε συνεπείς για το ποιους υποστηρίζετε. Η κατάργηση της συλλογικής διαπραγμάτευσης, αφήνει τον εργαζόμενο έρμαιο σε μια σχέση ετεροβαρή, γιατί η ατομική διαπραγμάτευση με τον ισχυρό εργοδότη -που μερικές φορές είναι πανίσχυρος- είναι δώρο στα συμφέροντα που υπηρετείτε, στα συμφέροντα των ισχυρών. Καταργήσατε, επίσης, τον βάσιμο λόγω απόλυσης. Οι συνέπειες της πολιτικής σας στον τομέα της υγείας και της ασφάλειας είναι δραματικές με ογδόντα έξι απώλειες μέσα στο πρώτο εξάμηνο του 2023.

Το έργο, λοιπόν, της απορρύθμισης, χωρίς κανόνες, στην αγορά εργασίας, το έργο της ελαστικοποίησης, το έργο της υποβάθμισης του Σώματος Ελεγκτών Επιθεώρησης Εργασίας συνεχίζεται. Η επίκληση της οδηγίας είναι πρόφαση. Αλλά υπάρχει και μια τραγική αντίφαση, γιατί στο άρθρο 4 της κανονιστικής αυτής ρύθμισης προβάλλεται ως λόγος «η προώθηση της ασφάλειας των εργασιακών σχέσεων», αυτό που ακριβώς υπονομεύετε με αυτή σας την πολιτική πρωτοβουλία.

Αντί με τις πολιτικές σας για την ανάπτυξη, για την οικονομία, για τη ρύθμιση των σχέσεων στην παραγωγή και στην εργασία, να θεραπεύσετε αρνητικά φαινόμενα στην αγορά εργασίας, που διογκώνονται λόγω της εργασιακής φτώχιας, τα κανονικοποιείτε, μέσα από τις σημερινές σας παρεμβάσεις που έχουν ένα διπλό αποτύπωμα. Η θέση του εργαζόμενου γίνεται ακόμα πιο ευάλωτη, ανίσχυρη και επισφαλής. Η θέση του εργοδότη διευκολύνεται ολοκληρωτικά. Τον διευκολύνετε να καταστρατηγεί ωράρια και υποχρεώσεις χωρίς συνέπειες, καθώς του δίνετε τη δυνατότητα απόλυτης επιβολής των δικών του αναγκών, έναντι ενός ανίσχυρου και χωρίς φωνή εργαζόμενου. Είναι χαρακτηριστικό παράδειγμα η επιβολή της εξαήμερης λειτουργίας στις επιχείρησης εικοσιτετράωρης λειτουργίας.

Καταργείτε την προϋπόθεση ύπαρξης αιτήματος του εργαζόμενου για τη διευθέτηση του χρόνου εργασίας του. Το διευθυντικό δικαίωμα πια δεν υπόκειται σε κανένα περιοριστικό πλαίσιο, αντίθετα έχουμε νέα εργαλεία ελαστικοποίησης που προσφέρονται στον εργοδότη. Και βέβαια ισχυρίζεστε ότι ρυθμίζετε και κανονικοποιείτε την παράλληλη εργασία, που είναι μια πραγματικότητα, η οποία, βεβαίως, αντανακλά την εργασιακή φτώχεια και τους μισθούς φτώχειας, τους οποίους χρησιμοποιείτε για να κατεβάσετε οπότε πιέζεστε από την συγκυρία, το ποσοστό της ανεργίας στον τόπο μας.

Γιατί οι εργαζόμενοι αναζητούν παράλληλη εργασία; Επειδή δεν μπορούν να συντηρηθούν με μία εργασία. Όταν επιμείναμε να εντάξετε στο κείμενο του νόμου τη διατύπωση που υπάρχει στην αιτιολογική έκθεση για την απαγόρευση της παράλληλης εργασίας σε εταιρείες του ίδιου ομίλου, κωφεύσατε. Ξέρετε πολύ καλά ότι η αιτιολογική έκθεση δεν έχει την τυπική ισχύ ενός νόμου και η άρνηση αυτή δεν είναι αθώα. Η κερκόπορτα ανοίγει για συστηματική παράκαμψη και εκμετάλλευση φτηνού εργατικού δυναμικού από τον ίδιο εργοδότη.

Μειώνετε τη δοκιμαστική περίοδο από δώδεκα σε έξι μήνες. Μα, ποιον κοροϊδεύετε! Ποιον κοροϊδεύετε; Τι αξία έχει για τον εργαζόμενο η ρύθμιση αυτή όταν δεν συνοδεύεται από την αντίστοιχη μείωση για τον εργοδότη του χρόνου υποχρέωσης καταβολής αποζημίωσης σε περίπτωση απόλυσης; Ποιον κοροϊδεύετε, κύριε Γεωργιάδη; Μετατρέψετε το Σώμα Επιθεώρησης Εργασίας σε ανεξάρτητη αρχή.

Υποβαθμίσατε τον μηχανισμό προστασίας σε μια αγορά που απορυθμίζεται και ελαστικοποιείται. Απόδειξη όσων λέμε είναι οι ανύπαρκτοι έλεγχοι για την τήρηση της εντεκάωρης ανάπαυσης για την τήρηση των σαράντα οκτώ ωρών εβδομαδιαίας απασχόλησης κατά μέσο όρο ανά τετράμηνο, αλλά κυρίως τα ανύπαρκτα αποτελέσματα στην καταπολέμηση της αδήλωτης εργασίας. Και έρχεστε σήμερα να δώσετε εντολή στην ανεξάρτητη αρχή να εφαρμόσει τις εγκυκλίους του Υπουργείου. Διαβάστε λίγο Διοικητικό Δίκαιο και κυρίως σοβαρευτείτε.

Κι ενώ η ανάγκη οικοδόμησης μιας κοινωνικής Ευρώπης τον 21ο αιώνα έχει φέρει όχι μόνο τη συζήτηση, αλλά πια και την πιλοτική εφαρμογή της τετραήμερης εργασίας χωρίς μισθολογικές περικοπές με θετικά αποτελέσματα στην παραγωγικότητα, εσείς επιχειρείτε να διαπαιδαγωγήσετε την κοινωνία και την εργοδοσία με προμετωπίδα το «παρωχημένο» οκτάωρο. Αντί να επιχειρείτε τη διασφάλιση αξιοπρεπούς εργασίας και αποδοχών, κανονικοποιείτε την απορρύθμιση, την ασυδοσία, το δίκαιο του ισχυρού.

Και κλείνοντας, έρχομαι στο περιβόητο ξεπάγωμα των τριετιών χωρίς αναδρομικότητα και πολύ καθυστερημένα. Γιατί μέχρι τώρα κι ενώ από το 2020 σας καλέσαμε να επαναφέρετε τις συλλογικές διαπραγματεύσεις για τη διαμόρφωση του κατώτατου μισθού και να ξεπαγώσετε τις τριετίες, εσείς θέλατε ένα κράτος «πατερούλη», που κάθε φορά που θα στριμώχνεται από την αρνητική για εσάς πολιτική επικαιρότητα θα δίνει ένα επιδοματάκι, αυξάνοντας τον κατώτατο μισθό. Είναι η ίδια πολιτική για τη ρύθμιση της ακρίβειας με τα Market Pass, η πολιτική απόπειρας εξαγοράς όχι μόνο ψήφων αλλά και συνειδήσεων. Και τώρα το ξεπάγωμα των τριετιών τελεί και υπό την αναβλητική αίρεση της διατήρησης της ανεργίας κάτω από το 10%. Δεν το λέμε και ξεπάγωμα τριετιών αυτό! Για δεύτερη φορά, ποιους κοροϊδεύετε;

Η απεργία σήμερα, κυρίες και κύριοι συνάδελφοι, δεν είχε μαζική συμμετοχή. Πράγματι. Ο Υπουργός έδωσε τη δική του εξήγηση. Μετέφρασε και απέδωσε αυτή τη μειωμένη συμμετοχή στην αποδοχή της πολιτικής του, την αποδοχή της ιδεολογίας του, στην αποδοχή των απόψεών του. Σύμφωνα με τον Υπουργό οι Έλληνες εργαζόμενοι είναι σήμερα εξαιρετικά ευτυχείς. Επειδή δεν μπορεί να ισχύσει εδώ το «έτσι είναι, αν έτσι νομίζετε» του Πιραντέλλο, πρέπει να του πούμε κάτι, όχι στο όνομα του ΠΑΣΟΚ, αλλά στο όνομα εκατομμυρίων εργαζομένων, ότι δηλαδή πάρα πολλοί εργαζόμενοι δεν ήταν σήμερα στην απεργία είτε γιατί φοβόντουσαν ότι αύριο δεν θα βρουν τη δουλειά τους είτε γιατί δεν είχαν την πολυτέλεια να χάσουν ούτε μισό μεροκάματο.

Κυρίες και κύριοι συνάδελφοι, καταψηφίζουμε το νομοσχέδιο γιατί αποτελεί έναν ακόμα σταθμό στη συστηματική και συνεπή πορεία της Κυβέρνησης να διευκολύνει τους λίγους και ισχυρούς και να περιθωριοποιήσει τους πολλούς και τους αδύναμους.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Παπαθανάσης Αθανάσιος από τη Νέα Δημοκρατία.

**ΑΘΑΝΑΣΙΟΣ ΠΑΠΑΘΑΝΑΣΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, το σχέδιο νόμου που συζητάμε σήμερα έχει ως βασικούς άξονες την ενσωμάτωση της οδηγίας 2019/1152 του Ευρωπαϊκού Κοινοβουλίου και του Συμβουλίου της 20ής Ιουλίου του 2019 για διαφανείς και προβλέψιμους όρους εργασίας στην Ευρωπαϊκή Ένωση, τις ρυθμίσεις του Κώδικα Ατομικού Εργατικού Δικαίου, την απλοποίηση των ψηφιακών διαδικασιών, την ενίσχυση της κάρτας εργασίας, καθώς και ρυθμίσεις για την αναβάθμιση της επιχειρησιακής λειτουργίας του Υπουργείου Εργασίας και Κοινωνικής Ασφάλισης, καθώς και της Επιθεώρησης Εργασίας.

Ο σκοπός του είναι αφ’ ενός να ενισχύσει την εργασία, να αυξήσει τον αριθμό των απασχολούμενων πάντα με διαφανείς όρους και αφ’ ετέρου στοχεύει στην απλοποίηση των διοικητικών διαδικασιών, στη διαμόρφωση βιώσιμων και δίκαια αμειβόμενων θέσεων εργασίας, στη θέσπιση νέων προστατευτικών κανόνων για τους εργαζόμενους με παράλληλη καταπολέμηση της αδήλωτης και υποδηλωμένης εργασίας, πάντα όμως έχοντας ως απαράβατο όρο τη διατήρηση της ανταγωνιστικότητας των επιχειρήσεων που θα κληθούν να εναρμονιστούν σε αυτή τη δίκαιη για τον εργαζόμενο αλλά σημαντική ρύθμιση της αγοράς.

Καθίσταται αντιληπτό ότι το νομοσχέδιο έχει τέσσερις βασικούς πυλώνες, βασικές προβλέψεις. Πρώτον, κατοχυρώνεται ο μέγιστος βαθμός ασφαλείας και προβλεψιμότητας για τον εργαζόμενο. Ουσιαστικά πρόκειται για την επέκταση και την κάλυψη ακόμα και των πλέον άτυπων μορφών εργασίας μέσω της θέσπισης δικαιωμάτων για τους εργαζόμενους.

Δεύτερον, παρέχουμε θεσμικές εγγυήσεις για την αποτελεσματική άσκηση των δικαιωμάτων των εργαζομένων μέσω της διασφάλισης της δυνατότητας προσφυγής στις προς τούτο επιφορτισμένες ελεγκτικές αρχές, καθώς και στα αρμόδια δικαστήρια. Τρίτον, στοχεύουμε στην εκμηδένιση της άνισης μεταχείρισης των εργαζομένων λόγω του είδους της εργασιακής σχέσης που τηρούν ή της σύμβασης εργασίας που έχουν συνομολογήσει.

Τέταρτον, σημαντική για εμάς είναι η αίσθηση του ανήκειν στο όλον της κοινωνίας, ενώ επιζητούμε ο πολίτης αφ’ ενός να εργάζεται, αφ’ ετέρου να εργάζεται νόμιμα και καθαρά και να μην ωθείται από την ανάγκη στη μαύρη και ανασφάλιστη εργασία. Αυτό επιτυγχάνεται με τη διαμόρφωση ορισμένων βασικών εργασιακών προτύπων ή διαφορετικά δικαιωμάτων των οποίων η τήρησή διασφαλίζεται στο πλαίσιο του ευρωπαϊκού πυλώνα κοινωνικών δικαιωμάτων.

Στο σημείο αυτό αξίζει να επισημανθεί ότι στη διατύπωση των προτεινόμενων ρυθμίσεων έχουν ληφθεί υπ’ όψιν συναφείς πρακτικές σε άλλες χώρες της Ευρωπαϊκής Ένωσης. Πιο συγκεκριμένα έχουν μελετηθεί πράξεις ενσωμάτωσης άλλων κρατών μελών της Ευρωπαϊκής Ένωσης όπως του Βελγίου, της Γαλλίας με το ν.171/ 2023, της Γερμανίας με το ν.285 /2022, της Δανίας με το ν.833/2023, της Ιρλανδίας, της Ιταλίας με το νομοθετικό διάταγμα 104/2022, της Κύπρου με το φετινό περί «Διαφανών και Προβλέψιμων Όρων Εργασίας» νόμο, της Μάλτας με τον ν.266/2022 και ν.267/2022 αλλά και της Ολλανδίας.

Θέλω να αναφερθώ επίσης στο άρθρο 20, καθώς για πρώτη φορά δημιουργείται ψηφιακή πλατφόρμα με την επωνυμία rebrainGreece.gr στο πληροφοριακό σύστημα της «ΕΡΓΑΝΗ ΙΙ» του Υπουργείου Εργασίας και Κοινωνικής Ασφάλισης. Αντικείμενο αυτής πρωτοβουλίας είναι η ανάπτυξη ενός μηχανισμού ενίσχυσης των ταλέντων και η διασύνδεση των επιστημόνων και των εργαζομένων, οι οποίοι διαμένουν είτε στην Ελλάδα είτε στο εξωτερικό με θέσεις εργασίας σε επαγγέλματα υψηλών δεξιοτήτων και εξειδίκευσης, οι οποίες προσφέρονται από επιχειρήσεις του ιδιωτικού τομέα που δραστηριοποιούνται στην Ελλάδα.

Καταλήγοντας θα ήθελα να επιμείνω σε έναν ευρύτερο σχολιασμό του νομοσχεδίου που αν αθροίσει κανείς την αύξηση των μισθών, το ξεπάγωμα των τριετιών που εξήγγειλε Πρωθυπουργός μαζί με την τροπολογία, που προβλέπει την ασφαλιστική κάλυψη των πληγεισών περιοχών ώστε οι άνθρωποι που έχουν χρέη στον ΕΦΚΑ και έχουν χάσει την πλήρη και ανεμπόδιστη πρόσβασή τους στο σύστημα υγείας, να την αποκτήσουν λόγω της μεγάλης καταστροφής αλλά και το αυστηρό πρόστιμο των 10.500 ευρώ στις επιχειρήσεις που χρησιμοποιούν κάρτα εργασίας και δεν έχει ταυτοποίηση του εργαζομένου στην εργασία τους, τότε αντιλαμβάνεται και ο πλέον κακόπιστος ότι ο στόχος του νομοσχεδίου είναι να ισχυροποιήσει τη θέση του εργαζομένου έναντι του εργοδότη.

Στο σημείο αυτό θα ήθελα να αναφερθώ ενδεικτικά σε τρεις κατασκευασμένους μύθους υποκρισίες της Αριστεράς για το νομοσχέδιο. Πρώτον, δεν καταργείται το οκτάωρο και το πενθήμερο. Δίνεται όμως η δυνατότητα στον εργαζόμενο να προσαρμόζει το ωράριο του με εναλλασσόμενες βάρδιες, χωρίς να καταργούνται τα δικαιώματα που απορρέουν από το πενθήμερο. Δεύτερον όλοι γνωρίζουμε ότι πολλοί συμπολίτες μας προκειμένου να συμπληρώσουν το εισόδημά τους αναγκάζονται, «μαύρα» και υπό το καθεστώς του part time πέραν της κανονικής τους εργασίας, να εργάζονται.

Με το νομοσχέδιο του Υπουργείου Εργασίας ερχόμαστε να νομιμοποιήσουμε αυτή την ανάγκη που υπάρχει στην κοινωνία. Και ως εκ τούτου με γνώμονα την πάταξη της μαύρης εργασίας κατοχυρώνουμε για κάθε εργαζόμενο τα εργασιακά δικαιώματα, που απορρέουν από μια νόμιμη και ασφαλισμένη εργασία. Το αποτέλεσμα για τον εργαζόμενο είναι η κάλυψη σε όλα τα επίπεδα στην επιπλέον εργασία του, καθώς και επιπλέον δικαιώματα και μεγαλύτερη σύνταξη.

Τρίτον, είναι γνωστό επίσης ότι ένας μεγάλος αριθμός απεργιών πραγματοποιείται από συνδικαλιστές και συνδικαλιστικούς φορείς με κομματική παρότρυνση και άσχετους με τον χώρο της εργασίας στον οποίο λαμβάνουν χώρα, ενώ πολλές φορές έχουμε το ελληνικό παράδοξο να προχωρούν μέχρι και σε αποτροπή των πραγματικών εργαζόμενων από τη δουλειά τους. Το παράδοξο αυτό με το παρόν νομοσχέδιο λαμβάνει τέλος με την αυτονόητη τυποποίηση του αδικήματος της παρεμπόδισης της ελεύθερης πρόσβασης την εργασία.

Σημαντικό να τονιστεί εξίσου ότι στην κοινή υπουργική απόφαση μετά από πρόταση του ΚΕΣΥ θα προβλεφθεί και ο τρόπος εκπαίδευσης των όποιων επιπλέον ιατρικών ειδικοτήτων, σύμφωνα με τις υποδείξεις του ιατρικού σώματος που θα μπορούν να συνδράμουν ως ιατροί εργασίας στις περιοχές και τις περιπτώσεις που υπάρχει αδυναμία κάλυψης.

Κυρίες και κύριοι συνάδελφοι, έχουμε μπροστά μας ένα νομοσχέδιο που φωνάζει περισσότερα δικαιώματα, λιγότερη ανασφάλιστη εργασία, περισσότερες θεσμικές εγγυήσεις και μεγαλύτερη προοπτική μισθολογικής εξέλιξης για όλους τους Έλληνες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Χριστοδουλάκης Εμμανουήλ από το ΠΑΣΟΚ - Κίνημα Αλλαγής.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, νομίζω πως φέτος το καλοκαίρι ένα πράγμα το οποίο δυστυχώς εμπεδώθηκε είναι ότι ζούμε πλέον σε συνθήκες μιας αβίωτης δημοκρατίας. Το λέω αυτό γιατί μιλάμε για μια δημοκρατία, ένα κράτος και μια πολιτεία το οποίο δυστυχώς γιγαντώνει διαρκώς το αίσθημα ανασφάλειας του πολίτη. Το βλέπουμε στους σιδηροδρόμους, το βλέπουμε στα τραίνα, στο λιμάνι, στο πλοίο, στα δάση, στον δρόμο, στα γήπεδα. Δυστυχώς με το παρόν νομοσχέδιο εντείνεται το αίσθημα ανασφάλειας και σε μία ακόμα πτυχή, την πτυχή της εργασίας.

Ποια είναι όμως η παρούσα κατάσταση μέσα σε αυτή την αβίωτη δημοκρατία; Είναι από τη μία πλευρά η ακρίβεια προϊόντων και υπηρεσιών, είναι η στασιμότητα του εισοδήματος, είναι ένα δυσθεώρητο κόστος των ενοικίων και είναι και δυστυχώς η ανεργία που πλήττει ειδικά τις νεότερες γενιές. Τα στοιχεία είναι αποκαρδιωτικά και από μόνα τους καταδεικνύουν ακριβώς τη ζοφερή πραγματικότητα, που βιώνουν σήμερα οι εργαζόμενοι. Είναι αυτοί οι εργαζόμενοι που η Κυβέρνηση της Νέας Δημοκρατίας επιμένει να υποστηρίζει ότι τους στηρίζει και είναι αυτή η Κυβέρνηση που τα τελευταία τέσσερα χρόνια απόλυτα συντεταγμένα κάνει ένα μετά το άλλο τα βήματα για την περαιτέρω απορρύθμιση της αγοράς εργασίας.

Ενδεικτικές πρωτοβουλίες είναι η κατάργηση του βάσιμου λόγω απόλυσης, που ουσιαστικά είναι το τελευταίο χτύπημα στον εμβληματικό ν.1264/1982 που έφερε τότε το ΠΑΣΟΚ για τον κόσμο της εργασίας. Είναι η κατάργηση της επαναπρόσληψης του εργαζόμενου ακόμα και αν έχει κριθεί παράνομη η απόλυσή του από τα δικαστήρια και είναι φυσικά ακόμα περισσότερο η διαρκής υποβάθμιση και απαξίωση των ελεγκτικών μηχανισμών, που αφορούν τον χώρο της εργασίας. Το Σώμα Επιθεώρησης Εργασίας μετατρέπεται τύποις σε ανεξάρτητη αρχή, χάνοντας έτσι έμπρακτα την πολιτική ευθύνη της λειτουργίας του και κυρίως την πολιτική λογοδοσία και την αξιολόγηση της αποτελεσματικότητάς του. Με αυτό το νομοσχέδιο υποβαθμίζεται ακόμα παραπάνω.

Απέναντι λοιπόν σε αυτές τις νομοθετικές πρωτοβουλίες το ΠΑΣΟΚ κατέθεσε μία σειρά από τροπολογίες οι οποίες μία προς μία απορρίφθηκαν από την Κυβέρνηση με χαρακτηριστικότερη όλων ειδικά για την κουβέντα που κάνουμε σήμερα στην Ολομέλεια της Βουλής αυτή που φέραμε τον Ιανουάριο του 2020 για την επαναφορά των τριετιών. Είναι ακριβώς αυτές οι τριετίες που θυμήθηκε η Κυβέρνηση τριάμισι χρόνια μετά, μετά βαΐων, κλάδων και συνθημάτων, για τη στήριξη του κόσμου της εργασίας.

Για τις ειδικότερες διατάξεις του παρόντος νομοσχεδίου ο ειδικός αγορητής μας Ανδρέας Πουλάς έκανε μια αναλυτική αναφορά. Θα σταθώ σε τρία σημεία. Το πρώτο έχει να κάνει με τη θέσπιση της παράλληλης απασχόλησης, το δεύτερο έχει να κάνει με το ιδιώνυμο στο άρθρο 31 και το τρίτο με το rebraingreece. Έχουμε ακούσει από πολλά στελέχη της Κυβέρνησης ότι η πρόβλεψη της παράλληλης απασχόλησης δίνει τη δυνατότητα στον εργαζόμενο να «ασπρίσει» το εξτραδάκι. Εδώ δυστυχώς υπάρχει ένα μεγάλο κενό, που εμένα τουλάχιστον με προβληματίζει, μια μεγάλη απουσία γείωσης των ανθρώπων αυτών με την κοινωνική πραγματικότητα. Γιατί οφείλουμε όλοι να αντιληφθούμε το αυτονόητο, που λέει το εξής, ότι ξέρετε, ένας εργαζόμενος όποιος κάνει δεύτερη και τρίτη δουλειά δεν το κάνει ούτε από επιθυμία, ούτε από χόμπι, ούτε από επιλογή, αλλά το κάνει από ανάγκη. Και το κάνει ακριβώς γιατί η βασική του εργασία υποαμείβεται και το κάνει ακριβώς γιατί με αυτή την αμοιβή δεν μπορεί να καλύψει το αυξημένο κόστος διαβίωσης για το οποίο υπάρχουν σήμερα ευθύνες. Γιατί αν είχε μια ποιοτική θέση εργασίας καλά αμειβόμενη και χαμηλό κόστος διαβίωσης, δεν θα είχε την ανάγκη της δεύτερης και της τρίτης εργασίας ή απασχόλησης.

Αυτός ακριβώς είναι στόχος της δικής μας πολιτικής και αυτή ακριβώς είναι και η έννοια της ποιότητας ζωής και καθημερινότητας που θέλουμε να βάλουμε και στον δημόσιο διάλογο, αλλά και ως στόχευση της πολιτικής πρακτικής. Εμάς δεν μας κάνει λοιπόν η λογική «ας υπάρχει μια πρόβλεψη έντεκα ώρες ανάπαυσης κι ας δουλεύουν τις υπόλοιπες ώρες και υπό οποιεσδήποτε συνθήκες». Διότι αυτό αποδεικνύει ακριβώς ότι με το πρόσχημα της ενσωμάτωσης της ευρωπαϊκής οδηγίας συνεχίζεται δυστυχώς η προβληματική κατεύθυνση στην εργατική ή στην αντεργατική πολιτική της Κυβέρνησης. Γιατί ποιος εγγυάται ότι θα τηρηθούν οι σαράντα οκτώ ώρες στο τετράμηνο; Ποιος εγγυάται ότι θα είναι πραγματικές οι έντεκα ώρες ανάπαυσης; Ποιος εξασφαλίζει ότι η παράλληλη απασχόληση δεν αφορά συνδεδεμένους εργοδότες; Μήπως αυτό αφορά το υποστελεχωμένο Σώμα Επιθεώρησης Εργασίας, το οποίο τύποις είναι ανεξάρτητη αρχή, αλλά καλείται να υπηρετήσει τις εγκυκλίους του Υπουργείου;

Ένας ακόμα προβληματισμός εδώ ο οποίος λέει το εξής: Ακούγαμε πριν τις εκλογές τον Πρωθυπουργό να εξαγγέλλει με στόμφο ότι θα πάει τον μέσο μισθό στον ιδιωτικό τομέα στα 1.500 ευρώ. Σήμερα αποδεικνύεται ότι ξέχασε να μας πει δύο πράγματα πρώτον, ότι ο μισθός αυτός θα είναι προφανώς αθροιστικός και δεύτερον, ότι για να τον πάρεις μπορεί να χρειαστεί να δουλέψεις έως και δεκατρείς ώρες την ημέρα.

Έρχομαι στο δεύτερο. Κατά την ακρόαση των φορέων δεν ήταν μόνο οι εκπρόσωποι της ΓΣΕΕ ή των εργατικών κέντρων, που έθεσαν την ανάγκη να αποσυρθεί το ιδιώνυμο του άρθρου 31, αλλά ήταν αν θέλετε και η Εταιρεία Δικαίου Εργασίας και Κοινωνικής Ασφάλισης, η οποία έβαλε ακριβώς το ίδιο θέμα, γιατί ουσιαστικά μιλάμε για παραβίαση της ισορροπίας μεταξύ του δικαιώματος στην απεργία και του δικαιώματος στην εργασία, όπου η εισαγωγή του ιδιώνυμου αδικήματος δυστυχώς φαίνεται ότι τίθεται έναντι αυτών που προσπαθούν να περιφρουρήσουν το απεργιακό δικαίωμα έναντι αυτών που θέλουν να εργαστούν. Υπάρχει νόμος, είναι επαρκής, μπορεί να εφαρμοστεί, δεν χρειάζεται περαιτέρω ποινικοποίηση.

Τρίτον, για το rebraingreece είναι πολύ καλές οι ανακυκλούμενες από τον ΣΥΡΙΖΑ πρωτοβουλίες, αλλά, αλήθεια, ένας νέος άνθρωπος επιστήμονας, εργαζόμενος, επαγγελματίας, ο οποίος έφυγε μέσα στην κρίση στο εξωτερικό, μέσα στις δυσκολίες αυτές, σε ποια χώρα τον καλούμε να επιστρέψει; Στη χώρα του πελατειασμού, στη χώρα της αναξιοκρατίας, στη χώρα της διάλυσης των θεσμών, σε μια χώρα που δεν μπορεί να προστατέψει τους πολίτες της από τις φυσικές καταστροφές, σε μια χώρα με διαλυμένο εργατικό δίκαιο που προωθεί την φτηνή και απαξιωμένη εργασία;

Αυτός λοιπόν ο νέος άνθρωπος για να επιστρέψει στην πατρίδα μας χρειάζεται μια ποιοτική και καλά αμειβόμενη δουλειά, που αναγνωρίζει τις δεξιότητές του. Χρειάζεται να γίνονται σεβαστοί οι κανόνες, που αφορούν την ασφάλεια στην εργασία του. Χρειάζεται ένα πλέγμα δημοκρατικών θεσμών το οποίο θα σέβεται τον εργαζόμενο και ένα κράτος που θα προστατεύει τη ζωή και την υγεία του μέσα στον χώρο της εργασίας.

Άρα, λοιπόν, χρειάζεται επαναφορά των συλλογικών διαπραγματεύσεων και καθορισμός του χρόνου εργασίας μέσα από αυτές. Άρα, λοιπόν, χρειάζεται ενίσχυση των συλλογικών συμβάσεων εργασίας και φυσικά καθολικότητα και υποχρεωτικότητα στην εφαρμογή τους. Άρα, λοιπόν, χρειάζεται να περάσει ο τρόπος καθορισμού του κατώτατου μισθού στον διάλογο των κοινωνικών εταίρων. Άρα, λοιπόν, χρειάζεται δουλειά με αξιοπρέπεια. Άρα, λοιπόν, χρειάζεται ανάπτυξη με κοινωνική ανταποδοτικότητα.

Εμείς το κάνουμε σαφές ότι εμείς δεν θέλουμε να συμβιβαστούμε με ημίμετρα, ότι εμείς θα αγωνιστούμε για ισχυρούς μισθούς, ότι εμείς θα αγωνιστούμε για ισχυρή κοινωνία, η οποία δεν αρκείται απλώς σε φιλοδωρήματα, δεν αρκείται απλώς στους εργαζόμενους εξαρτημένους. Προερχόμαστε πολιτικά από τον κόσμο, από τον χώρο της εργασίας. Αγωνιζόμαστε και θα αγωνιστούμε έτσι ώστε να διασφαλίσουμε τα δικαιώματα αυτών, αλλά και το δικαίωμα της ελευθερίας της συλλογικής τους εκπροσώπησης. Σε κάθε προσπάθεια απαξίωσης τους θα είμαστε σταθερά και με συνέπεια απέναντι και στη Βουλή και πολιτικά οπουδήποτε αλλού χρειαστεί.

Ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Βασίλειος - Νικόλαος Υψηλάντης από τη Νέα Δημοκρατία.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πάρα πολύ, κύριε Πρόεδρε.

Αξιότιμε κύριε Υπουργέ, κύριε Υφυπουργέ, κυρίες και κύριοι Βουλευτές, παρακολουθώντας σήμερα τη συζήτηση στη Βουλή νομίζει κανείς ότι αυτή η Κυβέρνηση βρίσκεται με τους κακούς και ότι επιδιώκει να φέρει το χάος στον εργασιακό χώρο, να καταστρέψει τα εργασιακά δικαιώματα.

Ακούστηκαν κραυγές και μέσα και εκτός της Βουλής, ακούστηκαν από ανθρώπους των οποίων δυστυχώς ο χώρος έφερε μεγάλη κατάντια σε αυτόν εδώ τον τόπο και μπήκαμε στα μνημόνια. Μας δίνουν μαθήματα σχετικά με το πώς θα πρέπει να λειτουργούμε και αγνοούν την πρόσφατη ετυμηγορία του ελληνικού λαού, αγνοούν το γεγονός ότι αυτή την περίοδο ακριβώς καταγράφονται καταστάσεις οι οποίες δίνουν ώθηση στη χώρα και προοπτική στους νέους. Και βεβαίως, όπως πάντα, αγνοούν την ουσία της υπόθεσης που συζητείται μέσα στο Κοινοβούλιο και δεν αναφέρονται στα συγκεκριμένα εκείνα μέτρα τα οποία προωθούνται με το συγκεκριμένο νομοσχέδιο σε εθνικό επίπεδο, στα εφαρμοστικά μέτρα, που προβλέπονται μέσα από το Δίκαιο της Ευρωπαϊκής Ένωσης στον τομέα της εργασίας, και συνάμα στην επιδίωξη εξορθολογισμού και εκσυγχρονισμού των διατάξεων που διέπουν την εργατική νομοθεσία.

Με αυτά τα λόγια αναφέρομαι στο ίδιο το νομοθέτημα, όπου στις διατάξεις του πρώτου και του δεύτερου μέρους, από τα άρθρα 1 έως 18, ρυθμίζεται η ενσωμάτωση της οδηγίας 2019/1152 της Ευρωπαϊκής Ένωσης για το πλαίσιο της υποχρέωσης των εργοδοτών και του αντίστοιχου δικαιώματος των εργαζομένων για πληροφόρηση ως προς τους ουσιώδεις όρους παροχής της εργασίας, ενώ στο τρίτο μέρος το άρθρο 19 συμπληρώνεται ο Κώδικας του Ατομικού Εργατικού Δικαίου με διάταξη για την καταγγελία της σύμβασης εργασίας αορίστου χρόνου. Περαιτέρω, στο τέταρτο μέρος με τα άρθρα 21 έως 32 εισάγονται σημαντικές μεταβολές στην εθνική νομοθεσία, σε επιμέρους διατάξεις, που αφορούν την αύξηση του χρόνου εργασίας και των επιτρεπόμενων χρονικών ορίων απασχόλησης των εργαζομένων, καθώς και τον περιορισμό της έκτασης υποχρέωσης των εργοδοτών για αναγγελία στο πληροφοριακό σύστημα «ΕΡΓΑΝΗ ΙΙ» των στοιχείων της ατομικής σύμβασης των εργαζομένων, που αφορούν στο ωράριο τους, την υπέρβαση του ή την οργάνωση του χρόνου εργασίας. Επιπλέον, εισάγονται ρυθμίσεις για την αναγγελία των όρων εργασίας και τις λύσεις ή λήξεις αυτής και για τη δημιουργία μιας ειδικής ψηφιακής πλατφόρμας, ώστε να ενισχυθεί η ένταξη των νέων επιστημόνων και εργαζομένων υψηλών δεξιοτήτων σε θέσεις εργασίας στη χώρα μας.

Επίσης, βλέπουμε ότι με το νομοσχέδιο που επιδιώκουμε σήμερα να ψηφίσουμε -θέλουμε να ψηφίσουμε, τουλάχιστον η κυβερνητική πλειοψηφία- προωθούνται ρυθμίσεις για τη διεύρυνση της καταβολής του ειδικού εποχικού επιδόματος σε περισσότερους εργαζόμενους, ενώ παράλληλα καθιερώνεται η προστασία του δικαιώματος εργασίας σε περίπτωση απεργίας και εισάγονται οι όροι και οι προϋποθέσεις άσκησης καθηκόντων του γιατρού εργασίας.

Από το σύνολο, λοιπόν, αυτών των διατάξεων του νομοσχεδίου θα ήθελα περαιτέρω να επισημάνω ορισμένα άρθρα, που κατά την άποψή μου είναι εξόχως σημαντικά:

Πρώτον, αναφέρω τη διάταξη του άρθρου 29 του νομοσχεδίου με την οποία επεκτείνεται το δικαίωμα καταβολής του ειδικού εποχικού επιδόματος του ν.1836/1989 στους εργαζόμενους που παραχωρούνται μέσω εταιρειών προσωρινής απασχόλησης σε επιχειρήσεις και επισιτιστικού κλάδου. Μέχρι σήμερα οι εργαζόμενοι μέσω των επιχειρήσεων αυτών προσωρινής απασχόλησης στον τουρισμό δεν ήταν δικαιούχοι του ειδικού αυτού επιδόματος ανεργίας, όπως άλλωστε είναι οι εργαζόμενοι στους συγκεκριμένους κλάδους, με αποτέλεσμα να προκαλείται άνιση μεταχείριση των δύο αυτών κατηγοριών εργαζομένων. Με την υπό ψήφιση διάταξη αντιμετωπίζεται η ανάγκη καταβολής του ειδικού εποχικού βοηθήματος για τους εργαζόμενους στον κλάδο αυτού αίροντας μια αδικία ετών.

Περαιτέρω, στο άρθρο 30 του νομοσχεδίου παρέχεται νομοθετική εξουσιοδότηση στους Υπουργούς Εργασίας και Κοινωνικής Ασφάλισης και Υγείας να καθορίσουν με κοινή απόφαση τους και άλλες ειδικότητες γιατρών, που θα μπορούν να ασκούν τα καθήκοντά του ιατρού εργασίας. Πρέπει να πούμε, κυρίες και κύριοι συνάδελφοι, ότι τα Δωδεκάνησα, που είναι και η εκλογική μου περιφέρεια, δεν έχουν ούτε ένα γιατρό εργασίας, με ό,τι αυτό συνεπάγεται για τους κινδύνους που ελλοχεύουν. Έτσι, με το δεδομένο αυτό και λαμβάνοντας υπ’ όψιν ότι οι ιατροί εργασίας σε όλη την Ελλάδα δεν επαρκούν έρχεται ο νόμος και η κοινή υπουργική απόφαση, προκειμένου να καλύψει αυτό το κενό.

Με τη διάταξη 31 του νομοσχεδίου προστατεύεται το δικαίωμα στην εργασία εκείνων των εργαζομένων που δεν επιθυμούν να συμμετάσχουν στην απεργία, αλλά αντιθέτως θέλουν να συνεχίσουν την εργασία, έτσι ώστε να ισορροπείται το δικαίωμα στην εργασία με τρόπο ισότιμο και να διασφαλίζεται πρακτικά η εναρμόνιση μεταξύ των δύο αυτών δικαιωμάτων. Αναμφίβολα είναι ένα μέτρο που εκδημοκρατίζει την κοινωνία μας και ανταποκρίνεται στις επιταγές της εποχής μας αλλά και της κοινής λογικής διαφυλάσσοντας δύο συνταγματικά κατοχυρωμένα δικαιώματα, το δικαίωμα στην εργασία αλλά και στην απεργία.

Κλείνοντας την ομιλία μου, κύριοι Υπουργοί, σας το έχω πει πάρα πολλές φορές. Δείτε το θέμα επέκτασης του επιδόματος ανεργίας στους εργαζόμενους στον ξενοδοχειακό και επισιτιστικό κλάδο από τους τρεις στους πέντε μήνες, προκειμένου να μπορούν να λειτουργήσουν όλο το χρόνο οικονομικά. Και θέλω να πω ότι είστε εσείς οι πρώτοι που ρητά καταργείτε διατάξεις των μνημονίων όχι σκίζοντας σελίδες αλλά στην ουσία. Άρα, τολμήστε το.

Και το δεύτερο βεβαίως, είναι αυτοί ιδιαίτερα στον κλάδο το συγκεκριμένο που αναφέρω, να μπορούν να εργάζονται κάποιες ώρες, όταν βρίσκονται σε περίοδο ανεργίας.

Με αυτές τις σκέψεις προσανατολισμένοι σταθερά και με προσήλωση και στο ευρωπαϊκό πλαίσιο κανόνων αλλά και στις τολμηρές αυτές ενέργειες που προβαίνει το Υπουργείο σας, δηλώνω ότι υπερψηφίζω το παρόν νομοσχέδιο.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στην Πρόεδρο της Κοινοβουλευτικής Ομάδας της Πλεύσης Ελευθερίας, κ. Κωνσταντοπούλου.

Ελάτε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Στην Ελλάδα το 2023 θα έπρεπε να μιλάμε, κύριε Υπουργέ, για αξιοπρεπή εργασία, για αξιοπρεπή αμοιβή, για αμοιβές των εργαζομένων, που θα τους επιτρέπουν να απολαμβάνουν τη ζωή τους, να χαίρονται τον ελεύθερο χρόνο τους, για ευημερία των εργαζομένων, για την εργασία ως δικαίωμα όχι απλώς βιοπορισμού, όπως κάποιοι το αντιλαμβάνονται, όχι απλώς επιβίωσης, όπως εσείς προφανώς αντιλαμβάνεστε, αλλά ως δικαίωμα δημιουργίας και αυτοπραγμάτωσης του εργαζόμενου. Μετά από τόσα χρόνια νομοθετημάτων για τα εργασιακά θα έπρεπε να έχουμε φτάσει σε ένα σημείο να συζητάμε για το κοινωνικό κράτος δικαίου στην εμβάθυνσή του, θα έπρεπε να έχουμε φτάσει σε ένα σημείο να συζητάμε πώς θα δώσουμε περισσότερα δικαιώματα στους εργαζόμενους, πώς θα τους επιτρέψουμε να επιμορφώνονται περισσότερο και καλύτερα, πώς θα τους επιτρέψουμε να απολαμβάνουν περισσότερα δικαιώματα για τα παιδιά τους, πώς θα επιτρέψουμε στις εργαζόμενες οικογένειες να ανταποκρίνονται στα έξοδα και στις ανάγκες τους.

Αυτά είναι για τα οποία αγωνιά η Πλεύση Ελευθερίας. Αυτά είναι για τα οποία εμείς θα συνεχίσουμε να επιμένουμε να μιλάμε και να παλεύουμε. Αυτά είναι δυστυχώς που για άλλη μια φορά δεν απασχολούν το νομοθετικό έργο και δεν απασχολούν και το κυβερνητικό έργο. Εσείς δυστυχώς έχετε φτιάξει τη χώρα του «πάμε κι όπου βγει», τη χώρα της ανοργανωσιάς, τη χώρα της τσαπατσουλιάς, τη χώρα των εμβαλωματικών ρυθμίσεων, τη χώρα στην οποία οι δήμοι, με τους δικούς σας υποστηριζόμενους δημάρχους, προσλαμβάνουν εργαζόμενους σε άσχετες ειδικότητες για να απορροφήσουν κονδύλια ΕΣΠΑ. Παίρνουν λογιστές και τους εμφανίζουν ως εκπαιδευτές βιτρώ. Τη χώρα όπου οι δήμοι προσλαμβάνουν απαραίτητο προσωπικό που καλύπτει πάγιες και διαρκείς ανάγκες, όπως είναι οι καθαριστές και οι καθαρίστριες και τους κρατάει σε ομηρία εργασιακή και σε ανανεούμενες συμβάσεις ορισμένου χρόνου. Τη χώρα όπου οι εκπαιδευτικοί μας -ξεκινήσατε την ομιλία σας μιλώντας για τους εκπαιδευτικούς- ζουν σε μια διαρκή ανασφάλεια για το αν θα διοριστούν, πού θα διοριστούν, αν θα βρουν σπίτι εκεί όπου θα διοριστούν, αν θα μπορέσουν να ανταποκριθούν στα έξοδά τους. Τη χώρα όπου οι εργαζόμενοι στον τουρισμό και την εστίαση δεν μπόρεσαν ούτε να ψηφίσουν στις προηγούμενες εκλογές. Δεν τους δώσατε αυτό το δικαίωμα. Ζούμε στη χώρα που επινοήσατε να βάλουμε τους πυροσβέστες να κάνουν τους οδηγούς ασθενοφόρων για να ανταποκριθείτε στις τρομακτικές ελλείψεις στη δημόσια υγεία και στην κοινωνική πρόνοια.

Είναι δυσάρεστα αυτά. Γι’ αυτό αποχώρησε ο Υπουργός.

**ΒΑΣΙΛΕΙΟΣ – ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Ο Υπουργός έχει συνέντευξη στην τηλεόραση τώρα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ζούμε στη χώρα που οι άνθρωποι εξαναγκάζονται να κάνουν δύο και τρεις δουλειές -πολλές μαύρα- όχι γιατί αυτό θέλουν αλλά γιατί αλλιώς δεν μπορούν να ανταποκριθούν στις βιοτικές τους ανάγκες. Οι δύο και τρεις δουλειές δεν αντικατοπτρίζουν, όπως εσείς λέτε, την υπερβάλλουσα επιθυμία των ανθρώπων να εργάζονται πέραν του οκτάωρου αλλά αντικατοπτρίζουν τη δική σας αποτυχία στη χάραξη της οικονομικής πολιτικής. Γιατί μία σωστή και λογική οικονομική πολιτική προβλέπει και εγγυάται μισθούς για τους εργαζόμενους που τους επιτρέπουν να ζουν και όχι μισθούς με τους οποίους δεν μπορούν να ζήσουν και αναγκάζονται να επινοούν τρόπους εξοικονόμησης για να ανταποκριθούν στα έξοδά τους για τα οποία εσείς κάθε φορά έρχεστε ως ελεήμων Κυβέρνηση να προβλέψετε κάποια «passes» κάποια επιδόματα και να εμφανιστείτε δήθεν φιλάνθρωποι.

Άκουσα με τρομακτική έκπληξη και απορία την εμπρηστική τοποθέτηση του Υπουργού. «Οι εργαζόμενοι», λέει, «να εργάζονται δεκατρείς ώρες αφού το θέλουν. Οι εκπαιδευτικοί της ΟΙΕΛΕ δεν απήργησαν γιατί τους αρέσει το νομοσχέδιο». Αλήθεια; Αυτός είναι ο μόνος λόγος να μην απεργήσει ένας εργαζόμενος στον ιδιωτικό τομέα; Οι εργαζόμενοι, λέει, που δεν απήργησαν είναι γιατί το θέλουν αυτό το νομοσχέδιο. Είπε βέβαια και το αμίμητο «εμείς θέλουμε να αυξήσουμε τα χρήματα των εργαζομένων και γι’ αυτό θέλουμε να προβλέψουμε να εργάζονται δεκατρείς ώρες ως κανονικότητα και όχι ως εξαιρετική συνθήκη».

Όλες αυτές οι τοποθετήσεις ουσιαστικά αγνοούν έναν βασικό κανόνα, μια βασική αρχή του Εργατικού Δικαίου που μέσα σε αυτή την Αίθουσα δεν επιτρέπεται να παραγνωρίζεται. Ο βασικός κανόνας είναι ότι ο εργοδότης είναι το ισχυρό μέρος σε μία σύμβαση εργασίας και ο εργαζόμενος είναι, κατά τεκμήριο, το αδύναμο μέρος. Γι’ αυτό έρχεται η νομοθεσία να εγγυηθεί το οκτάωρο, το πενθήμερο, τα εργασιακά δικαιώματα. Γι’ αυτό έρχεται ο νομοθέτης να τα προβλέψει και γι’ αυτό δεν αρκεί το αν συμφωνούν τα μέρη, κάτι που επανέρχεται ξανά και ξανά ως διατύπωση στο νομοσχέδιο σας. Η συμφωνία του εργαζόμενου -τα ξέρετε και μην παριστάνετε ότι δεν τα ξέρετε- πάρα πολλές φορές είναι εξαναγκασμένη συμφωνία γιατί αλλιώς δεν θα έχει δουλειά. Και αν ο εργοδότης πάρει από εσάς το μήνυμα ότι αυτό είναι εντάξει θα καταχραστεί τα εργοδοτικά του δικαιώματα.

Φέρατε ένα ανέμπνευστο, τσαπατσούλικο, διαδικαστικό νομοσχέδιο με δεκαοκτώ άρθρα, που υποτίθεται ενσωματώνουν μία ξεχασμένη οδηγία του 2019 -προ τετραετίας είναι η ευρωπαϊκή οδηγία- για την οποία το αρμόδιο όργανο προστασίας των δικαιωμάτων του ανθρώπου, η Εθνική Επιτροπή Δικαιωμάτων του Ανθρώπου, σας λέει ότι είναι ψευδεπίγραφη ενσωμάτωση, ότι αυτές οι προβλέψεις υπάρχουν ήδη στο Εθνικό μας Δίκαιο. Και μάλιστα οι προστατευτικές προβλέψεις, που υπάρχουν στο Εθνικό Δίκαιο είναι πολύ πιο προστατευτικές. Σας λέει, δηλαδή, η Εθνική Επιτροπή για τα Δικαιώματα του Ανθρώπου ότι το νομοσχέδιο -και το επαναλαμβάνει- είναι οπισθοδρόμηση, είναι υποβάθμιση του εθνικού επιπέδου προστασίας, είναι υποβάθμιση του εθνικού επιπέδου προστασίας των εργαζομένων. Διατυπώνει την ανησυχία της για τον αντίκτυπο και κυρίως την διακινδύνευση σε θεμελιώδη δικαιώματα των εργαζομένων, όπως η υγεία και η ασφάλειά τους που έχει το σύνολο αυτών των προωθούμενων διατάξεων, που εισάγουν κρίσιμες μεταβολές στο ρυθμιστικό πλαίσιο για τον χρόνο εργασίας. Επισημαίνει εξίσου ότι οι υφιστάμενοι περιορισμοί δεν παρεμποδίζουν απλώς τη νόμιμη άσκηση του δικαιώματος απεργίας αλλά οδηγούν σε κατάλυσή του. Διατυπώνει την ανάγκη προώθησης σταθερού πλαισίου στους κανόνες πολιτικής προστασίας και γενικά σας καταγγέλλει για υπαναχώρηση στους κανόνες εγγυήσεων των εργασιακών δικαιωμάτων.

Δεν είναι συνδικάτο η Εθνική Επιτροπή Δικαιωμάτων του Ανθρώπου. Είναι το εθνικό μας όργανο παρακολούθησης της προστασίας των ανθρωπίνων δικαιωμάτων. Και τελικώς αυτό που αναδεικνύει με την έκθεσή της είναι ότι φέρνετε δεκαπέντε άρθρα αχταρμά -πλέον των δεκαοκτώ- με τα οποία εισάγετε διάφορες τροποποιήσεις οι οποίες οδηγούν σε ελαστικοποίηση των όρων εργασίας και σε πλήρη ανασφάλεια του καθεστώτος εργασίας για τους εργαζόμενους.

Φέρνετε δοκιμαστική περίοδο ουσιαστικά δώδεκα μηνών μολονότι παριστάνετε ότι την περιορίζετε στους έξι μήνες, επαναλαμβάνετε τη διατύπωση περί δανεισμού εργαζομένων, περί έμμεσου εργοδότη και διαφόρων άλλων εκτρωματικών ρυθμίσεων. Κι εκεί όπου μιλάτε για δικαιώματα κοροϊδεύετε με έναν τρόπο απερίγραπτο. Να σας πω ποια δικαιώματα εγγυάστε στους εργαζόμενους με αυτή τη ρύθμιση; Λέτε ότι έχει δικαίωμα ο εργαζόμενος που τελεί σε καθεστώς δανεισμού ή σε καθεστώς δοκιμασίας να υποβάλλει αίτημα να εργάζεται με πιο προβλέψιμους όρους. Για φαντάσου! Τέτοιο δικαίωμα! Να υποβάλει αίτημα για να εργάζεται με πιο προβλέψιμους όρους. Αν, λέει, η καταγγελία γίνεται σε δυσμενή μεταχείριση του εργαζομένου προβλέπονται διοικητικές κυρώσεις. Αλήθεια; Γιατί δεν προβλέπετε ποινικές κυρώσεις για τον εργοδότη; Γιατί το Ποινικό Δίκαιο φαίνεται ότι το ενεργοποιείτε μόνο εναντίον των απεργών. Αν θέλετε να κάνετε ρυθμίσεις, κύριοι, στο πεδίο του Ποινικού Δικαίου εμείς έχουμε προτάσεις. Να ποινικοποιήσετε την απόλυση και τη δυσμενή μεταχείριση σε ένδειξη διακρίσεων, δηλαδή σε ένδειξη ρατσισμού. Όχι μόνο διοικητικές κυρώσεις.

Να προβλέψετε δικαίωμα παράστασης πολιτικής αγωγής των σωματείων σε περιπτώσεις εργατικών ατυχημάτων. Να προβλέψετε ότι επιχειρήσεις οι οποίες παραβιάζουν τους κανόνες ασφαλείας δεν θα γίνονται αντισυμβαλλόμενοι του ελληνικού δημοσίου και να προβλέψετε και ποινές για τους Υπουργούς που παραβιάζουν τη διάταξη αυτή. Αν θέλετε να πάμε στο Ποινικό Δίκαιο, εμείς σας κάνουμε αυτές τις προτάσεις. Σκεφτείτε τες, όταν και αν ασχοληθείτε με θεσμικές παρεμβάσεις στο πεδίο της εργασίας, αυτές τις παρεμβάσεις που έχει τόσο ανάγκη η ελληνική κοινωνία.

Την ώρα που μίλησε ο Υπουργός, η Πλεύση Ελευθερίας δεν ήταν στην Αίθουσα γιατί ήμασταν με τους εργαζόμενους και ειδικότερα ήμασταν και ήμουν μαζί με τους εποχικούς πυροσβέστες που έκαναν μία μεγαλειώδη διαδήλωση δυόμισι χιλιάδες άτομα από όλη την Ελλάδα, μία μεγαλειώδη διαδήλωση, διεκδικώντας τα δικαιώματά τους. Γιατί είναι και αυτοί εργαζόμενοι που πέφτουν στη φωτιά για όλους μας και τους έχετε στην ανασφάλεια, να εργάζονται με 562 ευρώ το μήνα κατά μέσο όρο.

Τους υποσχέθηκα -και αυτό θα κάνω- ότι θα είμαι η φωνή τους και ότι θα καταθέσω το ψήφισμα τους και στην Ολομέλεια της Βουλής.

Θα σας διαβάσω αυτά που λένε: «Οι εποχικοί πυροσβέστες συγκεντρωνόμαστε σήμερα, 21 Σεπτεμβρίου του 2023, έξω από την ελληνική Βουλή, προκειμένου να λάβουμε μία σαφή απάντηση από την πολιτική μας ηγεσία σχετικά με το εργασιακό μας μέλλον. Προσληφθήκαμε με αξιοκρατικές διαδικασίες περνώντας αθλητικές δοκιμασίες και τα λοιπά, με προκήρυξη υπό την εποπτεία του ΑΣΕΠ. Κάθε χρόνο πραγματοποιούμε υγειονομικές εξετάσεις έντεκα και δώδεκα ιατρικών ειδικοτήτων. Αξιολογούμαστε από τους αξιωματικούς μας για τις επιδόσεις μας σε πραγματικά συμβάντα. Είμαστε πάντα στην πρώτη γραμμή στη μάχη με τις πυρκαγιές υπερβαίνοντας πολλές φορές τα όρια του καθήκοντος και θέτοντας τις ζωές μας σε κίνδυνο, προκειμένου να προστατεύσουμε τις ζωές των συμπολιτών μας, το φυσικό πλούτο της πατρίδας μας, τις ιδιωτικές και δημόσιες περιουσίες.

Προσφέρουμε τα πιο παραγωγικά μας χρόνια στο Πυροσβεστικό Σώμα κάτω από ιδιαίτερα επικίνδυνες και ανθυγιεινές συνθήκες, με δεκάδες τραυματισμούς συναδέλφων κάθε χρόνο και φυσικά με δεκατέσσερις νεκρούς που έχουμε θρηνήσει ως κλάδος.

Αποτελούμε έναν από τους σημαντικότερους βραχίονες του Πυροσβεστικού Σώματος, καθώς έχουμε αποκτήσει πολύτιμη εμπειρία, η οποία στο επάγγελμα του πυροσβέστη έχει πρωταρχική σημασία. Μας έχουν ανατεθεί ανάλογα καθήκοντα με το μόνιμο προσωπικό, τα οποία μας επιτρέπουν να επιχειρούμε σε όλα τα συμβάντα, αστικά και δασικά. Είμαστε έτοιμοι πυροσβέστες με αποδειγμένη επαγγελματική αξία και υψηλό αίσθημα καθήκοντος.

Στις 30 Νοεμβρίου του 2022 δημοσιεύτηκε το ΦΕΚ με την αύξηση των οργανικών θέσεων στο Πυροσβεστικό Σώμα κατά τρεις χιλιάδες εξακόσιες τριάντα θέσεις, οι οποίες μετά τις συνταξιοδοτήσεις στο τέλος του έτους ξεπέρασαν τις τέσσερις χιλιάδες. Σύμφωνα με τις δηλώσεις της πολιτικής και φυσικής μας ηγεσίας, οι θέσεις αυτές θα καλυφθούν σταδιακά από τη δεξαμενή των εποχικών πυροσβεστών μέσω διαδοχικών προκηρύξεων. Κάτι τέτοιο βέβαια δεν συνέβη έως τώρα, με τη φετινή αντιπυρική περίοδο να είναι το τρανό παράδειγμα της έλλειψης προσωπικού του Πυροσβεστικού Σώματος.

Τα τελευταία χρόνια βιώνουμε και στην πατρίδα μας τις συνέπειες της κλιματικής κρίσης. Το Πυροσβεστικό Σώμα αναλαμβάνει συνεχώς νέες αρμοδιότητες και νέες αποστολές χωρίς να προσλαμβάνει προσωπικό, ενώ κάθε χρόνο έχουμε μεγάλο αριθμό συνταξιοδοτήσεων. Η κατάσταση στο μόνιμο προσωπικό έχει γίνει ιδιαιτέρως ασφυκτική εξαιτίας της υποστελέχωσης του Πυροσβεστικού Σώματος, η οποία έχει ως αποτέλεσμα την ατελείωτη υπερεργασία και τις εξοντωτικές επιφυλακές, καθώς στους περισσότερους μόνιμους συναδέλφους –ακούστε τα, κύριε Υφυπουργέ- οφείλεται ένας πολύ μεγάλος αριθμός ημερών αδειών, όπως και περισσότερες από διακόσιες έως τριακόσιες ημέρες ρεπό στον καθένα, που σε ορισμένες περιπτώσεις φτάνουν μέχρι και τα εξακόσια οφειλόμενα ρεπό.

Και τι διεκδικούν; Και με αυτό θα τελειώσω. Πήρα ένα λεπτό παραπάνω για τους πυροσβέστες. Διεκδικούν την άμεση αξιοποίηση των δυόμισι χιλιάδων εποχικών πυροσβεστών ως πυροσβέστες πενταετούς υποχρέωσης χωρίς τους ηλικιακούς περιορισμούς που βάζετε. Και σας λένε ακόμη-ακόμη ότι με ένα μικρό κονδύλι το κράτος θα αποκτήσει για δώδεκα μήνες δυόμισι χιλιάδες πυροσβέστες που αυτή τη στιγμή τους απαξιώνει.

Κύριε Υπουργέ, κύριε Υφυπουργέ, ξέρετε τι φώναζαν οι πυροσβέστες; «Κυριάκο Μητσοτάκη, άκουσε καλά. Εσύ στο ελικόπτερο κι εμείς μες στη φωτιά. Τρεισήμισι χιλιάδες είναι τα κενά κι εσύ πετάς χαρταετό μαζί με τον Τουρνά».

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Καλούμε τώρα στο Βήμα την κ. Σεβαστή Βολουδάκη από τη Νέα Δημοκρατία.

Θα ακολουθήσει ο κ. Παπαηλιού, ο κ. Πέτσας και η κ. Δεληκάρη.

Κυρία Βολουδάκη, έχετε το λόγο.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, στη σημερινή Ολομέλεια καλούμαστε να ψηφίσουμε την ενσωμάτωση της οδηγίας 1152/2019. Σκοπός της οδηγίας αυτής είναι η βελτίωση των όρων εργασίας με την προώθηση περισσότερο διαφανούς και προβλέψιμης απασχόλησης με παράλληλη διασφάλιση της προσαρμοστικότητας της αγοράς, καταπολέμηση της αδήλωτης και υποδηλωμένης εργασίας και διασφάλιση της ανταγωνιστικότητας των επιχειρήσεων.

Συνεπώς, διασφαλίζεται η υπεράσπιση συγκεκριμένων δικαιωμάτων που περιλαμβάνονται στο Χάρτη Θεμελιωδών Δικαιωμάτων της Ευρωπαϊκής Ένωσης και αντιμετωπίζεται ο κοινωνικός αποκλεισμός μέσω της διαμόρφωσης βασικών εργασιακών προτύπων και της διασφάλισης της τήρησής τους στο πλαίσιο υλοποίησης του ευρωπαϊκού πυλώνα κοινωνικών δικαιωμάτων.

Ως Βουλευτής Χανίων, μιας από τις πλέον έντονα αναπτυσσόμενες οικονομίες της χώρας, σας μεταφέρω την αγωνία χιλιάδων εργαζομένων και επιχειρηματιών του τόπου για την επιτακτική ανάγκη δίκαιης και αποτελεσματικής αναδιάρθρωσης της απασχόλησης.

Σήμερα ως ελληνικό Κοινοβούλιο καλούμαστε να αναλάβουμε τη σημαντική ευθύνη να παρέμβουμε στρατηγικά και πολυδιάστατα στο πλευρό της ελληνικής Κυβέρνησης και του Υπουργείου Εργασίας για να αναζωογονήσουμε την εθνική μας οικονομία και ακόμη περισσότερο τις τοπικές οικονομίες με ιδιαίτερα δομικά χαρακτηριστικά όπως αυτή της Περιφέρειας Κρήτης, η οποία αντλεί πολύτιμη ώθηση από τον ισχυρό τουριστικό της κλάδο και τον υψηλής προστιθέμενης αξίας αγροδιατροφικό, δύο αναπτυξιακοί πυλώνες οι οποίοι με τις εξαιρετικές αναπτυξιακές επιδόσεις τους διαψεύδουν τα τελευταία χρόνια συνεχώς ακόμα και τις πλέον αισιόδοξες προβλέψεις των αγορών.

Με έντονα λοιπόν τα χαρακτηριστικά της εποχικότητας στη ζήτηση εργατικού δυναμικού, τα οποία φυσικά διαχέονται στο σύνολο της τοπικής οικονομίας του νησιού μας, οφείλουμε να της προσφέρουμε ισορροπημένα και σύγχρονα εργαλεία που θα διαμορφώνουν αποτελεσματικά μια νέα σχέση εμπιστοσύνης και κοινωνικής προόδου μεταξύ εργαζομένων και επιχειρήσεων παρακάμπτοντας αδιέξοδα και αγκυλώσεις της παλιάς οικονομίας.

Από τις πολλές εξαιρετικά επωφελείς για τους εργαζόμενους διατάξεις του νομοσχεδίου θα ήθελα να επισημάνω τις εξής:

Για τις συμβάσεις προσωρινής απασχόλησης πρέπει πλέον να αναφέρεται όχι μόνον ο άμεσος εργοδότης αλλά και ο έμμεσος, έτσι ώστε να γνωρίζει ο εργαζόμενος ποιος πρόκειται να ωφεληθεί πραγματικά από την εργασία του. Επιπλέον, αντίθετα προς ό,τι ίσχυε μέχρι σήμερα, πρέπει να αναφέρονται και ο φορέας κοινωνικής ασφάλισης και κάθε σχετιζόμενη με την κοινωνική ασφάλιση παροχή του εργοδότη, π.χ. συνταξιοδοτικό πρόγραμμα, ώστε να διασφαλιστούν και τα συνταξιοδοτικά δικαιώματα. Είναι μια ακόμη προσπάθεια για την καταπολέμηση της ανασφάλιστης εργασίας.

Σχετικά τώρα με το άρθρο 9, το οποίο προκάλεσε αρκετές αλλά εντελώς αδικαιολόγητες αντιδράσεις από την Αντιπολίτευση, η πραγματικότητα είναι σαφώς υπέρ του εργαζομένου και της κατοχύρωσης των δικαιωμάτων του. Τι προβλέπεται στο άρθρο 9. Δεν επιτρέπεται να συνάπτονται συμφωνίες ή να τίθενται ρήτρες, με τις οποίες ο εργαζόμενος απαγορεύεται να παρέχει εργασία σε άλλους εργοδότες εκτός του ωραρίου εργασίας που έχει συμφωνηθεί με συγκεκριμένο εργοδότη, εκτός αν δικαιολογούνται υπό αντικειμενικούς λόγους, όπως η υγεία και η ασφάλεια, η προστασία του επιχειρηματικού απορρήτου, η εργασία σε ανταγωνιστικές επιχειρήσεις ή η αποφυγή της σύγκρουσης συμφερόντων.

Στη σχέση εργοδότη εργαζόμενου μέχρι σήμερα ο εργοδότης είναι το ισχυρό μέλος και ο εργαζόμενος το αδύναμο. Με τη συγκεκριμένη διάταξη ρυθμίζεται και εξισορροπείται μια άνιση σχέση καθώς ενισχύεται η διαπραγματευτική σχέση του εργαζομένου έναντι του εργοδότη, ενώ παράλληλα του επιτρέπεται η αύξηση του εισοδήματός του. Αξίζει να σημειωθεί ότι τα περισσότερα θετικά σχόλια στη δημόσια διαβούλευση αφορούσαν αυτή τη συγκεκριμένη ρύθμιση.

Μια πολύ σημαντική ρύθμιση του νομοσχεδίου είναι αυτή, που εισάγεται και με το άρθρο 29 και σύμφωνα με την οποία αντιμετωπίζεται η ανάγκη καταβολής του ειδικού εποχικού βοηθήματος και στους εργαζόμενους που έχουν παραχωρηθεί από επιχειρήσεις προσωρινής απασχόλησης σε επιχειρήσεις του τουριστικού και επισιτιστικού κλάδου. Αίρεται έτσι μια αδικία ετών για τους εργαζόμενους του κλάδου. Το είδαμε και στην Κρήτη το καλοκαίρι που μας πέρασε πόσο δύσκολο είναι πλέον να βρει μια επιχείρηση εποχικούς εργαζόμενους και είναι κι αυτός ένας βασικός λόγος και το αντιμετωπίζουν όλες οι περιοχές, που έχουν αυξημένη τουριστική κίνηση τους θερινούς, κυρίως, μήνες.

Η Ελλάδα εμφανίζει υψηλά ποσοστά απασχόλησης στο τουριστικό οικοσύστημα. Αναμένεται να αυξηθούν στις θέσεις απασχόλησης στον τομέα των καταλυμάτων και της εστίασης, καθώς και ευρύτερα στις θέσεις υψηλής ειδίκευσης στον τουρισμό μέχρι το 2030. Οφείλουμε με πολιτικές προς τη σωστή κατεύθυνση να στηρίξουμε ουσιαστικά και αποτελεσματικά και τους εργαζόμενους του τουριστικού κλάδου.

Το υπό συζήτηση νομοσχέδιο φέρνει προς ψήφιση μια ακόμη σημαντική πρόβλεψη, τη δημιουργία ψηφιακής πλατφόρμας με την επωνυμία rebraingreece στο πληροφοριακό σύστημα «ΕΡΓΑΝΗ» για την ανάπτυξη μηχανισμού ενίσχυσης των ταλέντων και διασύνδεσης των επιστημόνων εργαζομένων οι οποίοι διαμένουν εντός και εκτός Ελλάδας με θέσεις εργασίας σε επαγγέλματα υψηλών δεξιοτήτων και εξειδίκευσης, που προσφέρονται από επιχειρήσεις του ιδιωτικού τομέα οι οποίες δραστηριοποιούνται στην Ελλάδα. Στόχος είναι η δημιουργία ενός κόμβου διασύνδεσης προσφοράς και ζήτησης εργαζομένων υψηλής εξειδίκευσης, αλλά και η τόνωση περιοχών της χώρας που απώλεσαν ταλέντα και εργαζόμενους.

Πέραν των προαναφερθέντων, το νομοσχέδιο εισάγει τη θεμελιώδη για την άσκηση του ιερού δικαιώματος της εργασίας ρύθμιση που αναφέρεται στην παρεμπόδιση της εργασίας. Συγκεκριμένα, ορίζεται ως ποινικός κολάσιμη η πράξη που τιμωρείται με φυλάκιση και χρηματική ποινή. Με αυτόν τον τρόπο επιδιώκεται να σταματήσουν τα φαινόμενα παράνομων καταλήψεων χώρων εργασίας που συχνά οδηγούν σε παραλυσία τόσο μεμονωμένες επιχειρήσεις, όσο ακόμα και την ελληνική κοινωνία και την εθνική οικονομία.

Επομένως, σεβόμαστε το δικαίωμα στην απεργία, οφείλουμε όμως να σεβόμαστε και το δικαίωμα στην εργασία. Δεν επιτρέπεται σε κανέναν να στερεί από τους εργαζόμενους τα μεροκάματα τους και την ελληνική οικονομία από την εργασιακή απασχόληση και συνεπώς την παραγωγική δύναμη εκείνων που θέλουν να εργαστούν.

Συμπερασματικά, στόχος του υπό συζήτηση νομοσχεδίου είναι η ενδυνάμωση της θέσης του εργαζομένου, η αντιμετώπιση χρόνιων στρεβλώσεων στην αγορά εργασίας και η ελαχιστοποίηση γραφειοκρατικών και διοικητικών βαρών. Πρόκειται για ένα νομοσχέδιο, που φέρνει τη χώρα μας πλησιέστερα προς το κοινοτικό κεκτημένο και τον εργαζόμενο σε περισσότερο ισχυρή και αξιοπρεπή θέση έναντι του εργοδότη του. Γι’ αυτό και είναι ακατανόητες οι αντιδράσεις εκείνων, που θεωρητικά εμφανίζονται να υπηρετούν τον εργαζόμενο, ενώ στην πραγματικότητα επιδιώκουν τη συντήρηση της ασθενούς θέσης του απλά και μόνο για να τον εκμεταλλεύονται ιδεολογικά.

Oι εργαζόμενοι και οι επιχειρηματίες της πατρίδας μας δεν ξεγελιούνται πλέον από τις πλαστές διαχωριστικές γραμμές των μικροκομματικών σκοπιμοτήτων του παρελθόντος. Ξέρουν καλά ότι μόνο ενωμένοι θα κατορθώσουμε να θέσουμε ισχυρά αναπτυξιακά θεμέλια για την ευημερία των παιδιών μας στο έντονα ανταγωνιστικό και παγκοσμιοποιημένο περιβάλλον αλλεπάλληλων κρίσεων.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Γεώργιος Παπαηλιού από τον ΣΥΡΙΖΑ.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, η ενσωμάτωση στην ελληνική έννομη τάξη της οδηγίας 2019/1152 του Ευρωπαϊκού Κοινοβουλίου και Συμβουλίου, η οποία αφορά την εισαγωγή διαφανών και προβλέψιμων όρων εργασίας, αποτελεί το πρόσχημα για την Κυβέρνηση της Νέας Δημοκρατίας προκειμένου να εισαγάγει προς ψήφιση διατάξεις ρυθμίσεις, που έρχονται σε αντίθεση με την προστατευτική και τη συλλογική διάσταση του Εργατικού Δικαίου, το οποίο διατηρεί ή το επαναφέρει στο πνεύμα του καταναγκασμού των «μνημονίων», για την πατρότητα των οποίων ο Υπουργός, ο κ. Άδωνις Γεωργιάδης επαίρεται, είναι υπερήφανος. Πρόκειται για συνήθη τακτική της Κυβέρνηση της Νέας Δημοκρατίας.

Στο πλαίσιο της προωθούμενης περαιτέρω -στην πραγματικότητα στα άκρα- απορρύθμισης και ελαστικοποίησης των εργασιακών σχέσεων, τα εργασιακά δικαιώματα βρίσκονται στο στόχαστρο. Η κατάργηση, η καταστρατήγηση και η απομείωση του συνεχίζονται και ενισχύονται και αυτό παρ’ ότι με την ενσωμάτωση της συγκεκριμένης οδηγίας δεν μπορεί να υπάρξει μείωση των υφισταμένων δικαιωμάτων, που προβλέπονται από την ισχύουσα εθνική ή ενωσιακή νομοθεσία. Δεν μπορεί, δηλαδή, να αποτελέσει η οδηγία όχημα για την υποβάθμιση του επιπέδου προστασίας των εργαζομένων και ειδικότερα να χρησιμεύσει ως άλλοθι, ως πρόσχημα για την καθιέρωση συμβάσεων σχεδόν μηδενικών ωρών.

Κυρίες και κύριοι συνάδελφοι, κατ’ αρχάς πρέπει να επισημανθεί ότι κάποιες φορές στα νομοσχέδια, που κατατίθενται στη Βουλή έχουν επέλθει αλλαγές αναγκαστικές λόγω κοινωνικών και πολιτικών αντιδράσεων. Βέβαια, αυτό δεν σημαίνει ότι αυτές οι αλλαγές ανταποκρίνονται στην πραγματική βούληση του νομοθέτη, εν προκειμένω της Κυβέρνησης της Νέας Δημοκρατίας, η οποία αναμένει «καλύτερες» συνθήκες για «να επανέλθει» δριμύτερη. Στην προκειμένη περίπτωση οι αρχικές δηλώσεις του Υπουργού Εργασίας, του κ. Γεωργιάδη, για δύο οκτάωρα την ίδια μέρα ανταποκρίνονται στην πραγματική κυβερνητική πεποίθηση ότι το οκτάωρο είναι ξεπερασμένο, όπως έχει διακηρύξει ο ίδιος ο Πρωθυπουργός. Δεν επρόκειτο για γκάφα.

Η πλέον επίμαχη διάταξη του νομοσχεδίου αφορά τη θεσμοθέτηση της κατά παραγγελία εργασίας και της απασχόλησης σχεδόν μηδενικών ωρών. Η ενσωμάτωση της συγκεκριμένης πρόβλεψης θα οδηγήσει σε πολύ σημαντική αλλαγή του Εργατικού Δικαίου, καθώς στη χώρα μας υπάρχει υποχρέωση να προηγείται η αναγγελία των στοιχείων του μισθωτού εργαζόμενου στο πληροφοριακό σύστημα «ΕΡΓΑΝΗ» πριν από την ανάληψη της εργασίας.

Σε θέματα χρόνου εργασίας οι προτεινόμενες ρυθμίσεις κινούνται προς την αντίθετη κατεύθυνση της συζήτησης και των προωθούμενων ρυθμίσεων για μείωση του χρόνου των ωρών εργασίας που γίνεται στην Ευρώπη για τριανταπεντάωρο, ακόμη και για εξάωρη εργασία και για εβδομάδα τεσσάρων εργασίμων ημερών χωρίς μείωση αποδοχών. Έτσι με το υπό κρίση νομοσχέδιο καταργείται ουσιαστικά το οκτάωρο με τη θεσμοθέτηση της παράλληλης εργασίας και σε δεύτερο εργοδότη με ωράριο, που φθάνει τις δεκατρείς ώρες. Καταργείται επίσης ουσιαστικά η πενθήμερη εργασία, καθώς η εξαήμερη εργασία επεκτείνεται σε πάρα πολλούς κλάδους επιχειρήσεων. Είναι το πρώτο βήμα. Επίσης προωθείται η μόνιμη πλέον κατάργηση της Κυριακάτικης αργίας για μεγάλους κλάδους της βιομηχανίας.

Με αυτόν τον τρόπο καταργείται η κατάκτηση του εργατικού κινήματος για «οκτώ ώρες εργασία, οκτώ ώρες ξεκούραση, οκτώ ώρες κοινωνική ζωή». Έτσι ο ελεύθερος χρόνος για τους εργαζόμενους περιορίζεται στο ελάχιστο και επέρχεται σωματική και ψυχική εξουθένωση τους με σοβαρές επιπτώσεις στην υγεία και την ασφάλειά τους.

Η επιχειρηματολογία του Υπουργού Εργασίας είναι ότι η επικρατούσα ζούγκλα στην αγορά εργασίας «κανονικοποιείται», προβάλλοντας τη σχετική ρύθμιση ως προστασία από τη μαύρη εργασία. Όμως αντί να ελέγξετε, κύριοι της Κυβέρνησης, την παρανομία και την παραβατικότητα την νομιμοποιείτε. Βασική επιδίωξή σας είναι να δημιουργήσετε καθ’ υπόδειξη των εργοδοτών και των μεγάλων επιχειρηματικών συμφερόντων έναν εργαζόμενο λάστιχο που να βρίσκεται πάντοτε σε ετοιμότητα να εξυπηρετήσει τις ανάγκες της επιχείρησης, έναν εργαζόμενο που να εργάζεται με εντατικούς ρυθμούς, χωρίς να λαμβάνεται υπ’ όψιν η οικογενειακή και προσωπική ζωή του και με αποδοχές που φυσικά δεν επαρκούν για τις στοιχειώδεις καθημερινές ανάγκες αυτού και της οικογενείας του.

Για το σύστημα της διευθέτησης του χρόνου εργασίας προβλέπεται ότι δεν απαιτείται να υποβληθεί αίτημα του εργαζόμενου, προκειμένου να ενεργοποιηθεί αυτό το σύστημα, ενώ δίδεται πλέον η δυνατότητα να συμφωνείται η διευθέτηση του χρόνου εργασίας και μέσω ατομικής σύμβασης εργασίας, δηλαδή με την επιβολή της βούλησης του εργοδότη.

Σχετικά με την ποινικοποίηση της απεργίας και της συνδικαλιστικής δράσης, ουσιαστικά τιμωρείται η συνδικαλιστική δράση, το συνταγματικά δηλαδή κατοχυρωμένο δικαίωμα των εργαζομένων. Προβλέπεται χρηματική ποινή και ποινή φυλάκισης σε περίπτωση που οι απεργοί εμποδίσουν τους απεργοσπάστες να εισέλθουν στον χώρο εργασίας.

Με αυτόν τον τρόπο αμβλύνεται ή καταργείται η αποτελεσματικότητα της απεργίας με την επίκληση του δικαιώματος της εργασίας. Όμως, κυρίες και κύριοι συνάδελφοι, το δικαίωμα της εργασίας δεν αφορά αυτούς που μετέχουν σε απεργοσπαστικούς μηχανισμούς, σύμφωνα με το Σύνταγμα, αλλά την υποχρέωση της πολιτείας να δημιουργεί θέσεις εργασίας, ασκώντας πολιτικές πλήρους απασχόλησης.

Τελειώνω, με την «επαναφορά» των τριετιών. Με την κατατεθείσα τροπολογία εκτός από το ξεπάγωμα των τριετιών που ανακοίνωσε από τη Διεθνή Έκθεση Θεσσαλονίκης ο Πρωθυπουργός, μη έχοντας αναδρομική ισχύ για το χρονικό διάστημα της αναστολής τους, αυτό το ξεπάγωμα ουσιαστικά ξαναπαγώνει αφού προβλέπεται ότι θα υπάρξει και πάλι άμεση σύνδεση των τριετιών με το ύψος του ποσοστού της ανεργίας. Η επαναφορά των τριετιών θα ξαναπαγώσει από 1η Ιανουαρίου του 2027 αν η ανεργία παραμείνει άνω του 10% και επιπλέον πέραν αυτού προβλέπεται ότι με πράξη του Υπουργικού Συμβουλίου μπορεί να αποφασιστούν οι όροι για την αναστολή ισχύος του ξεπαγώματος οποτεδήποτε και διαρκώς. Πρόκειται για άλλη μία κίνηση φούσκα της Κυβέρνησης της Νέας Δημοκρατίας για τη δημιουργία εντυπώσεων και μιας πλασματικής, ψευδούς πραγματικότητας. Πρόκειται για κοροϊδία.

Κυρίες και κύριοι συνάδελφοι, τελειώνω λέγοντας ότι είναι γνωστό από την αρχή της διακυβέρνησής της, η Κυβέρνηση της Νέας Δημοκρατίας έθεσε στο στόχαστρο τη μισθωτή εργασία εκτός από τα κοινωνικά αγαθά, την υγεία και την εκπαίδευση και τη μικρομεσαία επιχειρηματικότητα. Και αυτό γίνεται προωθώντας την επισφάλεια της θέσης των εργαζομένων και την αποδυνάμωση των ελεγκτικών μηχανισμών.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής ο κ. Πέτσας Στυλιανός από τη Νέα Δημοκρατία.

Θα ακολουθήσει η κ. Δεληκάρη, ο κ. Χαλκιάς, ο κ. Κωνσταντινόπουλος, η κ. Πούλου.

**ΣΤΥΛΙΑΝΟΣ ΠΕΤΣΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η Κυβέρνηση του Κυριάκου Μητσοτάκη αποδεικνύει με πράξεις ότι αγκαλιάζει τον κόσμο της εργασίας. Αποδεικνύουμε συστηματικά ότι και θέλουμε και γνωρίζουμε και μπορούμε να οδηγήσουμε την Ελλάδα στο μέλλον που της αξίζει. Η αναμόρφωση της πατρίδας μας σημαίνει ισχυρή και βιώσιμη οικονομική ανάπτυξη, μαζί με την ενδυνάμωση της κοινωνικής συνοχής. Σημαίνει βελτίωση των εισοδημάτων και της ποιότητας ζωής όλων των Ελλήνων, σημαίνει έμπρακτη ενίσχυση μεθοδικά και παράλληλα με την οικοδόμηση μιας στέρεας σχέσης εμπιστοσύνης μεταξύ πολιτών και πολιτείας, του κόσμου της εργασίας, ώστε να μειώνονται οι ανισότητες και να μη μένει κανένας πίσω.

Προς αυτή την κατεύθυνση κινείται και το σχέδιο νόμου που συζητούμε σήμερα στη Βουλή των Ελλήνων. Συγκεκριμένα, η ενσωμάτωση της οδηγίας 1152/2019 του Ευρωπαϊκού Κοινοβουλίου και του Συμβουλίου αποσκοπεί στη βελτίωση των όρων εργασίας με την προώθηση περισσότερο διαφανούς και προβλέψιμης απασχόλησης.

Με τις διατάξεις που περιλαμβάνουν στα Μέρη Β΄ και Γ΄ του υπό συζήτηση νομοσχεδίου η Κυβέρνηση εμπεδώνει ακόμη πιο εμφατικά μια κουλτούρα προστασίας των εργαζομένων και προβλεψιμότητας των εργασιακών σχέσεων, διασφαλίζοντας τα εργασιακά δικαιώματα, μειώνοντας εργασιακές ανισότητες, αποφεύγοντας την κατάχρηση των άτυπων μορφών απασχόλησης και αποτρέποντας το social dumping.

Επιπλέον με τις ρυθμίσεις που προβλέπονται στο Μέρος Δ΄ απλοποιούμε διοικητικές διαδικασίες, θωρακίζουμε το δικαίωμα εργασίας για τους εργαζόμενους που δεν επιθυμούν να συμμετάσχουν σε απεργία, προσδιορίζουμε το πλαίσιο προστασίας των εργαζομένων μεταξύ άλλων και σε περιπτώσεις φυσικών ή τεχνολογικών καταστροφών ή έκτακτων καιρικών φαινομένων, καταπολεμούμε την αδήλωτη και υποδηλωμένη εργασία και διασφαλίζουμε την ανταγωνιστικότητα των επιχειρήσεων.

Με τις διατάξεις που περιλαμβάνονται σε αυτό το μέρος ενισχύονται η απασχόληση και η δημιουργία βιώσιμων και δίκαια αμειβόμενων θέσεων εργασίας. Αν μάλιστα ληφθεί υπ’ όψιν και η υπ. αριθμ. 14/1 της από 19 Σεπτεμβρίου 2023 τροπολογία-προσθήκη στο παρόν σχέδιο νόμου που κατατέθηκε για το ξεπάγωμα των τριετιών και των λοιπών επιδομάτων πολυετιών καθώς και την ασφάλιση των πλημμυροπαθών στη Θεσσαλία και των πληγέντων από τις πυρκαγιές σε Έβρο και Ροδόπη, το παρόν νομοσχέδιο είναι ευεργετικό για τον κόσμο της εργασίας.

Το συμπέρασμα αυτό είναι φανερό για όσους δεν πολιτεύονται με κομματικά τσιτάτα και μικροπολιτικές σκοπιμότητες. Και ακριβώς επειδή ακούστηκαν πολλά τέτοια τσιτάτα, που δημιουργούν εσφαλμένες εντυπώσεις, θα ήθελα να τονίσω πέντε βασικά σημεία:

Πρώτον το πενθήμερο δεν καταργείται. Αντίθετα το πενθήμερο διατηρείται με αυξημένες αποδοχές για τους εργαζόμενους. Για παράδειγμα, εκείνοι, που επιθυμούν μπορούν να εργαστούν την Κυριακή με προσαύξηση του ημερομισθίου κατά 115% και με αναπλήρωση αυτής της ημέρας με άλλη μέρα ανάπαυσης την εβδομάδα. Προς διασφάλιση της θέσης των εργαζομένων καθίσταται σαφές ότι η εν λόγω δυνατότητα παρέχεται αποκλειστικά σε εξαιρετικές περιπτώσεις και εφόσον ιδιαίτερα αυξημένος φόρτος εργασίας έχει απρόβλεπτο χαρακτήρα. Η συνδρομή των ανωτέρων προϋποθέσεων γνωστοποιείται και ελέγχεται από την Επιθεώρηση Εργασίας σύμφωνα με τις κείμενες διατάξεις.

Δεύτερον, το οκτάωρο δεν καταργείται. Αντίθετα σε πλήρη συμμόρφωση με την κοινοτική οδηγία προβλέπεται ρητά πλέον η δυνατότητα απασχόλησης σε δεύτερο εργοδότη, για τον εργαζόμενο που το επιθυμεί για να αυξήσει τις αποδοχές του. Φυσικά πάντα με δικλείδες ασφαλείας, ότι η παράλληλη απασχόληση επιτρέπεται με την επιφύλαξη των κειμένων διατάξεων περί του χρόνου εργασίας και ανάπαυσης των εργαζομένων, ιδίως δε των άρθρων 162-179 του Κώδικα Ατομικού Εργατικού Δικαίου, όπως για παράδειγμα η μέγιστη εβδομαδιαία διάρκεια εργασίας, η ημερήσια ανάπαυση κ.λπ..

Τρίτον, η χρονική διάρκεια της δοκιμαστικής εργασίας ενός νέου εργαζόμενου μειώνεται στο μισό από τους δώδεκα μήνες σε έξι μήνες και πραγματικά εκπλήσσομαι όταν ακούω τον εισηγητή του ΣΥΡΙΖΑ να καταγγέλλει την περίοδο μαθητείας, όπως την ονόμασε αντί να την χειροκροτεί, καθώς μειώνεται στο μισό από αυτό που ίσχυε επί των ημερών της Κυβέρνησης του ΣΥΡΙΖΑ.

Τέταρτον, το δικαίωμα στην εργασία διασφαλίζεται. Με το άρθρο 31 ενισχύεται η προστασία της εργασίας των εργαζομένων, που δεν επιθυμούν να συμμετάσχουν σε απεργιακές κινητοποιήσεις αλλά αντιθέτως θέλουν να συνεχίσουν την εργασία τους. Γιατί, κυρίες και κύριοι συνάδελφοι, το δικαίωμα στην απεργία όπως και η συνδικαλιστική ελευθερία εν γένει πρέπει να ισορροπούνται με το δικαίωμα στην εργασία με τρόπο ισότιμο και άρα να διασφαλίζεται η πρακτική εναρμόνιση μεταξύ των συνταγματικών αυτών δικαιωμάτων. Αντίστοιχη ρύθμιση εισάγεται και για την περίπτωση της κατάληψης των χώρων εργασίας, δεδομένου ότι αυτή παρακωλύει ουσιωδώς την άσκηση του δικαιώματος εργασίας.

Πέμπτον, οι τριετίες και οι πολυετίες ξεπαγώνουν. Έτσι εκατομμύρια εργαζόμενοι του ιδιωτικού τομέα θα δουν εντός της επόμενης τετραετίας αυξήσεις από 5% έως και 30% λόγω του ξεπαγώματος των τριετιών και πολυετιών, δηλαδή ενός πάγιου αιτήματος τη δεκαετία της δημοσιονομικής κρίσης. Και θα ήθελα να αναφερθώ στον προηγούμενο ομιλητή, ότι αν νομίζετε ότι είναι κοροϊδία, να ζητήσετε συγνώμη όταν θα αρχίσουν οι εργαζόμενοι, που θα δουν τις τριετίες και τις πολυετίες να ξεπαγώνουν για να δούμε ποιος κοροϊδεύει και ποιος όχι.

Αυξάνοντας, λοιπόν, ένα με δύο χρόνια νωρίτερα απ’ ό,τι προβλεπόταν -θυμίζω εδώ ότι αυτό θα γινόταν με βάσει νόμου του 2012 μόνο όταν ανεργία θα έπεφτε κάτω από το 10%-, τις αποδοχές των εργαζομένων και ιδίως των χαμηλά αμειβόμενων ενισχύουμε την αγοραστική τους δύναμη, βελτιώνουμε το βιοτικό τους επίπεδο και εμπεδώνουμε το αίσθημα ασφάλειας δικαίου.

Παράλληλα σε πιο μακροπρόθεσμο ορίζοντα δημιουργούμε το πλαίσιο για τη βελτίωση αφ’ ενός του περιβάλλοντος της αγοράς εργασίας, μέσω της αντιμετώπισης της έλλειψης εργατικού δυναμικού σε ορισμένους κλάδους και επαγγέλματα, καθώς και μέσω της μείωσης της αδήλωτης εργασίας και αφ’ ετέρου του επιχειρηματικού περιβάλλοντος.

Και θέλω εδώ να απαντήσω και σε ένα κρίσιμο ερώτημα που μπορεί να τεθεί αναφορικά με το ανοδικό σπιράλ μισθών-τιμών σε μια οικονομία, σε περιβάλλον αυξημένου πληθωρισμού. Με απλά λόγια, το ερώτημα που τίθεται είναι το εξής: Οι αυξήσεις των μισθών θα τροφοδοτήσουν έτι περαιτέρω τον πληθωρισμό απομειώνοντας τελικά τη θετική αρχική επίπτωση στην αγοραστική δύναμη των εργαζομένων; Η απάντηση είναι όχι και εξηγούμαι γιατί. Με τη συνετή οικονομική και δημοσιονομική πολιτική που έχει ως στόχο να αυξάνει την ευημερία των πολιτών μέσα από υψηλότερη βιώσιμη ανάπτυξη και κοινωνική συνοχή, έχουμε φροντίσει να αφαιρούμε βάρη από φόρους και εισφορές αυξάνοντας από τη μια το διαθέσιμο εισόδημα των εργαζομένων και μειώνοντας από την άλλη το μη μισθολογικό κόστος της εργασίας.

Επιπλέον αντιμετωπίζουμε την ακρίβεια ενισχύοντας δραστικά τους αυστηρότατους ελέγχους στην αγορά, προκειμένου να καταπολεμήσουμε φαινόμενα κερδοσκοπίας και αισχροκέρδειας, ενώ χωρίς δογματισμούς, εμείς που πιστεύουμε στην οικονομία της αγοράς, εκεί που παρατηρούνται φαινόμενα αποτυχίας της αγοράς -market failure-, όπως για παράδειγμα στη Θεσσαλία, δεν διστάζουμε να επιβάλλουμε και πλαφόν στις τιμές.

Και βέβαια χάρη στην εμπιστοσύνη που έχει επιδοθεί στην εθνική οικονομία, έχουμε πετύχει εντυπωσιακή αύξηση των ιδιωτικών και δημοσίων επενδύσεων, που σε συνδυασμό με την ανάκτηση της επενδυτικής βαθμίδας αποτελεί διαβατήριο για χαμηλότερα επιτόκια, περισσότερες επενδύσεις και δουλειές και τελικά βιώσιμη, χωρίς πισωγυρίσματα, αύξηση των μισθών των εργαζομένων σε δημόσιο και ιδιωτικό τομέα και φυσικά αποκατάστασης των συντάξεων.

Κυρίες και κύριοι συνάδελφοι, για όλους αυτούς τους λόγους πιστεύω ότι το παρόν νομοσχέδιο είναι ευεργετικό για τον κόσμο της εργασίας αλλά και για την εθνική οικονομία. Με σχέδιο και μεθοδικότητα, συνεχίζουμε να εργαζόμαστε για ένα καλύτερο αύριο για όλες τις Ελληνίδες και όλους τους Έλληνες, ώστε να πάμε την Ελλάδα μας πιο μπροστά και πιο ψηλά, όπως της αξίζει.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Αγγελική Δεληκάρη από τη Νέα Δημοκρατία.

Μετά από την κ. Δεληκάρη θα πάρουν τον λόγο ο κ. Χαλκιάς, ο κ. Κωνσταντινόπουλος, η κ. Πούλου, η κ. Βατσινά και ο κ. Έξαρχος.

Ελάτε, κυρία Δεληκάρη, έχετε τον λόγο.

**ΑΓΓΕΛΙΚΗ ΔΕΛΗΚΑΡΗ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε και καλούμαστε εν συνεχεία να ψηφίσουμε το σχέδιο νόμου του Υπουργείου Εργασίας και Κοινωνικής Ασφάλισης το οποίο πραγματικά συνιστά τομή για την ομαλή λειτουργία της αγοράς εργασίας.

Σε ένα εργασιακό περιβάλλον το οποίο καθημερινά εξελίσσεται με ταχείς ρυθμούς, το υπό συζήτηση σχέδιο νόμου αποσκοπεί στο να βελτιωθούν οι όροι εργασίας. Για τον εργαζόμενο διασφαλίζεται κατά το δυνατόν ένα επίπεδο προβλεψιμότητας και ασφάλειας, ενώ ενισχύονται οι μηχανισμοί ελέγχου του κράτους για την αποτελεσματική διασφάλιση των δικαιωμάτων του κάθε εργαζομένου.

Θα ήθελα κατά την τοποθέτησή μου να σταθώ σε ορισμένα σημεία που θεωρώ κομβικά. Με το άρθρο 6 ο εργαζόμενος μπορεί στο εξής να είναι ενημερωμένος για όλες τις πτυχές της σύμβασης απασχόλησής του με ορισμένες πολύ σημαντικές προσθήκες. Δηλαδή να γνωρίζει επακριβώς τον τόπο της απασχόλησης, την περίοδο της δοκιμαστικής εργασίας, τις δυνατότητες κατάρτισης.

Επιπλέον, με το άρθρο 9, για πρώτη φορά, ένας μισθωτός μπορεί να έχει δεύτερο εργοδότη πέραν εκείνου στον οποίο απασχολείται πλήρως, δίχως να θίγονται οι προβλέψεις για τα μέγιστα χρονικά όρια εργασίας, παρ’ ότι επιχειρήθηκε να δοθεί μια στρεβλή εικόνα το προηγούμενο διάστημα.

Κυρίες και κύριοι συνάδελφοι, με τις αλλαγές που φέρνει το συγκεκριμένο άρθρο, πετυχαίνουμε ένα καίριο χτύπημα στην αδήλωτη και ανασφάλιστη εργασία. Προστατεύουμε τους εργαζόμενους με πράξεις, όχι με λόγια.

Η προστασία της εργασίας ενισχύεται και από το άρθρο 32. Όλες και όλοι μας έχουμε νωπές τις εικόνες από τις συνέπειες της πρωτοφανούς μανίας της φύσης και τις καταστροφές που προκλήθηκαν στη Θεσσαλία. Η προστασία της ανθρώπινης ζωής είναι στην κορυφή των προτεραιοτήτων μας και σε αυτό ακριβώς στοχεύει το άρθρο 32. Δηλαδή διασφαλίζεται ότι σε περιοχές που κινδυνεύουν είτε από πυρκαγιά είτε από πλημμύρα, οι επιχειρήσεις που εδρεύουν εκεί υποχρεούνται να συμμορφώνονται με τις οδηγίες των αρχών για εκκένωση ή προληπτική απομάκρυνση του προσωπικού τους.

Σημαντικές ρυθμίσεις οι οποίες συμβάλλουν στην ομαλή λειτουργία των επιχειρήσεων, ιδίως σε νευραλγικούς κλάδους της βιομηχανίας και της παραγωγής επιφέρουν τα άρθρα 25, 26 και 27 του σχεδίου νόμου. Mε το άρθρο 25 προβλέπεται η δυνατότητα απασχόλησης των εργαζομένων την πρόσθετη έκτη ημέρα κατά την οποία η αμοιβή τους θα είναι αυξημένη κατά 40%, ενώ δεν θα επιτρέπεται η υπερωριακή απασχόληση και η υπερεργασία. Αυτή η προσθήκη στο άρθρο 182 του Κώδικα Ατομικού Εργατικού Δικαίου ουσιαστικά βοηθά τις επιχειρήσεις που λειτουργούν με το σύστημα εναλλασσόμενων βαρδιών. Προστατεύουμε τόσο το πενθήμερο, όσο και το οκτάωρο υποχρεώνοντας τον εργοδότη να καταβάλλει μεγαλύτερη αμοιβή στον εργαζόμενο που απασχολείται την 6η μέρα. Με τη ρύθμιση αυτή δίδεται μια ώθηση στη βιομηχανία μας η οποία πάσχει από έλλειψη εξειδικευμένου εργατικού δυναμικού. Βάζουμε φρένο στα οποιαδήποτε φαινόμενα αδήλωτης ή υποδηλωμένης εργασίας.

Οι ελεγκτικοί μηχανισμοί της πολιτείας θα είναι σε εγρήγορση για την τήρηση του νόμου κι αυτό θεωρώ, κυρίες και κύριοι συνάδελφοι, πως θα βελτιώσει τη σημερινή κατάσταση.

Και φυσικά οι προβλέψεις αυτές του άρθρου 25 συμπληρώνονται από τις προβλέψεις των άρθρων 26 και 27. Να σταθώ σε αυτό το σημείο και ειδικότερα στο άρθρο 27 όπου διασφαλίζεται πως επιχειρήσεις, που παράγουν προϊόντα ευαίσθητα, όπως τρόφιμα και εμφιαλωμένο νερό, θα μπορούν να λειτουργούν απρόσκοπτα, το ίδιο και για τα εκπαιδευτικά κέντρα πιλότων, πληρωμάτων και τεχνικών αεροσκαφών. Τα άρθρα 25 έως 27 συνθέτουν μια πολύ θετική δέσμη μέτρων για την ομαλή λειτουργία της οικονομίας και της επιχειρηματικής δραστηριότητας. Στηρίζουμε την εθνική οικονομία, στηρίζουμε τις μεγάλες παραγωγικές επιχειρήσεις της χώρας, διασφαλίζουμε καλύτερες συνθήκες εργασίας για τους ανθρώπους που απασχολούνται σε αυτές.

Επιπλέον, κυρίες και κύριοι συνάδελφοι, με το άρθρο 30 ενισχύουμε την παρουσία των ιατρών εργασίας μέσω της δυνατότητας ιατρών και άλλων ειδικοτήτων να ασκούν αυτά τα καθήκοντα. Η ανάγκη για μεγαλύτερο αριθμό ιατρών εργασίας είναι μια απτή απόδειξη της ανάπτυξης της ελληνικής οικονομίας, της δημιουργίας νέων επιχειρήσεων με προσωπικό άνω των πενήντα ατόμων, δηλαδή επιχειρήσεων που υποχρεούνται να έχουν ιατρό εργασίας.

Η έλλειψη ιατρών εργασίας είναι ένα πρόβλημα, που πρέπει να επιλυθεί και το σχέδιο νόμου δίνει μια άμεση λύση σε αυτό. Προστατεύουμε την εργασία, προστατεύουμε τους εργαζόμενους, φροντίζουμε για τη δημιουργία και τη διασφάλιση ενός υγιούς κλίματος στους χώρους εργασίας.

Η προστασία της εργασίας ενισχύεται και με το άρθρο 32. Έχουμε δει όλοι μας επιχειρήσεις να φεύγουν από την Ελλάδα επειδή δεν μπορούσαν να αντιμετωπίσουν τις επιπτώσεις απεργιών, καταλήψεων και άλλων αντίστοιχων αντιδράσεων από ομάδες, που ούτε πλειοψηφικές ήταν αλλά και ορισμένες φορές δεν προέρχονταν καν από εργαζόμενους της ίδιας επιχείρησης.

Σαφώς και το δικαίωμα στην απεργία είναι διασφαλισμένο, αλλά από την άλλη μεριά πρέπει να διασφαλίζουμε και το δικαίωμα του κάθε εργαζόμενου να μπορεί να προσέλθει στον χώρο της εργασίας του δίχως φόβο για τη σωματική του ακεραιότητα. Να μπορεί δηλαδή η επιχείρηση να λειτουργεί κατά το δυνατόν απρόσκοπτα.

Κυρίες και κύριοι συνάδελφοι, το υπό συζήτηση σχέδιο νόμου συνιστά μια τομή στο εργασιακό περιβάλλον της χώρας μας. Τα νέα δεδομένα που διαμορφώνονται, η κατάκτηση της επενδυτικής βαθμίδας, που αναντίρρητα συνδέεται με την ανάπτυξη του εγχώριου επιχειρηματικού και βιομηχανικού κλάδου υποχρεώνουν σε μεταρρυθμίσεις, που όχι μόνο θα ενισχύουν την επιχειρηματικότητα, όχι μόνο θα αυξάνουν την ανταγωνιστικότητα της ελληνικής οικονομίας, αλλά θα διασφαλίζουν παράλληλα στο ακέραιο τα θεμελιώδη δικαιώματα του κάθε εργαζόμενου Έλληνα, της κάθε εργαζόμενης Ελληνίδας.

Η υπερψήφιση, επομένως, του σχεδίου νόμου του Υπουργείου Εργασίας και Κοινωνικής Ασφάλισης αποτελεί μια πράξη ευθύνης εκ μέρους μας είτε ανήκουμε στην κυβερνητική πλειοψηφία είτε στην αντιπολίτευση, μείζονα και ελάσσονα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Δεληκάρη.

Θα καλέσουμε τώρα στο Βήμα τον κ. Αθανάσιο Χαλκιά.

Θα ακολουθήσει, όπως ανακοίνωσα και πιο πριν, ο κ. Κωνσταντινόπουλος, η κ. Πούλου, η κ. Βατσινά, ο κ. Έξαρχος και μετά ο κ. Σπανάκης.

Θέλετε να μιλήσετε νωρίτερα, κύριε Σπανάκη;

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Όχι, όχι.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, επομένως μετά τον κ. Έξαρχο, όπως ανακοινώσαμε, θα πάρετε τον λόγο και μετά ο Υπουργός, ο κ. Γεωργιάδης.

Ορίστε, κύριε Χαλκιά, έχετε τον λόγο.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ερχόμαστε εδώ σήμερα να συζητήσουμε το νέο νομοσχέδιο του Υπουργείου Εργασίας και Κοινωνικής Ασφάλισης το οποίο, όπως έχουν ήδη πει οι προλαλήσαντες, σε καμμία περίπτωση δεν προασπίζει τα δικαιώματα των εργαζομένων.

Όπως είχα πει και στην πρώτη τοποθέτησή μου ενώπιον του ελληνικού Κοινοβουλίου, εργάζομαι από δεκαέξι ετών. Εάν υπάρχει κάποιος που να μπορεί να καταλάβει στην πράξη τι σημαίνουν αυτές οι νέες διατάξεις, που εισάγονται σήμερα, είμαι ένας από τους λίγους στο Κοινοβούλιο. Θεωρητικά όλα ωραία φαίνονται, ακριβώς όπως τα περιέγραψε πριν ο κ. Γεωργιάδης στην αρχική του τοποθέτηση όπου έθιξε μεταξύ άλλων και τη νοημοσύνη μας. Είπε ότι δεν μπορούμε να καταλάβουμε τι λέει το νομοσχέδιο του.

Αλήθεια, κύριε Υπουργέ, δεν έχουμε τη νοητική ικανότητα να καταλάβουμε το νομοσχέδιο; Μπορεί να μην είμαστε όλοι εργατολόγοι, αλλά ξέρουμε πώς λειτουργεί η αγορά. Ξέρουμε πώς θα ερμηνευθούν οι διατάξεις σας από τους εργοδότες. Ξέρουμε ότι αυτές αποτελούν όχημα για να γίνουν πράξη τα μεγαλεπήβολα σχέδια των ξένων εταιρειών, που θέλουν να εκμεταλλευτούν τον Έλληνα εργαζόμενο και να οδηγήσουν τη χώρα σε περισσότερη φτωχοποίηση.

Είναι γνωστό τοις πάσι ότι στόχος των μνημονίων, που με τόση θέρμη υποστηρίξατε τα προηγούμενα χρόνια, ήταν η προφανής υποβάθμιση της χώρας και αυτό ακριβώς κάνετε με αυτό το νομοσχέδιο. Μεγάλες πολυεθνικές εταιρείες θα εκμεταλλευτούν την ύπαρξη των θυγατρικών τους και θα υποχρεώνουν τους εργαζόμενους να δουλεύουν δωδεκάωρα.

Ξέρετε, κύριε Υπουργέ, τι λένε οι εργοδότες στους εργαζόμενους όταν αρνούνται να δουλέψουν παραπάνω; Ότι η πόρτα είναι εκεί και ότι περιμένει ουρά απ’ έξω για τη θέση. Αυτό λένε. Το έχω ακούσει εγώ ως εργαζόμενος. Το έχουν ακούσει οι φίλοι μου και η οικογένειά μου. Το έχουν ακούσει όλοι σχεδόν οι Έλληνες πολίτες. Ας τολμήσει να κάνει ένας εργαζόμενος καταγγελία στο ΣΕΠΕ, όχι μόνο θα αναγκαστεί σε παραίτηση, αλλά θα μπει και σε black list των λομπιστών. Το αποτέλεσμα; Δεν πρόκειται να τον προσλάβει κανένας στο μέλλον.

Θα μου πείτε τώρα «αυτά δεν είναι νόμιμα». Όντως δεν είναι, αλλά αυτό γίνεται στην πράξη και το γεγονός ότι δεν έχετε κάνει κάτι για αυτό τόσα χρόνια δείχνει από μόνο του ότι ζείτε σε ένα παράλληλο σύμπαν, ότι δεν έχετε καμμία απολύτως εικόνα για την ελληνική πραγματικότητα. Ακούτε μόνο ό,τι θέλετε να ακούσετε.

Η φτωχοποίηση του Έλληνα για την εξυπηρέτηση των ξένων συμφερόντων είναι ολοφάνερη. Αυτή η φτωχοποίηση εξηγεί γιατί απ’ έξω δεν υπάρχει λαοθάλασσα. Γιατί όταν σου κόβουν ολόκληρο το ημερομίσθιο όταν απεργείς, γιατί όταν σε απειλούν ότι αν απεργήσεις, αύριο δεν θα έχεις δουλειά, τότε ο κόσμος το σκέφτεται διπλά και τριπλά να κατέβει στο δρόμο και να δείξει την οποιαδήποτε αντίδρασή του στο νομοσχέδιο. Ο Έλληνας είναι εξουθενωμένος και απογοητευμένος. Τον ακούσατε όταν διαδήλωνε για τα μνημόνια; Όχι. Τον ακούσατε όταν διαδήλωνε για την υποχρεωτικότητα των εμβολίων; Όχι. Γιατί να τον ακούσετε όταν θα διαδηλώσει τώρα; Ακόμα και το γεγονός ότι θεωρείτε ότι εσείς ξέρετε καλύτερα και ότι υποτιμάτε τη νοημοσύνη ενός ολόκληρου έθνους, δείχνει από μόνο του ότι δεν δείχνετε κανένα απολύτως σεβασμό. Καλείτε τους νέους μας με υψηλές δεξιότητες να επιστρέψουν στη χώρα. Γιατί να επιστρέψουν; Τους σέβεστε; Όχι. Είναι σεβασμός στον Έλληνα πολίτη να εξαναγκάζεται σε εξαήμερη εργασία; Να δουλεύει δωδεκάωρα;

Βλέπουμε συμπολίτες μας να πνίγονται στις πλημμύρες και να χάνουν τους κόπους μιας ζωής, λόγω των δολοφονικών ελλείψεων και παρατυπιών και να τα ρίχνει η Κυβέρνηση στην πολυδιαφημισμένη κλιματική αλλαγή. Βλέπουμε γονείς να περιμένουν το κουπόνι pass για να αγοράσουν στα παιδιά τους τετράδια για τη νέα σχολική χρονιά ή ένα κιλό κιμά. Είναι αυτή μια χώρα που σέβεται τους πολίτες της;

Ακόμα και στον τρόπο που συμπεριφέρεστε στους νέους εντός της χώρας, δείχνει την έλλειψη σεβασμού. Και αναφέρομαι -όπως αναφέρθηκε και η Αντιπολίτευσή μας, άλλοι συνάδελφοι νωρίτερα- στην περίπτωση των εποχιακών πυροσβεστών που κάνουν κάθε χρόνο υπεράνθρωπη προσπάθεια για να σώσουν ανθρώπινες ζωές και περιουσίες από τις φωτιές και τις πλημμύρες και κάθε χρόνο τους πετάτε σαν στυμένες λεμονόκουπες όταν λήγει η αντιπυρική περίοδος και όταν τους απαγορεύετε να διεκδικήσουν μια μόνιμη θέση επειδή είναι πάνω από τριάντα πέντε ετών. Αυτό είναι το ευχαριστώ σας και ο σεβασμός σας;

Εμένα οι γονείς μου μού έμαθαν ότι: «Αν θέλεις να σε σέβονται, να σέβεσαι, γιε μου. Να σέβεσαι, να εκτιμάς και να έχεις ωραίους τρόπους, πράγματα απλά που τους κάνουνε σπουδαίους τους ανθρώπους».

Καλώ, λοιπόν, όλους να γίνετε σπουδαίοι δείχνοντας τον απαιτούμενο σεβασμό στους εργαζομένους αυτής της χώρας.

Η λύση στην ακρίβεια είναι να αυξηθούν οι μισθοί, όχι να δουλεύουν οι Έλληνες σαν είλωτες. Μπορεί να είμαστε Σπαρτιάτες, αλλά δεν πιστεύουμε στους είλωτες.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο στον κ. Οδυσσέα Κωνσταντινόπουλο από το ΠΑΣΟΚ - ΚΙΝΑΛ.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, θέλω να ξεκινήσω ότι προφανώς συντάσσομαι με την άποψη της παράταξής μου, όπως διατυπώθηκε από τον εισηγητή μας, τον κ. Πουλά.

Θέλω να προσεγγίσω -και θα μου επιτρέψετε να προσεγγίσω- το νομοσχέδιο όμως, με έναν τρόπο τον οποίο νομίζω αξίζει να το δούμε όλοι.

Και θα ξεκινήσω με το ότι σήμερα στη χώρα, με βάση τις μελέτες που υπάρχουν, λείπουν εργατικά χέρια στον αγροτικό τομέα, στην οικοδομή, στην εστίαση, στον τουρισμό και σε άλλους κλάδους. Βάσει της μελέτης που αποδεχόμαστε όλοι, υπάρχουν ογδόντα χιλιάδες κενά στην εστίαση, εξήντα χιλιάδες κενά στην αγροτική παραγωγή, διακόσιες χιλιάδες κενά στον κατασκευαστικό κλάδο, τη στιγμή που η ΕΛΣΤΑΤ λέει ότι οι άνεργοι συμπολίτες μας είναι πεντακόσιες χιλιάδες.

Θα μου επιτρέψετε μέσα από αυτό το πρίσμα να μιλήσω -γιατί δεν μπορώ να μιλήσω για όλα τα θέματα, γι’ αυτό είπα- λίγο για τα θέματα της εστίασης. Θέλω να ξέρετε ότι στην εστίαση απασχολούνται -πιθανόν ασχολούνται- εκατοντάδες χιλιάδες άνθρωποι, μικρομεσαίοι επιχειρηματίες κατά κύριο λόγο, οι οποίοι δουλεύουν πολλές ώρες. Και εδώ θέλω να σας πω κάτι, κύριοι συνάδελφοι να ξέρετε, ο επιχειρηματίας στην εστίαση δεν έχει ωράριο, δουλεύει δέκα, δώδεκα, δεκαπέντε ώρες και αναζητά από το φιλικό κράτος έναν τρόπο για να φτιάξει μια τέτοια εργασιακή σχέση με τους εργαζόμενούς του για να μπορεί να πάει να ξεκουραστεί.

Όταν πάμε εμείς να φάμε θα πάμε -κατά κύριο λόγο πότε δουλεύει η εστίαση;- αργίες, βράδια. Εμείς πάμε και τρώμε εκείνες τις ώρες. Όταν εμείς τελειώνουμε τη δουλειά μας, πάμε σε αυτούς και τρώμε. Άρα, τί συμβαίνει τόσα χρόνια και έχουμε όλοι ευθύνες; Έχουμε υπέρογκο, μη μισθολογικό κόστος.

Καμμία κυβέρνηση μέχρι σήμερα -ας είμαστε ειλικρινείς μεταξύ μας- δεν κατάργησε το μη μισθολογικό κόστος. Όχι την κατάργηση του μισθού του εργαζόμενου -προσοχή, να μην παρεξηγηθούμε- κανένας δεν κατάργησε το μισθολογικό κόστος. Δηλαδή, ένας άνθρωπος -και γι’ αυτό δηλώνουν όλοι αυτά που δηλώνουν- πρέπει να πληρώσει ένα υπέρογκο μισθολογικό κόστος, το διπλάσιο δηλαδή από το μεροκάματο που δίνει στον εργαζόμενο.

Θέλω να σας ρωτήσω αν αυτό είναι αριστερό, δεξιό, οτιδήποτε ή αν είναι κοινή λογική για να μπορέσουμε να το αντιμετωπίσουμε.

Κυρίες και κύριοι συνάδελφοί, θέλω να σας ρωτήσω για μερικά πράγματα γιατί καταλαβαίνω ότι θα μπορούσε να μπει ένα πλαφόν σε αυτό. Να μην χάσει έσοδα, αλλά να μπει ένα πλαφόν.

Πάμε στο δεύτερο. Εγώ, κύριε Υπουργέ, δεν καταλαβαίνω μερικά πράγματα. Πραγματικά να σας ρωτήσω. Λέτε ότι πρέπει να δηλώνουν οι επιχειρήσεις πού είναι ο κάθε εργαζόμενος. Πολύ ωραία. Θέλω να σας ρωτήσω όλους εσάς στο καφέ που πάτε το πρωί άμα η Επιθεώρηση Εργασίας μπει και βρει κάποιον, που είναι σερβιτόρος και φτιάχνει τοστ. Θα τον γράψει ή όχι; Είναι «MACDONALD’S» όλες οι επιχειρήσεις στην Ελλάδα; Τι είναι; Με δύο και τρεις εργαζόμενους πώς θα το αντέξει αυτό; Κύριε Υπουργέ καταλαβαίνω να μην γίνεται κατάχρηση από έναν αριθμό εργαζομένων και πάνω, αλλά εδώ μιλάμε ότι θα μπαίνει η Επιθεώρηση Εργασίας γράφεις το τοστ, κλείσ’ τον μέσα. Ε, όχι. Είναι χτύπημα στις μικρές επιχειρήσεις. Εγώ νόμιζα ότι το καταλαβαίνετε αυτό. Ας πάμε από κάποιους να δίνουμε ένα ποσοστό τουλάχιστον σ’ αυτούς τους ανθρώπους στις μικρές επιχειρήσεις, να τους επιτρέπουμε να μην έχουν, να είναι υπάλληλος καταστήματος. Πραγματικά αυτό τι είναι. Είναι αριστερό, δεξιό; Τι είναι αυτό;

Πάω στο δεύτερο ζήτημα. Ηλεκτρονική κάρτα. Κύριοι συνάδελφοι, υπάρχει κανένας εδώ μέσα που δεν θέλει να υπάρχουν κίνητρα για να μπει η ηλεκτρονική κάρτα; Πώς διαφορετικά θα μπορεί ο εργαζόμενος να νιώθει ασφάλεια και ο εργοδότης να μην μπορεί να του κάνει οτιδήποτε ή αντίστροφα; Μόνο με την ηλεκτρονική κάρτα. Άρα, πρέπει να δοθούν κίνητρα σε αυτό. Θα διαφωνήσουμε και σε αυτό;

Και να σας πω κάτι, κύριε Υπουργέ; Εγώ συμφωνώ μαζί ότι δεν μπορεί να σταματήσουμε αυτό. Γιατί το πρόβλημα είναι ότι τα νομοσχέδια τα γράφουν οι δικηγόροι συνέχεια. Δεν έχουν καμμία σχέση -με συγχωρείτε συνάδελφοι δικηγόροι εδώ- με την πραγματικότητα. Πολύ καλά κάνετε και σταματάτε να στέλνουμε εξώδικα γιατί πληρώνουμε δικηγόρο ή οτιδήποτε άλλο. Όμως, για να διασφαλίσουμε τον υπάλληλο φτιάχνουμε μία εφαρμογή opengov, κύριε Υπουργέ, που ο εργαζόμενος στέλνει το email κι έτσι διασφαλίζεται. Και δεν έχει κανένα κόστος.

Τρίτον. Πάλι αυτό δεν καταλαβαίνω τι είναι. Ίσως δεν μπορούμε μεταξύ μας να συνεννοηθούμε. Να σας πω κάτι, κύριε Υπουργέ; Το είπα και στην παράταξή μου. Τι διαφορά έχει να πηγαίνει ο εργαζόμενος σε έναν άλλον επιχειρηματία, αλλά ποτέ στον ίδιο; Να σας πω κάτι; Έχετε μιλήσει με φίλους σας, που είναι επιχειρηματίες που έχουν τρεις-τέσσερις εργαζόμενους; Πιστεύετε ότι σήμερα ο εργαζόμενος αν του πει κάτι ο επιχειρηματίας, θα μείνει ή θα πάει στον διπλανό που θα του δώσει περισσότερα λεφτά; Θέλω να σας ρωτήσω με ειλικρίνεια αν το γνωρίζετε αυτό. Αν, δηλαδή, γνωρίζετε ότι σε καμμία δουλειά σήμερα δεν υπάρχει εργαζόμενος ο οποίος μπορεί να του πει ο επιχειρηματίας θέλω να κάνεις αυτό και δεν θα βρει δουλειά σε πέντε λεπτά και ειδικά σε αυτούς τους χώρους.

Δεν το καταλαβαίνω, όμως, αυτό. Γιατί προσπαθούμε να μην έχουμε μία κοινή λογική σε πράγματα, που θα στηρίξουμε τον επιχειρηματικό κόσμο, σε πράγματα με τα οποία θα διασφαλίσουμε τον εργαζόμενο και θα του αυξήσουμε τον μισθό του.

Τελειώνω γιατί καταλαβαίνω και θέλω να σεβαστώ τον χρόνο. Εγώ θέλω να σας πω κάτι πολύ απλό. Όσο φεύγει η κοινή λογική, κύριε Υπουργέ, από τα κεντροαριστερά, τα κεντροδεξιά κόμματα, τότε θα κερδίζουν τα άκρα και τα ωραία μπράτσα. Να το θυμάστε αυτό, κύριοι συνάδελφοι. Και σας λέω ότι αξίζει να κάνουμε μια προσπάθεια γιατί οι άνθρωποι αυτοί που δουλεύουν είναι εργαζόμενοι και όχι μεγάλοι όμιλοι.

Σας ευχαριστώ πάρα πολύ που με ακούσατε.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, θέλετε τον λόγο για τις νομοτεχνικές; Ορίστε, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κατ’ αρχάς, καταθέτω τις νομοτεχνικές βελτιώσεις για τα Πρακτικά.

(Στο σημείο αυτό ο Υπουργός Εργασίας και Κοινωνικής Ασφάλισης κ. Σπυρίδων - Άδωνις Γεωργιάδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 548, 549)

ΑΛΛΑΓΗ ΣΕΛΙΔΑΣ

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα μας τις πείτε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Θα τις πάρετε και θα τις διαβάσετε μία - μία. Αν έχετε απορία να με ρωτήσετε.

Κάνω δεκτή την τροπολογία με γενικό αριθμό 14 και ειδικό 1. Εκεί είναι και οι τριετίες.

Δύο ανακοινώσεις. Πρώτα θέλω να πω στον κ. Κωνσταντινόπουλο εύγε. Είμαι εδώ από το πρωί. Είστε ο πρώτος Βουλευτής στην Αντιπολίτευση που μίλησε για πραγματικότητες στην αγορά εργασίας και δεν ακολουθείτε τα τσιτάτα, που δυστυχώς ακολουθεί από το πρωί και το κόμμα σας. Ευχαριστώ πάρα πολύ. Τέτοιου τύπου συζήτηση…

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Να κάνετε όμως κάτι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ξαναλέω. Εάν το ΠΑΣΟΚ επέλεγε, κύριε Κωνσταντινόπουλε, να έρθει στη Βουλή σε αυτό το νομοσχέδιο την πρώτη μέρα και να θέτει τέτοιου είδους ζητήματα και να μιλάμε για τον πραγματικό κόσμο της εργασίας, σίγουρα θα ήσασταν περισσότερο χρήσιμοι εσείς και θα κάναμε κι εμείς περισσότερα πράγματα. Επιλέξατε κι εσείς ως χώρος να μείνετε από το πρωί -δεν θέλω να πω τώρα τι λέτε- σε αυτά που λέτε τέλος πάντων και είναι κρίμα για σας. Εγώ το ΠΑΣΟΚ το έχω για ψηλότερα απ’ αυτό για να είμαι ειλικρινής. Το είπα και το πρωί. Για να μείνουμε στο ευρώ και στην Ευρώπη εσείς πληρώσατε μεγάλο πολιτικό κόστος. Το να έρχεστε εδώ και να λέτε τα ίδια που λέει ο ΣΥΡΙΖΑ, οι Σπαρτιάτες και το ΚΚΕ, πάει πολύ.

Και κλείνω. Πριν από λίγο πληροφορήθηκα, κυρίες και κύριοι συνάδελφοι, κυρίως αναφέρομαι στον ΣΥΡΙΖΑ, ότι οι εργαζόμενοι στον ραδιοφωνικό σταθμό «ΣΤΟ ΚΟΚΚΙΝΟ» εξέδωσαν μια ανακοίνωση, κύριε Πρόεδρε, που θα καταθέσω και στα Πρακτικά. «Τις τελευταίες ώρες οι εργαζόμενοι/εργαζόμενες στο ραδιοφωνικό σταθμό «ΣΤΟ ΚΟΚΚΙΝΟ» και ευρύτερα στα μέσα του ΣΥΡΙΖΑ βρεθήκαμε παρά τη θέλησή μας μπλεγμένοι στο τοξικό κλίμα, που δυστυχώς έχει κυριαρχήσει εν όψει της επαναληπτικής εκλογής για Πρόεδρο του ΣΥΡΙΖΑ, που δεν έχουν την παραμικρή σχέση με την κουλτούρα του προοδευτικού κόσμου και οι οποίοι προέρχονται εμφανώς από ανθρώπους που δεν ακούν τον σταθμό. Ενδεικτικά, αναφέρουμε ότι γράφτηκε πως μεροληπτεί συνάδελφος που εργάζεται στο τηλεφωνικό κέντρο του σταθμού κ.λπ.. Οι εργαζόμενοι ασκούμε τη δουλειά μας με απόλυτο επαγγελματισμό και με συναίσθηση των ιδιαιτεροτήτων του σταθμού. Ήμασταν εδώ παλιά, καλύπτοντας σημαντικές στιγμές, μεγάλες νίκες και ήττες του ΣΥΡΙΖΑ, αλλά και τεράστια γεγονότα, καταβάλλοντας προσπάθειες πέραν των συμβατικών επαγγελματικών μας υποχρεώσεων. Είμαστε εδώ σήμερα και θα είμαστε και αύριο. Οι προσωπικές απόψεις του καθενός και της καθεμιάς από εμάς -γράφει η ανακοίνωση- δεν μπορούν να αποτελούν αντικείμενο προγραφών και απειλών. Όπως κάναμε πάντα, θα υπερασπιστούμε τη δουλειά μας και κάθε συνάδελφο και συναδέλφισσα που την κάνει, με τη συλλογική μας δύναμη».

Θέλω, λοιπόν, να ανακοινώσω ότι ζήτησα από την ανεξάρτητη αρχή της Επιθεώρησης Εργασίας να κάνει επειγόντως έλεγχο αύριο στον ραδιοφωνικό σταθμό «ΣΤΟ ΚΟΚΚΙΝΟ» για τα φαινόμενα bullying κατά των εργαζομένων στον σταθμό αυτό. Και φαντάζομαι ότι θα έχω τη συναίνεση όλου του Σώματος ότι είναι αδιανόητο μια εσωκομματική διαδικασία να στρέφεται κατά των εργαζομένων.

Δεν μπορεί εδώ να λέμε όλοι ότι πρέπει να προστατεύουμε τα δικαιώματα των εργαζομένων και με το πρόσχημα της εσωκομματικής διαδικασίας η μία ή η άλλη πλευρά να απειλεί τους εργαζομένους με απόλυση. Αυτό είναι απαράδεκτο και δεν θα αφήσουμε να συμβαίνει!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Πούλου από τον ΣΥΡΙΖΑ.

**ΓΕΩΡΓΙΟΣ ΓΑΒΡΗΛΟΣ:** Κύριε Πρόεδρε, θα ήθελα τον λόγο για δύο λεπτά ως εισηγητής ακόμη να παρέμβω αυτή τη στιγμή, όχι ως Κοινοβουλευτικός Εκπρόσωπος.

**ΠΡΟΕΔΡΕΥΩΝ (Γεώργιος Λαμπρούλης):** Δεν θέλω να σας αρνηθώ. Αυστηρά για δύο λεπτά, όμως, γιατί υπάρχουν αρκετοί συνάδελφοι που πρέπει να μιλήσουν. Καταλαβαίνετε.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ πολύ, κύριε Πρόεδρε.

Είναι κατανοητό, κύριε Υπουργέ, στη θέση που βρεθήκατε σήμερα εδώ στη Βουλή, με την εξαπάτηση που επιχειρήσατε και στο Σώμα…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Γι’ αυτό θα μας πείτε;

**ΓΕΩΡΓΙΟΣ ΓΑΒΡΗΛΟΣ:**…και στον ελληνικό λαό, τόσο όσον αφορά τις τριετίες, αλλά και για το σύνολο του νομοσχεδίου που δεν έχει καμμία σχέση με την ευρωπαϊκή οδηγία, να φέρνετε τέτοια ώρα εδώ στη Βουλή και να μας εγκαλείτε για μπούλινγκ εργασιακό! Που από αυτό που διαβάσατε, δεν προκύπτει ότι η εργοδοσία…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Θα το δούμε αύριο…

**ΓΕΩΡΓΙΟΣ ΓΑΒΡΗΛΟΣ:**…κάνει μπούλινγκ σε κάποιους εργαζόμενους.

Σπεύσατε, λοιπόν, εντελώς για επικοινωνιακούς λόγους να αξιοποιήσετε ένα θέμα, που πραγματικά δεν προστατεύει τους εργαζόμενους. Ζητήσατε τάχα από το ΣΕΠΕ! Από ποιον ζητήσατε; Το ΣΕΠΕ είναι μία ανεξάρτητη αρχή, όπως μας έχετε πει. Ζητήσατε από ποιον εσείς, σαν Κυβέρνηση, να ελέγξει εάν επρόκειτο περί μπούλινγκ εργαζομένων;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Θα τα πούμε αύριο…

**ΓΕΩΡΓΙΟΣ ΓΑΒΡΗΛΟΣ:** Και θα έλεγα ότι Υπουργός Εργασίας είστε! Θα έπρεπε με μεγαλύτερη σοβαρότητα να προσεγγίζετε αυτά τα θέματα. Έρχεστε και πετάτε εδώ στη Βουλή ένα πυροτέχνημα. Ακόμη δεν γνωρίζετε το θέμα.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Υπάρχει δελτίο Τύπου.

**ΓΕΩΡΓΙΟΣ ΓΑΒΡΗΛΟΣ:** Κύριε Υφυπουργέ, το είδα το δελτίο Τύπου. Ποιον εγκαλείτε δηλαδή; Την εργοδοσία; Και ποια είναι η εργοδοσία που την εγκαλείτε; Και ποιος έχει κάνει το μπούλινγκ και σε ποιον εργαζόμενο; Νομίζω ότι δεν είναι σοβαρά πράγματα αυτά να ακούγονται στη Βουλή και μάλιστα από τα χείλη του Υπουργού.

Εγώ καταλαβαίνω, κύριε Υπουργέ, τη δύσκολη θέση που βρεθήκατε σήμερα εδώ μέσα στο Κοινοβούλιο. Αποκαλύφθηκε και ο τρόπος που προσπαθήσατε να εξαπατήσετε και το Σώμα, την ελληνική Βουλή, αλλά και τον ελληνικό λαό. Και δεν μας έχετε απαντήσει έως τώρα, και περιμένω στη δευτερολογία σας, να μας μιλήσετε για όσα ακούστηκαν για τα επίμαχα ζητήματα, κύριε Πρόεδρε και για το δεκατρίωρο, και για την εξαήμερη απασχόληση και για την ποινικοποίηση της συνδικαλιστικής δράσης…

**ΠΡΟΕΔΡΕΥΩΝ (Γεώργιος Λαμπρούλης):** Σε αυτά μπορείτε να αναφερθείτε και αύριο στη δευτερολογία σας.

**ΓΕΩΡΓΙΟΣ ΓΑΒΡΗΛΟΣ …** και για όλα αυτά τα ζητήματα τα αντεργατικά που θίγει ένα νομοσχέδιο που δεν έρχεται προς κύρωση μιας ευρωπαϊκής οδηγίας, αλλά δημιουργεί νέο δίκαιο εις βάρος των εργαζομένων.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Λαμπρούλης):** Η κ. Πούλου θα πάρει τώρα τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κύριε Πρόεδρε, να απαντήσω για ένα λεπτό.

**ΠΡΟΕΔΡΕΥΩΝ (Γεώργιος Λαμπρούλης):** Με συγχωρείτε πάρα πολύ! Τι να απαντήσετε τώρα! Φέρατε εδώ ένα έγγραφο ή κάποια καταγγελία; Δεν το έχετε καταθέσει. Το Προεδρείο δεν έχει λάβει γνώση. Έδωσε μια απάντηση ο εισηγητής του ΣΥΡΙΖΑ. Και σας παρακαλώ πολύ το κλείνουμε εδώ.

Τον λόγο έχει η κ. Πούλου.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, οι πληγές που μετράει η χώρα με τις πυρκαγιές από τη Ρόδο και τη Βοιωτία, μέχρι τη Μαγνησία και τον Έβρο, αλλά και με τις καταστροφικές πλημμύρες στη Θεσσαλία είναι πρωτοφανείς. Αυτό που επείγει τώρα είναι το επιτελικό κράτος να υπερβεί επιτέλους ολιγωρίες και τις αγκυλώσεις για να αποκατασταθούν άμεσα οι καταστροφές και να επιστρέψει η κανονικότητα στον Θεσσαλικό Κάμπο, αλλά και σε όλη τη χώρα.

Δυστυχώς, το επιτελικό χάος της Κυβέρνησης δεν περιορίζεται μόνο στην παντελή έλλειψη πρόληψης και την κακή διαχείριση στο πεδίο αντιμετώπισης των καταστροφών, αλλά και στην αποκατάστασή τους. Δεν ξεχνάμε ότι υπάρχουν ακόμη πληγέντες από την κακοκαιρία «Ιανός» που δεν έχουν αποζημιωθεί. Ωστόσο, δεν θα επεκταθώ άλλο σε αυτά τα ζητήματα, για τα οποία θα έχουμε την ευκαιρία να μιλήσουμε ξανά και θα περάσω στο νομοσχέδιο.

Κυρίες και κύριοι συνάδελφοι, η Νέα Δημοκρατία ολοκληρώνει την επίθεση στον κόσμο της εργασίας που ξεκίνησε την προηγούμενη τετραετία. Και από τον «εργασιακό οδοστρωτήρα Χατζηδάκη» με τη δεκάωρη εργασία που πληρώνεται με ρεπό, τον διπλασιασμό των φθηνών υπερωριών και την κατάλυση των συλλογικών συμβάσεων, περνάμε τώρα στον «εργασιακό ολετήρα Γεωργιάδη», που όπως πριν δέκα χρόνια δεν ήθελε να του πάρει τη δόξα η τρόικα για τις απολύσεις, έτσι και τώρα φαίνεται ότι δεν θέλει να του πάρει τη δόξα ο κ. Χατζηδάκης.

Αλλά ας δούμε, κύριε Υπουργέ, πώς κάνατε με το παρόν νομοσχέδιο πρωταθλητισμό στην απορρύθμιση και την ελαστικοποίηση της εργασίας:

Πρώτον, στο στόχαστρό σας μπαίνουν οι εργαζόμενοι που συμμετέχουν στα προγράμματα μαθητείας. Δηλαδή, κατά κανόνα, νέοι άνθρωποι που παίρνουν μια πρώτη γεύση της αγοράς εργασίας, και με το «καλημέρα» τους ρίχνετε στην εργασιακή ζούγκλα, αφού ενώ υποτίθεται ότι μειώνετε τον χρόνο της δοκιμαστικής περιόδου από δώδεκα σε έξι μήνες, ταυτόχρονα πετσοκόβετε, σε περίπτωση απόλυσης, το δικαίωμά τους στο επίδομα ανεργίας, αλλά και το δικαίωμα στην αποζημίωση απόλυσης, αφού δεν θα λαμβάνουν καταγγελία σύμβασης.

Δεύτερον, δίνετε ακόμη ένα χτύπημα στο οκτάωρο. Ενώ στην Ευρώπη όλο και περισσότερες χώρες υιοθετούν σταδιακά την τετραήμερη εργασία, εσείς μας πηγαίνετε εκατόν τριάντα επτά χρόνια πίσω, όταν οι εργαζόμενοι αγωνίζονταν για οκτώ ώρες εργασία, οκτώ ώρες ανάπαυση και οκτώ ώρες μόρφωση και αναψυχή. Θεσπίζετε την παράλληλη απασχόληση σε διαφορετικό εργοδότη που θα οδηγήσει σε απασχόληση δεκατριών ωρών, οι οποίες μπορεί και πολύ εύκολα να γίνουν δεκαπέντε και δεκαέξι. Γιατί ποιος θα ελέγξει τους εργοδότες; Εσείς; Εσείς που διαλύσατε τους ελεγκτικούς μηχανισμούς και έρχεστε τώρα να μας διαβεβαιώσετε ότι θα φροντίσετε, δήθεν, για την τήρηση των διατάξεων, περί του χρόνου εργασίας και ανάπαυσης των εργαζομένων; Κανείς δεν σας πιστεύει. Θυσιάζετε την υγεία και την ασφάλεια των εργαζομένων, τους εκθέτετε στην υπερεργασία, τη στιγμή που τα στοιχεία της EUROSTAT αποδεικνύουν ότι οι Έλληνες είναι ήδη πρωταθλητές στις ώρες εργασίας στην Ευρώπη, με σαράντα μία ώρες εργασίας την εβδομάδα, ενώ ο μέσος όρος είναι τριάντα επτάμισι ώρες. Και βέβαια κλείνετε το μάτι στις μεγάλες επιχειρήσεις που θα χρησιμοποιήσουν την παράλληλη απασχόληση για να αποφύγουν τις υπερωρίες.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Τρίτον, θεσπίζετε την κατά παραγγελία εργασία. Τι σημαίνει αυτό; Σημαίνει ότι ο εργοδότης δεσμεύει τον χρόνο του εργαζόμενου χωρίς να τον πληρώνει. Οι εργαζόμενοι δεσμεύονται να είναι σε εργασιακή ετοιμότητα όποτε θέλει και για όσο θέλει ο εργοδότης, αλλά πληρώνεται μόνο τελικά για τις ώρες που εργάστηκε, αρκεί μια τηλεφωνική ειδοποίηση εικοσιτέσσερις ώρες νωρίτερα, και σαν να μην έφτανε αυτό, χάνουν τη δυνατότητα σταθερής απασχόλησης σε άλλον εργοδότη.

Τέταρτον, κάνετε τις διατάξεις για την καταγγελία της σύμβασης εργασίας ακόμη πιο εχθρικές για τους εργαζόμενους. Εξαφανίζετε το προστατευτικό πλαίσιο που είχε θεσπίσει η κυβέρνηση του ΣΥΡΙΖΑ, και πλέον οι εργοδότες ούτε υποχρεωμένοι είναι να αιτιολογούν την απόλυση, αλλά ούτε και θα έχουν συνέπειες σε περίπτωση υπερημερίας από άκυρη καταγγελία της σύμβασης εργασίας.

Πέμπτον, ανοίγετε τον δρόμο για την υπονόμευση του συστήματος «ΕΡΓΑΝΗ», αφού με το πρόσχημα της ψηφιακής κάρτας εργασίας και την ένταξη στο ηλεκτρονικό σύστημα μέτρησης του χρόνου εργασίας, οι επιχειρήσεις δεν είναι υποχρεωμένες να καταχωρήσουν στην «ΕΡΓΑΝΗ» δύο αλλαγές ή τροποποιήσεις του ωραρίου, ούτε και να προδηλώνουν τις υπερωρίες. Το ξαναλέμε, είναι προκλητική κοροϊδία να υπόσχεστε εσείς που απαξιώσατε τους ελεγκτικούς μηχανισμούς και καταδικάσατε την επιθεώρηση εργασίας σε μόνιμη υποστελέχωση, ότι θα εντοπίσετε τους εργοδότες που παρανομούν, εκείνους που εξαναγκάζουν τους εργαζόμενους να χτυπάνε την κάρτα τους την «Χ» ώρα, δήθεν ότι σχόλασαν, αλλά συνεχίζουν να δουλεύουν κανονικά. Με την απουσία επιτόπιων ελέγχων, λοιπόν, απλά ευνοείτε την καταστρατήγηση κάθε νόμιμου ωραρίου.

Έκτον, δίνετε τη δυνατότητα αναγγελίας οικειοθελούς αποχώρησης χωρίς την υπογραφή του εργαζόμενου. Τι συνεπάγεται αυτό; Συνεπάγεται ότι σε περίπτωση που ο εργαζόμενος θελήσει να ακολουθήσει δικαστικές διαδικασίες, δεν θα μπορεί να επικαλεστεί την υπογραφή του για να δικαιωθεί.

Έβδομον, καταργείτε πανηγυρικά και προκλητικά το πενθήμερο. Επιβάλλετε την απασχόληση κατά την έκτη ημέρα, το Σάββατο δηλαδή, στο σύνολο σχεδόν των επιχειρήσεων, χωρίς καν τη σύμφωνη γνώμη του εργαζόμενου και χωρίς αναπλήρωση ανάπαυσης. Ταυτόχρονα, φέρνετε τη μόνιμη κατάργηση της κυριακάτικης αργίας για μεγάλους κλάδους της βιομηχανίας. Μια μεγάλη κατάκτηση των εργαζομένων, δεδομένη για δεκαετίες, δηλαδή, η ανάπαυση δύο ημερών μετά την πενθήμερη εργασία, εξαφανίζεται.

Όγδοον, με το νομοσχέδιό σας ενισχύετε ακόμη περισσότερο το σύστημα των ατομικών συμβάσεων εργασίας, σε βάρος των συλλογικών διαπραγματεύσεων, ενώ συνεχίζετε τη ποινικοποίηση της συνδικαλιστικής δράσης και τον εκφοβισμό των εργαζομένων που θέλουν να ασκήσουν το δικαίωμα της απεργίας. Όποιος συνδικαλιστής δηλαδή, τολμήσει να σταθεί στην πύλη ενός εργοστασίου που γίνεται απεργία, κινδυνεύει πλέον με ποινή φυλάκισης τουλάχιστον έξι μηνών, αλλά και με χρηματικό πρόστιμο.

Ένατον, δεν παραλείπετε βέβαια να κάνετε και ένα ακόμη ρουσφέτι στους εκλεκτούς σας εργολάβους. Αναφέρομαι στο άρθρο 30, με το οποίο διευρύνετε τις κατηγορίες ιατρικών ειδικοτήτων που μπορούν να ασκούν καθήκοντα ιατρού εργασίας. Μας λέτε ότι ο σκοπός σας είναι να αυξήσετε τον αριθμό των ιατρών εργασίας και να αντιμετωπίσετε την αύξηση των εργατικών ατυχημάτων. Ουσιαστικά, όμως, υποβαθμίζετε τις υπηρεσίες Ιατρικής της Εργασίας, μειώνοντας τις απαιτήσεις για τα απαραίτητα προσόντα των ιατρών εργασίας, και εξυπηρετείτε φωτογραφικά τα συμφέροντα των εργολάβων ενοικίασης ιατρών εργασίας που θα σπεύσουν να επωφεληθούν. Έτσι θα αντιμετωπίσετε τη δραματική αύξηση των εργατικών ατυχημάτων στη χώρα, την αύξηση που εσείς επιτρέψετε με την απαξίωση της Επιθεώρησης Εργασίας, αλλά και του Κέντρου Ελέγχου Και Πρόληψης Επαγγελματικού Κινδύνου; Στη Βοιωτία την περιφέρειά μου, κύριε Υπουργέ, η υποστελέχωσή του είναι κυριολεκτικά τρομακτική, αφού μόνο δύο τεχνικοί επιθεωρητές καλούνται να κάνουν προληπτικούς ελέγχους επαγγελματικού κινδύνου σε χιλιάδες επιχειρήσεις.

Και άφησα ως δέκατο και τελευταίο το δόλωμα της τροπολογίας σας, το τυράκι που βάλατε στη φάκα της οριστικής εργασιακής απορρύθμισης, το δήθεν ξεπάγωμα των τριετιών, δηλαδή, των επιδομάτων προϋπηρεσίας που δεν καταβάλλονταν εδώ και μια δωδεκαετία.

Ωστόσο κι εδώ ο εμπαιγμός σε βάρος των εργαζομένων είναι προκλητικός, αφού αποκλείετε την αναδρομικότητα στην εφαρμογή του νόμου ώστε να λάβουν οι εργαζόμενοι τα ποσά που δικαιούνται.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, σε ένα λεπτό τελειώνω. Ευχαριστώ για την ανοχή.

Οι εργαζόμενοι, λοιπόν, τα ποσά που δικαιούνται δεν τα λαμβάνουν, αλλά και η μικρή αύξηση στις αποδοχές τους θα γίνει από το 2027 κι όχι από το 2024, όπως προσπαθείτε να τους παραπλανήσετε. Αλλά η αποκάλυψη της κοροϊδίας σας είναι ο κόφτης που βάζετε, ότι δηλαδή αν το ποσοστό της ανεργίας υπερβεί το 10% αναστέλλεται αυτοδικαίως η ισχύς των διατάξεων και οι τριετίες ξαναπαγώνουν αυτόματα.

Κυρίες και κύριοι συνάδελφοι, όσο η Νέα Δημοκρατία επαναπαύεται ακόμη στην εκλογική της νίκη και θεωρεί ότι το 40,5% είναι λευκή επιταγή για ακόμη πιο σκληρά μέτρα, η κοινωνία κυριολεκτικά βράζει. Μια απόδειξη της απογοήτευσης και της οργής που συσσωρεύεται είναι και η σημερινή γενική απεργία. Από την περιφέρειά μου, τη Βοιωτία, συμμετέχουν δυναμικά στην απεργία τα δύο Εργατικά Κέντρα, της Λιβαδειάς και της Θήβας, ο σύλλογος υπαλλήλων του Κέντρου Απεξάρτησης Τοξικομανών Κρατουμένων Ελαιώνα Θηβών, καθώς και πολλά άλλα σωματεία. Όμως μάλλον αυτοί δεν ξέρουν γράμματα, κύριε Υπουργέ, δεν ξέρουν να διαβάζουν, με βάση τις δηλώσεις σας. Ακούστε, λοιπόν, τη φωνή τους. Μέχρι πότε θα τους προκαλείτε; Μέχρι πότε θα κυβερνάτε με την κοινωνία απέναντί σας;

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

Επόμενη ομιλήτρια είναι η κ. Ελένη Βατσινά από το ΠΑΣΟΚ.

Μια ανακοίνωση, κύριοι συνάδελφοι: Οι Υπουργοί Υποδομών και Μεταφορών, Εθνικής Οικονομίας και Οικονομικών, Εξωτερικών, Ανάπτυξης, Ψηφιακής Διακυβέρνησης κατέθεσαν σήμερα στις 21.9.2003 σχέδιο νόμου: «Κύρωση του Πρόσθετου Πρωτοκόλλου της Σύμβασης επί του Συμβουλίου για τη Διεθνή Μεταφορά Εμπορευμάτων Οδικώς (CMR) σχετικά με το Ψηφιακό Δελτίο Παράδοσης».

Ορίστε, κυρία συνάδελφε έχετε τον λόγο.

**ΕΛΕΝΗ ΒΑΤΣΙΝΑ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ακούμε την Κυβέρνηση να περιγράφει μια εργασιακή πραγματικότητα, να προαναγγέλλει καινοτομίες, ελευθερίες, ευκαιρίες για τους εργαζόμενους για να αυξήσουν το εισόδημά τους.

Θεωρώ ότι η εικονική πραγματικότητα που παρουσιάζετε προεκλογικά και συνεχίζετε να παρουσιάζετε στα social media δεν θα έπρεπε να συνοδεύει τη σημερινή συζήτηση του συγκεκριμένου νομοσχεδίου. Και μιλώ για εικονική πραγματικότητα, καθώς η καθημερινή επαφή με τον κόσμο και με την κοινωνία του Ηρακλείου ειδικότερα, από τις μεγαλύτερες πόλεις στην Ελλάδα, άλλη εντύπωση μου αφήνει.

Η απελπισία και η δυσαρέσκεια των συμπολιτών μου συγκεκριμένα των νέων ανθρώπων είναι χαρακτηριστική. Άραγε η λύση για να εξασφαλίσει ένα αξιοπρεπές εισόδημα ο μέσος Έλληνας εργαζόμενος είναι να αποδεχτεί τα συγκεκριμένα μέτρα που προτείνετε με συγκεκριμένο νομοσχέδιο;

Στην Ελλάδα του 2023 το ενοίκιο για μια οικογένεια υπερβαίνει τα 600 ευρώ. Ο λογαριασμός ρεύματος προκαλεί ταχυκαρδία, ο λογαριασμός στο σουπερμάρκετ ομοίως και μιλάμε για τα βασικά. Δεν συζητάμε ούτε για ψυχαγωγία, ένδυση, υπόδηση, εξωσχολικά μαθήματα παιδιών. Δύο μισθοί εξανεμίζονται μέσα στο πρώτο δεκαπενθήμερο. Τον υπόλοιπο μήνα ο μέσος Έλληνας εργαζόμενος σαν φυλακισμένος μετράει αντίστροφα τις μέρες μέχρι να πληρωθεί.

Και έρχεστε σήμερα και μας μιλάτε για τον Έλληνα εργαζόμενο. Τον Έλληνα εργαζόμενο που είναι από τους πιο σκληρά εργαζόμενους στην Ευρώπη με μέσο όρο εβδομαδιαίας απασχόλησης τις 36,4 ώρες. Και όμως την ίδια ώρα η εργατικότητα αυτή όχι μόνο δεν πληρώνεται ικανοποιητικά αλλά υποαμείβεται. Η φράση που ακούν συχνά οι εργαζόμενοι στη χώρα μας είναι το «αν σου αρέσει, υπάρχουν κι άλλοι έξω που ψάχνουν δουλειά». Και όντως υπάρχουν, διότι η ανεργία στις αρχές καλοκαιριού έφτασε το 23,6% στη χώρα μας και όντως ψάχνουν εργασία. Αλλά τι βρίσκουν; Βρίσκουν εργασία μερικής απασχόλησης σε ένσημα και μισθό, αλλά πλήρους απασχόλησης στην πραγματικότητα.

Η Ελλάδα του κ. Μητσοτάκη έχει καταφέρει, βάσει των στοιχείων του ΟΟΣΑ, να ξεπερνάει στην πραγματικότητα μόνο τη Χιλή, το Μεξικό και την Κολομβία. Την ίδια ώρα η χώρα μας είναι τρίτη από το τέλος στην αγοραστική δύναμη των νοικοκυριών για το 2022 κι έχουμε τη χειρότερη θέση στην Ευρώπη ως προς την ποιότητα του χρόνου εργασίας και την ισορροπία μεταξύ οικογενειακής και επαγγελματικής ζωής. Κόντρα σε αυτό το μοντέλο απαξίωσης της εργασιακής αξιοπρέπειας, το ΠΑΣΟΚ θέτει και πάντα έθετε σε προτεραιότητα την ανάπτυξη με κοινωνικό πρόσωπο και ουσιαστική φροντίδα για τους πολίτες.

Οι άνθρωποι δεν είναι αριθμοί. Για τους πολίτες αυτής της χώρας πρέπει να μεριμνήσετε, να σχεδιάσετε με τέτοιο τρόπο ώστε οι άνθρωποι να εργάζονται για να ζουν κι όχι να ζουν για να εργάζονται. Όμως στην πραγματικότητα όποιος περίμενε κάτι καλύτερο από τον εργασιακό μεσαίωνα, ότι η συνέχεια των όσων θεσπίστηκαν από τον προηγούμενο Υπουργό τον κ. Χατζηδάκη θα ήταν πιο ευοίωνη για τους εργαζόμενους, μάλλον εθελοτυφλούσε.

Καταργήσατε το βάσιμο λόγω απόλυσης, ανατρέψατε το Εργατικό Δίκαιο με την ατομική διαπραγμάτευση έναντι των συλλογικών, έχετε βάλει στο στόχαστρο τον συνδικαλισμό. Φτάσατε μέχρι και να εισάγετε το μέτρο της ψηφιακής κάρτας εργασίας, το οποίο σημειωτέον είχατε καταψηφίσει το 2011 όταν το νομοθέτησε το ΠΑΣΟΚ. Το φέρατε όμως κι αυτό στα μέτρα σας κι όχι προς όφελος των εργαζομένων.

Καταφέρατε να κάνετε ένα σωστό μέτρο ανούσιο και ανεφάρμοστο, αφού όπως ξέρουμε και ξέρετε, έλεγχοι δεν γίνονται. Για να το θέσω πιο σωστά, έλεγχοι γίνονται στα νούμερα και στα χαρτιά αλλά όχι στην ουσία. Η εργοδοτική ασυδοσία αποτελεί πια δεδομένο αφού φροντίσατε να καταστήσετε στην πράξη ανενεργό τον ελεγκτικό μηχανισμό χωρίς προσωπικό, χωρίς οχήματα, ακόμη και χωρίς βενζίνη για τους επιτόπιους ελέγχους. Κάπως έτσι ανθεί η παραβατικότητα στην αγορά εργασίας. Εργαζόμενοι να δουλεύουν υπερωρίες φυσικά απλήρωτες, να δουλεύουν Κυριακές και αργίες φυσικά χωρίς αμοιβή, να μην τους επιτρέπεται από τον εργοδότη τους να τηρήσουν το ωράριό τους, γιατί πάνω από το κεφάλι τους επικρέμεται η απειλή της απόλυσης.

Όλα τα παραπάνω δεν είναι κινδυνολογίες αλλά μην προσποιούμαστε ότι δεν τα ακούμε ή δεν τα γνωρίζουμε ή ότι δεν συμβαίνουν συνεχώς. Το 2022 πενθύσαμε για εκατόν τέσσερις νεκρούς εν ώρα εργασίας, διπλάσιους από το 2019, ενώ φέτος από την αρχή του έτους ως τον Ιούνιο είχαμε ογδόντα έξι εργατικά δυστυχήματα. Αυτή την ασυδοσία στους χώρους εργασίας έρχεστε τώρα να ντύσετε με πέπλο νομιμότητας και ζητάτε για αυτό την ψήφο μας. Στην χώρα μας, που επιλεκτικά υιοθετούμε ευρωπαϊκές πρακτικές, χαράζουμε άλλο δρόμο, αυτόν του εμπρός προς τα πίσω, αγνοώντας ακόμη και τους αγώνες της πρόσφατης ιστορίας για τα εργασιακά δικαιώματα.

Πού οδεύουμε λοιπόν ή με άλλα λόγια τι προτείνετε; Εξαήμερη εργασία και με τη βούλα του νόμου. Μας το λέτε σαν δικαίωμα, αλλά ξέρετε πολύ καλά ότι στην πραγματικότητα μιλάμε για εξαναγκασμό. Και όποιος «θέλει» δουλεύει το οκτάωρό του και μετά εργάζεται κι άλλο ένα πεντάωρο σε άλλο εργοδότη. Το κόστος ζωής βλέπετε έχει εκτοξευτεί και οι πολίτες προκειμένου να εξασφαλίσουν τα προς το ζην βρίσκουν δεύτερη ενίοτε και τρίτη δουλειά, έχοντας το κράτος όχι δίπλα τους να τους προστατεύει και να νομοθετεί με βάση τη λογική και την ανθρωπιά, αλλά απέναντί τους, εξωθώντας τους στην εργασία μέχρι τελικής πτώσης και τελικά στην εργασιακή εξάντληση.

Δεκατρείς ώρες εργασίας λοιπόν προτείνετε, θεωρώντας πιθανότατα ότι ο εργαζόμενος θα διακτινιστεί από τον ένα χώρο εργασίας στον άλλο, κάνοντας πως δεν γνωρίζετε ότι συμπεριλαμβάνοντας και τις μετακινήσεις, οι δεκατρείς ώρες θα αυξηθούν περαιτέρω, καταστρατηγώντας κάθε λογική περί ανάγκης ανάπαυσης του ανθρώπινου οργανισμού.

Προτείνετε επίσης εργαζόμενους με το κομμάτι χωρίς να έχει πια την κυριότητά του ίδιου του του εαυτού και γι’ αυτό και θα πρέπει εκ των υστέρων να συναινέσει, σε καμμία περίπτωση να διαπραγματευτεί, αλλιώς τον περιμένει ανεργία.

Το πήγατε όμως και ένα βήμα παραπέρα, επιχειρώντας να καταπατήσετε το δικαίωμα στην απεργία, να μας γυρίσετε σε άλλες εποχές, ποινικοποιώντας την περιφρούρηση της απεργίας και απειλώντας ακόμη και με πρόστιμα και φυλάκιση τουλάχιστον έξι μηνών.

Η διάταξη αυτή προσβάλλει την ίδια τη δημοκρατία και οφείλετε να την αποσύρετε. Δεν θα καταφέρετε να πείσετε κανέναν ότι δεν είναι δική σας ευθύνη η κατάντια στην αγορά εργασίας. Δεν πείθετε κανέναν ότι περιγράφετε δήθεν ευκαιρία για ενίσχυση του εισοδήματος με την απασχόληση και σε δεύτερη εργασία. Δεν είναι εκσυγχρονισμός, είναι εργασιακός μεσαίωνας στον οποίο βάζετε φαρδιά πλατιά την υπογραφή σας.

Κυρίες και κύριοι συνάδελφοι, η Κυβέρνηση της Νέας Δημοκρατίας αποκαλύπτεται σήμερα με τον πιο κραυγαλέο τρόπο και ερχόμαστε εμείς ως ΠΑΣΟΚ να μιλήσουμε εκ μέρους της κοινωνίας που αγωνιά, μοχθεί, εργάζεται και παλεύει απέναντι σε όσα επιδιώκετε, δηλαδή σε εργαζόμενους με σκυμμένο κεφάλι με το φόβο της απόλυσης που μόνο θα εργάζονται και δεν θα ζουν, γιατί αυτά θα φέρετε προς ψήφιση.

Το ΠΑΣΟΚ αντιπροτείνει ενίσχυση των συλλογικών συμβάσεων εργασίας με υποχρεωτική εφαρμογή και ενεργό ελεγκτικό μηχανισμό, εξέταση της τετραήμερης εργασίας χωρίς μείωση αποδοχών. Κατάργηση των διατάξεων νόμων που στερούν εργασιακά δικαιώματα για το ωράριο εργασίας και τις παράνομες απολύσεις. Διευθέτηση του χρόνου εργασίας με αίτημα και συναίνεση του εργαζόμενου. Άμεση αύξηση του κατώτατου μισθού σε επίπεδα αξιοπρέπειας. Αύξηση όμως και των οικονομικών ενισχύσεων και επιδομάτων σε άτομα με αναπηρία. Και για τους εποχικά ανέργους να υπάρχει σχεδιασμός για τη χρονική επέκταση του επιδόματος ανεργίας. Να κοιτάξουμε ουσιαστικά προς την Ευρώπη και κυρίως να στρέψουμε σύντομα το βλέμμα μας στους ανθρώπους της χώρας μας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, τελειώνω σύντομα.

Δεν είναι μηχανές, δεν είναι είλωτες. Χρωστάμε στη χώρα μας και στους ανθρώπους της, χρωστάμε στην αξιοπρέπειά μας, να μην καταπατήσουμε κάθε κεκτημένο. Εμείς, στο ΠΑΣΟΚ, αγωνιζόμαστε για τη δικαιοσύνη, την αξιοπρέπεια, τον σεβασμό προς τον άνθρωπο. Έτσι κάναμε, έτσι κάνουμε κι έτσι θα συνεχίσουμε να πορευόμαστε πιστοί στα ιδανικά μας.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο Υφυπουργός κ. Σπανάκης.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Κυρίες και κύριοι συνάδελφοι, σε αυτή την πολύωρη συνεδρίαση ακούσαμε αρκετά θέματα, αλλά ακούσαμε και πολλές ανακρίβειες από συναδέλφους της Αντιπολιτεύσεως. Και μάλιστα είδαμε και προσωπικές επιθέσεις με διάφορους χαρακτηρισμούς και με μια διάθεση να οικειοποιηθούν κάποιες παρατάξεις της Αντιπολίτευσης τη φιλεργατική τους πολιτική και να έρθουν να στοχοποιήσουν το νομοσχέδιο αυτό. Ακούσαμε συναδέλφους της Αντιπολίτευσης να λένε ότι εμείς στην πολιτική ηγεσία του Υπουργείου Εργασίας έχουμε μεγαλώσει στα σαλόνια, ότι δεν είμαστε κοντά στον κόσμο για να ακούσουμε τα προβλήματα και διάφορα άλλα.

Κυρίες και κύριοι συνάδελφοι, βρισκόμαστε σε ένα κρίσιμο σταυροδρόμι. Βρισκόμαστε στην αρχή μιας νέας τετραετίας και η Κυβέρνηση της Νέας Δημοκρατίας και του Κυριάκου Μητσοτάκη, και δεν πρέπει να το ξεχνάτε, έχει μία ξεκάθαρη λαϊκή εντολή. Η εντολή που λάβαμε ήταν ξεκάθαρη για γρήγορες αλλαγές και μεταρρυθμίσεις.

Ναι, η κλιματική κρίση είναι μπροστά μας και είναι ένα πρόβλημα το οποίο θα το συναντάμε σε όλες τις πτυχές της ζωής μας. Και, όπως είπε ο Πρωθυπουργός από το βήμα της 87ης Εκθέσεως Θεσσαλονίκης, απαιτείται ένας ουσιαστικός ανασχεδιασμός τώρα. Όμως, κυρίες και κύριοι συνάδελφοι, η κινδυνολογία για ένα τόσο σημαντικό νομοσχέδιο δεν είναι Αντιπολίτευση ουσιαστική και εποικοδομητική.

Ακούμε ότι εγώ και ο Άδωνις Γεωργιάδης έχουμε μεγαλώσει στα σαλόνια. Εγώ τον Άδωνι Γεωργιάδη τον ξέρω πολλά χρόνια. Έχει μεγαλώσει σε μια μικρομεσαία επιχείρηση στην Ακαδημίας. Εγώ μεγάλωσα από παιδάκι σε μια μάντρα οικοδομών και σε ένα χρωματοπωλείο στο Μοσχάτο. Αυτή είναι η πολιτική ηγεσία σήμερα του Υπουργείου Εργασίας. Τώρα, το τι σαλόνια εσείς εννοείτε, δείτε το.

Ακούσαμε την κ. Λινού να λέει ότι όσοι δουλεύουν παραπάνω είναι εκτεθειμένοι στον καρκίνο. Η δήλωση της κ. Λινού επιχειρεί να δημιουργήσει ψευδείς εντυπώσεις έως και τρόμου, ενώ γνωρίζει πολύ καλά και γνωρίζετε πολύ καλά, κυρίες και κύριοι συνάδελφοι, της Αντιπολίτευσης ότι το άρθρο 9, που μιλάει για την παράλληλη απασχόληση, αναφέρεται σε δυνατότητα επιλογής του εργαζομένου να εργαστεί μετά τη λήξη του ωραρίου του σε διαφορετικό εργοδότη. Και δεν μιλάμε για συνεχιζόμενη έκθεση του εργαζόμενου στο ίδιο ενδεχομένως βαρύ περιβάλλον. Εξάλλου η υγεία και η ασφάλεια είναι αντικειμενικός λόγος, όπως λέει το άρθρο. Διαβάστε, σας παρακαλώ, το άρθρο. Σύμφωνα ακριβώς με το άρθρο 9 δύναται να τεθούν ρήτρες απαγόρευσης να εργαστεί σε άλλον εργοδότη. Το λέει ξεκάθαρα το άρθρο 9.

(Θόρυβος από την πτέρυγα του Κομμουνιστικού Κόμματος Ελλάδας)

Θα τα πούμε.

Αντιπολίτευση σημαίνει κριτική με προτάσεις και όχι του στυλ «πάρτε τα όλα πίσω», όπως λέγατε μέσα στις επιτροπές που συνεδριάσαμε τις προηγούμενες μέρες.

Κυρίες και κύριοι συνάδελφοι, σήμερα που μιλάμε βλέπουμε τα αποτελέσματα, τους καρπούς της πολιτικής μας την τετραετία 2019-2023. Μπροστά μας έχουμε δύο σημαντικούς δρόμους να επιλέξουμε, ή τον δρόμο της προόδου ή τον δρόμο της στασιμότητας και της αδράνειας. Εμείς επιλέγουμε τον δρόμο της προόδου με μεταρρυθμίσεις, για να προστατέψουμε την εργασία.

**ΑΘΑΝΑΣΙΟΣ ΠΑΦΙΛΗΣ:** Πρόοδος με δεκατρείς ώρες δουλειά!

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Σήμερα που μιλάμε έχουμε πάνω από επτακόσιες πενήντα επιχειρησιακές συμβάσεις και ρυθμίσεις με σκοπό να τις αυξήσουμε, για να διασφαλίσουμε τους εργαζόμενους. Αυτόν τον δρόμο που εμείς επιλέγουμε, της προόδου και των μεταρρυθμίσεων, δεν τον επιλέξαμε μόνοι μας, αλλά ο κυρίαρχος ελληνικός λαός.

**ΑΘΑΝΑΣΙΟΣ ΠΑΦΙΛΗΣ:** Δεν του τα είπατε αυτά όμως!

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Αυτόν υπηρετούμε. Είμαστε Κυβέρνηση για όλους, χωρίς διακρίσεις, χωρίς διχασμούς.

Όμως υπάρχουν ερωτήματα που πρέπει όλοι να απαντήσουμε και να απαντήσετε πολύ περισσότερο και εσείς, γιατί ο ελληνικός λαός την απάντηση την έδωσε και τον Μάιο και τον Ιούνιο. Θέλουμε την Ελλάδα στην Ευρώπη; Θέλουμε την Ελλάδα με πραγματικό μονοψήφιο ποσοστό ανεργίας; Θέλουμε τους εργαζόμενους με μεγαλύτερο μισθό ή όχι; Θέλουμε οι εργαζόμενοί μας να έχουν τις δυνατότητες, τις ευκαιρίες, τις προοπτικές κάθε ευρωπαίου εργαζόμενου;

Έχουμε υποχρέωση –αυτό, κύριε Παφίλη, κυρίες και κύριοι της Αντιπολιτεύσεως, δεν μπαίνει σε διαπραγμάτευση- έχουμε υποχρέωση να διατηρήσουμε τα κεκτημένα δικαιώματα των εργαζομένων.

**ΑΘΑΝΑΣΙΟΣ ΠΑΦΙΛΗΣ:** Όπως το οκτάωρο να γίνει δεκατρίωρο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Σε κάθε περίπτωση στο Υπουργείο Εργασίας και Κοινωνικής Ασφάλισης έχουμε πολλή δουλειά μπροστά μας για πρωτοβουλίες που θα προστατεύσουν το μέλλον της εργασίας και των εργαζομένων. Είμαστε έτοιμοι όμως ως πολιτική ηγεσία να ανταποκριθούμε στις σύγχρονες και καθημερινές ανάγκες. Προσδοκούμε εποικοδομητική Αντιπολίτευση και όχι αναχρονιστικά συνθήματα. Δεν είναι εποχή για αδιέξοδα, αλλά για λύσεις μέσα από ουσιαστικό διάλογο.

Και επιτρέψτε μου να μιλήσω για συγκεκριμένα άρθρα και κάποια εξ αυτών που είναι της αρμοδιότητάς μου. Έρχομαι στο άρθρο 32 «Προστασία εργαζομένων από φυσικές καταστροφές». Μέχρι σήμερα η εργατική νομοθεσία προέβλεπε ποτέ κάτι τέτοιο; Κυρίες και κύριοι συνάδελφοι του ΚΚΕ, θα καταψηφίσετε το άρθρο 32, που προστατεύει πραγματικά την εργασία και τον εργαζόμενο;

**ΑΘΑΝΑΣΙΟΣ ΠΑΦΙΛΗΣ:** Να σε κάψω Γιάννη, να σ’ αλείψω λάδι.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Σχετικά με τους γιατρούς εργασίας -άρθρο 30- ναι, δίνουμε μια δυνατότητα στον Υπουργό να μπορέσει να δει τις πραγματικές ανάγκες ανάλογα με τον αριθμό των επιχειρήσεων που έχουν υποχρέωση να έχουν γιατρό εργασίας, με γεωγραφική διασπορά και ο Υπουργός για τους γιατρούς εργασίας μαζί με τον Υπουργό Υγείας, με συγκεκριμένη διαδικασία από δύο συγκεκριμένα θεσμικά όργανα, να έρθει και να εκδώσει κοινή υπουργική απόφαση. Αυτό που θίγει και ποιον θίγει; Δεν το καταλαβαίνω γιατί έχει γίνει μεγάλο θέμα και το βλέπω σε διάφορα σάιτ. Δεν υπάρχει ανάγκη αυτή τη στιγμή στην αγορά; Είπε κανείς ότι θίγει κάποιον; Θέλουμε πραγματική προστασία των εργαζομένων, ναι ή όχι;

Διότι εδώ, κυρία Λινού, πέσατε σε μια μεγάλη αντίφαση, σε πολύ μεγάλη αντίφαση. Από τη μία μας κατηγορείτε ότι εμείς φέρνουμε τον καρκίνο στους εργαζόμενους και από την άλλη δεν θέλετε να κουνηθεί φύλλο για τους γιατρούς εργασίας. Αποφασίστε ποια είναι η θέση σας, επιτέλους!

Θέλω να σας πω ότι το επόμενο διάστημα τόσο για τους γιατρούς εργασίας όσο και για τους τεχνικούς ασφαλείας, όπου ο ρόλος τους είναι και καθοριστικός και κρίσιμος -οι γιατροί εργασίας κάνουν εξαιρετική δουλειά, όπως και οι τεχνικοί ασφαλείας- θα γίνει ακόμα πιο χρήσιμος με πρωτοβουλίες που θα λάβουμε ως Υπουργείο Εργασίας και θα σας τις ανακοινώσουμε. Σε λίγες ημέρες θα εκδοθεί και συγκεκριμένη υπουργική απόφαση για αύξηση των ειδικοτήτων για τους τεχνικούς ασφαλείας, ώστε να δούμε συγκεκριμένες δράσεις και να μην έχουμε προβλήματα στους χώρους εργασίας.

Μιλήσαμε για τη δοκιμαστική περίοδο, για τα δικαιώματα των εργαζομένων. Μην ξεχνάμε ότι μετά τους έξι μήνες είναι μία δυνατότητα που έχει ο εργαζόμενος να ζητήσει από τον εργοδότη να αλλάξουν οι όροι και η σύμβαση της εργασίας, ώστε να υπάρχει μία διαφορετική. Υπήρχε μέχρι σήμερα; Δεν υπήρχε.

Και καθώς μιλάμε για την παράλληλη απασχόληση, να δούμε λίγο πώς πήγαινε η ασφαλιστική νομοθεσία και πώς η εργατική νομοθεσία; Σήμερα τι λένε οι εργατολόγοι; Μα κάποιοι, λέει, δουλεύανε σε δεύτερη δουλειά, έβαζαν κανονικά και ασφαλιστικά ήταν μια χαρά. Μα και η εργατική νομοθεσία τι έπαιζε, το κρυφτούλι; Άρα, λοιπόν, μήπως εδώ πέρα εναρμονίζεται η εργατική νομοθεσία με την ασφαλιστική νομοθεσία, βλέποντας ποια είναι η πραγματικότητα;

Κυρίες και κύριοι συνάδελφοι, κύριε Πρόεδρε, θα χρειαστώ ενάμισι με δύο λεπτά και ευχαριστώ για την ανοχή σας.

Εμείς θέλουμε εργασία, σεβασμό στον εργαζόμενο, ανταγωνιστική Ελλάδα. Και να δούμε λίγο ποια είναι τα αποτελέσματα της πολιτικής μας; Να τα πούμε έτσι πολύ απλά, για να είναι και κατανοητά; Το 2017 με 2022 ο μέσος μισθός από 1024 πήγε 1076 και έχουμε αύξηση πάνω από 15%. Το 2017 υπολογίστηκε πάνω σε ένα εκατομμύριο οχτακόσιες είκοσι τέσσερις χιλιάδες εργαζόμενους και το 2022 πάνω σε δύο εκατομμύρια διακόσιες σαράντα εννέα χιλιάδες εργαζόμενους. Η ανεργία σήμερα πέφτει κάτω από το 10,9%. Θέσαμε στους πολίτες συγκεκριμένους στόχους για αύξηση του μέσου μισθού, για αύξηση του κατώτατου, για μείωση της ανεργίας. Και η ανεργία είναι κάτω από 10,9%.

Και κλείνω με κάτι πολύ σημαντικό, το οποίο με έχει προβληματίσει, δεν σας κρύβω. Άκουσα πολλά σχόλια από συναδέλφους της Αντιπολίτευσης για την Επιθεώρηση Εργασίας. Η Επιθεώρηση Εργασίας σήμερα έχει περίπου επτακόσιους πενήντα εργαζόμενους, ενώ οι οργανικές θέσεις είναι κάτι λιγότερο από χίλιες. Άρα, λοιπόν, είναι σε ένα επίπεδο που υπολείπεται από τις οργανικές θέσεις.

Ναι, οι δημόσιες υπηρεσίες, οι ανεξάρτητες αρχές κάνουν τη δουλειά τους και υπάρχουν πολλές δυσκολίες. Όμως, είναι κάτι διαφορετικό να πεις ότι χρειάζονται αυτά τα τέσσερα-πέντε πράγματα, για να βελτιωθεί η λειτουργία, κι άλλο να μηδενίζεις τη λειτουργία της Επιθεώρησης Εργασίας. Κι εγώ είμαι λίγους μήνες, λίγες εβδομάδες στο Υπουργείο Εργασίας, αλλά επιτρέψτε μου να σας πω ότι πήγατε να κάνετε αντιπολίτευση εις βάρος δημόσιων λειτουργών που κάνουν τη δουλειά τους καθημερινά με μεγάλο κόπο και πραγματικά χρειάζονται βοήθεια.

Όμως, το 2018 ξέρετε πόσοι ήταν οι έλεγχοι που έγιναν από την Επιθεώρηση Εργασίας; Οι έλεγχοι ήταν πενήντα τέσσερις χιλιάδες διακόσιοι ενενήντα τέσσερις. Το 2022 ξέρετε πόσοι ήταν οι έλεγχοι; Εξήντα πέντε χιλιάδες διακόσιοι ογδόντα έξι. Δηλαδή, με το ίδιο προσωπικό –που λέτε εσείς ότι δεν κάναμε τίποτα- έχουμε αύξηση των ελέγχων κατά 20%! Δεύτερον, όσον αφορά τα πρόστιμα, το 2018 είχαμε οχτώ χιλιάδες τετρακόσιες εβδομήντα τρείς πράξεις προστίμων και το 2022 είχαμε έντεκα χιλιάδες επτακόσιες δεκατρείς, δηλαδή, είχαμε αύξηση κατά 38% των προστίμων που κοινοποιήθηκαν.

Κυρίες και κύριοι συνάδελφοι, αυτό το καταθέτω για τα Πρακτικά, γιατί είναι άδικο να μηδενίζετε.

(Στο σημείο αυτό ο Υφυπουργός Εργασίας και Κοινωνικών Υποθέσεων κ. Βασίλειος - Πέτρος Σπανάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κλείνοντας, λοιπόν, θέλω να πω ότι αυτό το νομοσχέδιο έχει φιλεργατικές διατάξεις, έχει ξεκάθαρες διατάξεις, έχει τις τριετίες που δίνει δυνατότητες σε όσους δεν συμπλήρωσαν την τριετία στις 14-2-2012 αλλά και για τους νέους εργαζόμενους. Αφορά πάνω από ενάμισι εκατομμύριο εργαζόμενους αυτή η διάταξη και νομίζω ότι πρέπει η Αντιπολίτευση να δει προσεκτικά τις διατάξεις και μέχρι αύριο να ψηφίσει διατάξεις οι οποίες είναι για το μέλλον της εργασίας, των εργαζομένων και της ελληνικής οικονομίας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Έξαρχος από το Κομμουνιστικό Κόμμα Ελλάδας.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Ευχαριστώ, κύριε Πρόεδρε.

«Εδώ θα έλεγα ότι χτυπάει η καρδιά της παραγωγικής Ελλάδας. Είναι πράγματι εντυπωσιακό. Δεν το γνωρίζουν πολλοί ότι εδώ, στην καρδιά της Ηπείρου λειτουργεί η μεγαλύτερη γραμμή εμφιάλωσης φυσικού μεταλλικού νερού στην Ευρώπη -όχι στην Ελλάδα, στην Ευρώπη- και θέλω να μεταφέρω και από εδώ τη διαρκή στήριξη την οποία θα παρέχει η ελληνική πολιτεία σε όλες τις δυναμικές επιχειρήσεις, που μεγαλώνοντας τη δραστηριότητά τους προσφέρουν πολλές και ολοκληρωμένες θέσεις εργασίας.» Αυτά είπε, λοιπόν, ο κύριος Πρωθυπουργός, ο κ. Μητσοτάκης, τον Απρίλη που μας πέρασε στα Γιάννενα στη συγκεκριμένη επιχείρηση.

Τι είπαν, λοιπόν, οι καλοπληρωμένοι εργάτες της συγκεκριμένης επιχείρησης ομόφωνα με απόφαση της συνέλευσής τους στις 3-6-2023, ένα μήνα μετά; Οι καλοπληρωμένοι τα είπαν αυτά. «Διεκδικούμε: Την υπογραφή κλαδικής συλλογικής σύμβασης εργασίας με αυξήσεις στους μισθούς. Μονιμοποίηση των συμβασιούχων και των εποχικών εργαζομένων. Ποτέ δουλειά τα Σαββατοκύριακα. Δεν αντέχουμε άλλο. Είμαστε άνθρωποι, έχουμε οικογένειες.»

Και επειδή αυτά που λένε τα πιστεύουν, σήμερα απεργούσαν όλοι, καθολικά. Το εργοστάσιο αυτό δεν δούλεψε, κύριε Γεωργιάδη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ποια εταιρεία;

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Δεν θέλω –τώρα καταλαβαίνετε- να το πω αυτό. Το ξέρετε καλά ποιο είναι το μεγαλύτερο εργοστάσιο φυσικού μεταλλικού νερού στην Ευρώπη. Δεν είναι δυνατόν ο Υπουργός Εργασίας να μην το ξέρει.

**ΑΘΑΝΑΣΙΟΣ ΠΑΦΙΛΗΣ:** Το Ζαγόρι.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Και για του λόγου το αληθές όχι απλώς απεργήσανε. Και προσθέστε αυτό το εργοστάσιο σε όλα τα εργοστάσια, που είπαν οι προηγούμενοι ομιλητές του Κομμουνιστικού Κόμματος Ελλάδας, με καθολική συμμετοχή στην απεργία. Και όχι μόνο αυτό, αλλά συμμετείχαν και όλοι στη συγκέντρωση. Τι έγραφε, λοιπόν, το πανό τους; Το πανό τους έγραφε «Βγάλτε μια photo για τη Βουλή. Οι εργάτες λένε «ποτέ δουλειά την Κυριακή»».

Το καταθέτω στα Πρακτικά, να το δει ο κύριος Υπουργός μετά, για του λόγου το αληθές.

(Στο σημείο αυτό ο Βουλευτής κ. Νικόλαος (Πάκος) Έξαρχος καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το συγκεκριμένο, λοιπόν, νομοσχέδιο-έκτρωμα -γιατί περί εκτρώματος πρόκειται- που συζητιέται σήμερα εδώ, είναι πλευρά αυτής της στήριξης που υποσχέθηκε ο κύριος Πρωθυπουργός στη συγκεκριμένη επιχείρηση. Καλύτερα δεν θα μπορούσε ούτε ο ίδιος ο επιχειρηματίας, η εργοδοσία να το φτιάξει -αν δεν το έφτιαξε-, όπως δεν θα μπορούσε καλύτερα να το φτιάξει και η εργοδοσία στα μεγάλα πτηνοσφαγεία της περιοχής.

Και για όσους δεν γνωρίζουν, η παραγωγή στην περιοχή μας από τα πτηνοσφαγεία είναι περίπου στο 70% της πανελλαδικής παραγωγής. Καταλαβαίνετε τι σημαίνει αυτό. Δουλειά, λοιπόν, για αυτούς και τα Σαββατοκύριακα. Δουλειά μέχρι και δεκατρείς ώρες την ημέρα, γιατί μπορεί να γίνει αυτό με τα διπλά ΑΦΜ. Μην κοροϊδευόμαστε τώρα εδώ πέρα. Χωρίς υπερωρίες φυσικά. Δουλειά για τους εργολαβικούς εργάτες όποτε κι όπως θέλει ο εργολάβος με ένα τηλέφωνο στο χέρι και πάει λέγοντας.

Όλοι εσείς, που κόπτεστε και μας καλείτε κι εμάς να ψηφίσουμε το συγκεκριμένο νομοσχέδιο, κυρίες και κύριοι Βουλευτές, δεν έχετε δει ποτέ από κοντά αυτές τις εργάτριες και αυτούς τους εργάτες, που σχολάνε τη βάρδια τους. Αλλά επιτρέψτε μου, ανοίγω μια παρένθεση. Έπρεπε κανείς όχι ένα μήνα, μια βδομάδα να δουλεύει εκεί, για να δούμε πόσα απίδια παίρνει ο σάκος. Γιατί μιλάμε για εργάτες και εργάτριες που υποφέρουν λόγω της φύσης της δουλειάς από αρθρίτιδες, από μυοσκελετικά προβλήματα, από αυτοάνοσα. Μιλάμε για εργάτριες που στη συντριπτική τους πλειοψηφία και επειδή δουλεύουν χειμώνα-καλοκαίρι στους 4 βαθμούς Κελσίου υποφέρουν από προβλήματα γυναικολογικής φύσης. Σας διαβεβαιώνουμε, λοιπόν, ότι δεν έχουν ανάγκη από περισσότερες ώρες ούτε από περισσότερες μέρες δουλειάς. Το αντίθετο.

Και βέβαια δεν έχουν ανάγκη το νομοσχέδιό σας αυτοί. Γιατί γι’ αυτούς τους εργαζόμενους μιλάμε. Που δεν τους φτάνει ο μισθός ούτε για δεκαπέντε μέρες, που δεν μπορούν πλέον να κάνουν ούτε τα απαραίτητα ψώνια στο σουπερμάρκετ γιατί το ένα έφτασε άλλο ένα. Δεν έχουν ανάγκη, λοιπόν, τον νομοσχέδιό σας αυτοί που δεν μπορούν να σπουδάσουν τα παιδιά τους, που δεν μπορούν να πληρώσουν το νοίκι, που δεν μπορούν να πληρώσουν τα δάνεια στις τράπεζες, που τους παίρνετε τα σπίτια, που δεν μπορούν να πάνε λίγες μέρες διακοπές το καλοκαίρι, που δεν μπορούν να ζεστάνουν τα σπίτια τους τον χειμώνα. Και επειδή όλα αυτά τα ξέρετε, όπως επίσης και τις αντιδράσεις που προκαλεί αυτό το νομοσχέδιο έκτρωμα, παίρνετε και τα μέτρα σας: πρόστιμα, φυλακίσεις. Μέτρα που αν μη τι άλλο δείχνουν -και καλά κάνουν εδώ που τα λέμε- τον φόβο σας απέναντι στο οργανωμένο εργατικό κίνημα.

Προστατεύετε λέτε την εργασία. Αυτή είναι η προστασία στην εργασία; Δεν είναι προστασία στην εργασία τα πρόστιμα και οι φυλακίσεις στους εργαζόμενους που αγωνίζονται. Προστασία της εργασίας σημαίνει για εμάς μείωση του εργάσιμου χρόνου, σημαίνει αυξήσεις των μισθών που θα καλύπτουν τις ανάγκες, τις σύγχρονες ανάγκες και όχι τις ανάγκες περασμένων δεκαετιών. Σημαίνει μόνιμη και σταθερή δουλειά με σταθερό ημερήσιο χρόνο. Όλα αυτά δηλαδή που το νομοσχέδιό σας τσακίζει.

Τους εργοδότες, λοιπόν, προστατεύετε, τους απεργοσπαστικούς μηχανισμούς τους, τους εκβιασμούς, την τρομοκρατία, τα τσιράκια της εργοδοσίας. Γιατί δεν μπορεί να μην ξέρετε τις απειλές και τις παραινέσεις του τύπου «αν δεν έρθεις αύριο για δουλειά θα βρεις κλειστή την πόρτα» και πολλά άλλα που λόγω χρόνου δεν μπορώ να τα πω.

Εμποδίζουν, λοιπόν, οι απεργοί την εργασία. Πρόστιμα και φυλάκιση. Μάλιστα κάποιοι υπερθεμάτισαν εδώ. Ήταν βασιλικότεροι του βασιλέως. Δεν φτάνουν αυτά. Στην πυρά, λοιπόν. Στην πυρά όποιος αγωνίζεται.

(Στο σημείο αυτό κτυπάει το κουδούνι λήξης της ομιλίας του κυρίου Βουλευτή)

Κύριε Πρόεδρε, επιτρέψτε μου ένα λεπτό.

Εδώ και περίπου δύο μήνες τελεσιδίκησε μία μεγάλη υπόθεση, η υπόθεση του «Market In». Να το πω τώρα και να μην πει ο κύριος Υπουργός ότι δεν το γνωρίζει. Τελεσιδίκησε, λοιπόν, με δικαίωση των εργαζομένων εκεί που επαναπροσλήφθηκαν, που δικαιώθηκαν σε όλα τα ασφαλιστικά και μισθολογικά τους δικαιώματα. Αυτά θέλετε να αποφύγετε. Γιατί; Είχαν και αλλού από την ίδια επιχείρηση σε άλλες πόλεις της Ελλάδας οι εργαζόμενοι το ίδιο πρόβλημα όμως δεν δικαιώθηκαν. Και ξέρετε γιατί δεν δικαιώθηκαν; Γιατί δεν ακολουθούσαν τον δρόμο που λέμε εμείς. Τον δρόμο, δηλαδή, της σύγκρουσης με τον εργοδοσία. Δεν ακολούθησαν τον δρόμο να μην σκύψουν το κεφάλι απέναντι στα ΜΑΤ. Και όταν δεν έφταναν τα ΜΑΤ, οι συλλήψεις και τα πρόστιμα, στους μπράβους στους φασίστες, τους γνωστούς ποινικούς. Δεν έφτασαν ούτε αυτοί τελικά. Και επειδή λοιπόν δεν έφτασαν και για να μην έχουμε κι άλλα τέτοια παραδείγματα τώρα θα έρθει και ο εισαγγελέας. Πρόστιμα, λοιπόν.

Φυσικά και από εδώ να ενεργοποιήσουμε και να πούμε ότι δεν περνάνε αυτά σε εμάς πια. Το εργατικό κίνημα έχει και πείρα και δύναμη να επιβάλλει το δίκιο του. Πρόστιμα αν θέλετε να βάλετε -και πρέπει να βάλετε- στους εργοδότες που αφήνουν απλήρωτους τους εργάτες, τους εργοδότες που έχουν τους εργαζόμενους ανασφάλιστους, σε αυτούς που δηλώνουν τετράωρα. Όπως οι εργολαβικοί που στα πτηνοσφαγεία τους δηλώνουν τετράωρα και τους κρατάνε δέκα και δώδεκα ώρες.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, σας παρακαλώ.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Τελειώνω, κύριε Πρόεδρε. Επιτρέψτε μου. Αυτό το νομοσχέδιο αφορά τους συναδέλφους μου και εμένα προσωπικά, επιτρέψτε μου ένα λεπτό. Τελειώνω, κύριε Πρόεδρε.

Ποιος, λοιπόν, εμποδίζει εδώ την εργασία; Την εμποδίζουν οι συνδικαλιστές και το ΠΑΜΕ όπως ακούστηκε εδώ; Ποιος εμποδίζει εκατοντάδες χιλιάδες ανέργους αύριο το πρωί να πάνε για δουλειά; Ποιος τους εμποδίζει; Εμείς τους εμποδίζουμε; Ή εσείς που κυβερνάτε και που κυβερνήσατε όλα τα προηγούμενα χρόνια, εσείς που υπηρετείτε αυτό το βάρβαρο, το σάπιο καπιταλιστικό σύστημα; Ποιος έφερε τα δίωρα και τα τρίωρα; Ποιος έφερε τις δίμηνες, τις τρίμηνες και της τετράμηνες συμβάσεις, τους εποχικούς; Αλήθεια πότε θα συμπληρώσουν τριετίες οι εποχικοί και εργολαβικοί εργαζόμενοι;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, σας παρακαλώ.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Τελειώνω, κύριε Πρόεδρε. Μισό λεπτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχουμε φτάσει στα δέκα λεπτά.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Δεν θα μπορούσα να αφήσω απ’ έξω τους συναδέλφους του κλάδου των οικοδόμων. Αυτή είναι η κατάσταση των νεκρών συναδέλφων οικοδόμων το 2023. Μιλάμε, δηλαδή, για εργατικά ατυχήματα. Εμείς τα λέμε εργοδοτικά εγκλήματα. Σκεφτείτε, λοιπόν, εσείς που θέλετε να ψηφίσετε αυτό το νομοσχέδιο, τους οικοδόμους στο κρύο, στον ήλιο, στη βροχή να δουλεύουν δεκατρίωρα. Γιατί αυτό θέλει το νομοσχέδιο. Δεκατρίωρα με διπλά ΑΦΜ για να τελειώσουν τα έργα σας.

Εμείς, λοιπόν, τον κατάλογο αυτό δεν θα σας επιτρέψουμε κύριε Γεωργιάδη, να τον μακρύνετε. Με την πάλη μας, με τον αγώνα μας, στα σκουπίδια θα πάει κι αυτό, όπως τα προηγούμενα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Για να είμαστε συνεννοημένοι στον πραγματικό κόσμο, στην πρωτολογία μου και τώρα λέω ότι ο μόνος φορέας που πράγματι έχει να παρουσιάσει σήμερα συνδικαλιστική δράση και κάποια σχετική απεργιακή επιτυχία είναι το ΠΑΜΕ. Κανένας άλλος. Στην ΑΔΕΔΥ σε τριακόσιες πενήντα χιλιάδες δημοσίους υπαλλήλους έχουν απεργήσει εκατό. Στην ΟΙΕΛΕ από τις εννέα χιλιάδες έχουν απεργήσει τριάντα. Όλοι οι υπόλοιποι είναι σαν να μην υπάρχουν. Και εσείς, το ΠΑΜΕ, κάνατε πράγματι κινητοποίηση. Να είμαστε συνεννοημένοι.

Εγώ σας έχω πει, κύριε Παφίλη, σας αναγνωρίζω ως ιδεολογικούς μου αντιπάλους. Όμως μην ζείτε κι εσείς σε άλλο κόσμο. Επικοινώνησα μετά την ανακοίνωση του ΠΑΜΕ -εγώ επικοινώνησα ο ίδιος-με τον Πρόεδρο του Συνδέσμου των Βιομηχανιών Τροφίμων στην Ελλάδα να μάθω αν λειτούργησαν τα εργοστάσια στην επικράτεια. Όλα λειτούργησαν μια χαρά. Μόνο το εργοστάσιο της «COCA-COLA» της 3Ε, είναι το μοναδικό εργοστάσιο όπου είχε μία σχετική επιτυχία η απεργία. Στα Γιάννενα που αναφέρθηκε ο συνάδελφος πριν, στο εργοστάσιο της «ΒΙΚΟΣ» πήγατε το πρωί μεταξύ 6:30-8:00 και κλείσατε την είσοδο. Εσείς απέξω. Στις 8:00 φύγατε και λειτούργησε κανονικά το εργοστάσιο. Στο εργοστάσιο του κ. Χήτου, -«ΖΑΓΟΡΙ»- στο οποίο αναφέρθηκε προηγουμένως τι έχει γίνει; Έχετε φτιάξει σωματείο του ΠΑΜΕ από τον φετινό Ιούνιο με εκατό μέλη. Όταν λέτε 100% επιτυχία, εννοείτε τα εκατό δικά σας. Τα υπόλοιπα δούλεψαν.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, θα ήθελα τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Από τους εκατό του ΠΑΜΕ απήργησαν και οι εκατό. Όλοι οι υπόλοιποι που δεν είναι ΠΑΜΕ δούλεψαν κανονικά. Πτώση λειτουργίας του εργοστασίου που αναφέρετε σήμερα: 10% στην παραγωγή. Η επιτυχία σας ήταν να ρίξετε την παραγωγή του εργοστασίου 10%. Για αυτό μιλάμε. Τώρα αν νομίζετε ότι σήμερα η ελληνική βιομηχανία και οι βιομήχανοι τρέμουν από την απεργία που κάνατε, κάνετε λάθος. Εγώ όμως επαναλαμβάνω, επειδή θέλω να είμαι δίκαιος…

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Σας ακούνε…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Τα ξέρουν μόνοι τους. δεν χρειάζεται. Αλλά το ξαναλέω. Αυτά τα οποία κάνατε, τηρουμένων των αναλογιών της ημέρας, είναι θρίαμβος. Το ξεκαθαρίζω. Είστε μακράν οι καλύτεροι. Δεν το συζητάμε. Όλοι οι υπόλοιποι είναι ανύπαρκτοι. Όμως μην περιμένετε να προκαλέσατε καμμιά παλλαϊκή αντίδραση. Οι δικοί σας σας υποστήριξαν. Καλά κάνατε. Ιδεολογικοί αντίπαλοι είμαστε. Το νομοσχέδιο προχωρά. Η μεγάλη πλειοψηφία του κόσμου της εργασίας το υποστηρίζει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Παφίλη, έχετε τον λόγο. Και θα το κλείσουμε.

**ΑΘΑΝΑΣΙΟΣ ΠΑΦΙΛΗΣ:** Κύριε Γεωργιάδη, θα σας κάνουμε «ρόμπα».

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κάντε με, κάντε με.

**ΑΘΑΝΑΣΙΟΣ ΠΑΦΙΛΗΣ:** Να σας πω γιατί; Θα το έλεγα αύριο, αλλά θα το πω απόψε. Γιατί χρησιμοποιείτε ακριβώς τα στοιχεία που χρησιμοποίησε και η ΔΑΠ στα πανεπιστήμια για να αποδείξει ότι ήταν πρώτη δύναμη. Τελικά πρώτη ήταν η Πανσπουδαστική. Περαστικά. Δεν το καταπίνετε.

Δεύτερον, θα σας πω αναλυτικά στοιχεία. Γιατί εσείς μιλάτε με τους εργοδότες. Αυτά είναι τα αφεντικά σας, δυστυχώς. Ιδεολογικά. Δεν εννοώ άλλα πράγματα. «ΜΙΜΙΚΟΣ» 100%. «ΚΕΛΑΪΔΙΤΗΣ» 100%. Θα τα πω αύριο μαζεμένα γιατί τώρα είναι αργά. Πάρα πολλές επιχειρήσεις, που εσείς αμφισβητείτε, είχαν επιτυχία από 80% και πάνω. Ιδιαίτερα στον τομέα των τροφίμων και ποτών που εσείς τώρα τους βάζετε να δουλέψουν και Σαββατοκύριακο, ο μέσος όρος συμμετοχής όλων των εργοστασίων ήταν 80%. Θέλετε να σας πω άλλα; «ΕΛΑΪΣ» και λοιπά; Ψάξτε τα. Θα τα έλεγα αύριο, αλλά θα τα πω απόψε.

Αυτά που είπατε –εγώ έχω σημειώσει τα Πρακτικά, μην τα διορθώσετε- αύριο θα σας τα παρουσιάσω, το τι είπατε και το τι έγινε. Μας λέτε: Πέστε μας ένα εργοστάσιο που έκλεισε. Κανένα δεν έκλεισε; Πέστε μας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Εντελώς κανένα!

**ΑΘΑΝΑΣΙΟΣ ΠΑΦΙΛΗΣ:** «Εντελώς κανένα», μάλιστα. Θα τα πούμε αύριο, θα τα πούμε αύριο. «Πέστε μας ένα εργοστάσιο της Coca Cola που είχε μεγάλο ποσοστό απεργίας ή τέλος πάντων…». Είχε 80%!

Σας είπα τώρα, μην ακούω αυτή την τακτική της ΔΑΠ γιατί ξεφτιλιστήκατε. Αυτά κάνετε και τώρα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εντάξει.

**ΑΘΑΝΑΣΙΟΣ ΠΑΦΙΛΗΣ:** Επομένως, για να μην συνεχίσουμε τώρα…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα τα πείτε και αύριο.

**ΑΘΑΝΑΣΙΟΣ ΠΑΦΙΛΗΣ:** Θα τα πούμε.

Ακούστε να σας πω κάτι πολύ απλό. Και μόνο όταν ακούς «δεκατρείς ώρες δουλειά», είναι φρικαλέο! Τι σημαίνει δεκατρείς ώρες δουλειά; Τι σημαίνει; Ότι θα δουλεύεις από πότε; Κάντε έναν λογαριασμό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΑΘΑΝΑΣΙΟΣ ΠΑΦΙΛΗΣ:** Θα σηκωθεί ο ένας πέντε η ώρα να πάει εφτά η ώρα στη δουλειά και δεκατρείς ώρες, μας κάνει οχτώ η ώρα το βράδυ. Πού θα δει οικογένεια, παιδιά, ξεκούραση, διασκέδαση, τι;

Όσο για τα υπόλοιπα, ες αύριον τα σπουδαία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Παφίλη, ευχαριστούμε πάρα πολύ.

Συνεχίζουμε με τον κ. Μιλτιάδη Ζαμπάρα από τον ΣΥΡΙΖΑ - Προοδευτική Συμμαχία και ακολουθεί η κ. Διγενή.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα η Βουλή καλείται να συζητήσει ένα νομοσχέδιο που υποτίθεται ότι είναι ενσωμάτωση οδηγίας, αλλά οι διοικήσεις η δική σας και όπως αποδείχθηκε περίτρανα και σήμερα η ανεξάντλητη υποταγή στους εργοδότες ξεπερνάει τα όρια της οδηγίας και μας φέρνετε ένα σκληρά αντεργατικό νομοσχέδιο που ξεφεύγει κατά πολύ από τα άρθρα της εν λόγω οδηγίας.

Είναι θα λέγαμε απόλυτη, γραμμική και ευθεία συνέχεια του έργου του κ. Χατζηδάκη που κατάφερε κατά την πρώτη θητεία της Κυβέρνησης Μητσοτάκη να θεσπίσει απλήρωτες υπερωρίες, τη νομιμοποίηση της δεκάωρης απασχόλησης, την απόλυση χωρίς καμμία αιτιολόγηση και πολλά άλλα, αφού προηγουμένως αποδυνάμωσε το ΣΕΠΕ και κάθε άλλον ελεγκτικό μηχανισμό αφήνοντας τη μαύρη εργασία και την εργοδοτική αυθαιρεσία να οργιάζουν.

Και τώρα, ακριβώς στο ίδιο μήκος κύματος και με την ίδια μανία, ο κ. Γεωργιάδης έρχεται να φέρει ένα εργασιακό νομοσχέδιο που απορρυθμίζει πλήρως τις εργασιακές σχέσεις και καταργεί κάθε εργασιακό δικαίωμα. Την ώρα που σε όλη την Ευρώπη οι λαοί στοχεύουν σε μείωση και σε τριάντα πέντε ώρες εργασία την εβδομάδα, εδώ τι νομοθετούμε σήμερα; Δωρεάν υπερωρίες, κατάργηση του οκταώρου και του πενθημέρου και ευέλικτες μορφές εργασίας.

Φέρνετε λοιπόν, κυρίες και κύριοι της Κυβέρνησης, ένα αντεργατικό νομοσχέδιο που ενώ είναι τόσο καλό, όπως ισχυρίζεται ο Υπουργός, δεν το ψήφισε κανένα κόμμα στις αντίστοιχες επιτροπές, παρά μόνο η Νέα Δημοκρατία. Την ίδια ώρα που οι Έλληνες εργαζόμενοι αποδεδειγμένα δουλεύουν περισσότερες ώρες από τους λαούς στο μέσο όρο της Ευρώπης, οι δεκατρείς ώρες την ημέρα σε δύο εργοδότες –που πλέον θεσπίζονται από δω και πέρα- θα φέρουν επιπλέον εργατικά ατυχήματα στον ήδη αυξημένο αριθμό εργατικών ατυχημάτων που έχουμε τα τελευταία χρόνια.

Στον νομό τον δικό μου, στον Νομό Αιτωλοακαρνανίας, τον περασμένο Μάρτιο και τον περασμένο Ιούλιο είχαμε εργατικά ατυχήματα στην Αμβρακία Οδό και πολλά επίσης εργατικά ατυχήματα που έχουν καταγραφεί πανελλαδικά με τον αριθμό να αυξάνεται χρονιά με τη χρονιά. Και αυτό είναι προφανώς αποτέλεσμα της κατάργησης και της απαξίωσης του ΣΕΠΕ και των εξαντλητικών όρων εργασίας χωρίς καμμία απολύτως προστασία.

Συνεπώς, αυτό που προκύπτει και από το παρόν σχέδιο νόμου είναι η νεοφιλελεύθερη πολιτική της Νέας Δημοκρατίας που τα τελευταία χρόνια αφαίρεσε δικαιώματα, αποδυνάμωσε τη συλλογική διεκδίκηση των εργαζομένων και ενίσχυσε περαιτέρω την εργοδοτική αυθαιρεσία.

Τι κάνετε, μέσα σε όλα τα υπόλοιπα, με το παρόν σχέδιο νόμου; Δημιουργείτε συμβάσεις, τις συμβάσεις μηδενικών ωρών, που είναι αντίθετες με την ευρωπαϊκή οδηγία 1152/2019, με τις οποίες ο εργοδότης μπορεί να χρησιμοποιεί τον εργαζόμενο όποτε και όσο θέλει, χωρίς εργασιακά δικαιώματα. Δεσμεύεται δηλαδή –το τονίζω, δεσμεύεται- ο εργαζόμενος σε μία σύμβαση εργασίας που δεν γνωρίζει ούτε το ωράριο, ούτε τον μισθό του, ούτε συγκεκριμένα τον χρόνο εργασίας. Κι όλα αυτά προφανώς σε πλήρη αντίθεση με την κείμενη ευρωπαϊκή νομοθεσία υποβαθμίζοντας περαιτέρω το επίπεδο προστασίας των εργαζομένων. Και είμαστε σίγουροι, κυρίες και κύριοι συνάδελφοι, ότι θα βρεθείτε υπόλογοι και στα ευρωπαϊκά δικαστήρια.

Επιπλέον, καταργείτε την υποχρέωση όταν ο εργοδότης εφαρμόζει την ηλεκτρονική κάρτα να ανεβάζει στο «ΕΡΓΑΝΗ» το ωράριο εργασίας και τις υπερωρίες, με αποτέλεσμα να καταστρατηγούνται τα ωράρια, χωρίς να υπάρχει τρόπος να αποδειχθούν και ως εκ τούτου να πληρωθούν.

Καταργείτε, επίσης, και το ιερό δικαίωμα στην απεργία με το να ποινικοποιείτε το δικαίωμα της περιφρούρησης και ας μην πούμε καλύτερα σε τι είδους καθεστώτα καταργείται το δικαίωμα της απεργίας γιατί θα ντραπεί και η ίδια η ντροπή.

Νομιμοποιείτε την εξαήμερη εργασία και καταργείτε την υπερωρία της Κυριακής.

Δίνεται, επίσης, το δικαίωμα εξάμηνης δοκιμαστικής εργασίας –μαθητεία το λέμε- και αυτοδίκαια λήξη της σύμβασης, έτσι ώστε να δημιουργείτε θέσεις εργασίας εξάμηνης διάρκειας ώστε να μην έχουν κανένα απολύτως πρακτικά δικαίωμα οι εργαζόμενοι και καμμία υποχρέωση οι εργοδότες.

Αντί λοιπόν σήμερα να συζητάμε πώς οι εργαζόμενοι θα μπορούν να έχουν αξιοπρεπείς μισθούς και να μπορούν να βγάζουν τα απαραίτητα, συζητάμε ότι εργαζόμενοι σήμερα θα καλούνται να δουλεύουν δεκατρείς ώρες την ημέρα χωρίς τις απαραίτητες ώρες ξεκούρασης, με κατάργηση του οκταώρου, και χωρίς τις απαραίτητες ώρες που από το Σικάγο και μετά αφορούν την ξεκούραση, την ψυχαγωγία, αυξάνοντας επιπλέον τα ατυχήματα λόγω υπερκόπωσης.

Από τους αγώνες λοιπόν του 1886 του Σικάγο μέχρι τα εργατικά ατυχήματα που πληθαίνουν τα τελευταία χρόνια –αυτά λένε τα επίσημα στοιχεία- και τους σερβιτόρους μέχρι τον λαιμό στη θάλασσα, απέχει ένα αντεργατικό νομοσχέδιο δρόμος.

Με λίγα λόγια, από αύριο οι εργαζόμενοι θα εξαναγκαστούν να δουλεύουν δεκατρείς ώρες την ημέρα, έξι μέρες την εβδομάδα, με εξάμηνες συμβάσεις, ούτως ώστε να μην μπορούν να έχουν δικαιώματα, χωρίς να μπορούν να μπαίνουν στο ταμείο ανεργίας, χωρίς να πληρώνονται υπερωρίες και προφανώς χωρίς να έχουν δικαίωμα στην απεργία.

Εμείς θέλουμε ως ΣΥΡΙΖΑ – Προοδευτική Συμμαχία την ξανασύσταση του ΣΕΠΕ και ελεγκτικούς μηχανισμούς, για να ελέγχουν τους παραβατικούς εργοδότες και όχι αγορά εργασίας ζούγκλα. Εμείς θέλουμε τριανταπεντάωρο την εβδομάδα και όχι δεκατρείς ώρες την ημέρα. Εμείς θέλουμε καλά αμειβόμενους εργαζόμενους, για να μπορέσουμε με τον τρόπο αυτό να φέρουμε και τα παιδιά μας πίσω από το εξωτερικό που έχουν ξενιτευτεί τα τελευταία χρόνια και όχι εργαζόμενους ζητιάνους.

Στην πράξη θα κριθεί το νομοσχέδιο, όπως, κύριε Υπουργέ, έχετε πει και εμείς απαντάμε ότι στην πράξη και με τους αγώνες των εργαζομένων θα καταργηθεί το παρόν νομοσχέδιο.

Ευχαριστώ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Σεμίνα Διγενή από το Κομμουνιστικό Κόμμα Ελλάδας. Ακολουθεί ο κ. Μεταξάς, επίσης, από το Κομμουνιστικό Κόμμα Ελλάδας και αύριο ο κ. Παφίλης.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Ευχαριστώ πολύ, κύριε Πρόεδρε.

Όταν ο Υπουργός Εργασίας δηλώνει πως πρέπει να στηθεί μνημείο στον άγνωστο εργοδότη γιατί αυτός υποφέρει και ταλαιπωρείται στη σημερινή Ελλάδα και ο Πρωθυπουργός από το βήμα της Διεθνούς Έκθεσης Θεσσαλονίκης ανακοινώνει μέτρα άγριας λιτότητας, τότε καταλαβαίνουμε όλοι ότι έχουμε μπει για τα καλά στη ζώνη του λυκόφωτος.

Τώρα πώς γίνεται από τη μια το στήσιμο στον άγνωστο εργοδότη και από την άλλη να είναι φιλεργατικό το νομοσχέδιο, αυτό μόνο στο μυαλό του κ. Γεωργιάδη μπορεί να έρθει σε λογαριασμό, ένα φιλεργατικό νομοσχέδιο κομμένο και ραμμένο στα συμφέροντα της εργοδοσίας.

Είναι όπως και να το κάνουμε παγκόσμια πρωτοτυπία, θύτης και θύμα να είναι και τα δύο στοιχισμένα.

Μιλάμε τώρα -για να σοβαρευτούμε- για το ξεκλήρισμα και τη φτωχοποίηση ενός ολόκληρου λαού, για τη νομιμοποίηση της αντίληψης ότι το 2023 ένας εργαζόμενος πρέπει να δουλεύει δεκατρείς ώρες την ημέρα για να μπορέσει να ζήσει με αξιοπρέπεια αυτός και η οικογένειά του. Ποινικοποιείται ακόμη περαιτέρω το δικαίωμα των εργαζομένων να αγωνίζονται και να απεργούν, διώκοντας και φυλακίζοντας με τη λογική του αυτοφώρου εργαζόμενους που απεργούν για να υπερασπιστούν τα δικαιώματά τους. Καταργούνται οι γιατροί εργασίας την ώρα που πληθαίνουν τα εργατικά ατυχήματα, τα δυστυχήματα και οι επαγγελματικές ασθένειες. Πολλά δεινά μαζεμένα σε ένα νομοσχέδιο ωδή στην ευελιξία για έναν λαό που πέρασε και περνάει τα πάνδεινα δια πυρός και σιδήρου.

Αυτό, όμως, στο οποίο θα ήθελα να εστιάσω σήμερα έχει να κάνει με ένα πολύ σοβαρό και πολύ ευαίσθητο θέμα και αυτό είναι η προστασία της οικογένειας, γιατί αυτό το νομοσχέδιο τελικά θα επιφέρει τη διάλυσή της. Θα δούμε οικογένειες με αόρατους γονείς, στην καλύτερη περίπτωση με γονείς εκ περιτροπής λόγω ασταθούς ωραρίου, αναλώσιμους γονείς.

Πριν, όμως, από αυτό, μερικές επισημάνσεις γι’ αυτό που θα γίνει τελικά η χαρά των δουλεμπορικών γραφείων εκεί όπου χιλιάδες εργαζόμενοι θα περιμένουν πάνω από το τηλέφωνο για να μάθουν αν και πού θα κάνουν μεροκάματο την επόμενη μέρα ή για το πώς θα προσθέσουν μερικές επιπλέον ώρες δουλειάς στο οκτάωρο για λίγα περισσότερα ευρώ στον μισθό τους, σπαραλιάζοντας κάθε έννοια σταθερού εργάσιμου χρόνου.

Με αυτήν τη βαρβαρότητα έχει να αναμετρηθεί η εργατική τάξη, με τον σύγχρονο εργασιακό μεσαίωνα που συναντιέται με τα συντρίμμια στις ζωές των πολλών έχοντας κοινό υπόβαθρο τα κέρδη των λίγων. Αναρωτηθήκατε, με τα 800 ευρώ μέσο μισθό και την ακρίβεια που τσακίζει, πώς ακριβώς θα ζήσει μια οικογένεια με παιδιά; Πώς και πότε ακριβώς θα ασχοληθούν με τα παιδιά οι γονείς που θα δουλεύουν μέρα νύχτα; Όταν θα έχουν μετατραπεί ως τα εβδομήντα τέσσερα χρόνια τους σε ευέλικτες μηχανές παραγωγής, χωρίς δικαιώματα, μέχρι να παραδώσουν το πνεύμα τους;

Η Κυβέρνηση θέλει να επιβάλει σιγή νεκροταφείου γι’ αυτό το νομοσχέδιο, να καταστείλει κάθε φωνή που αντιστέκεται και καταγγέλλει αυτόν τον εργασιακό όλεθρο. Προβλέπονται μάλιστα βαρύτατα πρόστιμα και ποινή φυλάκισης σε όσους εμποδίζουν απεργοσπάστες. Όλα αυτά δε που επικαλούνται περί ελευθερίας της επιλογής από τον εργαζόμενο, στην ουσία σημαίνουν «ή δουλεύεις ένα οκτάωρο και πείνας, ή δουλεύεις δύο οκτάωρα και φεύγεις πριν την ώρα σου». Περί αυτής της ελευθερίας πρόκειται. Με αυτό το σκεπτικό προστατεύουν την ελληνική οικογένεια, με τα παιδιά να μην βλέπουν τους γονείς τους ή να τους βλέπουν και αυτοί να είναι εξουθενωμένοι και διαλυμένοι, κομμάτια από την κούραση και την απελπισία, χωρίς καμμία αντοχή και διάθεση να ασχοληθούν με παιδιά, σπίτι και οικογένεια, χωρίς δύναμη να χαμογελάσουν και χωρίς τη δυνατότητα να περάσουν λίγο έστω ποιοτικό χρόνο μαζί τους. Ποιος γονιός μετά από δεκαπέντε ώρες χωρίς διάλειμμα; Γιατί πρέπει να μετράμε και τον χρόνο του πήγαινε-έλα, αφού ακόμα δεν έχει προβλεφθεί ο διακτινισμός των εργαζομένων. Με ποιο κουράγιο μπορεί να αφιερώσει χρόνο σε παιδιά και σύντροφο; Με ποιες αντοχές; Αυτή είναι, όμως, η πραγματικότητα που ζουν και θα ζουν χιλιάδες οικογένειες.

Οι γυναίκες που είναι μητέρες και που πασχίζουν να επιβιώσουν σ’ αυτήν την κινούμενη άμμο της ευελιξίας, βλέπουν τους μισθούς τους να μετατρέπονται σε ψίχουλα, τη ζωή τους σε μάταιο αγώνα δρόμου και τα σπίτια τους να διαλύονται με τον πόλεμο που τους έχει κηρύξει η Ευρωπαϊκή Ένωση και όλες οι αστικές κυβερνήσεις. Ανοίγει και ο δρόμος για τις απολύσεις των εγκύων γυναικών που μέχρι σήμερα προστατεύονταν.

Οι γυναίκες να υπενθυμίσουμε εξακολουθούν να αποτελούν την πλειοψηφία όσων δουλεύουν με μερική απασχόληση. Αντιστοιχούν στο 54,85% των μερικά απασχολουμένων. Να πούμε πως η μερική απασχόληση συνεπάγεται και μισό ένσημο με συμπίεση δικαιωμάτων, αδειών και επιδομάτων, η χορήγηση των οποίων συνδέεται με προϋποθέσεις ορισμένου αριθμού ημερομισθίων, ενώ μπορεί να οδηγήσει σε χαμηλότερα και μικρότερης διάρκειας επίδομα ανεργίας, να στερεί δηλαδή από τους εργαζόμενους ακόμα και την ελάχιστη αυτή παροχή όταν βρεθούν αντιμέτωπες με την απόλυση ή τη λήξη της σύμβασής τους.

Η προσωρινή δουλειά που διακόπτεται από διαστήματα ανεργίας από τη μια ολιγόμηνη σύμβαση στην άλλη έχει στερήσει και συνεχίζει να στερεί από τις εργαζόμενες το επίδομα μητρότητας, κύησης, τοκετού λοχείας, το οποίο επίσης χορηγείται υπό σχετικές προϋποθέσεις. Καμμίας μητέρας και φυσικά κανενός πατέρα δεν αποτελεί ελεύθερη επιλογή και δικαίωμα να τρέχει σε δύο και τρεις δουλειές για να συμπληρώσει το πενιχρό εισόδημα που και πάλι δεν φτάνει με την ακρίβεια να οργιάζει. Δικαίωμά τους είναι, όμως, να μπορούν να έχουν μια σταθερή δουλειά με μέτρα προστασίας της μητρότητας, με αξιοπρεπή μισθό που να εξασφαλίζει την κάλυψη των αναγκών τους και της οικογένειάς τους. Δικαίωμά τους είναι να έχουν προσωπικό ελεύθερο χρόνο και ώρες να αφιερώσουν στα παιδιά τους. Δικαίωμά τους είναι να είναι υγιής και να μην τους μαζεύουν τραυματισμένους και λιπόθυμους τα ασθενοφόρα, να μην πεθαίνουν πάνω στις μηχανές, να μην εξοντώνονται από τις αρρώστιες και την κακομεταχείριση στο όνομα της ανάπτυξης των λίγων, ανθρώπινες ζωές, δηλαδή, απέναντι σε ένα κράτος που είναι ικανό να προστατεύει τα συμφέροντα των μεγάλων επιχειρηματικών ομίλων, αλλά ανίκανο να τις προστατεύει, ένα κράτος ικανό να απογειώνει τη φοροληστεία, την εμπορευματοποίηση και ιδιωτικοποίηση της υγείας, της προσχολικής αγωγής, της ειδικής αγωγής και της δημιουργικής απασχόλησης των παιδιών.

Με δεκάδες προμελετημένα εγκλήματα επιβεβαιώνεται για άλλη μια φορά πως μόνο ο λαός σώζει τον λαό. Επιβεβαιώθηκε με τις κινητοποιήσεις των ταξικών σωματείων στις οποίες πρωτοστάτησαν μέλη και στελέχη του ΚΚΕ, της ΚΝΕ και του ΠΑΜΕ ενάντια στους πλειστηριασμούς που έσωσαν λαϊκές κατοικίες, στις πυρκαγιές που με αυτοθυσία έσωσαν ανθρώπους, ζώα και περιουσίες, στις κινητοποιήσεις ενάντια στη βία κατά γυναικών και παιδιών, ενάντια στη σεξουαλική παρενόχληση και την κακοποίηση στους χώρους δουλειάς, στις κινητοποιήσεις για τη σχολική στέγη και τα μέτρα αντισεισμικής και αντιπλημμυρικής προστασίας.

Τελειώνοντας, η απάντηση δεν μπορεί να είναι άλλη, ανυποχώρητος αγώνας για όσα έχουν ανάγκη σήμερα οι εργαζόμενοι και τους τα στερεί η πολιτική του κέρδους. Η συλλογική δράση, η διεκδίκηση για όλα αυτά που μας ανήκουν αποτελούν τη μόνη διέξοδο για μια ζωή χωρίς εκμετάλλευση, βία και γυναικεία ανισοτιμία. Η συσπείρωση των εργαζομένων στα σωματεία, η αλληλεγγύη και η διεκδίκηση των δικαιωμάτων στην εργασία, στη μόρφωση, στην κοινωνική προστασία της μητρότητας, αλλά και στον ελεύθερο χρόνο που μας στερούν οι επιχειρηματικοί κολοσσοί, η Ευρωπαϊκή Ένωση και οι κυβερνήσεις είναι μονόδρομος. Και αυτό συνέβη σήμερα, εκεί έξω στους δρόμους, από αυτόν που για τις αστικές κυβερνήσεις ήταν πάντα ο εχθρός λαός.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με τον κ. Μεταξά από το Κομμουνιστικό Κόμμα Ελλάδας και αμέσως μετά ο κ. Χνάρης από το ΠΑΣΟΚ.

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** Ευχαριστώ, κύριε Πρόεδρε.

Όσο κι αν προσπαθεί η Κυβέρνηση να παρουσιάσει το μαύρο άσπρο με το παρόν νομοσχέδιο, η αλήθεια είναι ότι πνίγεται με το σάλιο της. Οι φραστικές κορώνες περί προστασίας εργαζομένων, ότι θα τρέχουν να δουλεύουν όλη την Κυριακή, τα ανεκδιήγητα τύπου «ισχυροποιείται η θέση του εργαζόμενου με δύο εργοδότες» κορυφώθηκαν με την απάτη των τριετιών που η ανακοίνωση διά στόματος Πρωθυπουργού με σκοπό να χρυσωθεί το χάπι ενός ακόμη αντιεργατικού εκτρώματος, αποδείχτηκε φιάσκο.

Φέρατε μία τροπολογία που την ονομάσατε «ξεπάγωμα τριετιών» όπου αναγράφεται ότι θα αρχίσουν να εφαρμόζονται το 2027, αν είναι κάτω από το 10% η ανεργία, αν ο πληθωρισμός το επιτρέπει, αν η δημοσιονομική πειθαρχία το επιτρέπει, δηλαδή αν το επιτρέψουν οι μεγάλοι όμιλοι και οι απαιτήσεις τους. Αυτό το ονομάζεται «ξεπάγωμα των τριετιών». Ποιον κοροϊδεύετε; Δεν ξέρει ο λαός τι σημαίνει δημοσιονομική πειθαρχία; Εδώ κόψατε ακόμη και αυτό το πενιχρό «market pass» όπως είπατε για τη στήριξη των πλημμυροπαθών –γι’ αυτό το κόψατε-, γιατί δεν μπορεί -λέει- να διακινδυνεύσουμε την επενδυτική βαθμίδα. Και εδώ πάλι κοροϊδία. Γιατί δεν κόψατε το «market pass» για τους πλημμυροπαθείς, αλλά το κόψατε για να μην ακουμπήσετε στο ελάχιστο τα προνόμια προς τους μεγάλους επιχειρηματικούς ομίλους, τις φοροαπαλλαγές τους, τα πακέτα των δισεκατομμυρίων με τις επιδοτήσεις μην τυχόν και τους στερήσετε την υψηλή κερδοφορία τους. Αυτούς προστατεύετε και με την τροπολογία για τις τριετίες, αυτούς προστατεύετε συνολικά με το νομοσχέδιο.

Δεν μπορείτε να προσφέρετε καμμία απολύτως προστασία στον λαό, εσείς και όσοι υπηρετούν τον δρόμο της καπιταλιστικής ανάπτυξης, της ανταγωνιστικότητας και της κερδοφορίας των επιχειρηματικών ομίλων, από όποιον δρόμο. Όπως δεν προσφέρετε καμμία προστασία στις πυρκαγιές, στις πρόσφατες πλημμύρες στη Θεσσαλία. Και εδώ για προστασία μιλούσατε μετά τον «Ιανό», για προστασία μιλήσατε και από τη Διεθνή Έκθεση Θεσσαλονίκης και για τρίτη εβδομάδα δεν μπορείτε να συμμαζέψετε σχεδόν τίποτα από τις καταστροφές. Πιο πολύ σπέρνετε τον πανικό κάνοντας ανεύθυνες και επικίνδυνες δηλώσεις, όπως με την ποιότητα του νερού στο Βόλο ή με την κατάσταση στον Παγασητικό. Και αν δεν ήταν η οργάνωση και οι διεκδικήσεις του λαού των κατοίκων, όπως της Λάρισας, του Παλαμά που τα σωματεία των γιατρών έστησαν ιατρείο αλληλεγγύης, γιατί τους έχετε εγκαταλείψει, των Μεγάλων Καλυβίων στα Τρίκαλα, της Μηλίνας, της Ζαγοράς που με τον αγώνα τους, την πίεση που άσκησε αυτό και μόνο σας ανάγκασε να διπλασιάσετε τα μηχανήματα που επιχειρούν στην περιοχή. Αν δεν ήταν η λαϊκή αλληλεγγύη μαζί με την οργάνωση και την πάλη των πληγέντων θα ήταν ο κόσμος ακόμα χωμένος στις λάσπες, θα θρηνούσαμε και άλλα θύματα.

Το σύνθημα «Μόνο ο λαός σώζει τον λαό» που κυριαρχεί αυτή τη στιγμή σε όλη τη Θεσσαλία, που εκφράστηκε και σήμερα στην απεργία, στις μεγάλες συγκεντρώσεις σε όλες τις πόλεις, όπου ενώθηκαν εργάτες και αγρότες στον δρόμο, στον αγώνα, όπως έγινε στη συγκέντρωση στο Βόλο, σας προβληματίζει. Σας προκαλεί και πανικό όπως έδειξε στην ομιλία του ο Υπουργός Εργασίας. Δεν θέλετε να ακολουθήσει αυτόν τον δρόμο ο λαός. Τον θέλετε εγκλωβισμένο στη λογική σας, τη λογική κόστους οφέλους, του κέρδους, αυτή που οδήγησε πριν τις πλημμύρες στην εγκληματική πολιτική της ανταποδοτικότητας, των επιλέξιμων έργων, που άφησε απροστάτευτο τον λαό για άλλη μια φορά. Τη λογική που έχετε και τώρα κατά τη διάρκεια της αποκατάστασης, που για να προχωρήσει κάτι ακόμα και το πιο απλό, χρειάζεται πάλι να πάει μπόλικο χρήμα στο μεγαλοεργολάβο, στην τεχνική εταιρεία, να προσβλέπουν σε μεγάλο κέρδος για να ασχοληθούν. Αλλιώς, θα κάθεστε και θα κοιτάτε, όπως κάνετε δεκαέξι μέρες τώρα που κάθεστε και κοιτάτε την κρεμασμένη γέφυρα στο Πουρί του Πηλίου, όπου ένα χωριό βρίσκεται ακόμα εγκλωβισμένο και σηκώνετε τα χέρια ψηλά. Γιατί; Για να φτιάξετε τη γέφυρα πρέπει να βρείτε έναν μεγαλοεπιχειρηματία και να τον πείσετε ότι θα βγάλει ικανοποιητικό κέρδος αν ασχοληθεί. Και το τι σημαίνει ικανοποιητικό κέρδος στις κατασκευές και ιδιαίτερα στις γέφυρες, μια χαρά το καταλάβαμε όλοι στο πετσί μας και ακόμα περισσότερο οι κάτοικοι στο Νέο Δέλτα του Βόλου και στον Αλμυρό.

Εμείς, λοιπόν, δεν σας κατηγορούμε για ανικανότητα, όπως κάνουν οι Βουλευτές του ΣΥΡΙΖΑ και του ΠΑΣΟΚ για να κρύψουν την κοινή στρατηγική όλων σας. Μια χαρά ικανοί είστε όταν πρόκειται για τα κέρδη των ομίλων. Εκεί αξιοποιείτε και την τελευταία λέξη της τεχνολογίας. Με ένα κουμπί, πλειστηριασμοί. Κληροδότημα και της κυβέρνησης εδώ του ΣΥΡΙΖΑ. Τρέχαμε ποδαράκια μου όταν είναι να νομιμοποιήσετε και να επεκτείνεται τα νέα εργασιακά γκέτο με τις δεκατείς ώρες δουλειάς, έξι μέρες τη βδομάδα. Και με τον ίδιο κυνισμό που λέγατε στις πυρκαγιές και τις πλημμύρες ότι όσοι έχασαν τη ζωή τους, σκοτώθηκαν επειδή δεν υπάκουσαν στο «112», με τον ίδιο κυνισμό στέλνετε εργαζόμενους να σακατεύονται, να πεθαίνουν κυριολεκτικά στη δουλειά. «Είναι επιλογή των εργαζομένων», αυτό επαναλάβατε μαζί με άλλα πολλά που είπατε στη σημερινή συζήτηση. Λοιπόν να πάρετε το γνωστό παπαγαλάκι σας που έλεγε για το νομοσχέδιο αυτό ότι θα κάνουν ουρά οι εργαζόμενοι για να δουλέψουν Κυριακή και να πάτε να βρείτε τη μάνα του εικοσιοκτάχρονου εργάτη στη χαλυβουργία του Βόλου που σκοτώθηκε την Κυριακή που μας πέρασε πάνω στο μεροκάματο. Να πάτε στην οικογένεια και στα παιδιά του τριανταοκτάχρονου εργαζόμενου πάλι την ίδια μέρα Κυριακή, που σκοτώθηκε στο Καρνάγιο της Αγίας Κυριακής και να πάτε να τους τα πείτε. Εκεί να πάτε να κάνετε μάθημα για την ελεύθερη επιλογή. Και στη διάλεξη περί ελευθερίας που θα κάνετε, να πείτε και πώς γίνεται στη χαλυβουργία να έχουμε κάθε λίγο και λιγάκι θανατηφόρα. Μόλις πριν από ενάμιση μήνα πάλι είχαμε εκεί και πριν από κάποιους μήνες πάλι. Να δικαιολογήσετε πώς γίνεται στα ναυπηγεία να έχουμε κάθε τόσο ατυχήματα επίσης θανατηφόρα. Εκεί να πάτε και να τους πείτε για τις ευεργετικές επιδράσεις της δουλειάς των δεκατριών ωρών και έξι ημερών τη βδομάδα και πώς ο εργαζόμενος ισχυροποιεί τη θέση του με το νομοσχέδιό σας όπως διατείνεστε.

Εμείς το λέμε ξανά, όχι μόνο θα το καταψηφίσουμε αλλά θα είμαστε και στην πρώτη γραμμή με τους εργαζόμενους στα σωματεία για να ανατρέψουμε και αυτό τον νόμο και την πολιτική σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο κ. Χνάρης από το ΠΑΣΟΚ.

**ΕΜΜΑΝΟΥΗΛ ΧΝΑΡΗΣ:** Ευχαριστώ, κύριε Πρόεδρε.

Πριν ξεκινήσω την ομιλία μου για το παρόν νομοσχέδιο θα ήθελα να εκφράσω τα θερμά μου συλλυπητήρια για τους νεκρούς της ελληνικής αποστολής στη Λιβύη καθώς επίσης για τους νεκρούς από τις καταστροφικές πλημμύρες στη Θεσσαλία.

Το τελευταίο διάστημα παρακολουθούμε όλοι συγκλονισμένοι τις απώλειες ανθρώπινων ζωών, την ανυπολόγιστη οικολογική καταστροφή και την καταστροφή των περιουσιών των συμπολιτών μας. Συγχρόνως, με τους ιδιώτες και τους επαγγελματίες, θα ήθελα να αναφερθώ ιδιαίτερα στους ανθρώπους του πρωτογενούς τομέα, οι οποίοι έχουν υποστεί τεράστιο πλήγμα εξαιτίας της πλήρους καταστροφής σε πολλές περιπτώσεις των γεωργικών καλλιεργειών, του ζωικού κεφαλαίου, των εγκαταστάσεων και του εξοπλισμού τους.

Οι λανθασμένες πολιτικές επιλογές των αρμοδίων οι οποίοι είτε δεν επένδυσαν προληπτικά στα κατάλληλα αντιπλημμυρικά έργα είτε δεν κατάφεραν να κινητοποιήσουν έγκαιρα τον κρατικό μηχανισμό, εκτός από τις ανυπολόγιστες ζημιές, έχει ως συνέπεια μέχρι ακόμα και σήμερα να μην έχει ολοκληρωθεί ούτε καν η διαδικασία περισυλλογής των νεκρών ζώων με ό,τι αυτό συνεπάγεται για τη δημόσια υγεία.

Διαφαίνεται λοιπόν, η πλήρης ανεπάρκεια και αναποτελεσματικότητα του επιτελικού κράτους και της Κυβέρνησης της Νέας Δημοκρατίας στη διαχείριση τέτοιων κρίσεων, που η επικοινωνιακή διαχείριση αδυνατεί πλέον να καλύψει. Εφεξής, πρώτιστο μέλημα όλων μας πρέπει να αποτελεί η άμεση ανακούφιση των πληγέντων. Επίσης, αναγκαία είναι η λήψη μέτρων για τη διασφάλιση της επισιτιστικής επάρκειας της χώρας σε συγκεκριμένα προϊόντα του Θεσσαλικού Κάμπου, καθώς και η συγκράτηση των τιμών λόγω των ελλείψεων που έχουν δημιουργηθεί.

Αναφορικά με το υπό συζήτηση νομοσχέδιο διαπιστώνουμε την προφανή προσπάθεια της Κυβέρνησης να εφαρμόσει την πολιτική της, μια πολιτική πλήρους αποδιοργάνωσης των εργασιακών σχέσεων, ανεξάρτητα από το ότι η στόχευση της συγκεκριμένης ευρωπαϊκής οδηγίας αποσκοπεί στη βελτίωση των όρων εργασίας των εργαζομένων.

Αυτό αποδεικνύεται και από τα άρθρα του νομοσχεδίου που πρόκειται να αναφερθώ.

Ειδικότερα αν και προβλέπεται η νομιμοποίηση της παράλληλης απασχόλησης με σκοπό τη ρύθμιση της εργασίας των μισθωτών που δουλεύουν σε πολλές εργασίες για να βιοποριστούν, ο σκοπός της δεν επιτυγχάνεται. Και αυτό γιατί με την προτεινόμενη διάταξη η Κυβέρνηση αποσκοπεί στη νομοθέτηση της ημερήσιας απασχόλησης δεκατριών ωρών, καταστρατηγώντας όμως την εντεκάωρη ημερήσια ανάπαυση. Για παράδειγμα ιδιαίτερα σε τουριστικούς νομούς όπως το Ρέθυμνο και κατ’ επέκταση σε όλη την Κρήτη, μεγάλες ξενοδοχειακές αλυσίδες και όμιλοι επιχειρήσεων με διάφορα υποκαταστήματα, θα έχουν τη δυνατότητα όπως τονίζουν για τα εργατικά κέντρα να επιβάλλουν την παράλληλη απασχόληση σε άλλα υποκαταστήματα και επιχειρήσεις του ίδιου ομίλου και σε περίπτωση άρνησής τους ο εργαζόμενος θα κινδυνεύει με απόλυση.

Επιπλέον, το νομοσχέδιο δεν προβαίνει στη νομοθέτηση ασφαλιστικών δικλίδων για την απαγόρευση ή έστω τον περιορισμό δεύτερης ή τρίτης απασχόλησης σε βαριές εργασίες προκειμένου να προστατευτεί η υγεία και η ασφάλεια των εργαζομένων.

Επίσης, φαίνεται πως δεν λαμβάνεται καθόλου υπ’ όψιν η αύξηση των εργατικών ατυχημάτων στη χώρα. Στην ίδια κατεύθυνση οδηγούμαστε με την εισαγωγή των κατά παραγγελία συμβάσεων εργασίας, με την αποζημίωση εργαζομένου, με βάση κάθε παραγγελία ή εργασία που παρέχεται, σε αντίθεση με την ευρωπαϊκή οδηγία που ρητά αναφέρει ότι δεν πρέπει να χρησιμοποιείται ως βάση για την καθιέρωση συμβάσεων μηδενικών ωρών ή άλλων παρόμοιων συμβάσεων.

Οι συμβάσεις αυτές επιτείνουν την ανασφάλεια των εργαζομένων λόγω του χαμηλού κόστους και της ανυπαρξίας βασικών παροχών, παραδείγματος χάριν η ιατρική περίθαλψη. Επίσης εισάγεται η μείωση της δοκιμαστικής περιόδου από δώδεκα σε έξι μήνες, με τη διατήρηση όμως του δωδεκαμήνου διαστήματος χωρίς αποζημίωση σε περίπτωση απόλυσης. Το δε επιχείρημα της Κυβέρνησης ότι δήθεν μετά την ολοκλήρωση των έξι μηνών η απόλυση του εργαζομένου θα είναι πιο δύσκολη, απλά δεν ευσταθεί.

Στο ίδιο πνεύμα κινείται και η νομιμοποίηση της εξαήμερης απασχόλησης σε επιχειρήσεις εικοσιτετράωρης λειτουργίας με βάρδιες σε όλους τους κλάδους της οικονομίας. Η τελευταία οδηγεί στην κατάργηση της πενθήμερης εργασίας, δεδομένου ότι η έκτη μέρα καθίσταται υποχρεωτική εφόσον ζητηθεί μονομερώς από τον εργοδότη.

Επιπλέον εισάγει το σύστημα ευέλικτης διευθέτησης του χρόνου εργασίας με τη σύναψη ατομικής σύμβασης σε ετήσια ή εξαμηνιαία βάση χωρίς να έχει προηγηθεί σχετικό αίτημα των εργαζομένων.

Δεν λαμβάνετε, όμως, υπ’ όψιν ότι παρέχει το δικαίωμα στον εργοδότη για περαιτέρω ελαστικοποίηση της εργασίας και αποφυγή της πληρωμής υπερεργασίας και υπερωρίας.

Το εν λόγω νομοσχέδιο περιορίζει ακόμα περισσότερο το συνταγματικά κατοχυρωμένο δικαίωμα στην απεργία. Ποινικοποιείται η περιφρούρηση της απεργίας από τους απεργούς με την απειλή φυλάκισης τουλάχιστον έξι μηνών σε κάθε έναν από αυτούς, ενώ προβλέπεται και επιβολή προστίμων για την παρεμπόδιση της εισόδου μη απεργών και απεργοσπαστών στον χώρο εργασίας ακόμα και όταν η απεργία είναι νόμιμη.

Η Κυβέρνηση θεσμοθετεί το σύστημα Rebrain Greece με σκοπό τον επαναπατρισμό των επιστημόνων του εξωτερικού το οποίο, όμως, λόγω της απαξίωσης του Εργατικού Δικαίου, δεν μπορεί να επιφέρει κανένα ουσιαστικό αποτέλεσμα.

Σε πλήρη αντίθεση με την Κυβέρνηση, το ΠΑΣΟΚ, με σκοπό τη βελτίωση των όρων εργασίας των εργαζομένων, έχει προτείνει την ενίσχυση των συλλογικών συμβάσεων εργασίας, τη διευθέτηση του χρόνου εργασίας μέσα από συλλογικές διαπραγματεύσεις, την αύξηση του κατώτατου μισθού και τη μελλοντική μείωση του χρόνου εργασίας, χωρίς τη μείωση των αποδοχών σε συνδυασμό με τη χρήση νέων τεχνολογιών.

Παράλληλα, ήδη από την προηγούμενη τετραετία, είχαμε αναλάβει συγκεκριμένες νομοθετικές πρωτοβουλίες και είχαμε καταθέσει τροπολογίες για σημαντικά εργασιακά ζητήματα και θα συνεχίσουμε να το κάνουμε το ίδιο διεκδικητικά και δυναμικά για την επίλυση των προβλημάτων των εργαζομένων.

Η παράταξή μας, μια παράταξη η οποία έχει ως επίκεντρο τον άνθρωπο, την κοινωνική δικαιοσύνη και την κοινωνική συνοχή, δεν θα μπορούσε παρά να είναι αντίθετη με το παρόν νομοσχέδιο. Ένα νομοσχέδιο το οποίο απαξιώνει πλήρως τις εργασιακές σχέσεις μέσω της προώθησης ενός μοντέλου φθηνής εργασίας.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε τώρα με τον κ. Συντυχάκη από το Κομμουνιστικό Κόμμα Ελλάδας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Αυτό το νομοσχέδιο αποτελεί μνημείο εργασιακής βαρβαρότητας. Συντάχθηκε κατ’ υπόδειξη και συντονισμό με τον Σύνδεσμο Ελλήνων Βιομηχάνων και φυσικά με την ξεπουλημένη στα εργοδοτικά συμφέροντα ΓΕΣΕΕ και με συνεργό βέβαια την ίδια την Ευρωπαϊκή Ένωση των λόμπι.

Νομιμοποιεί την πολλαπλή απασχόληση μέχρι και δεκατρείς ώρες την ημέρα δουλειά, εβδομήντα οκτώ ώρες την εβδομάδα, με τη δικαιολογία ότι το οκτάωρο είναι πλέον παρωχημένο επειδή άκουσον-άκουσον δεν μπορούν αλλιώς να λειτουργήσουν οι επιχειρήσεις, παρά μόνο ξεζουμίζοντας το προσωπικό.

Ναι, είναι παρωχημένο το οκτάωρο. Θα έπρεπε, όμως, να ήταν εξάωρο και εσείς το κάνετε δεκατρίωρο. Για να δούμε, λοιπόν, ποιος υπηρετεί την πρόοδο και ποιος υπηρετεί το πισωγύρισμα.

Να θυμίσω ότι στη Σοβιετική Ένωση το 1917 είχε νομοθετηθεί -από το 1917- ο σταθερός ημερήσιος χρόνος, πενθήμερη εργασία και οκτάωρη εργάσιμη μέρα, καθολικό σύστημα συνταξιοδότησης στα πενήντα πέντε χρόνια για τις γυναίκες και εξήντα χρόνια για τους άνδρες, όταν στην Ευρωπαϊκή Ένωση των λόμπι, των μονοπωλίων, που την προσκυνάτε από το πρωί μέχρι το βράδυ, προβάλλεται η θεωρία της ενεργούς γήρανσης, της «ασημί οικονομίας» όπως την αποκαλούν, για σύνταξη έως και τα εβδομήντα τέσσερα χρόνια.

Τη φωλιά τους βέβαια την έχουν λερωμένη τόσο ο ΣΥΡΙΖΑ όσο και το ΠΑΣΟΚ. Κανείς δεν είναι αθώος αυτού του αντεργατικού εκτρώματος. Φαίνεται άλλωστε από τη γλυκανάλατη στάση τους εδώ στη συζήτηση, αλλά και από τα έργα και τις ημέρες τους, τα ήξεις-αφήξεις τους, περιορίζοντας την αρνητική τους ψήφο, στο ότι τάχα μου δεν φταίει η ευρωπαϊκή οδηγία, αλλά ότι η Κυβέρνηση εφαρμόζει στρεβλά την ευρωπαϊκή οδηγία, αυτήν την αντεργατική οδηγία. Ο συνήθης εξωραϊσμός της Ευρωπαϊκής Ένωσης, κρύβοντας ότι είναι μέτρα που απαιτούν οι όμιλοι, ο Σύνδεσμος Ελλήνων Βιομηχάνων.

Την απαράδεκτη αυτή οδηγία που συζητάμε σήμερα, την είχε καταψηφίσει, την είχε καταγγείλει το ΚΚΕ στη Ευρωβουλή η Ευρωκοινοβουλευτική Ομάδα του ΚΚΕ το 2019, ενώ υπερψηφίστηκε στο Ευρωπαϊκό Κοινοβούλιο από τη Νέα Δημοκρατία και τους ναζί χρυσαυγίτες Ευρωβουλευτές και την υπέγραψε φυσικά φαρδιά πλατιά η τότε κυβέρνηση του ΣΥΡΙΖΑ στο Συμβούλιο της Ευρωπαϊκής Ένωσης.

Το νέο νομοθετικό έκτρωμα έρχεται μετά τον νόμο Χατζηδάκη του 2021 για τη δεκάωρη και απλήρωτη εργασία και μόλις μερικές μέρες μετά την επέκταση του εργάσιμου βίου στα εβδομήντα τέσσερα χρόνια που προβλέπεται στον νόμο του Υπουργείου Οικονομικών πριν από λίγο καιρό που συζητήθηκε εδώ.

Άλλωστε, η διευθέτηση του χρόνου εργασίας είναι διαχρονικό έργο όλων των κυβερνήσεων και της Νέας Δημοκρατίας και του ΣΥΡΙΖΑ και του ΠΑΣΟΚ. Δεν είναι ένα προϊόν ενός ή δύο, αλλά οκτώ νόμων από το 1990 έως το 2021. Κάθε νόμος διόρθωνε ή και συμπλήρωνε τον προηγούμενο χειροτερεύοντας κάθε φορά τους όρους εργασίας.

Να θυμίσω τι έκανε και η κυβέρνηση του ΣΥΡΙΖΑ, γιατί δεν έχουμε μνήμη χρυσόψαρου. Όχι μόνο διατήρησε τα όσα όριζαν οι προηγούμενοι νόμοι, αλλά έφερε τον ν.4498/2017 για τους νοσοκομειακούς γιατρούς καθιερώνοντας τις σαράντα οκτώ ώρες εργασίας ανά εβδομάδα με πενθήμερη εργασία που φτάνουν μέχρι τις εξήντα ώρες, δηλαδή δώδεκα ώρες την ημέρα. Άνοιξε ή δεν άνοιξε τον δρόμο για την καθιέρωση της δεκατετράωρης πολλαπλής απασχόλησης και εβδομήντα οκτώ ωρών την εβδομάδα, δουλειά-κόλαση; Μιλάμε για δεκατρείς ώρες ημερησίως, ξεζούμισμα κανονικό. Και για τις υπόλοιπες έντεκα ώρες που απομένουν ο εργαζόμενος θα πρέπει να μετακινηθεί από το σπίτι στη δουλειά, από τη δουλειά στο σπίτι, να ψωνίσει, να μαγειρέψει, να φροντίσει τα παιδιά του. Δηλαδή ούτε δευτερόλεπτο για τον ελεύθερο χρόνο.

Όλα κατατείνουν στην πλήρη κατάργηση του οκτάωρου, πενθήμερο, σαραντάωρου. Στόχος είναι ο εργάσιμος χρόνος. Άλλωστε, αυτός είναι από την απαρχή του καπιταλιστικού συστήματος. Η αύξηση του ημερήσιου χρόνου πάει χέρι-χέρι με την αύξηση της απλήρωτης δουλειάς. Άρα, ένταση της εκμετάλλευσης με μισθούς πείνας, με εκατοντάδες εργατικά ατυχήματα. Ένας εργαζόμενος να βγάζει δουλειά για τρεις και τέσσερις με την εντατικοποίηση να χτυπά κόκκινο.

Το 60%-70% των ξενοδοχοϋπαλλήλων δεν παίρνουν καν τα προβλεπόμενα ρεπό τους και πάνω από τους μισούς, που κάνουν υπερωρίες, δεν τις πληρώνονται. Απλήρωτη εργασία στο φουλ. Και ενώ ζητάνε επανειλημμένα την επαναφορά του επιδόματος ανεργίας στον τουρισμό-επισιτισμό, να επιδοτείται δηλαδή, ο άνεργος όσο χρόνο είναι χωρίς δουλειά με το 80% του μισθού του ανειδίκευτου εργάτη, εσείς σφυρίζετε αδιάφορα.

Μήπως δεν γνωρίζετε τι συμβαίνει σε αυτά τα κάτεργα; Εντατικοποίηση και τρομοκρατία στους χώρους δουλειάς. Δεν αντέχεις και παραιτήσαι; Τιμωρία, πρόστιμο 5.000 ευρώ. Αυτά προβλέπει η ρήτρα των εργοδοτών. Αυτά δεν τα βλέπετε;

Και έφτασε στο σημείο ο κ. Γεωργιάδης, ο Υπουργός των εργοδοτών, να επικαλεστεί άθλια επιχειρήματα για να δικαιολογήσει τα αδικαιολόγητα, ότι η αύξηση του χρόνου εργασίας γίνεται λόγω της έλλειψης εργατικών χεριών. Ψέμα, μέγιστο ψέμα υποκρισίας. Δεν υπάρχει έλλειψη εργατικού δυναμικού. Δηλαδή τι θέλει να μας πει; Ότι δεν υπάρχουν άνεργοι; Είναι ένα εκατομμύριο οι άνεργοι με βάση τα στοιχεία του ΟΑΕΔ. Σε ποιον τα λέτε αυτά; Απλά εσείς και η εργοδοσία ψάχνετε για σκλάβους, όπως στις μεγάλες ξενοδοχειακές μονάδες που οι εργαζόμενοι ήδη δουλεύουν δέκα και δώδεκα ώρες, επτά ημέρες την εβδομάδα.

Ιδιαίτερα μετά την εφαρμογή του νόμου Χατζηδάκη, για οκτώ συν δύο απλήρωτες ώρες εργασίας, οι ξενοδόχοι ξεσάλωσαν. Μάλιστα, πέρυσι απειλούσαν ότι δεν θα υπέγραφαν την τοπική συλλογική σύμβαση εργασίας, την οποία βέβαια δεν τηρούν έτσι κι αλλιώς ποτέ, εάν οι εργαζόμενοι δεν δέχονταν να συμπεριληφθεί η δεκάωρη απλήρωτη εργασία. Φυσικά οι εργαζόμενοι με τον αγώνα τους κατάφεραν την υπογραφή της συλλογικής σύμβασης εργασίας.

Τώρα, με τη νομιμοποίηση της πολλαπλής απασχόλησης μέχρι και δεκατρείς ώρες ημερησίως θα ξεσαλώσουν ακόμα περισσότερο ανεβάζοντας τον ημερήσιο χρόνο εργασίας όχι στις δεκατρείς ώρες αλλά μέχρι και δεκατέσσερις και δεκαπέντε ώρες χωρίς ρεπό αγγίζοντας τις ενενήντα οκτώ έως και τις εκατόν πέντε ώρες την εβδομάδα, επτά μέρες συνεχόμενα. Αυτό είναι το περιβόητο τουριστικό θαύμα, ένα θαύμα για τους λίγους και ανεκπλήρωτη ανάγκη ή και εφιάλτες για τους πολλούς.

Αυτοί είστε, λοιπόν. Είστε αδίστακτοι: Ευελιξία δίχως όρια, δουλειά τις Κυριακές, μεροκάματα πείνας, πλήρη απελευθέρωση των απολύσεων -ακόμα και για τις έγκυες γυναίκες- με τον φερετζέ της δοκιμαστικής περιόδου. Και αυτήν τη σύγχρονη σκλαβιά τη συνοδεύετε και με τη σιγή νεκροταφείου, με την ποινικοποίηση της απεργίας και τη συνδικαλιστική δράση, με την εισαγωγή βαρύτατων προστίμων και ποινών φυλάκισης σε όσους ασκήσουν ψυχολογική πίεση ή εμποδίσουν τους απεργοσπάστες, όπως μας λέτε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, κλείστε, παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Καμμία, λοιπόν, συγκατάθεση στην κανονικότητα του σύγχρονου σκλαβοπάζαρου. Επιβεβαιώνεται η θέση του ΚΚΕ ότι, τελικά μόνο ο λαός μπορεί να σώσει τον λαό.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Η κ. Γρηγοράκου έχει τώρα τον λόγο και αμέσως μετά ακολουθεί η κ. Κτενά.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, ανήκω στη γενιά των millennials, δηλαδή στη γενιά που βίωσε με τον πιο δύσκολο τρόπο τη διάψευση μιας φράσης που όλοι γνωρίζουμε ότι «η γενιά σας θα ζήσει καλύτερα». Και, πράγματι, εμείς κάναμε ό,τι καλύτερο μπορούσαμε για να ζήσουμε καλύτερα, σπουδάσαμε, πήραμε ένα πτυχίο, δύο, μεταπτυχιακά, διδακτορικά, δύο και τρεις ξένες γλώσσες και πολλοί από εμάς δουλέψαμε και αφιλοκερδώς στην αρχή της επαγγελματικής μας πορείας διότι πολύ απλά κανένας εργοδότης δεν μας ήθελε χωρίς προϋπηρεσία.

Δυστυχώς, όμως, φάνηκε, εξαρχής, από τη στιγμή που βγήκαμε στην αγορά εργασίας ότι τελικά ούτε η πρόοδος είναι δεδομένη ούτε η ευημερία είναι αυτονόητη. Αναζητήσαμε, λοιπόν, δουλειά σε μια πληγωμένη από την οικονομική κρίση αγορά εργασίας και ήρθαμε εξαρχής αντιμέτωποι με την εργασιακή επισφάλεια, τα απάνθρωπα ωράρια και τους μισθούς πείνας. Περιμένουμε ακόμα να έρθει η κανονικότητα όταν εμείς οι Έλληνες, τα Ελληνόπουλα, δουλεύουμε τις περισσότερες ώρες απ’ όλους τους υπόλοιπους ευρωπαίους, σύμφωνα με τα στοιχεία της EUROSTAT για το 2022.

Αντιστοίχως, περιμένουμε ακόμα να έρθει η κανονικότητα για να μπορέσουμε να κάνουμε οικογένεια και να λύσουμε κι εμείς με τη σειρά μας το δημογραφικό πρόβλημα, που είναι τόσο μεγάλο για τη χώρα μας.

Διότι, κύριε Υπουργέ, η πραγματικότητα στην οποία ζούμε, τελικά δεν είναι κανονικότητα, αλλά αποτελεί μια στρέβλωση. Διότι δεν είναι δυνατόν στον ιδιωτικό τομέα εργαζόμενοι να δηλώνονται ως διευθυντές ή στελέχη μεγάλων εταιρειών, προκειμένου να δουλεύουν νομοτύπως δώδεκα ώρες την ημέρα. Όπως, επίσης δεν είναι δυνατόν, να δουλεύουμε, αλλά να μένουμε με τους γονείς μας γιατί δεν μπορούμε να πληρώσουμε το νοίκι και αντιστοίχως να δουλεύουμε από το πρωί ως το βράδυ για να πληρώσουμε μόνο το σουπερμάρκετ. Για να μην μιλήσουμε και για όλους αυτούς τους συνομηλίκούς μας οι οποίοι πραγματικά είχαν κάνει τις σπουδές τους, έριξαν όμως τα πτυχία τους στον κάλαθο των αχρήστων διότι δεν μπορούσαν να βρουν δουλειά στον τομέα τους, αλλά αντιθέτως απασχολούνται σε εργασίες που είναι άσχετες με αυτό το οποίο σπούδασαν ή πολλοί από αυτούς έχουν αλλάξει και επαγγελματικό προσανατολισμό.

Και αυτοί άλλωστε είναι και οι λόγοι που η γενιά μου ετοίμασε τελικά τις βαλίτσες της και έφυγε στο εξωτερικό διεκδικώντας στην ουσία, όχι μόνο την επιβίωσή της, αλλά το να μπει μια παύση σε αυτήν την αναβολή για τη ζωή μας. Και δεν θα γυρίσει, βέβαια, η γενιά μας επειδή ξαφνικά από το 2019, σήμερα θυμηθήκαμε το πρόγραμμα rebrain. Αλήθεια, τι έχει γίνει, άραγε, με το συγκεκριμένο πρόγραμμα; Ήταν αποτελεσματικό; Το έχουμε αξιολογήσει;

Κύριε Υπουργέ, η γενιά μου έφυγε και δεν θα ξαναγυρίσει σε μια χώρα που η Κυβέρνηση επιλέγει, σήμερα, να βαφτίσει κανονικότητα μια μεσαιωνική εργασιακή πραγματικότητα. Διότι αυτό στην ουσία κάνετε με το συγκεκριμένο νομοσχέδιο: Νομιμοποιείτε τη διάλυση των εργασιακών δικαιωμάτων και προωθείτε το μοντέλο της φτηνής και απαξιωμένη εργασίας.

Κυρίες και κύριοι συνάδελφοι, η Κυβέρνηση, σήμερα, μάς καλεί να δούμε με ρεαλισμό την αγορά εργασίας, αλλά στην ουσία, τι είναι αυτό που μας καλεί να κάνουμε; Να αποδεχτούμε πως το οκτάωρο είναι ξεπερασμένο, πως ανήκει στο παρελθόν και πως το μέλλον είναι να δουλεύουμε δεκατρείς ώρες, όπως σήμερα θεσμοθετείτε; Να καταλάβουμε ότι η απουσία της οικογενειακής και της προσωπικής ζωής -και ειδικά για εμάς τις γυναίκες η αναβολή στο να κάνεις ένα παιδί εγκαίρως σε κάποιο απροσδιόριστο, στην ουσία, μέλλον- είναι η σύγχρονη κανονικότητα; Να δεχτούμε πως η διατάραξη της ψυχικής και της σωματικής υγείας των εργαζομένων -το λεγόμενο burnout- είναι κάτι φυσικό και αναμενόμενο και δεν οφείλεται στα απάνθρωπα ωράρια εργασίας; Πως η παραβατικότητα στην αγορά εργασίας, η εκτεταμένη υπερεργασία και οι απλήρωτες υπερωρίες, όπως έδειξε πρόσφατη έρευνα της ΓΣΕΕ, είναι στην ουσία η φυσιολογική καθημερινότητα;

Αυτήν την πραγματικότητα θέλετε εμείς να αποδεχτούμε; Ναι, πράγματι, δεκάδες χιλιάδες Έλληνες αυτήν τη στιγμή δουλεύουν σε παραπάνω από μία εργασίες, σε δύο και σε τρεις. Και αυτό γιατί στο τέλος του μήνα δεν μπορούν να ανταποκριθούν στις οικονομικές τους υποχρεώσεις. Διότι ο μισθός τους δεν μπορεί να τους εξασφαλίσει ένα αξιοπρεπές εισόδημα. Ούτε η οδηγία, όμως, ούτε και η συγκεκριμένη ζοφερή πραγματικότητα είναι αυτή που μπορεί να επιτρέψει σε κάποιον να θεσμοθετήσει την εργασία για τις δεκατρείς ώρες.

Είναι δική σας, στην ουσία, πολιτική επιλογή η κατάργηση κάθε εργασιακού κεκτημένου. Γι’ αυτό άλλωστε επιμένετε να αγνοείτε το διάλογο που έχει ανοίξει στην Ευρώπη με πρωτοβουλία σοσιαλδημοκρατικών κομμάτων για την τετραήμερη απασχόληση και τη θεσμοθέτηση των τριάντα πέντε ωρών εργασίας εβδομαδιαίως. Γι’ αυτό, άλλωστε, επιμένετε να μην βλέπετε πως στις ανεπτυγμένες χώρες, αλλά ακόμη και σε πολύ μεγάλες εταιρείες, ομίλους διεθνείς, στρέφονται όλο και περισσότερο προς την τετραήμερη εργασία, χωρίς τη μείωση των αποδοχών των εργαζομένων. Διότι έχουν δει θετικό αποτύπωμα σε όλο αυτό. Διότι και οι εργαζόμενοι είναι πιο παραγωγικοί, αλλά ζουν και λίγο αξιοπρεπέστερα στην καθημερινότητά τους.

Είναι δική σας, λοιπόν, πολιτική επιλογή να θεσμοθετείτε όλο και πιο ελαστικές μορφές απασχόλησης, αγνοώντας επιδεικτικά τις επιστημονικές μελέτες που υποστηρίζουν ότι η απασχόληση σε τέτοιου είδους συμβάσεις, πέραν της εργασιακής επισφάλειας και των χαμηλών και μη σταθερών εισοδημάτων, επηρεάζει αρνητικά και την ψυχική υγεία των εργαζομένων. Στην ουσία, είναι μια δική σας πολιτική επιλογή, να εργαζόμαστε χωρίς να ζούμε.

Κλείνοντας, θα ήθελα να κάνω μια αναφορά σε μια εικόνα που νομίζω ότι όλοι μας είδαμε –ή τουλάχιστον οι περισσότεροι- την Κυριακή στους δέκτες μας, τον εργαζόμενο στο delivery που έφερε τις πίτσες στο σπίτι, στον κ. Κασσελάκη. Όλοι οι δημοσιογράφοι ασχολήθηκαν με την απάντηση του εργαζομένου πως δεν γνωρίζει τον κ. Κασσελάκη, «δεν γνωρίζω τον κ. Κασσελάκη». Το θέμα είναι ότι κανείς δεν ασχολήθηκε με τη φράση την οποία είπε. Είπε «δεν γνωρίζω τον κ. Κασσελάκη διότι δουλεύω πάρα πολλές ώρες την ημέρα και δεν προλαβαίνω να δω ειδήσεις».

Άρα, λοιπόν, κάτι το οποίο σκέφτομαι σαν νεότερη, είναι ότι ενδεχομένως θέλουμε στην κοινωνία να έχουμε εργαζομένους οι οποίοι είναι αποξενωμένοι τελείως και αποκομμένοι από την πολιτική, αποξενωμένοι και αποκομμένοι από τα κοινά, στην ουσία, ίσως και αποξενωμένοι και αποκομμένοι από την ίδια τη ζωή.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κ. Κτενά από το Κομμουνιστικό Κόμμα Ελλάδας έχει τώρα τον λόγο και ακολουθεί η κ. Οικονόμου από τη Νέα Δημοκρατία.

**ΑΦΡΟΔΙΤΗ ΚΤΕΝΑ:** Θα αναφερθώ σε ένα από τα φαινομενικά ανώδυνα άρθρα του νομοσχεδίου -το οποίο αναφέρθηκε και από άλλους συναδέλφους σήμερα- το άρθρο 20, το Rebrain Greece, την ψηφιακή δηλαδή αυτή πλατφόρμα που φιλοδοξεί να διασυνδέσει προσωπικό υψηλής ειδίκευσης με την αγορά εργασίας.

Γνωρίζετε για ποια αγορά εργασίας μιλάμε; Εκεί που οι ερευνητές και υποψήφιοι διδάκτορες εργάζονται με άθλιες συνθήκες, με κάθε είδους συμβάσεις, με μπλοκάκι πολλές φορές, χωρίς ωράριο, χωρίς κανένα όριο ή μάλλον έχουν όριο, παραδοτέα, πολλά παραδοτέα με ασφυκτικές προθεσμίες. Τρέχουν από το εργαστήριο σε spin off, από το ένα πρότζεκτ στο άλλο. Εκεί να δείτε παράλληλη απασχόληση και τρόμος αν θα ανανεωθεί η σύμβαση. Και να μπαίνεις σε άλλα πρότζεκτ οικειοθελώς, μπας και βγάλεις κάνα φράγκο παραπάνω για να βγει ο μήνας. Και να ψάχνεις μόνος σου και μόνη σου χρηματοδότηση για να συνεχίσει η σύμβαση.

Σε αυτήν τη ζούγκλα πετάτε τους ερευνητές, αυτήν τη ζούγκλα νομιμοποιείτε. Και μετά σας πιάνει και ο πόνος για την υπογεννητικότητα, όταν δεν προστατεύετε ούτε τις εγκύους στη δοκιμαστική περίοδο.

Μην κοροϊδεύετε τα νέα παιδιά. Η πλατφόρμα Rebrain Greece δεν έχει φτιαχτεί για να βρίσκουν δουλειά οι ταλαντούχοι επιστήμονες, έχει φτιαχτεί για να ξεδιαλέγουν τα αφεντικά, οι εργοδότες, όπως τους δούλους στα σκλαβοπάζαρα, να ψωνίζουν φθηνά το ταλέντο τους, τις γνώσεις τους και το μεράκι τους.

Διαφημίζετε την Δ΄ Βιομηχανική Επανάσταση και την πρωτοπορία της Ελλάδας σε αυτήν. Και την ίδια στιγμή, από πολλές μεριές, καλλιεργείται ο φόβος ότι εξαιτίας της τεχνολογικής εξέλιξης, εξαιτίας της επανάστασης της ψηφιακής, θα χρειάζονται όλο και λιγότεροι εργαζόμενοι, όχι λιγότερος κοινωνικός χρόνος εργασίας -που είναι, το σωστό πραγματικά, εκεί που οδηγεί η πρόοδος- αλλά λιγότεροι εργαζόμενοι. Και την ίδια ώρα, ζητάτε από έναν εργαζόμενο να δουλεύει περισσότερο. Γιατί; Γιατί αυτό που κοστίζει είναι η εργασία, αλλά και αυτό που βγάζει κέρδος, είναι πάλι η εργασία. Ένας, κοστίζει λιγότερο από δύο. Αν ένας δουλεύει όσο δύο, τότε το κέρδος είναι μεγάλο.

Θεσμοθετείτε τη ζούγκλα και το ξέρετε. Αυτό κάνετε. Το παραδέχεστε. Όλες οι ομιλίες σήμερα που ήταν υπέρ του νομοσχεδίου ουσιαστικά έλεγαν για την επιλογή του εργαζόμενου να μπορεί να δουλέψει παραπάνω. Δεν επιλέγει ο εργαζόμενος σε αυτό το σύστημα. Τον επιλέγουν. Αν μπορούσε να επιλέξει, θα επέλεγε να δουλεύει λιγότερο και πιο ανθρώπινα.

Εσείς μιλάτε για κέρδη και ζημιές κι εμείς μιλάμε για ανθρώπινες ζωές. Θέλετε τους εργαζόμενους να είναι ομιλούντα εργαλεία. Δεν τους λογαριάζετε για ανθρώπους, ανθρώπους που έχουν ανάγκη να φάνε, να διασκεδάσουν, να δουν τους αγαπημένους τους, να φροντίσουν τα παιδιά τους. Πότε θα τα κάνουν όλα αυτά; Το είπαν και άλλοι ομιλητές. Στο εντεκάωρο της ανάπαυσης που ξεδιάντροπα λέτε ότι διατηρείτε; Λες και κάνετε και παραχώρηση και σε αυτό. Ή μήπως απειλείτε ότι έπεται συνέχεια;

Έχετε κηρύξει τον πόλεμο, ειδικά στη νέα γενιά. Όλοι όσοι κρύβεστε πίσω από τις οδηγίες της Ευρωπαϊκής Ένωσης έχετε κηρύξει τον πόλεμο στη νέα γενιά. Είναι στόχος οι νέοι, τα παιδιά που βγαίνουν στα δεκαπέντε και στα δεκαέξι στη μαθητεία για να μάθουν να δουλεύουν τσάμπα, οι σερβιτόρες και οι καμαριέρες του τουριστικού θαύματος, οι νοσοκόμες, οι δασκάλες, οι ταμίες, οι πωλητές, οι αναπληρωτές, οι επιστήμονες, οι συμβασιούχοι όλων των ειδών, σε όλους τους τομείς, στον ιδιωτικό και στο δημόσιο. Γιατί ακούσαμε γιατί απεργούσε σήμερα το δημόσιο. Δεν είναι όλοι μόνιμοι στο δημόσιο. Είναι πάρα πολλές οι σχέσεις εργασίας με συμβάσεις στο δημόσιο. Οι διανομείς φοιτητές –έχω προσωπική, δυστυχώς, εμπειρία από αυτό- πάνω στα μηχανάκια που στην πανδημία έκαναν τηλεκπαίδευση μέσω τηλεφώνου μεταξύ παραγγελιών, σίγουροι πως αυτό είναι κάτι προσωρινό μέχρι να τελειώσουν τη σχολή και μετά να πιάσουν δουλειά, με έξι μήνες δοκιμή, και μετά απόλυση χωρίς αποζημίωση, χωρίς τίποτα, για να περάσει ο επόμενος. Και στην καλύτερη περίπτωση ο προηγούμενος θα έχει κερδίσει μια γραμμή στο δομημένο βιογραφικό και πάρτε και 150 ευρώ Youth-pass και να θυμάστε ποιος σας τα έδωσε. Ντροπή και αίσχος!

Συνάδελφοι της Αντιπολίτευσης, δεν είναι προστασία οι οδηγίες της ευρωπαϊκής ένωσης. Ο μπούσουλας είναι. Σύγκρουση με την πολιτική της Κυβέρνησης της Νέας Δημοκρατίας σημαίνει σύγκρουση με την πολιτική της Ευρωπαϊκής Ένωσης. Αν θέλετε να συγκρουστείτε με την δεξιά πολιτική, στηρίξτε το ώριμο αίτημα των συνδικάτων για επτάωρο, πενθήμερο, τριανταπεντάωρο, με αποδοχές στο ύψος των αναγκών. Στηρίξτε τα αιτήματα των ταξικών συνδικάτων.

Οι εργαζόμενοι, οι νέοι του τόπου μας, έχουν μόνο μια επιλογή για να κερδίσουν τη ζωή τους. Συλλογικός, μαζικός, οργανωμένος αγώνας. Όλες και όλοι στα σωματεία, στα συνδικάτα. Δεν υπάρχει άλλος χρόνος για χάσιμο.

Το συγκλονιστικό κύμα αλληλεγγύης που ξεδιπλώνεται τις τελευταίες μέρες στην πολύπαθη Θεσσαλία, όπου κυριολεκτικά ο λαός σώζει τον λαό, δείχνει τον δρόμο. Η οργή να γίνει διεκδίκηση. Όλοι για έναν και ένας για όλους.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και για τον χρόνο.

Τώρα είναι η κ. Οικονόμου Θωμαΐς από τη Νέα Δημοκρατία και ακολουθεί η κ. Μανωλάκου Διαμάντω από το Κομμουνιστικό Κόμμα Ελλάδας.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, κάθε πολιτική συζήτηση όπως αυτή που κάνουμε σήμερα οφείλει να βασίζεται σε πραγματικά δεδομένα. Το εργασιακό νομοσχέδιο που φέρνει προς ψήφιση ο αρμόδιος Υπουργός κάνει ακριβώς αυτό. Αναγνωρίζει την πραγματικότητα στην αγορά εργασίας και παίρνει πρακτικά μέτρα για την προστασία των εργαζομένων από υπαρκτές δυσλειτουργίες και κακές εργοδοτικές πρακτικές. Κι αυτό το κάνουν οι κύριοι Υπουργοί χωρίς να εθελοτυφλούν ή να υποκρίνονται ότι αυτές δεν υπάρχουν.

Η Κυβέρνηση της Νέας Δημοκρατίας συνεχίζει να αντιμετωπίζει όλα αυτά τα προβλήματα με ειλικρίνεια, προτείνοντας πάντοτε και στα εργασιακά εφαρμόσιμες λύσεις. Τέτοιες είναι: Η απλοποιημένη εφαρμογή της ψηφιακής κάρτας εργασίας και η προαγωγή νέων δυνατοτήτων απασχόλησης, με ρυθμίσεις όπως η δυνατότητα παράλληλης εργασίας σε δύο διαφορετικούς εργοδότες.

Η θεσμοθέτηση των συμβασιούχων κατά παραγγελία έτσι ώστε πλέον κυρίως οι ωρομίσθιοι να καλύπτονται νομικά από βασικές εγγυήσεις του Εργατικού Δικαίου. Η αμοιβή τους θα γίνεται αναλόγως του χρόνου απασχόλησης, χωρίς κενά, πάντοτε με τη συμφωνημένη αμοιβή και βέβαια με την αντίστοιχη ασφάλιση.

Δίνεται η δυνατότητα παράλληλης εργασίας σε δύο διαφορετικούς εργοδότες στην οποία ήδη αναφέρθηκα, αλλά προφανώς με απόλυτη τήρηση των προβλεπομένων ωρών ανάπαυσης και πάντοτε σύμφωνα με το ευρωπαϊκό κεκτημένο.

Εξίσου σημαντική, όμως, είναι και η προστασία της εργασίας που εισάγει το νομοσχέδιο, καθώς προβλέπονται ποινικές κυρώσεις για όσους παρεμποδίζουν την προσέλευση άλλων εργαζομένων στην εργασία τους. Ας μην ξεχνάμε ότι το δικαίωμα στην απεργία, όπως και το δικαίωμα στην εργασία είναι και τα δύο συνταγματικά κατοχυρωμένα και άρα, πρέπει να προστατεύονται εξίσου από την πολιτεία, χωρίς εκπτώσεις.

Φυσικά, όλα τα παραπάνω υποστηρίζονται από την ενσωμάτωση στην ελληνική έννομη τάξη της κοινοτικής οδηγίας 1152 του 2019 για τους διαφανείς όρους εργασίας. Ο εργοδότης πλέον θα έχει υποχρέωση να ενημερώνει έγκαιρα τους εργαζόμενους για αλλαγές στο ωράριο, στον χώρο της εργασίας τους, στο είδος της εργασίας και για κάθε εργασιακό δικαίωμά τους. Η ενημέρωση αυτή θα περιέχει όλες τις αναγκαίες για τους εργαζομένους πληροφορίες προκειμένου να εξασφαλίσουμε τη διαφάνεια και την προβλεψιμότητα στους όρους εργασίας για όλους.

Κύριοι συνάδελφοι, οι διατάξεις που πρόκειται να ψηφίσουμε σε λίγες ώρες είναι όλες χωρίς εξαίρεση όχι μόνο θετικές, αλλά θα τις χαρακτήριζα στο σύνολό τους αναγκαίες. Γι’ αυτό, άλλωστε, η πολύ μεγάλη πλειοψηφία εργαζομένων και εργοδοτών τις υποδέχτηκαν ως αυτονόητες βελτιώσεις του Εργατικού Δικαίου.

Εδώ, όμως, έχουμε και το εξής παράδοξο. Ενώ το νομοσχέδιο αφορά τους μισθωτούς του ιδιωτικού τομέα βλέπουμε να απεργεί γι’ αυτό η ΑΔΕΔΥ σήμερα, αλλά να μην απεργεί η δήθεν θιγόμενη ΓΣΕΕ. Η επίκληση της Αξιωματικής Αντιπολίτευσης περί αλληλεγγύης θα ήταν πολιτικά βάσιμη αν η ΓΣΕΕ απεργούσε και η ΑΔΕΔΥ εις ένδειξη αλληλεγγύης και συμπαράστασης συναπεργούσε. Η σημερινή, λοιπόν, ταλαιπωρία χιλιάδων πολιτών στους μπλοκαρισμένους δρόμους της Αθήνας πώς μπορεί να εξηγηθεί; Πρόκειται, λοιπόν, για μία απόπειρα δημιουργίας εντυπώσεων μέσα από καθοδηγούμενες κινητοποιήσεις παρόμοια με εκείνη του καλοκαιριού του 2021. Τότε ακούγαμε πάλι τα ίδια από την Αντιπολίτευση που προσπαθούσε αποτυχημένα να διχάσει και να δημιουργήσει λανθασμένες εντυπώσεις.

Κύριε Υπουργέ, οι πράξεις πάντοτε μιλούν πιο δυνατά από τα λόγια. Η παρουσία πριν από λίγες μέρες του Πρωθυπουργού στη ΔΕΘ ήταν μία ακόμα απόδειξη αυτού του γεγονότος. Εκεί ο Κυριάκος Μητσοτάκης διέγραψε σειρά κοινωνικών μέτρων με άμεσο αντίκτυπο, ιδιαίτερα για τους εργαζόμενους και συνταξιούχους, όπως η κατάργηση της παρακράτησης του 30% στους εργαζομένους συνταξιούχους από 1η Ιανουαρίου του 2024. Η νέα ετήσια αύξηση στους χαμηλοσυνταξιούχους από τον Ιανουάριο του 2024 σε συνέχεια της αντίστοιχης φετινής που ανήλθε σε σχεδόν 8%. Η επαναχορήγηση και μάλιστα νωρίτερα από την προηγούμενη χρονιά τον ερχόμενο Δεκέμβριο του επιδόματος προσωπικής διαφοράς για τους υπόλοιπους συνταξιούχους που επλήγησαν από τον «νόμο Κατρούγκαλου». Η νέα αύξηση του κατώτατου μισθού από τον Απρίλιο έχοντας πάντοτε ως αμετακίνητο στόχο μας τα 950 ευρώ στο τέλος της τετραετίας. Η αύξηση κατά 8% του ελάχιστου εγγυημένου εισοδήματος από τον Δεκέμβριο συνεχίζοντας τη σταθερή πορεία βελτίωσής του που ξεκίνησε η προηγούμενη κυβέρνηση της Νέας Δημοκρατίας, καθώς και η επέκταση του επιδόματος θέρμανσης και κατά το επόμενο έτος, με έμφαση στις οικογένειες με παιδιά και βέβαια, δίνοντας ιδιαίτερη βαρύτητα σε ορεινές περιοχές όπως η εκλογική μου περιφέρεια η Ευρυτανία.

Εδώ θα πρέπει να υπογραμμίσουμε την εξαγγελία του Πρωθυπουργού για ξεπάγωμα από τις 1-1-2024 των τριετιών για όλους τους εργαζομένους του ιδιωτικού τομέα, καθώς και κάθε επιδόματος προϋπηρεσίας που βρισκόταν σε αναστολή από το 2012.

Φέρνουμε, λοιπόν, ένα με δύο χρόνια νωρίτερα ένα μέτρο που επρόκειτο να εφαρμόσουμε μόλις η ανεργία πέσει κάτω από το 10%. Το γεγονός ότι πρόκειται να αναπροσαρμοστούν άμεσα και ουσιαστικά οι αποδοχές εκατοντάδων χιλιάδων μισθωτών του ιδιωτικού τομέα, δείχνει πως αυτή η Κυβέρνηση παραμένει δίπλα στην κοινωνία και παρεμβαίνει ριζικά και αποτελεσματικά. Αυτό άλλωστε αποδεικνύει όχι μόνο η προεξόφληση εκ μέρους του Πρωθυπουργού ότι θα πετύχουμε πολύ πιο γρήγορα να ρίξουμε την ανεργία κάτω από το 10%, αλλά και η σχετική τροπολογία του Υπουργού Εργασίας που ήρθε να κάνει πράξη αυτή την πολύ σημαντική αλλαγή σε χρόνο μηδέν.

Κύριε Πρόεδρε, η ονομαστική ψηφοφορία που έπεται, νομίζω ότι θα δώσει σε όλους τους πολίτες που μας παρακολουθούν την ευκαιρία να διαπιστώσουν ιδίοις όμμασι ποιος προωθεί τα συμφέροντα των εργαζομένων και ποιος τα υπονομεύει. Για εμάς στη Νέα Δημοκρατία η θετική ψήφος που δίνουμε σε όλες τις διατάξεις του νομοσχεδίου σημαίνει στήριξη της κοινωνίας και ενίσχυση των εργαζομένων. Και αυτό θα συνεχίσουμε να κάνουμε και στο μέλλον.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και για τον χρόνο.

Η κ. Μανωλάκου από το Κομμουνιστικό Κόμμα Ελλάδας έχει τώρα τον λόγο. Και ακολουθεί ο κ. Καββαδάς από τη Νέα Δημοκρατία.

**ΔΙΑΜΑΝΤΩ ΜΑΝΩΛΑΚΟΥ:** Η σημερινή απεργία με τους χιλιάδες πανελλαδικά απεργούς έδωσε αποστομωτική απάντηση σε Κυβέρνηση, επιχειρηματικούς ομίλους και διάφορους μηχανισμούς, και μαζί τους ήταν και αυτοί που εκβιάστηκαν με απόλυση, με δικαστήρια, με τρομοκρατία.

Βέβαια, η απεργία πόνεσε ιδιαίτερα τον Υπουργό Εργασίας που είχε πάρει σβάρνα από το πρωί τα ΜΜΕ για να την απαξιώσει και να λοιδορήσει κατά της ΑΔΕΔΥ, ισχυριζόμενος ότι το αντεργατικό τερατούργημα δεν αφορά εργαζόμενους στο δημόσιο. Ή δεν ξέρετε το αντικείμενο του Υπουργείου ή προσπαθείτε με συκοφαντίες να κρύψετε την αλήθεια. Διότι για τους εργαζόμενους στο δημόσιο με συμβάσεις ιδιωτικού δικαίου, αορίστου και ορισμένου χρόνου ισχύει, το διαβάζω κατά λέξη από τον νόμο: «…όπου δεν ορίζεται διαφορετικά εφαρμόζονται συμπληρωματικά οι διατάξεις της εργατικής νομοθεσίας για τη σύμβαση της εξαρτημένης εργασίας». Και μάλιστα ισχύει και η δοκιμαστική περίοδος που μπορούν να χρησιμοποιούν δήμαρχοι, περιφερειάρχες, διοικητές νοσοκομείων και άλλοι. Αν μάλιστα κριθεί ανεπιτυχής η δοκιμαστική περίοδος, οι εργαζόμενοι απολύονται χωρίς να μπορεί να ελεγχθεί η απόλυσή τους, ούτε για την καταχρηστικότητά της! Στα άρθρα 25 και 26 η εργασία τα Σάββατα με προσαύξηση ισχύει και για τις υπηρεσίες του δημοσίου είτε λειτουργούν σε εικοσιτετράωρη βάση είτε όχι. Πρακτικά η προσαύξηση 40% για έναν εργάτη καθαριότητας σημαίνει 8 ευρώ καθαρά για να καταργήσουν το πενθήμερο. Τόσο φτηνιάρικα!

Τι κατοχυρώνει, λοιπόν, η Κυβέρνηση και με αυτό το νέο άθλιο, αντεργατικό νομοσχέδιο; Αυτό που ζητούσε επίμονα και σταθερά η επενδυτική βαθμίδα, για λογαριασμό της αύξησης της κερδοφορίας των επιχειρηματικών ομίλων. Δηλαδή την ακόμα πιο φτηνή αμοιβή της εργασίας, και ας έχει ανάψει φωτιά η ακρίβεια που κατατρώει το εισόδημα. Οι λαϊκές οικογένειες κόβουν σήμερα και από το φαΐ τους. Αυτά εσείς, τα αστικά κόμματα, τα αναφέρετε και τα περιγράφετε ότι εξυπηρετούν τον ανταγωνισμό και την επιχειρηματικότητα, αφού μειώνουν το εργασιακό κόστος, αυξάνοντας τη φτώχεια του λαού. Αυτή είναι η βαρβαρότητα του καπιταλιστικού συστήματος που υπηρετείτε. Αυτά προωθεί η Ευρωπαϊκή Ένωση του κεφαλαίου μέσα από τους κανονισμούς και τις οδηγίες.

Υποστηρίζετε ότι οι προτεινόμενες ρυθμίσεις προστατεύουν τα δικαιώματα των εργαζομένων. Η πραγματικότητα σας διαψεύδει. Δεν μπορείτε να κρυφτείτε. Τα νέα άθλια εργαλεία ξεζουμίσματος είναι ξεκάθαρα προκλητικά. Τα φέρνετε στη σκιά των μεγάλων καταστροφών από εμπρησμούς που κατέκαψαν πάνω από ενάμισι εκατομμύριο στρέμματα γης, από τις μεγάλες πλημμύρες με ξεσπιτωμένους και αβοήθητους στη λασπουριά που δεν ξέρουν πώς θα τα βγάλουν πέρα. Το μόνο φως: η αλληλεγγύη του λαού. Κατά τα άλλα, η ιδιωτική ασφάλιση σπιτιών προωθείται για τα κέρδη των ασφαλιστικών εταιρειών!

Καθιερώνετε, λοιπόν, δεκατρείς ώρες δουλειάς την ημέρα, χωρίς διάλειμμα, θάβοντας το οκτάωρο που κατακτήθηκε τον περασμένο αιώνα. Και σε αυτό έχετε συμβάλει όλες οι κυβερνήσεις, και οι προηγούμενες. Επιβάλλετε εβδομήντα οκτώ ώρες την εβδομάδα σε πολλαπλούς εργοδότες. Ποδοπατάτε την πενθήμερη εβδομαδιαία εργασία και εισάγετε έξι ημέρες δουλειάς, επιτρέποντας ταυτόχρονα δουλειά την Κυριακή και τις αργίες. Απάνθρωπο! Εξοντωτικό! Σκλαβιά δίχως όριο!

Ωστόσο για τις κυρώσεις κοροϊδία σε εργοδότες που δεν τηρούν τα συμφωνηθέντα, δεν αναφερόσαστε σε συγκεκριμένες ποινές και πρόστιμα. Θα παραπέμπετε σε υπουργικές αποφάσεις, που μπορεί να μη βγουν ποτέ. Κοροϊδεύετε προκλητικά. Το είδαμε στο Ναυπηγείο Ελευσίνας, όπου η εργοδοσία δεν έδωσε δώρο Πάσχα και Χριστουγέννων και η επιθεώρηση εργασίας έδωσε πρόστιμο. Ε, λοιπόν, το Υπουργείο το διέγραψε! Αυτά κάνετε.

Ταυτόχρονα προωθούνται οι απολύσεις των εργαζομένων στο εξάμηνο, χωρίς αποζημίωση, με την απαράδεκτη εργοδοτική δικαιολογία της, δήθεν, δοκιμαστικής περιόδου. Πολλές επιχειρήσεις πλούτισαν από τέτοιες συνεχείς, δήθεν, δοκιμαστικές περιόδους. Εισάγονται ακόμα πιο άθλιες ελαστικές εργασιακές σχέσεις ομηρίας, αναμένοντας πότε και πόσο ο εργοδότης θα τους χρειαστεί, επεκτείνοντας ακόμα περισσότερο τη διευθέτηση του χρόνου εργασίας. Αυτά εφάρμοζε η «COSCO» που εργαζόμενοι με αγώνες συνέτριψαν και συνεχίζουν μαχητικά. Γι’ αυτό νέκρωσε και σήμερα ο χώρος της «COSCO» και το λιμάνι ολόκληρο. Διότι οι αγώνες φέρνουν αποτελέσματα. Τους αγώνες εχθρεύεστε, συκοφαντείτε, μισείτε. Γιατί; Επειδή τους αγώνες φοβόσαστε, για αυτό περιορίζετε δραστικά το δικαίωμα στην απεργία και τη συνδικαλιστική δράση. Περιφρουρείτε την απεργοσπασία και ποινικοποιείτε την απεργία. Ντροπή! Να, γιατί είναι διάτρητο το, δήθεν, άλλοθί σας ότι έτσι αντιμετωπίζετε τη μαύρη εργασία και τη στρεβλή αυτοαπασχόληση.

Αντίθετα αυτές τις άθλιες συνθήκες εργασίας και εκμετάλλευσης, που σήμερα είναι παράνομες, δεν τις τιμωρείτε, δεν τις κυνηγάτε, αλλά τις νομιμοποιείτε. Και πάλι ντροπή! Αυτοί είναι οι όροι που παραπέμπουν στον Μεσαίωνα και εγγυώνται μεγαλύτερη σκλαβιά για να κερδίζουν τα αφεντικά. Αυτή τη στυγνότερη εκμετάλλευση την ονομάζετε πρόοδο και εκσυγχρονισμού. Γι’ αυτό είναι επίκαιρο αυτό που έλεγε ο Μπρέχτ: «…είδα το Παλιό να πλησιάζει, μα ερχόταν σα Νέο. Σερνόταν πάνω σε καινούργια δεκανίκια που κανένας δεν είχε ξαναδεί και βρωμούσε νέες μυρουδιές σαπίλας που κανείς δεν είχε ξαναμυρίσει». Ναι, είναι σάπιο το κράτος σας, γιατί σακατεύει αυτούς που με την εργασία τους παράγουν τον πλούτο, που τον αρπάζει, τον ληστεύει η εργοδοσία με κυβερνητικούς νόμους. Και τέτοιοι άθλιοι, σκληροί, αντεργατικοί νόμοι εκτινάζουν τα εργατικά ατυχήματα, εργοδοτικά εγκλήματα με νεκρούς και σακατεμένους εργάτες. Να, γιατί οι αγώνες θα συνεχιστούν και η σημερινή απεργία είναι η αρχή, αφού η εργασία στον καπιταλισμό υποβάλλεται σε άγρια εκμετάλλευση, σακατεύει, παραμορφώνει τον άνθρωπο πνευματικά και σωματικά.

Μόνο στον σοσιαλισμό κομμουνισμό η εργασία αποκτά την αληθινή της σημασία, γίνεται πηγή ύπαρξης και δημιουργικής έμπνευσης για το καλό του συνόλου, σε όφελος της νέας κοινωνίας που απαλλάσσει τον άνθρωπο από την εκμετάλλευση για το κέρδος, για να γεννούν τα σκοτάδια λάμψη, όπως είναι το σύνθημα στο Φεστιβάλ της ΚΝΕ που ξεκινάει σήμερα για τρεις μέρες. Και ακριβώς αυτή η νέα κοινωνία ανταποκρίνεται στις ανάγκες της υγείας του ανθρώπινου οργανισμού. Να γιατί καταψηφίζουμε το έκτρωμα σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Καββαδάς έχει τον λόγο και ακολουθεί η κ. Βέττα.

Παρακαλώ, κύριε συνάδελφε.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, έχει γίνει περίπου παράδοση στην Ελλάδα κάθε φορά που η Κυβέρνηση φέρνει μια σοβαρή μεταρρύθμιση στις εργασιακές σχέσεις, η αντιπολίτευση να ακολουθεί μια ισοπεδωτική και μηδενιστική τακτική.

Όμως, πρέπει να είμαστε ρεαλιστές. Οι εξελίξεις στην αγορά εργασίας μας έχουν προσπεράσει. Οι μορφές εργασίας έχουν αλλάξει και οι σχέσεις απασχόλησης δεν είναι αυτές που ήταν πριν δέκα με είκοσι χρόνια.

Η πολιτεία οφείλει να θέσει ένα ρυθμιστικό πλαίσιο που θα ακολουθεί τις εξελίξεις και θα βάζει τάξη στην αγορά εργασίας με βασικό γνώμονα την προστασία του εργαζόμενου. Η Κυβέρνηση της Νέας Δημοκρατίας και του Κυριάκου Μητσοτάκη με το νομοσχέδιο που συζητάμε, κάνει ακριβώς αυτό. Θέτει κανόνες που προστατεύουν τους εργαζόμενους και αυτό διευκολύνει φανερά την Αντιπολίτευση. Ακόμα περισσότερο η Αντιπολίτευση και ιδιαίτερα η Αξιωματική Αντιπολίτευση δυσκολεύεται, διότι η Κυβέρνηση βάζει τέλος σε μία από τις πιο σκληρές μνημονιακές δεσμεύσεις. Επαναφέρει τις τριετίες που είχαν παγώσει από το 2012 κι αυτό πρακτικά σημαίνει αυξήσεις για τους εργαζόμενους. Όσοι έχουν προϋπηρεσία μια τριετία θα λάβουν αύξηση 78 ευρώ το μήνα δηλαδή 1092 ευρώ τον χρόνο. Η αντίστοιχη αύξηση θα αποδίδεται για τις υπόλοιπες τριετίες καθώς θα συμπληρώνονται και αυτό δεν είναι το μόνο μέτρο ενίσχυσης των εισοδημάτων. Αντιθέτως η πολιτική της προηγούμενης τετραετίας συνεχίζεται.

Συγκεκριμένα από τον Δεκέμβριο αυξάνεται κατά 8% το ελάχιστο εγγυημένο εισόδημα. Θα υπάρξει έκτακτη οικονομική ενίσχυση στους χαμηλοσυνταξιούχους και νέα ετήσια αύξηση για όλους τους συνταξιούχους. Δεν θα μειώνονται πλέον οι μηνιαίες αποδοχές συνταξιούχων που εργάζονται, θα αυξηθεί εκ νέου ο κατώτατος μισθός από τον Απρίλιο του 2024.

Κυρίες και κύριοι συνάδελφοι, το νομοσχέδιο του Υπουργείου Εργασίας έχει συγκεκριμένες και θετικές αναφορές για τους εργαζόμενους και τα δικαιώματά τους. Μεταξύ άλλων, πρώτον, ενισχύεται η υποχρέωση του εργοδότη να παρέχει σαφή και συγκεκριμένη πληροφόρηση στον εργαζόμενο σε ό,τι αφορά τους όρους εργασίας, έτσι οι εργαζόμενοι προστατεύονται από αυθαιρεσίες κυρίως ως προς το ωράριο ενώ υπάρχει πρόβλεψη για την προστασία τους και από αυθαίρετες απολύσεις.

Δεύτερον, ο εργαζόμενος θα μπορεί να δουλεύει σε περισσότερους από έναν εργοδότες κι αυτό χωρίς να παραβιάζονται οι γενικές προβλέψεις της εργατικής νομοθεσίας για έντεκα τουλάχιστον ώρες ανάπαυσης ανά εικοσιτετράωρο και για μέγιστο χρόνο εβδομαδιαίας εργασίας σαράντα οκτώ ώρες σε τετράμηνη βάση. Έτσι, όχι μόνο αντιμετωπίζεται η αδήλωτη και ανασφάλιστη εργασία, αλλά θα αυξάνεται αντίστοιχα και το ποσό της σύνταξης εφόσον υπάρχει πολλαπλή ασφάλιση και καταβολή εισφορών.

Τρίτον, ρυθμίζεται το ζήτημα κάποιων ευέλικτων μορφών απασχόλησης. Σε κάποιες επιχειρήσεις παρουσιάζονται έκτακτες ανάγκες για εργασία για να καλυφθούν οι επιχειρήσεις, αναγκάζονται να καλούν εκτάκτως τους εργαζόμενους να δουλέψουν χωρίς κανένα θεσμικό πλαίσιο προστασία τους. Πλέον τίθενται συγκεκριμένοι όροι για τη σύναψη τέτοιων συμβάσεων.

Για παράδειγμα, οι ώρες και οι ημέρες εργασίας που μπορεί να κληθεί ο εργαζόμενος να δουλέψει πρέπει να είναι προκαθορισμένες και από πριν γνωστές στον εργαζόμενο. Επίσης προβλέπεται ένα εύλογο διάστημα για την υλοποίησή του από τον εργοδότη.

Τέταρτον, μπαίνουν όροι στο τι συνιστά και πόσο διαρκεί η δοκιμαστική περίοδος εργασίας. Ανώτατο όριο για τη δοκιμή της εργασιακής σχέσης τίθεται το εξάμηνο αντί του ενός έτους. Έπειτα από ένα εξάμηνο η σύμβαση γίνεται αορίστου χρόνου και μάλιστα με ημερομηνία έναρξης την αρχή της δοκιμαστικής περιόδου. Έτσι δεν θα μπορούν οι εργοδότες να απασχολούν καταχρηστικά για ανεξέλεγκτα χρονικά διαστήματα εργαζόμενους ως δήθεν δόκιμους.

Πέμπτον, δίνεται η δυνατότητα σε επιχειρήσεις που χρειάζεται να λειτουργούν συνεχώς και εφαρμόζουν πενθήμερο να μπορούν να απασχολούν εργαζόμενους σε εναλλασσόμενες βάρδιες και την έκτη ημέρα. Αυτή ήταν ήδη μια παγιωμένη τακτική παράτυπης και μαύρης εργασίας. Πλέον δίνεται μία λύση ζωτικής σημασίας για τις επιχειρήσεις με αυστηρές προϋποθέσεις. Για παράδειγμα δεν επιτρέπεται η υπέρβαση των οκτώ ωρών ημερησίως. Απαγορεύονται δηλαδή η υπερεργασία και οι υπερωρίες, ενώ το ημερομίσθιο για την έκτη μέρα απασχόλησης είναι προσαυξημένο κατά 40%.

Κυρίες και κύριοι συνάδελφοι, υπάρχουν πολλές ακόμα ευεργετικές διατάξεις, όπως χρήση ψηφιακής κάρτας εργασίας που διευκολύνει τους ελέγχους από την Επιθεώρηση Εργασίας και βοηθά στην κατοχύρωση των εργασιακών δικαιωμάτων, αυστηροποίηση των διατάξεων για υποδηλωμένη εργασία με θέσπιση σοβαρών οικονομικών ποινών, αλλά και άλλες κυρώσεις για παραλείψεις ή αθέτηση όρων από τον εργοδότη. Καταβολή εποχικού επιδόματος και στους εργαζόμενους, που παραχωρούνται μέσω εταιρειών προσωρινής απασχόλησης σε τουριστικές επιχειρήσεις, ένα πολύ δίκαιο και αναγκαίο μέτρο που θα βοηθήσει χιλιάδες εποχικούς εργαζόμενους.

Κυρίες και κύριοι συνάδελφοι, αντί για επίλογο σε αυτό το πολύ καλό για τον εργατικό κόσμο νομοσχέδιο θα κάνω μια αναφορά στις διατάξεις της υπουργικής τροπολογίας. Εκεί, πέρα από την επαναφορά των τριετιών περιέχονται και προβλέψεις για τις περιοχές που επλήγησαν το τελευταίο διάστημα από πρωτοφανή ακραία, φυσικά φαινόμενα. Συγκεκριμένα χορηγείται ασφαλιστική ικανότητα και προβλέπεται απαλλαγή από τη συμμετοχή στη χορήγηση φαρμάκων και την εκτέλεση εξετάσεων και γνωματεύσεων. Έτσι διασφαλίζεται ότι οι πλημμυροπαθείς, πολλοί από τους οποίους έχασαν σπίτια και περιουσίες ολόκληρες, θα έχουν πλήρη και δωρεάν υγειονομική και φαρμακευτική κάλυψη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Επίσης, προβλέπονται 600 εκατομμύρια επιπλέον στον τακτικό προϋπολογισμό και στον προϋπολογισμό δημοσίων επενδύσεων για τη στήριξη στους πληγέντες και την ανάταση των περιοχών που υπέφεραν φέτος από φωτιές και πλημμύρες. Δεν πρόκειται για γενναιοδωρία. Πρόκειται για την ελάχιστη υποχρέωση της πολιτείας να προστατεύει και να στηρίζει κάθε πολίτη, ιδιαίτερα στις πιο δύσκολες ώρες τους.

Η Κυβέρνηση της Νέας Δημοκρατίας και του Κυριάκου Μητσοτάκη έχει αποδείξει ότι διαθέτει τα αντανακλαστικά, τη βούληση και τα μέσα να ανταποκρίνεται στις έκτακτες ανάγκες και θα συνεχίσει να το κάνει πάντα. Θα είναι παρούσα όπου και όποτε υπάρχει ανάγκη, θα αναγνωρίζει και θα διορθώνει τα λάθη, θα βάζει θεμέλια για μια Ελλάδα με περισσότερη ασφάλεια και περισσότερη ευημερία για όλους.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Βέττα και ακολουθεί η κ. Λινού.

**ΚΑΛΛΙΟΠΗ ΒΕΤΤΑ:** Κυρίες και κύριοι συνάδελφοι, το σημερινό νομοσχέδιο είναι ουσιαστικά η συνέχεια της πολιτικής της Νέας Δημοκρατίας και των αρμόδιων Υπουργών στον τομέα της εργασίας. Αποτελεί συνέχεια, καθώς είναι παρακολούθημα της αντεργατικής πολιτικής της περιόδου 2019 - 2023, όπου καταργήθηκε η προστασία του οκταώρου, θεσπίστηκαν οι απλήρωτες υπερωρίες και εξαϋλώθηκε η Επιθεώρηση Εργασίας τόσο θεσμικά όσο και στελεχιακά.

Ωστόσο, θα έλεγα ότι είναι και τομή καθώς υπό το πρόσχημα της ενσωμάτωσης μιας ευρωπαϊκής οδηγίας θεσπίζει νέες διατάξεις που δεν υπάρχουν στο Εργατικό Δίκαιο ούτε προκύπτουν ρητώς από την οδηγία ούτε μας υποχρεώνει κανείς. Είναι μια πρωτοβουλία της Κυβέρνησης που κρύβεται πίσω από μία κύρωση για να εξυπηρετήσει μεγάλα εργοδοτικά συμφέροντα σε βάρος του κόσμου της εργασίας. Την ώρα που η αγοραστική δύναμη των εργαζομένων μειώνεται συνεχώς, τα βασικά και αναγκαία είδη διατροφής σημειώνουν αύξηση υπερπολλαπλάσιας του πληθωρισμού, οι μεταφορές και οι μετακινήσεις έχουν δυσβάσταχτο καθημερινό κόστος η Κυβέρνηση νομοθετεί για μια ακόμη μεγαλύτερη αποψίλωση του Εργατικού Δικαίου.

Συγκεκριμένα νομοθετεί πρώτα απ’ όλα την δεκατετράωρη, δεκατρίωρη εργασία με παράλληλη απασχόληση σε άλλον εργοδότη χωρίς να τηρούνται οι διατάξεις για τον χρόνο εργασίας και την ανάπαυση των εργαζομένων, αλλά και για την ασφάλεια του κοινωνικού συνόλου. Αντί να εξασφαλίσουμε καλές απολαβές για τους εργαζόμενους ώστε να ικανοποιούνται οι βιοτικές ανάγκες με τον μισθό της οκτάωρης εργασίας, η Κυβέρνηση νομοθετεί και επιτρέπει την εξάντληση των εργαζομένων για να τα βγάζουν πέρα με τις υποχρεώσεις τους. Το όραμα δηλαδή της Νέας Δημοκρατίας είναι δουλειά, ύπνος, δουλειά σε μια συνεχόμενη επανάληψη μέχρι τελικής εξάντλησης.

Σε μια χώρα όπου έχουμε εκρηκτική αύξηση στα θανατηφόρα εργατικά δυστυχήματα, σε μια χώρα όπου σύμφωνα με την EUROSTAT οι εργαζόμενοι δουλεύουν τις περισσότερες ώρες στην Ευρώπη εβδομαδιαίως η Κυβέρνηση νομοθετεί για να δουλεύουν ακόμη περισσότερο. Κανένα ενδιαφέρον δεν υπάρχει για την οικογένεια, τις κοινωνικές σχέσεις, για την ανάπαυση, την άθληση, τον πολιτισμό. Αυτό είναι το μέλλον με τη Νέα Δημοκρατία.

Δεύτερον, νομοθετείται η κατά παραγγελία εργασία και η απασχόληση μηδενικών ωρών, όπου οι διαθέσιμοι εργαζόμενοι αφ’ ενός υποχρεούνται να είναι στη διάθεση της επιχείρησης όποτε και όσο τους χρειαστεί και αφ’ ετέρου πρέπει εντός εικοσιτετράωρου από την ενημέρωση να απαντήσουν αν είναι διαθέσιμοι να δουλέψουν και να πληρωθούν μόνο για αυτές τις ώρες. Έχουμε ολοκληρωτική επισφάλεια, ατομικές συμβάσεις, καταστρατήγηση εργατικών νόμων. Εν ολίγοις είναι ο οδοστρωτήρας που τα σαρώνει όλα, όπως εξάλλου μας είχε υποσχεθεί ο κ. Μητσοτάκης.

Τρίτον, κατάργηση κυριακάτικης αργίας και προαυξημένων απολαβών, όπως και εργασιακή εβδομάδα έξι ημερών, την ώρα που σε πλείστα κράτη της Ευρώπης θεσπίζεται και δοκιμάζεται η εβδομάδα των τεσσάρων ημερών χωρίς μείωση μισθού. Και εδώ έχουμε μια αντίστροφη πορεία της χώρας μας ελέω της Νέας Δημοκρατίας και του κ. Μητσοτάκη.

Τέταρτον, η ολοκληρωτική κατάργηση των προστατευτικών πλαισίων για τους εργαζόμενους με την πλήρη απάλειψη της υποχρεωτικής αιτιολόγησης της απόλυσης. Πέμπτον, εξάμηνη περίοδος μαθητείας χωρίς αποζημίωση απόλυσης ούτε επίδομα ανεργίας. Κάθε εργοδότης δηλαδή μπορεί να προσλαμβάνει και να απολύει όποιον και για όσο θέλει ειδικά στις θέσεις χαμηλής εξειδίκευσης, κρατώντας χαμηλά μισθούς και δικαιώματα.

Τέλος, νομοθετείται η ποινικοποίηση της συνδικαλιστικής δράσης και ο εκφοβισμός των εργαζομένων για να μην απεργήσουν. Δυστυχώς για εσάς η σημερινή απεργία έστειλε το μήνυμα της αντίστασης παντού.

Ακόμη και ένα μέτρο που θα μπορούσε να συμβάλει στον περιορισμό των αυθαιρεσιών, όπως το ηλεκτρονικό σύστημα μέτρησης του χρόνου εργασίας με τη χρήση της ψηφιακής κάρτας εργασίας, νοθεύεται καθώς δίνεται η δυνατότητα στους εργοδότες να μην καταχωρούν στο πληροφοριακό σύστημα «ΕΡΓΑΝΗ ΙΙ» τις αλλαγές ή την τροποποίηση του ωραρίου εργασίας.

Την ίδια ώρα τέλος η Κυβέρνηση πανηγυρίζει για την επαναφορά των τριετιών, που όμως δεν είναι αναδρομικές για το διάστημα δηλαδή του 2012 - 2024 άρα θα ισχύουν από το 2027 μόνο για όσους έχουν συλλογική σύμβαση εργασίας και εφόσον η ανεργία είναι κάτω του 10%. Είναι ένα επικοινωνιακό πυροτέχνημα και εδώ σε βάρος των εργαζομένων.

Τέλος, θέλω να κάνω μια ειδική αναφορά στην περιοχή μου, την Περιφερειακή Ενότητα Κοζάνης, καθώς μεθαύριο συμπληρώνονται τέσσερα χρόνια από την αιφνίδια εξαγγελία του κ. Μητσοτάκη για το κλείσιμο των λιγνιτικών μονάδων και τη βίαιη απολιγνιτοποίηση. Είναι τέσσερα χρόνια δυσάρεστων εκπλήξεων, παλινωδιών, μονομερών αποφάσεων και προαποφασισμένων δράσεων χωρίς τη συμμετοχή της τοπικής κοινωνίας μόνο για την εξυπηρέτηση των συμφερόντων του φυσικού αερίου. Τέσσερα χρόνια μείωσης του ΑΕΠ και του πληθυσμού και γιγαντιαίας αύξησης της ανεργίας. Τέσσερα χρόνια με αναπάντητα ερωτηματικά για τη χρηματοδότηση, την αποκατάσταση εδαφών, τις μετεγκαταστάσεις οικισμών, την άναρχη ανάπτυξη των ΑΠΕ, το περιβάλλον, τον αγροτικό τομέα, τις υποδομές και πολλά άλλα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ακόμα και η τηλεθέρμανση, για την οποία διαβεβαιώνατε συνεχώς ότι θα διασφαλίσετε, είναι μετέωρη αυτή τη στιγμή. Γι’ αυτόν τον λόγο εξάλλου κατέθεσα σήμερα μία ερώτηση για την απρόσκοπτη και χωρίς παραπάνω κόστος λειτουργία της τηλεθέρμανσης για την Πτολεμαΐδα 5, για τον ΣΗΘΥΑ, δηλαδή τη συμπαραγωγή ηλεκτρισμού και θερμότητας, για τον ΑΗΣ Αγίου Δημητρίου. Περιμένω λοιπόν τις απαντήσεις σας πάνω σε αυτό. Το μόνο βέβαιο είναι ότι η μαύρη τετραετία της Περιφερειακής Ενότητας Κοζάνης είναι δικό σας δημιούργημα και δική σας ευθύνη.

Εδώ θα κλείσω με ένα πολιτικό σχόλιο, κύριε Πρόεδρε, αν μου επιτρέπετε. Η τεράστια συμμετοχή, κυρίες και κύριοι συνάδελφοι, στις εσωκομματικές εκλογές που είχαμε στον ΣΥΡΙΖΑ - Προοδευτική Συμμαχία ενάντια στις επιθυμίες και τις προβλέψεις πολλών αποδεικνύει εκτός των άλλων αναγνώσεων ένα κεντρικό θέμα. Ο ΣΥΡΙΖΑ - Προοδευτική Συμμαχία ως Αξιωματική Αντιπολίτευση, αλλά και ως εν δυνάμει κυβέρνηση αργότερα αποτελεί τη βασική ελπίδα για τον περισσότερο κόσμο, που διεκδικεί ισότητα, αναδιανομή, αλληλεγγύη, ευημερία, κράτος πρόνοιας, ατομικά και κοινωνικά δικαιώματα. Ο ΣΥΡΙΖΑ - Προοδευτική Συμμαχία είναι η μόνη ελπίδα αυτή τη στιγμή για την ανατροπή της υφιστάμενης κατάστασης, η μόνη προοπτική που μπορεί να προσφέρει ανάσα, όραμα και ευημερία, καταργώντας μια ζωή με Pass, με επιδόματα, με ψίχουλα, προσφέροντας προοπτική στον κόσμο της εργασίας και της δημιουργίας, στους συνταξιούχους, τους ανέργους και όλους τους πολίτες.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει η κ. Λινού.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Ευχαριστώ και εσάς ιδιαίτερα, Υπουργέ Σπανάκη, γιατί μου δίνετε την ευκαιρία να ξαναεξηγήσω αυτά που είπα σχετικά με τις ευρωπαϊκές οδηγίες και την οκτάωρη απασχόληση.

Κυρίες και κύριοι, τα άρθρα 9, 25, 26 και 27 καθώς και το άρθρο 30 παραβιάζουν οδηγίες οι οποίες ισχύουν και αφορούν την προστασία από μια σειρά επικίνδυνων ουσιών και την ευρύτερη προστασία του εργαζόμενου πληθυσμού με την κατάργηση ουσιαστικά της ειδικότητας ιατρικής εργασίας. Προς επίρρωση αυτών που έχω πει και στην επιτροπή, καταθέτω έξι οδηγίες οι οποίες αφορούν σε εκατόν πενήντα επικίνδυνες ουσίες οι οποίες χρησιμοποιούνται σε ποικίλες βιομηχανίες και αφορούν σοβαρές νόσους που μπορεί να προκύψουν και για τις οποίες υπάρχουν ανώτατες τιμές που μπορεί να υπάρχουν στο εργασιακό περιβάλλον για αυτές τις ουσίες και που έχουν υπολογιστεί με βάση οκτάωρη εργασία.

(Στο σημείο αυτό η Βουλευτής κ. Αθηνά Λινού καταθέτει για Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης υπάρχουν τρία προεδρικά διατάγματα και δύο οδηγίες οι οποίες ισχύουν και αφορούν τον τρόπο που καθορίζονται οι ανώτερες επιτρεπτές τιμές, τα όρια δηλαδή, μεσοσταθμισμένα σε οκτάωρη εργασία.

Η προσθήκη ακόμα και μίας ώρας επιπλέον εργασίας αυξάνει δραματικά τον κίνδυνο και πρέπει να αλλάξουν τα όρια, πράγμα που είναι πρακτικά αδύνατο, γιατί αφορά όλες τις ευρωπαϊκές χώρες.

Θα καταθέσω και αυτά τα διατάγματα, για να υπάρχουν.

Ενοχλήθηκε -νομίζω- η Κυβέρνηση, γιατί ανακοίνωσα ότι θα αυξήσουμε με τις πέντε επιπλέον ώρες, τη μία ή δύο επιπλέον ημέρες, τον κίνδυνο ανάπτυξης καρκίνου στους εργαζόμενους. Όμως, θέλω να αναφέρω τώρα ότι αυτό ήταν πολύ μικρό ποσοστό του κινδύνου για τους εργαζόμενους. Υπάρχει μια σχετικά πρόσφατη ανακοίνωση του Παγκόσμιου Οργανισμού Υγείας και του Διεθνούς Οργανισμού Εργασίας, που αφορά σύνοψη μελετών, παρά πάνω από διακοσίων, που δηλώνουν ότι η εργασία για περισσότερες από πενήντα πέντε ώρες την εβδομάδα αυξάνει κατά 35% τους θανάτους από εγκεφαλικά και κατά 20% τους θανάτους από εμφράγματα. Μάλιστα, ο γενικός διευθυντής του ΠΟΥ, σε συνέντευξη Τύπου που έδωσε σε συνεργασία με τη διευθύντρια του Τμήματος Περιβάλλοντος, Κλιματικής Αλλαγής και Υγείας στην ίδια συνέντευξη, είπε: «Καμμία δουλειά δεν αξίζει τον κίνδυνο εγκεφαλικού ή καρδιακής νόσου. Η διευθύντρια δε αυτή του Τμήματος Περιβάλλοντος, Κλιματικής Αλλαγής και Υγείας επίσης του ΠΟΥ δήλωσε: «Είναι καιρός όλοι, κυβερνήσεις, εργοδότες και εργαζόμενοι να αφυπνισθούμε για το γεγονός ότι οι πολλές ώρες εργασίας μπορεί να οδηγήσουν σε πρόωρο θάνατο».

Περιττεύει να κάνουμε οποιοδήποτε άλλο σχόλιο, αλλά για λόγους ευθιξίας θα καταθέσω την εργασία και τις δηλώσεις.

Επίσης, θα καταθέσω άλλη μια εργασία, η οποία είναι σύνοψη διακοσίων πενήντα περίπου μελετών, δημοσιεύτηκε πριν από έναν χρόνο και μιλάει για όλους τους κινδύνους από την εκτεταμένη εργασία που ξεπερνάει τις τριάντα πέντε έως σαράντα ώρες, μεταξύ των οποίων μιλάει και για ψυχικές νόσους και δηλώνει σαφώς ότι, αν αυξηθούν οι ώρες εργασίας σε εξήντα πέντε μέχρι και εκατό, που δυνητικά θα μπορούσε να γίνει και στη χώρα μας με το νέο νομοσχέδιο, θα έχουμε τριπλασιασμό των περιστατικών κατάθλιψης έως και εξαπλασιασμό τους.

Νομίζω περισσεύει κάθε άλλο σχόλιο, για να πεισθούμε ότι η παράταση της εργασίας σε τόσο πολλές ώρες είναι εξαιρετικά επικίνδυνη για τους εργαζόμενους από πλευράς υγείας.

Τώρα θα ήθελα να σχολιάσω και να καταθέσω υλικό και για τους γιατρούς εργασίας. Και αυτό που θέλω να πω είναι ότι ιατρική της εργασίας είναι η μόνη ειδικότητα που εκτός των άλλων -εκτός δηλαδή των δύο ετών εκπαίδευσης σε κλινικές και των οκτώ μηνών εκπαίδευσης στο Υπουργείο Υγείας και σε βιομηχανία- απαιτεί και δώδεκα μήνες θεωρητικής εκπαίδευσης.

Θα καταθέσω και το πρόγραμμα αυτών των μηνών, τι διδάσκονται οι γιατροί μας αυτούς τους δώδεκα μήνες και ποια τμήματα πανεπιστημίων και μόνο πανεπιστημίων δικαιούνται να κάνουν αυτή την εκπαίδευση. Και μη μου πείτε ότι δεν έχουμε γιατρούς, γιατί αυτή η εκπαίδευση θα μπορούσε να γίνει πληρωμένα σε βραδινές και απογευματινές ώρες, αντί να ασκούν κάποια άλλη ειδικότητα αυτοί οι γιατροί.

Και επίσης, θα καταθέσω και έναν κατάλογο που δείχνει σε ποιες χώρες της Ευρώπης και πόσα έτη σε κάθε χώρα απαιτούνται για την εκπαίδευση στην ιατρική της εργασίας. Αυτά τα χρόνια κυμαίνονται από τέσσερα -το μικρότερο είναι στη χώρα μας- μέχρι οκτώ χρόνια εκπαίδευσης. Τα καταθέτω και αυτά.

Νομίζω ότι επιτέλους πρέπει να δεχθεί η Κυβέρνηση να αποσύρει αυτό το νομοσχέδιο το οποίο ουσιαστικά το ονομάζει κύρωση οδηγίας, κύρωση δηλαδή της οδηγίας 2019/1152, η οποία έχει ελάχιστη σχέση με τις αλλαγές που προτείνετε.

(Στο σημείο αυτό η Βουλευτής κ. Αθηνά Λινού καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κύριος Υφυπουργός έχει ζητήσει τον λόγο.

Παρακαλώ, κύριε Υφυπουργέ.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Κύριε Πρόεδρε, κυρίες και κύριοι συνάδελφοι, δεν είχα σκοπό, αλλά οφείλω να δώσω μια απάντηση.

Με λίγα λόγια η κ. Λινού μάς λέει: «αν δουλεύετε, θα πάθετε καρκίνο και κατάθλιψη». Μην τρομοκρατούμε τον κόσμο.

**ΑΘΗΝΑ ΛΙΝΟΥ:** Δεν είπα αυτό!

**ΘΕΟΦΙΛΟΣ ΞΑΝΘΟΠΟΥΛΟΣ:** Αυτό καταλάβατε;

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Μην τρομοκρατούμε τον κόσμο της εργασίας.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ)**

Εδώ σταματάμε να παίζουμε κρυφτούλι με τη μαύρη εργασία και δίδεται η δυνατότητα στους εργαζόμενους που εργάζονται ή που θα εργαστούν. Δεν είπαμε «όλοι πηγαίνετε να δουλέψετε σε δουλειές». Είπαμε ότι δίνεται η δυνατότητα αυτή η μαύρη εργασία να γίνει άσπρη. Αν, λοιπόν, εσείς θέλετε ως αντιπολίτευση ως ΣΥΡΙΖΑ να κλείνουμε τα μάτια στη μαύρη εργασία και να μη βλέπουμε τι γίνεται στην αγορά εργασίας, θέλετε κάτι άλλο.

Όμως, επιτρέψτε μου, επειδή είμαι και αρμόδιος Υφυπουργός στα θέματα υγείας και ασφάλειας των εργαζομένων, να πω ότι ήδη έχουμε προωθήσει διατάξεις του σχεδίου προεδρικού διατάγματος. Με το προτεινόμενο σχέδιο ενσωματώνουμε την οδηγία του 2022 στο Εθνικό μας Δίκαιο και κωδικοποιούνται σε ενιαίο κείμενο όλες οι διάσπαρτες διατάξεις που αφορούν προστασία των εργαζομένων κατά την έκθεσή τους στην εργασία τους σε καρκινογόνους και μεταλλαξιογόνους παράγοντες και σε τοξικές για την αναπαραγωγή ουσίες.

Με το προτεινόμενο σχέδιο προεδρικού διατάγματος -δεν είχα σκοπό να το πω, αλλά θα πω, για να ενημερώσω το Σώμα και να μη λέμε εδώ ό,τι θέλουμε- πρώτον, θεσπίζουμε ένα ενιαίο πλέγμα προστασίας των εργαζομένων από την έκθεσή τους σε καρκινογόνους και μεταλλαξιογόνους παράγοντες και προβλέπουμε την ίδια προστασία και κατά την έκθεσή τους σε τοξικές για την αναπαραγωγή ουσίες και σε επικίνδυνα φάρμακα. Δεύτερον, μειώνουμε κατακόρυφα τις οριακές τιμές έκθεσης για το βενζόλιο, το ακρυλονιτρίλιο και το νικέλιο και τις ενώσεις του και προβλέπουμε επαρκή μεταβατική περίοδο συμμόρφωσης για τις επιχειρήσεις. Τρίτον, προβλέπουμε αυστηρότερο πλαίσιο προστασίας της υγείας των εργαζομένων και εντάσσουμε ορισμένες ουσίες, για τις οποίες μέχρι σήμερα εφαρμόζεται η νομοθεσία για τους χημικούς παράγοντες, στους καρκινογόνους παράγοντες.

Άρα, λοιπόν, εδώ βλέπετε ότι ήδη έχουμε κάνει και θα κάνουμε αρκετά πράγματα για τη διασφάλιση της υγείας των εργαζομένων.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Μάλλον δεν καταλαβαίνετε. Εδώ υπάρχει έκθεση του Παγκόσμιου Οργανισμού Υγείας, που δεν είναι παράρτημα του ΚΚΕ ή άλλων και λέει ότι όσο αυξάνονται οι ώρες εργασίας -απ’ ό,τι άκουσα και υπάρχουν στοιχεία και δεν αμφισβητώ- αυξάνεται ο κίνδυνος κατά 35%, αν δεν κάνω λάθος, εγκεφαλικών και εμφραγμάτων. Τι μας λέτε εσείς τώρα; Τι μας λέτε και το θεωρείτε επιτυχία;

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Θα σας απαντήσω.

**ΑΘΑΝΑΣΙΟΣ ΠΑΦΙΛΗΣ:** Τι να απαντήσετε; Όσο αυξάνονται οι ώρες εργασίας. Εσείς λέτε δεκατρείς, εσείς και η Ευρωπαϊκή Ένωση.

Ακούστε, κύριε Υπουργέ, αν θέλετε να παίξουμε την κολοκυθιά, να την παίξουμε την κολοκυθιά. Σας λέω πολύ απλά ότι παγκόσμια λένε ότι, όταν αυξάνονται οι ώρες εργασίας, αυξάνεται ο κίνδυνος εγκεφαλικών, εμφραγμάτων και ψυχικών ασθενειών. Τι απαντάτε σε αυτό; Δουλέψτε, μέχρι να πεθάνετε. Αυτό λέτε.

**ΑΘΗΝΑ ΛΙΝΟΥ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Αθανάσιος Μπούρας):** Κυρία Λινού, γιατί ζητάτε τον λόγο;

**ΑΘΗΝΑ ΛΙΝΟΥ:** Επί προσωπικού.

**ΠΡΟΕΔΡΕΥΩΝ (Αθανάσιος Μπούρας):** Εξηγήστε σε τι συνίσταται το προσωπικό.

**ΑΘΗΝΑ ΛΙΝΟΥ:** Σας ευχαριστώ.

Ο κύριος Υπουργός με κατηγόρησε ότι τρομοκρατώ τον κόσμο και ότι τρομοκρατώ τους εργαζόμενους. Ο δικός σας ρόλος, κύριε Υπουργέ, είναι να προστατεύετε τους εργαζόμενους. Ο δικός μου ρόλος ως καθηγήτρια που εισήγαγε την ειδικότητα και δίδαξε χιλιάδες φοιτητών ιατρική της εργασίας είναι επίσης να προστατεύω τον πληθυσμό, να ενημερώνω και να εκπαιδεύω.

Μέσα σ’ αυτή τη διαδικασία πίστευα ότι ο λόγος που αρνείστε και εισάγετε αυτό το νομοσχέδιο είναι ότι δεν γνωρίζετε. Και θα ήθελα να χρησιμοποιήσετε τους συμβούλους σας ή κάποιον αγγλόφωνο μεταφραστή να μεταφράσει το κείμενο του Παγκόσμιου Οργανισμού Υγείας που είναι μαζί με το ILO, τη Διεθνή Οργάνωση Εργασίας. Δεν μπορούμε να αμφισβητούμε τον ΟΗΕ, κύριε Πρόεδρε και κύριε Υπουργέ.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, μην αρχίσουμε τώρα το πινγκ πονγκ. Είναι περασμένη η ώρα.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Θέλω να διευκρινίσω στο Σώμα και να καλέσω όλους τους συναδέλφους και πολύ περισσότερο την κ. Λινού και τον κ. Παφίλη να διαβάσουν το άρθρο 9 του νομοσχεδίου. Το διαβάζω για ένα λεπτό, κύριε Πρόεδρε, για να γινόμαστε κατανοητοί. Λέει: «Δεν επιτρέπεται να συνάπτονται συμφωνίες ή να τίθενται ρήτρες με τις οποίες ο εργαζόμενος απαγορεύεται να παρέχει εργασία σε άλλους εργοδότες εκτός του ωραρίου εργασίας που έχει συμφωνηθεί με συγκεκριμένο εργοδότη εκτός αν δικαιολογούνται από αντικειμενικούς λόγους». Και ποιον βάζει πρώτον αντικειμενικό λόγο; «Η υγεία και η ασφάλεια, η προστασία του επιχειρηματικού απορρήτου, η εργασία σε ανταγωνιστικές επιχειρήσεις ή αποφυγή σύγκρουσης συμφερόντων». Το λέει ξεκάθαρα το άρθρο. Μα, διαβάστε το άρθρο 9 για την παράλληλη απασχόληση. Μην λέμε εδώ ό,τι θέλουμε.

**ΑΘΑΝΑΣΙΟΣ ΠΑΦΙΛΗΣ:** Να σας πω κάτι;

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Παφίλη. Αλλά να τελειώνουμε εδώ αυτή τη συζήτηση.

**ΑΘΑΝΑΣΙΟΣ ΠΑΦΙΛΗΣ:** Ή δεν ξέρετε γράμματα ή δεν ξέρω τι παριστάνετε. Τι λέει εκεί; Ακούτε τι σας είπαμε; Λέει ότι όταν αυξάνεται ο χρόνος εργασίας και φτάνει μέχρι τις εξήντα ώρες -εδώ φτάνει μέχρι τις εβδομήντα οκτώ- αυξάνονται…

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Μα, δεν είναι υποχρεωτικό αυτό.

**ΑΘΑΝΑΣΙΟΣ ΠΑΦΙΛΗΣ:** Και λοιπόν; Αντικειμενικά όταν σπρώχνετε τον εργαζόμενο που παίρνει τρεις κι εξήντα, να πάει στις δεκατρείς ώρες ουσιαστικά τον στέλνετε στον θάνατο. Αυτός είναι ο καπιταλισμός.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Τα κάνει μαύρα.

**ΑΘΑΝΑΣΙΟΣ ΠΑΦΙΛΗΣ:** Ναι; Εσείς, λοιπόν, τι θέλετε; Να τα κάνει άσπρα; Θα πεθάνει ή με μαύρα ή με άσπρα. Μειώστε τον χρόνο εργασίας, δώστε αυξήσεις στους μισθούς. Εσείς υπερασπίζεστε αυτούς που έχουν το 53% του ΑΕΠ και πάνω. Έχουν 14 δισεκατομμύρια κέρδη το 2022 και ο εργαζόμενος ζει με 625 ευρώ. Τι μας λέτε εδώ τώρα; Σε ποιον τα πουλάτε όλα αυτά; Που ζούμε; Σε άλλη χώρα; Πλούτος αμύθητος. Γιατί δεν μειώνετε τον χρόνο εργασίας; Γιατί δεν δίνετε αυξήσεις από αυτά τα αμύθητα κέρδη που υπάρχουν; Δεν πρόκειται να το κάνετε.

**ΑΘΗΝΑ ΛΙΝΟΥ:** Κύριε Πρόεδρε, για τρία δευτερόλεπτα μπορώ να έχω τον λόγο; Είναι πολύ σημαντικό.

**ΠΡΟΕΔΡΕΥΩΝ (Αθανάσιος Μπούρας):** Εξηγήσατε το προσωπικό.

Παρακαλώ. Έχετε τον λόγο.

**ΑΘΗΝΑ ΛΙΝΟΥ:** Να θυμίσω στον κύριο Υπουργό ότι κι εμείς έχουμε ξεπεράσει σήμερα τις δεκαέξι έως δεκαεπτά ώρες που σημαίνει ότι είμαστε σε κίνδυνο. Θα το φροντίσουμε.

Ήθελα να πω απλώς ότι ο νέος νόμος τον οποίον είπε ο κύριος Υπουργός ότι θα εισάγει είναι η κύρωση της ευρωπαϊκής οδηγίας της 24ης Οκτωβρίου του 2019 την οποία οφείλουμε να κυρώσουμε. Στα Πρακτικά την έχω καταθέσει. Δεν είναι νέος νόμος. Είναι κύρωση οδηγίας.

**ΠΡΟΕΔΡΕΥΩΝ (Αθανάσιος Μπούρας):** Ωραία.

Τον λόγο έχει τώρα ο κ. Μπαραλιάκος που έχει και τη δυνατότητα να μην διακόπτει από κάτω αλλά να τα εξηγήσει από Βήματος.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Σας ευχαριστώ πολύ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, πριν ξεκινήσω την τοποθέτησή μου θα ήθελα να ευχηθώ καλό παράδεισο στα τρία ηρωικά στελέχη των Ενόπλων Δυνάμεων και τους δύο πολίτες που έχασαν τη ζωή τους στη Λιβύη έχοντας αναλάβει την ιερή αποστολή να βοηθήσουν συνανθρώπους μας που βρίσκονται σε ανάγκη. Αιωνία τους η μνήμη.

Το υπό συζήτηση νομοσχέδιο, με τα πρώτα κιόλας άρθρα του, έρχεται να ενισχύσει τον τομέα της εργασίας με την ενσωμάτωση της ευρωπαϊκής οδηγίας 1152/2019 στο Ελληνικό Δίκαιο. Εν ολίγοις οι αλλαγές που φέρνει η εν λόγω ευρωπαϊκή οδηγία εμπεριέχουν διατάξεις που αφορούν διαφανείς και ξεκάθαρους όρους εργασίας σύμφωνα με τις καλές ευρωπαϊκές πρακτικές. Στην ουσία θα υπάρξει βελτίωση των όρων εργασίας αλλά και κάλυψη της ανάγκης ευελιξίας στη σημερινή αγορά εργασίας που θα προασπίζεται τη νομιμότητα και θα ευνοήσει τόσο τους εργαζομένους όσο και τους εργοδότες. Για παράδειγμα ποιος δεν γνωρίζει ότι πολλές φορές ένας νεοπροσληφθείς εργαζόμενος καλείται να περάσει μια δοκιμαστική περίοδο στη νέα του εργασία η οποία όμως είναι γνωστό ότι δυστυχώς πολλές φορές είναι αδήλωτη και απλήρωτη, αν κι αυτός ο άνθρωπος επί της ουσίας απασχολείται κανονικά; Πλέον υπάρχει πρόβλεψη για το ακριβές διάστημα της δοκιμαστικής περιόδου το οποίο θα αναγνωρίζεται κανονικά ως εργάσιμος χρόνος για τον απασχολούμενο με ειδικές ρυθμίσεις για περιπτώσεις που πρόκειται για σύμβαση ορισμένου ή αορίστου χρόνου.

Κυρίες και κύριοι συνάδελφοι, σε συνέχεια της μεταρρυθμιστικής πολιτικής της Κυβέρνησης της Νέας Δημοκρατίας και του Κυριάκου Μητσοτάκη έρχεται με το παρόν νομοσχέδιο μία ακόμη σημαντική παρέμβαση που αφορά στην απλοποίηση των διαδικασιών εντός του πληροφοριακού συστήματος «ΕΡΓΑΝΗ II» του Υπουργείου Εργασίας και Κοινωνικής Ασφάλισης. Πλέον κάθε εργοδότης που προσλαμβάνει έναν εργαζόμενο με σχέση εξαρτημένης εργασίας ιδιωτικού δικαίου θα είναι υποχρεωμένος να αναρτά τους βασικούς όρους της σύμβασης εργασίας στο πληροφοριακό σύστημα «ΕΡΓΑΝΗ». Η σύμβαση αυτή θα συνυπογράφεται και από τα δύο μέρη με ηλεκτρονική υπογραφή η οποία εισάγεται για να διευκολύνει περαιτέρω τις διαδικασίες.

Το νομοσχέδιο εισάγει επίσης στο «ΕΡΓΑΝΗ» και μια ακόμη σημαντική καινοτομία για να διευκολύνουμε ακόμη περισσότερο την αντιστροφή του Brain Drain, το Brain Gain δηλαδή, αλλά και να κρατήσουμε και τους νέους μας που εξελίσσονται ήδη επιστημονικά και επαγγελματικά εντός των συνόρων, μέσα στην ελληνική αγορά εργασίας. Δημιουργείται η ψηφιακή πλατφόρμα ReBrain Greece η οποία θα ενισχύει τη διασύνδεση επιστημόνων και εργαζομένων υψηλών δεξιοτήτων, που διαμένουν εντός και εκτός Ελλάδας, με την εγχώρια αγορά εργασίας. Για την πιο εύρυθμη λειτουργία των διαδικασιών αυτών οι ενδιαφερόμενες επιχειρήσεις καλούνται να καταχωρήσουν σε αυτή τη νέα πλατφόρμα βάσει της ευρωπαϊκής ταξινόμησης για τις δεξιότητες και τις ικανότητες, όσα προσόντα, κρίνουν πως επιθυμούν να έχει ο εν δυνάμει εργαζόμενος σε αυτούς.

Κυρίες και κύριοι συνάδελφοι, πολλές φορές έχουμε ακούσει να γίνεται κουβέντα για το Brain Drain και να ακούγονται κυρίως ευχολόγια, εκθέσεις ιδεών και μεγαλοστομίες από την κάθε πλευρά του Κοινοβουλίου. Η Κυβέρνηση καινοτόμα και με την υιοθέτηση καλών ευρωπαϊκών πρακτικών κάνει έμπρακτα άλλο ένα βήμα προς την ουσιαστική αναστροφή ενός χιλιοειπωμένου φαινομένου που δυστυχώς αντιμετωπίζει η ελληνική κοινωνία.

Αφού είδαμε κάποιες βασικές αλλαγές μέχρι εδώ θα ήθελα να μπω λίγο περισσότερο στο γενικό πνεύμα του νομοσχεδίου και στα υπόλοιπα άρθρα του. Να δούμε γιατί η Αντιπολίτευση μιλά για καταπάτηση των εργασιακών δικαιωμάτων και καταστροφολογεί όταν το νομοσχέδιο κινείται στον άξονα της προστασίας και της ενίσχυσης της θέσης του εργαζόμενου. Η διαφορά είναι απλή και είναι σε μεγάλο βαθμό και ιδεολογική. Από τη μία έχουμε την Κυβέρνηση που προσπαθεί με ρεαλισμό να αντιμετωπίσει πραγματικά προβλήματα και από την άλλη έχουμε έναν άκρατο λαϊκισμό χωρίς καμμία διάθεση για πραγματική πρόοδο ή εξέλιξη.

Οι τεχνικές λεπτομέρειες ακούστηκαν και αναλύθηκαν από τους Υπουργούς και θα ξανακουστούν από τους συναδέλφους στη συνέχεια, αλλά θέλω να δούμε με παραδείγματα ποιο είναι το πνεύμα του νομοσχεδίου.

Ας ξεκινήσουμε από το γεγονός -και να ξεκαθαρίσουμε- πως δεν καταργείται ούτε το οκτάωρο ούτε η πενθήμερη εργασία γιατί αυτό ακούστηκε πολλές φορές από συναδέλφους της Αντιπολίτευσης. Αυτό που συμβαίνει, στην πραγματικότητα, είναι ότι όπου μέχρι σήμερα εντοπίζεται μαύρη, αδήλωτη εργασία, αυτή τίθεται σε ένα νέο πλαίσιο, το οποίο λειτουργεί υπέρ του εργαζομένου. Το πλαίσιο αφορά περιπτώσεις περιστασιακής εργασίας, όπου πλέον ο εκάστοτε εργοδότης -που χρειάζεται για συγκεκριμένο λόγο επιπλέον προσωπικό από το σταθερό που διαθέτει- θα συνάπτει με όποιον θέλει και με όσους θέλει μια σύμβαση, στην οποία θα συμφωνούν και οι δύο πλευρές σε ένα ελάχιστο αριθμό αμειβόμενων ωρών εργασίας που τελικά θα συνεργαστούν και το 1/4 αυτού του ωραρίου θα είναι εγγυημένο και θα πληρώνεται ακόμα και αν τελικά ο εργαζόμενος δεν θα χρειαστεί να εργαστεί.

Υπάρχουν ακόμη περιπτώσεις που κάποιος επιθυμεί να κάνει μια δεύτερη δουλειά. Ο νόμος πλέον θα τον καλύπτει αφού θα έχει νόμιμες αποδοχές, ασφάλεια και εν τέλει θα μπορεί να διεκδικήσει και μεγαλύτερη σύνταξη.

Άρα με το υπό συζήτηση νομοσχέδιο ερχόμαστε να πατήσουμε πάνω σε υπαρκτές και γνωστές παθογένειες της ελληνικής αγοράς εργασίας και να τις αντιμετωπίσουμε με ρεαλισμό βελτιώνοντας δραστικά τη θέση του εργαζόμενου.

Κυρίες και κύριοι συνάδελφοι, θέλω να κλείσω με την πολυσυζητημένη τροπολογία που αφορά την επαναφορά των τριετιών, μια τροπολογία που έρχεται να ενισχύσει το εισόδημα των εργαζομένων στον ιδιωτικό τομέα και τη μισθολογική εξέλιξη τους, η οποία έχει ανασταλεί την 14η Φεβρουαρίου του 2012.

Σήμερα, παρά τις προβλέψεις, η επαναφορά των τριετιών γίνεται δύο χρόνια νωρίτερα για να στηριχθούν οι εργαζόμενοι, ενώ κανονικά αυτή η αναστολή θα ίσχυε όταν η ανεργία θα είχε πέσει επί τέσσερα συνεχόμενα τρίμηνα κάτω από το 10%. Αυτοί τους οποίους αφορούν οι τριετίες είναι στο σύνολό τους πάνω από ενάμιση εκατομμύριο εργαζόμενοι και περίπου εξακόσιες χιλιάδες είναι αυτοί που δεν έχουν δει καμμία αύξηση στον ιδιωτικό τομέα, άρα θα αρχίσουν να βλέπουν αυξήσεις στο μισθό τους.

Θέλω να δώσω συγχαρητήρια στην ηγεσία του Υπουργείου, στον Υπουργό Άδωνι Γεωργιάδη, στον Υφυπουργό Βασίλη Σπανάκη και σε όλους τους συνεργάτες τους, διότι έχουμε μπροστά μας ένα νομοσχέδιο που δείχνει πως κατανοεί βαθιά τις πραγματικές ανάγκες της ελληνικής αγοράς εργασίας, κάνει ουσιαστικές παρεμβάσεις για την προστασία και τη βελτίωση της θέσης των εργαζομένων και ο ίδιος ο Υπουργός με θάρρος υπερασπίζεται τις ορθές αυτές παρεμβάσεις απέναντι στη λάσπη, στα ψεύδη και στα μικροπολιτικά και συντεχνιακά συμφέροντα ορισμένων.

Εκτιμώ ότι όποιος έχει έστω και την ελάχιστη επαφή με την αγορά, όποιος έχει αυτή την επαφή κατανοεί απόλυτα ότι το παρόν νομοσχέδιο έρχεται να ενδυναμώσει τη θέση του εργαζόμενου διορθώνοντας χρόνιες στρεβλώσεις του εργασιακού περιβάλλοντος. Στοχεύει στην αύξηση της απασχόλησης και των βιώσιμων και δίκαια αμειβόμενων θέσεων εργασίας προστατεύοντας τα δικαιώματα των εργαζομένων, καταπολεμώντας την αδήλωτη εργασία και διασφαλίζοντας τον υγιή ανταγωνισμό.

Η μεταρρυθμιστική πολιτική της Κυβέρνησης του Κυριάκου Μητσοτάκη συνεχίζεται και η Νέα Δημοκρατία κρατά τη σταθερή τροχιά μιας Κυβέρνησης που εργάζεται για την βελτίωση του βιοτικού επιπέδου των πολιτών. Σας καλώ λοιπόν όλους να στηρίξετε με την ψήφο σας το σημερινό νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία κ. Γεώργιος Ψυχογιός.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η σημερινή Κυβέρνηση με το παρόν νομοσχέδιο συνεχίζει στην ουσία τη νεοφιλελεύθερη και αδιέξοδη πολιτική που η ίδια είχε δρομολογήσει την προηγούμενη περίοδο 2019 - 2023 και τώρα δεν μπορεί να λέει και να επικαλείται ότι δήθεν οι προηγούμενοι τα έκαναν καλά ή όχι και να βρίσκει δικαιολογίες τόσο στο θέμα των εργασιακών όσο και σε άλλα ζητήματα της μη θωράκισης της χώρας με την αντιπλημμυρική προστασία και τις περιβαλλοντικές παρεμβάσεις, στην πλήρη υποβάθμιση του συστήματος υγείας και την υπέρβαση των υγειονομικών για να κρατηθεί όρθιο, στην υποχρηματοδότηση της παιδείας, αλλά και στην οριστική και πλήρη αυτή τη στιγμή εξαθλίωση των εργαζομένων, τη διάλυση των εγγυήσεων οι οποίες υπάρχουν και οι οποίες είχαν απομείνει στο Εργατικό Δίκαιο και οι οποίες πολλές φορές υπερβαίνουν και αυτά τα όρια που έχει το Σύνταγμα ή και οι ευρωπαϊκές διατάξεις.

Σε όσα λοιπόν θα αναφέρω πιο κάτω πρέπει να έχουμε κατά νου ότι η όποια εφαρμογή τους που είναι επί το δυσμενέστερο για τους εργαζόμενους θα γίνει μέσα σε ένα περιβάλλον, όπου και το Σώμα Επιθεώρησης Εργασίας είναι ουσιαστικά παροπλισμένο και δεν αδρανοποιημένο, ένα σώμα εργασίας που δεν ήταν το ίδιο επί της κυβέρνησης του ΣΥΡΙΖΑ -λειτούργησε πολύ καλύτερα.

Στην ουσία λοιπόν έρχεται να νομιμοποιήσει -το λέτε και οι ίδιοι άλλωστε- αυτή την εργασιακή ζούγκλα που έχετε επιβάλει και να συνεχίσει επιμελώς τη λογική του οδοστρωτήρα που ο Πρωθυπουργός είχε εξαγγείλει το 2019.

Ξεκινάμε, λοιπόν, με τη δυνατότητα της δεύτερης δουλειάς. Αντί να προστατέψετε το οκτάωρο -και μη λέτε ότι δεν καταργείτε το οκτάωρο, γιατί στην πράξη όλες οι διατάξεις εκεί οδηγούν, η οκτάωρη ανάπαυση και η οκτάωρη κοινωνική ζωή, ένα κεκτημένο που χρειάστηκαν θυσίες για να κερδηθεί-, έρχεστε και υπηρετείτε, εξαργυρώνοντας γραμμάτια, την όρεξη μεγάλων κυρίως εργοδοτών για ακόμα χαμηλότερους μισθούς. Και αυτό το βαφτίζετε ως «ελευθερία επιλογής», ως ένα «νέο κόσμο ελευθερίας» που αποδεσμεύεσαι από περιορισμούς και που έχεις τη δυνατότητα της επιλογής. Έχετε καταντήσει τους εργαζόμενους να έχουν ανάγκη να δουλέψουν δύο και τρεις δουλειές για να βγάλουν τα αυτονόητα, τα προς το ζην, σε πολύ δύσκολες συνθήκες τις περισσότερες φορές και σε μια λογική που λέει «ζω για να δουλεύω και όχι δουλεύω για να ζω».

Η χώρα για μια ακόμη φορά έρχεται στην αντιδραστική πρωτοπορία της Ευρώπης, άλλωστε μας έχετε συνηθίσει και στο Ευρωκοινοβούλιο. Ψηφίζετε κατά όλων των προοδευτικών διατάξεων για τα εργασιακά, ψηφίζετε κατά των περιβαλλοντικών ρυθμίσεων για την αποκατάσταση του περιβάλλοντος και ενώ άλλες χώρες αξιοποιούν αυτή την ψηφιακή εποχή σαν ένα παράγοντα μείωσης των ανισοτήτων, μείωσης των ωρών εργασίας με ίδιες ή και καλύτερες απολαβές, εδώ μιλάμε για ακριβώς το αντίστροφο.

Η Ελλάδα γυρίζει πάνω από εκατό χρόνια πίσω. Ο εργαζόμενος αναγκάζεται να δουλεύει δώδεκα και δεκατρείς ώρες τη μέρα. Αντί αυτό να καταπολεμηθεί, γίνεται κανόνας και μάλιστα έχει το θράσος ο Υπουργός να ειρωνεύεται και τις κινητοποιήσεις και τη μαζικότητά τους, όταν αφ’ ενός αυτό δεν ισχύει και για σήμερα για αρκετούς εργασιακούς χώρους, αλλά και δεν κατανοεί προφανώς -δεν ξέρω σε ποια κοινωνία ζείτε- ότι κάποιος δεν μπορεί εύκολα να απεργήσει πλέον διότι και το μεροκάματο έχει πλήρως ανάγκη με βάση το κόστος ζωής, αλλά έχει και τη δαμόκλειο σπάθη της απόλυσης πάνω από το κεφάλι του.

Εξάλλου, ας μην ξεχνάμε ότι πρόσφατα είχαμε δεκάδες εργατικά ατυχήματα γιατί παραβιάστηκαν βασικές δικλείδες του Εργατικού Δικαίου. Η Ομοσπονδία Συλλόγων Εργαζομένων Τεχνικών Επιχειρήσεων της χώρας έβγαλε μια ανακοίνωση όπου μέσα στους 2023 έχουμε εκατόν τριάντα πέντε νεκρούς από εργατικά ατυχήματα και διακόσιους είκοσι εννέα τραυματίες.

Αυτά είναι ανατριχιαστικά στοιχεία και θα έπρεπε να σας προβληματίζουν. Διότι βγήκατε με ένα κίβδηλο, με ένα ψεύτικο αφήγημα της ασφάλειας, που έχει γενικευτεί στην ουσία η ανασφάλεια. Φοβάται ο άλλος εάν θα πάει να δουλέψει και αν θα γυρίσει, φοβάται εάν θα μπει στο τρένο, φοβάται εάν θα του πάρουν το σπίτι, φοβάται εάν θα του κόψουν το ρεύμα, φοβάται τα πάντα, φοβάται στη γειτονιά του -γιατί και αυτή η έννοια της ασφάλειας έχει μειωθεί- και έρχεστε να πανηγυρίζετε κιόλας.

Για την ευέλικτη εργασία η Κυβέρνηση εισάγει και στη χώρα μας συμβάσεις κατά παραγγελία, που στην ουσία τους είναι συμβάσεις μηδενικών ωρών, σε μια χώρα όπου κυριαρχούν πλήρως πλέον οι ευέλικτες μορφές εργασίας, οι ελαστικές σχέσεις εργασίας και οι θέσεις χαμηλών προσόντων. Διότι άκουσα ότι με αυτές τις διατάξεις θα βοηθηθεί και το Brain Drain. Το αντίθετο! Με αυτές τις διατάξεις, που στην ουσία ενθαρρύνουν τις καταχρηστικές πρακτικές και την επισφάλεια, θα χάσουμε ακόμα ένα πολύ σημαντικό επιστημονικό δυναμικό για το εξωτερικό.

Για να καταλάβει λοιπόν ο κόσμος που παρακολουθεί, ο εργαζόμενος δεσμεύεται να είναι σε εργασιακή ετοιμότητα για όποτε και όσο τον χρειάζεται η επιχείρηση με ειδοποίηση εντός είκοσι τεσσάρων ωρών, χωρίς να πληρώνεται για την υπερεργασία, χωρίς υπερωρίες, χωρίς σαββατοκύριακα ή νυκτερινά.

Αναρωτιέται κανείς κι εμείς οι δικηγόροι αν αυτά που μελετήσαμε, κύριε Υπουργέ, πριν λίγα χρόνια το ατομικό και συλλογικό Εργατικό Δίκαιο πρέπει να το βάλουμε σε κανένα μουσείο ή να δείχνουμε και να λέμε ότι κάποτε ίσχυαν αυτά.

Είναι διατάξεις οι οποίες είναι πρωτόγνωρες αυτές τις οποίες εισάγετε. Ξηλώνουμε και τις ελάχιστες εγγυήσεις -βασικές εγγυήσεις- και δικλίδες για το συμφέρον των εργαζόμενων. Για την εξαήμερη εργασία ακόμα και στα πιο δύσκολα μνημονιακά χρόνια δεν τέθηκε ποτέ θέμα πενθημέρου. Δεν πρέπει να φοβάται, όμως, ο κ. Γεωργιάδης, διότι λόγω του ΣΥΡΙΖΑ και των θυσιών του ελληνικού λαού τώρα είμαστε έξω απ’ τα μνημόνια. Δεν θα του πάρει κανείς τη δόξα για αυτά που νομοθετεί σήμερα και ευνοεί στην ουσία μια βαριά βιομηχανία που αντιμετωπίζει πρόβλημα να καλύψει τις βάρδιες του Σαββατοκύριακου χωρίς προσλήψεις. Και αντί να πάμε στο επτάωρο ή στην τετραήμερη εργασία, πάμε στην εξαήμερη και πολλές φορές στην επταήμερη με την Κυριακάτικη αργία να καταργείται.

Στον 21ο αιώνα, όμως, τον οποίο βρισκόμαστε, θα έπρεπε να είναι αντίστροφο και αντίρροπο το μοντέλο, να μπορεί ο εργαζόμενος να έχει περισσότερο χρόνο για τη ζωή του και την οικογένειά του και να πάμε μπροστά. Εσείς, όπως έχω πει πολλές φορές από αυτό το Βήμα, παρά το γεγονός ότι μας κατηγορείτε εμάς ότι πάμε στο παρελθόν, είστε ό,τι πιο παλιό από το παλιό, με κάποιες συνταγές απαρχαιωμένες, σκουριασμένες, νεοφιλελεύθερες, που όπου εφαρμόστηκαν διέλυσαν την αγορά εργασίας και τις αναπτυξιακές δυνατότητες, συγκεντρώνοντας τον πλούτο στα χέρια λίγων.

Θυμόμαστε όλοι άλλωστε τα λόγια του κ. Χατζηδάκη ότι κάποιος θα έχει την ελευθερία να πάει να μαζέψει και τις ελιές του. Τώρα γίνεται κανόνας και αυτό, χωρίς μάλιστα προηγούμενο αίτημα του εργαζόμενου οι ατομικές συμβάσεις και πολλά άλλα. Η μαύρη και αδήλωτη εργασία γενικεύεται, διότι καταργείται ακόμα και η υποχρέωση του εργοδότη να καταχωρήσει στο πληροφοριακό σύστημα την αλλαγή ωραρίου και υπερωριών όπως ισχύει σήμερα, ενώ για τον εργασιακό συνδικαλισμό δεν θα υπάρχει μόνο αστική ευθύνη σε περίπτωση ζημιών, αλλά και ποινική ευθύνη των διοργανωτών, γεγονός το οποίο δείχνει και τον φόβο σας απέναντι σε αυτές τις κινητοποιήσεις, αλλά και τον φόβο σας και την αλλεργία σας απέναντι στους επιστημονικούς φορείς και τα ανεξάρτητα συμβουλευτικά όργανα. Είδα και τώρα με την κ. Λινού ποια ήταν η αντίδρασή σας, αλλά και ποια είναι η αντίδρασή σας με την Εθνική Επιτροπή Δικαιωμάτων του Ανθρώπου, το ανεξάρτητο συμβουλευτικό όργανο της πολιτείας για θέματα δικαιωμάτων που ήταν καταπέλτης για το νομοσχέδιο σας. Μάλλον δεν τα διαβάζετε αυτά, διότι είπε ότι απομειώνεται με το νομοσχέδιο αυτό η προστασία των εργαζόμενων και η εφαρμογή αυτής της οδηγίας δημιουργεί αντιφατικές και αλληλοκαλυπτόμενες διατάξεις.

Υπάρχει, όμως, άλλος δρόμος; Υπάρχει και αυτός δόθηκε -και το λέω προς όλες τις πτέρυγες αυτό, κυρίως τις προοδευτικές και αριστερές δυνάμεις να μην το ξεχνάνε- με την κυβέρνηση του ΣΥΡΙΖΑ, όταν καταργήθηκαν διατάξεις του δεύτερου μνημονίου του υποκατώτατου μισθού, αυξήθηκε για πρώτη φορά ο κατώτατος μισθός, επανήλθαν πολλές συλλογικές συμβάσεις εργασίας με άμεσες συνέπειες για τους εργαζόμενους, λειτούργησε ουσιαστικά και ενισχύθηκε το ΣΕΠΕ με ελέγχους και πρόστιμα σε μεγάλους ομίλους και τράπεζες που συμμορφώθηκαν στην εφαρμογή του νόμου, θεσπίστηκε ο βάσιμος λόγος απόλυσης, νομοθετήθηκε η συνευθύνη για τους εργολαβικούς εργαζόμενους και έγιναν τριμερείς συμφιλιωτικές διαδικασίες με αποτέλεσμα να καταπολεμηθούν αυθαιρεσίες και καταχρηστικές πρακτικές και απειλές των εργοδοτών και πολλά άλλα.

Αυτός, λοιπόν, είναι ο δρόμος, κυρίες και κύριοι συνάδελφοι, που πρέπει να ακολουθήσει και ο ΣΥΡΙΖΑ - Προοδευτική Συμμαχία το επόμενο διάστημα, με ξεκάθαρο σχέδιο, με δύο κόσμους που εκπροσωπούμε σε δύο οριζόντιες γραμμές, όπως είναι η εργασία και τα κοινωνικά δικαιώματα και να είμαστε στην πρώτη γραμμή και μέσα και έξω από τη Βουλή, με την πρώτη ευκαιρία να καταργήσουμε αυτές τις διατάξεις, αλλά και να υπερασπιστούμε τον κόσμο της εργασίας μέχρι τότε.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε. Τον λόγο τώρα έχει ο Βουλευτής της Νέας Δημοκρατίας, ο κ. Γεώργιος Σταμάτης.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Επιτρέψτε μου να κάνω ένα σχόλιο πριν ξεκινήσω. Νομίζω ότι είναι ξεκάθαρο σε όλους ότι εδώ έχουμε ένα νομοσχέδιο του Υπουργείου Εργασίας και Κοινωνικών Ασφαλίσεων και δεν έχουμε ένα νομοσχέδιο της Επιτροπής της Ευρωπαϊκής Ένωσης για τον ευρωπαϊκό τρόπο ζωής. Άρα νομίζω ότι τα πρώτα άρθρα που αφορούν την κοινοτική οδηγία δεν χρειάζεται να πω κάτι παραπάνω. Τα αστικά κόμματα νομίζω θα το υπερψηφίσουν. Νομίζω ότι εδώ γίνεται ένα λάθος στο οποίο, πέραν της αναφοράς της κ. Λινού και άλλων δυο τοποθετήσεων από την Αντιπολίτευση, δεν ακούσαμε κάτι το οποίο να συνεισφέρει στον δημόσιο διάλογο.

Από την άλλη, κύριε Πρόεδρε, επιτρέψτε μου ως νέος Βουλευτής και ως Βουλευτής Επικρατείας, για θέματα υγείας, εκπαίδευσης, εργασίας, αυτό το πράγμα, να είμαστε δέκα άνθρωποι εδώ πέρα δεν νομίζω ότι τιμά το ελληνικό Κοινοβούλιο και δεν τιμάει -αν θέλετε- και τους αγώνες που πολλοί από εσάς ή από εμάς έχουμε κάνει για κάποιες ομάδες του πληθυσμού.

Το άλλο που θέλω να πω είναι ότι θέλω να πιστεύω ότι τη Δευτέρα θα έχουμε Αξιωματική Αντιπολίτευση και θέλω να πιστεύω ότι θα ισχύει ακόμα το Ινστιτούτο Νικόλαος Πουλαντζάς μιας και σας χθες γεννήθηκε και δεν θα μετεξελιχθεί σε Άνταμ Σμιθ. Και αυτό γιατί το λέω; Το λέω γιατί, κυρίες και κύριοι συνάδελφοι, εδώ νομίζω ότι έχουμε δει μια πραγματικότητα την οποία διαπιστώσαμε όλοι σήμερα στους δρόμους. Πέραν του ότι ταλαιπωρήθηκαν χιλιάδες Έλληνες συμπολίτες μας -Αθηναίοι συμπολίτες μας κυρίως-, δεν ακούσαμε μία πρόταση ώστε να βελτιώσει αν θέλετε αυτό το νομοσχέδιο, πέραν μόνο να καταγγέλλουμε, να καταγγέλλουμε, να καταγγέλλουμε. Αυτό είναι το πιο εύκολο. Το πιο δύσκολο είναι να πάμε στον κόσμο, στον πολίτη που έχει ανάγκη και να μπορέσουμε να λύσουμε τα προβλήματά του. Δεν τίθεται κανένα θέμα οκταώρου, δεν τίθεται κανένα τέτοιου είδους θέμα. Αυτά έχουν λυθεί και έχουν κερδηθεί με αγώνες που οι περισσότεροι από εσάς και οι παρατάξεις σας έχετε δώσει αγώνα. Δεν θα πω για τη δική μου παράταξη. Άρα γιατί λέτε στον κόσμο πράγματα τα οποία δεν ισχύουν;

Και ο κόσμος τι έκανε πριν τρεις μήνες στην Κοκκινιά, στη Δραπετσώνα, στον Ταύρο, στο Μοσχάτο; Σας αποδοκίμασε. Γιατί σας αποδοκίμασε; Πρώτον, γιατί δεν αντιλαμβάνεστε τις ανάγκες του, δεύτερον γιατί δεν καταλαβαίνετε πού πάει και πού κινείται ο κόσμος πλέον και έρχεστε εδώ πέρα και καταγγέλλετε και καταγγέλλετε. Δεν έχετε μια πρόταση να βοηθήσετε την Κυβέρνηση της χώρας -γιατί δεν είναι κυβέρνηση μόνο της Νέας Δημοκρατίας, είναι Κυβέρνηση της χώρας- για να βοηθήσουμε τους εργαζόμενους να αποκτήσουν ένα καλύτερο εισόδημα, σε αυτούς που το θέλουν. Θα μου πείτε πολλοί απ’ αυτούς το έχουν ανάγκη. Ναι, πολλοί το έχουν ανάγκη. Θέλετε να μιλήσουμε ειλικρινά; Όλοι δεν έχουμε υποτίθεται συνεργάτες; Έχουν δικαίωμα να είναι κι αλλού, ναι ή όχι; Πόσες ώρες δουλεύουν; Πόσες ώρες μπορεί να κάθεται έξω ο συνεργάτης για να μας βοηθήσει, το πρωί να είναι σε δικηγορικό γραφείο και πάλι να είναι εδώ πέρα; Άρα δεν μπορεί να είναι αλά καρτ και να είμαστε μόνο γι’ αυτούς που υποτίθεται είναι επαγγελματίες απεργοί, γιατί αυτό έχουμε. Και θα περιμένω από το ΚΚΕ -που δεν υπάρχει αυτή τη στιγμή- να μας φέρει και τα στοιχεία από τις απεργίες, να τα δούμε, να τα αξιολογήσουμε και βέβαια να μας πει και ποιοι απεργήσανε πέραν του ότι υποστηρίζουν το ΚΚΕ.

Γιατί θέλετε, κυρίες και κύριοι, στη δυτική Ευρώπη που ανήκουμε, στον δυτικό κόσμο -το είπε και ο κ. Γαβρήλος χθες- να στερήσουμε το δικαίωμα σε κάποιον να θέλει να αλλάξει τη ζωή του; Έχουμε αυτή τη δυνατότητα να δώσουμε στους εργαζόμενους τριανταπεντάωρο και τετραήμερη εργασία και 2.000 ευρώ; Εγώ σας λέω ναι, την έχουμε, για τρεις μήνες και μετά θα φωνάξουμε το ΔΝΤ. Άρα νομίζω ότι πρέπει να είμαστε λίγο πιο συγκεκριμένοι σε αυτά που θέλει να κάνουμε για την κοινωνία, γιατί η κοινωνία αντιδράει. Και να σας πω και κάτι άλλο, ίσως το πιο απογοητευτικό; Η κοινωνία δεν συμμετέχει. Ξέρετε γιατί δεν συμμετέχει; Γιατί προσπαθεί να αγωνιστεί, να ζήσει και να αξιοποιήσει αυτό που κάνει η Κυβέρνηση, να αξιοποιήσει ό,τι άλλο εσείς κάνατε στο παρελθόν, να αξιοποιήσει ό,τι καλύτερο για να μπορέσει να ζήσει. Γιατί δυστυχώς ή ευτυχώς ζούμε σε αυτόν τον κόσμο, αυτόν έχουμε επιλέξει, τον έχουμε επιλέξει όλοι μαζί, πέραν εκείνης της πλευράς και νομίζω ότι μόνο με αυτή τη διαδικασία μπορούμε να βελτιώσουμε τις συνθήκες εργασίας και ζωής των ανθρώπων.

Όσον αφορά αυτό που είπε και η καθηγήτρια, η κ. Λινού, νομίζω, κύριε Υπουργέ, τέτοιου είδους θέματα που αφορούν την υγεία, την εργασία κ.ο.κ. ναι, πιστεύω ότι πρέπει να λαμβάνονται υπ’ όψιν οι εκθέσεις του Παγκόσμιου Οργανισμού Υγείας και βέβαια όταν αυτές θα έχουν υιοθετηθεί και από την αντίστοιχη ευρωπαϊκή επιτροπή, για να μπορούμε κι εμείς να συζητάμε και να δούμε ενδεχομένως πού μπορεί να έχουμε κάνει λάθος και πού να μην έχουμε κάνει λάθος.

Σας ευχαριστώ πολύ για τον χρόνο σας, ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ και εγώ τον κ. Σταμάτη και για την οικονομία του χρόνου.

Τον λόγο τώρα έχει ο Βουλευτής του ΠΑΣΟΚ - Κίνημα Αλλαγής ο κ. Μπαράν Μπουρχάν.

**ΜΠΟΥΡΧΑΝ ΜΠΑΡΑΝ:** Ευχαριστώ πολύ, κύριε Πρόεδρε.

Κύριε Πρόεδρε, κύριε Υπουργέ, κυρίες και κύριοι συνάδελφοι, καλούμαστε σήμερα, παρά τα όσα τραγικά έχουν συμβεί το τελευταίο χρονικό διάστημα στη χώρα μας, φωτιές, πλημμύρες, ανείπωτες καταστροφές, να επικυρώσουμε στον ναό της δημοκρατίας και το μονόπρακτο της αποδόμησης των κοινωνικών δικαιωμάτων από πλευράς της Κυβερνήσεως.

Σύμφωνα με τα όσα διακήρυττε το καθ’ ύλην αρμόδιο Υπουργείο, το υπό συζήτηση νομοσχέδιο αφορά πρωτίστως την ενίσχυση της εργασίας, την ενσωμάτωση της οδηγίας 1152 του Ευρωπαϊκού Κοινοβουλίου και του Συμβουλίου της 20ης Ιουνίου 2019, την απλοποίηση ψηφιακών διαδικασιών, την ενίσχυση της κάρτας εργασίας, την αναβάθμιση της επιχειρησιακής λειτουργίας του Υπουργείου Εργασίας και Κοινωνικής Ασφάλισης και της Επιθεώρησης Εργασίας.

Ακούγεται πραγματικά πολύ εύηχο όλο αυτό στα αφτιά του κατακερματισμένου ηθικά και οικονομικά Έλληνα εργαζόμενο που αιμορραγεί μέρα τη μέρα. Αλλά είναι όντως έτσι; Βελτιώνεται ουσιαστικά και στην πράξη το άνισο επίπεδο προστασίας των εργαζομένων, όπως η Κυβέρνηση διατυμπανίζει ή πρόκειται για μία επίπλαστη πραγματικότητα που θα γκρεμιστεί σαν χάρτινος πύργος;

Η αλήθεια είναι πως απομονώνοντας τα άρθρα του παρόντος νομοσχεδίου, έρχονται στο φως οι κεκαλυμμένες, σκληρές, αντεργατικές ρυθμίσεις που επιδιώκει να θεσμοθετήσει η παρούσα Κυβέρνηση κατακεραυνώνοντας το εργατικό δίκαιο της χώρας.

Οι αλλαγές στην αγορά εργασίας θέτουν σε αντικειμενικό κίνδυνο εργασιακά προνόμια, εργασιακές κατακτήσεις, ισορροπίες χρόνων και πρόκειται να διαμορφώσουν με αυτόν τον τρόπο ένα εντελώς αρνητικό περιβάλλον για τον εργαζόμενο.

Κατ’ αρχάς θεσμοθετείται η πολλαπλή απασχόληση πέραν του οκταώρου και του ενός εργοδότη που δύναται να φθάνει μέχρι και τις δεκατρείς ώρες στο εικοσιτετράωρο. Επαγωγικά λοιπόν σκεπτόμενοι καταλήγουμε στο συμπέρασμα ότι σύμφωνα με την πεποίθηση του Υπουργείου Εργασίας εάν ο εργαζόμενος θέλει να ζει αξιοπρεπώς τότε θα πρέπει να εργάζεται έως και δεκατρείς ώρες την ημέρα. Μην ξεχνάμε άλλωστε πως οι σημερινές απολαβές για την πλήρη απασχόληση και ειδικά σε συνθήκες χιονοστιβάδας, αναφορικά με την ακρίβεια που επικρατεί στη χώρα μας, είναι και θα παραμείνουν απολαβές πενίας δίχως την παραμικρή αντιστοιχία με τις καθημερινές ανάγκες του οικογενειακού προϋπολογισμού, που συρρικνώνεται καθημερινά.

Αντί λοιπόν να θεσμοθετήσετε πραγματικές αυξήσεις στους μισθούς καταφεύγετε σε τέτοιου τύπου μεθοδεύσεις που κουρελιάζουν την αξιοπρεπή διαβίωση.

Ειλικρινά και με το χέρι στην καρδιά, θεωρείτε πως μιλάμε για πρόοδο και εξέλιξη στην εργασία, ότι ο εργαζόμενος θα είναι παραγωγικός στη δουλειά του, ότι θα είναι καθ’ όλα υγιής σωματικά και ψυχικά; Σαν γιατρός σωματικά δεν θα είναι, σαν ψυχίατρος θα πέσει σε κατάθλιψη η καθηγήτριά μου.

Για όλους λοιπόν τους προαναφερόμενους λόγους οι διατάξεις του νομοσχεδίου του Υπουργείου Εργασίας, με αιχμή του δόρατος τον χρόνο εργασίας έχουν πυροδοτήσει ιδιαιτέρως έντονες αντιδράσεις.

Επιπροσθέτως, αποτελεί σκάνδαλο το γεγονός ότι επί της ουσίας καταργείται η προσαύξηση των αμοιβών για την εργασία τις Κυριακές και τις νυχτερινές ώρες ενώ η εξαήμερη εργασία επεκτείνεται πλέον σε όλους τους κλάδους των επιχειρήσεων.

Με την ιδιότητά μου ως ιατρός δεν θα μπορούσα να μην σταθώ και στο σημείο που μέσω του παρόντος σχεδίου νόμου παραχωρείται το δικαίωμα να ασκείται και από γιατρούς που δεν έχουν εξειδικευθεί στην ιατρική εργασίας ή συγκεκριμένη εξειδίκευση για τη συγκεκριμένη θέση. Το τοπίο είναι θολό και πιθανόν να κρύβει μη ευχάριστες εκπλήξεις για το μέλλον της συγκεκριμένης ειδικότητας που πολλοί γιατροί έχουν συνειδητά επιλέξει, αλλά και για τους εργαζόμενους, οι οποίοι θα καλούνται να λαμβάνουν τις υπηρεσίες ιατρικής συνεργασίας από γιατρούς, οι οποίοι δεν έχουν άμεση γνώση και σχέση με το συγκεκριμένο γνωστικό αντικείμενο.

Αγαπητοί συνάδελφοι, για πολλοστή φορά σε αυτόν τον χώρο που προάγει τους δημοκρατικούς θεσμούς, καλούμαστε να είμαστε θεατές στο ίδιο έργο με τους ίδιους πρωταγωνιστές, που δεν έχουν μάθει από τα λάθη τους την ώρα της παράστασης και εξακολουθούν να τα επαναλαμβάνουν. Παρακολουθώντας τις συνέπειες της τραγικής κατάστασης που πάει να εδραιωθεί εθνικά, θεωρώ ότι οδηγούμαστε σε μονοπάτια που δεν έχουν επιστροφή και που είναι επιζήμια και ισοπεδωτικά για όλους τους Έλληνες πολίτες.

Η παράταξή μας ήταν, είναι και θα είναι εκείνη που μάχεται για τον εργαζόμενο, για τις ευάλωτες κοινωνικές ομάδες με σεβασμό στις κοινωνικές αξίες, στα διαχρονικά κεκτημένα, μα πάνω απ’ όλα με συναίσθημα βαθιάς εκτίμησης για όλους αυτούς που επιζητούν κοινωνική δικαιοσύνη και αξιοπρέπεια.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς σας ευχαριστούμε.

Τον λόγο έχει ο κ. Θεόφιλος Ξανθόπουλος από τον ΣΥΡΙΖΑ.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, από το πρωί η Εθνική Αντιπροσωπεία συζητά ένα νομοσχέδιο που έχει σχέση με την κύρωση της ευρωπαϊκής οδηγίας 1152/2019 και για ακόμη μια φορά καταλαβαίνω ότι αυτός είναι ένας ψευδεπίγραφος τίτλος, διότι δεν πρόκειται για την κύρωση. Με αφορμή την κύρωση, με άλλοθι την κύρωση και με επίκληση την κύρωση αλλάζει ουσιαστικά ένα μεγάλο μέρος του Εργατικού Δικαίου, όπως το ξέρουμε στη χώρα και ουσιαστικά φαλκιδεύονται δικαιώματα γενεών και δικαιώματα που κατακτήθηκαν με αγώνες και με αίμα.

Βάζουμε στην προμετωπίδα λοιπόν την Ευρωπαϊκή Ένωση και την οδηγία της και ουσιαστικά προσπαθούμε μέσω αυτού με υπομόχλιο την οδηγία να αλλάξουμε ό,τι ξέρουμε ως Εργατικό Δίκαιο στη χώρα.

Θεσμοθετείτε την εργοδοτική υπεροπλία που υπάρχει ούτως ή άλλως εξ αντικειμένου, θεμελιώνετε την ταξική υπεροχή και δυναμιτίζετε τα θεμέλια της κοινωνίας, ακριβώς γιατί η λογική σας και η προσέγγισή σας είναι όλα στο βωμό της επιχειρηματικότητας, ότι η πλευρά των εργαζομένων αποτελεί ένα κόστος το οποίο πρέπει να συμπιεστεί, έτσι ώστε να επιτευχθεί η μέγιστη δυνατή κερδοφορία. Με έναν ΣΕΠΕ διαλυμένο, ο οποίος μετατράπηκε σε ανεξάρτητη αρχή για να φύγει από τον στενό πυρήνα του κράτους, για να έχετε άλλοθι ότι πρόκειται περί ανεξάρτητης αρχής και όχι περί δημόσιας υπηρεσίας και επομένως, δεν μπορούμε να παρέμβουμε.

Κοιτάξτε, κυρίες και κύριοι συνάδελφοι, έχετε πολύ σοβαρή ευθύνη, διότι βάζετε στην ημερήσια διάταξη διατάξεις οι οποίες θα απελευθερώσουν διαλυτικές δυνάμεις στην κοινωνία.

Θέλω να σας πω το εξής: εγώ είμαι Βουλευτής Δράμας. Η Δράμα είναι ένας προικισμένος τόπος. Έχουμε το περίφημο δάσος του Καράντερε, τον εύφορο κάμπο που έχει την περίφημη πατάτα του Νευροκοπίου. Είναι η κοιτίδα της οινικής βιομηχανίας της χώρας και είναι επίκεντρο της μαρμαροβιομηχανίας. Ξέρετε πόσα ατυχήματα και δυστυχήματα έχουμε σε αυτόν τον κλάδο; Και ξέρετε ότι αυτή η αύξηση της απασχόλησης, η εντατικοποίηση της απασχόλησης θα οδηγήσει σε περαιτέρω αύξηση των δυστυχημάτων και των απωλειών των ανθρώπων; Έχετε μελετήσει τη δυνατότητα που αφαιρείτε από τον εργαζόμενο να αντικρούσει την πρόταση του εργοδότη του για παραπέρα εργασία; Εδώ αυξήσατε το οκτάωρο σε δέκα ώρες, απλήρωτες, με το επιχείρημα που θα μαζέψει ενδεχομένως σε τέσσερις φορές ένα οκτάωρο για να πάει να μαζέψει τις ελιές του. Και δεν φτάνει μόνον αυτό. Επεκτείνετε, διαλύετε το πενθήμερο, ουσιαστικά βάζετε τον εργαζόμενο στον τοίχο και, άκουσον-άκουσον, δημιουργείτε μία καινούργια μορφή ατομικών συμβάσεων, την ατομική σύμβαση με την κατά παραγγελία εργασία.

Επειδή οι πολίτες που μας ακούν προφανώς δεν έχουν τη γνώση για να αντιληφθούν περί τίνος πρόκειται, αυτό που περιγράψατε προηγουμένως τι είναι; Λέει ο εργοδότης στον εργαζόμενο ότι θα είσαι εν αναμονή και ενδεχομένως να σε χρειαστώ για επιπλέον πέντε ώρες, τέσσερις ώρες, έξι ώρες. Και αν μεν τον χρειαστεί, καλώς, θα τον ανταμείψει ανά ώρα. Εάν δεν τον χρειαστεί, αρχικά βεβαίως είχατε αναφέρει ότι δεν θα χρωστάει τίποτε ο εργοδότης και ξεσηκώθηκαν και οι πέτρες και κάνατε μία ρύθμιση επί τα βελτίω και είπατε ότι θα πληρώνονται το 1/4 των συνολικών ωρών.

Δηλαδή θα είναι ένας εργαζόμενος άνθρωπος στη διακριτική ευχέρεια του εργοδότη αν τον χρειαστεί ή αν δεν τον χρειαστεί. Δεν μπορεί να μην ανταποκριθεί διότι θα είναι λόγος καταγγελίας της σύμβασης και ο άνθρωπος αυτός εάν τελικά ο εργοδότης για τον οποιοδήποτε λόγο αποφασίσει να μην τον χρησιμοποιήσει μολονότι προσέφερε την εργασία του, ήταν έτοιμος να την προσφέρει, ο εργοδότης θα τον αμείψει κάτι στο 1/4 της αμοιβής. Είναι λογικά αυτά τα πράγματα; Αντιλαμβάνεστε σε ποιο Καιάδα πετάτε τους εργαζόμενους;

Και θέλω να πω και κάτι άλλο για ένα κομμάτι που με αφορά άμεσα και έχει σχέση βεβαίως με το περίφημο άρθρο 31 και είναι απότοκο του άρθρου 31, αυτής της ιδεοληψίας που έχετε ως φιλελεύθεροι και ως νεοφιλελεύθεροι, ότι τα δυο μέρη, ο εργοδότης και ο εργαζόμενος, έχουν τα ίδια δικαιώματα και σε μια ιδανική συνθήκη διαπραγματεύονται ισότιμα μεταξύ τους για τις συνθήκες απασχόλησης, τις ώρες εργασίας και την αμοιβή. Πράγμα το οποίο όχι απλώς δεν υπάρχει, είναι στον πυρήνα της κοινωνίας που έχει ατομική ιδιοκτησία, της καπιταλιστικής ιδιοκτησίας, αυτή τη διαφορά ισχύος.

Και έρχεστε, λοιπόν, με το άρθρο 31 και θεσμοθετείτε ουσιαστικά την προστασία της απεργοσπασίας. Δεν είναι σωστό αυτό που λέτε «ότι προστατεύουμε το δικαίωμα στην εργασία», διότι σύμφωνα με το Σύνταγμα το δικαίωμα στην εργασία το προστατεύει το δημόσιο, το κράτος που οφείλει να παίρνει όλες τις πρωτοβουλίες, για να δημιουργεί συνθήκες τέτοιες που ο πολίτης να μπορεί να εργαστεί. Εσείς προστατεύετε το δικαίωμα κερδοφορίας του επιχειρηματία, το δικαίωμα κερδοφορίας του εργοδότη. Αυτό προστατεύετε.

Σας λέμε ότι οι μαζικές εργατικές διεκδικήσεις, οι οποίες είναι απότοκο αγώνων αιώνων, πρέπει να περιφρουρηθούν. Και υπάρχουν αποφάσεις, σας μιλάω δηλαδή μετά λόγου γνώσεως, ότι ακόμη και η όξυνση και η ένταση που θα υπάρχει στα προπύλαια ενός εργοστασίου είναι θεμιτό, διότι όπως λένε οι αποφάσεις, ασφαλώς οξείες αντιδράσεις που αποτελούν έντονη εκδήλωση πικρίας, αλλά έγκεινται στα πλαίσια των συνήθως μαχητικών εκδηλώσεων των απεργών, οι οποίοι είναι φυσιολογικό και εύλογο να προσπαθούν να προσελκύσουν και άλλους εργάτες στην απεργία τους. Δεν μπορεί να θεωρείτε ότι αυτός που υπερασπίζει το δικαίωμα στην απεργία, θα διαπράξει αδίκημα ιδιώνυμο ad hoc, όταν την περιφρουρεί. Αν διαπράξει αδίκημα υπάρχουν γενικές διατάξεις, υπάρχει ο Ποινικός Κώδικας. Δεν μπορεί, όμως, να περιστέλλεται τόσο πολύ το δικαίωμα στην απεργία. Γιατί ακριβώς είναι δικαίωμα κατακτημένο με αγώνες και εν πάση περιπτώσει είναι δικαίωμα το οποίο συνεισφέρει στην κοινωνική εξέλιξη.

Αν δεν υπήρχαν οι διεκδικήσεις των εργαζομένων, αν δεν υπήρχαν οι απεργίες ή άλλες μαχητικές εκδηλώσεις ακόμα θα ήμασταν στην περίοδο που δουλεύαμε από την ανατολή του ηλίου έως την νύχτα και είμαι σίγουρος ότι κανείς μας δεν το θέλει αυτό. Και βεβαίως εσείς που είστε Κυβέρνηση έχετε την απόλυτη ευθύνη να μην το επιτρέψετε. Κι αν δεν το κάνετε εσείς, θα το κάνουμε εμείς οι εργαζόμενοι με τα συνδικάτα τους.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Ξανθόπουλο.

Τον λόγο τώρα έχει ο Βουλευτής του ΠΑΣΟΚ - Κινήματος Αλλαγής κ. Στέφανος Παραστατίδης.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Κυρίες και κύριοι συνάδελφοι, η Ελλάδα είναι μια δημοκρατία η οποία ορίζεται από την πολιτική επιστήμη ως ατελής δημοκρατία. Είναι μια δημοκρατία της οποίας το θεσμικό πλέγμα έχει κλειστά και προσοδοθηρικά χαρακτηριστικά. Είναι μια δημοκρατία στην οποία η κοινωνία συμμετέχει και εκφράζεται κυρίως στις εκλογικές διαδικασίες, όχι, όμως, στα μεσοδιαστήματα. Μια δημοκρατία στην οποία η εξουσία δεν λογοδοτεί στον επιθυμητό βαθμό.

Πρακτικά τι σημαίνει αυτό στον τομέα της εργασίας; Σημαίνει ότι χωρίς ισχυρά συνδικάτα, χωρίς συλλογικές συμβάσεις και χωρίς ελέγχους στην αγορά, η χώρα μετατρέπεται σε εργασιακή ζούγκλα. Δηλαδή επικρατεί το δίκαιο του ισχυρού. Αυτή δυστυχώς είναι η συνεπής πολιτική κατεύθυνση που ακολουθεί η Κυβέρνηση τα τελευταία πέντε χρόνια.

Ενημερωτικά το ποσοστό κάλυψης των εργαζομένων από συλλογικές συμβάσεις εργασίας στην Ελλάδα, είναι το έβδομο χαμηλότερο στην Ευρωπαϊκή Ένωση. Όσο για το υποστελεχωμένο ΣΕΠΕ έχει σαφώς υποβαθμιστεί από την Κυβέρνηση. Ως αποτέλεσμα, έχουμε ένταση της παραβατικότητας στην αγορά, εκτεταμένη υπερεργασία και απλήρωτες υπερωρίες. Το σημερινό νομοσχέδιο που φέρατε προς ψήφιση δεν αποτελεί εξαίρεση. Είναι ένα νομοσχέδιο που δεν ενσωματώνει, αλλά παραποιεί το πνεύμα και τον σκοπό του ευρωπαϊκού νομοθετήματος που καλούμαστε να ενσωματώσουμε στο Εθνικό μας Δίκαιο. Είναι ένα νομοσχέδιο που προσθέτει ακόμη έναν κρίκο ενίσχυσης της εργασιακής ανασφάλειας, στην αλυσίδα νομοθετικών παρεμβάσεων της Νέας Δημοκρατίας.

Παρακολούθησα με ενδιαφέρον τη σημερινή συζήτηση στην οποία ο αρμόδιος Υπουργός κ. Γεωργιάδης παρουσίασε το νομοσχέδιο ως φιλεργατικό και τον εαυτό του περίπου ως εργατοπατέρα. Όμως, καμμία επιτήδεια προσπάθεια εξωραϊσμού, που συστηματικά και με ζήλο επιχείρησε ο Υπουργός Εργασίας, δεν μπορεί να αποκρύψει ότι στην πραγματικότητα η δοκιμαστική περίοδος, ονομαστικά μόνο και τυπικά, μειώνεται στους έξι μήνες, ουσιαστικά όμως διατηρείται η δυνατότητα άνευ όρων και αποζημίωσης απόλυσης για δώδεκα μήνες, ότι η εισαγωγή στην ελληνική έννομη τάξη των κατά παραγγελία συμβάσεων εργασίας γίνεται με τρόπο που ουσιαστικά αφήνει περιθώρια παραβίασης του ίδιου του πνεύματος της οδηγίας -πρόκειται για μεθόδους που δοκιμάστηκαν, απέτυχαν και καταργήθηκαν στην Ιρλανδία, τη Νέα Ζηλανδία, ενώ ετοιμάζονται να τις καταργήσουν και στην Ολλανδία- και ότι η θέσπιση της δυνατότητας παράλληλης απασχόλησης σε περισσότερους από έναν εργοδότες γίνεται με επίσης επιμελώς ασαφή τρόπο ώστε να οδηγεί σε υπέρβαση των νόμιμων ωραρίων εργασίας.

Κυρίες και κύριοι συνάδελφοι, η παρατεταμένη οικονομική ύφεση, τα δημοσιονομικά μέτρα των μνημονίων και η οικονομική κρίση ήταν αυτές που απορρύθμισαν την αγορά εργασίας και αύξησαν την ανεργία, ειδικά στη νέα γενιά. Κι ενώ θα περίμενε κανείς μια επιστροφή στην οικονομική ανάπτυξη η οποία θα συνοδευόταν από μια προσπάθεια αποκατάστασης της εργασιακής κανονικότητας, η Κυβέρνηση της Νέας Δημοκρατίας, όπως αποδεικνύεται στην πράξη, επιχειρεί να παγιώσει για τον εργαζόμενο μια νέα δυσμενή πραγματικότητα, μια πραγματικότητα στην οποία όλο και περισσότερες ομάδες εργαζομένων, κυρίως από τη νέα γενιά, παραμένουν εγκλωβισμένες σε μια παράτυπη εργασιακή νόρμα, μια νόρμα που με πρόσχημα την ευελιξία επιτείνει την ανασφάλεια και οδηγεί ολοένα και περισσότερους εργαζόμενους να συμβιβάζονται με μια νέα ηθική της εργασίας, σύμφωνα με την οποία κυριαρχεί ο νόμος της σιωπής και η αποδοχή καταχρηστικών πρακτικών.

Αυτή η δυσμενής πραγματικότητα χαρακτηρίζεται από άγχος, ανασφάλεια ακόμα και φόβο για μια ενδεχόμενη απόλυση ή ακόμα για τον αποκλεισμό από την αγορά εργασίας. Αυτή η δυσμενής πραγματικότητα στερεί από τον νέο το δικαίωμα να σχεδιάσει το δικό του πλάνο ζωής, ένα δίκαιο πλάνο ζωής.

Ξέρετε, κύριοι συνάδελφοι, νιώθω ότι είναι ακραία υποκριτικό να βγαίνει η Κυβέρνηση και να διακηρύσσει δήθεν μεγάλες μεταρρυθμίσεις στην εκπαίδευση, να μιλάει για ιδιωτικά πανεπιστήμια με περγαμηνές εξωτερικού, για επαγγελματική εκπαίδευση και κατάρτιση και για δεξιότητες του 21ου αιώνα. Και όλα αυτά για να καταλήξουν οι απόφοιτοι σε ποια αγορά εργασίας και με ποια χαρακτηριστικά; Γι’ αυτό ετοιμάζουμε τους νέους μας; Γι’ αυτό εθίζουμε τα παιδιά μας από την ηλικία του δημοτικού σε ένα ασφυκτικό ωράριο -με το σχολείο, τη μελέτη, τις δραστηριότητες- το οποίο διαθέτουν όλο και λιγότερο για να είναι παιδιά; Πόσο κροκοδείλια είναι, αλήθεια, τα δάκρυα μας για τα σπουδαία μυαλά μας που επιλέγουν τη μετανάστευση, ενώ στην πραγματικότητα τα ωθούμε να αποδράσουν από ένα εργασιακό περιβάλλον με μηδενικές προοπτικές;

Πόσο λοιπόν υποκριτική ακούγεται η συζήτηση για την αναστροφή του φαινομένου του Brain Drain και του Brain Loss; Πόσο υποκριτικό είναι να προβληματιζόμαστε για το δημογραφικό μας πρόβλημα που κλείνει σχολεία και απειλεί το ασφαλιστικό μας σύστημα την ίδια στιγμή που εμείς πριμοδοτούμε τις αιτίες που το προκαλούν; Πόσο αυτοκαταστροφικό είναι συνειδητά να αγνοούμε ότι ένα εργασιακό περιβάλλον χαμηλών προσδοκιών, χαμηλών απολαβών, ελάχιστης ασφάλειας, ένα περιβάλλον απελπισίας ανατρέπει τους ιδιωτικούς σχεδιασμούς των νέων, ακυρώνει επιλογές ζωής όπως το να κάνουν για παράδειγμα οικογένεια;

Σε αυτή την κεντρική πολιτική επιλογή της Κυβέρνησης, στο ΠΑΣΟΚ είμαστε ιδεολογικά, πολιτικά και αξιακά αντίθετοι.

Για εμάς, στόχος δεν είναι να διασφαλίσουμε ότι θα μπορεί κάποιος να κάνει νόμιμα δύο και τρεις δουλειές για να τα βγάλει πέρα, αλλά ότι θα μπορεί να ζει με αξιοπρέπεια με μία δουλειά. Γι’ αυτό και για εμάς, στη δημοκρατική παράταξη, αυτό το νομοσχέδιο και αυτή η συζήτηση έχει απολύτως ταυτοτικά χαρακτηριστικά. Είναι ένα διακύβευμα για το οποίο και με το οποίο θα συγκρουστούμε μετωπικά.

Κλείνοντας, θέλω να πω ότι με ενοχλεί η Ελλάδα follower, η Ελλάδα ακόλουθος, μία Ελλάδα που σύρεται πίσω από τις εξελίξεις, μία Ελλάδα που νομοθετεί και νομιμοποιεί το άδικο. Μια Ελλάδα που δεν τολμά να ξεχωρίσει να βάλει την πολιτική μπροστά, μία Ελλάδα παγιδευμένη στον λαβύρινθο των κλειστών οικονομικών θεσμών, μία Ελλάδα που δεν μπορεί να φροντίσει την ασφάλεια του Έλληνα εργαζόμενου, μία Ελλάδα που δεν μπορεί να κρατήσει τα παιδιά της, να τους δώσει επιλογές, ένα αξιοπρεπές μέλλον.

Χρειαζόμαστε αλλαγή παραδείγματος. Ονειρευόμαστε -και ολοκληρώνω- μια Ελλάδα που θα ηγείται, θα τολμά, θα πειραματίζεται, θα προπορεύεται. Ονειρευόμαστε μία Ελλάδα που δεν θα προσαρμόζεται στις ανάγκες των καιρών, αλλά στις ανάγκες των ανθρώπων. Αυτή τη μάχη καλούμαστε να δώσουμε ως ΠΑΣΟΚ, τη μάχη των ιδεών, όχι της εικόνας αλλά της ουσίας, όχι της επικοινωνίας αλλά της πραγματικής πολιτικής, όχι του πολυδιάστατου φεουδαρχισμού αλλά της συμμετοχικής και ανοιχτής δημοκρατίας, μιας δημοκρατίας που θα μας χωράει όλους.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Παραστατίδη.

Τον λόγο τώρα έχει ο Βουλευτής του ΠΑΣΟΚ - Κινήματος Αλλαγής, ο κ. Μιχαηλίδης Σταύρος.

Ορίστε, κύριε Μιχαηλίδη, έχετε τον λόγο.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Κύριε Πρόεδρε, κυρίες και κύριοι συνάδελφοι, επιτρέψτε μου πρώτα να εκφράσω τη θλίψη μου και τα πιο θερμά μου συλλυπητήρια στους οικείους των εθελοντών της ανθρωπιστικής αποστολής της Ελλάδας στη Λιβύη, που έχασαν τόσο άδικα τη ζωή τους. Θα ήταν, επίσης υποκρισία, εκ μέρους μου να μην εκφράσω την πικρία που νιώθω ως Έλληνας που μια τέτοια αποστολή σε ξένη χώρα, με ευθύνη μάλιστα του Γενικού Επιτελείου -τονίζω, του Γενικού Επιτελείου- Εθνικής Άμυνας, να καταλήγει όπως κατέληξε.

Κύριε Πρόεδρε, όσον αφορά το σχολιασμό του νομοσχεδίου για τις πρόνοιες του, θα περιοριστώ σε δύο τρεις παρατηρήσεις για να μην κουράσω το Σώμα με επαναλήψεις όσων έχουν ειπωθεί από δεκάδες συναδέλφους. Θα καταθέσω κάποιες σκέψεις συναφείς με την ουσία και τους πολιτικούς στόχους που θα έπρεπε να επιδιώκει η Κυβέρνηση και όπως αυτοί προσδιορίζονται και στο πρώτο άρθρο του νομοσχεδίου.

Αναφέρεται στο πρώτο άρθρο: «Σκοπός του παρόντος είναι η ενίσχυση της εργασίας και η αύξηση της απασχόλησης με διαφανείς και προβλέψιμους όρους εργασίας. Η απλοποίηση διοικητικών διαδικασιών κ.λπ.. Η καταπολέμηση της αδήλωτης και υποδηλωμένης εργασίας και η διασφάλιση της ανταγωνιστικότητας των επιχειρήσεων».

Κυρίες και κύριοι συνάδελφοι, η αδήλωτη οικονομία στη χώρα μας φέρεται να είναι περίπου το 25% του ΑΕΠ. Οι μικρομεσαίες επιχειρήσεις -μέχρι εννέα εργαζόμενους- είναι περισσότερες από το 90% των επιχειρήσεων και απασχολούν περίπου το 55% του εργατικού δυναμικού. Σύμφωνα με δημοσιευμένες έρευνες, το 67% αδήλωτης εργασίας στην Ελλάδα είναι μισθωτοί, με περίπου 13% εντελώς αδήλωτη μισθωτή εργασία και το 54% υποδηλωμένη εργασία.

Κανείς δεν διαφωνεί ότι ο στόχος όλων είναι η μεταφορά της αδήλωτης εργασίας στη δεδηλωμένη οικονομία. Για την κοινωνία, τα οφέλη από τη μεταφορά της αδήλωτης εργασίας στη δεδηλωμένη οικονομία είναι ότι βελτιώνει το επίπεδο των δημοσίων εσόδων, επιτρέποντας υψηλότερες δαπάνες για έργα κοινωνικής πρόνοιας, διασφάλιση της οικονομικής ανταποδοτικότητας και βιωσιμότητας του φορολογικού και ασφαλιστικού μας συστήματος, καθώς και της συνταξιοδοτικής δικαιοσύνης σε ανθρώπινη αξιοπρεπή ιατροφαρμακευτική κάλυψη κ.λπ..

Κυρίες και κύριοι Βουλευτές, οι επιπτώσεις της εισφοροδιαφυγής και της αδήλωτης εργασίας, εκτός από επιπτώσεις στην χρηματοδότηση των συστημάτων της κοινωνικής ασφάλισης -που προείπα- εντοπίζονται σε δύο ακόμα γενικές κατηγορίες: Στη στρέβλωση της ελεύθερης οικονομίας μέσω της δημιουργίας αθέμιτου ανταγωνισμού μεταξύ των επιχειρήσεων, στην έλλειψη προστασίας και δημιουργία κοινωνικής ανασφάλειας των εργαζομένων.

Πέραν τούτου, οι μη δηλωμένοι εργαζόμενοι στερούνται επιπλέον επαγγελματικής κατάρτισης μισθολογικών αυξήσεων και άλλων πλεονεκτημάτων που συνοδεύουν μια επίσημη σύμβαση εργασίας. Δεν υπάρχει, λοιπόν, αμφιβολία ότι επιβάλλεται η αντιμετώπιση αυτού του προβλήματος.

Πιστεύει, όμως, κανείς σε αυτή την Αίθουσα ότι μόνο με αυστηρά μέτρα ελέγχων θα ελαχιστοποιήσουμε την αδήλωτη ή την υποδηλωμένη εργασία; Η αντιμετώπιση τέτοιων αντικοινωνικών συμπεριφορών ή και προβλημάτων επιδέχονται δύο τρόπους αντιμετώπισης: Καλλιέργεια κοινωνικής κουλτούρας και υιοθέτηση κινήτρων.

Αναφέρθηκα προηγουμένως σε κάποια στοιχεία αδήλωτης εργασίας στη χώρα μας και δεν χρειάζεται να επαναλάβω την ταυτότητα, την αλληλεξάρτηση αδήλωτης εργασίας, της φοροδιαφυγής και της εισφοροδιαφυγής.

Η κατάργηση των φοροαπαλλαγών από το μισθολογικό κόστος στις ομόρρυθμες, ετερρόρυθμες εταιρείες φυσικών προσώπων, οι οποίες -όπως προανέφερα, κύριε Σπανάκη, εσείς τα ξέρετε καλά αυτά- αποτελούν και την πλειοψηφία των επιχειρήσεων στην Ελλάδα, αυτή λοιπόν η πολιτική της κατάργησης των φοροαπαλλαγών, στοχεύει, εξυπηρετεί, τους στόχους της καταπολέμησης της αδήλωτης ή υποδηλωμένης εργασίας, της εισφοροδιαφυγής κ.λπ. ή την αύξηση της απασχόλησης;

Και αν πάμε σε δύο τρία παραδείγματα, όπως είναι η εργασία στον αγροτικό τομέα: Γνωρίζουμε ότι έχουμε πράγματι έλλειψη δεκάδων χιλιάδων εργατικών χεριών, όχι τόσο στη βιομηχανία του αγροτικού τομέα, του πρωτογενούς τομέα, αλλά της υπαίθρου, στα νησιά μας κ.λπ.. Έχει μήπως εμπλακεί ποτέ κάποιος από εμάς να δει τι διαδικασία χρειάζεται για να απασχολήσεις έναν εργάτη γης;

Πρέπει να ξεκινήσει να του αγοράσει εργόσημο ο άνθρωπος της επαρχίας, να φύγει, να πάει στα ΕΛΤΑ ή σε Τράπεζα να πάρει εργόσημο. Από το εργόσημο που θα πάρει από κει, να φύγει, να πάει στον επόπτη εργασίας να συμπληρώσει μια συγκεκριμένη φόρμα με στοιχεία, με ώρες εργασίας κ.λπ. και, όταν τελειώσει και ο εργαζόμενος, να φύγει, να πάρει το απόκομμα του εργόσημου, να πάει να πάρει τα λεφτά του. Πιστεύει κανείς ότι όλα αυτά τα πράγματα μπορεί η επαρχία, ο αγρότης του μικρού κλήρου, να υιοθετήσει μια τέτοια διαδικασία ή αυτή η όλη διαδικασία αποτελεί κίνητρο για την καταπολέμηση της αδήλωτης ή υποδηλωμένης εργασίας;

Να πάμε και στα θέματα της οικοδομής, των ανθρώπων που εργάζονται στην οικοδομή. Πρέπει ο εργοδότης, δηλαδή -ο εργοδότης είναι αυτός που χτίζει ένα σπίτι, ο εργοδότης είναι αυτός που θα προσλάβει να του βάψουν το σπίτι του κ.λπ.- να κάνει μια διαδικασία. Ξέρετε τι διαδικασία χρειάζεται; Ξέρετε πόσα πληρώνει για κάθε ημερομίσθιο που απασχολεί αυτόν τον εργάτη έξτρα; Περίπου 70 ευρώ την ημέρα. Και, αν εργάζεται ένας οικοδόμος είκοσι μέρες το μήνα, χρεώνεται -είναι η πραγματικότητα αυτή- περίπου 1.200 ευρώ το μήνα. Τόσο του κοστίζει του εργοδότη, του απλού ανθρώπου, εμάς που χτίζουμε όλοι ένα σπίτι για τα παιδιά μας. Τον χρόνο, δηλαδή, πάει στα 12.000 με 13.000 ευρώ. Είναι κίνητρο αυτό για τη δήλωση, για την καταπολέμηση της αδήλωτης ή υποδηλωμένης εργασίας;

Δεν θέλω να πάω στους ναυτικούς, διότι εκεί υπάρχει πράγματι μεγάλη πίκρα. Ξέρετε, κύριε Υπουργέ, τα ελληνικά πλοία έχουν αδειάσει από Έλληνες γιατί κανένας Έλληνας…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θέλω δύο λεπτά ακόμα.

…δεν θέλει να πάει και να δουλέψει σε ελληνικό πλοίο διότι εκεί γίνεται η σφαγή των εισοδημάτων του από τους φόρους και από τις ασφαλιστικές εισφορές.

Θα σχολιάσω μόνο δύο πράγματα -και τελειώνω- για τα άρθρα 25 και 26: Δίνει, προβλέπει, τις εξαιρέσεις που μπορεί ο εργοδότης να απασχολήσει πέραν του πενθημέρου και για μια έκτη μέρα της εβδομάδας τον εργαζόμενο.

Προβλέπεται, λοιπόν, στο μεν άρθρο 25 ότι μπορεί να τον απασχολήσει σε έξτρα απασχόληση όταν προκύπτει κάποιο έκτακτο γεγονός, όπως και στο 26 πάλι όταν καταστεί εξαιρετική ανάγκη κ.λπ.. Όμως, δεν έχετε προβλέψει στον νόμο να χαρακτηριστεί αυτή η έκτακτη ανάγκη, αυτό το αιφνίδιο, με αποτέλεσμα να εγκυμονούν οι κίνδυνοι καταστρατήγησης όλων αυτών των θεμάτων. Και νομίζω ότι τώρα πια είναι πολύ αργά. Ίσως αργότερα να πρέπει να το κοιτάξετε διότι θα δημιουργήσει διαδικασίες.

Τελειώνοντας, κύριε Υπουργέ, θέλω να πω το εξής. Αυτός ο νόμος πράγματι προβλέπει μια εξαιρετικά θα έλεγα μεγάλη ευκαμψία στις διαδικασίες στη νομοθεσία και στον εργασιακό χώρο, η οποία θα βοηθήσει πολύ λίγους. Εγώ είμαι σίγουρος ότι δεν θα βοηθήσει κανέναν από τους εργαζόμενους.

Και ξέρετε κάτι άλλο; Γιατί ειπώθηκαν πολλά σ’ αυτή την Αίθουσα ότι θα δοθούν κίνητρα να πάρει κανένα ευρώ παραπάνω ο εργαζόμενος, να δουλέψει λίγο παραπάνω. Κάπου αλλού θα τα δώσει. Δε μπορώ να σκεφτώ μία επιχείρηση που θα κάνει σύμβαση με έναν εργαζόμενο που έχει δουλέψει πιο μπροστά οκτώ ώρες να τον πάρει να δουλέψει άλλες πέντε στη δική του εταιρεία. Το μόνο που μπορώ να σκεφτώ είναι ότι κάποιες εταιρείες που θα έχουν δίπλα ΑΦΜ να βρίσκουν μια νόμιμη διαδικασία να απασχολούν τους ανθρώπους.

Και τελειώνω, αγαπητέ Υπουργέ μου, με το εξής. Ο Έλληνας τα τελευταία χρόνια ο ολοένα και καθίσταται πιο δυστυχής και ανασφαλής. Περάσαμε από την πτώχευση. Νιώθει την ανασφάλεια αν μπει σε ένα τρένο και δεν θα καεί. Νιώθει την ανασφάλεια αν μπει το παιδί του σε ένα πλοίο να πάει το καλοκαίρι πέντε μέρες να ξεσπάσει ως φοιτητής μην να τον ρίξει κάποιος πειρατής στη θάλασσα. Νιώθει ανασφάλεια αν το παιδί του πάει με ανθρωπιστική βοήθεια σε μια άλλη χώρα αν θα γυρίσει ζωντανός. Νιώθει ανασφάλεια αν το παιδί του φύγει να πάει στο γήπεδο αν θα γυρίσει γερό το βράδυ στο σπίτι. Κι όλα αυτά τα πράγματα.

Δεν είναι μόνο να μαζέψουμε 2 - 3 ευρώ παραπάνω. Τα προβλήματα της ελληνικής κοινωνίας ολοένα και γίνονται δυσκολότερα. Πρέπει, λοιπόν, να ρίξουμε και τη ματιά μας σε άλλα εξίσου μείζονα με την εργασία κοινωνικά προβλήματα.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Τώρα τον λόγο έχει ο Βουλευτής του ΣΥΡΙΖΑ - Προοδευτική Συμμαχία, ο κ. Συμεών Κεδίκογλου.

Ορίστε, κύριε Κεδίκογλου, έχετε τον λόγο.

**ΣΥΜΕΩΝ ΚΕΔΙΚΟΓΛΟΥ:** Σας ευχαριστώ πολύ, κύριε Πρόεδρε.

Το σημερινό νομοσχέδιο το οποίο συζητάμε, αυτή την προχωρημένη είναι η αλήθεια ώρα, εάν τελικά ψηφιστεί μας γυρνάει πολλά χρόνια πίσω. Θα τολμούσα που πολλές δεκαετίες πίσω. Και είναι κρίμα γιατί προηγήθηκαν τόσοι αγώνες, τέτοιο ρωμαλέο εργατικό κίνημα, απεργίες, θυσίες ακόμη και με αίμα -ναι, ακόμα και αίμα και δεν είναι λαϊκισμός- για να φτάσουμε σήμερα σε ένα επίπεδο να θεωρούμε ότι όσο περνάει ο καιρός ζούμε και καλύτερα.

Αντ’ αυτού, σήμερα στην Ελλάδα του 2023 είμαστε εδώ για να συζητήσουμε για δεκατρίωρο, να συζητάμε για πενθήμερο, να συζητάμε αν μπορούμε να κολυμπάμε δουλεύοντας, να συζητάμε μια σειρά από πράγματα τα οποία ήταν αυτονόητες κατακτήσεις, αλλά δυστυχώς δεν είναι γι’ αυτή την Κυβέρνηση. Και ήταν μόνο δύο-τρία νομοσχέδια στη σειρά για να πάρουν ένα κύμα όπως έναν πύργο στην άμμο όλες αυτές οι κατακτήσεις. Είναι ίσως αυτό που έλεγε Τσόρτσιλ: «Χρειάζεσαι χρόνια για να χτίσεις κάτι, αρκεί όμως μια άσχημη στιγμή, μια καταστροφή και σε μια στιγμή όλα αυτά είναι παρελθόν».

Είναι το δεύτερο ουσιαστικά νομοσχέδιο το οποίο νομοθετείτε, σημαντικό εννοώ, μετά από αυτό με τους απόδημους. Κλείνετε γραμμάτια γιατί είναι προφανές ότι με αυτό το νομοσχέδιο δεν είναι κερδισμένοι όλοι. Βεβαίως, υπάρχουν αυτοί οι οποίοι είναι στο κλάδο οι εργοδότες της σίτισης, του κέτερινγκ, των μεταφορών οι οποίοι είναι κερδισμένοι, αλλά δεν είναι για όλους. Και μην προσπαθήσετε εδώ να μας πείτε και να μας πείσετε ότι είναι για το καλό μας.

Ακούω και τους Βουλευτές της Νέας Δημοκρατίας. πίστευα ότι μέχρι τώρα το έλεγαν αυτό από έναν κομματικό, έστω κακώς εννοούμενο πατριωτισμό. Εδώ, όμως, διαπιστώνω ότι πραγματικά πιστεύετε ότι είναι προς τη σωστή κατεύθυνση. Ε, λοιπόν, εδώ είναι θέμα και πολιτικό βαθιά και φιλοσοφικό. Τι έχει στο επίκεντρο; Εμείς στο επίκεντρο έχουμε τον άνθρωπο. Αν εσείς έχετε το κέρδος, είναι επιλογή σας, αλλά είναι κάτι άλλο. Ο ελεύθερος χρόνος ήταν το βασικό επίδικο του 21ου αιώνα. Λέγαμε, δηλαδή, ότι με την τεχνητή νοημοσύνη, με τις μηχανές, με όλα αυτά η πολυτέλεια του ελεύθερου χρόνου ήταν αυτό που θα έπρεπε να δούμε. Βεβαίως, δεν κατακτήσαμε ούτε καν το θέμα του να μπορούμε να ζούμε άνετα, αλλά τουλάχιστον ελεύθερος χρόνος.

Θυμάμαι στην Ψυχιατρική σαν φοιτητής ιατρικής μας έλεγαν ότι η ευτυχία εξαρτάται από τρία πράγματα: Το πώς τα πας στο επάγγελμά σου, το πώς περνάς τον ελεύθερο χρόνο σου και πώς τα πας στην προσωπική σου ζωή. Έρχεστε και παρεμβαίνετε στους δύο αυτούς τομείς και πιστεύετε ότι είναι για το καλό μας, ότι είναι φιλεργατικό; Εσείς, δηλαδή, τα παιδιά σας μεθαύριο θα θέλατε να πάνε σε τέτοιες συνθήκες; Δέστε λίγο τη μεγάλη εικόνα, πέρα από τα νομοσχέδια τα σημερινά, πέρα από τις κυβερνήσεις που έρχονται και παρέρχονται. Τα τελευταία χρόνια πάμε προς τη σωστή κατεύθυνση;

Άκουσα το πρωί τον Υπουργό τη μισή ώρα της ομιλίας του να μιλάει για το αν ήταν πετυχημένη απεργία ή όχι και από αυτό να είναι το συμπέρασμα αν το νομοσχέδιο είναι φιλεργατικό ή αντεργατικό. Προφανώς, αυτά τα πράγματα ούτε στο ένα δέκατο δεν θα περνούσαν πριν μερικά χρόνια. Δείτε, όμως, ποια κοινωνία έχουμε. Έχουμε μια κοινωνία που πέρασε από μνημόνια, που πέρασε από πανδημίες, που πέρασε από ό,τι πέρασε και είναι, ναι, φοβισμένη κοινωνία. Είναι μια κοινωνία που οφείλουμε εμείς σαν Αξιωματική Αντιπολίτευση να της δώσουμε και ελπίδα ξανά και μια εναλλακτική πρόταση. Άρα δεν είναι κριτήριο αυτό για να πείτε αν ένα νομοσχέδιο είναι καλό ή κακό.

Έρχεστε, λοιπόν, εδώ όταν νομίζαμε ότι είχαμε δει τον πάτο με το νομοσχέδιο του κ. Χατζηδάκη κι όμως δεν είχαμε δει τελικά τα πάντα. Έρχεστε με τον ίδιο τρόπο πάντα, με μια οδηγία ευρωπαϊκή, που είναι κι ένα τυράκι στην αρχή -στον κ. Χατζηδάκη έχω την εντύπωση ήταν ότι έδινε και τις γονικές άδειες ας πούμε στους πατεράδες- και λέτε για έγκαιρη ενημέρωση για παράδειγμα του εργαζόμενου για τη σύμβαση -καλώς- κι από κει και κάτω το χάος.

Και έχουμε και τον ευφημισμό -είναι ξέρετε αυτό το σχήμα του λόγου που λέγαμε παλιά ο Εύξεινος Πόντος, αντί να λέμε Άξεινος Πόντος- όσο πιο βαρύγδουπος είναι ένας τίτλος -ενίσχυση και απλοποίηση, κάπως έτσι είναι ο τίτλος του νομοσχεδίου- να είστε καχύποπτοι. Όσο ακούτε τέτοιους τίτλους, από κάτω κρύβονται πολλά.

Σε μια εποχή που βγαίνει έρευνα και λέει ότι οι Έλληνες είναι από τους πιο βαριά εργαζόμενους με σαράντα μία ώρες την εβδομάδα -εμείς, οι Βαλκάνιοι και οι Πολωνοί- και οι Κάτω Χώρες, οι Νορβηγοί είναι στο τριανταπεντάωρο, η Γερμανία συζητάει τέσσερις μέρες με μισθό πενθημέρου. Εμείς μένουμε εκεί γιατί μας φταίει ο κακός μας ο καιρός; Δεν είμαστε άξιοι ή γιατί είναι πολιτικές οι επιλογές; Όταν, λοιπόν, θες να ξορκίσεις κάτι βάζεις έναν ωραίο τίτλο κι έχουμε δημιουργήσει μια κοινωνία χαμηλών προσδοκιών. Έτσι είναι τα πράγματα, δεν μπορούν να αλλάξουν. Ε, λοιπόν, μπορούν να αλλάξουν.

Ακούω και τα παραδείγματα. Άκουσα τον Υπουργό και λέει; Μα, δεν έχετε ακούσει ότι υπάρχει μαύρη εργασία, για παράδειγμα έφερε το κέτερινγκ αν δεν κάνω λάθος, τι γίνεται σήμερα, ένας άνθρωπος μπορεί να θέλει να δουλέψει παραπάνω. Μα, ναι, θέλει να δουλέψει παραπάνω γιατί δεν βγαίνει. Κι αν πάτε και σε χώρες της Υποσαχάριας Αφρικής είναι χειρότερα. Εμείς, όμως, την ανταγωνιστικότητα δεν θα μπορέσει να την κατακτήσουμε συγκρινόμενοι με το Μπαγκλαντές και με την Κίνα, διότι ό,τι και να κάνουμε δεν μπορούμε να τους φτάσουμε.

Εμείς πρέπει να περάσουμε μέσα από την παιδεία, μέσα από την κατάρτιση. Άρα, λοιπόν, λέμε ότι είναι ζούγκλα τα πράγματα κι εμείς τη νομιμοποιούμε. Όχι. Οφείλουμε να την αλλάξουμε, όχι να πούμε ότι αυτό που είναι η κατάσταση σήμερα εμείς ερχόμαστε και το κάνουμε νόμιμο.

Και βεβαίως, για να έρθω τώρα το νομοσχέδιο αυτό καθαυτό, εκτός από τις παραγράφους οι οποίες είναι μέσα από την οδηγία που ακούστηκε από έγκριτους εδώ στην επιτροπή καθηγητές ότι δεν είναι καν σωστά μεταφρασμένη όπως είναι οι οδηγίες. Έχετε ένα θέμα με τη μετάφραση -να το δείτε αυτό- σε πολλά Υπουργεία. Θυμάμαι το Υπουργείο Εξωτερικών με τη «NOVARTIS». Τώρα είναι και σ’ εσάς.

Έρχεστε, λοιπόν, και φέρνετε το θέμα με τη μαθητεία που κάποτε ήταν δύο μήνες. Έξι μήνες τώρα -εντάξει- αλλά χωρίς αποζημίωση, χωρίς ταμείο ανεργίας και χωρίς ουσιαστικά αιτιολόγηση όπως είναι στην Ευρώπη. Και μην μου πείτε για δικλείδες ασφαλείας, με ένα ΣΕΠΕ κατηργημένο. Ποιες δικλείδες ασφαλείας αυτή τη στιγμή έχουμε όταν ξέρει ο άλλος ότι αύριο θα είναι ο ισχυρός και απέναντι θα είναι ο αδύνατος. Ανοίγετε τους δρόμους. Αυτό είναι το ουσιαστικό. Θυμάστε πριν μερικά χρόνια που λέγαμε για τα μαγαζιά που θα ανοίγουν Κυριακές. Κι εγώ ακόμα καμιά φορά έλεγα εντάξει ίσως να διευκολύνουμε τους εργαζόμενους να πάνε να ψωνίσουν. Σήμερα δεν κάνει σε κανέναν εντύπωση αν θα είναι ανοιχτά ή θα δουλεύουμε Σάββατα ή Κυριακές. Άρα, λοιπόν, βλέπουμε τη μεγάλη εικόνα. Ερχόμαστε, λοιπόν, και ανακυκλώνουμε τους ίδιους και τους ίδιους εργαζομένους, θα φτάνει το εξάμηνο, θα έρχεται εργοδότης θα λέει δεν μου κάνεις, πάω για τον επόμενο.

Πάμε για το δεκατρίωρο. Βαρέα και ανθυγιεινά το προβλέψατε αν υπάρχει μέσα;

Ακούσατε και από την καθηγήτριά μου την οποία είχα στην Ιατρική Σχολή, την κυρία Λινού, το τι σημαίνει αυτό για κάποια επαγγέλματα. Για παράδειγμα, σε ένα ακτινοδιαγνωστικό η ακτινοβολία. Αυτά τα πράγματα είναι δοσοεξαρτώμενα, και υπάρχουν μελέτες για λευχαιμίες, για καρκίνους. Εγώ ήμουν εργαζόμενος στο ΕΣΥ στο Τμήμα Επαγγελματικών Δερματοπαθειών. Αυτά είναι ποσοτικά όταν έρχεται σε επαφή με χημικές ουσίες ο άλλος. Και μην μου πείτε ότι το πρωί θα είναι στο εργαστήριο και το βράδυ θα είναι κηπουρός! Τα ίδια πράγματα θα κάνει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ζητώ μια μικρή ανοχή, κύριε Πρόεδρε.

Να μην μιλήσουμε τώρα για τους Ιατρούς Εργασίας γιατί θα επεκταθώ πολύ. Είπατε κάποια πράγματα, αλλά ξέρετε ότι ουσιαστικά πέφτει η ποιότητα παρεχομένων υπηρεσιών στους εργαζόμενους. Αυτό είναι σίγουρο. Το τι θα κάνετε και αν η ειδικότητα δεν σας αρέσει και πρέπει να καταργηθεί, να το δείτε, αλλά δεν είναι προς τη σωστή κατεύθυνση αντιμετώπισης.

Τέλος, πάμε στις συμβάσεις κατά παραγγελία ή μηδενικών ωρών ή εγώ θα έλεγα μηδενικής ζωής. Τι σημαίνει αυτό ουσιαστικά; Έρχεται ο άλλος και σου λέει είκοσι τέσσερις πριν ή ακόμα και δύο ώρες πριν: το πρόγραμμα του χρόνου είναι μη προβλέψιμο και, σου λέει, έλα να δουλέψεις, για παράδειγμα. Τι προγραμματισμό, τι προσωπική ζωή να έχεις και πώς να κοιτάξεις το μέλλον σου; Άρα σε αντίθεση με το πνεύμα της ευρωπαϊκής οδηγίας έρχεστε και το κάνετε αυτό. Και νομίζω ότι όποιοι το πάνε στα Ευρωπαϊκά Δικαστήρια αυτό το πράγμα θα καταπέσει.

Και επιτρέψτε μου να διαβάσω ακριβώς από μέσα το προοίμιο της ευρωπαϊκής οδηγίας 2019/1152 στο χωριό 47: «Για τη θέσπιση συμβάσεων κατά παραγγελία. Η παρούσα οδηγία καθορίζει τις ελάχιστες απαιτήσεις, αφήνοντας έτσι άθικτο το προνόμιο των κρατών-μελών να θεσπίζουν και να διατηρούν πιο ευνοϊκές διατάξεις. Τα δικαιώματα που έχουν αποκτηθεί, με βάση το υφιστάμενο νομικό πλαίσιο, θα πρέπει να εξακολουθήσουν να ισχύουν, εκτός αν εισάγονται ευνοϊκότερες». Αν το πάτε για το καλύτερο, σου λέει, να το κάνουμε, αλλά δεν χαλάμε κάτι το οποίο είναι ήδη ευνοϊκό. Συνεχίζει: «Η εφαρμογή της παρούσας οδηγίας δεν μπορεί να χρησιμεύει για τη μείωση των υφιστάμενων δικαιωμάτων που καθορίζουν τον συγκεκριμένο τομέα, όπως ισχύει στην εθνική ή ενωσιακή νομοθεσία, ούτε να συνιστά βάσιμη δικαιολογία για την υποβάθμιση του γενικού επιπέδου προστασίας…» -και τα λοιπά- «…ειδικότερα δεν θα πρέπει να χρησιμοποιείται ως βάση για την καθιέρωση συμβάσεων μηδενικών ωρών εργασίας ή άλλων παρόμοιων συμβάσεων εργασίας».

Κυρίες και κύριοι συνάδελφοι, έχω ξεπεράσει τον χρόνο. Να πω τώρα για το ξεπάγωμα των τριετιών; Αυτό είναι μια κοροϊδία και μισή! Αφορά όσους αφορά από το 2027. Και δεν φτάνει μόνο αυτό! Έρχεται η Κυβέρνηση και λέει μπορεί αν η ανεργία είναι πάνω από 10% να καταργηθεί ή με μια υπουργική απόφαση, λες και φταίει ο εργαζόμενος αν είναι πάνω από το 10%. Ουσιαστικά τι είναι αυτό το πράγμα; Είναι μια υπεραξία στον εργοδότη η τριετία.

Λοιπόν, κλείνοντας θα πω το εξής. Εάν θέλαμε να χαρακτηρίσουμε τις εκατό πρώτες ημέρες που συνήθως είναι οι δυνατές, οι ρωμαλέες ημέρες μιας κυβέρνησης, το μόνο που έχουμε να περιμένουμε από εσάς είναι οι ακρίδες για να έχουμε τις δέκα πληγές του Φαραώ! Και αν θέλαμε να δούμε από την αρχή της διακυβέρνησης μέχρι σήμερα, το μόνο για το οποίο θα θυμόμαστε τη Νέα Δημοκρατία είναι για τις καταστροφές κάθε τύπου, χιόνια, πλημμύρες, καταστροφές, πυρκαγιές, υποκλοπές, και τα εργασιακά. Αν για αυτό είστε περήφανοι, εμείς πάντως δεν μπορούμε να το ψηφίσουμε.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Κεδίκογλου.

Ολοκληρώνουμε τη σημερινή συνεδρίαση με τον Βουλευτή της Νέας Δημοκρατίας κ. Ελευθέριο Κτιστάκη. Και μετά κάτι θέλει να πει ο κύριος Υφυπουργός.

Κύριε Κτιστάκη, έχετε τον λόγο.

**ΕΛΕΥΘΕΡΙΟΣ ΚΤΙΣΤΑΚΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι, λόγω του προχωρημένου της ώρας, αλλά και στο στάδιο που βρίσκεται η συζήτηση, θεωρώ ότι τα περισσότερα επιχειρήματα υπέρ και κατά του νομοσχεδίου έχουν αναλυθεί εξαντλητικά. Επιτρέψτε μου να επισημάνω και να σχολιάσω ορισμένα σημεία από τη συζήτηση καθαυτή.

Παρ’ ότι όλοι παραδεχόμαστε ότι το πρώτο μέρος του νομοσχεδίου, τα 18 πρώτα άρθρα αυτού, συνιστούν ενσωμάτωση ευρωπαϊκής οδηγίας, εντούτοις είδαμε να αναλώνεται το μεγαλύτερο μέρος της κριτικής σε αυτά, κυρίως μάλιστα στο άρθρο 9. Για παράδειγμα, ο εισηγητής της Αξιωματικής Αντιπολίτευσης, ο κ. Γαβρίλος αφιέρωσε σε αυτά τον περισσότερο χρόνο του. Ενώ και ο ειδικός αγορητής του ΠΑΣΟΚ, ο κ. Πουλάς, υπονόησε ότι η Κυβέρνηση δεν ενσωμάτωσε σωστά την οδηγία. Πέραν του γεγονότος ότι η ενσωμάτωση κάθε οδηγίας αφήνει στο κυρίαρχο κράτος ορισμένα περιθώρια, δεν άκουσα να εκφράζονται συγκεκριμένες αιτιολογημένες αντίθετες απόψεις. Καλύτερα να το πω: δεν άκουσα να εκφράζονται αιτιολογημένες προτάσεις για την ορθότερη κατά την άποψή τους ενσωμάτωση.

Ακούσαμε τόση κριτική για το άρθρο 9, το οποίο, όμως, ομολογείται ότι η θέσπισή του συνιστά υποχρέωση της χώρας έναντι της Ευρωπαϊκής Ένωσης. Στο άρθρο αυτό προβλέπεται η παράλληλη εργασία, χωρίς να προκαλείται έκπτωση της προστασίας που αφορά τον ελάχιστο χρόνο ανάπαυσης του εργαζόμενου, που είναι οι έντεκα ώρες το εικοσιτετράωρο, σύμφωνα με το προεδρικό διάταγμα 88 του 1999.

Στον αντίποδα ρητά ορίζεται ότι σε περίπτωση πολλαπλής ασφάλισης ή πολλαπλής καταβολής εισφορών προσαυξάνονται οι μηνιαίες συντάξιμες αποδοχές του εργαζομένου σύμφωνα με το άρθρο 28 του ν.4387/2016. Και αυτό έχει ως αποτέλεσμα να αυξάνεται το ανταποδοτικό τμήμα της σύνταξής του, η οποία θα είναι σαφώς μεγαλύτερη απ’ όταν δεν δηλωνόταν η απασχόληση αυτή.

Θέλω όμως να εστιάσω στην προστασία του δικαιώματος της εργασίας. Περιττό να σημειώσω ότι το δικαίωμα στην απεργία προϋποθέτει και ακολουθεί το δικαίωμα στην εργασία. Ειπώθηκε σήμερα πάρα πολλές φορές, αποτελεί βασικό θεμέλιο. Στο ίδιο το Σύνταγμα, που επικαλέστηκαν διάφοροι αγορητές της Αντιπολίτευσης, το δικαίωμα στην απεργία έπεται του δικαιώματος της εργασίας και προβλέπει και περιορισμούς με ασφαλιστικές δικλίδες.

Ο ειδικός αγορητής των Σπαρτιατών ο κ. Δημητριάδης θεώρησε ότι είναι αόριστος ο ορισμός του αδικήματος. Στο επιχείρημα αυτό υπερθεμάτισε και ο ειδικός αγορητής της Πλεύσης Ελευθερίας, ο κ. Καζαμίας. Μάλιστα ο κ. Καζαμίας ανέφερε και διάφορα παραδείγματα παρεμπόδισης εργασίας και εξέφρασε τον κίνδυνο ότι μπορεί να υπάρξουν δικαστές που θα ερμηνεύσουν αυτές τις ενέργειες ως παρεμπόδιση.

Κατ’ αρχάς δε νομίζω ότι κομίζω από τη Βοιωτία απ’ όπου κατάγομαι «γλαύκας εις Αθήνας» για το ότι οι δικαστές μόνο ερμηνεύουν τον νόμο και ακολούθως τον εφαρμόζουν. Αυτό είναι το προβλεπόμενο καθήκον τους.

Ας δούμε όμως λίγο τι λέει η διάταξη αυτή. «Όποιος παρεμποδίζει με οποιονδήποτε τρόπο την ελεύθερη και ακώλυτη προσέλευση, όποιος ασκεί σωματική βία ή απειλή με σωματική βία ή άλλη παράνομη πράξη ή παράλειψη, όποιος συμμετέχει σε κατάληψη χώρων εργασίας ή εισόδων τους» και λοιπά.

Υποθέτω ότι κανείς από εμάς δεν έχει αμφιβολία τι σημαίνει νομικά η φράση «σωματική βία, απειλή σωματικής βίας, παράνομη πράξη ή παράλειψη, κατάληψη χώρων εργασίας ή εισόδων τους». Ιδίως η σωματική βία και η απειλή έχουν προσδιοριστεί και ερμηνευθεί πολλά χρόνια τώρα από τα δικαστήρια και σε πάμπολλες περιπτώσεις.

Και έρχομαι στη φράση που υποθέτω ότι προκάλεσε την καχυποψία των προαναφερόμενων αγορητών, «παρεμποδίζει με οποιονδήποτε τρόπο». Και αυτή η φράση όμως συναντάται πολλές φορές στον Ποινικό Κώδικα και δεν είναι ξένη στους νομικούς. Εντελώς πρόχειρα σας αναφέρω ότι χρησιμοποιείται στα άρθρα 164, 166, 348, 361 για την εξύβριση, 362 για τη δυσφήμηση, 370α του Ποινικού Κώδικα.

Είναι ευνόητο ότι η χρήση εκφράσεων που συναντιούνται ήδη στον Ποινικό Κώδικα και σε άλλες ποινικές διατάξεις διευκολύνουν αλλά και παρέχουν μια πολύ καλή πρόγευση και εχέγγυα του πώς θα ερμηνευτεί η διάταξη αυτή από τα δικαστήρια. Συνεπώς θεωρώ ότι είναι εντελώς αδικαιολόγητος οποιοσδήποτε φόβος εγείρεται σχετικά με την εφαρμογή της προτεινόμενης διάταξης.

Κυρίες και κύριοι, πρόκειται για ένα νομοσχέδιο το οποίο προτείνει μεν η Κυβέρνηση αλλά στο οποίο υπάρχει πρόσφορο έδαφος για συναίνεση από την Αντιπολίτευση σε ορισμένες τουλάχιστον διατάξεις του. Σας καλώ συνεπώς να υπερψηφίσετε τις διατάξεις του.

Ευχαριστώ πολύ. Καλό βράδυ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Εμείς ευχαριστούμε τον κ. Κτιστάκη.

Κύριε Υπουργέ, θέλετε να πείτε κάτι πριν κλείσουμε;

Ορίστε, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Κύριε Πρόεδρε, κυρίες και κύριοι συνάδελφοι, νομίζω ότι ένα εργασιακό νομοσχέδιο δεν έχει να κάνει με το αν κάποιος ψηφίζει στις εθνικές εκλογές το άλφα ή το βήτα κόμμα. Έχει να κάνει με το μέλλον της εργασίας, με τις σταθερές συνθήκες εργασίας, με τις προοπτικές στην αγορά εργασίας.

Και ειλικρινά θεωρώ ότι και εγώ και ο Υπουργός είμαστε πολύ τυχεροί που βρισκόμαστε στο Υπουργείο Εργασίας σε μια χρυσή περίοδο. Και ποια είναι αυτή; Είναι η περίοδος εκείνη που η ανεργία σε λίγους μήνες θα είναι κάτω από 10% και έχουμε υποχρέωση να τη διασφαλίσουμε, αλλά πολύ περισσότερο σε μια περίοδο που επανέρχονται επί Κυβερνήσεως Νέας Δημοκρατίας και Κυριάκου Μητσοτάκη τα επιδόματα προϋπηρεσίας!

Άρα, λοιπόν, δεν μπορώ να ακούω σε αυτή την Αίθουσα -είναι δικαίωμά σας- ότι έρχεται ένα επίδομα το οποίο θα δοθεί σε δύο κατηγορίες εργαζομένων, σε αυτούς που δεν είχαν κλείσει τριετίες στις 14 Φεβρουαρίου του 2012, αλλά και στους νέους εργαζόμενους που θα ξεκινούν να χτίζουν τριετία από 1-1-2024 και φέρνουμε δύο χρόνια πίσω, ενώ θα έχτιζαν τριετία μετά από πέντε χρόνια οι νέοι εργαζόμενοι.

Άρα, λοιπόν, ψηφίζοντας αύριο το νομοσχέδιο και την τροπολογία με τα συγκεκριμένα άρθρα, όπως και για την ασφαλιστική ικανότητα που δίνουμε για την περιοχή της Θεσσαλίας κ.λπ., πρέπει να λάβουμε υπ’ όψιν μας τι ψηφίζουμε. Άρα λοιπόν ψηφίζουμε το επίδομα προϋπηρεσίας, που θα είναι ένα επίδομα για δύο κατηγορίες εργαζομένων, για τους νέους εργαζόμενους που θα χτίζουν το επίδομα, την τριετία τους, αλλά για τους παλαιούς, που πάγωσε αυτή η εικόνα στις 14 Φεβρουαρίου του 2012; Επομένως να μην τα βάλουμε όλα στο πλαίσιο της κομματικής αντιπαράθεσης, αλλά να βλέπουμε τη μεγάλη εικόνα.

Κλείνοντας, θέλω να πω ότι αυτό το επίδομα θα είναι 10%. Αναλογιστείτε κάτι, από το 2017 μέχρι το 2022 και θα δούμε και το 2023 πάνω από 15% έχει αυξηθεί ο μέσος μισθός. Αυτό σημαίνει πολλά για την οικονομία, για την αγορά εργασίας και για το τι μπορούμε να χτίσουμε από εδώ και πέρα στην αγορά εργασίας.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, δέχεστε στο σημείο αυτό να κλείσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 1.22΄ λύεται η συνεδρίαση για σήμερα Παρασκευή 22 Σεπτεμβρίου 2023 και ώρα 9.00΄ με αντικείμενο εργασιών του Σώματος: νομοθετική εργασία, συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Εργασίας και Κοινωνικής Ασφάλισης: «Για την ενίσχυση της εργασίας - Ενσωμάτωση της Οδηγίας (ΕΕ) 2019/1152 του Ευρωπαϊκού Κοινοβουλίου και του Συμβουλίου της 20ής Ιουνίου 2019 - Απλοποίηση ψηφιακών διαδικασιών και ενίσχυση της Κάρτας Εργασίας - Αναβάθμιση της επιχειρησιακής λειτουργίας του Υπουργείου Εργασίας και Κοινωνικής Ασφάλισης και της Επιθεώρησης Εργασίας».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**